
Apie 1 avojingus ryšius. tr jų autorių 


Pirmą kartą lietuvių kalba išeina kultinis XVIII a. romanas 
Pjero Ambruazo Fransua Šoderlo de Laklo (Pierre Ambroise 
Francois Choderlos de Laclos, 1741-1983) „Pavojingi ryšiai“. 
Pirmą kartą knyga išleista 1782 m., vienu metu Paryžiuje ir 
Amsterdame, o autorius, dar būdamas gyvas, sulaukė penkias- 
dešimties „Pavojingų ryšių leidimų. Taip šis kariškis artileristas 
tapo tikra savo meto legenda, knyga sukėlė neįtikėtiną skandalą, 
o apie autorių taip pat pradėtos kurti legendos. Daugiau reikš- 
mingų, visame pasaulyje sukėlusių didžiausių atgarsių kūrinių 
P. Šoderlo de Laklo neparašė. Tik pradėtą darbą prie antrojo 
didelės apimties romano nutraukė mirtis nuo dizenterijos, 
ištikusi Italijos mieste Tarente, kur P. Šoderlo de Laklo, kaip 
Napoleono Bonaparto generolas, buvo paskirtas prancūzų 
kariuomenės garnizono viršininku. Taip ir liko „vienintelio 
šedevro autoriumi“, o dabar susipažinti su šiuo genialiu kūriniu 
pasitaikė proga ir lietuvių skaitytojui. 

Sunku būtų suskaičiuoti, į kiek Europos, net Azijos kalbų 
išversti „Pavojingi ryšiai . Tai vienas pasaulyje žinomiausių lite- 
ratūros kūrinių, ir skaitytojai nenustoja juo žavėtis ir šiandien, 


nors nuo pirmojo leidimo praėjo beveik du šimtai trisdešimt 

metų. Netgi priešingai, nes XX a. šis romanas kartu su kinema- 
tografijos meno išsivystymu pradėjo gyventi „antrąją jaunystę“ 
su daugybe žinomų pasaulio režisierių ekranizacijų. Taip ši 
„pavojingų ryšių legenda gyvena iki šiol, o to ryšio tarp auto- 
riaus ir kūrinio iki šiol ieško milijonai žmonių, tiek literatūros 
tyrinėtojai, tiek smalsuoliai ir sensacijų mėgėjai. 

Ne mažiau ekstravagantiškas buvo ir autoriaus gyvenimas, 
taip pat praėjęs „pavojinguose ryšiuose“, tik ne meilės istorijo- 
se, apie kurias rašoma romane, bet kur kas pavojingesniuose, 
politinių intrigų ir valdžios perversmų „ryšiuose“. P. Šoderlo 
de Laklo buvo Prancūzų revoliucijos „kūdikis“. Gimęs ne itin 
pasiturinčių aristokratų šeimoje, savo gyvenimą, kaip ir daugelis 
to visuomenės sluoksnio atstovų, turėjo paskirti karinei karjerai. 
Baigęs karo mokyklą, tarnavo artilerijos karininku įvairiuose 
Prancūzijos garnizonuose. Lemtingu „Pavojingiems ryšiams“ 
laikotarpiu tapo 1769-1775 m., kai P. Šoderlo de Laklo buvo 
perkeltas atlikti karinės tarnybos į Grenoblį. Nykoka provin- 
cijos aplinka, suvokimas, kad be karo kariškis negali puoselėti 
sėkmingos karjeros vilčių, būsimą romano autorių panardino 
į nuolatinių aukštuomenės meilės nuotykių terpę ir tapo jo 
„legendos“ pradžia. Pavyzdžiui, viena jo Grenoblio „draugių“ 
tapatinama su klastingąja markize de Mertej, o apie patį autorių 
vėliau kalbėta, kad donžuanas ir libertinas vikontas de Valmonas 
yra „autobiografinė išpažintis“. Nors amžininkai teigia, kad 
P. Šoderlo de Laklo buvęs „gana šaltas ir labai santūrus žmogus“. 
Tą garsųjį romaną jis ėmėsi rašyti 1778 m., tam reikalui kelis 
kartus pasiprašęs iš armijos pusmečiui atostogų. 

1782 m. pasirodę „Pavojingi ryšiai sukėlė neregėtą skandalą, 
pasipylė kaltinimai „amoralumu ir libertinizmu“, bandymais 


„apšmeižti kilniąją aristokratiją“, kai kurių salonų durys prieš 

autorių užsitrenkė. Bet knyga buvo išparduota per porą savaičių 
ir iškart susilaukė papildomo leidimo. 

Tik ne skandalinga „Pavojingų ryšių sėkmė užkirto visus 
kelius autoriaus karinei karjerai. Būdamas puikus balistikos 
žinovas, net išradėjas, jis rašydavo straipsnius į karo žurnalus 
ir juose užsipuldavo „neliečiamus autoritetus“, todėl 1788 m. 
buvo priverstas atsistatydinti iš karo tarnybos. Tik kas galėjo 
numanyti, kad šitaip nutrūks ir literatūrinė P. Šoderlo de Laklo 
veikla? Vieno savo draugo pristatytas kunigaikščiui Pilypui 
Orleaniečiui kaip skandalingųjų „Pavojingų ryšių“ autorius, 
jis tapo šio žinomo politiko sekretoriumi, netgi Aristokratų 
lygos nariu, kurią vėliau uždraudė Prancūzų revoliucijos „vadas“ 
Maksimiljanas Robespjeras. Vėliau, tapęs įsitikinusiu respub- 
likonu, jis gavo vis aukštesnius karinius postus revoliucinėje 
vyriausybėje. 

Ir čia pasireiškė jo genialumas ne vien literatūroje. Užimant 
aukštą postą, jam pavyko įdiegti savo karinį išradimą — tuščiavi- 
durius, paraku pripildomus, sprogstamus artilerijos sviedinius; 
kaip tik debatai dėl jų karinėje spaudoje ir privertė jį pasitraukti 
iš armijos. Naujasis išradimas nulėmė prancūzų pergalę prieš 
prūsus prie Valmi, ir P. Šoderlo de Laklo jau tapo neeiline poli- 
tine figūra. Jo išrasti artilerijos sviediniai padarė tikrą perversmą 
ginkluotėje. Nedaugelis žino, kad jam priklauso ir kitas išradi- 
mas — tai šiuolaikinė namų numeracija, vienoje gatvės pusėje 
išdėstant nelyginius, kitoje - lyginius numerius. Iki tol namai 
buvo numeruojami pagal statybos laiką. Galima tik įsivaizduoti, 
kokiomis klaidžiomis džiunglėmis per ilgą laiką virsdavo didieji 
Europos miestai! Pasiūlymą keisti namų numeraciją jis paskelbė 


1787 m. viename Paryžiaus laikraščių. 

Bet sėkminga jo karinė ir politinė karjera ilgai nesitęsė. Jau 
1792 m., apkaltinus Pilypą Orleanietį sąmokslu ir jį suėmus, į 
kalėjimą su daugeliu kunigaikščio bendrininkų pateko ir P. Šo- 
derlo de Laklo, netgi laukė mirties nuosprendžio, ir tik 1795 m., 
po M. Robespjero kritimo, buvo paleistas į laisvę. Tapo artile- 
rijos specialistu tuo metu perspektyvaus jauno generolo Napo- 
leono Bonaparto armijoje, o pastarajam tapus imperatoriumi, 
rengė ne vienų kautynių strateginius planus. Kaip minėjome, 
1803 m. mirė nuo dizenterijos Italijoje, sulaukęs šešiasdešimt 
vienerių metų amžiaus. 

„ Kuogi toks patrauklus romanas „Pavojingi ryšiai ? Pirmiau- 
sia puikiai supinta intriga, įdomiais veikėjų charakteriais. Kūrinį 
netgi galima vertinti kaip prancūzų psichologinio romano 
pradžią, nes autorius sugeba perteikti pačius subtiliausius jų 
elgsenos ir jausmų niuansus. Taip par ir literato talentas - perso- 
nažų laiškai parašyti labai skirtingu stiliumi, jų rašymo maniera 
net atspindi tuo metu apėmusias nuotaikas. Daugelio kritikų 
vertinimu, tai geriausias pasaulyje epistoliarinio (laiškų) žanro 
romanas. Jei prancūzų literatūros specialistai pasišaipo iš versi- 
jos, kad „Valmonas ir autorius yra tas pats žmogus“, tai beveik 
neįmanoma praleisti pro akis vienos detalės: klastingoji markizė 
de Mertej pasižymi tokiu pat neįtikėtinu išradingumu kaip pats 
autorius! Galbūt ir visi personažai yra kažkokia P. Šoderlo de 
Laklo asmenybės dalis? O kūrinys aktualus ir šiandien, nes ten 
pasakojama ne apie „senovinius papročius“ ir siekiama ne ką 
nors sukompromituoti, o rodoma, kokie sudėtingi gali būti 
žmogiški santykiai, ir kaip sudėtingiausia žmogiška psichologija 
gali priklausyti nuo auklėjimo, gyvenimiškos patirties, kaip tai 


tampa fatališka visiems, be išimties, romano herojams. 

Retas kūrinys susilaukia daug ekranizacijų. Legendinio 
prancūzų režisieriaus Rožė Vadimo (Roger Vadim) pastatyme 
1959 m. vaidina neprilygstamieji Žana Moro ( Jeanne Moreau) 
ir Žeraras Filipas (Gėrard Philip). Tai moderni versija, pava- 
dinta „Pavojingi ryšiai 1960“. 1988 m., jau klasikinę versiją, 
ekranizuoja garsus anglų režisierius Stivenas Frirsas (Stephen 
Frears), dar po metų pasirodo ir didžiojo Milošo Formano 
(Miloš Forman) kino versija „Valmonas“. O žinomas Pietų 
Korėjos režisierius Li Dže Jonas (Lee Je Yong) perkelia romano 
veiksmą į viduramžių Korėją. 2003 m. pastatytas filmas sulaukė 
ne vieno tarptautinio apdovanojimo. Tai tik dalis ekranizacijų, 
pačios žymiausios. Taip pat 2003 m. viena garsiausių pasaulyje 
televizijos meninių filmų kūrėjų prancūzų režisierė Žozė Dajan 
(Josėe Dayan) sukūrė miniserialą su Katrina Denev (Catherine 
Deneuve), nepakartojamai vaidinančią markizę de Mertej. 

„Pavojingi ryšiai“ sulaukė nemažai ir vadinamųjų „postmo- 
dernių literatūrinių interpretacijų . Galima išskirti argentiniečių 
rašytojo, daugelio bestselerių, kurių didesnė dalis ekranizuota, 
autoriaus Manuelio Puigo „Dažytas lūpytes“ ir žinomo vokie- 
čių dramaturgo Heinerio Miulerio (Heiner Mūller) dramą 
„Kvartetas“. 

Su „Pavojingais ryšiais“, šiuo prancūzų literatūros šedevru, 
dabar susipažins ir lietuvių skaitytojas. Ir tikime, kad tas ryšys 
bus labai tvirtas. 


Vertėjas 


Lusidė io žali skait tojui 
J yLOoj 


Privalome įspėti Skaitytoją, kad, priešingai šio kūrinio pa- 
vadinimui ir tam, ką teigia Redaktorius pratarmėje, vis dėlto 
negalime užtikrinti, kad šis laiškų rinkinys yra tikras, tad yra 
rimto pagrindo manyti, jog tai tik romanas. 

Kur kas tikėtiniau, kad Autorius, stengdamasis pateikti kuo 
daugiau panašumo į tikrovę, deja, pats savo pastangomis ją 
visiškai sudarkė vaizduodamas tą metą, į kurį jis perkėlė aprašo- 
mus įvykius. Juk daugelis šio kūrinio personažų pasižymi tokia 
nedora elgsena, kad neįmanoma net įsivaizduoti, jog jie galėtų 
gyventi mūsų laikais; nūdienos filosofijos amžiuje, kai išminties 
šviesa taip plačiai pasklidusi, — ir kiekvienas tai žino, - kad ir 
kur ji pasiektų, tegalime sutikti vien garbingus vyrus bei doras 
ir santūrias moteris. 

Mūsų požiūriu, jei čia pavaizduoti nutikimai iš tikrųjų pa- 
grįsti tikrove, tai viskas galėjo atsitikti tik kažkur kitur ir kitais 
laikais; ir mes griežtai pasmerkiame Autorių, kuris, apimtas pa- 
gundos kuo labiau suintriguoti skaitytojus, pernelyg susiartino 
su savo metu bei savo šalimi ir išdrįso, skolindamasis iš mūsų 
pavidalus savo personažams ir perkėlęs į šitą aplinką, vaizduoti 


papročius, kurie mums yra visiškai svetimi. 

Vis dėlto, kad apsaugotume, kiek leidžia mūsų galimybės, 
patiklesnį skaitytoją nuo bet kokio netikėtumo šita tema, pa- 
bandysime savo nuomonę paremti kai kuriais samprotavimais, 
kas mums atrodo įtikinama ir nepaneigiama; jei nebeabejojame 
tuo, kad tos pačios priežastys sukelia ir tokias pačias pasekmes, 
tai šiandien kažkodėl nematome, kad mergina, turinti šešiasde- 
šimt tūkstančių livrų pajamų, eitų į vienuolyną, o graži ir jauna 


bajorų vadovė galėtų numirti iš sielvarto. 


Redaktoriaus pratarmė 


Šis kūrinys, tiksliau, laiškų rinkinys, nors skaitytojams gali 
pasirodyti pernelyg didelės apimties, vis dėlto apima tik nedidelę 
dalį laiškų, sudariusių visą tą susirašinėjimą, iš kurio jie ir buvo 
atrinkti. Įpareigotas viską sutvarkyti tų asmenų, kuriems tas 
archyvas atiteks ir kurie dabar panoro jį paskelbti, aš teprašiau 
kaip atlygio už savo vargą, kad man leistų išmesti, kas yra nerei- 
kalinga; ir iš tiesų stengiausi palikti tik tuos laiškus, kurie atrodė 
būtini arba išsamiau paaiškinant įvykius, arba labiau išryškinant 
charakterius. Jei dar kuo nors prisidėjau prie šio kuklaus darbo, 
tai tik tuo, kad pakeičiau kai kurių laiškų eiliškumą, nors jie 
beveik visur išlieka išdėstyti chronologiškai; taip pat pridėjau 
keletą trumpučių ir retų pastabų, ir tai daugiausia vien tam, 
kad nurodyčiau kai kurių citatų šaltinius ar paaiškinčiau kele- 
tą gan nežymių sutrumpinimų, - štai ir visas mano autorinis 
indėlis į šį Kūrinį. Mano vaidmuo čia tikrai nebuvo nors kiek 
reikšmingesnis. 

Siūliau ir kur kas reikšmingesnių šio Kūrinio pakeitimų, 
beveik išimtinai turėjusių pagerinti kalbos grynumą bei stilių, 


nes jie man pasirodė ne be priekaištų. Taip pat norėjau, kad 

leistų sutrumpinti kai kuriuos pernelyg ilgus laiškus, kuriuose 
daugiausia kalbėta apie visiškai skirtingus ir tiesiogiai nesusie- 
tus, vienas kitam tolimus dalykus. Šis darbas, kuriam nepritarta, 
suprantama, nors ir nebūtų pridėjęs daug meninės vertės šiam 
Kūriniui, bet būtų ištaisęs tam tikrą dalį jo trūkumų. 

Man paprieštarauta, kad tai pirmiausia laiškai, kuriuos ir 
norima paviešinti, o ne meno Kūrinys, parašytas pagal tuos 
laiškus; būtų neįtikinama ir neturėtų nieko bendra su tikrove, 
jei aštuoni ar dešimt žmonių, ėmęsi to susirašinėjimo, galėtų 
bendrauti iki vienodumo išgryninta kalba. Nors ir kaip įrodi- 
nėjau, kad toli gražu iki to, netgi atvirkščiai, nė vienas tų laiškų 
autorių neišvengia šiurkščiausių klaidų, todėl tiesiog prašosi 
rimtos kritikos, bet man atsakyta, jog supratingas skaitytojas 
privataus pobūdžio susirašinėjime kaip tik ir numano būsiant 
klaidų, nes visuose, be išimties, iki šiol paskelbtuose žinomų au- 
torių, netgi ir kai kurių akademikų, laiškuose atrastum pagrindo 
tokiems priekaištams. Šie įrodinėjimai manęs neįtikino, ir man 
pasirodė, beje, dar ir dabar taip atrodo, kad kur kas paprasčiau 
juos pateikti negu vertėtų su tuo sutikti; tik aš nebuvau padė- 
ties šeimininkas, todėl turėjau viskam nusileisti. Taigi turėjau 
tenkintis tik nepritardamas ir pareikšdamas, kad tai ne mano 
požiūris; ką, beje, dabar ir sakau. 

Jei reikėtų ką nors pasakyti apie Kūrinio vertę, tai man 
tikriausiai nederėtų to aiškinti, nes mano nuomonė neturėtų 
paveikti nė vieno žmogaus. Vis dėlto tiems, kurie dar nepradėję 
skaityti šio Kūrinio ir nori bent apytikriai žinoti, ko galėtų 
tikėtis, patarčiau skaityti Pratarmę toliau; kai kiti gi gali iškart 
pereiti prie paties Kūrinio - jiems užteks ir to, ką jau sužinojo 


dabar. Pirmiausia noriu pabrėžti, jei nuo manęs priklausytų, ar 

skelbti šiuos laiškus, kam aš ir pritariu, tai toli gražu nepuoselė- 
čiau kokių nors vilčių, kad tai susilauks didelės sėkmės; ir tegu 
šis atvirumas nebūna suprastas kaip suvaidintas Autoriaus kuk- 
lumas, nes lygiai taip pat nuoširdžiai pareiškiu: jei šis rinkinys 
nebūtų vertas Skaitytojo dėmesio, tai nebūčiau to nė ėmęsis. 
Pabandykime paaiškinti šitą tariamą prieštaravimą. 

Kūrinio vertę sudaro jo teikiama nauda arba malonumas, 
netgi abu tie dalykai iš karto, jei tuo jis pasižymi; sėkmė juk, 
kuri ne visada paliudija kūrinio vertę, pirmenybę labiau teikia 
temos pasirinkimui negu jos išdėstymui ir daugiau visumai tų 
dalykų, kurie ten vaizduojami, negu jų pateikimo būdui. O šį 
Kūrinį vis dėlto sudaro, kaip skelbia jo pavadinimas, rinkinys 
laiškų, rašytų tam tikros grupės žmonių, ir tarp jų karaliauja 
ištisa interesų įvairovė, kuri tik nuslopina Skaitytojo susidomė- 
jimą. Dar daugiau, beveik visi tie jausmai, kurie ten aprašomi, 
yra apsimestiniai arba ydingi ir tegali pakurstyti vien smalsumą, 
kas niekada patrauklumu neprilygs nuoširdžiam jausmui, tad 
sukelia kur kas mažiau atlaidumo personažams ir leidžia aiškiau 
pastebėti trūkumus net smulkmenose, kas labai ir nuolat trukdo 
skaityti pasimėgaujant, ko paprastai tikimasi iš kūrinio. Šiuos 
trūkumus galbūt išperka, bent iš dalies, vienas privalumas, kuris 
yra pati kūrinio esmė - tai didžiulė stilių įvairovė; Autoriui pa- 
prastai sunkiai pavyksta to pasiekti, bet ji čia atsiranda savaime 
ir bent jau išgelbsti nuo keliančio nuobodulį vienodumo. Kai 
kurie gali šio bei to įdomaus tikėtis iš personažų pastebėjimų 
gausos, tiek skambančių gana originaliai, tiek dabar jau mažai 
kam žinomų, pasklidai išmėtytų per visus laiškus. Štai ir viskas, 
kaip man atrodo, kas turi šiek tiek patrauklumo, jei vertintum 


tatai su didžiausiu palankumu. 

Šio Kūrinio teikiama nauda iš pirmo žvilgsnio gali pasirodyti 
dar ginčytinesnė, tik, mano požiūriu, ji kur kas akivaizdžiau 
nustatoma. Bent jau man atrodo, kad nemenkai pasitarnaujama 
dorovės labui, jei atskleidžiami būdai, kuriuos žmonės, puoselė- 
jantys blogas paskatas, naudoja prieš geruosius, kad išvestų juos 
iš tiesos kelio, todėl esu įsitikinęs, jog šie laiškai tokį savo tikslą 
visiškai pateisina. Ten taip pat atrasime įrodymų bei pavyzdžių 
dviejų labai svarbių gyvenime tiesų, kurias manytume esant 
mažai kam žinomas, matydami, kaip retai jos panaudojamos: 
pirmoji, jei moteris nesibijo bendrauti su vyru, nežinančiu jokių 
skrupulų, tai neišvengiamai tampa jo kėslų auka; antroji, bet 
kuriai motinai galima prikišti bent jau apdairumo stoką, kada 
taikstosi su tuo, jei duktė labiau už ją pasitiki kuria nors kita 
moterimi. Tiek vienos, tiek kitos lyties jaunuoliai dar galėtų iš 
tų laiškų pasimokyti, kad nedorų žmonių draugystė, kuria jie, 
atrodo, taip lengvai juos pamalonina, iš tikrųjų yra ne kas kita, 
o klastingi spąstai, atnešantys pražūtį ir jų dorovei, ir laimei. Tik 
kai linkstama šitaip piktnaudžiauti gerais dalykais, kad net baisu 
pagalvoti, tai, šiukštu, nemanau siūlyti tokių skaitinių jaunimui, 
ir man atrodo, jog jam apskritai būtų geriausia nuo visų tokio 
žanro kūrinių laikytis kuo toliau. Amžių, kada tokia literatūra 
nustoja kelti pavojų ir netgi tampa naudinga, priklausomai 
nuo lyties, teisingai nustatė viena garbinga šeimos motina, 
ne vien šiaip išmani, bet ir labai protingai mąstanti moteris. 
„Manyčiau, - pasakė ji, kai perskaitė parengtą rankraštį, - kad 
padarysiu tikrą paslaugą savo dukteriai, jei duosiu jai tą knygą 
vestuvių dieną. Jei visos šeimos motinos panašiai galvotų, tai 
visą likusį gyvenimą džiaugčiausi, kad paskelbiau šitą veikalą. 

Netgi atsižvelgus į tokią palankią prielaidą, vis dėlto man 
atrodo, kad šitas laiškų rinkinys nedaug kam patiks. Pasileidę 

vyrai ir ištvirkusios moterys bus kupini noro apdergti Kūrinį, 
kuris jiems gali tik kelti pavojų; nes jiems netrūksta apsukru- 
mo, jie tikriausiai pasistengs į savo pusę patraukti kovotojus už 
dorovę, pasipiktinusius sugedusių papročių vaizdais, kuriuos 
išdrįsta pateikti šioje knygoje. 

Vadinamiesiems laisvamaniams ten pavaizduota religinga 
moteris pasirodys visiškai neįdomi, nes žiūrės į ją kaip į kvailą 
bobelę, o dievobaimingi žmonės pasipiktins matydami, kaip 
klumpa dorovė, ir nusimins, kad religingumas pasižymėjo 
šitokiu menku atsparumu. 

Kita vertus, išlavinto skonio žmonėms kels pasibjaurėjimą 
pernelyg paprastas ir netaisyklingas daugelio laiškų stilius, o 
didžioji dalis paprastų skaitytojų, šventai įsikalusių, kad viskas, 
kas išspausdinta, yra literatūrinio darbo vaisius, manysis kai ku- 
riose vietose pastebintys varganas autoriaus pastangas, kalbant 
personažų vardu, slapstytis už jų nugaros. 

Vienu žodžiu, gali susidaryti visuotinė nuomonė, kad 
kiekvienas dalykas yra geras, jei neperžengia savo ribų, todėl, 
autoriams pernelyg išdailinus kasdienį stilių, privačių asmenų 
laiškai praranda savo natūralų žavesį, ir tam tikras jiems būdin- 
gas aplaidumas išvirsta į šiurkščias klaidas, kurios Skaitytojui 
tampa tiesiog nepakenčiamos, kai knyga išspausdinama. 

Nuoširdžiai prisipažįstu, kad visi šitie priekaištai gali būti 
pagrįsti, bet manau, jog galėsiu į juos atsakyti ir neištęsdamas 
Pratarmės. Kadangi turime suprasti, jog jei čia atsakome į juos 
visus, tai pats kūrinys nesugeba atsakyti į nieką; jei šitaip galvo- 


čiau, tai būčiau sunaikinęs ir šitą Pratarmę, ir šitą knygą. 


PIRMA 
DALIS 


| Iaielaė 

Sesilė Volanž - Sofi Karnė į uršuliečių vienuolyną... 


Dabar matai, mano mieloji drauge, kad aš laikausi žodžio, o 
kepuraitės ir bumbuliukai neatima iš manęs viso laiko ir jo dar 
lieka, kad šiek tiek paskirčiau ir tau. Vien per šią dieną prisižiū- 
rėjau tiek brangiausių papuošalų, kiek per tuos ketverius metus, 
kuriuos mudvi praleidome kartu; manau, kad išdidžioji Tanvil 
patirs tiek širdgėlos mano pirmojo vizito metu, — nes būtinai 
pas ją įsiprašysiu, - kiek ji nė nesvajojo mudviem sukelti, kai 
ateidavo pas mus 2 /socchbi. Nuo šiol Mama su manimi tariasi 
dėl visko; taigi jos akyse jau nesu tokia vienuolyno pensionato 
auklėtinė kaip anksčiau. Dabar turiu kambarinę, man priklauso 
atskiras kambarys ir kabinetas, o rašau tau ant labai gražaus sek- 
retero, kurio net raktą atidavė, ir galiu ten rakinti viską, ką tik 
noriu. Mama sakė, kad galėsiu ją matyti kiekvieną dieną, kai tik 
atsikelsiu; užtenka, kad spėčiau susišukuoti iki priešpiečių, nes 
mes būsime vienos, ir dar, kad ji nurodys valandas, kada turėsiu 
su ja matytis po pietų. Visą likusį laiką galiu leisti kaip tinkama, 
turiu čia arfą, piešinių albumą ir knygas visai kaip Vienuolyne; 
trūksta tik motinos Perpetujos, kuri ateidavo manęs išbarti, ir 
niekas neverčia manęs ką nors daryti, bet šalia nėra mano Sofi, 
su kuria galėčiau paplepėti ir pasijuokti, todėl jau geriau kuo 
nors užsiimti. 

Dar neišmušė ir penktos valandos, o su mama turėsiu pasi- 


matyti tik septintą: štai kiek turiu laiko, kad tik turėčiau tau 

ką nors pasakyti! Man apie tą dalyką dar niekas nieko nesakė; 
ir jei ne pasiruošimai, kuriuos visą laiką matau, bei daugybė 
modisčių, kurios visos ateina tik pas mane, tai atrodytų, kad net 
negalvojama manęs ištekinti, ir tai vien mūsų gerosios Žozefinos 
svaičiojimai. Vis dėlto Mama labai dažnai kartoja, kad panelė 
privalo likti vienuolyne iki vestuvių, ir jei jau leido man iš ten 
išeiti, reikia manyti, kad Žozefina yra teisi. 

Prie vartų ką tik sustojo karieta, ir Mama liepė, kad tučtuojau 
pas ją ateičiau. Jeigu tai ir yra tas Ponas? Aš dar nesu apsirengusi, 
rankos taip dreba, o širdis daužosi. Paklausiau kambarinės, ar ji 
žino, kas toks atėjo pas mano Motiną: „Be abejo, - paaiškino 
ji, - tai ponas K***. Ir ėmė juoktis. Ak, manau, tai kaip tik jis! 
Aš tikrai sugrįšiu tau papasakoti, kaip viskas baigėsi. Kol kas 
štai bent jo vardas. Negalima jo versti laukti. Sudie, bet tik 
minutėlei. 

Kaip tu šaipysies dabar iš vargšės Sesilės! Ak, kokia gėda! 
Bet manim dėta tu lygiai taip pat apsigautum. Įėjusi į Mamos 
apartamentus, pamačiau priešais ją stovintį Poną, apsirengusį 
juodai. Pasisveikinau su juo kaip tik sugebėjau mandagiau ir 
likau sustingusi, negalėdama nė pakrutėti iš vietos. Gali įsi- 
vaizduoti, kaip aš jį apžiūrinėjau! „Ponia, - pasakė jis mano 
Motinai, pasisveikindamas su manimi, - štai kokia graži pane- 
lė, ir tik dabar suprantu, ko iš tikrųjų vertas Jūsų gerumas“ Po 
šitų meilių žodžių mane apėmė toks drebulys, kad nebegalėjau 
išstovėti ant kojų; vargais negalais atradau fotelį ir atsisėdau, 
visa išraudusi ir galutinai sutrikusi. Vos spėjau — ir šis vyras jau 
prie mano kelių. Taigi tavo vargšė Sesilė visiškai pametė galvą; 
buvau, kaip sakė mama, visa išgąsdinta. Aš pašokau ir išleidau 


veriamą šūksnį; labai kaip tada, kai išgirdau tą baisią perkūni- 

ją. Mama pratrūko kvatotis ir man pasakė: „Nagi! Kas jums? 
Atsisėskite ir ištieskite šiam ponui koją!“ Iš tikrųjų tas ponas, 
mano brangioji drauge, pasirodė besąs batsiuvys. Negaliu nė 
apsakyti, kokią patyriau gėdą, laimė, kad tuo metu šalia buvo tik 
Mama. Manau, kai ištekėsiu, tai jau šio batsiuvio paslaugomis 
nesinaudosiu. Sutik vis dėlto, kokios mes išmintingos! Sudie. 
Jau beveik šešios valandos, ir mano kambarinė sako, kad turiu 
apsirengti. Sudie, mano brangioji Sofi; aš tave tebemyliu lyg dar 
tebebūčiau Vienuolyne. 

P S. Nežinau, per ką galėčiau perduoti laišką; palauksiu, kol 
atvyks Žozefina. 


Paryžius, 17** m. rugpjūčio 3-ioji 


|| Laiclišs 

Markizė de Mertej - vikontui Valmonui, į pilį... 


Sugrįžkite, mano brangusis Vikonte, sugrįžkite; ką gi Jūs 
veikiate, ir ką apskritai galite veikti pas tą senąją tetulę, kuri jau 
ir taip Jums užrašė savo turtus? Tučtuojau palikite ją, nes esate 
man reikalingas. Man šovė į galvą nuostabus sumanymas, o aš 
labai norėčiau Jums patikėti jo išpildymą. Šių kelių žodžių tu- 
rėtų užtekti; itin pagerbtas mano pasirinkimu, Jūs nusižeminęs 
privalote atvykti bei priimti mano nurodymus klūpodamas ant 
kelių, bet sugebate piktnaudžiauti mano gerumu, net kai juo jau 
nebesinaudojate; ir man tenka rinktis tarp amžinos neapykantos 
ir besaikio atlaidumo, Jūsų laimė, kad mano gerumas nugalėjo. 
Taigi norėčiau Jus supažindinti su savo sumanymais, tik prisie- 
kite man kaip ištikimas riteris, kad neįsivelsite į jokį nuotykį, 
kol neužbaigsime šitos istorijos. Ji verta tikro didvyrio, o Jūs 
pasitarnausite meilei ir kerštui; tai pagaliau bus galimybė viena 
šunybe daugiau įrašyti į Jūsų memuarus, taip, į Jūsų memuarus, 
nes norėčiau, kad vieną gražią dieną jie būtų išspausdinti, ir net 
esu pasirengusi juos už Jus parašyti. Bet palikime tai ir grįžkime 
prie to, kas man iš tikrųjų rūpi. 

Ponia Volanž rengiasi ištekinti savo dukterį, nors tai dar 
paslaptis, bet ji man atskleidė tai vakar. Ar įsivaizduojate, ką ji 
pasirinko žentu? Ogi grafą de Žerkurą. Kas galėjo pagalvoti, 
kad tapsiu Žerkuro pussesere? Tiesiog nerandu sau vietos iš 


įniršio!.. Jūs dar nieko neatspėjote? Tiek to! Koks bukagalvis! 

Tai Jūs atleidote jam dėl to nutikimo su intendante? O aš, ar 
neturiu dėl šito dar labiau savęs gailėtis; tik koks vis dėlto esate 
siaubūnas? Bet dabar jau pradedu nusiraminti, nes viltis atker- 
šyti gydo mano sužeistą širdį. 

Jau šimtus kartų tas Žerkuras erzindavo tiek mane, tiek Jus 
tuo išpūstu reikšmingumu, kurį priskirdavo savo būsimai žmo- 
nai, ir tuo kvailu pasitikėjimu, kad jį aplenks tai, kas iš tikrųjų 
yra neišvengiama. Jūs juk gerai žinote tas jo juoką keliančias 
nuostatas dėl auklėjimo vienuolyne pranašumų ir tą jo keistą 
įsikalbėjimą, dar daugiau vertą pajuokos, kad blondinės yra 
santūresnės už kitas merginas. Išties galėčiau net lažintis, kad 
nors jaunylė Volanž turi šešiasdešimt tūkstančių livrų pajamų, 
jis niekada nesiryžtų šioms vedyboms, jei nuotaka būtų brunetė 
arba nebūtų auklėta vienuolyne. Todėl ir įrodykime jam, kad 
jis tik paprasčiausias kvailys, tiksliau, tokiu vieną gražią dieną 
viešai pasirodys; ir tai padaryti nėmaž manęs neapsunkins, tai 
tik ilgo malonumo pradžia. Kaip mes pasilinksminsime, kai jau 
dieną kitą puls girtis! O girsis jis būtinai; o jei Jūs pralavinsite šitą 
mergaitę, tai nebent kokia bėda turėtų atsitikti, kad Žerkuras 
netaptų viso Paryžiaus pašaipų taikiniu. 

Tarp kitko, šio naujo romano herojė nusipelno visokeriopų 
Jūsų rūpesčių, nes iš tikrųjų yra labai graži, jai tik penkiolika 
metų ir primena besiskleidžiančios rožės žiedą; tik jei atvirai, tai 
nerangi, lyg ką tik gimusi, o jau manierų - jokių, betgi jūsų, vyrų, 
tai nė kiek negąsdina; be to, jos toks ilgesingas žvilgsnis, kad 
žada iš tikrųjų daug; pridurkime, kad aš Jums ją rekomenduoju, 
taigi turėsite jaustis man dėkingas bei skolingas per amžius. 

Šį laišką gausite rytoj iš ryto. Primygtinai reikalauju, kad 


rytoj septintą vakare jau būtumėte pas mane. Iki aštuntos nieko 


—— 4 —7+7 


(Sk PAVOJINGI RYŠIAI XL) 


nepriiminėsiu, netgi šiuo metu mano maloninamo vieno Še- 
valjė, nes tokiam didžiam reikalui jam paprasčiausiai neužtektų 
proto. Matote, net meilė manęs neapakina. Aštuntą valandą 
būsite laisvas, o sugrįšite dešimtai, kad pavakarieniautumėte 
kartu su šiuo gražiuoju troškimų objektu, nes motiną kartu su 
dukterimi pasikviečiau į svečius. Sudie, jau po vidurdienio, taigi 
rūpesčių bus ir be Jūsų. 
Paryžius, 17" m. rugpjūčio 4-oji 


||| laiškas 


Sesilė Volanž - Sofi Karnė 


Aš vis dar nieko nežinau, mano brangioji drauge. Vakar 
Mama prisikvietė vakarienei daug svečių. Nors man iš pradžių 
buvo labai įdomu visus stebėti, ypač vyrus, bet paskui pradėjau 
smarkiai nuobodžiauti. Vyrai ir moterys, visi aplinkui nemažai 
mane apžiūrinėjo, paskui netgi pradėjo šnibždėtis; ir gerai ma- 
čiau, kad kalbama apie mane. Dėl to smarkiau raudau, bet nieko 
negalėjau su savimi padaryti. Kaip norėčiau išmokti tvardytis, 
nes pastebėjau, kai žiūrima į kitas moteris, jos visiškai nerausta; 
nors man atrodo, kad naudojama kosmetika neleidžia pastebėti 
jų sumišimo, juk iš tikrųjų labai sunku neparausti, kai į tave 
įdėmiai žiūri vyras. 

Mane labiausiai neramino tai, kad negalėjau žinoti, ką apie 
mane iš tiesų galvoja. Vis dėlto du ar tris kartus išgirdau tariant 
žodį „graži“, bet labai greitai nuklausiau netgi labai aiškų „ne- 
rangi ; tikriausiai tai teisybė, nes taip pasakė viena mūsų gimi- 
naitė ir artima Motinos draugė; atrodytų, kad ji iškart pajuto 
man palankumą. Ji vienintelė tą vakarą šiek tiek pasikalbėjo su 
manimi. Rytoj mes pas ją vakarieniausime. 

Dar išgirdau, jau. po vakarienės, kaip vienas vyras pasakė ki- 
tam, ir esu tikra, kad kalbėjo apie mane: „Dar leiskime panokti, 
o kaip bus, pamatysime šią žiemą.“ Tai tikriausiai tas pats, kuris 
turi mane vesti, bet tai bus tiktai kone po keturių mėnesių! Vis 


dėlto labai norėčiau žinoti, kaip yra iš tikrųjų... 

Štai ir Žozefina, bet ji man pasakė, kad labai skuba. Norėčiau 
tau dar papasakoti apie vieną savo to vakaro akibrokštą. Ak, ta 
ponia, atrodo, buvo visiškai teisi! 

Po vakarienės sėdome lošti kortomis. Aš įsitaisiau priešais 
mamą; nežinau, kaip ten atsitiko, bet kone iškart užsnūdau. 
Mane prikėlė pratrūkęs kvatojimas. Nežinau, ar iš manęs juokė- 
si, bet man taip atrodo. Mama leido man pasitraukti ir padarė 
didžiulę paslaugą. Tik įsivaizduok, buvo vienuolikta valanda 
vakaro. Sudie, mano brangioji Sofi; tave nuoširdžiai mylinti 
Sesilė. Galiu užtikrinti, kad pasaulis nėra toks žavus, kaip mudvi 


kažkada įsivaizdavome. 


Paryžius, 17'* m. rugpjūčio 4-oji 


IV laiškas 
——= IC ——- 


Vikontas de Valmonas - markizei de Mertej, į Paryžių 


Jūsų įsakymai - tiesiog žavingi, o būdas juos davinėti - dar 
mielesnis, ir despotizmą sugebate padaryti malonų. Tai nebe 
pirmas kartas, tą puikiai žinote, kaip aš apgailestauju, kad jau 
nesu Jūsų vergas; o tas „siaubūnas“, koks, pasak Jūsų, ir esu, 
maloniai primena tuos laikus, kai pagerbdavote mane pačiais 
švelniausiais vardais. Ir taip dažnai trokštu jų vėl nusipelnyti, ir 
pagaliau parodyti pasauliui, kartu su Jumis, pastovumo pavyzdį. 
Bet mus šaukia kur kas didingesni dalykai; laimėti yra mūsų 
lemtis, tad privalome jai paklusti, ir galbūt tik pačioje savo gy- 
venimo kelio pabaigoje mudu darsyk susitiksime; nes pagaliau 
turėčiau Jums tai pasakyti, tik neįsižeiskite, mano gražiausioji 
Markize, Jūs žengiate mano pėdomis tolygiu man žingsniu nuo 
to laiko, kai vardan pasaulio laimės išsiskyrėme ir kiekvienas 
atskirai skleidžiame savo tikėjimą, todėl man atrodo, kad šiose 
meilės misijose Jūs atvertėte kur kas daugiau paklydusių sielų 
už mane. Žinau Jūsų uolumą, Jūsų liepsningą atsidavimą; ir jei 
jau Dievas vertintų pagal nuopelnus, tai taptumėte kokio nors 
didmiesčio globėja, kai Jūsų draugas pasidarytų tik atkampaus 
kaimelio šventuoju. Šitokia mano kalbėjimo maniera Jus 
stebina, ar ne? Bet jau visa savaitė, kai nieko kito negirdžiu ir 
kitaip nekalbu, ir vien tam, kad galėčiau šioje srityje daugiau 
pasitobulinti, esu priverstas Jums nepaklusti. 

Tik neskubėkite piktintis ir išklausykite mane. Kaip visų 


manųjų širdies paslapčių saugotojai patikiu Jums savo didžiausią 

sumanymą, kokio dar niekada nebuvau užsibrėžęs. Ir ką gi Jūs 
man siūlote? Suvilioti jaunutę merginą, kuri dar nieko nežino, 
dar nieko nemačiusi; kuri, taip sakant, būtų man perduota 
beginklė; ir jau pirmas pagarbos ženklas ją bemat apsvaigintų, 
o smalsumas ją kurstytų labiau už meilę. Kokia dvidešimtis 
kitų su tokia užduotimi susidorotų ne prasčiau už mane. Bet 
visiškai kitoks tas sumanymas, kurio dabar ėmiausi, o sėkmė 
atneštų tiek pat šlovės kiek ir malonumo. Meilė, kuri man ruošia 
nugalėtojo vainiką, net ir ji abejoja, ką rinktis: mirtas ar laurus, 
bet galiausiai supins viską kartu, kad visapusiškai išaukštintų 
mano triumfą. Ir Jus pačią, mano mieloji drauge, apims šventa 
pagarba, ir ištarsite su pakilimu: „Štai mano širdies žmogus“ 
Juk Jūs pažįstate bajorų vadovę, prezidentę Turvel, žinote jos 
dievobaimingumą, jos atsidavimą santuokinei meilei, jos griež- 
tus dorovinius principus. 

Štai kur pradedu savo puolimą, štai vertas manęs priešinin- 
kas, štai tikslas, kurį užsibrėžiau pasiekti: 

Jei aš siekiau, tiktai laimikio savo negavau, - 

Man liks garbė, kad aš vis vien bandžiau. 

Galima cituoti ir prastas eiles, jei jas parašė didis poetas. 

Žinokite, kad bajorų vadovas, prezidentas, šiuo metu išvykęs 
į Burgundiją, kur turi užbaigti labai užsitęsus; teismo procesą 
(puoselėju viltį, kad pralaimės man kur kas reikšmingesnį). Jo 
nepaguodžiamoji santuokos dalis turės čia praleisti visą tą rūš- 
kaną priverstinės našlystės laikotarpį. Kiekvieną dieną mišios, 
keli apsilankymai pas kantono vargšus, rytinės ir vakarinės pa- 
maldos, vieniši pasivaikščiojimai, pamaldūs pokalbiai su mano 
senąja tetule ir retkarčiais liūdnoka visto partija turėjo būti 
vienintelės pramogos. Aš jai rengiu kur kas smagesnių. Mano 


gerasis angelas atvedė mane čia jos ir mano laimei. Beprotis! 

Kaip aš gailėjausi tų dvidešimt keturių valandų, kurias turėjau 
paaukoti mandagumo sumetimais. O dabar kokia sunki bausmė 
atrodytų grįžimas į Paryžių, jei tik kas mane priverstų! Laimė, 
kad vistui reikia keturių žaidėjų, o draugijoje dar lankosi tik 
vietinis klebonas, tai mano įkyrioji tetulė ilgai maldavo, kad 
pasilikčiau nors keletui dienų. Nesunku atspėti, koks aš likau 
patenkintas, bet Jūs negalite įsivaizduoti, kaip nuo tos akimir- 
kos ji tupinėja aplink mane ir kaip negali atsidžiaugti, nuolat 
matydama mane pamaldose bei mišiose. Jai visai nekyla įtarimų 
dėl dievybės, kurią ateinu pagarbinti. 

Štai jau ketvirta diena, kaip mane degina ta didžioji aistra. Jūs 
juk žinote, kad jei jau aš ko nors trokštu iš tikrųjų, tai į šipulius 
sudaužau visas kliūtis, bet vis dėlto nenumanote, kiek įkarščio 
aistrai prideda vienatvė. Mano galvoje sukasi tik vienintelė 
mintis, apie tai mąstau dieną ir sapnuoju naktį. Man jau būtina 
turėti šią moterį, vien apsisaugojimui nuo kvailos padėties būti 
įsimylėjusiam; kai pagalvoji, kurlink mus gali nuvesti nepa- 
tenkintas troškimas? O, saldžioji palaima! Meldžiu tavęs, kad 
ateitum vardan mano laimės, taip pat atneštum ramybę. Kokie 
vis dėlto esame laimingi, kad moterys taip blogai ginasi! Kitaip . 
tebūtume jų apgailėtini vergai. Ir dabar jau esu kupinas pagarbos 
visoms lengvai prieinamoms moterims, lai šis jausmas atveda 
mane prie Jūsų kojų. Puolu prieš Jus kniūbsčias ant žemės, kad 
gaučiau atleidimą, ir tuo užbaigiu savo pernelyg ištęstą laišką. 
Sudie, mano mieliausioji drauge, pamirškime viską, kas buvo 


blogo. 
Iš... pilies, 17“ m. rugpjūčio S-oji 

Markizė de Mertej - vikontui de Valmonui 


Ar žinote, Vikonte, kad Jūsų laiškas kaip reta įžūlus ir gali 
mane tik papiktinti? Užtat jis akivaizdžiai liudija, kad praradote 
sveiką protą, ir vien tai Jus apsaugo nuo mano rūstybės. Kaip 
kilni ir jautri draugė, esu pasirengusi pamiršti tą įžeidimą ir 
tegalvoti apie gresiantį Jums pavojų; nors ir kaip būtų nuobodu 
dėstyti pamokymus, esu pasirengusi pasiaukoti dėl Jūsų porei- 
kių, kuriais šiuo metu netenka abejoti. Jums! Turėti ponią de 
Turvel?! Tai juoko verta užgaida! Bet puikiai atpažįstu tą Jūsų 
aklą užsispyrimą, kuris skatina trokšti to, ko atrodo neįmano- 
ma pasiekti. Kaip galėtume apibūdinti šią moterį? Bruožai 
taisyklingi, jeigu jau taip, bet veidas be jokios išraiškos; visai 
pakenčiamai sudėta, tik nepasižymi grakštumu ir visąlaik kelia 
juoką tais savo skarelių ryšuliais, kuriais taip visa apsitūlojusi iki 
pat kaklo, kad net smakro nesimato! Draugiškai Jums sakau, 
kad neprireiktų nė dar vienos panašios, o žmonių akyse praras- 
tumėte visą sunkiai užsitarnautą pagarbą. Geriau prisiminkite tą 
dieną, kada ji rinko aukas švento Roko bažnyčioje ir kaip man 
dėkojote, kad atvedžiau Jus į tą spektaklį. Atrodo, vis tebematau, 
kaip ji, įsikibusi už parankės apžėlusiam drimbai, tipena vos 
neklupinėdama su kiekvienu žingsneliu ir vos nenumesdama 
žmonėms ant galvos savo keturių uolekčių pločio pintinės, vis 
nurausdama su kiekvienu reveransu. Kas galėjo tada pasakyti, 


kad užsiliepsnosite aistra tai moteriai? Taigi, Vikonte, dabar 

atėjo Jūsų eilė raudonuoti, tad atsipeikėkite. Pažadu saugoti 
paslaptį. 

Be to, pagalvokite, kokie nemalonumai jūsų laukia! Su kokiu 
varžovu ruošiatės susiremti? Ogi su vyru! Ar vien šitas žodis 
Jūsų nepažemina? Kokia gėda, jei pralaimėsite! Ir kiek mažai 
garbės, jei lydės sėkmė! Dar daugiau pasakysiu: nesitikėkite 
jokio malonumo. Ar galima jį patirti su šventuolėmis? Kalbu 
apie tas tikrąsias šventuoles: net pačiame malonumo įkarštyje 
išlikdamos susivaržiusios, jos pabers Jums tik keletą trupinių 
sužiedėjusio smagumo. Tas visiškas užsimiršimas, ta geismo 
beprotybė, kai malonumas išsigrynina liedamasis per kraštus, 
šie meilės lobiai joms yra visiškai nežinomi. Aš Jus įspėju: net 
pagal pačias drąsiausias prielaidas jūsų prezidentei atrodys, 
kad jau viską dėl Jūsų daro traktuodama kaip savo vyrą, betgi 
ir švelniausioje santuokinėje sueityje visada išlieka dviejų ats- 
kirumas. Ogi kalbamu atveju yra dar blogiau: Jūsų šventuolė 
yra dar ir davatka, o vadinamasis pamaldumas ją pasmerkia 
prasčiokėms būdingam amžinam vaikiškam nesubrendimui. 
Ner jei įveiksite ir šią kliūtį, tai nepuoselėkit vilčių, kad visas 
galutinai pašalinsite: nugalėjęs jos Dievo meilę, nesugebėsite 
įveikti Šėtono baimės; kai spausite meilužę glėbyje, tai jausite, 
kaip jos širdis pradeda smarkiau daužytis ne iš meilės, bet iš 
baimės. Galbūt jei tą moterį būtumėte pažinojęs anksčiau, tai 
tuo metu ir galėjote kažką pakeisti; jai dabar dvidešimt dveji 
ir jau beveik dveji metai, kai ištekėjusi. Patikėkite, Vikonte, jei 
moteris šiuo požiūriu jau sv7a2bėjusi, palikite ją rūpintis pačia 
savimi, nes tokia visada bus tik pilka savo 74s7es atstovė. 

Tai štai dėl kokio patrauklaus objekto atsisakote man pa- 
klusti, kad pats pasipalaidotumėte savo tetulės kapų rūsy, kartu 


atsižadėdamas paties smagiausio nuotykio, kuris pats peršasi, 


2 —T 


"O G "Š 48 
(GN — | PAVOJINGI RYŠIAI 40) 


idant atneštų Jums daugiau šlovės. Dėl kokios piktos lemties 
Žerkuras prieš Jus visada įgydavo pranašumo? Patikėkite, sa- 
kau Jums tai ne dėl užėjusios blogos nuotaikos, šiuo metu iš 
tikrųjų galvoju, kad nepateisinate savo reputacijos ir pirmiausia 
prarandate mano pasitikėjimą. Ar kada nors galėsiu išpasakoti 
savo paslaptis ponios de Turvel meilužiui? 

Vis dėlto žinokite, kad mažoji Volanž jau sugebėjo apsukti 
vieną galvą. Jaunasis Danseni jau kraustosi dėl jos iš proto. 
Jis dainuoja su ja duetus; ir ji yra neabejotinai muzikalesnė 
negu pridera pensionato auklėtinei. Jiedu rengiasi surepetuoti 
daugybę duetų, manau, ji mielai sutiktų su juo padainuoti ir 
unisonu, bet Danseni dar tebėra vaikas, kuris tik tuščiai gaišta 
laiką dėl meilės reikalų, nes nesutvarkys nė vieno. O ta mažoji 
mergužėlė dar kaip reikiant laukinė; bet kuriuo atveju tai ne- 
teikia gražių vilčių, ir visą dalyką palankia linkme galėtumėte 
pakreipti tik Jūs; dėlto mane užplūdo labai prastos nuotaikos, 
ir aš tikrai susivaidysiu su savo Ševaljė, tegu tik spėja pasirodyti. 
Patarčiau jam elgtis kuo švelniau, nes, bent jau šią akimirką, man 
nieko nereiškia nutraukti su juo santykius. Esu tikra, jei man 
tik šaus prakilni mintis jį pamesti, jis iškart bus įgramzdintas į 
neviltį, o niekas nesuteikia man tiek smagumo kaip įsimylėjėlio 
širdgėla. Jis išvadins mane klastūne, bet žodis „klastūnė“ man 
visada suteikdavo pasitenkinimą; juk po žodžio „žiaurioji“ jis 
pats švelniausias moters ausiai, o užsitarnauti jį ne taip sunku. 
Rimtai, aš tučtuojau tuo reikalu užsiimsiu. Ir už tai esate atsa- 
kingas tik Jūs! Tekrinta tai ant Jūsų sąžinės. Paprašykite, kad 
Jūsų prezidentė pasimelstų už mane. 


Paryžius, 17“ m. rugpjūčio 7-oji 


V| laiškas 
2 = 


Vikontas de Valmonas - markizei de Mertej 


Nėra pasaulyje moters, kuri nepiktnaudžiautų valdžia, jei- 
gu tik ją gauna! Netgi Jūs, kurią taip dažnai vadindavau savo 
atlaidžiąja drauge, jau tokia nesate, nes drįstate užsipulti mano 
susižavėjimo objektą! O kokiomis spalvomis piešiate ponios 
de Turvel paveikslą!.. Koks vyras už tokią įžūlią drąsą nebūtų 
sumokėjęs gyvybe? Kokia moteris, išskyrus Jus, nenusipelny- 
tų, kad būtų bent jau apjuodinta? Maldauju, neskirkite man 
daugiau tokių žiaurių išbandymų, man nepavyks jų ištverti. 
Draugystės vardan palaukite, kol aš tą moterį turėsiu, jei jau 
taip norisi apie ją piktžodžiauti. Argi nežinote, kad vien tik 
malonumui suteikta teisė nuimti meilės raištį nuo akių? 

Bet ką aš sakau? Ar dar reikia vaizduotės pagalbos, kad dar 
padailintum ponią de Turvel? Ne, kad išliktų žavi, jai užtenka 
būti pačia savimi. Jūs priekaištaujate, kad ji prastai rengiasi, bet 
aš gerai matau, kad bet kokia apranga jai tik kenkia; viskas, kas ją 
dengia, tik bjauroja - ir su netvarkingu lengvu rytiniu drabužiu 
ji būna tiesiog užburianti. Dėl tų slegiančių karščių, kurie šiuo 
metu mus kamuoja, plonos drobės vakarinis drabužis leidžia 
įžvelgti jos šiek tiek aptakų ir lankstų stotą. Vien muslino skiau- 
tė dengia jos krūtinę, ir mano slapukiškas, bet pastabus žvilgsnis 
jau užčiuopė tas viliojančias formas. Jos veidas, sakote, yra be 
išraiškos. Tik ką jis turi išreikšti, jei dar niekas neprabilo į jos 


širdį? Ne, be jokių abejonių, tai visai ne toks žvilgsnis kaip mūsų 

kokečių moterų, kada tik kartais vilioja, bet nuolat apgauna. Ji 
išmokta šypsena nesugeba dangstyti tuščių frazių; nors jos dan- 
tys patys gražiausi pasaulyje, bet juokiasi tik tada, kai iš tikrųjų 
linksma. Reikėtų pamatyti, kaip lauko žaidimuose ji visa trykšta 
nuoširdžiu ir įgimtu linksmumu! Kaip šalia nelaimingojo, ku- 
riam ji skuba kuo nors padėti, jos žvilgsnis tiesiog spinduliuoja 
tikru džiaugsmu ir atjaučiančiu gerumu! Reikėtų pamatyti, kaip 
drovumas nuo menkiausios pagyros ar meilikaujamas žodis nu- 
spalvina jos dangišką veidą tokiu jaudinančiu sumišimu, kokio 
neįmanoma suvaidinti!.. Ji yra santūri ir pamaldi, ir tik dėl to 
Jums atrodo šalta ir bejausmė? Aš galvoju visai kitaip. Kokiu 
įstabiu jautrumu reikia pasižymėti, kad atsklistų net iki jos vyro 
ir kad galėtų mylėti žmogų, kuris nuolat būna kažkur toli nuo 
namų? Kokio patikimesnio įrodymo dar pageidautumėte? O 
man gauti vieną vis dėlto pavyko. 

Kartą, kai visi išėjome pasivaikščioti, nuvedžiau draugiją į 
tokią vietą, kur reikėjo įveikti griovį; kad ir kokia būtų vikri, bet 
drovumo dar daugiau: pati puikiai suprantate, kad drovuolėms 
trūksta ryžto šokti per griovį. Jai teliko pasikliauti vien manimi. 
Laikiau savo glėbyje tą drovią moterį. Visi mūsų pasiruošimai 
ir senosios mano tetulės persikėlimas sukėlė juoko protrūkį 
tai išdykusiai davatkai. Ir štai — gerai apskaičiuotas nemiklus 
judesys, kai buvau sugriebęs ją ant rankų, ir mes susijungėme 
glėbyje. Prispaudžiau ją krūtine prie krūtinės ir tą trumpą 
akimirką pajutau, kad jos širdis stipriau suplazdėjo. Mielas ir 
gaivus raudonis nuspalvino jos veidą, o lengvutis sumišimas man 
parodė, kad ji plaka greičiau ne iš baimės, bet iš meilės. Mano 
tetulė suklydo visai kaip Jūs ir man pasakė: „Vaikelis išsigando", 


tačiau žavus vaikelio nuoširdumas neleido sumeluoti, ir ji naiviai 


*RREC žRLO G 
(SY — | PIERRE CHODERLOS DE LACLOS LO) 


atsiliepė: „O ne, bet..““ Tas vienintelis žodis man pasakė viską. 
Nuo tos akimirkos kamuojantį nerimą pakeitė ilgesinga viltis. 
Aš turėsiu tą moterį; atimsiu iš vyro, kuris ją tiesiog profanuo- 
ja, - išdrįsčiau pagrobti net iš Dievo, kurį ji taip šlovina. Koks 
neapsakomas malonumas būti paeiliui tai jos sąžinės priekaištų 
šaltiniu, tai juos pergalingai išsklaidyti! Aš atmetu pačią mintį 
išrauti prietarus, užtemdžiusius jos dvasią! Tai tik pridėtų 
man laimės ir šlovės. Tegu ji tiki dorybe, bet tegu dėl manęs ją 
paaukoja; tegu suklydimai kelia jai siaubą, bet tai jos negalėtų 
sustabdyti; tegu kamuoja tūkstančiai baimių, bet jas užmiršta, 
įveikia jas tik mano glėbyje. Tik tada liksiu visiškai patenkintas, 
kai ji man pasakys: „Dievinu tave“ - ji vienintelė iš visų moterų 
verta ištarti šiuos žodžius. Ir aš iš tiesų tapsiu tuo Dievu, kurio 
pranašumą ji pripažins. 

Taigi būkime atviri: visuose mūsų santykiuose, kiek jie yra 
lengvi, tiek pat pasireiškia ir šaltumo, o dalykai, mūsų vadinami 
laime, tik šiek tiek primena malonumą. Pasakyti viską, kaip yra? 
Maniau, kad mano širdis jau nuvytusi, ir neatrasdamas savyje 
daugiau nieko, išskyrus jusles, apgailestaudavau dėl prieš laiką 
užklupusios senatvės. Ponia de Turvel sugrąžino man visas 
nuostabiąsias jaunystės iliuzijas. Šalia jos nejaučiu poreikio dar 
kuo nors mėgautis, kad būčiau laimingas. Vienintelis dalykas, 
kuris mane baugina, - tai laikas, kurio gali prireikti visam tam 
nuotykiui; aš juk nieko nesiryžtu palikti atsitiktinumo malonei. 
Veltui stengiuosi atgaivinti atmintyje tą kažkada nešusį sėkmę 
akiplėšiškumą, nes niekaip neatrandu būdo, kaip visa tai pa- 
naudoti. Kad iš tikrųjų būčiau laimingas, ji turi man atsiduoti 
pati, tačiau tai nėra paprastas dalykas. 

Esu tikras, kad žavėsitės mano apdairumu. Dar neištariau 


žodžio „meilė“, bet vis dėlto jau priėjome prie „pasitikėjimo“ 

ir „bendrumo“. Kad ateityje kuo mažiau manimi apsigautų ir 
siekdamas užkirsti kelią galimam net čia atplūstančių paskalų 
poveikiui, pats papasakojau, netgi neva save smerkdamas, keletą 
visiems žinomų savo istorijų. Pradėtumėte juoktis, jei pama- 
tytumėte, su kokiu įkarščiu ji ėmėsi pamokslauti. Ji nori, kaip 
pati sako, mane atversti. Tik dar neįtaria, kiek jai gali kainuoti 
toks bandymas. Jai toli gražu pagalvoti, kad advokataudama, 
kaip pati sako, toms nelaimingosioms, šitaip iš anksto ruošiasi 
atstovauti nuosavai bylai. Ta mintis man šovė vakar tarp visų tų 
jos pamokslų, ir negalėjau atsisakyti malonumo ją pertraukti, 
kad patikinčiau, jog ji kalba kaip tikras pranašas. Sudie, mano 
mieloji drauge. Pamatysite, jog nesu negrįžtamai prapuolęs. 

P S. Tarp kitko, ar tas Jūsų vargšas Ševaljė kartais nenusižudė 
iš nevilties? Esate iš tikrųjų šimtus kartų blogesnis už mane 
personažas, ir jausčiausi tuo labai pažemintas, jei turėčiau bent 


kiek savimylos. 

Sesilė Volanž - Sofi Karnė 


Jei tau dar nieko nesakiau apie savo vedybas, tai tik dėl to, 
kad žinau apie tai lygiai tiek, kiek pirmą dieną. Jau įpratau ne- 
begalvoti apie jas, ir mano gyvenimo būdas jau pradėjo patikti. 
Daug laiko skiriu dainavimui ir grojimui arfa; man atrodo, kad 
nuo to laiko, kai neliko nė vieno mokytojo, labiau pamėgau tuos 
dalykus; tiesą sakant, dabar mokausi pas vieną, tik jis geriausias 
iš visų. Tai ševaljė Danseni, apie šį poną tau jau rašiau, su juo 
dainavau pas ponią de Mertej, ir jis toks paslaugus, kad ateina 
kiekvieną dieną ir dainuoja su manimi ištisas valandas. Jis iš tik- 
rųjų nepaprastai mielas. Dainuoja kaip angelas, pats kuria labai 
gražias arijas ir dar rašo joms žodžius. Kaip gaila, kad jis rengiasi 
tapti Maltos riteriu! Man atrodo, jei nuspręstų vėsti, tai žmonai 
būtų tikra laimė... Iš jo tiesiog sklinda toks žavus švelnumas... 
visai nepanašu, kad jis būtų linkęs sakyti komplimentus, bet vis 
dėlto tai, ką jis kalba, yra labai malonu išgirsti. Jis mane nuolat 
pataiso, tiek grojimą, tiek kitus dalykus, bet jo pastabose tiek 
nuoširdaus rūpesčio ir žaismingumo, kad neįmanoma nepajusti 
padėkos. Jis dar tik žiūri į tave, o jautiesi tarytum jau pasakytų 
kažką malonaus. Be.viso to, jis dar yra nepaprastai paslaugus. 
Pavyzdžiui, vakar jo tiesiog meldė, kad surengtų didelį koncer- 
tą, bet jis suteikė pirmenybę pasilikti visam vakarui pas mano 
mamą. Tai man buvo labai malonu, nes kada jo nebūna, tai nie- 


kas su manimi nepasikalba, ir aš nuobodžiauju - kai apsilanko 

pas mus, tai su juo ir pagrojame, ir pabendraujame. Ir jis visada 
atranda man pasakyti ką nors įdomaus. Jis ir ponia de Mertej 
yra vieninteliai iš visų, kurie man atrodo mieli. Bet sudie, mano 
brangioji drauge; esu prisižadėjusi, kad šiam vakarui išmoksiu 
vieną dainelę, bet jos akompanimentas yra labai sudėtingas, ir 


nenoriu laužyti žodžio. Kol jis ateis, aš dar parepetuosiu. 

Prezidentė de Turvel - poniai de Volanž 


Niekas negalėtų manęs labiau sujaudinti, Ponia, kaip tas pa- 
sitikėjimas, kurį man rodote, nei labiau už mane pajusti rūpestį 
dėl panelės de Volanž gyvenimo sutvarkymo. Iš visos širdies 
jai linkiu laimės, nė kiek neabejodama tuo, kad ji jos verta, nei 
tuo, kad ją jai suteiks Jūsų apdairumas. Nors visiškai nepažįstu 
pono grafo de Žerkuro, bet, jei taip pagerbėte, galvoti apie jį 
tegaliu vien labai palankiai. Pasitenkinu, Ponia, palinkėdama 
šiai santuokai tokios pat sėkmės kaip ir manajai, kuri taip pat 
yra Jūsų kūrinys, ir už tai kiekvieną dieną prisideda vis daugiau 
mano dėkingumo. Tegu panelės Jūsų dukters laimė tampa 
atlygiu už manąją, kuria taip rūpinotės; ir tegu mano geriausia 
draugė būna laimingiausia iš visų motinų! 

Iš tiesų esu labai nuliūdinta, kad negalėsiu gyvu žodžiu iš- 
sakyti šių nuoširdžių linkėjimų ir artimiausiu metu susipažinti, 
nors kaip to trokščiau, su panele de Volanž. Patyrusi Jūsų mo- 
tinišką gerumą, turiu vilties, kad galiu tikėtis ir iš jos švelnios 
seseriškos draugystės. Meldžiu Jus, Ponia, kad užtartumėte už 
mane žodį, kol aš surasiu galimybę tai užsitarnauti pati. 

Planuoju likti kaime visą tą laiką, kol nebus pono de Tur- 
velio. Skiriu šias valandas tam, kad mėgaučiausi ir naudočiausi 
gerbiamos ponios de Rozmond draugija. Ši moteris visada buvo 
tokia žavi, net laikas nesugebėjo šito iš jos atimti; ji išsaugojo 
puikią atmintį ir linksmumą. Tai tik jos kūną slegia aštuonias- 


dešimt ketveri metai, o širdis tėra vos dvidešimties. 

Nuošaliame mūsų prieglobstyje nuotaiką pakelia jos sūnėnas 
vikontas de Valmonas, kuris maloningai sutiko mums paaukoti 
keletą dienų. Iki šiol tesu girdėjusi vien apie jo skandalingą 
reputaciją, ir ji nekėlė didelio noro su juo artimiau susipažinti, 
bet man atrodo, kad jis eina vis dėlto geresne linkme už ją. Čia, 
kur pasaulio šurmulys jo daugiau nebegadina, jis su tokiu pavy- 
dėtinu paprastumu kalba protingus dalykus ir su retai sutinka- 
mu nuoširdumu smerkia save dėl praeities paklydimų. Jis man 
išsipasakoja su didžiausiu pasitikėjimu, o aš jam pamokslauju 
su ypatingu griežtumu. Jūs juk jį pažįstate ir sutiksite, kad ir 
koks sveikintinas būtų toks atsivertimas, tačiau neabejotina, 
kad, nepaisant visų jo pažadų, kokia savaitė Paryžiuje privers 
pamiršti visus mano pamokslus. Viešnagė pas mus jam bus bent 
jau šiokia tokia pertrauka įprastoje kasdienybėje, ir manau, kad 
dėl tokio gyvenimo būdo viskas, ką geriausio jis galėtų nuveikti, 
tai apskritai nieko neveikti. Jis sužinojo, kad ruošiuosi Jums 
parašyti, ir įpareigojo išreikšti kuo nuoširdžiausius pagarbos 
jausmus. Su tokiu pačiu gerumu, kurį jau suteikėte progos patir- 
ti, priimkite tai ir iš manęs ir visados būkite tikra mano pačiais 
nuoširdžiausiais jausmais, su kuriais Jums turiu garbės etc. 

Ponia de Volanž - prezidentei de Turvel 


Niekada neabejojau, mano jaunoji ir mieloji drauge, nei Jūsų 
draugiškais jausmais, nei Jūsų nuoširdžiais rūpesčiais dėl visų 
mano reikalų. Ir atsiliepiu į Jūsų atsakymą tikrai ne tam, kad 
turėčiau dar dėl kažko aiškintis mūsų santykiuose, ir, tikiuosi, 
mudviem šito jau niekada nereikės, bet manyčiau, jog negaliu 
į kai kuriuos dalykus žiūrėti pro pirštus ir nieko nepasakyti 
apie vikontą de Valmoną. Tikrai nelaukiau, galiu užtikrinti, 
kada nors atrasti Jūsų laiške tą vardą. Kas gi išties galėtų būti 
bendra tarp jo ir Jūsų? Juk visai nepažįstate to žmogaus; o ir iš 
kur galėtumėte žinoti, kas dedasi palaidūno širdyje? Jūs man 
kalbėjote apie jo retai sutinkamą nuoširdumą? Na, taip! Tarp 
tokių kaip de Valmonas nuoširdumas iš tikrųjų yra labai retai 
sutinkamas dalykas. Kad ir koks atrodytų mielas ir viliojantis, 
nuo to jis tik dar pavojingesnis ir klastingesnis, juk niekada, 
nuo ankstyviausios jaunystės, jis nėra žengęs žingsnio ar ištaręs 
žodžio nepuoselėdamas kokių nors slaptų ketinimų, o jie visada 
buvo negarbingi arba net nusikalstami. Drauge mano, mane juk 
pažįstate, taip pat žinote, kad iš visų siektinų dorybių man užvis 
brangiausias yra atlaidumas. Jei Valmonas, kaip ir tūkstančiai 
kitų, būtų į aistrų sūkurį ir klaidingų įsitikinimų suviliotas tik 
dėl jaunyvo amžiaus, tai, smerkdama tik elgesį, jo paties gailė- 
čiausi ir kantriai laukčiau, kol laikas atves prie taip trokštamo 


atsivertimo, kuris jam sugrąžintų padorių žmonių pagarbą. 

Bet Valmonas yra kito lizdo paukštis, ir jo poelgiai atitinka tik- 
ruosius jo principus. Jis sugeba apskaičiuoti, kiek gali sau leisti 
pasibjaurėtinų dalykų, kad smarkiai nesusikompromituotų, o 
kad nekiltų pavojaus nukentėti už savo nedorybes ir žiaurumą, 
savo aukomis jis renkasi moteris. Nesiimu suskaičiuoti, kiek jų 
suviliojo ir kiek jų tiesiog pražudė? 

Iki Jūsų atsiskyrėliško ir tylaus gyvenimo buveinės atgarsiai 
apie skandalingus jo nuotykius tiesiog neatsklinda. Ir galėčiau 
papasakoti tokių dalykų, nuo kurių net krūptelėtumėte; bet Jūsų 
žvilgsnį, tokį pat tyrą kaip ir siela, tokie vaizdai suterštų: esu 
tikra, kad jis niekada nekels Jums grėsmės ir tokiais ginklais jo 
atremti neprireiks. Vienintelis dalykas, kurį norėčiau pasakyti, 
kad dar nebuvo moters, kurią jis - sėkmingai ar ne - ėmėsi 
globoti ir kuri nebūtų pasigailėjusi, jog pasitaikė susidurti su 
juo. Vienintelė markizė de Mertej yra išimtis iš tos visuotinės 
taisyklės; ji vienintelė, sugebėjusi jam ne tik atsispirti, bet ir 
sutramdžiusi tą blogį. Pripažinsiu, kad vien dėl šito bruožo ji už- 
sitarnauja mano akyse daugiausia pagarbos; šito netgi užtenka, 
kad visi aplinkiniai atlaidžiai vertintų ir tam tikrą jos polinkį į 
lengvabūdiškumą, dėl kurio priekaištauta, kada tapo našle. 

Kad ir kaip ten būtų, mano mieloji drauge, bet amžius, 
patirtis, ypač mano draugiški jausmai Jums suteikia teisę pri- 
minti, kad Paryžiaus aukštuomenės rateliuose jau pradedamas 
pastebėti Valmono dingimas; jei tik kas sužinotų, kad šiek tiek 
laiko praleido ne tik kartu su savo tetule, bet ir su Jumis, tai 
geras Jūsų vardas priklausytų jau tik nuo jo malonės; ir tai yra 
didžiausia nelaimė, kokia tik dar gali ištikti moterį. Tad patariu 
susitarti su jo tetule, kad ilgiau nebeužlaikytų savo sūnėno; jei 


jis spyriotųsi pasilikti, manau, nesuabejosite, jog turite užleisti 

jam vietą. Tik kodėl jis turėtų pasilikti? Ką jis veikia tame kai- 
me? Jeigu pasektumėte, ką jis daro, esu tikra, kad aptiktumėte, 
jog jis čia susirado patogų prieglobstį kokiam nors nedoram 
kėslui regzti, kurį įvykdyti susigalvojo šiose apylinkėse. Tačiau 
jei neįmanoma padaryti galo blogiui, tai pasitenkinkime tuo, 
kad bent jau apsisaugojome. 

Sudie, mano mieloji drauge. Mano dukters vestuvės vėluoja. 
Grafas de Žerkuras, kurio laukėme jei ne šiandien, tai rytoj, 
ką tik raštiškai pranešė, kad jo pulkas perkeltas į Korsiką ir, 
karo veiksmams niekaip nesibaigiant, jis gaus leidimą išvykti 
tik prieš žiemos pradžią. Nors tai neatitinka mano planų, 
bet leidžia tikėtis, kad turėsime malonumo pamatyti Jus per 
dukters vestuves, nes buvau labai nuliūdusi, jog jos turės įvykti 
be Jūsų. Sudie, leiskite Jums pareikšti nuoširdų ir besąlygišką 
mano atsidavimą. 

P S. Pasveikinkite nuo manęs ponią de Rozmond, kurią labai 
myliu; ji tikrai to nusipelno. 

Markizė de Mertej - vikontui Valmonui 


Vis dar pučiatės, Vikonte? O gal jau numirėte? Arba, kas 
įtikėtiniau, gyvenate tik dėl savo Prezidentės? Šita moteris, 
sugrąžinusi Jums jaunystės iliuzijas, netrukus įkalins ir tarp savo 
pajuokos vertų prietarų. Jau pasidarėte susivaržęs ir kaip tikram 
vergui tetrūksta tik įsimylėti. Atsižadate savo sėkmę nešančio 
įžūlumo. Netgi nesivadovaujate jokiomis taisyklėmis ir viską 
paliekate atsitiktinumo, tiksliau, kažkieno užgaidos valiai. Gal 
jau pamiršote, kad meilė kaip ir medicina - tik menas padėti 
gamtai? Matote, kaip sumušu Jus tais pačiais ginklais, bet tuo 
nesididžiuoju; tai būtų tas pats, kas suspardyti gulintįjį. Rei- 
kia, kad ji pati atsiduotų, - man aiškinate; ak, kokios čia dar 
abejonės, juk reikia! — ir, žinoma, ji atsiduos, kaip ir bet kuri 
kita, tik visas skirtumas, kad be didelio noro. Tik kol ji pagaliau 
apsispręs atsiduoti, tai pats tikriausias būdas — iš pradžių ją 
paimti. Kaip nusikliedi meilė, jei mato čia skirtumą! Aš sakau 
„meilė“, nes esate įsimylėjęs. Kalbėti su Jumis kitu tonu, vadi- 
nasi, Jus išduoti; iš tikrųjų tai reikštų nuslėpti nuo Jūsų ligą. 
Taigi pasakykite man, ilgesingasis įsimylėjėli, ar tos moterys, 
kurias turėjote, atrodo Jums išprievartautos? Bet kad ir koks 
būtų stiprus troškimas atsiduoti, kad ir kaip skubėtume, vis 
dėlto tam reikalinga dingstis; ir ar yra patogesnis pasiteisinimas 
už regimybę, kad paklūstame jėgai? Man, pavyzdžiui, greitas ir 


gerai parengtas puolimas yra pats mieliausias dalykas, kai viskas 

rutuliojasi nustatyta tvarka ir žaibiškai; tai niekada nepastato 
į apgailėtiną padėtį, mums tenka taisyti vyrų nevėkšliškumą, 
užuot juo sėkmingai pasinaudojus; tai mums leidžia vaidinti 
prievartos aukas, iki dalykai pradeda klostytis reikalinga linkme, 
paskui telieka tik sumaniai pasimėgauti abiem tarp mūsų taip 
branginamomis aistromis: priešinimosi garbe ir pasidavimo 
malonumu. Net negali pagalvoti, koks retas yra šitoks puolimo 
talentas, bet jis visada suteikia man malonumo, net jei nesugeba 
sužavėti, ir man net kelis kartus pasitaikė atsiduoti tik atlyginant 
įdėtas pastangas. Visai kaip senoviniuose riterių turnyruose, kur 
Grožis įkainoja miklumą ir drąsą. 

| Taigi Jūs juk nustojote būti savimi ir elgiatės taip lyg bijo- 
tumėte pasisekimo. Ak! Nuo kada keliaujate tik trumpais ats- 
tumais ir renkatės šunkelius? Mano drauge, kad pasiektumėte 
didį tikslą, imkite pašto arklius ir — į tolimą kelią! 

Bet palikime nuošaliau tuos dalykus, jie tik smarkiai man 
gadina nuotaiką, nes atima malonumą pagaliau Jus pamatyti. 
Bent jau rašykite nors truputį dažniau ir pranešinėkite, ar daug 
pavyko pasistūmėti. Gal bent suvokiate, kad ta kvaila istorija 
užsitęsė jau porą savaičių, o Jūs pradėjote atsainiai elgtis su. 
visais žmonėmis? 

Jei dar apie Jūsų atsainumą, tai esate panašus į tokius veikė- 
jus, kurie nuolat teiraujasi naujienų apie savo sergančių draugų 
sveikatą, bet niekada nepasivargina sulaukti atsakymo. Paskutinį 
savo laišką užbaigėte klausdamas, ar kartais nenumirė mano 
Ševaljė. Aš tyčia neatsakiau, o Jūs neparodėte menkiausio ne- 
rimo. Tai jau neprisimenate, kad mano meilužis yra senas Jūsų 
draugas? Nusiraminkite, jis nė per plauką nenukentėjo, nebent 


tai atsitiktų nuo džiaugsmo pertekliaus. Vargšas Sevaljė, koks 

jis yra švelnus! Jis tiesiog sukurtas meilei! Koks neapsakomai 
jautrus! Man net galva sukasi. Rimtai, ta tobula laimė, kurią jis 
atranda mano meilėje, mane labai stipriai pririša prie jo. 

Tą dieną, kai rašiau, kad nutrauksiu su juo visus ryšius, kokia 
aš tapau laiminga! Jau buvau gerai apgalvojusi būdus, kaip įvaryti 
jam kuo gilesnę neviltį, kai man pranešė, kad jis ateina. Ar tai tik 
akimirkos įspūdis, ar taip buvo iš tiesų, bet dar niekada jis man 
neatrodė toks mielas. Vis dėlto priėmiau jį su rūškana nuotaika. 
Jis tikėjosi praleisti su manimi porą valandų, kol dar mano namų 
durys neatsivėrė kasdieniams lankytojams. Pasakiau, kad tuoj 
išeinu, ir jis paklausė kur, bet aš atsisakiau aiškinti. Jis neatstojo. 
„Ien, kur nebus jūsų, - paaiškinau jam gaižiu tonu. Laimė, kad 
jam net užkando žadą nuo tokio atsakymo; jei būtų taręs bent 
žodį, iš to neišvengiamai kiltų scena, kuri pasibaigtų santykių 
nutraukimu, kaip jau buvau suplanavusi. Nustebinta jo tylėjimo, 
mečiau į jį žvilgsnį be jokių kitų ketinimų, - galėčiau net prisiek- 
ti - vien paskatinta smalsumo pasižiūrėti, kaip dabar atrodo jo 
veidas. Ir tame nuostabiajame veide pamačiau tokį liūdesį, tokį 
gilų ir tuo pat metu tokį švelnų, kuriam - Jūs juk pats kažkada 
tai pripažinote — taip sunku atsispirti. Ta pati priežastis sukelia 
tas pačias pasekmes, ir taip pasijutau nugalėta jau antrą kartą. Ir 
dabar jau tegalvojau, ko turiu imtis, kad jis nepastebėtų mano 
akibrokšto. „Išeinu vienu reikalu, - pasakiau pačiu švelniausiu 
tonu, - beje, tai netgi susieta su Jumis; tik jau neklausinėkite 
manęs. Šiandien vakarieniausiu namuose, užeikite tuo laiku ir 
viską sužinosite Tik tada jis atgavo žadą, bet aš neleidau jam iki 
galo atsigauti. „Labai skubu, - tęsiau. — Kol kas palikite mane; 
taigi iki vakaro: Jis pabučiavo man ranką ir išėjo. 

Kad atitaisyčiau jam skriaudą, o gal ir sau turėjau ją atitaisyti, 


nusprendžiau parodyti tą mažąjį savo namelį, apie kurį jis dar 

nieko nežinojo. Pasišaukiau savo ištikimąją Viktuar. Paskelbiau 
apie užėjusią migreną, atsiguliau į lovą, kad matytų visi tarnai, 
ir, likusi viena su patikėtine, perrengiau ją liokajumi, o pati apsi- 
vilkau kambarinės drabužiais. Mieste ji pasisamdė fiakrą, kuriuo 
privažiavo prie sodo vartų, ir mudvi pajudėjome. Atvykusi į šią 
meilės šventovę, išsirinkau tokio pasimatymo progai labiausiai 
pritinkantį vakarinį drabužį. Jis tiesiog nuostabus, ir sugalvojau 
pasisiūti pati - nieko neleidžia pamatyti, tačiau viską paverčia 
užuominomis. Pažadu atsiųsti iškarpas jūsų Prezidentei, kai 
pasieksite, kad būtų verta jį dėvėti. 

Kai šitaip apsirengiau, Viktuar liepiau užsiimti namų ruoša, 
o pati perskaičiau Kretijono Jaunesniojo „Sofos“ skyrelį, vieną 
„Eloizos“ laišką ir dvi Lafonteno pasakėčias, kad atmintyje iš- 
liktų skirtingi kalbos stiliai, kuriuos tą vakarą norėjau išmėginti. 
Tuo metu Ševaljė, kaip visada nekantraudamas, pasibeldė į mano 
pagrindinių rūmų duris. Durininkas jam neatidarė, bet pasakė, 
kad aš sergu - štai pirmoji peripetija. Tačiau perduoda jam nuo 
manęs raštelį, tik rašytą mano ranka, nes laikiausi visų įmanomų 
atsargumo taisyklių. Tas išlanksto jį ir perskaito Viktuar braižą: 
„Tiksliai devintą valandą priešais Kavines“ Iškart ten ir vyksta, 
kur jį pasitinka berniukas liokajus, kurio neatpažįsta, kaip jam 
pasirodė, nes tai buvo vis ta pati Viktuar, ji liepia palikti karietą 
ir sekti iš paskos. Visas tas romantiškas žygis kaip reikiant įkai- 
tino jo vaizduotę, o tokiam reikalui tai niekada nekenkia. Štai 
jis ateina, o meilė beį nustebimas jį visiškai užburia. Kad turėtų 
laiko atsigauti, išsivedu jį pasivaikščioti po parko giraitę, paskui 
sugrįžtame į namus. Ten jau laukia stalas vakarienei, padengtas 
dviem, o šalia - paklota lova. Nueiname iki buduaro, kuris at- 


siveria prieš jį visu puošnumu. Ir jau ten, iš dalies apgalvotai, iš 

dalies paakinta jausmų, karštai apsikabinau jį ir susmukau prieš 
jį ant kelių. „Ak, mano mielasis! - tariau. - Norėdama paruošti 
šią malonią staigmeną, dabar prikaišioju sau, kad nuliūdinau 
tave apsimestine bloga nuotaika; tik akimirkai nuo tavo akių 
paslėpiau savo širdį. Atleisk mano kaltes, norėčiau jas išpirkti 
pačia karščiausia meile“ Galite įsivaizduoti, kokį įspūdį sukėlė 
ši jausminga prakalba. Laimingasis Ševaljė pakėlė mane nuo 
žemės, ir atleidimas buvo sutvirtintas antspaudu ant tos pačios 
turkiškos sofutės, kur mudu su Jumis tokiu pat žaismingu būdu 
antspaudavome savo amžinąjį išsiskyrimą. 

Kadangi atsargoje turėjome net šešias valandas laiko, tai 
sugalvojau, kaip prilyginti viena kitai visų tų akimirkų žavesį: 
šiek tiek atšaldžiau jo pirmą polėkį, ir mielą koketiškumą pakeitė 
švelnumas. Dar niekada nesistengiau šitaip kam nors patikti, 
dar niekada nebuvau tokia patenkinta savimi. Po vakarienės 
tapdama tai vaiku, tai vėl brandžia moterimi, tai padūkusia, tai 
vėljausminga, netgi šiek tiek pasileidusia, mėgavausi elgdamasi 
su juo kaip su sultonu savo seralyje, visą laiką pasiversdama skir- 
tinga sugulove. Ir vis atnaujinamos meilės apeigos, kuriose daly- 
vaudavo ta pati moteris, buvo aukojamos vis kitai meilužei. 

Brėkštant rytui pagaliau atėjo laikas skirtis; kad ir ką jis 
aiškino ar darė stengdamasis įrodyti, jog tai tik pradžia, kiek 
dar tebeliepsnojo aistra, toks atrodė ir nuvargęs. Kai išėjome 
pro duris ir ruošėmės sakyti paskutinius „sudie“, paėmiau šio 
palaimingojo prieglobsčio raktą ir įdėjau jam į delną: „Įsigijau 
jį tik dėl Jūsų, - pasakiau jam. - Ir bus teisinga, jei tapsite jo 
šeimininku: juk atnašaujantis aukas žynys privalo prižiūrėti 
ir švėntovę: Štai kaip mikliai užbėgau už akių galimoms spe- 


kuliacijoms, kurias sukeltų įtarimai, kam man reikalingas tas 

nuošalus namelis. Aš tą žmogų vis dėlto gerai pažįstu ir žinau, 
kad be manęs tuo nameliu tikrai nesinaudos; jei mano vaizduotė 
pakurstytų ten apsilankyti ir be jo, tuo tikslu pasilikau antrąjį 
raktą. Jis labai užsispyrusiai stengėsi nustatyti dieną, kada ga- 
lėtų čia sugrįžti, bet pernelyg jį myliu, kad leisčiau nusidėvėti 
taip greitai. Viršyti saiką galima tik su tais žmonėmis, kuriuos 
ruošiesi labai greitai pamesti. Šito jis dar nežino, bet jo laimė, 
kad aš galvoju už abu. 

Tik dabar pastebėjau, kad jau trečia valanda ryto ir prirašiau 
visą tomą, nors ruošiausi brūkštelėti tik porą žodžių. Toks jau 
tas draugiško pasitikėjimo žavesys; tik dėl to myliu Jus labiausiai 
už visus, bet jei jau atvirai, tai Ševaljė daugiau atitinka mano 


skonį. 

Prezidentė de Turvel - poniai de Volanž 


Jūsų griežtas laiškas būtų mane ne juokais išgąsdinęs, Ponia, 
jei, laimei, čia neatrasčiau daugiau pamato saugumui negu bai- 
mei, kurią siekiate man įvaryti. Šis baisusis ponas de Valmonas, 
kuris turėtų būti visų moterų siaubas, prieš įžengdamas į šią 
pilį, atrodo, bus sudėjęs visus savo mirtinus ginklus. Ne tik kad 
nerezga jokių kėslų, jam net tokių minčių nekyla; net jo sugebė- 
jimas pasirodyti labai mielu vyriškiu, ką pripažįsta net jo priešai, 
beveik visai išgaravo, ir iš jo liko tik geras vaikas. Tai tikriausiai 
sveikas kaimo oras dėtas, kad įvyko toks stebuklas. Dėl ko jau 
galiu Jus užtikrinti, kad, beveik visą laiką praleidžiant tik su 
manimi, ir, atrodo, mano draugija jam patinka, dar neišsprūdo 
nė vienas žodis apie meilę, nė viena tų frazių, kurias drįsta ištarti 
beveik visi vyrai, net jei, skirtingai negu jis, negali rasti tam men- 
kiausio pateisinimo. Niekada šalia jo netenka laikytis to perdėto 
santūrumo, kurio mūsų dienomis priversta griebtis kiekviena 
save gerbianti moteris, kad sudrausmintų vyrus, su kuriais turi 
bendrauti. Jis sugeba niekada nepiktnaudžiauti žaismingumu, 
kuriuo tiesiog trykšta. Galbūt jis šioks toks pataikūnas, bet jo 
pagyrose tiek delikatumo, kad įpratintų klausytis net įkūnytą 
kuklumą. Beje, jei turėčiau brolį, tai norėčiau, kad jis būtų toks 
kaip ponas de Valmonas užsirekomendavo pas mus. Tikriausiai 
nemažai mūsų lyties atstovių tikėtųsi iš jo daugiau galantiškumo, 


bec aš jaučiu jam begalinį dėkingumą, kad susidarė apie mane 

pakankamai teisingą nuomonę ir manęs su tokiomis moterimis 
nepainioja. 

Šis portretas labai smarkiai skiriasi nuo to, kurį man nupie- 
šėte; manau, abu gana tiksliai perteikia panašumus, tik tapyti 
labai skirtingu metu. Jis pats pripažįsta savo netinkamus poel- 
gius, tačiau ne tokia jau menka dalis jam tiesiog priskiriama. 
Vis dėlto esu sutikusi labai mažai vyrų, kurie taip pagarbiai 
atsilieptų apie padorias moteris, o jis, pridurčiau, kalba apie jas 
neslėpdamas susižavėjimo. Juk pati sakėte, kad bent šiuo požiū- 
riu jis nesuklysta. Ir jo elgesys su ponia de Mertej yra puikiausias 
įrodymas. Jis labai daug apie ją pasakoja ir taip ją išgiria, kad 
atrodo nuoširdžiai prie jos prisirišęs, ir aš maniau, kol negavau 
Jūsų laiško, jog ta vadinamoji jų draugystė tėra paprasčiausi 
meilužių santykiai. Dabar prikaišioju sau dėl tokio pernelyg 
drąsaus vertinimo, ir tuo didesnė mano kaltė, kad jis ne kartą 
stengėsi viską paaiškinti. Prisipažįstu, kad vertinau tai kaip 
gudrumą, nors iš tikrųjų tebuvo garbingas nuoširdumas. Nesu 
visai užtikrinta, bet man atrodo, kad žmogus, galintis palaikyti 
pastovią draugystę su tokia garbinga moterimi, nėra beviltiškas 
palaidūnas. O dėl kitko, ką rašote, tai negalėčiau pasakyti, ar 
jo santūrų elgesį turime sieti su slaptais sumanymais, kurių jis 
ketintų imtis šiose apylinkėse; žinoma, beveik šalimais gyvena 
keletas tokių meilingų moterų, bet namus jis palieka retokai, 
išskyrus rytmečius, kai, kaip sakosi, išeina pamedžioti. Tik su 
laimikiu vis dėlto grįžta nedažnai, bet tvirtina, kad iš jo gana 
prastas šaulys. Beje, mane ne itin jaudina ir tai, ką jis galėtų 
veikti už pilies sienų; jei ir norėčiau sužinoti, tai vien tam, kad 
turėčiau daugiau pagrindo palankiau traktuoti Jūsų nuomonę 


arba Jūsų suderinti su savo. 

Jūs siūlote pasistengti, kad pono de Valmono viešnagė pas 
mus sutrumpėtų, bet man atrodo, jog nebus taip paprasta ryžtis 
maldauti tetą, kad išprašytų iš namų sūnėną, kurį taip myli. 
Aš tai pažadu, bet vien iš pagarbos Jums, tačiau ne iš būtino 
reikalo, ir ieškosiu progos kreiptis su prašymu ar į ją, ar į jį patį. 
Apie save pridursiu, kad ponas de Turvelis žino mano ketinimą 
pasilikti čia iki jo sugrįžimo ir labai nustebtų, ne be pagrindo, 
kaip lengvai keičiasi mano planai. 

Štai, Ponia, kiek ilgiausių aiškinimų, bet, manau, privalau 
dėl teisybės pateikti palankių liudijimų apie poną de Valmoną, 
nes, atrodo, Jūsų akyse jį pateisinti labiausiai reikėtų. Dėl to nė 
kiek nesumažėja mano šilti jausmai Jums, nes tokius patarimus 
diktavo vien draugystė. Taip pat tik jai turiu dėkoti, kad jau- 
čiuosi taip pamaloninta tuo, ką parašėte man dėl panelės Jūsų 
dukters vestuvių atidėjimo. Ir dėkoju už tai visa širdimi; kad 
ir kokį malonumą teiktų kartu su Jumis praleistos akimirkos, 
neabejodama jas paaukočiau tetrokšdama greičiau sužinoti, 
kad panelė de Volanž tapo laiminga, jei tik jai kada nors galėtų 
būti geriau negu šalia motinos, vertos ir viso jos švelnumo, ir 
visokeriopos pagarbos. Kartu su ja išreiškiu tokius pat jausmus, 
mane taip stipriai rišančius prie Jūsų, ir prašau palankiai priimti 
šį draugystės liudijimą. 

Turiu garbės, etc. 

Sesilė Volanž - markizei de Mertej 


Ponia, mano Mama dabar negaluoja, niekur negali išeiti, ir aš 
privalau būti šalia jos - taigi turėsiu atsisakyti garbės Jus lydėti 
į Operą. Galiu užtikrinti, kad labiau apgailestauju negalėdama 
su Jumis pabendrauti negu praleisdama spektaklį. Prašau, pa- 
tikėkite tuo. Aš Jus taip myliu! Galbūt galėsite perduoti ponui 
ševaljė Danseni, kad aš neradau to gaidų rinkinio, apie kurį man 
kalbėjo, ir jei užneštų rytoj, tai suteiktų man didžiulį malonumą. 
Jei jis ateitų šiandien, jam pasakytų, kad mūsų nėra namie, bet 
tik dėl to, kad mama nieko nenori priiminėti. 

Tikiuosi, kad rytoj ji jausis geriau. 

Turiu garbės būti, etc. 

Markizė de Mertej - Sesilei Volanž 


Esu labai nuliūdinta, mano mieloji, kad praradau ir malonu- 
mąjudvi pamatyti, ir dėl priežasties, dėl kurios taip atsitiko. Bet 
tikiuosi, kad tokia proga netrukus vėl atsiras. Pažadu perduoti 
Jūsų pavedimą ševaljė Danseni, ir jis tikrai labai susirūpins vos 
sužinos, kad Jūsų mama serga. Jei ji norės mane priimti rytoj, tai 
palaikyčiau jam draugiją. Mes prie piketo stalo užpulsime kartu 
su Jūsų mama ševaljė de Belrošą ir, išlošinėdamos iš jo pinigus, 
mes dar laimėsime ir malonumą, jei galėsime pasiklausyti, kaip 
Jūs dainuojate su savo nuostabiuoju Mokytoju, o šito jo būtinai 
paprašysiu. Jeigu tai tinka Jūsų mamai ir Jums, tai teigiamai 
atsakau ir už save, ir už abu savo riterius. Sudie, mano mieloji; 
linkėjimai mano brangiajai poniai de Volanž. O Jus aš švelniai 
bučiuoju. 

Sesilė Volanž - Sofi Karnė 


Vakar aš tau neparašiau, mano brangioji Sofi, bet sutrukdė 
ne kokie nors pasilinksminimai; galėčiau tau net prisiekti. 
Mamasirgo, ir visą dieną negalėjau jos vienos palikti. Vakare, kai 
galėjau pasitraukti nuo jos patalo, jau nieko nesinorėjo daryti, 
tik kuo greičiau atsiguliau į lovą, kad įsitikinčiau, jog diena jau 
pasibaigė - dar niekada ji man nebuvo tokia ilga. Tik visai ne dėl 
to, kad stipriai nemylėčiau mamos; tiesiog nesuprantu, kas man 
pasidarė. Vakar kartu su ponia de Mertej ruošiausi eiti į Operą; 
ten turėjo būti ir ševaljė Danseni. Tu juk žinai, kad tai vieninte- 
liai žmonės, kurie man labai patinka. Kai išmušė valanda, kai jie 
jau turėjau būti teatre, mano širdis savaime susispaudė. Man bet 
kas nustojo patikti, ir aš verkiau, verkiau, niekaip negalėdama 
susitvardyti. Laimė, kad mama jau miegojo ir negalėjo matyti. 
Esu tikra, kad ševaljė Danseni buvo taip pat nusiminęs, bet jį 
vis dėlto turėjo prablaškyti spektaklis ir susirinkę pažįstami; ir 
tai didžiulis skirtumas. 

Laimė, kad mamai šiandien geriau, ir pas mus ateis ponia 
de Mertej su vienu tokiu ponu bei ševaljė Danseni; tik ji visada 
pasirodo labai vėlai; kai tiek laiko turi praleisti viena, pasidaro 
labai nuobodu. Dar tik vienuolikta valanda. Tiesa, dar turiu 
pagroti arfa; šiek tiek laiko užims ir tualetas, nes šiandien noriu 
pasirodyti su kuo gražesne šukuosena. Manau, motina Perpetuja 


buvo teisi: vos tik atsiduri visuomenėje, tuoj ir pasidarai koketė. 

Dar niekada taip nenorėjau atrodyti graži kaip per tas kelias 
dienas, ir man atrodo, kad tikrai esu ne tokia, kaip iš pradžių 
atrodė; be to, šalia moterų, kurios naudoja kosmetiką, aš gerokai 
nublankstu. Pavyzdžiui, pastebiu, kad visiems vyrams ponia 
de Mertej atrodo gražesnė už mane, nors dėl to nesu smarkiai 
nusiminusi, juk ji mane taip myli; ji visą laiką mane tikina, kad 
ševaljė Danseni aš atrodau gražesnė už ją. Kaip kilnu šitaip 
pasakyti! Atrodo, kad taip kalbėdama ji jautė tikrą džiaugsmą. 
Pavyzdžiui, aš viso to nelabai suprantu. Tai dėl to, kad ji mane 
taip myli! Ir jis! Ak!.. Man tai toks didžiulis malonumas! Beje, 
užtenka į jį vien pasižiūrėti, daugiau nieko nereikia, ir jauti, 
kaip pagražėji. Žiūrėčiau į jį visą laiką, jei nebijočiau susitikti 
su jo akimis: kiekvieną kartą, kai taip nutinka, aš sutrinku ir lyg 
jaučiu skausmą; nors iš tikrųjų tai nieko. Sudie, mano brangioji 


drauge; pats laikas eiti puoštis. Tebemyliu tave kaip anksčiau. 

Vikontas de Valmonas - markizei de Mertej 


Kokia kilni esate, kad nepaliekate manęs graudaus likimo 
valiai. Gyvenimas čia iš tikrųjų vargina laisvo laiko pertekliumi 
ir prėsku vienodumu. Skaitydamas Jūsų laišką ir tos nuostabio- 
sios dienos ataskaitą, bent dvidešimt kartų ketinau kokio nors 
svarbaus reikalo dingstimi paukščiu atskristi ir nutūpti prie Jūsų 
kojų ir išprašyti sau malonės, kad sulaužytumėte ištikimybę savo 
Ševaljė, kuris, beje, nenusipelno tokios laimės. Ar žinote, kad 
dabar aš jam pavyduliauju? Ir kam Jūs kalbėjote apie amžinąjį 
mūsų išsiskyrimą? Išsižadu tos priesaikos, ištartos beprotybės 
priepuolio metu: mes nebūtume verti ją vykdyti, jei privalėtume 
jos laikytis. Ak! Jei tik galėčiau atsikeršyti Jūsų glėbyje už tą neuž- 
tarnautą apmaudą, kurį man sukėlė Ševaljė laimė! Pasijuntu giliai 
pasipiktinęs, tikrai sakau, vos tik pagalvoju apie šį žmogų, kuris 
nei planuotai, nei įdėjęs bent kiek pastangų, vien paklusdamas 
gyvuliškam savo širdies instinktui surado palaimą, kokios niekada 
negalėjau tikėtis. Ak, aš ją sudrumsiu!.. Prižadėkite man, kad su- 
drumsiu. Ar Jūs pati nesijaučiate pažeminta? Stengėtės jį apgauti, 
ojis vis vien už Jus laimingesnis. Jums atrodo, kad uždėjote jam 
grandines! Betgi pati save surakinote. Jis ramiausiai miega, o Jūs 
budite prie jo malonumų. Net iš vergo — ar to reikalautum? 

Paklausykite, mano mieloji drauge, kai teko Jus dalytis su 
daugybe kitų, nejaučiau nė menkiausio pavydo, nes tie meilu- 
žiai atrodė kaip Aleksandro Didžiojo įpėdiniai, nesugebantys 


tarpusavio vaiduose išsaugoti tos imperijos, kurią valdžiau aš 

vienas. Bet kai Jūs visiškai atsiduodate tik vienam jų! Ir štai jau 
egzistuoja kitas žmogus, kuris gali būti toks pat laimingas kaip 
aš! Šito niekaip nepakęsiu, ir nemanykite, kad sugebėsiu pakęsti. 
Arba priimkite mane atgal, arba bent jau susiraskite dar vieną 
meilužį ir neišdavinėkite, dėl užgaidos turėti išskirtinį meilužį, 
tos nepajudinamos draugystės, kurią vienas kitam prisiekėme. 

Man ir taip, be jokių abejonių, visko gana ir turiu teisę nusi- 
skųsti meile. Matote, kad sutinku su Jūsų požiūriais, pripažįstu 
savo kaltes. Na, taip, jei neturi jėgų ištverti negaudamas ko 
trokšti ir tam aukoji savo laiką, malonumus, net gyvenimą, tai 
jau esi įsimylėjęs, vadinasi, man iš tikrųjų taip atsitiko. Bet nuo 
tokių išvadų nepriartėju prie savo tikslo nė per žingsnį. Taigi net 
neturiu ką Jums ta tema pasakoti, išskyrus vieną atsitikimą, apie 
kurį turėčiau nemažai pagalvoti, nes dar nežinau, ar čia reikėtų 
ko nors baimintis, ar galėčiau iš to kažko tikėtis. 

Jūs pažįstate mano jėgerį — tai tikras intrigų kalvis, tikriausias 
tarnas iš kokios nors komedijos; nesuklysite, jei pasakysite, kad 
į jo gyvenimo taisykles įeina įsimylėti kokią nors kambarinę ir 
nuolat nugirdyti kitus tarnus. Tas netikša yra laimingesnis už 
mane - jam jau viskas pavyko. Ir štai jis iššniukštinėjo, kad ponia 
de Turvel įpareigojo vieną tarną rankioti žinias, kaip aš elgiuosi, 
netgi sekti mane per rytinius pasivaikščiojimus, jei pavyktų taip 
padaryti, kad išliktų nepastebėtas. Ko prireikė šitai moteriai? 
Taigi šita šventuolė ryžtasi dalykams, kurių mudu paprasčiausiai 
neišdrįstume sau leisti! Prisiekčiau... Tik svajodami, kaip atkeršy- 
ti už šitą moterišką klastą, pamąstykime, kokiais būdais tai galima 
panaudoti savo labui. Iki šiol tie mano įtartini pasivaikščiojimai 
buvo be jokio tikslo, vadinasi, reikėtų kokį nors surasti. Manau, 
verta sutelkti į tai visą savo dėmesį, todėl su Jumis atsisveikinu, 


nes turiu gerai pagalvoti. Sudie, mano mieloji drauge. 

Sesilė Volanž - Sofi Karnė 


Ak, mano Sofi, kiek visokių naujienų! Tikriausiai neturėčiau 
tau jų pasakoti, bet reikia, kad su kuo nors pasikalbėčiau, nes tai 
stipriau už mano valią. Tas ševaljė Danseni... Esu taip suglumusi, 
kad negaliu rašyti — tiesiog nežinau, nuo ko pradėti. Nuo to laiko, 
kai papasakojau apie tą nuostabų vakarą, praleistą pas Mamą kar- 
tusu ponia de Mertej ir juo, daugiau tau neberašiau, bet tik dėl to, 
kad su niekuo nesinorėjo kalbėti; tačiau iki šiol tebegalvoju apie 
tą patį. Nuo tada jis pasidarė toks liūdnas, ir dar toks liūdnas, toks 
liūdnas, kad net skaudu buvo žiūrėti; kai paklausiau, gal kas atsi- 
tiko, jis man atsakė, kad ne, bet aš gerai mačiau, kad taip. Vakar jis 
net buvo liūdnesnis negu visada. Tai vis dėlto jam nesutrukdė, kad 
neatsakytų malonumo padainuoti su manimi kaip paprastai, bet 
kiekvieną kartą, vos tik jis pasižiūrėdavo, man iškart suspausdavo 
širdį. Kai baigėme dainuoti, jis nunešė arfą ir užrakino į įdėklą, o 
grąžindamas raktą tiesiog meldė, kad vakare dar pagročiau, kai jau 
liksiu viena. Buvau numačiusi tą vakarą nieko neveikti, nes nieko 
nesinorėjo, bet jis taip maldavo, kad pagaliau pasakiau jam taip. 
Pasirodo, tam jis turėjo savų sumetimų. Taigi kai pasitraukiau į 
savo apartamentus, o kambarinė išėjo, nuėjau paimti artos. Tarp 
stygų radau laišką,-neužantspauduotą, tik sulenktą perpus, jis 
buvo nuo jo. Ak, jei tu žinotum, kas ten buvo parašyta! Bet kai 
perskaičiau laišką, apėmė toks malonumas, kad apie nieką kitką 
negaliu net pagalvoti. Čia par jį perskaičiau dar keturis kartus 


iš eilės, paskui užrakinau savo sekretere. Išmokau jį atmintinai 

ir, kai atsiguliau, tiek kartų jį kartojau, kad nežinojau, kaip man 
užmigti. Vos tik užmerkdavau akis, iškart pamatydavau jį prieš 
save, ir tarytum kalbėtų tai, ką perskaičiau. Tik labai vėlai pavyko 
užsnūsti; vos atsikėliau (buvo dar visai anksti), vėl pasiėmiau laiš- 
ką, kad perskaityčiau jau visiškai ramiai. Bet pasiėmiau jį į lovą ir 
pradėjau bučiuoti lyg būtų... Turbūt labai blogai šitaip bučiuoti 
laišką, bet niekaip negalėjau susilaikyti. 

Dabar, mano brangioji, jaučiuosi labai patenkinta, bet tuo pat 
metu ir sutrikusi, nes juk iš tiesų aš negaliu atsakyti į tą laišką. 
Gerai Žinau, kad taip elgtis nepridera, bet jis juk manęs prašo, ir 
jei neatsakysiu, esu tikra, jis vėl bus liūdnas. Jam tai būtų sunkiai 
pakeliama! Ką man patartum daryti? Bet tu žinai ne ką geriau už 
mane. Labai norėčiau pasikalbėti su ponia de Mertej, juk ji mane 
labai myli. Trokščiau jį paguosti, bet neturėčiau daryti nieko, kas 
yra nepadoru. Betgi iš mūsų reikalaujama, kad rodytume gerą 
širdį! O paskui mums neleidžiama sekti jos patarimais, jeigu tai 
vyro labui! Betgi tai neteisinga. Argi vyras nėra mums toks pat 
krikščioniškai artimas kaip moteris, jei ne daugiau? Ar gali būti 
motina be tėvo, o sesuo - be brolio? Dar pridėkime: o žmona - 
be vyro? Bet jei padaryčiau ką nors neprideramo, tai galbūt net 
pats ponas Danseni nustotų apie mane gerai galvoti! Ak, tai jau 
geriau tegu jis ir toliau liūdi! Kita vertus, kad ir kaip pasielgčiau, 
vis dėlto turiu užtektinai laiko pagalvoti. Juk jis parašė vakar, o aš 
neprivalau jam šiandien pat atsakyti: geriau, jei šį vakarą pasima- 
tysiu su ponia de Mertej ir, jei tik išdrįsiu, viską jai papasakosiu. 
Jei darysiu taip, kaip ji pasakys, tai paskui neturėsiu sau ko pri- 
kaišioti. Kad tik ji pasakytų, jog galiu trupučiuką jam atsakyti, 
kad tik šitaip neliūdėtų! Ak! Kaip aš kankinuosi... Sudie, mano 
geroji drauge. Vis dėlto pasakyk, ką tu apie tai galvoji. 

Iš... 17“ m. rugpjūčio 19-oji 

Ševaljė Danseni - Sesilei Volanž 


Prieš paklusdamas, Panele, net nežinau, malonumui ar 
poreikiui Jums parašyti, pradedu nuo to, kad maldauju, jog 
mane išklausytumėte. Jaučiu, kad, išdrįsęs išreikšti Jums savo 
jausmus, turiu prašyti Jūsų atlaidumo, bet, norint juos pateisinti, 
šito netgi nereikia. Kaipgi kitaip parodyčiau Jums savo širdies 
kūrinį? Tik ką dar galėčiau pasakyti, jei mano žvilgsniai, mano 
sumišimas, mano elgesys ir netgi tylėjimas apie tai nekalbėjo 
anksčiau už mane? Ak! Tik kaip Jums galėtų kelti pasipiktinimą 
jausmas, kurį manyje pati uždegėte? Spinduliu atsklidęs nuo 
Jūsų, jis išties yra vertas, kad Jums jį paskirčiau; jis yra liepsningas 
kaip mano širdis ir tyras kaip Jūsų. Argi nusikaltimas žavėtis 
Jūsų nuostabiu veidu, paklusti Jūsų galiai sužavėti, grožėtis Jūsų 
kerinčia figūra ir neatsistebėti tuo jaudinančiu tyrumu, sutei- 
kiančiu visam tam lobynui kažko neįkainojamo? Ne, kokios 
dar abejonės; bet ir niekuo nenusikaltęs gali būti nelaimingas; 
ir toks likimas manęs laukia, jei atsisakysite priimti šią mano 
širdies auką. Tai pirmoji, kurią mano širdis kam nors sudėjo. 
Jei Jūsų nebūtų, gyvenčiau ramiai, tik nepažinočiau laimės. 
Kai Jus pamačiau, ramybė pabėgo nuo manęs, o laimė pakibo 
ant plauko. Ir Jus dar stebina mano liūdesys, Jūs klausiate prie- 
žasties: kartais man atrodydavo, kad tai sukelia Jums širdgėlą. 
Ak! Tarkite žodį, ir mano laimė taps Jūsų kūriniu. Bet prieš 


ištardama pagalvokite, kad vos vienas žodis gali ir perpildyti 

mano kančių taurę. Tapkite mano likimo teisėja. Tik nuo Jūsų 
priklauso, ar būsiu laimingas per amžius, ar amžiams pasmerk- 
tas kančiai. Ar galėčiau į dar brangesnes man rankas įdėti savo 
gyvenimo viltį? 

Užbaigsiu taip, kaip ir pradėjau — maldaudamas Jūsų at- 
laidumo. Jau prašiau, kad mane išklausytumėte; išdrįstu dar 
daugiau - meldžiu, kad man atsakytumėte. Jei neatsisakysite, 
aš galvosiu, kad Jus įžeidžiau, bet mano širdis tebūnie laidas, 
kad jos meilė prilygsta pagarbai. 

P S. Kad man atsakytumėte, galite pasinaudoti tokiu pačiu 
būdu, kuris man pasitarnavo, kad šis laiškas Jus pasiektų; man 


jis atrodo ir užtikrintas, ir patogus. 

Sesilė Volanž - Sofi Karnė 


Ką! Sofi, tu mane pasmerki, nors aš dar nieko nepadariau! 
Man ir taip užtenka rūpesčių, o tu nori, kad jų būtų dar daugiau. 
Suprantama, - man sakai, - kad nereikia atsakyti. Bepigu tau 
šitaip kalbėti, beje, net nežinai, kaip iš tikrųjų yra, vis dėlto 
nesi čia, kad galėtum tai pati matyti. Esu tikra, kad manim 
dėta pasielgtum lygiai taip pat. Iš tikrųjų, bendrai kalbant, tai 
neturėčiau atsakyti, juk matei iš mano vakarykščio laiško, kad 
aš nė negalvojau to daryti, bet manau, jog esu tokioje padėtyje, 
kokioje dar niekas pasaulyje nebuvo atsidūręs. 

Be visa ko, dar esu priversta viską spręsti viena! Tikėjausi 
vakar vakare pasimatyti su ponia de Mertej, bet ji neatėjo. 
Viskas atsigręžė prieš mane! Tai tik per ją susipažinau su juo. 
Tai nereiškia, kad jai dėl to priekaištaučiau, bet ji mane apleido 
sunkią akimirką. Ak, ar nesu verta pasigailėjimo! 

Įsivaizduok: vakar jis atėjo kaip visada. Buvau taip sutrikusi, 
kad nedrįsau į jį pasižiūrėti. Jis taip pat negalėjo su manimi 
pasikalbėti, nes šalia buvo Mama. Vis galvojau, ar jis nebus nu- 
sivylęs, kai pamatys, kad nieko neparašiau. Visai nežinojau, kaip 
elgtis. Staiga jis paklausė, gal pageidaučiau, kad jis atneštų artą. 
Širdis man taip smarkiai daužėsi, kad aš vos tesugebėjau pasakyti 
„taip. Kai jis sugrįžo, man pasidarė dar blogiau. Tik trumpai 
lyg būtų sunkus ligonis. Dėl to man pasidarė labai skaudu. Jis 


ėmėsi derinti mano artą, o paskui, ją man perduodamas, ištarė: 


7—— 00 T 


VOJING Š : 
(SN PAVOJINGI RYŠIAI Žo) 


„Ak! Panele!.“ Tepasakė šiuos du žodžius, bet tokiu tonu, kad 
pasijutau tiesiog sukrėsta. Pradėjau derinti akordus net nesu- 
vokdama, ką darau. Mama paklausė, ar mes nedainuosime. Jis 
atsiprašė pasakęs, kad šiek tiek negaluoja, o aš neturėjau kaip 
atsisakyti, todėl teko dainuoti. Panorau niekada neturėti balso. 
Tyčia pasirinkau kūrinį, kurio dar gerai nemokėjau; suprantama, 
jeigu nebūčiau sudainavusi, tada visi pastebėtų kažką įtartina. 
Laimė, atvyko kažkokia viešnia; kai tik išgirdau įriedant karietą, 
nutraukiau dainavimą ir paprašiau išnešti arfą. Bijojau, kad jis 
pasinaudos proga išeiti, bet jis grįžo. 

Kai Mama su ta atvykusia ponia kalbėjosi, dirstelėjau į jį dar 
kartą. Susidūriau su jo žvilgsniu ir neturėjau jėgų nusukti akis. 
Dar po akimirkos pastebėjau, kaip iš akių jam rieda ašaros, tada 
jis nusigręžė, kad nematyčiau. Daugiau jau nebegalėjau ištverti, 
jaučiau, kad bemat apsiverksiu. Išėjau iš kambario ir tučtuojau 
pieštuku popieriaus skiautelėje užrašiau: „Tik nebūkite toks 
liūdnas, maldauju; pažadu Jums atsakyti: Iš tiesų tu negali taip 
kalbėti, kad aš blogai elgiausi, be to, tai buvo stipriau už mane. 
Įdėjau raštelį tarp arfos stygų, kur jis slėpė savo laišką, ir sugrįžau 
į saloną. Pasijutau ramiau. Vis nekantravau, kad ta ponia kuo 
greičiau išeitų. Laimė, ji teužsuko su trumpu vizitu, tad labai 
greitai išėjo. Vos ji dingo už durų, pasakiau, kad vėl norėčiau 
pasiimti savo arfą, ir paprašiau man atnešti. Stebėjau jo veidą, 
mačiau, kad jis nieko nebesitiki. Bet kai sugrįžo — ak! - kaip 
jis džiaugėsi! Padėjęs priešais mane arfą, pats atsisėdo taip, kad 
Mama nieko nepamatytų, paėmė man už rankos ir paspaudė... 
bet kaip paspaudė!.. Tai truko vos akimirką, bet negaliu tau 
apsakyti malonumo, kurį pajutau. Aš ją iškart atitraukiau, todėl 


nėra ko man priekaištauti. 

Dabar, mano geroji drauge, tau turėtų būti visiškai aišku, 
kad negaliu atsisakyti, nes pati pažadėjau, jog parašysiu, be to, 
nenorėčiau vėl jam sukelti sielvarto; pagaliau kenčiu labiau už 
jį. Jeigu iš tikrųjų būtų kažkas blogo, tai nedaryčiau. Ir kas čia 
bloga gali būti, jei parašysiu, ypač jei tai darai tik tam, kad kitas 
mažiau kentėtų? Mane labiausiai neramina tai, kad man nepa- 
vyks sklandžiai sudėlioti laiško, bet jis supras, jog tai ne mano 
kaltė; kita vertus, esu tikra, kad viskas, kad ir ką daryčiau, jam 
bus labai malonu. 

Sudie, mano mieloji drauge. Jei tau atrodo, kad esu neteisi, 
parašyk man, bet aš taip negalvoju. Vis labiau artėjant tai aki- 
mirkai, kai turiu parašyti, širdis taip daužosi, kad net sunku 
įsivaizduoti. Bet vis dėlto tai reikia padaryti, juk pažadėjau. 


Sudie. 

Sesilė Volanž - ševaljė Danseni 


Vakar buvote toks nusiminęs, Pone, kad man tai sukėlė tiek 
širdgėlos, jog ryžausi pažadėti atsakyti į Jūsų laišką, kurį man 
parašėte. Bet šiandien jaučiu, kad to neturėjau daryti, vis dėlto 
jei jau pažadėjau, nenoriu sulaužyti duoto žodžio, tai turėtų būti 
mano draugiškų jausmų įrodymas. Nuo šiol, kai Jūs tą žinote, 
tikiuosi, jog daugiau nebeprašysite, kad Jums rašyčiau. Taip 
pat tikiuosi, kad niekam neprasitarsite, jog Jums parašiau, nes 
mane tikrai pasmerktų, o man suteiktų daug sielvarto. Ir turiu 
vilties, kad negalvosite apie mane blogai, nes tai man sukeltų 
daugiausia skausmo. Galiu Jus tvirtai užtikrinti, kad tokios pa- 
slaugos niekam kitam nedaryčiau, išskyrus Jus. Labai norėčiau, 
kad daugiau taip neliūdėtumėte, nes tai atima iš manęs bet 
kokį malonumą Jus matyti. Matote, Pone, aš kalbu su Jumis 
labai nuoširdžiai. Aš teprašau, kad mūsų draugystė nenutrūktų 


niekada, bet, meldžiu, daugiau man neberašykite. 


Turiu gvarbės būti — SESILĖ VOLANŽ 
Iš... 17" m. rugpjūčio 20-ofi 


XX laiškas 
-OC——-- 


Markizė de Mertej - vikontui de Valmonui 


Ak, nenaudėli, kaip pataikaujate man iš baimės, kad iš Jūsų 
daugiau nesišaipyčiau! Vis dėlto suteikiu Jums malonę: prirašėte 
tiek nesąmonių, kad telieka tik atleisti tą santūrumą, kuriame 
Jus užlaiko Prezidentė. Nemanau, kad mano Ševaljė būtų toks 
atlaidus kaip aš, tai tikrai ne toks žmogus, kad duotų sutikimą 
patvirtinti mūsų sutartį ir nieko žaisminga Jūsų beprotiškoje 
užmačioje nematytų. Vis dėlto aš smagiai prisijuokiau, tik 
buvo apmaudu linksmintis visiškai vienai. Jeigu būtumėte 
šalia, tai nežinau, kuo baigtųsi visa ta linksmybė, bet po kurio 
laiko surimtėjau ir nusprendžiau būti griežta. Tai nereiškia, kad 
atsisakau to kartą ir visiems laikams, tik atidedu ir, manau, esu 
teisi. Jeigu įsijausčiau į žaidimą, tai mane galėtų įtraukti tuštybė, 
ir nežinau, kaip sustočiau. Jei tapčiau moterimi, kuri Jus vėl 
glaudžiai pririštų prie savęs, tai pamirštumėte savo Prezidentę,. 
ir jei man, niekingajai, pavyktų Jus atbaidyti nuo dorybės, įsi- 
vaizduokite, koks skandalas! Kad išvengtume tokio pavojaus, 
siūlau šias sąlygas. 

Kai tiktai turėsite savo gražiąją davatką, tai iškart pateikite 
įrodymą, tada ateikite, ir aš būsiu Jūsų. Tikriausiai nežinote, kad 
svarbiuose dalykuose tepriimami rašytiniai įrodymai. Pagal tokį 
sudėstymą, viena vertus, aš tapsiu Jums atlygiu, užuot buvusi 
paguoda; ir šita mintis man kur kas labiau patinka, juk, kita 


vertus, Jūsų sėkmė nuo to bus tik pikantiškesnė, nes pati savai- 

me taps pretekstu neištikimybei. Taigi pirmyn, ir kuo greičiau 
atneškite man savo triumfo laidą: panašiai kaip mūsų šaunieji 
riteriai padėdavo savo damoms po kojų didžių pergalių trofėjus. 
Rimtai, man būtų įdomu sužinoti, ką gali parašyti skaistuolė ir 
kuo dangstysis savo kalbose vėliau, kai jau nebeturės jokio šydo, 
kuriuo prisidengtų. Ir tik Jums spręsti, ar pernelyg neužkeliu 
kainos, bet įspėju, kad jokių nuolaidų nebus. Iki tol, mano 
brangusis Vikonte, turėsite taikytis su tuo, kad lieku ištikima 
savajam Ševaljė, ir man visai smagu darytį jį laimingą, nors tai 
Jums suteikia šiek tiek širdgėlos. 

Vis dėlto, jei turėčiau mažiau padorumo, manau, šiuo metu 
jau turėčiau pavojingą varžovę — tai mažoji Volanž. Mane tas 
vaikas tiesiog veda iš proto; tai jau tikriausia aistra. Arba aš 
klystu, arba ji taps viena garsiausių mūsų aukštuomenės mo- 
terų. Matau, kaip auga jos maža širdelė, ir tai išties žavingas 
reginys. Ji jau myli savo Danseni iki beprotybės, bet pati šito 
dar nesuvokia. O jis, nors ir įsimylėjęs iki ausų, pagal savo am- 
žių dar yra drovus ir nedrįsta jos pernelyg daug ko išmokyti. 
Abudu tiesiog dievina mane. Mažoji labai trokšta išsakyti man 
savo paslaptį; jau kelios dienos, kai matau, kaip ji nerimsta, ir 
padaryčiau didžiulę paslaugą, jei bent kiek pagelbėčiau - tik 
neužmirštu, kad tai dar tebėra vaikas, ir nenoriu susikompro- 
mituoti. Danseni su manimi kalbėjosi kur kas atviriau, bet dėl 
jo esu visiškai apsisprendusi, todėl nieko nenoriu net girdėti. O 
štai iš mažosios man dažnai kyla pagunda padaryti savęs vertą 
mokinę, tai paslauga, kurią labai norėčiau suteikti Žerkurui. Ir 
tam turiu laiko, nes jam teks prabūti Korsikoje iki spalio mė- 
nesio. Manau, kad sugebėsiu tuo laiku tinkamai pasinaudoti, 


ir jam įteiksime visiškai susiformavusią moterį vietoje nekaltos 

pensionato auklėtinės. Kaip įžūliai šis žmogus pasitiki savimi, jei 
drįsta ramiai miegoti, kai moteris, kuriai tikrai yra priežastis dėl 
jo graužtis, dar neatkeršijo. Prisipažinsiu, jei šiuo metu mažoji 
būtų šalia, tai nežinia ko apie jį pripasakočiau. 

Sudie, Vikonte; gero vakaro ir sėkmės, tik dėl Dievo meilės, 
pajudėkite nors truputį į priekį. Pagalvokite, jei nesugebėsite 
turėti šios moters, tai kitos raudonuos iš gėdos, kad Jūs jas 


turėjote. 

Vikontas de Valmonas - markizei de Mertej 


Pagaliau, mano mieloji drauge, žengiau žingsnį į priekį, ir dar 
kokį; jei jis dar neveda tiesiai link tikslo, bet nors parodo, kad 
esu teisingame kelyje, ir tai išsklaidė baimę, jog galėjau kažkur 
nuklysti. Pagaliau prisipažinau meilėje; tegu man atsaku tapo 
atšiauri tyla, vis dėlto sulaukiau ir kitokio atsakymo - ne tokio 
dviprasmiško ir kur kas meilesnio, bet neužbėkime įvykiams už 
akių, prisilaikykime nuoseklumo. Prisimenate, minėjau, kad per 
pasivaikščiojimus esu sekamas. Tebūnie! Kadangi labai norėjosi, 
kad šita skandalinga priemonė pasitarnautų visuomenės gerovei, 
štai ką sugalvojau. Nusiunčiau savo patikėtinį, kad man surastų 
kur nors apylinkėse bent kokį vargšą, kuriam reikalinga pagalba. 
Šis pavedimas čia nebuvo taip jau sunkiai įvykdomas. Vakar po 
pietų jis man jau pranešė, kad šiandien iš pat ryto ruošiamasi 
aprašyti visą vienos šeimos turtą, nes ši negalėjusi atiduoti 
mokesčių. Pasitikrinau, ar tuose namuose negyvena kokia nors 
mergina ar moteris, dėl kurios amžiaus ar dailios figūros mano 
misija galėtų atrodyti įtartina; ir kai jau buvau apie viską gerai 
intormuotas, vakarieniaujant pasakiau savo sumanymą rytoj 
eiti į medžioklę. Teisingumo dėlei turiu pripažinti, kad mano 
Prezidentė dėl tų nurodymų savo tarnams pajuto sąžinės prie- 
kaištus; net ir negalėdama pergalėti savo smalsumo, ji vis dėlto 
stengėsi mane atkalbėti nuo tos užgaidos. Esą rytoj laukiama 


baisių karščių, ir tai gali pakenkti mano sveikatai; nieko nenu- 

šausiu, privargsiu ir grįšiu tuščiomis; viso to pokalbio metu jos 
akys, bylojusios iškalbingiau negu žodžiai, man aiškiai parodė, 
kaip ji norėtų, kad priimčiau už gryną pinigą tuos miglotus iš- 
vedžiojimus. Kaip Jūs puikiai suprantate, nesileidau įtikinamas, 
sugebėjau net atremti nedidelį kandų išpuolį prieš medžioklę ir 
medžiotojus, ir mažas debesėlis prastos nuotaikos visą tą vakarą 
dengė jos dangišką veidą. Pradėjau baimintis, kad kažkurią 
akimirką ji atšauks savo nurodymus, o toks sąžiningumas gali 
pakenkti visam reikalui. Bet neįvertinau moteriško smalsumo, 
tad, laimei, apsigavau. Tai patvirtino mano jėgeris, ir atsiguliau 
miegoti patenkintas. 

Vos tik pradėjo brėkšti, atsikėliau ir išėjau. Nuėjęs kokį pen- 
kiasdešimt žingsnių nuo pilies, pastebėjau, kad šnipas mane iš 
tiesų seka. Įeinu į medžioklės plotus ir žingsniuoju per laukus 
link kaimo, kur ir ruošiausi atsidurti; buvo netgi smagu, kai 
priversdavau tekinom bėgti tą juokdarį, kuris mane sekė net 
trigubai didesniais atstumais, nes bijojo pamesti mane iš akių. 
Besistengdamas jį pramankštinti ir pats gerokai sukaitau, tad 
prisėdau po medžiu atsipūsti. Ar tai ne įžūlumas pritūpti už 
krūmo gal už dvidešimties žingsnių nuo manęs ir ten sėdėti. 
lyg niekur nieko? Kilo pagunda net pokštelėti iš šautuvo į tą 
pusę, tegu tik smulkiais šratais, bet vis vien būtų pakankama 
pamoka, kokį pavojų gali kelti smalsumas: jo laimė, kad laiku 
prisiminiau, jog be jo sužlugtų visas mano sumanymas; tik šita 
šviesi mintis jį ir apsaugojo. 

Pagaliau pasiekiu kaimą, iškart pamatau kažkokį sambrūzdį, 
prieinu arčiau, pasiteirauju, kas vyksta, žmonės man viską papa- 
sakoja. Paprašau, kad pakviestų baudų rinkėją, ir, paklusdamas 


apėmusiam kilniam gailestingumui, didžiadvasiškai sumoku 

penkiasdešimt šešis livrus, dėl kurių penki žmonės atsidūrė su 
elgetos lazda ant grindinio ir visiškoje neviltyje. Po tokio pa- 
prastučio veiksmo net įsivaizduoti negalite, koks pašlovinimų 
choras nuskambėjo iš susirinkusiųjų lūpų! Kokios dėkingumo 
ašaros pasipylė senajai šeimos galvai iš akių, kaip sutaurino šio 
patriarcho veidą, kuris dar prieš akimirką dėl piktos nevilties 
antspaudo atrodė tiesiog atstumiantis! Susidomėjęs stebėjau 
šitą reginį, kai kitas valstietis, kur kas jaunesnis, vesdamasis už 
rankos moterį ir du vaikus, lėkte prilėkė prie manęs ir kreipėsi į 
savo šeimynykščius: „Pulkime po kojom širam Dievo atvaizdui ; 
ir tą pačią akimirką, suklaupusi ant kelių, mane apsupo visa jų 
šeima. Pripažįstu ir savo silpnumą: mano akys sudrėko nuo 
ašarų, ir pajutau savyje kažkokį nevalingą virptelėjimą, tik labai 
malonų. Mane nustebino, kad jauti tokį malonumą, kai darai 
gera; manyčiau, jog tie žmonės, kuriuos vadiname kilniais, nėra 
to labai nusipelnę. Kad ir kaip ten būtų, man atrodė teisinga 
užmokėti tiems vargšams žmonėms už malonumą, kurį jie sutei- 
kė. Ištraukiau iš kišenės paskutinius dešimt luidorų ir atidaviau 
jiems. Ir čia prasidėjo padėkos, bet jau ne tokios patetiškos: tik 
būtinybė sukelia didelį ir tikrą poveikį; kitkas tėra blankoka 
dėkingumo ir nustebimo išraiška už nereikalingas dovanas. 
Vis dėlto, taip apiberiamas šios šeimos gausiais šlovinimais, 
turėjau visai neblogai atrodyti kaip dramos herojus finalinėje 
scenoje. Pastebėkime, kad iš minios viską turėjo matyti tas 
nenuilstantis šnipas. Kadangi tikslą pasiekiau, išsilaisvinau iš 
spūsties ir pasukau atgal link pilies. Viską įvertinus, galėjau tik 
džiaugtis savo išradingumu. Be abejo, šita moteris verta tokių 
rūpesčių; vieną gražią dieną jos akyse tai taps mano tituliniais 


dokumentais; iš anksto už tai sumokėjęs, turėsiu teisę ja nau- 

dotis kaip išmanys mano vaizduotė ir nesikankinti sąžinės 
priekaištais dėl savo elgesio. 

Užmiršau pasakyti: idant viskas klostytųsi naudinga linkme, 
paprašiau tų paprastų žmonių, kad jie melstųsi Dievui už visų 
mano sumanymų sėkmę. Taigi netrukus galėsite įsitikinti, kad 
jų maldos bent jau iš dalies buvo išklausytos... Bet man ką tik 
pranešė, kad vakarienė jau patiekta, ir būtų per vėlu šiandien 
siųsti laišką, jei jį užantspauduočiau tik grįžęs. Taigi „tęsinys 
kitame numeryje“. Labai gaila, nes kitkas yra dar įdomiau. 
Sudie, mano mieloji drauge. Jūs vagiate iš manęs akimirksnius 
malonumo ją matyti. 


Iš... 17“ m. rugpjūčio 20-oji 

Prezidentė de Turvel - poniai de Volanž 


Jums tikriausiai labai palengvės, Ponia, kai sužinosite apie 
vieną pono de Valmono būdo bruožą, kuris visiškai neatitinka 
tų, kaip man atrodo, kuriuos pavaizdavote. Labai nemalonu 
blogai galvoti apie žmogų, kad ir kas jis būtų, ir netgi gėdinga 
teatrasti vien ydas tų, kurie pasižymi visomis savybėmis, kad 
galėtų pamilti dorybę! Kadangi Jūs taip linkusi viską matuoti 
atlaidumu, tai mane tuo netgi įpareigojate duoti akstiną, kad vėl 
sugrįžtume prie to griežto vertinimo. Kad ponas de Valmonas 
man atrodo iš esmės vertas tikėtis tokios šios malonės, sakau tai 
beveik visiškai įsitikinusi; ir štai apie ką aš dabar galvoju. 

Šį rytą jis surengė vieną tų savo išvykų, dėl kurių kildavo 
įtarimų, kad šiose apylinkėse jis puoselėja kažkokius slaptus su- 
manymus, kaip žinoma, ta mintis kilo Jums, dabar save kaltinu, 
kad pernelyg buvau imli tokiems dalykams. Jo laimei, o ypač 
mums, nes taip išvengėme bėdos jo atžvilgiu likti neteisingi, kad 
vienas mano tarnas savo reikalais turėjo eiti tuo pačiu keliu; dėl 
to mano smerktinas, bet vykęs smalsumas buvo patenkintas. 
Tarnas pranešė, kad ponas de Valmonas, ... kaimelyje suradęs 
nelaimingą šeimą, kurios turtas buvo išparduodamas dėl mokes- 
tinių įsiskolinimų, ne tik maloningai padengęs šių vargšų skolą, 
bet dar davęs gan nemažą pinigų sumą. Mano namiškis buvo šio 
kilnaus poelgio liudininkas; jis dar pranešė, kad pasikalbėjęs su 


keliais valstiečiais sužinojo, jog kažkoks tarnas, ir jie jam jį nupa- 

sakojo, o maniškis įsitikinęs, esą jis tarnauja ponui de Valmonui, 
vakar rinkęs žinias apie kaimelio gyventojus, kuriems reikėtų 
finansinės pagalbos. Jeigu taip, tai čia jau ne vien atsitiktinai 
užplūdusio gailestingumo poveikis, kuris pasireiškia tik progai 
pasitaikius, — tai rimtas sumanymas daryti gera, tai labdaringa 
veikla, kas yra svarbiausia didžiadvasių žmonių dorybė; tik ar 
tai būtų atsitiktinumas, ar apgalvota, tai vis vien yra garbingas 
ir pagirtinas poelgis, ir jau pats pasakojimas apie tai sugraudino 
mane iki ašarų. Dar pridurčiau, vien teisingumo dėlei, kai pa- 
bandžiau su juo pasikalbėti apie šį poelgį, apie kurį nepasigyrė 
nė žodžio, jis pradėjo net išsiginti tai padaręs, tik kai jau buvo 

„priverstas prisipažinti, atrodė skiriąs tam labai mažai reikšmės, 
o šitoks kuklumas tik padvigubina jo nuopelnus. 

O dabar, sakykite, mano brangioji drauge, ar ponas de Val- 
monas iš tikrųjų yra nepataisomas palaidūnas? Jei iš tikrųjų toks 
ir šitaip kilniai elgiasi, ką gera padaryti po jo lieka padoriems 
žmonės? Ką! Ar blogieji dalijasi su geraisiais tuo pačiu šventu 
gerų darbų malonumu;? Ar Dievas leistų, kad dorybinga šeima 
iš niekšo rankų gautų paramą, už kurią ji dėkoja dangiškajai 
Apvaizdai? Ar galėtų Aukščiausiajam patikti girdint, kaip iš 
tyrų lūpų skamba pašlovinimai jų visai nevertam? Ne. Esu labiau 
linkusi tikėti, kad paklydimai, kad ir kiek ilgai truktų, negali 
tęstis amžinai; ir man nepanašu, kad gerus darbus darytų dory- 
bingumo priešai. Ponas de Valmonas galbūt tėra tik pavyzdys, 
kokie pavojingi gali būti aukštuomenės ryšiai. Taigi užbaigiu 
samprotavimus šita man taip patikusia mintimi. Jei, viena ver- 
tus, ji galėtų pasitarnauti tam, kad išteisintų jį Jūsų akyse, tai, 
kita vertus, kaip tik dėl šios priežasties imu vis labiau vertinti tą 
gražiąją draugystę, sujungusią mudvi visam gyvenimui. 


Turiu garbės būti, etc. 

P S. Kaip tik dabar ponia de Rozmond ir aš ruošiamės eiti 
susitikti su ta nelaiminga ir garbinga šeima, idant pridėtume 
savo pavėluotą pagalbą prie pono de Valmono gero darbo. Mes 
jį vedamės kartu. Suteiksime šiems geriems žmonėms bent jau 
malonumą dar kartą pamatyti savo geradarį; manau, kad tai 


viskas, ką jis dar paliko mums nuveikti. 


Iš... 177 m. rugpjūčio 20-oji 

Vikontas de Valmonas - markizei de Mertej 


Sustojome ties mano sugrįžimu į pilį, taigi nuo čia vėl pra- 
dedu savo pasakojimą. Laiko teturėjau vos trumpam tualetui 
ir iškart nuskubėjau į saloną, kur mano gražuolė siuvinėjo, o 
klebonas senajai tetulei skaitė laikraštį. Atsisėdau arčiau spręs- 
tuvų. Iš žvilgčiojimų, kur kas švelnesnių nei paprastai, beveik 
glostančių, galėjau atspėti, kad tarnas jau pateikė ataskaitą apie 
savo žvalgybinę misiją. Ir tikrai mano mieloji smalsuolė niekaip 
nenustygo, kad kuo greičiau išpasakotų paslaptį, kurią iš manęs 
pavogė, ir netgi nepasidrovėjo pertraukti garbųjį ganytoją, 
kalbėjusį tikro pranašo tonu. „Aš taip pat turiu paskelbti savo 
naujieną, - pasakė ji ir tučtuojau atpasakojo mano nuotykį taip 
tiksliai, kad negalėjau atsistebėti jos istoriografo intelektiniais 
sugebėjimais. Galite įsivaizduoti, kaip suspindėjau visu savo 
kuklumu; tik kas galėtų sustabdyti moterį, kai imasi liaupsinti 
žmogų, kurį ji, pati to dar nesuvokdama, myli? Nusprendžiau 
jai netrukdyti. Sakytum, ji šlovina kokį nors šventąjį. Ir nieko 
nepraleisdamas stebėjau, ne be slaptos vilties, viską, kas galėjo 
žadėti meilę: pagyvėjusį žvilgsnį, išlaisvėjusius judesius, ypač 
stengiausi įsiklausyti į jos balso skambesį, kuris per aiškiai jun- 
tamus virpesius liudijo jos širdies jausmus. Vos baigė kalbėti, 
kai įsiterpė ponia de Rozmond: „Prieikite, mano brangusis 
sūnėne, prieikite, kad galėčiau Jus pabučiuoti: Iškart pajutau, 


kad ir gražioji pamokslininkė savo ruožtu negalėtų atsispirti 

bučiniui. Vis dėlto ji bandė pasprukti, bet vis vien atsidūrė mano 
glėbyje; ir toli gražu, kad jai užtektų jėgų apsiginti, juk ir taip 
vos besugebėjo išstovėti ant kojų. Ir kuo ilgiau į ją žiūrėjau, tuo 
labiau jos troškau. Ji vėl paskubėjo sėsti prie savo spręstuvų, bet 
mačiau, kaip jos drebančios rankos jau nebenulaiko siuvinio. 
Po pietų abidvi ponios panoro aplankyti tuos vargšus, 
kuriems taip krikščioniškai padėjau, tad turėjau jas lydėti. Ap- 
saugosiu Jus nuo nuobodybės aprašinėjant šį antrąjį padėkų ir 
šlovinimų spektaklio veiksmą. Mano širdis, gildoma malonaus 
prisiminimo, skubino grįžimo į pilį akimirką. Visą kelią mano 
Prezidentė, labiau įsisvajojusi negu visada, nepratarė nė žodžio. 
Susirūpinęs, kaip sugalvoti kuo veiksmingiausią būdą, kuris 
leistų kuo geriau pasinaudoti šios dienos įvykio išdavomis, taip 
pat tylėjau. Kalbėjo tik ponia de Rozmond, bet tik retkarčiais iš 
mūsų išgirsdavo kokį nors lakonišką atsakymą. Mes kėlėme jai 
nuobodulį: kokius ketinimus puoselėjau, tokie pavyko. Todėl 
vos spėjo išlipti iš karietos, kaip nuėjo į savo apartamentus, pa- 
likusi mane akis į akį su išsvajotąja gražuole prastai apšviestame 
salone; aplinkui tvyrojo švelni prieblanda, kuri padrąsina net 
droviausią meilę. Nereikėjo įdėti daug vargo, kad pasukčiau po- 
kalbį tą linkme, kur norėjau. Mielosios pamokslininkės įkarštis 
čia pravertė net geriau negu visas mano sumanumas. „Jei žmogus 
vertas to, kad darytų gera, - pasakė ji, įsmeigdama į mane savo 
švelnų žvilgsnį, — tai kaip jis gali švaistyti gyvenimą blogiems 
dalykams?“ - „Nenusipelnau, - atsakiau, - nei tokių pagyrų, 
nei tokios kritikos ir negaliu įsivaizduoti, kaip Jūs, apdovanota 
tokiu protu, taip nieko ir neatspėjote. Net jei mano atvirumas 
pakenktų Jūsų akyse, esate pernelyg garbinga, kad išdrįsčiau 


ką nors nuslėpti. Dėl tokių mano elgesio paskatų, nelaimei, 

dėtas tik silpnas charakteris. Supamas žmonių be principų, 
pamėgdžiodavau jų ydas, o kurstomas savimeilės stengdavausi 
juos gal net ir pranokti. Bet čia, susižavėjęs dorybės pavyzdžiais, 
kad ir nesitikėdamas Jums prilygti, stengiausi bent jais sekti. Ek, 
galbūt poelgis, kurį šiandien taip išaukštinote, praras bet kokią 
vertę Jūsų akyse, jei sužinosite jo tikrąją paskarą! (Matote, mano 
mieloji drauge, kaip buvau priartėjęs prie tiesos.) Tai ne man, - 
tęsiau, — tie vargšai turi būti dėkingi už pagalbą. Įžvelgiate tame 
kilnų poelgį, kai aš ieškojau galimybės Jums patikti. Tesu, reikėtų 
pripažinti, tik menkavertis savo garbinamos Dievybės tarpinin- 
kas. (Čia ji bandė mane nutraukti, bet neleidau jai įsiterpti.) Ir 
šią akimirką, - pridūriau, - ta paslaptis išsprūdo tik per mano 
silpnumą. Buvau prisiekęs, kad apie tai Jums neprasitarsiu, ir jau- 
čiausi laimingas galėdamas šlovinti Jūsų dorybes pasidavęs Jūsų 
žavesiui, Jums to visiškai nežinant; bet kai prieš mano akis toks 
nuoširdumo pavyzdys, tai tiesiog neturiu jėgų pagaudinėti, nes 
skaudžiai sau prikaišiočiau dėl tokios niekingos veidmainystės. 
Tik nepagalvokite, kad puoselėju kokius nepadorius ketinimus. 
Žinau, kad būsiu nelaimingas, bet man kančia yra brangi, nes 
įrodo meilės stiprybę, ir prie Jūsų kojų, prie Jūsų krūtinės sudėsiu 
savo skausmus. Ten pasisemsiu jėgų, kad vėl galėčiau kentėti, ir 
atrasiu tą vienintelę atgaivą, ir jausiuosi pamalonintas vien dėl 
to, kad manęs pasigailėjote. O kaip aš Jus dievinu! Išklausykite 
mane, pasigailėkite manęs, padėkite man!“ Tada puoliau ant 
kelių ir suspaudžiau jos rankas, bet ji, staigiai jas atitraukusi ir 
kupinu nevilties mostu užsidengusi akis, sušuko: „Ak! Kokia 
aš nelaiminga!“, ir apsipylė ašaromis. Laimė, kad taip įsijaučiau, 
jogir pats pravirkau; ir, suėmęs jos rankas, ploviau jas ašaromis. 


Sitos atsargumo priemonės privertė griebtis būtinybė, nes ji 

taip pasinėrė į savo sielvartą, kad nebūtų pastebėjusi mano, jei 
nerasčiau būdo atkreipti dėmesį. Iš to dar laimėjau, kad galėjau 
iki valios pasigrožėti jos veidu, kuriam ašaros suteikė neįsivaiz- 
duojamo žavesio. Aš tiesiog netekau galvos ir sunkiai tramdžiau 
savyje žvėrį, kad nepasinaudočiau patogiu momentu. 

"Tai kaipgi pasireiškia tas mums būdingas silpnumas? Kokia gi 
ta aplinkybių galia, jei, pamiršęs visus ambicingus sumanymus, 
dėl priešlaikinio triumfo rizikavau akimirksniu viską pražudyti, 
nepasimėgavęs tuo ilgų kovų žavesiu su visomis kankinamo jos 
pralaimėjimo detalėmis; taip užvaldytas jaunuolio aistros, vos 
nepasmerkiau savęs apgailėtinam ponios de Turvel nugalėtojo 
likimui, idant pastangų vaisiumi būtų tik prėskas pranašumas 
turėti viena moterimi daugiau! Ak! Tegu ji pasiduoda, bet pako- 
voja, tegu, neturėdama jėgų laimėti, suranda jų bent priešintis; 
tegu ji pasimėgauja į valias silpnumo jausmu, bet nesutinka 
pripažinti pralaimėjimo. Leiskime tamsuoliui brakonieriui iš 
pasalų nudobti elnią, o tikras medžiotojas turi jį nuvaryti nuo 
kojų. Argi tai ne iškilus sumanymas? Dabar ko gero jau grauž- 
čiausi, kad nesugebėjau jo įvykdyti, jei atsitiktinumas nebūtų 
atskubėjęs į pagalbą mano savitvardai. 

Staiga išgirdome triukšmą. Kažkas čia artinosi. Ponia de 
Turvel išgąsdinta iškart pašoko, pasiėmė žvakidę ir išėjo. Už- 
laikyti jos niekaip negalėjau. Bet tai pasirodė tik tarnas. Kai tik 
tuo įsitikinau, iškart nusekiau paskui ją. Vos spėjau žengti porą 
žingsnių, ar tai ji būtų atpažinusi, ar staiga ją užplūdo baimė, 
bet išgirdau, kaip ji metasi tekinom, pulte įpuola į savo kam- 
barį, ir jai už nugaros trinkteli durys. Atėjau prie jos kambario, 
bet raktas jau buvo pasuktas spynoje. Privengiau belstis, nes 


tai reikštų suteikti jai pernelyg gerą progą apsiginti. Man atėjo 

gera ir paprasta mintis pabandyti dirstelėti pro rakto skylutę, 
ir pamačiau šią žavią moterį klūpančią, apsipylusią ašaromis 
ir besimeldžiančią su didžiuliu įkarščiu. Kokio Dievo ji drįso 
šauktis? Ar Jam užteks jėgų pasipriešinti meilei? Veltui ji ieško 
pagalbos iš šalies - aš dabar lemsiu jos likimą. 

Pagalvojęs, kad šiandien jau visko užtektinai nuveikiau, 
sugrįžau į savo apartamentus ir sėdau Jums rašyti. Maniau, kad 
pamatysiu ją per vakarienę, bet ji liepė pasakyti, jog negaluoja, 
ir atsigulė į lovą. Ponia de Rozmond norėjo pas ją užkilti, bet 
klastingoji ligonė, pasiaiškinusi galvos skausmu, atsisakė su kuo 
nors matytis. Puikiai suprantate, kad pasisėdėjimas po vaka- 

„rienės buvo labai trumpas, nes taip pat pasiskundžiau galvos 
skausmu. Pasitraukęs į savo kambarį, parašiau jai ilgą laišką, 
kad padejuočiau dėl tokio atšiaurumo, ir atsiguliau nusprendęs 
perduoti iš ryto. Kaip matote iš šio laiško datos, miegojau gana 
prastai. Vos atsikėlęs iš naujo perskaičiau tą laišką. Pamačiau, 
kad prastai sekėsi susitvardyti, todėl daugiau kalbėjau apie aist- 
rą negu meilę, daugiau apie savo apmaudą negu nusiminimą. 
Reikia perrašyti, bet pirmiausia turėčiau nusiraminti. 

Pamačiau, kad jau brėkšta, ir tikiuosi, kad ryto gaiva atneš 
man miegą. Vėl atsigulsiu į lovą; kad ir kaip stipriai jausčiau 
šios moters valdžią, pažadu rūpintis ne vien ja, nes man turi 
likti daugiau laiko pagalvoti ir apie Jus. Sudie, mano mieloji 
drauge. 

Iš... 17** m. rugpjūčio 21-oji, 4 valanda ryto 

Vikontas de Valmonas - prezidentei de Turvel 


Ak! Bentjau iš gailesčio, Ponia, malonėkite apmalšinti mano 
širdies nerimą; malonėkite pasakyti, ko turėčiau tikėtis ar bai- 
mintis. Atsidūrus tarp begalinės laimės ir neapsakomų negan- 
dų, netikrumas pavirsta siaubinga kančia. Ir kam aš Jums apie 
tai kalbėjau? Kodėl nesugebėjau atsispirti dieviškam žavesiui, 
privertusiam atskleisti mano mintis? Tenkindamasis, kad galiu 
Jus dievinti tyloje, bent jau mėgaudavausi savo meile, ir šito tyro 
jausmo, dar nedrumsčiamo sielvartingo Jūsų atvaizdo, visiškai 
užteko mano laimei, bet šitas palaimos šaltinis virto nevilties 
debesiu, kai pamačiau Jūsų ašaras, kai išgirdau tą siaubingąjį: 
„Ak! Kokia aš esu nelaiminga!“ Ponia, šie keli žodžiai dar ilgai 
kels liūdnus atgarsius mano širdyje. Kokia nelemtis prisidėjo, 
kad tas visų švelniausias jausmas teįkvepia Jums siaubą? Ko gi 
taip bijotės? Ak! Kad galite likti neabejinga? Jūsų širdis, kurią 
taip blogai pažinojau, nėra sukurta meilei, o mano, kurią be 
perstojo juodinate, ji vienintelė yra jautri, kai Jūsų apskritai 
nepažįsta gailesčio. Jei būtų kitaip, būtumėte neatsakiusi 
paguodos žodžio nelaimingajam, išpasakojusiam Jums savo 
negandas; nevengtumėte jo žvilgsnių, kai jam vienintelis ma- 
lonumas Jus matyti; nepradėtume to žiauraus žaidimo su jo 
širdgėla, pranešdama jam, kad sergate, ir net neleisdama užeiti 
pasiteirauti apie Jūsų sveikatą; sugebėtumėte pajusti, kad ta pati 
naktis, kuri Jums buvo dvylikos valandų poilsis, jam prasitęsė 


kaip kančios šimtmetis. 

Už ką gi, sakykite, nusipelniau šitokio žudančio atšiaurumo? 
Bet nebijau Jūsų kviestis į teisėjus: ką gi tokio padariau? Kad 
nevalingai pasidaviau jausmui, įkvėptam grožio ir pateisinamo 
dorybe; visada palaikomo pagarbos, ir tas nekaltas prisipažini- 
mas gimė vien iš pasitikėjimo, bet ne iš kokios nors vilties - ar 
išduosite tą pasitikėjimą, kuriam pati mane paskatinote ir ku- 
riam besąlygiškai pasidaviau? Ne, negalėčiau tuo patikėti, nes 
tai reikštų kaltinti Jus, o mano širdis maištauja vien nuo minties 
pasakyti prieš Jus bent žodį — aš atsiimu visus priekaištus; galėjau 
parašyti, bet tik ne galvoti apie tai. Ak! Leiskite man tikėti, kad 
esate tobula - tai vienintelis džiaugsmas, kuris man liko. Įrody- 
kite, kad iš tikrųjų esate tokia, apgaubdama mane savo kilniu 
rūpesčiu. Kokiam vargšui, kuriam kažkada pagelbėjote, šito 
reikėtų ne labiau negu man? Neapleiskite manęs beprotybėje, 
į kurią pati įstūmėte: paskolinkite man savo šaltą protą, nes iš 
manęs jį atėmėte; pataisiusi mano klaidas, apšvieskite mane, 
kad užbaigtumėte pradėtą darbą. 

Nenoriu Jūsų apgaudinėti, Jums nepavyks nugalėti mano 
meilės, bet galite išmokyti mane ją suvaldyti: vadovaudama 
mano poelgiams, patardama, ką galiu kalbėti, bent jau apsau- 
gosite nuo tos baisios nelaimės Jums nepacikti. Išsklaidykite 
šitą beviltišką baimę, pasakykite, kad atleidžiate, pasigailite 
manęs, užtikrinkite, kad susilauksiu atlaidumo. Kiek iš tikrųjų 
šito norėčiau, niekados tiek neturėsite, bet teprašau tik to, kas 
man iš tikrųjų būtina: nejaugi atsakysite? 

Sudie, Ponia, kuo atlaidžiau priimkite mano nuoširdžiausius 


jausmus, mano pagarba nuo to Jums nė kiek ne mažesnė. 

Vikontas de Valmonas - markizei de Mertej 


Štai vakarykštės dienos ataskaita. 

Vienuoliktą valandą nuėjau pas ponią de Rozmond ir su jos 
padėjimu pavyko pakliūti pas tariamąją ligonę, kuri vis tebe- 
gulėjo. Paakiai buvo pajuodę; turiu vilties, kad ir ji išmiegojo 
prastai. Išlaukiau akimirkos, kol ponia de Rozmond pasišalins 
ir galėčiau įteikti laišką, bet ji atsisakė paimti, todėl palikau 
ant lovos ir su perdėtu kruopštumu ėmiausi stumti fotelį, nes 
mano senoji tetulė pavakarę norėjo praleisti šalia „savo bran- 
giojo vaikelio“, tad jai teko tučtuojau pagriebti laišką, kitaip 
neišvengtų galimo skandalo. Gailiu ligonio balsu pasakė, kad 
jai atrodo, jog truputį karščiuoja. Ponia de Rozmond iškart 
liepė man patikrinti jos pulsą, be perstojo girdama mano me- 
dicininius sugebėjimus, ir mano gražuolei tai buvo dviguba 
širdgėla, nes buvo priversta ištiesti man ranką ir pagalvoti, kad 
jos mažytis melas gali iškilti aikštėn. Viena ranka suėmiau jos 
delną, o kita perbėgau aksominiu ir putliu dilbiu iki pat peties; 
gudrioji ligonė neištarė nė žodžio, ir pasitraukdamas nuo jos 
pasakiau: „Nėra net menkiausių pulso sutrikimų. Neabejojau, 
kad susilauksiu rūsčių žvilgsnių, ir, norėdamas ją nubausti, net 
nežiūrėjau į akis; po akimirkos ji pareiškė, kad norėtų atsikelti, 
ir mes palikome ją vieną. Prie pietų stalo ji atrodė labai liūdna; 
mums pranešė, kad pasivaikščioti neis, tai buvo tas pat, ką pasa- 
kyti, kad neturėsiu progos su ja pasikalbėti. Iškart pajutau, kad 


reikia išleisti atodūsį ir nutaisyti liūdną žvilgsnį, be abejonės, 

ji šito laukė, ir tai buvo vienintelė per visą dieną galimybė pa- 
sižiūrėti jai į akis. Netgi būdama tokia santūri, ji galėjo ryžtis 
šioms mažoms moteriškoms gudrybėms kaip ir bet kuri kita ja 
dėta. Vis dėlto nutaikiau progą paklausti, ar suteiks malonę ką 
nors pranesti apie mano likimą, ir buvau šiek tiek nustebęs, kai 
išgirdau: „Taip, Pone, parašiau Jums laišką“ Ar iš gudrumo, ar iš 
piktos valios, ar drovumo jį perdavė tik vakare, tuo metu, kai jau 
ruošėsi išeiti. Persiunčiu jį Jums kartu su savuoju; perskaitykite 
ir pati spręskite, įsitikinsite, su kokiu akivaizdžiu nenuoširdumu 
ji skelbia, kad manęs nė trupučio nemyli, nors aš esu įsitikinęs, 
jog kaip tik atvirkščiai; kaip paskui dejuos, kai apgausiu ją vėliau, 
„bet ji visiškai nesigėdina manęs apgaudinėti dar iki tol! Mano 
mieloji drauge, net pats apsukriausias vyras negali prilygti pa- 
čiai teisingausiai moteriai. Reikia vis dėlto apsimesti, kad tikiu 
visais šitais niekais, ir nertis iš kailio vaidinant neviltį, nes Poniai 
patinka žaisti griežtą! O neatkeršyti už visas tas gudrybes... Ak! 
Kantrybės... bet sudie. Aš ir taip labai daug prirašiau. Tarp kitko, 
šios negailestingos būtybės laišką vis dėlto man grąžinkite; jis 
pravers, jei ji sieks visiems šitiems menkniekiams užkelti kainą, 
tada reikės ir tinkamai atsiskaityti. 
Kol kas Jums dar nieko nesakau apie mažąją Volanž; pasi- 


kalbėsime iškart, kai pasimatysime. 

Prezidentė de Tuvvel - vikontui de Valmonui 


Tikrai, Pone, negautumėte iš manęs jokio laiško, jei dėl mano 
kvailo vakarykščio elgesio šiandien nereikėtų prieš Jus pasiaiškin- 
ti. Taip, aš verkiau, taip pat pripažįstu, kad man galbūt išsprūdo 
tie keli žodžiai, kuriuos Jūs taip įkyriai cituojate; taip, mano žo- 
džius bei ašaras Jūs pastebėjote, todėl Jums viską ir paaiškinsiu. 

Įpratusi sužadinti vien kilnius jausmus, girdėdama tik to- 
kias kalbas, kurių galiu klausytis nerausdama, taigi ir jaustis 
užtikrinta bei saugi, kam, drįstu pareikšti, vis dėlto turiu teisę, 
todėl nesugebu nei slopinti mane apimančių jausmų, nei su 
jais kovoti. Tai Jūs sukeliate tą apstulbimą ir sumišimą, prie 
to prisidėjo ir tam tikra baimė atsidūrus padėtyje, į kokią dar 
niekada nesu patekusi, galbūt ir ta papiktinusi mintis, kai matai 
save painiojamą su moterimis, kurias niekinate ir lygiai taip pat 
lengvabūdiškai traktuojate, - visa tai kartu sudėjus ir pravirkdė, 
taip pat patraukė už liežuvio pasakyti, - ir pagrindas tam tikrai 
yra, - kad esu nelaiminga. Tas posakis, kuris Jums pasirodė toks 
stiprus, būtų gal ne toks svarus, jei mano žodžiai ir ašaros atsiras- 
tų iš kitokių paskatų; jei, užuot pasmerkusi jausmus, kurie mane 
įžeidžia, turėčiau baimintis, kad galiu tuo pačiu atsakyti. 

Ne, Pone, tokios baimės nejaučiu, jei ji būtų - bėgčiau nuo 
Jūsų šimtus Ijė, tyruose apraudočiau tą nelaimę, kad su Jumis su- 
sipažinau. Galbūt nepaisant, kad Jūsų tikrai nemyliu ir niekada 
neįsimylėsiu, ko gero, būčiau protingiau pasielgusi, jei klausyčiau 


draugų patarimų - neleisti Jums išvis prisiartinti prie manęs. 

Maniau, - ir tai mano vienintelė kaltė, - kad Jūs gerbsite 
padorią moterį, kuri ir Jumyse tenorėjo matyti dorą žmogų, nes 
kitaip elgtis jai atrodė neteisinga, ir ji netgi užstodavo Jus, kai 
Jūs visai negėdinote teršti jos savo nuodėmingais troškimais; 
Jūs manęs nepažįstate, ne, Pone, Jūs manęs visiškai nepažįs- 
tate. Jeigu ne tai, gal nebūtumėte susigalvojęs, kad turite teisę 
puoselėti gėdingus ketinimus: jei nekalbėtumėte dalykų, kokių 
neturėjau girdėti, tai ir nebūtumėte susimanęs siųsti laišką, kurio 
neturėčiau skaityti, ir Jūs dar prašote vadovauti Jūsų poelgiams, 
nurodyti, ką turite kalbėti! Tiek to, Pone, tyla ir užmarštis — štai 
patarimai, kuriuos priderėtų Jums duoti, ir turėtumėte jų pa- 
klausyti; tik tada turėsite teisę į mano atlaidumą ir tik nuo Jūsų 
priklauso, ar dar sugebėsite atgauti ir mano pagarbą... Bet ne, 
tikrai nieko neprašysiu iš to, kuris manęs nė trupučio negerbė; 
nerodysiu menkiausio pasitikėjimo tam, kuris kėsinosi į mano 
saugumą. Esu priversta Jūsų bijoti, net galbūt neapkęsti, ko 
tikrai nenorėjau; tepageidavau matyti Jumyse tik mano ger- 
biamiausios draugės sūnėną, todėl draugystės balsas man buvo 
svarbesnis už kaltinusią Jus visuomenės nuomonę, bet visa tai 
sugriovėte, ir įspėju, kad jau nesugebėsite nieko atitaisyti. 

Taigi man telieka tik pranešti, kad jaučiuosi Jūsų jausmais 
įžeista, toks prisipažinimas yra tiesiog užgaulus, ir nors niekada 
neateis tokia diena, kai mano širdis į juos atsilieps, būsiu privers- 
ta su Jumis nesimatyti, jeigu Jūs apskritai neužantspauduosite 
tyla šitų dalykų, ir man atrodo, kad turiu teisę to tikėtis ir netgi iš 
Jūsų to pareikalauti. Pridedu šį laišką prie to, kurį man parašėte, 
ir tikiuosi, kad manąjį grąžinsite; labai nepageidaučiau, jei iš 
tos istorijos, visai neturėjusios įvykti, liktų bent koks pėdsakas. 


Turiu garbės būti, etc. 

Sesilė Volanž - markizei de Mertej 


Viešpatie, kokia esate gera, Ponia! Kaip puikiai pajutote, 
kad man bus lengviau Jums parašyti negu pasikalbėti! Vis dėlto 
tai, ką norėčiau dabar pasakyti, man nėra taip paprasta, betgi 
Jūs esate mano draugė, ar ne? Ak! Taip, mano geroji draugė! 
Pabandysiu nebijoti, be to, man esate tokia reikalinga, ypač Jūsų 
patarimai! Esu labai nusiminusi, man atrodo, kad visi aplinkui 
nuspėja, ką aš galvoju, ypač tada, kai jis būna šalia — iškart 
paraustu, jei kas nors į mane pasižiūri. Vakar, kai matėte mane 
verkiančią, tai dėl to, kad norėjau su Jumis pasikalbėti, be to, 
nesuprantu, kas man sutrukdė; kai paklausėte, ko aš norėčiau, 
tai ašaros pasipylė prieš mano valią. Ir negalėjau ištarti nė žodžio. 
Jei ne Jūs, Mama būtų viską pastebėjusi, ką tada daryčiau? Štai 
kaip liūdnai slenka mano gyvenimas, ypač keturias pastarąsias 
dienas! O viskas prasidėjo tą dieną, Ponia, - taip, apie tai Jums 
jau sakiau, - kaip tik tą dieną, kai ponas ševaljė Danseni man pa- 
rašė: ak! Galiu Jus užtikrinti, kai radau tą laišką, visai nežinojau, 
kas ten parašyta, bet, idant nesumeluočiau, negaliu pasakyti, kad 
man nebuvo malonu jį skaityti; jau geriau kankinanti širdgėla 
visą gyvenimą, negu atsisakyčiau gauti iš jo laiškus. Bet gerai 
žinau, kad šito neturiu jam sakyti, ir galiu Jus užtikrinti, jog jam 
pasakiau, esą tai mane supykdė, bet jis sako, kad tai stipriau už jį, 
ir aš tuo tikiu; nors nusprendžiau neatsakinėti, bet jam vis dėlto 
negaliu sutrukdyti. Ak! Aš pati parašiau vos kartą, ir tai, galima 


sakyti, tik iš dalies, kad pasakyčiau, jog daugiau man neberašytų, 

bet jis nepaiso ir vis teberašo; aš jam neatsakau ir matau, koks 
būna liūdnas, dėl to dar labiau nusimenu: taigi visai nežinau, 
ką daryti, nei kas bus, todėl esu verta pasigailėjimo. 

Sakykite, meldžiu, Ponia, ar labai blogai būtų, jei jam ret- 
karčiais atsakinėčiau? Bent iki to meto, kol jis nustos rašyti, ir 
viskas liks kaip buvę; mano nuomone, jeigu ir toliau taip tęsis, 
tai nežinau, kaip man viskas pasibaigs. Suprantate, kai skaičiau 
jo paskutinį laišką, tai verkiau ir niekaip negalėjau liautis; esu 
tikra, jei vėl neatsakysiu, tai abu tik dar labiau kankinsimės. 

Nusiųsiu Jums tą laišką, gal jo kopiją, ir pati nuspręsite; 
pamatysite, kad nieko blogo jis iš manęs neprašo. Jei Jums pa- 
sirodys, kad taip negalima, tai pažadu liautis; nors manau, kad 
Jūs taip pat galvosite, jog čia nieko baisaus. 

Vis dėlto jei jau rašau, Ponia, tai leiskite užduoti vieną klau- 
simą: man dažnai sakydavo, kad blogai kažką mylėti, tik kodėl? 
O aš klausiu dėl to, kad ponas ševaljė Danseni tvirtina, jog tai 
nėra blogai, nes beveik visi žmonės ką nors myli; jei jau taip yra, 
tai kodėl aš vienintelė negaliu, o gal tai nepadoru tik panelėms? 
Betgi aš pati girdėjau, kaip Mama sakė, kad ponia D. myli poną 
M.,irji nekalbėjo apie tai kaip blogą dalyką; ir vis dėlto esu tikra, 
kad ji užpyktų ant manęs, jei sužinotų apie mano draugiškus jaus- 
mus ponui Danseni. Ji mane traktuoja kaip vaiką ir amžinai man 
nieko nesako. Maniau, jei paėmė mane iš vienuolyno, tai tam, 
kad ištekintų, bet dabar man atrodo, kad ne; nesu tuo ypatingai 
susirūpinusi, bet Jūs esate jos draugė, tai tikriausiai žinote, kaip 
ten yra, o jei jau žinote, tikiuosi, kad ir man pasakysite. 

Štai koks ilgas mano laiškas, Ponia, bet jei leidote, kad Jums 
parašyčiau, tai pasinaudojau proga pasakyti viską ir pasikliauju 
Jūsų draugyste. 

Turiu garbės būti, etc. 

Ševaljė Danseni - Sesilei Volanž 


Ak! Panele, Jūs atkakliai nenorite man atsakyti! Niekas 
negali priversti, kad Jūs sušvelnėtumėte, o su kiekviena diena 
vis labiau blėsta viltis, kuri jau buvo išbrėškusi! Taigi kokia ta 
draugystė, kuri, pasak Jūsų, mus jungia, jei ji nepakankamai 
stipri, kad pasidarytumėte jautresnė mano kančioms; jei liekate 
šalta ir abejinga, kai mane skausmingai degina liepsna, kurios 
negaliu užgesinti; jei ne tik toli gražu, kad įgyčiau Jūsų pasitikė- 
jimą, bet jos nepakanka, kad sukelčiau bent gailestį ? Kaip! Jūsų 
draugas kankinasi, o Jūs nieko nedarote, kad jam padėtumėte! 
Jis prašo tik vieno žodžio, Jūs ir tą atsakote! Ir dar norite, kad 
jis tenkintųsi tokiu silpnu jausmu, kurio egzistavimo jau net 
nedrįstate patvirtinti! 

Nenorėtumėte būti nedėkinga, štai ką man vakar pasakėte. 
Ak! Patikėkite, Panele, noras sumokėti draugyste už meilę — 
tai ne baimė pasirodyti nedėkinga, tai tik nuogąstavimai, kad 
nepaaiškėtų, jog jos apskritai nėra. Vis dėlto nedrįstu daugiau 
kalbėti apie jausmus, nes Jus tai apsunkins, nes Jums tai visiškai 
nerūpi; taigi telieka man viską užslopinti savyje belaukiant, 
kol sugebėsiu nugalėti. Jaučiu, koks sunkus tai bus darbas, ir 
suprantu, kad prireiks visų mano pastangų; išbandysiu visas 
įmanomas priemones, bet viena jų mano širdžiai kainuos 
brangiausiai, kai turėsiu nuolat kartoti, kad Jūsų yra nejautri. 
Pasistengsiu rečiau su Jumis matytis ir jau galvoju, kaip surasti 


kokią nors svarią priežastį. 

Kaip! Turėsiu atsižadėti to mielu tapusio įpročio kasdien 
Jus macyti! Ak! Bet niekada šito nenustosiu gailėtis. Amžinąja 
kančia sumokėsiu už pačią švelniausią meilę; šitaip Jūs norėjote, 
šitaip ir padarėte! Niekada, jaučiu, nebesusigrąžinsiu tos laimės, 
kurią prarandu šiandien; Jūs vienintelė esate sukurta mano šir- 
džiai, ir su kokiu džiaugsmu duočiau priesaiką gyventi tik dėl 
Jūsų. Bet nenorite jos priimti, o Jūsų tylėjimas aiškiai byloja, 
kad Jūsų širdis neturi ką pasakyti manajai; tai yra vienu metu 
ir Jūsų abejingumo įrodymas, ir pats žiauriausias būdas man tai 
pasakyti. Sudie, Panele. 

Jau nedrįstu puoselėti vilčių, kad sulauksiu atsakymo; meilė 
jį parašytų nedelsdama, draugystė - su malonumu, netgi užuo- 
jauta neatsakytų paslaugos, bet meilė, draugystė ir užuojauta 
vengia Jūsų širdies. 

Sesilė Volanž - Sofi Karnė 


Aš juk tau sakiau, Sofi, kad būna atvejų, kai reikia parašyti; 
ir dabar turiu sau išties smarkiai prikaišioti, kad paklausiau tavo 
nuomonės, kuri atnešė tiek širdgėlos ir ševaljė Danseni, ir man. 
Tikriausią įrodymą, kad buvau teisi, pateikė ponia de Mertej — 
tai moteris, kuri tuos dalykus labai gerai išmano, ir ji priėjo lygiai 
tokią pačią išvadą. Aš jai viską prisipažinau. Iš pradžių ji man 
kalbėjo visai kaip tu, bet kai viską paaiškinau, sutiko, kad tai 
visai kas kita; ji tik reikalauja, kad jai rodyčiau savo bei ševaljė 
Danseni laiškus, idant būtų tikra, jog nepasakiau, ko nereikia; 
ir dabar jau galiu būti rami. Viešpatie, kaip aš myliu ponią de 
Mertej! Kokia ji gera! Tai labai gerbiama moteris. Daugiau 
nieko negaliu pridurti. 

Su kokiu malonumu parašysiu ponui Danseni, ir koks jis bus 
patenkintas! Apsidžiaugs labiau nei tikėjosi, nes iki šiol tekal- 
bėjau apie draugystę, o jis norėjo, kad ką nors pasakyčiau apie 
meilę. Man atrodo, kad tai vienas ir tas pats dalykas, pagaliau 
aš ir nedrįsau, nors jis atkakliai laikėsi savo. Pasakiau tai poniai 
de Mertej, ir ji atsakė, kad buvau teisi: prisipažinti, kad myli, 
galima tik tada, kai jau tylėti neįmanoma; o aš esu visiškai tikra, 
kad ilgiau negalėsiu ištverti; ilgiau ar trumpiau, tai vienas ir tas 
pats dalykas, o jam nuo to bus tik maloniau. 

Ponia de Mertej taip pat pažadėjo, kad paskolins knygų, 


kuriose apie tai kalbama, taip aš išmoksiu deramai elgtis, taip 

pat geriau rašyti negu dabar, nes, supranti, ji nurodo visas mano 
klaidas, ir tai įrodymas, kad ji mane labai myli; ji tik patarė, kad 
apie tas knygas nieko nesakyčiau Mamai, nes atrodys, jog bus 
užleidusi mano auklėjimą, ir tai gali jai labai nepatikti. O! Aš 
tikrai jai nieko nesakysiu! 

Vis dėlto labai puiku, kad moteris, kuri man beveik ne gi- 
minė, rūpinasi manimi labiau negu tikra motina! Tikra laimė, 
kad pavyko su ja susipažinti! 

Ji taip pat pasiklausė Mamos leidimo, ar galėtų mane rytoj 
kartu pasiimti į Operą, sėdėtume jos ložėje; sakė, kad būsime ten 
vienos ir galėsime laisvai kalbėtis nesibijodamos, kad kas nors 
išgirs; tai man net geriau negu kokia nors opera. Pasikalbėsime ir 
apie mano vedybas - ji jau pasakė, kad iš tikrųjų turėsiu ištekėti; 
gaila, kad negalėjome apie tai pasikalbėti anksčiau. Pavyzdžiui, 
ar ne keista, kad Mama iki šiol ničnieko nesako? 

Sudie, mano Sofi, einu rašyti ševaljė Danseni. O! Kokia aš 


patenkinta. 

Sesilė Volanž - ševaljė Danseni 


Pagaliau, Pone, apsisprendžiau Jums parašyti, kad įrodyčiau 
savo draugystę, savo meilę, nes be šito būtumėte labai nelaimin- 
gas. Sakote, kad neturiu geros širdies, bet užtikrinu Jus, jog klys- 
tate, ir, manau, dabar tuo neabejosite. Jeigu Jums kėlė širdgėlą, 
kad nerašiau, tai galvojate, jog man pačiai nebuvo skaudu? Bet 
tai dėl to, kad už nieką pasaulyje neturėčiau neprideramai elgtis 
ir neprisipažinčiau meilėje, jei sugebėčiau nuo to susilaikyti, nes 
Jūsų sielvartas man kėlė per daug širdgėlos. Tikiuosi, daugiau 
nebeliūdėsite, ir mudu būsime labai laimingi. 

Tikiuosi, kad turėsiu malonumo Jus pamatyti šį vakarą, ir 
pasistengsite pasirodyti kuo anksčiau, nes tai niekada nebūna 
pakankamai anksti, kaip norėčiau. Mama vakarieniaus na- 
muose, manau, ji pati pasiūlys Jums ilgiau pasilikti; tikiuosi, 
kad nebūsite jau kitur susitaręs kaip užvakar. Tikriausiai buvo 
labai smagu ten, kur tada vakarieniavote. Juk išėjote iš mūsų 
taip anksti. Vis dėlto nekalbėkime apie tai; nuo šiol, kai žinote, 
kad aš Jus myliu, tikiuosi, jog pasiliksite su manimi tiek, kiek 
tik galėsite, nes esu laiminga tik tada, kai būnu su Jumis, ir labai 
norėčiau, kad jaustumėte tą patį. 

Esu labai susirūpinusi, kad iki šiol tebeliūdite, bet tai jau ne 
dėl mano kaltės. Vos tik ateisite, aš paprašysiu, kad atneštumėte 
mano arfą, ir laišką gausite tučtuojau. Nieko geresnio negaliu 


sugalvoti. 

Sudie, Pone. Aš Jus labai myliu, visa širdimi; kuo daugiau 
apie tai kalbu, tuo laimingesnė jaučiuosi; tikiuosi, kad ir Jūs 
taip pat. 

Ševaljė Danseni - Sesilei Volanž 


Taip, be jokių abejonių, mes būsime laimingi. Esu tikras savo 
laime, nes mane mylite, o Jūsų nesibaigs niekada, jei truks tiek 
kiek meilė, kurią man uždegėte. Kaip! Jūs mane mylite ir dau- 
giau nebebijote prisipažinti meilėje! Kuo dažniau tai kartojate, 
tuo esate laimingesnė! Skaitydamas tas nuostabias eilutes „aš Jus 
myliu“, rašytas Jūsų ranka, išgirdau, ir kaip dailiosios Jūsų lūpos 
pakartojo šį prisipažinimą. Negaliu pamiršti, kaip į mane žiūrėjo 
tos žavingos akys ir miela veido išraiška pasidarė dar nuosta- 
besnė. Aš priėmiau Jūsų priesaiką gyventi tik dėl manęs. Ak! 
Priimkite ir mano: paskirti visą gyvenimą Jūsų laimei; priimkite 
ją ir būkite tikra, kad niekada jos nesulaužysiu. 

„Kokią laimingą dieną praleidome vakar! Ak! Kodėl ponia 
de Mertej negalėtų kiekvieną dieną ateiti pas Jūsų mamą su 
kokiomis nors paslaptimis? Kodėl mintys apie kliūtis, kurios 
mūsų laukia, persipina su tais nuostabiais prisiminimais, ku- 
riems atsiduodu visa siela? Kodėl negaliu visą laiką spausti tos 
gražiosios rankos, kuri man parašė: „aš Jus myliu“! Apipilti ją 
bučiniais ir šitaip atsilyginti už Jūsų atsisakymą suteikti man 
dar didesnę malonę! 

Sakykite, mano Sesile, kai grįžo Jūsų mama ir mes buvome 
priversti, jai būnant, žiūrėti vienas į kitą abejingais žvilgsniais; 
kai daugiau jau nebegalėjote manęs guosti savo meilės priesaiko- 


mis, ar atsisakymas tai įrodyti nesukėlė jokio apgailestavimo? Ir 

nepagalvojote: „Vos vienas bučinys padarytų jį dar laimingesnį, 
o aš atėmiau iš jo šitą laimę"? Pažadėkite, mano mieloji drauge, 
kad pirmai progai pasitaikius jau nebebūsite tokia griežta. Tokio 
pažado palaikomas, aš surasčiau ryžto įveikti visas kliūtis, kurias 
mums jau rengia nepalankios aplinkybės; ir patys žiauriausi 
praradimai nustos būti tokie skaudūs, jei tik būčiau tikras, kad 
mus sieja ta pati paslaptis. 

Sudie, mano nuostabioji Sesile, štai atėjo ta akimirka, kai 
sugrįžtu pas Jus. Man apskritai nebūtų įmanoma Jus palikti, 
jei ne tam, kad vėl pamacyčiau. Sudie, aš Jus taip myliu! Aš Jus 
mylėsiu vis karščiau! 

Ponia de Volanž - prezidentei de Turvel 


Taigi Jūs, Ponia, norite, kad patikėčiau pono de Valmono 
padorumu:? Prisipažįstu, kad negaliu tam pasiryžti, nes man 
būtų labai sunku jį laikyti garbingu žmogumi tik dėl to vienin- 
telio kilnaus poelgio, apie kurį papasakojote, kaip ir galvoti, kad 
doras žmogus pasidarė ydingas, jei sužinojau apie vieną jo klaidą. 
Žmonija nėra pasiekusi tobulumo jokioje srityje — nei gėryje, nei 
blogyje. Piktadarys turi savų dorybių, kaip ir garbingas žmogus 
silpnybių. Šis postulatas tuo teisingesnis, nes nurodo būtinybę 
atlaidžiau žiūrėti tiek į piktuosius, tiek į geruosius, mat jei pas- 
taruosius apsaugo nuo puikybės, tai kitus - nuo nusivylimo; 
nors Jums pasirodys, kad šiuo atveju pati nesu tokia atlaidi, 
kaip skelbiu; tiesiog matau labai pavojingą silpnybę, jei mūsų 
požiūriai ir į ydingą, ir į dorą žmogų visiškai nesiskiria. 

Nesiruošiu iki pačių smulkmenų nagrinėti pono de Valmono 
poelgio paskatų; išties norėčiau tikėti, kad jos buvo tokios pat 
girtinos kaip pats tas darbas, tik ar per visą gyvenimą jis nenešė 
tokiai daugybei šeimų vien nesantaiką, nešlovę ir skandalus. 
Įsiklausykite, jei taip norite, į to nelaimingojo balsą, kuriam 
jis pagelbėjo, bet tegu tai netrukdo išgirsti vaitojimo tų aukų, 
kurias jis įmindė į purvą. Nors jis ir būtų, kaip sakote, tik pa- 
vojingų aukštuomenės ryšių pavyzdys, bet ar tai reiškia, kad 
jis pats nustoja būti tuo pavojingu ryšių mazgu? Jums atrodo, 


kad jis sugebėtų taip sėkmingai atsiversti ? Netgi dar daugiau: 

įvyko stebuklas. Ar visuomenės nuomonė vis vien nebus prieš jį 
nusiteikusi, o šito neužtenka, kad tai nustatytų taisykles ir Jūsų 
elgesiui? Tik vienas Dievas gali atleisti atgailos akimirką, nes 
Jis skaito širdyse, o žmonės sugeba spręsti apie ketinimus vien 
pagal veiksmus; ir niekas jų, praradęs aplinkinių pagarbą, neturi 
teisės skųstis dėl neišvengiamai atsiradusio nepasitikėjimo, dėl 
kurio tą praradimą taip sunku atgauti. Pirmiausia pagalvo- 
kite, mano jaunoji drauge, kad prarastum tą pagarbą, kartais 
pakanka vien parodyti aplinkiniams, jog neteiki jai pernelyg 
didelės reikšmės; ir nemanykite, kad toks griežtas požiūris yra 
neteisingas, nes, viena vertus, yra pagrindo manyti, jog nė vienas 
Žmogus neatsižadėtų tokios didžios vertybės, jei tik galėtų į ją 
pretenduoti, be to, bus labiau linkęs padaryti ką nors bloga, jei 
jo tvirtai nelaikys už tokio patikimo pavadžio. O visuomenė 
taip ir žiūrėtų į Jūsų artimus ryšius su ponu de Valmonu, net 
jei jie būtų visiškai nekalti. 

Rimtai išsigandusi dėl to įkarščio, su kuriuo jį ginate, skubu 
užbėgti už akių prieštaravimams, kuriuos nuspėju. Jūs primin- 
site man ponią de Mertej, kuriai atleista už tokį ryšį; taip pat 
paklausite, kodėl priiminėju jį pas save; paklausite, kodėl jo 
nevaro lauk padorūs žmonės, ir jis ne tik pakenčiamas, bet ir 
mielai sutinkamas vadinamosiose gerose draugijose. Manau, 
galėčiau atsakyti į visus šiuos klausimus. 

Pirmiausia ponia de Mertej, nors iš tiesų verta pagarbos 
moteris, vis dėlto ne be tam tikrų trūkumų, dėl kurių pernelyg 
pasitiki savo jėgomis; ji kaip miklus vežėjas, kuriam smagu važ- 
nyčioti vežimą tarp prarajų ir uolų, ir ją pateisina vien sėkmė: ji 
už tai nusipelno pagyrimo, bet sekti ja būtų labai neapdairu; ji 


pati viską supranta ir netgi smerkia save už tai. Tačiau ilgainiui 

jos principai darosi vis griežtesni, ir išdrįsčiau Jus užtikrinti, kad 
ateityje ji galvos kaip aš. 

Apie save tik tiek noriu pasakyti, kad savęs neteisinsiu 
daugiau už kitus. Be abejo, aš priiminėju poną de Valmoną, 
nes jį priima visur; bet tai tik dar vienas nenuoseklumas tarp 
tūkstančio kitų, kuriais ir vadovaujasi mūsų visuomenė. Pati 
puikiai suprantate, kad visą gyvenimą taip ir leidžiame nu- 
rodydami juos vieni kitiems, padejuodami dėl jų, 0 paskui 
jiems pasiduodame. Būdamas labai aukštos kilmės, paveldėjęs 
didžiulius turtus, pasižymintis nepaprastais sugebėjimais ma- 
loniai bendrauti, ponas de Valmonas labai greitai suvokė, kad, 
norėdamas įsiviešpatauti visuomenėje, teturi išmokti su tolygiais 
įgūdžiais įvaldyti pagyrą ir pajuoką. Daugiau niekas, išskyrus 
jį, negali pasigirti taip išpuoselėtu šiuo dvigubu talentu: viena 
jo dalis sugeba sužavėti, o kita privers sudrebėti. Iš tikrųjų jis 
negerbiamas, bet jam pataikaujama. Taip jis ir klesti aukštuo- 
menėje, kuri daugiau linksta prie atsargumo negu prie drąsos, 
ir linkusi su juo susitarti, o ne pradėti kovą. 

Bet nei ponia de Mertej, nei jokia kita moteris neišdrįstų 
užsidaryti kažkur kaime beveik akis į akį su šiuo žmogumi. Ir 
štai pati santūriausia, pati kukliausia iš visų moterų tampa tokio 
lengvabūdiškumo pavyzdžiu; atleiskite man tą žodį, jis išsprūdo 
vien iš draugiškumo. Mano mieloji drauge, Jūsų padorumas daro 
Jums meškos paslaugą, nes įkvepia pernelyg stiprų saugumo 
jausmą. Vis dėlto pagalvokite apie tuos, kurie taps Jūsų teisėjais, 
ir dalis jų bus lengvabūdžiai žmonės, kurie netiki dorybe vien 
dėl to, kad patys ja nepasižymi; o kita dalis — tai piktieji, kurie 
apsimes, kad ja netiki, ir pasinaudos proga atkeršyti už tai, jog ją 


turite. Pagalvokite, kad tam, ką šiuo metu darote, netgi kai kurie 

vyrai nesiryžtų. Netgi tarp jaunimo, kur ponas de Valmonas 
pasidaręs pernelyg jau didžiu orakulu, patys išmintingiausieji 
bijo prisipažinti, kad su juo palaiko labai artimus ryšius; o Jūs, 
Jūs to nė kiek nesibaiminate! Ak! Apsigalvokite, apsigalvokite, 
aš Jus maldauju... Jei mano argumentų neužtenka Jums įtikin- 
ti, nusileiskite vardan draugystės; dėl jos aš atnaujinau savo 
primygtinius prašymus, bet ji tai pateisina. Jums ji pasirodys 
pernelyg reikli, bet tai vis geriau negu be jokios naudos, o man 
bus lengviau, jei pasiskųsite ne aplaidumu, bet perdėtais mano 
rūpesčiais. 

Markizė de Mertej - vikontui de Valmonui 


Nuo to laiko, kai pradėjote bijoti savo sėkmės, mano 
brangusis Vikonte, nuo to laiko, kai Jūsų sumanymai tampa 
geriausiais ginklais prieš Jus, o kovoti trokštate labiau negu 
nugalėti, daugiau neturiu Jums ko pasakyti. Jūsų elgesys taps 
tikru atsargumo etalonu būsimosioms kartoms. Ir pavadintum 
jį gryniausia kvailyste, jei nežinotum, kaip yra iš tikrųjų; atvirai 
kalbant, bijau, kad prisikūrėte nepagrįstų vilčių. 

Priekaištauju Jums visai ne dėl to, kad nesugebėjote pasinau- 
doti patogiu momentu. Pirma, negalėčiau tvirtai pasakyti, kad 
toks buvo atėjęs, antra, gerai žinau, nors ir ginčytumėte, kad 
praleista proga gali vėl pasitaikyti, bet niekada nesugrįši atgal 
po skuboto žingsnio. 

Labiausiai prašovėte pro šalį ėmęsis to susirašinėjimo. Ne- 
manau, kad bent suvokiate, kur Jus gali tai nuvesti. Gal kartais 
norite įrodyti tai moteriai, kad ji privalo pasiduoti ? Man atrodo, 
kad tas dalykas tiesiog pajuntamas, o ne įrodinėjamas ir kad 
tai pasiektum, reikia sujaudinti, o ne įkalbinėti; tik kokia iš 
to nauda, net jei Jūsų laiškai ją sujaudintų, bet jei kaip tik tuo 
metu šalia Jūsų nebus, iš to nieko negalėsite išpešti? Net jei Jūsų 
išdailintos frazės sukeltų meilės svaigulį, tai tik mulkinate save 
manydamas, kad tai užtruks pakankamai ilgai ir šaltam protui 
neužteks laiko sutrukdyti prisipažinti meilėje? Pagalvokite, kiek 


sugaišite, kol parašysite laišką, kiek dar laiko praeis, kol jį įteiks; 

Jums iškart pasidarys aišku, ar tokia moteris su griežtais princi- 
pais kaip Jūsų davatka gali ilgam užsigeisti to, ko ji sąmoningai 
siekia niekados nebenorėti. Tokie veiksmai gali pasiteisinti tik 
su mergiūkštėmis, kai jos rašo „aš jus myliu“ nežinodamos, kad 
jau pasakė „aš pasiduodu“. Bet man atrodo, kad išmintingas 
ponios de Turvel dorybingumas sugeba puikiai atsijoti žodžių 
reikšmes. Taigi nepaisant pranašumo, kurio įgijote pokalbyje, ji 
Jus sumušė laišku. Pagaliau ar žinote, kaip tokie dalykai toliau 
klostosi ? Jau vien dėl to, kad ginčijamasi, tai reiškia, kad neno- 
rima nusileisti. Kai ieškome įtikinamų argumentų, tai tokius ir 
atrandame; tik jų prisilaikome ne todėl, kad jie būtų labai geri, 
bet tam, kad jie neprieštarautų vienas kitam. 

Ir štai dar viena pastaba — stebiuosi, kaip pats negalėjote 
to suprasti — meilėje nieko nėra sunkiau, kaip aprašyti tai, ko 
iš tikrųjų nejauti. Noriu pasakyti: parašyti įtikinamai, nes jau 
vien tai, kad vartojame vis tuos pačius žodžius, jie vis prasčiau 
susirikiuoja kuo labiau stengiamės, štai ir viskas. Dar kartą 
perskaitykite savo laišką, ten esanti žodžių tvarka Jus išduoda 
kiekviename sakinyje. Norėčiau patikėti, kad jūsų Prezidentė 
nepakankamai patyrusi, jog tai pastebėtų — bet ar tai svarbu? 
Poveikis vis vien bus menkas. Tai visų meilės romanų trūkumas; 
autoriai neriasi iš kailio, kad įkaitintų situaciją, bet skaitytojas 
išlieka šaltas. „Eloiza“ yra vienintelė išimtis, ir net pripažinda- 
ma autoriaus talentą, manyčiau, kad toks pastabumas remiasi 
tikrais įvykiais. Visai kitaip, jeigu apie tai tiesiog kalbi. Įpratęs 
naudotis savo kalbos organais, nesunkiai perteiki jautrumą; 
dar prisideda lengvumas išlieti keletą ašarų — taip aistros raiška 
persipina su akių švelnumu; pagaliau trūkinėjanti kalba išties 


leidžia puikiai perduoti tą nerimo ir sumišimo išraišką, kuri ir 

yra tikroji meilės iškalba; ypač prisideda mūsų meilės objekto 
buvimas šalia, taip trukdantis racionaliems apmąstymams ir 
žadinantis troškimą pasijusti nugalėtu. 

Pasikliaukite manimi, Vikonte, jei reikalauju, kad daugiau 
neberašytumėte; tai galimybė ištaisyti savo klaidas, jei palauk- 
site tinkamos progos pasikalbėti. Ar žinote, kad šita moteris 
turi daugiau jėgų negu aš maniau? Jos gynyba yra puiki, ir jei 
jos laiškas nebūtų toks ilgas ir jei ji, kalbėdama apie galimybę 
susigrąžinti prarastą pagarbą, neduotų Jums dingsties vėl pradėti 
viską iš naujo, tai niekur nė neišsiduotų. 

Dėl to, man atrodo, galiu numatyti Jums sėkmę, mat ji tam 
kartui eikvoja pernelyg daug jėgų; taigi spėju, kad ji išseks žo- 
dinėje kovoje ir jų pritrūks, kai reikės pačiai apsiginti. 

Siunčiu atgal abu Jūsų laiškus, jei jau esate toks apdairus, 
ir linkėčiau, kad jie būtų paskutiniai iki pat tos laimingosios 
akimirkos. Jei nebūtų taip vėlu, dar šį tą parašyčiau apie mažąją 
Volanž, kuri gana greitai eina į priekį, ir esu ja labai patenkinta. 
Manau, savo reikalą užbaigsiu greičiau už Jus, o Jūs savo ruožtu 
taip pat būsite laimingas. Šią dieną sudie. 

Vikontas de Valmonas - markizei de Mertej 


Jūs beriate tikrus iškalbos perlus, mano brangioji drauge, tik 
kam taip vargintis, kad įrodinėtumėte, kas ir taip gerai žinoma? 
Kad meilėje greičiau eitųsi reikalai, geriau kalbėti negu rašyti; 
jei teisingai supratau, štai apie ką kalbama Jūsų laiške. Nagi! 
Juk tai patys paprasčiausi gundymo meno dalykai. Pastebėčiau 
vien tai, kad išskiriate vos vieną išimtį iš bendrų principų, kai 
iš tikrųjų tam yra du atvejai. Prie mergiūkščių, kurios eina šiuo 
keliu iš drovumo ir atsiduoda per nežinojimą, reikėtų priskirti 
ir išsilavinusias moteris, kurios leidžiasi įtraukiamos į tą žaidimą 
tik iš savimylos, o į spąstus patenka per savo tuštybę. Pavyzdžiui, 
esu įsitikinęs, kad grafienė de B., iškart atsakiusi į mano pirmąjį 
laišką, jautė man meilės nė trupinėlio ne daugiau už mane, ir 
tai jai tebuvo proga pasamprotauti apie dalykus, kur galėjo 
pasireikšti jos gražbylystė. 

Kad ir kaip ten būtų, bet kuris advokatas Jums pasakytų, 
kad bendras principas netaikomas kiekvienam atskiram atvejui. 
Jums atrodo, kad aš galiu rinktis tarp kalbėjimo ir rašymo, kai 
iš tikrųjų šitaip nėra. Po to, kas įvyko devynioliktą dieną, mano 
negailestingoji, kuri laikosi įsikibusi į gynybą, stengiasi išvengti 
susitikimų taip apsukriai, kad pranoksta mane. Jeigu taip tęsis, 
tai privers mane labai rimtai pagalvoti apie būdus, kurie man 
leistų perimti pranašumą; išties labai nenorėčiau, kad ji mane 
įveiktų bent kurioje nors srityje. Mano laiškai taip pat tapo 


to nedidelio karo objektu: ji ne tik neatsako, bet atsisako net 

priimti. Ir kiekvienąkart prireikia vis naujos gudrybės, bet ne 
visą laiką tai pavyksta. 

Prisimenate, kokiu paprastu būdu perdaviau pirmąjį laišką; 
su antruoju taip pat neatsirado jokių sunkumų. Ji pareikalavo, 
kad grąžinčiau jos laišką, ir jo vietoje atidaviau savąjį, o jai nekilo 
nė menkiausio įtarimo. Ar tai iš apmaudo, kad ją prigriebiau, 
ar dėl užgaidos, ar iš padorumo, kuriuo stengiasi mane įtikinti, 
ji užsispyrusiai nebepriima trečiojo. Vis dėlto tikiuosi, kad ne- 
patogi padėtis, į kurią pateko dėl to atsisakymo, privers ateityje 
persigalvoti. 

Ne itin nustebau, kai ji atsisakė priimti tą laišką, kurį per- 
daviau tiesiai į rankas: tai reikštų tam tikrą nuolaidą, o aš ir 
laukiau ilgiausiai užsitęsusios gynybos. Po šito nepavykusio 
bandymo, kurio ėmiausi tik šiaip sau, įdėjau laišką į voką; 
palaukiau momento, kai ji užsiims tualetu, ten kartu buvo 
ponia de Rozmond bei kambarinė, ir persiunčiau jį per savo 
jėgerį prisakęs, jog praneštų, kad tai tas pats dokumentas, kurio 
manęs prašiusi. Teisingai nuspėjau, kad ji pabijos skandalingo 
aiškinimosi, kurį sukeltų atsisakymas; ji iš tiesų paėmė laišką, 
o mano pasiuntinys, kuriam nurodžiau akylai stebėti jos veidą, 
nieko bloga nepamatė, gal tik šiokį tokį raustelėjimą ir daugiau 
sumišimo negu pykčio. 

Neapsakomai apsidžiaugiau, suprantama: jai teks arba pa- 
silikti tą laišką, arba, jei panorėtų jį gražinti, turės susitikti su 
manimi be liudininkų, ir tai kaip tik proga su ja pasikalbėti. 
Maždaug po valandos vienas jos tarnas užėjo į mano kambarį ir 
perdavė nuo ponios paketą, atrodantį visai kitaip nei tas, kurį jai 
siunčiau, o jame radau voką ir iškart atpažinau taip trokštamą 
rašyseną. Skubiausiai atplėšiau... Tai buvo mano paties laiškas, 


sveiku antspaudu ir tik perlenktas pusiau. Įtariu, kad tai velniš- 


£— 10/ —7+ 


"d 2 *CHODE ) * LACLOS | 
(SN | PIERRE CHODERLOS DE LACLOS Lo) 


kai gudrybei ją pakurstė baimė, jog būsiu ne toks skrupulingas 
kaip ji dėl galimo paviešinimo. 

Jūs juk mane pažįstate, todėl nė nereikia čia vaizduoti mane 
apėmusio įniršio. Bet turėjau atgauti šaltakraujiškumą ir imtis 
naujų būdų, ir štai tas, kurį atradau. 

Iš pilies kiekvieną rytą kas nors vyksta į paštą pasiimti laiškų, 
tai maždaug už trijų ketvirčių Ijė; tam naudojamasi uždaroma 
medine skrynele, primenančia bažnyčios aukų dėžutę, vieną 
raktelį saugo pašto viršininkas, o kitą —- ponia de Rozmond. 
Visą dieną ten gali mesti laiškus, kada tau patinka; vakare jie 
gabenami į paštą, o iš ryto vykstama pasiimti gaunamų. Visi 
pilies gyventojai, savi ar tik svečiai, iš eilės atlieka šį darbą. Nors 
mano tarno eilė dar nepriėjusi, bet jis pats pasišovė nueiti ta 
dingstimi, kad vyksta į tą pusę savo reikalais. 

Taigi parašiau dar vieną laišką. Užrašydamas adresą pakeičiau 
braižą, o ant voko gana vykusiai suklastojau Dižono antspaudą. 
Tą miestą pasirinkau vien dėl to, kad mano gražuolė ištisą dieną 
kalbėjo, kaip ji laukia laiško iš Dižono, o man pasirodė labai 
žaisminga, jei, siekdamas tokių pačių teisių kaip ir jos vyras, 
parašysiu jai iš tos pačios vietos. Netgi neabejojau, kad suteiksiu 
tikro malonumo. 

Ėmusis kai kurių atsargumo priemonių, pasirodo, visai 
nesunku buvo įdėti tą laišką tarp kitų. Dar laimėjau tą, kad 
siuntėjas galėjo matyti gavėjo reakciją, nes čia buvo įprasta po 
pusryčių dar pasėdėti prie stalo ir palaukti laiškų, tik tada jau 
skirstytis. Pagaliau atnešė laiškus. Ponia de Rozmond atidarė 
skrynelę. „Iš Dižono“, - pasakė ji, atiduodama laišką poniai de 
Turvel. „Tai ne mano vyro rašysena“, - atsiliepė ši neramiu tonu, 
skubiai lauždama antspaudą, nes iš pirmo žvilgsnio viską supra- 


to. Jos veidas užsiplieskė tokiu pasipiktinimu, kad tai pastebėjo 

net ponia de Rozmond ir paklausė: „Kas Jums?“ Aš taip pat 
prie jos prisiartinau ir paklausiau: „Tame laiške rašoma kažkas 
baisaus?“ Drovioji davatka nedrįso nė pakelti akių, neištarė nė 
žodžio ir, norėdama paslėpti sumišimą, apsimetė skaitanti pirmą 
pastraipą, kurios turinio taip ir nesugebėjo suvokti. Mėgavausi 
jos sutrikimu, net sumaniau šiek tiek paerzinti: „Atrodo, tru- 
putį nusiraminote, - pridūriau - todėl manyčiau, šis laiškas ne 
liūdesį sukėlė, o tik nustebino: Pyktis ją įkvėpė geriau negu bet 
koks atsargumas. „Iame laiške, - atsakė ji, - prirašyta įžeidžian- 
čių dalykų, ir esu labai nustebinta, kad užtenka įžūlumo taip 
elgtis“ — „Kas gi ten toks?“ — pertraukė ponia de Rozmond. 
„Laiškas nepasirašytas, - atsakė gražioji pikčiurna: — tiek laiš- 
kas, tiek jo autorius verti tokios pačios paniekos. Esu priversta 
apie tai daugiau nekalbėti“ Tai sakydama, ji sudraskė drąsųjį 
kreipimąsi, susidėjo skutelius į kišenę, atsistojo ir išėjo. 

Kad ir kiek piktintųsi, turės pripažinti, jog laišką iš manęs 
vis dėlto gavo; turiu vilties, kad vien iš smalsumo perskaitė jį 
visą. 

Išsamus šios dienos įvykių aprašymas pernelyg ilgai užsitęstų. 
Taigi prie šio pasakojimo pridedu abiejų savo laiškų juodraščius, 
kad būtumėte su viskuo supažindinta ne prasčiau už mane. 
Jei iš tiesų norite išsamiai susipažinti su mano susirašinėjimu, 
turėsite pasistengti iššifruoti mano kraigliones, nes numirčiau 
iš nuobodulio tvarkingai perrašinėdamas. Sudie, mano mieloji 


drauge. 
Iš... 17** m. rugpjūčio 25-oji 


XXXV laiškas 
Pie ys 


Vikontas de Valmonas - prezidentei de Turvel 


Privalau Jums paklusti, Ponia, privalau įrodyti, kad tarp 
daugybės blogybių, kurias, Jums atrodo, esu sukaupęs, man 
bent liko užtektinai taktiškumo, kad neišsakyčiau nė men- 
kiausio priekaišto, ir pakankamai drąsos, kad pasiryžčiau 
skaudžiausioms aukoms, kurioms mane pasmerkiate, tai yra, 
tyliai užmarščiai! Ką gi! Priversiu savo meilę tylėti; užmiršiu, 
jei įmanoma, tą žiaurių priėmimą, kurį man surengėte. Supran- 
tama, troškimas Jums patikti nesuteikia man į tai jokios teisės, 
ir pripažįstu, kad gailestingumo poreikis dar nėra joks titulas, 
kurį galima išsirūpinti, bet Jūs mano meilėje matote vien iššū- 
kį, nors pamirštate, kad pati esate ir šito priežastis, ir bet koks 
pateisinimas. Taip pat pamirštate, kad, įpratus Jums atverti 
širdį, net kai toks pasitikėjimas gali man pakenkti, pasidaro 
nebeįmanoma slėpti savo jausmų, kurie viršija mano jėgas; ir 
tai, kas buvo tik mano nuoširdumo kūrinys, Jums atrodo kaip 
įžūlumo padariniai. Kaip atlygį už pačią švelniausią, pačią pa- 
garbiausią, pačią tikriausią meilę varote mane tolyn nuo savęs. 
Pagaliau netgi prakalbote apie neapykantą... Ar kas nors kitas 
nesiskųstų tokiu elgesiu? Tik aš vienintelis, aš paklūstu; aš taip 
kenčiu ir nė kiek neprieštarauju; Jūs smogiate, o aš Jus laiminu. 
Dėl neįsivaizduojamos savo valdžios tampate absoliučia mano 
jausmų karaliene; ir jei tik vienintelė mano meilė priešinasi, jei 
niekaip negalite jos sunaikinti, tai tik dėl to, kad tai ne mano, 


o Jūsų kūrinys. 

Neprašau abipusiškumo, tam neturėjau jokių vilčių. Ne- 
laukiu netgi gailesčio, nors to galėjau tikėtis vien dėl dėmesio, 
kurį man kelis kartus parodėte. Bet prisipažįstu, jog manau ir 
galėčiau tikėtis iš Jūsų teisingumo. Sakėte, Ponia, kad kažkas 
bandė man pakenkti Jūsų akyse. Jeigu būtumėte patikėjusi savo 
draugų patarimais, tai net neleistumėte prisiartinti — tai Jūsų 
žodžiai. Kas gi šie paslaugūs draugai? Be abejo, tai labai griežtų 
principų žmonės, ir, būdami tokios nepalenkiamos moralės, 
tikrai neprieštarautų, jei juos įvardytumėte; be jokių abejonių, 
jie ir patys nenorėtų slapstytis tamsiuose užkulisiuose, kur susi- 
maišytų su niekingais šmeižikais, o aš nesužinočiau nei jų vardų, 
nei metamų man kaltinimų. Turėtume sutikti, Ponia, kad turiu 
teisę žinoti ir viena, ir kita, nes pagal tai susidarinėjate nuomonę 
apie mane. Niekada kaltinamajam nepaskelbiamas nuosprendis, 
jei jis nežino savo nusikaltimo, jam neįvardijami jo kaltintojai. 
Aš neprašau kitokios malonės, nes iš anksto įsipareigoju, kad 
pasiteisinsiu, o juos priversiu atsisakyti savo teiginių. 

Jei galbūt pernelyg niekinau tuščius minios šūkaliojimus, nes 
tokios nuomonės man nė kiek nerūpėjo, tai visai kitas dalykas 
yra Jūsų pagarba; ir jei galiu paskirti savo gyvenimą, kad ją 
pelnyčiau, tai niekam neleisiu, kad nebaudžiamai tai iš manęs 
atimtų. Ji man tampa tuo brangesnė, nes tik, be abejonių, jai 
turėčiau dėkoti už tą prašymą, kurį vis dėlto bijotės man aiškiai 
išsakyti, bet, kaip užsiminėte, suteiktų teisę atgauti pripažinimą 
Jūsų akyse. Ak! Nė nedrįstu to reikalauti, tik jausčiausi įsiparei- 
gojęs, jei suteiktumėte progą padaryti Jums ką nors gera. Taigi 
tenorėčiau iš Jūsų daugiau teisingumo, kas bent leistų žinoti, 
ko iš tiesų norite iš manęs. Jei galėčiau atspėti, tai išvengtumėte 


rūpesčio tai pasakyti. Prie malonumo Jus matyti pridėkite dar 

laimę Jums tarnauti, ir aš imsiu šlovinti Jūsų gailestingumą. 
Kas gi galėtų Jus stabdyti? Turiu vilties, kad tai ne baimė, jog 
atsisakysiu? Jaučiu, kad šito nebegalėčiau Jums atleisti. Tai, kad 
negrąžinu Jums laiško, visai ne atsisakymas. Dar labiau už Jus 
trokštu, kad jis man būtų daugiau nebereikalingas, bet, įpratęs 
pasitikėti Jūsų jautria širdimi, tik iš šito laiško galiu Jus matyti 
tokią, kokia norite atrodyti. Kai meldžiuosi, kad būtumėte 
švelnesnė, matau iš jo, kad greičiau pabėgtumėte nuo manęs 
už šimto Ijė negu su tuo sutiktumėte; kai vien nuo Jūsų bu- 
vimo mano jausmai tik stiprėja ir save teisina, jis man nuolat 
kartoja, kad mano meilė Jus užgauna; kai Jus matau, šita meilė 
man atrodo aukščiausias gėris, tad vėl turiu iš naujo viską per- 
skaityti, kad įsitikinčiau, jog tai tik siaubinga kančia. Taigi nuo 
šiol turėtume žinoti, kad man būtų didžiausia laimė grąžinti tą 
lemtingąjį laišką, ir jei nuo šiol dar tebereikalausite, tai reikštų, 
kad galiu jau nebetikėti jo turiniu; manau, dabar neabejojate 
mano pasiryžimu kuo greičiau jį atiduoti. 


Iš... 17*7 m. rugpjūčio 21-oji 

(su Dižono antspaudu) 


Kasdien darotės vis griežtesnė, Ponia, ir jei drįsčiau pasakyti, 
mažiau bijotės pasirodyti neteisinga negu gailestinga. Tada, kai 
pasmerkėte manęs net neišklausiusi, Jums tikriausiai pasirodė, 
kad dar paprasčiau būtų išvis neskaityti mano paaiškinimų 
negu į juos atsakinėti, ir užsispyrusi atmetate mano laiškus, 
atsiunčiate juos atgal su panieka. Pagaliau privertėte griebtis 
gudrybės, kai vienintelis mano tikslas - įtikinti Jus savo dorais 
ketinimais. Būtinybės gintis, į kurią įstūmėte, be abejonės, visai 
užtenka, kad būtų atleista dėl kai kurių priemonių. Įsitikinęs 
savo jausmų nuoširdumu, manau, jiems pateisinti Jūsų akyse 
užtektų, jei galėtumėte juos pažinti, ir vien dėl to nusileidau iki 
šito smulkaus gudravimo. Taip pat tikiuosi, kad man tai atleisite 
ir nelabai nustebsite, jog meilė reiškiasi kur kas išradingiau už 
abejingumo būdus ją nuslopinti. 

Taigi leiskite, Ponia, kad mano širdis visiškai Jums atsivertų. 
Ji priklauso Jums, ir būtų teisinga, kad gerai ją pažinotumėte. 
Atvykdamas pas ponią de Rozmond, nė negalėjau numanyti, 
koks likimas manęs laukia. Nežinojau, kad Jus ten sutiksiu; ir 
su būdingu man nuoširdumu pridursiu, net jei būčiau žinojęs, 
tai mano ramybė nuo to nė kiek nesusidrumstų; visai ne dėl 
to, kad nesugebėčiau įvertinti Jūsų grožio, kuriam neįmanoma 


atsispirti, bet įpratęs išgyventi vien aistras, O atsiduoti tik toms, 

kur nuveda lengvabūdiškiausia viltis, tiesiog dar nepažinojau 
meilės kančių. 

Jūs juk pati galite būti liudininkė, kai ponia de Rozmond 
manęs prašė, kad dar kurį laiką pasilikčiau. Tuo metu su Jumis 
jau buvau praleidęs dieną, tačiau tada galvojau, bent atrodė, 
kad galvoju, jog suteiksiu sau malonumo, kas visai leistina ir 
nesmerktina, išreikšdamas pagarbą savo brangiajai giminaitei. 
Čionykštis gyvenimo būdas neabejotinai smarkiai skyrėsi nuo 
to, prie kurio buvau taip įpratęs; tik man visai nieko nereiškė 
prie jo prisitaikyti; ir, užuot ieškojęs tikrosios tų manyje vykusių 
pokyčių priežasties, priskyriau juos savo silpnam charakteriui, 
berods apie tai Jums jau kalbėjau. 

Nelaimei (tik kodėl tai turėtų būti nelaimė?), pažindamas 
Jus vis geriau, atradau, kad šitas žavingas veidas, kuris iš pradžių 
mane taip sujaudino, tėra pati mažiausia iš Jūsų dorybių; tiesiog 
dangiška Jūsų siela mane užbūrė pavergusi manąją. Dievinau 
Jūsų grožį, dievinau Jūsų dorybes. Nė negalvojau Jus turėti, 
tesirūpinau vien būti vertas Jūsų. Prašydamas sau atlaidumo 
dėl praeities, tikėjausi Jūsų pritarimo ateičiai. Ieškojau jo Jūsų 
kalbose, gaudžiau Jūsų žvilgsniuose; šiuose žvilgsniuose, iš ku- 
rių sruvo nuodai, tuo pavojingesni, kad sklido be jokio tyčinio 
sumanymo ir buvo išragaujami be jokio įtarimo. 

Taip aš išgyvenau meilę. Bet nė nemaniau dėl to gailėtis! 
Nusprendęs palaidoti ją amžinoje tyloje, be baimės ir išlygų at- 
sidaviau šiam nuostabiam jausmui. O jo valdžia kiekvieną dieną 
vis stiprėjo. Greitai malonumas Jus matyti pasidarė būtinybė, 
užtekdavo Jums tik akimirksniui pasitraukti. Mano širdį vis 
labiau spaudė liūdesys, ir vos lengvas šlamėjimas pranešdavo 


Jūsų atėjimą, kai ji suplazdėdavo iš džiaugsmo. Gyvenau tik dėl 

Jūsų, tik Jums. Vis dėlto pati patvirtinkite, ar kada nors tuose 
išdykėliškuose bendruose žaidimuose, ar rimtuose mūsų pasi- 
kalbėjimuose, ištrūko nors vienas žodis, galėjęs išduoti mano 
širdies paslaptį ? 

Pagaliau išmušė valanda, nuo kurios prasidėjo visos mano 
nelaimės; dėl nesuvokiamo lemties aklumo garbingas mano 
poelgis davė tam pradžią. Taip, Ponia, tarp tų vargšų, kuriems 
pagelbėjau, Jūs, pasiduodama neapsakomam jautrumui, kuris 
papuoštų patį grožį, o pačiai dorybei dar pakeltų vertę, galutinai 
sudrumstėte mano širdį, kuri ir taip jau buvo pernelyg apsvaigusi 
nuo meilės. Tikriausiai prisimenate, koks susirūpinimas buvo 
mane apėmęs grįžtant! Deja! Maniau, kad įveiksiu tą trauką, 
nors jaučiau, jog ji darosi stipresnė už mane. 

Kai mano jėgos visiškai išseko toje nelygioje kovoje, papras- 
čiausias atsitiktinumas, kurio negalėjau numatyti, suteikė progą 
su Jumis pabūti vienumoje. Taip, pasidaviau, prisipažįstu. Per- 
pildyta mano širdis nesugebėjo sulaikyti nei žodžių, nei ašarų. 
Bet ar tai nusikaltimas? Jeigu jau taip, tai ar nesu pakankamai 
nubaustas tomis baisiomis kančiomis, kurias dabar išgyvenu? 

Niokojamas meilės be vilties, maldauju, kad pasigailėtumė- 
me, bet tesulaukiu vien neapykantos; teturėdamos tą vienintelę 
laimę Jus matyti, mano akys ieško Jūsų prieš mano valią, ir aš 
imu visas virpėti, kai susikryžiuoja mūsų žvilgsniai. Šios baisios 
būklės, į kurią mane įstūmėte, leidžiu dienas slėpdamas savo 
skausmą ir atsiduodamas jam vien naktimis; kai Jūs, rami ir taiki, 
nežinote šitų kančių, kurias sukėlėte ir tuo netgi didžiuojatės. 
Ir vis dėlto Jūs skundžiatės, o aš Jūsų atsiprašinėju. 

Štai, Ponia, tikras pasakojimas apie tai, ką vadinate mano 


nusikaltimais, nors, tiksliau, tai galbūt reikėtų vadinti nelai- 

mėmis. Tyra ir nuoširdi meilė, kuo giliausia pagarba, visiškas 
paklusnumas —- štai tokie šie jausmai, kuriuos man įkvėpėte. 
Nebijočiau jų parodyti net pačiam Dievui. 

O Jūs, būdama pars įstabiausias Jo kūrinys, sekite juos gai- 
lestingai! Pagalvokite apie mano žiaurias kančias; pasistenkite 
pagalvoti apie tai, kaip per Jus, atsidūrus tarp nevilties ir aukš- 
čiausios palaimos, vienas vienintelis žodis, kurį ištarsite, visiems 
laikams išspręs mano likimą. 


Iš... 17“ m. rugpjūčio 23-i0ji 

Prezidentė de Turvel - poniai de Volanž 


Nusileidžiu, Ponia, ir pasinaudosiu Jūsų patarimais, kuriuos 
man duoda pati draugystė. Įpratusi rimtai atsižvelgti į bet kurią 
Jūsų nuomonę, manau, kad ji visą laiką turi rimto pagrindo. 
Netgi pripažinčiau, kad ponas de Valmonas iš tikrųjų turėtų 
būti labai pavojingas, jei jis taip lengvai gali apsimesti tokiu, kaip 
atrodo čia, ir išlikti toks, kaip jį nupiešėte. Kad ir koks būtų, jei 
to reikalaujate, tai atitolinsiu jį nuo savęs; bent jau padarysiu, 
kas įmanoma: labai dažnai dalykai, kurie atrodo iš esmės labai 
paprasti, pasidaro labai suvaržantys tikrovėje. 

Bet man atrodo, kad visiškai neįvykdomas dalykas kreiptis 
su šitokiu prašymu į jo tetą, nes pasirodytų užgaulus tiek jai 
tiek, tiek jam. Pati tuo labiau negaliu, kas būtų gerokai nepri- 
derama, iš čia išvykti, nes be viso to yra keletas dalykų, susietų 
su ponu de Turveliu, apie kuriuos Jums jau rašiau; pagaliau, 
jei mano išvažiavimui prieštarautų ponas de Valmonas, ką ga- 
lėčiau padaryti, kad jis nenusektų paskui mane į Paryžių? Ir jo 
sugrįžimas, kurio tikslu galėsiu atrodyti, ar nebus įtartinesnis 
negu susitikimas kaime pas žmogų, kada visi žino, kad tai yra 
jo giminaitė ir mano draugė? 

Man telieka kitas būdas: pasiekti, kad jis pats panorėtų 
pasitraukti. Jaučiu, kad jam tai pasiūlyti nebūtų taip paprasta; 
ir vis dėlto man atrodo, jei jis nori nuoširdžiai įrodyti, kad turi 


daugiau padorumo negu galvojama, tai neprarandu vilties, 

jog pavyks. Man nesudarytų nepatogumo tai padaryti, tiesiog 
turėčiau progą įsitikinti, ar tikrai, kaip jis pats dažnai skelbia, pa- 
dorios moterys niekada neturėjo ir niekada neturės priežasties 
nusiskųsti jo poelgiais. Jei jis išvyks, kaip to iš tikrųjų norėčiau, 
tai išties būtų vien iš pagarbos man, nes nekyla menkiausių 
abejonių, kad jis ruošiasi čia praleisti didesnę rudens dalį. Jei 
atsisakytų įvykdyti prašymą ir užsispirtų pasilikti, man liktų 
laiko pačiai išvykti, ir tai Jums pažadu. 

Štai, Ponia, manau, tai viskas, ko Jūsų draugystė reikalauja 
iš manęs išpildyti, ir aš pasirengusi tučtuojau patenkinti šį pa- 
geidavimą; netgi nepaisant to įkarščio, su kuriuo gyniau poną 
de Valmoną, esu linkusi ne vien išklausyti, bet ir klausyti savo 


draugų patarimų. 

Markizė de Mertej - vikontui de Valmonui 


Kąrik iš Jūsų man atsiuntė didžiausią paketą, mano brangusis 
Vikonte. Jei ten data yra tiksli, tai turėjau jį gauti dar prieš parą; 
jei imčiausi visa tai skaityti, tai neliktų laiko Jums dabar atsa- 
kyti. Tad geriau vien patvirtinsiu, kad jį gavau, o pasikalbėsime 
apie visai kitus dalykus. Apie save taip pat neturiu ko pasakyti; 
rudenį Paryžiuje nebelieka vyrų, išsaugojusių bent kokį žmo- 
gišką pavidalą, todėl esu priversta gyventi tiesiog žudančioje 
monogamijoje, ir bet kuris kitas, išskyrus mano Ševaljė, būtų 
jau nukamuotas mano ištikimybės išbandymais. Negalėdama 
kuo nors kitu užsiimti, prasiblaškau su mažąja Volanž; kaip tik 
apie ją norėčiau pasikalbėti. 

Ar žinote, kad tiek daug praradote neužsiėmęs šia mergiūkš- 
te, jog negalite ir pagalvoti? Ji iš tikrųjų nuostabi! Ji neturi 
nei charakterio, nei principų, įsivaizduokite, kaip paprasta ir 
smagu būti jos draugijoje. Nemanau, kad ji kada nors užsilieps- 
notų stipriu jausmu, bet viskas liudija jos ūmų juslingumą. Be 
dvasios ir subtilumo, ji pasižymi nebent prigimtine klasta, jei 
galima taip pasakyti, kas keliskart nustebino net mane, ir tuo 
geriau jai pavyksta, kuo daugiau veide atsiranda naivumo ir 
atvirumo. Iš prigimties yra labai lipšni, ir galima su ja neblogai 
pramogauti, jos mažytė galvelė labai greitai apsisuka; tada būna 
ypač žaisminga, nes jau nežino nieko, ničnieko iš to, ką tik prieš 


akimirką taip troško sužinoti. Kartais ją apima toks juokingas 

nekantrumas, tada ji vienu metu ir juokiasi, ir apmaudauja, 
verkšlena, paskui maldauja manęs, kad pamokyčiau, ir dar su 
tokiu žavingu nuoširdumu. Iš tikrųjų beveik pavydžiu tam, 
kuriam šie malonumai bus skirti. 

Nežinau, ar rašiau Jums, kad jau keturios ar penkios dienos 
turiu garbės būti jos patikėtine. Puikiai suprantate, kad iš 
pradžių aš pasidariau griežta, bet tučtuojau, kai pastebėjau, 
jog jai pasirodė pavykus mane įtikinti savo niekam netikusiais 
išvedžiojimais, apsimečiau visa tai priėmusi už gryną pinigą; ji 
kuo nuoširdžiausiai įsitikinusi, kad tokios sėkmės pasiekė per 
savo iškalbą, o man reikėjo imtis tokios atsargumo priemonės, 
idant nesusikompromituočiau. Leidau rašyti man laiškus ir net 
pasakyti, kad 72222 myli; tą pačią dieną surengiau jai pasimaty- 
mą, to ji net nesuprato, su jos Danseni. Tik pagalvokite, koks 
jis dar tebėra kvailas, kad net nesugebėjo iš jos gauti bučinio. Ir 
vis dėlto šis vaikinas rašo tokias gražias eiles! Viešpatie! Kokie 
vis dėlto tie proto žmonės yra kvaili! Dar toks, kad man kelia 
rūpesčio, nors, tiesą pasakius, nesiruošiu jam vadovauti! 

Šrai dabar Jūs man labai praverstumėte. Esate pakankamai 
artimai susibičiuliavęs su Danseni, ir jis Jumis pasitiki, o jei dar 
visiškai atsiskleistų, tai mes labai toli nueitume. Paskubėkite su 
ta savo Prezidente, nes aš nenoriu, kad Žerkuras išsisuktų svei- 
kas; tarp kitko, papasakojau apie jį tai mažajai mergelei, ir taip 
puikiai nupiešiau jo portretą, kad net dešimtį metų prabuvusi 
jo žmona nesugebėtų stipriau neapkęsti. Vis dėlto nemažai jai 
pripamokslavau apie santuokinę ištikimybę, o šiuo požiūriu 
griežtumu man niekas neprilygtų. Viena vertus, atstačiau jos 
akyse savo dorovingą reputaciją, kurią mano atlaidūs požiūriai 


galėjo šiek tiek išjudinti; kita vertus, sustiprinau neapykantą, 

kuria norėčiau apdovanoti jos vyrą. Ir pagaliau, tikiuosi, man 
ją pavyko apmulkinti, kad gali atsiduoti meilei tik tą trumpą 
laiką, kol dar tebėra mergina, taigi ji pati greitai apsispręs, jog 
nėra ko gaišti. 

Sudie, Vikonte, einu užsiimti tualetu, paskui perskaitysiu 
Jūsų raštų tomą. 

Sesilė Volanž - Sofi Karnė 


Man taip liūdna ir kamuoja nerimas, mano brangioji Sofi. 
Praverkiau beveik visą naktį. Dabar dar nesijaučiu tokia nelai- 
minga, tik jau numatau, kad tai atsitiks netrukus. Vakar buvau 
Operoje kartu su ponia de Mertej, ir mudvi ilgai kalbėjomės 
apie mano vedybas, tik nieko gero nesužinojau. Pasirodo, turiu 
ištekėti už grafo de Žerkuro, ir tai įvyks spalio mėnesį. Jis yra 
turtingas, aukštos kilmės, vadovauja X pulkui. Štai iki čia viskas 
gerai. Tik visų pirma jis yra senas, įsivaizduok, jam trisdešimt 
šešeri metai! Be to, ponia de Mertej sako, kad jis yra niūrus ir 
griežtas, ir bijo, kad nebūsiu su juo laiminga. Man taip pat aki- 
vaizdu, kad ji visiškai tuo įsitikinusi, tik nepanoro visko sakyti, 
idant visiškai nesugniuždytų. Kone visą vakarą ji tik ir aiškino 
žmonos pareigas vyrui; nors ir sutikdama su tuo, kad grafas 
Žerkuras negali būti mylimas, sakė, jog aš turėčiau jį vis dėlto 
mylėti. Pagal jos žodžius netgi išeina, kad jei jau ištekėsiu, tai 
daugiau negalėsiu mylėti ševaljė Danseni! Bet ar tai įmanoma? 
Oi! Galiu tave užtikrinti, kad mylėsiu jį visada, supranti, jau 
geriau iš viso netekėčiau. O jau ponas de Žerkuras tegu sau 
tvarkosi, kaip nori, aš juk jo neieškojau. Jis dabar Korsikoje, labai 
toli nuo čia; tikrai norėčiau, kad jis ten pasiliktų dar dešimčiai 
metų. Jei nebijočiau vėl grįžti į vienuolyną, tai tikrai pasakyčiau 
Mamai, kad nenoriu tokio vyro, bet nuo to būtų tik blogiau. 


Esu visiškai sutrikusi. Jaučiu, kad dar niekada taip nemylėjau 

pono Danseni kaip dabar; ir vos pagalvoju, kad man teliko tik 
mėnuo taip gyventi, ašaros iškart pasrūva iš akių; vienintele 
mano paguoda liko ponios de Mertej draugystė; kokios ji geros 
širdies! Ji visą mano sielvartą išgyvena kaip savo, be to, tokia 
miela, kad, būdama su ja, apie tai beveik nebegalvoju. Beje, 
bendrauti su ja yra labai naudinga, juk to trupinėlio, kurį jau 
žinau, tik ji mane išmokė; ir ji tokia gera, kad galiu sakyti viską, 
ką galvoju, visai nesigėdydama. Jeigu ji mato, kad tai nėra gerai, 
šiek tiek mane pabara, bet labai švelniai, paskui aš ją karštai iš 
visos širdies apkabinu, kad daugiau nepyktų. Bent jau ją tai 
galėsiu mylėti, kiek tik panorėsiu, tai visiškai padoru, ir tas jau 
man gerai. Vis dėlto susitarėme, kad nerodysiu jai savo meilės 
viešai, ypač matant Mamai, vien tam, kad ji nieko neįtartų dėl 
ševaljė Danseni. Galiu tave užtikrinti, jei tik galėčiau gyventi 
kaip dabar, manau, būčiau labai laiminga. Bet čia tas šlykštusis 
Žerkuras!.. Nenoriu daugiau apie jį kalbėti, nes nuo to man 
darosi liūdna. Jau geriau parašysiu laišką ševaljė Danseni, pasa- 
kosiu jam tik apie savo meilę, bet nieko nesakysiu apie sielvartą, 
nenoriu, kad jis liūdėtų. 

Sudie, mano geroji drauge. Matai, tau nėra dėl ko nusiskysti, 
ir nors esu labai wžsiė2usi, kaip tu sakai, man vis dėlto lieka 
laiko tave mylėti ir tau parašyti. 

Vikontas de Valmonas - markizei de Mertej 


Mano žiaurioji ne tik neatsiliepia į laiškus, atsisakydama juos 
priiminėti, ji dar nori, kad išvis jos nematyčiau, ir reikalauja 
iš Čia išvykti. Gal Jums iš pradžių pasirodys netikėta, kad taip 
besąlygiškai paklūstu, ir mane pasmerksite. Vis dėlto manau, 
kad neturiu prarasti progos gauti iš jos nurodymų: esu įsitikinęs, 
viena vertus, kad tas, kuris vadovauja, pats save ir suvaržo; o kita 
vertus, menama valdžia, kai mes apsimetame, jog atiduodame 
moterims, yra vieni tokių spąstų, kurių jos išvengia sunkiau- 
siai. Dar daugiau, miklumas, su kokiu ji stengėsi išvengti, kad 
neatsidurtų su manimi vienumoje, pastatė mane į pavojingą 
padėtį, iš kurios privalau išsikapanoti bet kokia kaina, nes, visą 
laiką būdamas toje pačioje draugijoje kartu su ja, nieko nega- 
lėjau padaryti, kad atkreiptų dėmesį į mano meilę, ir pagaliau 
pradėjau baimintis, jog ji tiesiog apsipras į mane žiūrėti nė 
kiek nesijaudindama; Jūs juk puikiai žinote, kaip sunku tokią 
nuostatą pakeisti. 

Dėl kitko, tai nuspėsite, kad nusileidau ne be tam tikrų sąly- 
gų. Netgi sugebėjau primesti jai neįvykdomą; šitaip arba laikausi 
savo žodžio, arba jį tiesiog sulaužau, ir galiu vėl pradėti diskusiją, 
ar tai žodžiu, ar tai raštu, vos tik mano gražuolė lieka patenkinta 
manimi arba jai prireikia, kad aš būčiau patenkintas; nekalbant 
apie tai, kad būčiau tikras nevykėlis, jei nesugebėčiau rasti būdo, 
kaip gauti žalos atlyginimą už reikalavimų atsiėmimą, net jei jie 


būtų ir visiškai neįvykdomi. 

Šioje ilgoje įžangoje išdėstęs Jums savo elgesio motyvus, 
pereinu prie dviejų pastarųjų dienų įvykių atpasakojimo. Kaip 
pateisinančius dokumentus pridedu mano Gražuolės laišką ir 
savo atsakymą. Turėsite sutikti, kad nedaug yra tokių skrupu- 
lingų istorikų kaip aš. 

Prisimenate, kokį poveikį užvakar paryčiui sukėlė mano 
laiškas iš Dižono, o likusi dienos pusė taip pat praėjo labai aud- 
ringai. Žavioji doruolė pasirodė tik pietums ir visiems pranešė 
apie stiprų migrenos priepuolį; šia dingstimi ji norėjo nuslėpti 
staigų nuotaikos pablogėjimą, koks tik gali ištikti moterį. Jos 
veidas iš tiesų atrodė labai pasikeitęs, visiems įprasta švelnumo 
išraiška pasidarė tiesiog karinga, ir jis suspindėjo visai kitokiu 
grožiu. Ivirtai prisižadėjau, kad pasinaudosiu tuo atradimu ir 
švelniąją meilužę man retkarčiais pakeis karingoji. 

Numačiau, kad popietė praeis nykiai; ir norėdamas apsisau- 
goti nuo nuobodulio, pasiteisinęs, kad turiu parašyti laiškų, 
pasitraukiau nuo stalo. Sugrįžau į saloną apie šeštą valandą; 
ponia de Rozmond pasiūlė prasiblaškymui pasivaikščioti po 
apylinkes, ir tam visi pritarė. Bet jau lipant į karietą tariamoji 
ligonė, tikriausiai panorusi atsikeršyti už mano ankstyvą pa- 
sitraukimą nuo pietų stalo, sumanė tiesiog velnišką klastą ir 
atsisakė vykti kartu, nes jai esą pasmarkėjo galvos skausmai, o 
aš turėjau tenkintis savo senosios tetulės draugija. Nežinau, ar 
mano prakeiksmai, išsakyti šios moters dėmono pavidalu var- 
dan, buvo išklausyti, bet kai grįžome, ji gulėjo lovoje. 

Kitądien per pusryčius tai jau buvo visai kita moteris. Į veidą 
sugrįžo jos įgimtas švelnumas, ir maniau, kad bus man atleidusi. 
Vos baigėme pusryčiauti, švelnioji gražuolė atsikėlė nuo stalo 


su graudžia išraiška ir nuėjo į parką; kaip pati suprantate, aš 

nusekiau kartu. „Ir iš kur atsirado toks noras pasivaikščioti?“ — 
paklausiau prieidamas prie jos. „Šįryt daug rašiau, — atsakė ji, - ir 
mano galva truputėlį pavargo: — „Galbūt tai man nusišypsojo 
laimė, - atsiliepiau, — ir dėl Jūsų nuovargio galėčiau kaltinti 
save?“ - „Žinoma, aš Jums parašiau, - pagaliau atsakė ji, — tik 
abejoju, ar galiu duoti tą laišką. Ten yra vienas prašymas, tik kol 
kas manęs dar neįpratinote, kad ko nors galėčiau tikėtis: - „Ak! 
Prisiekiu, jeigu tai tik įmanoma. - „Nieko nėra lengvesnio, - 
nutraukė ji mane - ir tai, kam Jus tikriausiai įpareigoja teisin- 
gumas, aš galėsiu įvertinti kaip malonę: Tarusi šiuos žodžius, 
ji ištiesė man laišką; imdamas jį pasinaudojau proga paliesti 
jos ranką, kurią ji iškart atitraukė, tik be pasipiktinimo ir ne 
tiek paskubomis, kiek sumišusi. „Karštis taip pakilo, net nema- 
niau, — pasakė ji, — turiu grįžti. Ir ji pasuko link pilies. Veltui 
buvo mano pastangos ją įtikinti, kad tęstų savo pasivaikščiojimą, 
ir tik mintis, jog mus gali pamatyti kas nors iš šalies, neleido 
tam panaudoti kitų priemonių, išskyrus gražbylystę. Ji nuėjo 
netarusi nė žodžio, ir aš aiškiai pamačiau, kad vienintelė šito 
apsimestinio pasivaikščiojimo paskirtis buvo įteikti man laišką. 
Ji iš karto užlipo aukštyn į savo kambarius, o aš nuėjau skaityti 
laiško; Jums taip pat derėtų jį perskaityti, taip pat ir mano at- 


sakymą, o paskui jau bus galima pasakoti toliau... 

Prezidentė de Turvel - vikontui de Valmonui 


Atrodytų, Pone, bent sprendžiant iš Jūsų elgesio su mani- 
mi, kiekvieną dieną vien tik ieškote progų, kad galėčiau Jumis 
nusiskųsti. Jūsų nepaliaujamas užsispyrimas kalbėti apie savo 
jausmus, apie kuriuos nei norėčiau, nei būtų padoru ką nors 
girdėti, taip pat nesigėdinate piktnaudžiauti mano patiklumu, 
net užgauti drovumą perdavinėdamas savo laiškus, ypač tas 
būdas, - drįstu pasakyti, ne itin delikatus, - kuriuo naudojotės 
perduodamas paskutinįjį, nė nesusimąstydamas apie kompro- 
mituojančias tokio staigaus užklupimo pasekmes; visai tai, 
suprantama, turėjo sukelti mano piktokus ir, sakyčiau, visai 
pelnytus priekaištus. Tačiau, užuot kartojusi savo nusiskun- 
dimus, kreipiuosi į Jus su prašymu, kuris yra tiek paprastas, 
kiek ir teisingas, ir jei jį išpildysite, sutikčiau, kad viskas būtų 
pamiršta. 

Pats man sakėte, Pone, kad nesibaiminčiau, jog atmesite kokį 
nors mano prašymą; ir nors su tokiu Jums būdingu nenuosek- 
lumu po šios frazės atsakėte vienintelio dalyko, kurį galėjote 
dėl manęs padaryti, norėčiau tikėti, kad Jūs jau neformaliai 
laikysitės žodžio, duoto vos prieš kelias dienas. 

Norėčiau, kad būtumėte malonus ir paliktumėte mane; taigi 
turite išvykti iš šios pilies, nes pernelyg ilgas buvimas su Jumis 
ateityje mane tegali išstatyti visuomenės teismui, visada sku- 
bančiam ką nors bloga galvoti apie kitą, o Jūs netgi ją įpratinote 


akylai sekti moteris, kurios įsileidžia Jus į savo draugiją. 

Ilgą laiką ir ne kartą dėl tokio pavojaus įspėjama savo draugų, 

aš nekreipiau dėmesio į jų nuomonę, netgi ginčydavausi su jais, 
kol Jūsų elgesys su manimi leisdavo galvoti, kad nepainiojate 
manęs su ta gausybe moterų, turinčių dėl ko Jumis nusiskųsti. 
Šiandien, kada mane irjas traktuojate vienodai, daugiau nebega- 
liu likti abejinga, todėl privalau dėl visuomenės nuomonės, dėl 
savo draugų ir pati dėl savęs priimti šį neišvengiamą sprendimą. 
Galėčiau tik pridurti, kad nieko nelaimėsite, jei atsisakysite 
įvykdyti mano prašymą, nes esu pasirengusi išvykti pati, jei tik 
čia pasiliksite, bet tai nė kiek nesumažins mano dėkingumo, jei 
padarytumėte tą malonę, nes norėčiau, kad žinotumėte, jog, 
-versdamas mane priverstinai išvažiuoti, suardytumėte mano 
planus. Taigi įrodykite, Pone, kaip jau tiek kartų žadėjote, 
kad garbingos moterys niekada neturi progos nusiskųsti Jūsų 
elgesiu; įrodykite bent jau, kad, atnešęs joms tiek skriaudų, 
sugebate jas ir ištaisyti. 

Jei manyčiau, kad dar reikia Jums kaip nors pateisinti tą 
prašymą, užtektų pasakyti, jog visą gyvenimą tam ir paskyrėte, 
kad dabar tai pasidarytų neišvengiama, ir tai jau ne nuo manęs 
priklauso, kad galėčiau į Jus su tokiu prašymu nebesikreipti. 
Bet neprisiminkime dalykų, kuriuos norėčiau pamiršti ir kurie 
verstų Jus pasmerkti kur kas griežčiau, ypač tokiu metu, kai 
suteikiu Jums progą pelnyti didžiulį mano dėkingumą. Sudie, 
Pone, Jūsų elgesys parodys, su kokiais jausmais turėčiau su 


nuolankia pagarba etc. 

Kad ir kokios būtų sunkios sąlygos, Ponia, kurias reikalau- 
jate įvykdyti, aš neatsisakau jų išpildyti. Kadangi jaučiu, kad 
nesugebėčiau atsispirti nė vienam Jūsų norui. Kai šiuo klausi- 
mu jau visiškai sutarėme, savo ruožtu išdrįsčiau puoselėti kai 
kurias viltis, kad ir man leisite kreiptis į Jus su keletu prašymų, 
įvykdomų kur kas lengviau negu Jūsų, ir tenorėčiau to siekti, 
jei tai visiškai neprieštarautų Jūsų valiai. 

Pirma, tikiuosi, kad tai palaikys ir Jūsų teisingumo jausmus, 
norėčiau sužinoti savo kaltintojų vardus; manau, jie man atnešė 
pakankamai daug skausmo, todėl turėčiau teisę juos sužinoti; 
antra, laukiu ir mielaširdingumo apraiškos, kad leistumėte nors 
retkarčiais atnaujinti mano meilės šlovinimus, kurie dabar kaip 
tik labiausiai prašosi Jūsų gailesčio. 

Pagalvokite, Ponia, juk skubėdamas Jums paklusti, tai galiu 
padaryti vien savo laimės sąskaita; ir pridursiu: padarysiu tai, 
nors esu įsitikinęs, kad mano išvykimo siekiate tik norėdama 
išvengti nemalonios draugijos su žmogumi, kuris tapo Jūsų 
neteisingumo auka. 

Pripažinkite, Ponia, kad Jums ne tokia baisi visuomenė, taip 
įpratusi Jus gerbti, kad tiesiog neišdrįstų pareikšti jokių nepa- 
lankių vertinimų, kaip jaustis varžomai buvimu žmogaus, kurį 
kur kas lengviau bausti negu apkaltinti. Jūs mane pašalinate, 
kaip nusukamos akys nuo nelaimingojo, kuriam paprasčiausiai 


nenorima padėti. 

Kai išsiskyrimas su Jumis padvigubins mano kančias, kam 
kitam galėsiu išsakyti savo sielvartą? Iš ko gi sulauksiu paguo- 
dos, be kurios negalėsiu apsieiti? Nejaugi atsakysite ir šito, nors 
skausmo man atnešėte tik Jūs? 

Tikriausiai Jūsų nė kiek nenustebins, jei prieš išvažiuodamas 
karštai norėčiau pagaliau iki galo išsiaiškinti su savo jausmais, 
kuriuos man pati ir įkvėpėte; o aš niekaip nesukaupiu ryžto 
išvažiuoti, kol neišgirdau tokio nurodymo tiesiai iš Jūsų lūpų. 

Ši dviguba priežastis savaime prašosi nors neilgo pokalbio 
su Jumis. Laiškai to nesugebės pakeisti: galima prirašyti ištisus 
tomus, bet jie paaiškins gana prastai, kai vos keliolikos minu- 
čių pokalbio užtenka, kad viską suprastum. Laiko susitikti su 
manimi rasite nesunkiai: net ir kaip skubinčiausi vykdyti Jūsų 
valią, pati puikiausiai suprantate, kad ponia de Rozmond žino 
mano planus čia praleisti likusią dalį rudens, todėl reikia, jog 
palaukčiau kokio nors laiško ir šitaip surasčiau dingstį išvykti 
dėl svarbių reikalų. 

Sudie, Ponia; dar niekada man taip brangiai nekainavo para- 
šyti šį žodį kaip tą akimirką, kada jis primena mūsų išsiskyrimą. 
Jei žinotumėte, kaip man nuo to skaudu, tai išdrįsčiau patikėti, 
kad pajusite bent šiek tiek padėkos už tą nuolankią auką. Pri- 
imkite, bent kiek atlaidžiau, mano švelniausios ir pagarbiausios 
meilės patikinimus ir liudijimus. 


Iš... 17** m. rugpjūčio 26-oji 


XL laiško tęsinys 
+ —2—— 


Vikontas de Valmonas - markizei de Mertej 


Taigi dabar, mano mieloji drauge, pasvarstykime. Kaip ir aš, 
Jūs puikiai suprantate, kad garbingoji ponia de Turvel negali 
sutikti su pirmuoju mano prašymu ir neišduos savo draugų 
pasitikėjimo išvardydama man kaltintojus; taigi su šia sąlyga 
galiu jai žadėti bet ką, tik niekuo neįsipareigoti. Bet taip pat 
suprantate, kad toks atsisakymas tampa pagrindu visam kitam 
pasiekti; šitaip man pavyksta laimėti, nors ir nusitolinus nuo jos, 
galimybę suartėti — ir su jos pačios sutikimu — per susirašinėji- 
mą; O į pasimatymą, kurio paprašiau, nedaug dedu vilčių, ir jo 
vienintelis tikslas - tik šiek tiek pripratinti, kad neatsisakinėtų 
kitų, kada man iš tikrųjų jų prireiks. 

Vienintelis reikalas, kurį dar lieka sutvarkyti iki išvykimo, 
tai kaip nors sužinoti, kokie ten žmonės taip pasirūpino man 
pakenkti jos akyse. Man kažkodėl atrodo, kad tai jos smulkme- 
niškas vyras; bent jau norėčiau, kad taip būtų: nes jo uždedami 
santuokiniai draudimai yra pats geriausias akstinas sužadinti 
troškimą; jei tik mano Gražuolė sutiks man rašyti, tai vyro 
daugiau nebereikės bijoti, nes vien to pakanka, kad jis jau būtų 
apgaudinėjamas. 

Jei ji turi kokią nors artimą draugę, kuria pasitiki, ir jei ta 
moteris nusistačiusi prieš mane, tai tiesiog būtina, kad abidvi 
sukiršinčiau, manau, tai puikiausiai pavyktų, tik iš pradžių reikia 


viską išsiaiškinti. 

Dar vakar buvau tikras, kad galėsiu viską susižinoti, bet šita 
moteris niekada nesielgia kaip kitos. Kaip tik visi sėdėjome jos 
kambaryje, kai tarnai pranešė, kad pietums stalas padengtas. Jai 
dar reikėjo užbaigti tualetą, ir ji vis atsiprašinėdama paskubo- 
mis išėjo, o aš pamačiau, kad paliko sekretere raktą; žinojau ir 
apie jos įprotį niekada nerakinti savo kambario. Per pietus vis 
mąsčiau, kaip tuo pasinaudoti, kol pagaliau išgirdau nulipant 
jos kambarinę, ir bematant apsisprendžiau; apsimetęs, kad 
prasidėjo kraujoplūdis iš nosies, skubiai išbėgau iš valgomojo. 
Skriete nuskriejau prie sekretero, ir visi stalčiai pasirodė neuž- 
rakinti, bet nė viename neradau jokio popierėlio, kuris būtų 
užrašytas. Kai židiniai dar nekūrenami, tai ir laiškų paprastai 
niekas nedegina. Ką ji daro su laiškais, kuriuos gauna? O gauna 
dažnai. Nieko čia nepraleidau pro akis; viskas buvo atvira, o aš 
apieškojau visur, tik nieko nepešiau, tad likau įsitikinęs, kad šį 
turtą ji nešiojasi kišenėse. 

Kaip iš ten ištraukti? Nuo vakar dienos beviltiškai kanki- 
nuosi, kaip sugalvoti kokį nors būdą, nes niekaip negaliu įveikti 
pagundos. Kaip gailėjausi, kad neturiu vagišiaus įgūdžių! Ir iš 
tiesų, ar tai neturėtų tapti išsimokslinimo sritimi tokiam žmogui 
kaip aš, priverstam nuolat veltis į intrigas? Argi nebūtų smagu 
nušvilpti varžovo laišką ar jo portretą, apšvarinti skaistuolės 
kišenes, kad turėtum kuo sukompromituoti? Bet mūsų tėvai 
apie nieką nepagalvoja, o aš, nors ir galvoju apie viską, įsitikinu, 
kad esu nevykėlis, visiškai bejėgis tokioje padėtyje. 

Kad ir kaip ten būtų, turėjau grįžti prie stalo kaip reikiant 
nusiminęs. Mano Gražuolė vis dėlto šiek tiek pataisė mano 
rūgščią nuotaiką, nes pradėjo susirūpinusi klausinėti apie tą 


mano apsimestinį negalavimą; ilgai nedelsiau ir ėmiau grau- 

dentis, kad jau kurį laiką dėl stipraus susijaudinimo pradėjo 
reikštis sveikatos sutrikimai. Būdama tikra, kad tik ji yra šio 
blogio priežastis, gal turėtų, jei jau sąžiningai, ką nors padary- 
ti, kad nors kiek apmalšintų? Kad ir kokia davatka, bet ji nėra 
gailestinga; atsisako duoti nors trupinėlį meilės kaip išmaldos, 
o šito jau užtenka, bent man taip atrodo, kad pateisintum 
vagystę. Bet sudie; nes ir rašydamas Jums, tegalvojau apie tuos 


prakeiktus laiškus. 

Kodėl stengiatės, Pone, sumenkinti mano pagarbą? Kodėl, 
paklusdamas man tik iš dalies, pradedate turgaus derybas dėl 
garbės reikalo? Ar mažai, kad turėsiu pajusti, kiek Jums tai 
kainuoja? Reikalaujate ne tik pernelyg daug, bet ir neįmanomų 
dalykų. Jei mano draugai apie Jus iš tikrųjų kažką kalbėjo, tai tik 
iš gerų paskatų; net jei jie klydo, jų ketinimai nuo to netampa 
blogesni; ir siūlote man, kad atskleisčiau tokio pobūdžio ryšius 
išduodama Jums jų paslaptį! Savo nelaimei, užsiminiau apie 
tai, ir iškart leidote man tą pajusti. Jei su kitokiu žmogumi 
šitoks bendravimas tebūtų atvirumas, tai su Jumis išvirsta į 
lengvabūdiškumą, ir nupulčiau iki klastos, jei įvykdyčiau šitą 
prašymą. Tad kreipiuosi šaukdamasi Jūsų garbingumo; manėte, 
kad sugebėčiau taip pasielgti? Jei jau ryžotės tai siūlyti? Ne, 
be jokių abejonių, esu visiškai tikra, kad blaiviau apgalvojęs 
daugiau nebekartosite šito prašymo. Ir tai, kad rengiatės man 
rašyti, sudarys didžiulių sunkumų, ir jei jau teisybės dėlei, tai 
jie ne dėl mano kaltės atsiranda. Visai nenoriu Jūsų įžeisti, bet 
dėl reputacijos, kurią sugebėjote įgyti, - ką ir pats pripažįstate, 
ir kokios nusipelnote bent jau iš dalies, - kokia gi moteris pri- 
sipažintų su Jumis susirašinėjanti? Ir kokia garbinga moteris 
ryžtųsi daryti tai, ką būtų priversta slėpti? 

Jei būčiau tikra, kad Jūsų laiškai bus tokie, jog neturėsiu 


jiems priekaištų ir galėsiu dėl jų prieš save pasiteisinti, kad juos 

gaunu! Galbūt tik tuo atveju troškimas įrodyti, kad vadovau- 
juosi sveiku protu, o ne neapykanta, ir leistų nuimti tuos rimtus 
suvaržymus bei padaryti dėl Jūsų kur kas daugiau negu privalau, 
suteikiant teisę retkarčiais parašyti. Jei iš tikrųjų taip trokštate, 
kaip sakote, tai turėsite priimti vienintelę sąlygą, su kuria galiu 
sutikti; ir jei jaustumėte bent kiek dėkingumo už tai, ką dabar 
dėl Jūsų darau, tai nedelsdamas išvyktumėte. 

Leiskite Jums šia proga priminti, kad šįryt jau gavote laišką 
ir tuo nepasinaudojote, kad praneštumėte apie savo išvykimą 
poniai de Rozmond, kaip žadėjote. Tikiuosi, kad nuo šiol 
Jums nebus kliūčių laikytis žodžio. Taip pat turiu vilties, kad 
nelauksite atskiro pokalbio su manimi, kas yra absoliučiai 
neįmanoma; ir vietoj mano žodžiu perduoto nurodymo, kuris 
Jums atrodo būtinas, pasitenkinsite mano pakartotiniu prašy- 


mu. Sudie, Pone. 

Džiaukitės kartu su manimi, mano mieloji drauge, aš esu 
mylimas; aš nugalėjau šitą maištingą širdį. Veltui ji dar bando tai 
nuslėpti, per savo sumanumą įsiskverbiau į jos paslaptis. Mano 
atkaklios pastangos nebuvo bevaisės, ir dabar žinau viską, kas 
mane domino: po šios nakties, tokios laimingos man nakties, 
pagaliau vėl patekau į savo stichiją, atgavau gyvenimo pilnatvę; 
atskleidžiau dvilypę meilės ir niekšybės paslaptį: smaginsiuos 
vienu, o keršysiu už kitą; taip aš skrajosiu nuo vieno malonumo 
prie kito. Vien mintis apie tai mane taip apsvaigina, kad vargiai 
sugebu išlaikyti atsargumą; man net sunkiai pavyks Jums viską 
nuosekliai išdėstyti. Vis dėlto pabandykime. 

Vakar, kai tik parašiau Jums laišką, iš savo dievinamos davat- 
kos gavau atsakymą. Persiunčiu tą laišką Jums, pati įsitikinsite, 
kad ji, stengdamasi susidaryti kuo mažiausiai nepatogumų, 
suteikia teisę man rašyti, todėl taip skubina mano išvykimą, 
ir puikiai suprantu, kad negaliu pernelyg ilgai to atidėlioti 
nepakenkdamas sau. 

Kankinamas troškimo sužinoti, kas gi taip blogai galėjo apie 
mane prirašyti, taip ir nežinojau, ko turėčiau imtis. Bandžiau 
susitarti su kambarine, norėjau, kad perduotų ponios kišenių 
turinį, kurį ji nesunkiai galėjo iškraustyti vakare, o iš ryto papras- 
čiausiai viską sudėtų atgal, ir nė mažiausio įtarimo nekiltų. Už 
tą menkutę paslaugą pasiūliau dešimt luidorų, bet ta pamaiva 


buvo pilna skrupulų ir gėdos, tad nei mano gražbylystės, nei 

pinigai nesugebėjo jos įtikinti. Dar jai tebepamokslavau, kai 
paskambino vakarienei. Teko palikti ją ramybėje ir dar būti 
patenkintam, kad ji teikėsi sutikti neišduoti paslapties; pati 
suprantate, jei taip atsitiktų, nieko gero negalėčiau laukti. 

Niekada nebuvau prastesnės nuotaikos. Jaučiausi susi- 
kompromitavęs ir visą vakarą graužiausi dėl tokio neatsargaus 
elgesio. 

Sugrįžęs į savo kambarius ir niekaip negalėdamas atgauti ra- 
mybės, pradėjau ta tema kalbėtis su savo jėgeriu, nes kaip laimin- 
gas meilužis jis galėjo turėti šiokios tokios įtakos tai kambarinei. 
Norėjau, kad jis pasirūpintų, jog ta mergina padarytų, ko prašiau 
ar bent jau būčiau užtikrintas, kad išliks korektiška, bet jis, pa- 
prastai dėl nieko nedvejojantis, šį kartą suabejojo derybų sėkme 
ir išsakė savo nuomonę, kuri nustebino mane minties gilumu. 

„Pone, turėtumėte žinoti geriau už mane, - pasakė jis, - kad 
miegoti su mergina, tai tik daryti tai, kas jai patinka, o kad ji 
darytų, ko mes norime, dar toli gražu iki to. 

Protinga nenaudėlio mintis mane gerokai gąsdina. 

„O šita pasikliauti galiu dar mažiau, - pridūrė jis, - nes man 
atrodo, kad ji turi tikrą meilužį, o aš vien iš dyko buvimo kai- 
me. Ir jei ne mano uolumas pasitarnauti Ponui, būčiau su ja tai 
daręs gal vieną kartą. (Ne vaikinas, o tikras lobis!) Jei kalbame 
apie paslaptį, - dar pridūrė jis, - tai ką jai reiškia pažadėti, jei ji 
niekuo nerizikuoja, ir mus išduoti ? Jei dar apie tai pakalbėčiau, 
ji dar geriau suprastų, kaip tai yra svarbu, ir tas tik paskatintų 
šitokiu būdu įsiteikti savo poniai. 

Kuo labiau jo mintys atrodė teisingos, tuo stipriau augo 
mano nerimas. Ir tikra laimė, kad tas netikša taip įsiplepėjo, 
mat kai labai prireikdavo jo paslaugų, aš leisdavau jam šitaip 


elgtis. Bepasakodamas su visomis smulkmenomis savo meilės 

istoriją su ta mergina, jis pagaliau prasitarė, kad kambarys, kurį 
ji užima, atskirtas nuo ponios apartamentų menkute pertvara, 
pro kurią girdėtųsi bent koks įtartinas krebždesys, dėl to jiedu 
kiekvieną naktį susitikinėja jo kambaryje. Tučtuojau sugalvojau 
planą, kurį jam persakiau, ir mes sėkmingai jį įvykdėme. 

Palaukiau iki antros valandos paryčių ir tada, kaip buvome 
sutarę, netikėtai įsiveržiau į jų pasimatymų kambarį su žibintu 
rankoje bambėdamas, kad tiek laiko tuščiai skambinau kviesda- 
masis tarną. Mano pacikėtinis, kuris tiesiog nuostabiai atlikdavo 
tokius vaidmenis, suvaidino trumputę siaubo sceną ir buvo 
taip nusiminęs, taip nuoširdžiai atsiprašinėjo, kad visą barnį 

"užbaigiau išsiuntęs jį pašildyti man vandens, nors iš tikrųjų 
man jo nereikėjo; o drovioji kambarinė atsidūrė kur sunkesnėje 
padėtyje, nes manasis netikša, kūrybiškai plėtodamas sumanytą 
planą, paliko ją su apranga, gal ir pritinkančia tam tikram metų 
laikotarpiui, bet visiškai neatleistina kitokiose situacijose. 

Kai tik supratau, kad kuo labiau šita mergina bus žeminama, 
tuo nuolaidesnė pasidarys, neleidau jai keisti nei padėties, nei 
apsirengimo; nurodęs tarnui palaukti mano kambaryje, atsisė- 
dau šalia jos kaip reikiant sujauktoje lovoje ir pradėjau derybas. 
Privalėjau išlaikyti įraką, kurią suteikė palankiai susiklosčiusios 
aplinkybės, tad išsaugojau tokį šaltą kraują, kas teiktų garbės ir 
santūriajam Scipionui; net nesileidau į jokius laisvumus, nors 
nuogo kūno gaivumas bei pati padėtis teikė jai tokių vilčių, ir 
pradėjau kalbėti apie reikalus taip ramiai, lyg bendraučiau su 
kokiu teisininku. . 

Pateikiau sąlygas, kad skrupulingai išlaikysiu jos paslaptį, 
jei pasirūpins rytoj, tokiu pačiu laiku, supažindinti su ponios 
kišenių turiniu. „Beje, - pridūriau, - vakar siūliau Jums dešimt 


luidorų; dar ir šiandien juos pažadu. Mat visiškai nenoriu pikt- 

naudžiauti Jūsų padėtimi: Kaip pati numanote, viskas buvo 
sutarta; tada ramiai pasitraukiau į savo apartamentus leidęs 
laimingajai porelei atsigriebti už sugaištą laiką. O savo laiką 
panaudojau miegui; atsikėlęs ir ieškodamas dingsties neatsakyti 
į savo Gražuolės laišką, kol neperžiūrėsiu jos dokumentų, ką 
galėjau padaryti tik kitą naktį, nusprendžiau išeiti į medžioklę 
ir praleidau miške beveik ištisą dieną. 

Kai sugrįžau, mane sutiko gana šaltai. Turėjau pagrindo 
manyti, kad šiek tiek įžeidžiau Gražuolę per daug niekur ne- 
skubėdamas ir naudodamas savo malonumui laiką, kuris man 
dar liko, nors gavau iš jos kur kas meiliau parašytą laišką. Taip 
bent pasirodė, nes poniai de Rozmond šiek tiek papriekaištavus 
esą pernelyg užtrukau mano Gražuolė atitarė su šiokiu tokiu 
rūgštumu balse: „Ak! Nepriekaištaukime ponui de Valmonui, 
kad jis atsiduoda tam vieninteliam malonumui, kurį sugebėjo čia 
surasti: Aš užprotestavau dėl tokios neteisybės ir pasinaudojau 
proga užtikrinti damas, kad jų draugija man tokia maloni, jog net 
paaukojau laiką, skirtą labai svarbiam laiškui parašyti. Dar pridū- 
riau, kad, negalėdamas užmigti daugelį naktų, tikėjausi, jog man 
padės nuovargis, o mano žvilgsniai iškalbingai nurodė ir laiško 
temą, ir nemigos priežastį. Visą vakarą išlaikiau veide švelnios 
melancholijos išraišką, man atrodo, kad tai neblogai pavyko, 
maskavau ja nekantravimą belaukiant valandos, atversiančios 
man paslaptį, kurią taip stengtasi nuo manęs saugoti. Pagaliau 
išsiskirstėme nuo stalo, ir, kuriam laikui praslinkus, ištikimoji 
kambarinė atnešė suderėtą užmokestį už mano korektiškumą. 

Tapęs šio lobio šeimininku, ėmiausi inventorizuoti jį su to- 
kiu kruopštumu, kurį, aišku, žinote: juk svarbiausia buvo viską 
paskui sudėlioti atgal į savo vietas. Iš pradžių suradau du vyro 


laiškus, kuriuos sudarė absurdiškas kratinys iš teismo proceso 

detalių ir santuokinės meilės tiradų, nors ir sukaupiau kantrybę 
perskaityti viską iki galo, bet neaptikau nė žodelio, kur būtų 
kas nors pasakyta apie mane. Su apmaudu įdėjau juos atgal, bet 
nuotaika iškart pasitaisė, kai pirštai prisilietė prie atmintinojo 
Dižono laiško skiautelių, rūpestingai surinktų į krūvelę. Laimė, 
man užteko proto dar kartą perbėgti tą laišką akimis. Galite 
įsivaizduoti mano džiaugsmą, kai aptikau ten aiškiai išskiriamus 
žaviosios Davatkos ašarų pėdsakus. Prisipažinsiu, kad nejučia 
pasidaviau jaunatviškam impulsui ir išbučiavau laišką su tokiu 
įkarščiu, kokio nebesitikėjau kada nors pajusti. Tęsiau tuos 
palaiminguosius tyrinėjimus; taip atradau visus savo laiškus, 
sudėliotus tvarkingai pagal datas, ir kas mane maloniausiai 
nustebino, radau ir patį pirmąjį, kaip man atrodė, nepriimtą, ir 
jis buvo kruopščiai perrašytas; pasklidusi ir trūkinėjanti rašysena 
liudijo jausmingą širdies virpulį, kai ranka laikė plunksną. 

Tiesiog svaiginausi meile, kai per vieną akimirką ją staiga 
pakeitė įtūžis. Kaip manote, kas norėjo mane sužlugdyti myli- 
mos moters akyse? Kokia furija, kaip Jums atrodo, galėjo būti 
tokia piktavališka, kad krėstų panašias niekšybes? Jūs ją pažįs- 
tate — tai Jūsų draugė ir giminaitė, tai ponia de Volanž. Net 
neįsivaizduojate, kiek išlaužtų iš piršto baisių dalykų prirašė 
ta pragaro megera apie mane. Tai ji, taip, tai ji visaip baugino 
tą moterį angelo širdimi; dėl jos patarimų, dėl tų piktybiškų 
kurstymų esu priverstas iš čia išvykti; tik dėl jos malonės mane 
taip pažemino. Ak! Tai jau tikrai reikės suvilioti jos dukterį, bet 
šito dar neužteks, reikia ir ją pačią pražudyti; ir jei ta prakeikta 
boba dėl savo amžiaus gali jaustis saugiai, tai reikia smogti per 
tą Žmogų, prie kurio ji labiausiai prisirišusi. 

Jai taip norisi, kad sugrįžčiau į Paryžių! Ji verčia mane skubėti! 


Tiek to, aš ten sugrįšiu, bet jai dar teks apraudoti mano sugrįži- 

mą. Nelabai gerai, kad Danseni taps šios istorijos herojumi, mus 
gerokai varžys tas pernelyg giliai įsišaknijęs jo padorumas; vis 
dėlto jis yra įsimylėjęs, ir aš su juo dažnai bendrauju, tai gal pavyks 
iš jo išpešti kokios nors naudos. Iš to pykčio net išlėkė iš galvos, 
kad turiu Jums aprašyti šios dienos įvykius. Taigi tęskime. 

Šiandien iš ryto mačiau savo jausmingąją skaistuolę. Dar 
niekada neatrodė tokia graži. Bet taip jau yra, kad moteris 
pati gražiausia būna tokiu momentu, kada ji sugeba visiškai 
apsvaiginti tavo sielą, — apie ką taip dažnai kalbame, bet taip 
retai patiriame, — ir tai atsitinka tuomet, kai jau esame tikri jos 
meile, tik dar nesame užtikrinti dėl jos teikiamų malonumų; 
štai tokia dabar mano būsena. Galbūt atrodė dar žavesnė, kai 
pagalvodavau, kad tuoj prarasiu malonumą ją matyti. Pagaliau 
atėjo kurjeris ir perdavė man Jūsų dvidešimt septintos dienos 
laišką; kai jį skaičiau, dar abejojau, ar sugebėsiu išlaikyti duotą 
žodį, bet mano žvilgsnis susitiko su Gražuolės akimis, ir supra- 
tau, kad nesugebėsiu jai nieko atsakyti. 

Taigi pranešiau apie savo išvykimą. Po valandėlės ponia de 
Rozmond paliko mus vienus, dar buvau tik per keturis žingsnius 
nuo tos skaistuolės, kai ji su pasibaisėjimu pašoko ir suriko: 
„Paleiskite mane, paleiskite, Pone, vardan Dievo, paleiskite 
mane“ Tas karštas prašymas, iškėlęs aikštėn jos nepaprastą su- 
sijaudinimą, tegalėjo mane įaudrinti dar labiau. Jau atsidūriau 
šalia jos ir laikiau už rankų, kurias ji buvo sunėrusi taip jaudi- 
namai išraiškingai; ir jau pradėjau ilgesio kupinus skundus, kai 
kažkokia piktoji dvasia atvedė atgal ponią de Rozmond. Dro- 
vioji Davatka, kuriai dabar jau atsirado ir rimtesnio pagrindo 
baimintis, tuo pasinaudojo ir pasuko durų link. 

Vis dėlto ištiesiau jai ranką, ir ji priėmė; nuspėdamas, kad tas 


sušvelnėjimas, kokio taip seniai nebuvo, tik į gera, vėl pradėjęs 

savo meilės dejones spustelėjau jai ranką. Iš pradžių ji norėjo 
staigiai atitraukti, bet man ryžtingiau tai pakartojus, ji gana 
maloningai nusileido, nors niekuo neatsakė nei į šį mano pri- 
silietimą, nei į mano kalbas. Kai atsiradome prie jos kambario 
durų, atsisveikindamas norėjau pabučiuoti į ranką. Iš pradžių 
gynyba buvo gan vienareikšmė, bet aš labai švelniai ištariau: „Bet 
Jūs nors pagalvokite, kad aš išvažiuoju“, ir jos mostai pasidarė 
nerangesni ir ne tokie ryžtingi. Vos tik pridėjau prie jos bučinį, 
kai ranka atgavo savo smarkumą ir išsprūdo, o Gražuolė nuėjo 
į savo apartamentus, kur jos laukė kambarinė. Čia ir baigiasi 
mano nuotykiai. 

Spėju, kad rytoj lankysitės pas Marešalę de ***, bet ten aš 
neisiu Jūsų ieškoti; galvoju, kad jau pirmojo susitikimo metu 
turėsime labai daug ką aptarti, taip pat reikės skirti dėmesio tai 
mažajai Volanž, jos tikrai nepaleidau iš akių, todėl ir nuspren- 
džiau prieš atvažiavimą parašyti šį laišką; kad ir koks ilgas išeitų, 
aš jį užantspauduosiu tik siųsdamas į paštą, juk esu tokioje 
padėtyje, kur viskas priklauso nuo menkiausios progos; kol kas 
palieku Jus, kad patykočiau jos. 

P S. Aštunta valanda vakaro. 

Nieko naujo; ji neatsilaisvina nė akimirkai, netgi rūpinasi, 
kaip to išvengti. Vis dėlto nuliūdusi ji tiek, kiek leidžia man- 
dagumas, bet ir ne mažiau. Kitas dalykas, kuriam tikriausiai 
negalima likti abejingam, tai ponios de Rozmond prašymas, 
kurį turiu perduoti poniai de Volanž, kad pabūtų pas ją šiek 
tiek laiko kaime. 

Sudie, mano mieloji drauge; iki rytojaus ar iki poryt, galbūt 
iki vėliau. 

Iš... 17** m. rugpjūčio 28 d. 

Prezidentė de Turvel - poniai de Volanž 


Ponas de Valmonas išvyko šįryt, Ponia; man pasirodė, kad 
Jūs taip trokštate to išvažiavimo, jog maniau privalanti Jums 
apie tai pranešti. Ponia de Rozmond labai gailisi dėl sūnėno, ir, 
reikia pripažinti, jo draugija yra maloni, visą rytmetį vien apie jį 
man tekalbėjo su tokiu jausmingumu, kurį Jūs puikiai pažįstate: 
jos liaupsės buvo tiesiog neišsenkančios. 

Manau, kad privalėjau iš mandagumo jai neprieštarauti, tuo 
labiau kad reikia pripažinti, daugeliu požiūrių ji yra teisi. Jaučiu, 
kad nusipelnau priekaištų, jog tapau šito išsiskyrimo priežastimi, 
ir nemanau, kad sugebėčiau atlyginti tą malonumą, kurio ji nete- 
ko per mane. Juk žinote, kad nepasižymiu ypatingu linksmumu, 
o čionykštis gyvenimo būdas mums šito ir taip neprideda. 

Jei nesivadovaučiau Jūsų nuorodomis, tai turėčiau baimintis, 
kad elgiuosi šiek tiek neapgalvotai, taip mane nuliūdino mano 
draugės, kurią labai gerbiu, širdgėla. Dar ji mane taip sugraudi- 
no, kad norėjosi, jog mudviejų ašaros susimaišytų kartu. 

Dabar gyvename viltimi, kad priimsite kvietimą, kurį ponas 
de Valmonas turi perduoti nuo ponios de Rozmond, jog atva- 
žiuosite kuriam laikui pasisvečiuoti. Tikiuosi, kad neabejojate, 
jog man didžiulis malonumas Jus pamatyti; atvirai pasakius, Jūs 
mums turėsite atlyginti ano išvykimo žalą. O aš su mielu noru 
pasinaudočiau tokia proga artimiau susipažinti su panele de 
Volanž ir išreikšti Jums dar gilesnę pagarbą etc. 

Ševaljė Danseni - Sesilei Volanž 


Kas gi Jums nutiko, mano mieloji Sesile? Kas galėjo sukelti 
tokius staigius ir žiaurius pokyčius? Kuo virto Jūsų priesaikos, 
kad niekada nepasikeisite? Dar vakar jas su tokiu džiaugsmus 
pakartojote! Kas šiandien privertė viską užmiršti? Kad ir kiek 
galvojau apie save, negalėjau surasti jokios kaltės, bet būtų iš 
tikrųjų siaubinga ieškoti jos Jumyse. Ak! Be jokios abejonės, 
nesate nei lengvabūdė, nei apgavikė; ir netgi šią nevilties aki- 
mirką žeminantis įtarimas neužnuodys mano sielos. Bet dėl 
kokios žiaurios likimo užgaidos jau nesate tokia, kokia buvote 
anksčiau? Ne, žiaurioji, Jūs jau nebe ta! Švelnioji Sesilė, Sesilė, 
kurią aš myliu ir kuri man prisiekinėjo meilę, nevengtų mano 
žvilgsnių, nebandytų sutrukdyti laimingos progos pabūti šalia 
jos; jei yra kokia nors priežastis, kurios niekaip negaliu suvokti, 
kodėl esu traktuojamas su tokiu šaltumu, ji bent jau teiktųsi 
paaiškinti. 

Ak! Jūs nežinote, Jūs niekada nesužinosite, mano Sesile, 
kaip mane šiandien privertėte kentėti, ir kaip aš kankinuosi 
iki šiol. Nejaugi manote, kad galėsiu gyventi be Jūsų meilės? 
Vis dėlto, kai prašiau Jūsų žodžio, nors vienintelio žodžio, kad 
išsklaidytumėte mano baimę, suvaidinote, esą kažkas pašalinis 
gali išgirsti; ir ta kliūtis, kurios iki to nebuvo, atsirado tučtuojau, 
kai tik pasirinkote draugijoje vietą toliau nuo manęs. Kai buvau 


priverstas su Jumis atsisveikinti, klausiau, kelintą valandą galė- 


+— 14 —37 


GN — PAVOJINGI RYŠIAI 40) 


čiau rytoj su Jumis pasimatyti, apsimetėte, kad nieko nežinote, 
ir tai man turėjo pasakyti pati ponia de Volanž. Šitaip ta trokš- 
tamoji akimirka, nes galėsiu pabūti su Jumis, rytoj man atneš 
vien nerimą; ir malonumas Jus matyti, iki šiol buvęs tikra širdies 
palaima, užleis vietą baimei, kad galiu pasirodyti įkyrus. 

Jau dabar jaučiu, kaip mane varžo tokia baimė, ir jau nedrįstu 
kalbėti apie meilę. Žodžiai „aš Jus myliu“, kuriais taip mėgau- 
davausi kartodamas, taip pat galėdavau išgirsti juos ir iš Jūsų, 
tie švelnūs žodžiai, ir vien jų užtekdavo mano laimei, kai taip 
pasikeitėte, jau nieko nebereiškia, išskyrus amžiną neviltį. Vis 
dėlto negaliu patikėti, kad tas meilės burtažodis būtų praradęs 
visą savo galią, todėl vis tebebandau juo pasinaudoti. Taip, mano 
Sesile, aš Jus myliu. Kartu su manimi pakartokite šituos mano 
laimės žodžius. Pamąstykite apie tai, kad jau įpratinote mane tą 
girdėti, o viską atimti iš manęs reikštų pasmerkti kančiai, kuri, 
kaip ir mano meilė, pasibaigs tik su mano gyvenimu. 

Vikontas de Valmonas - markizei de Mertej 


Aš dar šiandien Jūsų nematysiu, mano mieloji drauge, ir čia 
nurodau priežastis, į kurias labai prašau pasižiūrėti atlaidžiai. 

Vakar, užuot grįžęs tiesiausiu keliu, užsukau pas grafienę de 
*** kurios pilis buvo beveik pakeliui, ir pasiprašiau pas ją pa- 
pietauti. Į Paryžių atvažiavau tik apie septintą valandą ir išlipau 
"prie Operos, kur tikėjausi sutikti ir Jus. 

Spektaklis buvo ką tik pasibaigęs, ir fojė susitikau su senais 
draugais; tarp jų pamačiau ir savo senąją draugužę Emili, apsup- 
tą gausingos palydos, kurią sudarė nemažai vyrų bei moterų, mat 
šį vakarą ji vaišino juos vakariene P... miestelyje. Net nespėjau su 
visais iš eilės pasisveikinti, kai jie mane kone vienu balsu puolė 
kviesti kartu pavakarieniauti. Kvietimą pakartojo ir toks striukas 
drūtas žmogelis, olandišku akcentu kraipydamas prancūziškus 
žodžius, ir supratau, kad tai pagrindinis šio vakaro rengėjas. 
Taigi kvietimą turėjau priimti. 

Pakeliui sužinojau, kad namai, kur vykstame linksmintis, 
buvo sutartas Emili atlygis už palankumą tam groteskiškam per- 
sonažui, o vakarienė surengta kaip vestuvių pobūvis. Tas žmo- 
geliūkštis tiesiog nenustygo džiaugsmu iš anksto skanaudamasis 
laime, kuri jo laukė; man jis pasirodė toks patenkintas savimi, 
kad užėjo noras viską sujaukti; ką iš tikrųjų ir padariau. 

Vienintelis sunkumas buvo įtikinti Emili, kuri dėl burmistro 
turtų pasidarė šiek tiek skrupulinga. Tačiau truputį pasimaiviu- 


si, pagaliau pritarė sumanymui, kurį pasiūliau, ir nusprendėme 

rinktiniais prancūziškais vynais užpildyti tą mažą alaus stati- 
naitę, kad visai nakčiai išeitų iš rikiuotės. 

Labai gera nuomonė apie olandų girtuoklių pajėgumą pri- 
vertė mūsų kilniam tikslui panaudoti visas žinomas priemones. 
Ir mums klojosi taip puikiai, kad paduodant desertą jis jau ne- 
beturėjo jėgų tiesiai nulaikyti stiklinę, bet rūpestingoji Emili ir 
aš pylėme vis daugiau. Pagaliau jis nuvirto po stalu, ir dar toks 
girtas, kad šitokia būsena, atrodė, turėjo užsitęsti ne mažiau 
kaip savaitę. Nusprendėme jį išsiųsti į Paryžių, bet savo vežiką 
jis jau buvo paleidęs, todėl paskolinau savo karietą, o pats pasi- 
skolinau jo vietą. Paskui išklausiau visos draugijos sveikinimus, o 
netrukus svečiai išsiskirstė palikę mane nugalėtoju mūšio lauke. 
Gal tai priklausė nuo padėties žaismingumo, galbūt prisidėjo ir 
ilgas mano susilaikymas, bet Emili pasirodė tokia patraukli, kad 
pažadėjau likti su ja, kol olandas prisikels iš numirusių. 

Šia paslauga sumokėjau už kitą, kad ji sutiktų pasitarnauti 
kaip piupitras rašant gražuolei Davatkai, ir man pasirodė labai 
žaisminga išsiųsti laišką iš lovos, kraigliojamą kone mergšės 
glėbyje, pertraukiant tą darbą tik norint atlikti visiškos neiš- 
tikimybės aktą, ir aš labai tiksliai aprašiau ir tuometinę savo 
padėtį, ir savo elgesį. Kai Emili perskaitė tą kūrinį, kvatojo kaip 
beprotė, manau, ir Jūs pasijuoksite. 

Kadangi man reikia Paryžiaus antspaudo, tai tą laišką siunčiu 
Jums; palikau jį neantspauduotą, taigi galėsite perskaityti, už- 
antspauduoti ir perduoti į paštą. Tik jokiu būdu nesinaudokite 
nei nuosavu antspaudu, nei kokia nors meilės emblema, vien su 
miesto užrašu. Sudie, mano mieloji drauge. 

P S. Taigi atplėšiau savo laišką; įkalbinau Emili, kad nuvyktų 


į Italų operą. Pats skirsiu pasimatymą su Jumis. Būsiu šeštą, gal 

šiek tiek vėliau; jei Jums tinka, tai apie septintą kartu nuvyksime 
pas ponią de Volanž. Padorumas reikalauja, kad neatidėliotinai 
perduočiau jai ponios de Rozmond kvietimą, juolab atsiras 
nebloga proga apžiūrėti mažąją Volanž. 

Sudie, nuostabioji dama. Jaučiu, kad išbučiuočiau Jus su 
tokiu malonumu, jog Ševaljė iškart pajustų pavydą. 


Iš P.., 17“ m. rugpjūčio 30-oji 

Vikontas de Valmonas - prezidentei de Turvel 


(Su Paryžiaus antspaudu) 


Po audringos nakties, per kurią nesudėjau bluosto ir buvau 
taip be atvangos draskomas troškimų ir aistros, kad visiškai išse- 
kau dvasia, šalia Jūsų, Ponia, ateinu ieškoti ramybės, kurios man 
dabar taip reikia, bet kuria vis dėlto dar nesitikiu pasimėgauti. O 
padėtis, kurioje dabar Jums rašau, leido man kaip niekad puikiai 
pažinti neįveikiamą meilės jėgą; man net sunku susitvardyti, kad 
galėčiau rišliai reikšti mintis; ir jau aišku, jog nepavyks užbaigti 
šio laiško nė karto nepertraukus rašymo. Kaip! Nejaugi negaliu 
tikėtis, kad Jūs vieną gražią dieną išgyvensite tokį pat jaudulį 
kaip ir aš šią akimirką? Vis dėlto drįstu manyti, jeigu Jums tie 
dalykai būtų žinomi, tai neišliktumėte tokia nejautri. Patikėkite, 
Ponia, šalta ramybė, dvasinis apsnūdimas, kažkuo primenantis 
mirtį, yra visiškai ne tas kelias į laimę; tik kunkuliuojančios 
aistros ten gali nuvesti; netgi nepaisant tų kančių, kurias pri- 
vertėte išgyventi, manau, kad be menkiausios abejonės galiu 
tvirtinti, jog esu laimingesnis už Jus. Tuščiai stengiatės mane 
suraišioti tuo niokojančiu griežtumu, nes tai nė kiek netrukdo 
visiškai atsiduoti meilei ir užmiršti, pasinėrus į tą siautulį, visą 
tą neviltį, į kurią mane įstūmėte. Štai šitaip bandau atkeršyti už 
tą tremtį, kuriai mane pasmerkėte. Dar niekada nejaučiau tokio 
malonumo Jums rašydamas; dar niekada tai darydamas neišgy- 
venau tokių švelnių ir tuo pat metu karštų jausmų. Atrodo, kad 


viskas tik didina mano susijaudinimą: oras, kuriuo kvėpuoju, 

persunktas geismais; netgi stalelis, ant kurio rašau, pirmą kartą 
skirtas tokiam tikslui, tampa man švenčiausiu meilės aukuru; 
ir jis mano akyse tampa tik dar gražesnis, nes ant jo užrašiau 
priesaiką mylėti Jus amžinai! Atleiskite, maldauju, jei mano 
jausmai gana padriki. Galbūt man nederėtų taip piktnaudžiauti 
malonumais, kuriais kartu su manimi nesinaudojate, bet reikia 
trumpam Jus palikti, kad atvėsinčiau tą įkarštį, kuris kyla su 
kiekviena akimirka ir visiškai užvaldo mane. 

Dabar grįžtu prie Jūsų, Ponia, ir, be abejo, su tokiu pat 
malonumu. Vis dėlto laimės pojūtis pabėgo toli nuo manęs, 
o jo vietoje atsirado žiaurių netekčių jausmas. Tai kam man 
kalbėti Jums apie savo jausmus, jei tik tuščiai ieškau būdų Jus 
įtikinti ? Po šitiek nepaliaujamų pastangų, jėgos ir pasitikėjimas 
apleido mane. Jei dar atminty iškyla meilės malonumų vaizdai, 
tai tik tam, kad dar skaudžiau pajusčiau jų praradimo gailestį. 
O Jumyse matau atlaidumo šaltinį, ir šią akimirką stipriau nei 
bet kada jaučiu, kaip man šito reikia, ir tik dėl to drįstu tikė- 
tis, kad tai gausiu. Tik dar niekada mano meilė nebuvo tokia 
pagarbi ir jokiu būdu negali Jūsų užgauti; ji tokia, - ką drįstu 
pareikšti, - kad net pati nepriekaištingiausia dorybė neturėtų 
jos baugintis, tik aš pars bijausi ilgiau Jums kalbėti apie tas kan- 
čias, kurias išgyvenu. Jei žinai, kad žmogus, jas sukėlęs, nejaučia 
tau gailesčio, tai reikia kuo mažiau piktnaudžiauti jo gerumu; 
taip ir atsitiktų, jei dar ilgiau pieščiau šitą liūdną vaizdą. Todėl 
tik tiek jo atimu iš Jūsų, kiek reikia nuolankiai paprašyti Jūsų 
atsakymo ir užtikrinti, kad niekada neabejorume mano jausmų 


nuoširdumu. 


Rašyta P.., su Paryžiaus data, 
17** m. rugpjūčio 30-oji 

Sesilė Volanž - ševaljė Danseni 


Nesu nei lengvabūdė, nei apgavikė, užteko vien, Pone, kad 
būtų paaiškintas mano elgesys, jog suprasčiau, kaip man yra bū- 
tina pasikeisti; todėl ir daviau įžadą Dievui, netgi paaukosiu Jam 
savo jausmus, nes dėl dvasinio laipsnio, į kurį esate įšventintas, 
jie tampa labiau nusikalstamesni. Puikiai jaučiu, kiek man tai 
suteiks skausmo, ir netgi neslėpsiu nuo Jūsų, kad nuo užvakar 
kiekvienąkart apsiverkdavau vos apie Jus pagalvodavau. Turiu 
vilties, kad Dievas suteiks man malonę ir duos būtinos stipry- 
bės, kad galėčiau Jus pamiršti, ko šįryt Jo prašiau. Tikiuosi, kad 
Jūs, vedinas draugystės ir garbingumo, nebandysite sutrukdyti 
tam teisingam sprendimui, kurį Jis man įkvėpė ir nuo kurio 
stengiuosi nenukrypti. Todėl prašau būti maloniam ir daugiau 
man neberašyti, nes, įspėju, ne tik neatsakysiu, bet ir būsiu 
priversta įspėti Mamą dėl to, kas vyksta — tai man atimtų bet 
kokį malonumą Jus matyti. 

Išsaugosiu bent jau prisirišimą prie Jūsų tiek, kad tai nesi- 
kirstų su padorumu; todėl iš visos širdies linkiu Jums laimės. 
Puikiai jaučiu, kad Jūs manęs jau taip nebemylėsite ir galbūt 
kažką greitai pamilsite stipriau negu mane. Ir tebūna tai man 
bausmė už klaidą, kurią padariau atiduodama Jums širdį, kurią 
tegalėjau duoti tik Dievui ar savo vyrui, kai jį turėsiu. Tikiuosi, 
kad dieviškas gailestingumas per daug nepasmerks už silpnumą 


ir neskirs didesnės skausmo naštos negu galėčiau pakelti. 

Sudie, Pone, galiu Jus užtikrinti, jei man būtų leista ką nors 
pamilti, tai rinkčiausi tik Jus. Stai ir viskas, ką galiu Jums pasa- 
kyti, ir tai galbūt net daugiau negu turėčiau. 


Iš... 17“ m. rugpjūčio 31-oji 

Prezidentė de Turvel - vikontui de Valmonui 


Tai šitaip, Pone, vykdote sąlygas, kuriomis sutikau gauti iš 
Jūsų keletą laiškų? Ir kaip galiu neturėti kuo nors nusiskysti, jei 
kalbate juose apie tokius jausmus, kuriems bijočiau pasiduoti 
netgi tuo atveju, jei tai nesikirstų su mano pareiga? 

Beje, jei reikėtų dar kokio kito pamato, kad išlaikyčiau šitą 
išganingąją baimę, man atrodo, nesunkiai jį atrasčiau Jūsų 
paskutiniajame laiške. Iš tiesų tuo metu, kada Jums atrodo, kad 
skelbiate meilės apologiją, ar nėra viskas atvirkščiai, ir tesuge- 
bate pavaizduoti pačius pavojingiausius jos proveržius? Kas 
norėtų laimės, įgytos sveiko proto kaina, ir dar gerai, jei tuos 
trumpalaikius malonumus pakeičia nusivylimai, o ne sąžinės 
priekaištai? 

Netgi Jūs, tiek įpratęs prie šitų pavojingų beprotybės prie- 
puolių, kad jų poveikis turėtų būti mažiau juntamas, vis dėlto 
esate priverstas pripažinti, jog tai dažnai visiškai užvaldo Jus, 
ar ne pirmas pradedate skųstis jausmų sumaištimi, kuri nuo to 
atsiranda? Tai kokius siaubingus suniokojimus ji sukeltų nepa- 
tyrusioje ir jautrioje širdyje, o jos valdžia taptų tik dar stipresnė 
dėl tų didžiulių aukų, kurių pareikalautų? 

Jūs manote, Pone, ar tik apsimetate, kad meilė atveda į lai- 
mę, 0 aš esu įsitikinusi, kad ji mane padarytų nelaiminga, todėl 
niekada nenorėčiau girdėti šito žodžio. Man atrodo, kad vien 


kalbos apie tai sudrumsčia ramybę; ir daugiau iš įsitikinimo 

negu pareigos prašau Jūsų, kad ateityje teiktumėtės jau nebe- 
kalbėti šia tema. 

Be kita ko, Jums dabar bus gana lengva įvykdyti šitą prašymą. 
Sugrįžęs į Paryžių rasite daugybę progų užmiršti tą jausmą, pa- 
gimdytą tikriausiai iš įpročio užsiimti tokiais dalykais, o tas jo 
įkarštis kilęs tik dėl kaimo nykumos. Argi dabar vėl nesate toje 
pačioje vietoje, iš kur į mane žiūrėjote su tokiu abejingumu? Ar 
neužtektų Jums vos vieno žingsnio, kad neatrastumėt egzem- 
plioriaus, taip pat lengvai linkusio į visokias permainas, ar nesate 
apsuptas moterų, kurios visos, be išimties, yra kur kas meilesnės 
už mane ir turi kur kas daugiau teisių į Jūsų palankumą? Ne- 

"pasižymiu ta tuštybe, dėl kurios taip dažnai priekaištaujama 

mano lyties atstovėms; juolab neturiu ir to netikro kuklumo, 
kuris iš tikrųjų tėra rafinuota puikybė; ir visai nuoširdžiai sakau, 
kad nedaug savyje atrandu bruožų, kuriais užsikariaučiau Jūsų 
palankumą; net jais visais ir būčiau apdovanota, tai man net 
nekiltų mintis, kad to užteks Jus šalia savęs išlaikyti. Prašyti 
Jūsų daugiau nebeskirti man dėmesio, vadinasi, melsti, kad 
šiandien padarytumėte tai, kaip jau tiek kartų esate pasielgęs, 
ir ką padarytumėte dar kartą, praslinkus labai trumpam laikui, 
net jei labai norėčiau, kad viskas būtų kitaip. 

Štai tas postulatas, kurio nevalia paleisti iš akių, jau būtų 
pakankamai tvirtas pamatas apskritai Jūsų nesiklausyti. Yra ir 
tūkstančiai kitų priežasčių, bet, nenorėdama pradėti ilgiausios 
diskusijos, pasitenkinsiu paprašydama Jus, kaip ir anksčiau, 
daugiau nebekalbėti man apie jausmus, apie kuriuos nė girdėti 


neturėčiau, ne tai, kad dar į juos atsakyčiau. 

Markizė de Mertej - vikontui de Valmonui 


Iš tiesų, Vikonte, esate tiesiog nepakenčiamas. Elgiatės su 
manimi lengvabūdiškai, lyg būčiau Jūsų meilužė. Ar suprantate, 
kad supyksiu, o šiuo metu mano nuotaika ir taip siaubinga? 
Kaip! Juk rytoj iš ryto turite pasimatyti su Danseni; juk žinote, 
kaip svarbu, kad pasikalbėčiau su Jumis dar iki to susitikimo, o 
Jūs dėl nieko nesirūpindamas verčiate mane laukti visą dieną, 
o pats lakstote nežinia kur? Tik dėl Jūsų kaltės atvykau pas 
ponią de Volanž iki nepadorumo vėlai, ir visoms toms senoms 
boboms pasirodė, kad esu „pritrenkianti“. Visą vakarą turėjau 
joms pataikauti, kad apraminčiau nepasitenkinimą, nes pavo- 
jinga erzinti senas raganas, kai nuo jų priklauso jaunų moterų 
reputacija. 

Dabar jau pirma valanda nakties, ir užuot atsigulusi, nors 
mirtinai norisi miego, turiu rašyti Jums šitą ilgą laišką, o nuo to 
man tik dar labiau norisi miego, nes suima baisus nuobodulys. 
Jums tiesiog pasisekė, kad visiškai nebėra laiko Jus ilgiau barti. 
Tik nepagalvokite, kad Jums atleidau, paprasčiausiai labai sku- 
bu. Taigi įdėmiai klausykitės manęs, nes laikas spaudžia. 

Pasirenkite panaudoti šiek tiek savo gudrumo, nes jau rytoj 
reikės išgauti iš Danseni kai kurias paslaptis. O laikas įgyti pa- 
sitikėjimą yra pats palankiausias, juk dabar jis toks nelaimingas. 
Mažoji mergiūkštė buvo išpažinties ir išpasakojo viską kaip koks 


vaikas; ir ją dabar kamuoja tokia velnio baimė, kad nori visam 

laikui nutraukti ryšius. Ji man išpasakojo visus savo būgštavimus, 
ir dar taip išraiškingai, kad man iškart pasidarė aišku, kaip jai 
apsukta galva. Ji man parodė savo santykių nutraukimo laišką, 
kuris yra tikras demagogijos traktatas. Ji praplepėjo su manimi 
ištisą valandą, bet taip ir nepasakė nė vieno prasmingo žodžio. 
Ir kaip reikiant mane apsunkino, juk puikiai suprantate, kad 
negaliu rizikuoti ir pasakyti viską atvirai, ką galvoju, tokiai 
minkštai galvelei. 

Bet iš visų tų tauškalų supratau, kad Danseni ji myli nė kiek 
ne mažiau; netgi pastebėjau vieną tų atsarginių ėjimų, kurių 
niekados netrūksta meilei ir kuriuo ta mergiūkštė taip juokingai 
save vedžioja už nosies. Kamuojama troškimo visąlaik tegalvoti 
apie savo mylimąjį ir tuo pat metu amžino pasmerkimo baimės, 
jei galvos, ji sumanė melstis Dievui, kad padėtų užmiršti, ir taip 
kiekvieną kartą, kai pradeda melstis, bet kurią akimirką atranda 
būdą nebaudžiamai pagalvoti apie jį. 

Kažkam, labiau patyrusia» už Danseni, šis nereikšmingas 
atsitikimas tikriausiai būtų daugiau naudingas negu žalingas, 
bet tas jaunuolis yra tikras Seladonas, ir, jei nepadėsime, pačią 
lengviausią kliūtį įveikti jam prireiks tiek laiko, kad jo neužteks 
mūsų sumanymui įvykdyti. 

Taigi buvote teisus, išties gaila ir man taip pat nemalonu, 
jei jis taptų šitos istorijos herojumi — tik ką čia bepakeisi? Kas 
atsitiko, tai jau ir įvyko, ir čia tik dėl Jūsų kaltės. Paprašiau, kad 
parodytų jo atsakymą, nes pajutau jai gailestį. Jis iš kailio nėrėsi, 
kad įrodytų, jog nevalingai atsiradęs jausmas negali būti nusikal- 
timas: iš tiesų — vos tik nustojome su juo kovoti, jis ir pasidaro 
nevalingas! Ši mintis tokia paprasta, kad atėjo į galvą kažkokiai 


mergiūkštei. Jis labai jausmingai skundžiasi savo nelaime ir jo 

skausme tiek graudulio, kad turėtų būti labai stiprus ir tikras, ir 
man atrodo neįtikėtina, jei moteris sukėlė vyrui tokią neviltį, ir 
dar patyrusi tik tokius menkus nepatogumus, nejaustų troškimo 
to tęsti toliau. Jis jai vis dėlto išaiškino, kad nėra tikras vienuo- 
lis, kaip manė mažylė; to jau nenuginčysi, čia jis pasielgė visai 
teisingai, nes jei užsiimtum meile ir su vienuoliais, tai čia ponai 
Maltos riteriai jau neturėtų prieš juos jokio pranašumo. 

Kad ir kaip ten būtų, užuot gaišdama laiką tuštiems deba- 
tams, kurie mane tik sukompromituotų, bet galbūt jos nejti- 
kintų, aš pritariau sumanymui nutraukti ryšius, bet pasakiau 
jai, kad tokiu atveju būtų garbingiau išsakyti savo nuostatas 
žodžiu, užuot jas aprašinėjus laiške; be to, yra įprasta grąžinti 
vienas kitam laiškus ir įvairius padovanotus niekučius; taigi, 
apsimetusi, kad pritariu tos jaunutės merginos požiūriui, įti- 
kinau, jog turėtų paskirti Danseni pasimatymą. Mudvi iškart 
aptarėme, kaip tai padaryti, ir aš apsiėmiau įkalbinti motiną, 
kad kur nors išvažiuotų su manimi be dukters: taigi rytoj po 
pietų išmuš ta lemtinga valanda. Danseni su viskuo jau supa- 
žindintas, bet, dėl Dievo, jei atrasite progą, tai įtikinkite tą 
dailųjį piemenėlį, kad nebūtų toks ilgesingas, ir pamokykite jį, 
jog jei jau rengiamasi viską pasakyti iki galo, tai patikimiausias 
būdas įveikti abejones — pastatyti oponentus į padėtį, kurioje 
jie daugiau neturėtų ko prarasti. 

Beje, kad šitas pajuokos vertas spektaklis daugiau nesikar- 
totų, pasistengiau tos mažos mergaitės galvoje pasėti kai kurių 
abejonių išpažinties slaptumu; galiu užtikrinti, kad už baimę, 
kurią man sukėlė, dabar moka nuosava, kad kunigas neišpasa- 
kotų visų jos paslapčių motinai. Tikiuosi, kad kokį kartelį ar 
porą su ja apie tai gerai pasikalbėjus, ji jau nebepasakos savo 


kvailysčių pirmam sutiktajam. 

Sudie, Vikonte; taigi imkimės Danseni ir jam vadovaukime. 
Gėda būtų, jei nesugebėtume padaryti tai, ko norime, su dviem 
kažkokiais vaikais. Ir jei turėsime daugiau vargo negu iš pradžių 
manėme, prisiminkite, kad paakintumėte savo uolumą, jog rei- 
kalas čia sukasi apie ponios de Volanž dukterį, o aš nepamiršiu, 
kad tai būsimoji Žerkuro žmona. 


Sudie. 
Iš... 17"" m. rugsėjo 2-oji 

Vikontas de Valmonas - prezidentei de Turvel 


Jūs draudžiate, Ponia, man kalbėti apie meilę, tik kur man 
surasti tiek valios, kad paklusčiau? Visiškai užvaldytas jausmo, 
kurs turėtų būti nepaprastai švelnus, bet per Jus jis virto tokiu 
žiauriu; nykdamas tremtyje, kuriai mane pasmerkėte; išgyven- 
damas vien netektis ir sielvartą; draskomas kančių, tuo skau- 
"desnių, kad be paliovos primena Jūsų abejingumą, ar dar turiu 
prarasti ir tą vienintelę paguodą, kuri man liko? Ar dar galiu 
turėti kitokią galimybę atverti Jums širdį, tačiau pripildote ją 
nerimu ir kartėliu? Nejaugi nusuksite akis, kad nematytumėte 
ašarų upelių, pralietų dėl Jūsų? Netgi atsisakysite priimti tas 
aukas, kurių pati reikalavote? Ar nebūtų kilniau ir daugiau 
verta Jūsų tyros bei švelnios širdies pasigailėti nelaimingojo, 
kuriam taip atsitiko tik per Jus, užuot su užsispyrimu sunkinant 
jo kančias neteisingais ir griežtais draudimais? Apsimetate, kad 
bijotės meilės, nes nenorite matyti, jog tai Jūs sukėlėte skausmus, 
dėl kurių jam dar priekaištaujate. Ak! Supraskite, kokiu kanki- 
nančiu virsta jausmas, jei būtybė, kuri jį įkvėpė, visiškai nejaučia 
to paties; ir kaipgi atrasti laimę, jei abipusė meilė jos nesuteikia? 
Tik kur, jei ne meilėje, atrandame švelnią draugystę, romų ir 
nepripažįstantį jokių ribų pasitikėjimą, apramintą širdgėlą, vis 
augančius malonumus, kerinčią viltį, nuostabiausius prisimini- 
mus? Jūs ją šmeižiate, kai Jums, idant pasimėgautumėte visais tai 
dalykais, kuriuos ji siūlo, tereikia jų neatsisakyti; o aš pamirštu 


visas savo patiriamas kančias, kad tik galėčiau ją ginti. 

Jūs verčiate, kad ir pats ginčiausi; jei aš paskyriau savo gyve- 
nimą Jums aukštinti, tai Jūs savąjį leidžiate, kad skaičiuotumėte 
mano kaltes, jau įtarinėjate, jog esu lengvabūdis ir apgavikas, 
ir primindama man kai kurias klaidas, dėl kurių Jums pats 
ir prisipažinau, malonėjate mane, dabartinį, painioti su tuo 
žmogumi, koks esu buvęs iki šiol. Nepasitenkindama tuo, kad 
pasmerkėte mane gyventi toli nuo Jūsų, prie to dar pridedate 
žiaurias patyčias dėl malonumų, kuriems, - ką pati puikiai žino- 
te, — tik per Jus tapau nejautrus, ir netikite nei mano pažadais, 
nei priesaikomis — na, gerai! Bet aš turiu liudytoją, su kuriuo 
norėčiau supažindinti, ir Jūs net neįtariate, kas jis toks - betgi 
tai Jūs pati. Teprašau vien, kad nuoširdžiai savęs paklaustumė- 
te: jei iš tiesų netikite mano meile, jei bent akimirką abejojate, 
kad Jūs vienintelė viešpataujate mano širdyje, jei nesate tikra, 
kad pririšote mano širdį, iki šiol tokią skrajoklę, tai sutinku 
pats prisiimti bausmę už šią Jūsų klaidą; aš vaitosiu, bet dėl to 
nereikšiu nepasitenkinimo; bet jei, atvirkščiai, būdama teisinga 
mums abiem, turėsite prisipažinti, kad Jums nėra ir niekados 
nebus varžovės, neverskite daugiau, maldauju, kovoti su chi- 
meromis ir palikite man vienintelę paguodą matyti, kad Jūs 
nebeabejojate jausmu, kuris pasibaigs, ir tegali pasibaigti, tik 
kartu su mano gyvenimu. Leiskite man, Ponia, maldauti Jūsų, 
kad būčiau išteisintas pagal šitą šio laiško straipsnį. 

Jei čia vis dėlto praleidžiu tą gyvenimo dalį, kuri man taip 
žiauriai kenkia Jūsų akyse, tai ne dėl to, kad neturėčiau iš kur 
paimti argumentų, jei norėčiau apsiginti. 

Ką galėjau padaryti, ir kaip tam atsispirti, jei į tą pasaulio 
šurmulį buvau įmestas prieš savo valią? Parekau į aukštuomenę 
jaunas ir be jokios patirties, eidamas, jei galima taip pasakyti, 


iš rankų į rankas, minioje moterų, kurios visos skubėjo savo 

prieinamumu aplenkti bet kokias abejones, kaip jos puikiai 
jautė, joms nepalankias; ar aš turėjau tapti visam tam atsparu- 
mo pavyzdžiu, pats tokio niekur nematydamas? Arba turėjau 
bausti tą pačią klaidos akimirką, ir toks tvirtumas būtų ne vien 
nereikalingas, bet visiems dar pasirodyčiau ir labai juokingas. 
Ak! Koks kitas būdas gali pateisinti gėdingą ryšį, jei ne greitas 
jo nutraukimas! 

Bet, galiu pasakyti, šitas jausmų apsvaigimas, galbūt net 
tuštybės kvaitulys, neįsiskverbė man iki pačios širdies. Kadangi 
ji buvo sukurta tik meilei, tai aukštuomenės intrigos tegalėjo ją 
prablaškyti, bet to neužteko, kad užimtų ten nuolatinę vietą; 
mane supo gundančios, bet vertos paniekos būtybės, ir jokia jų 
nesugebėjo jos užkariauti - man buvo siūlomi malonumai, o aš 
ieškojau vertybių; pagaliau net įtikėjau esąs nepastovus, nors 
tai dėl to, jog esu jautrus ir švelnus. 

Bet kai pamačiau Jus, pasijutau dvasiškai apšviestas: bemat 
supratau, kad tikrasis meilės žavesys yra dvasios vertybės; jos 
vienintelės gali ir ją uždegti, ir pateisinti. Taigi aš pajutau, kad 
neįmanoma Jūsų matyti ir tuo pat metu nepamilti, taip pat 
pamilti dar kažką, išskyrus Jus. 

Štai, Ponia, kokia yra ta širdis, kuria bijote pasitikėti, o jos 
likimą nuspręsti galite tik Jūs: kad ir kokia būtų lemtis, kurią 
jai skirsite, tai visiškai nepakeis mano jausmų, taip pririšančių 

| prie Jūsų; jie tokie pat nepajudinami kaip ir tos dorybės, kurios 
juos pagimdė. 

Vikontas de Valmonas - markizei de Mertej 


Mačiausi su Danseni, bet nauda maža, nes jis man išsipasa- 
kojo tik iš dalies, ir tiesiog užsispyręs nesako jaunosios Volanž 
vardo, o kalbėjo jis man apie labai protingą, nors šiek tiek pa- 
davatkėjusią moterį, tačiau apie savo istoriją papasakojo ne tiek 
jau mažai, ypač apie paskutiniųjų dienų įvykius. Kursčiau jį kiek 
tik galėjau, net šaipiausi iš jo dvejonių ir skrupulų; atrodo, jis 
ir toliau įsikabinęs laikysis savo, o aš už jį kalbėti negaliu; tarp 
kitko, kažką daugiau pasakyti galėsiu tik poryt. Rytoj vežuosi 
jį į Versalį, o pakeliui jau pasistengsiu sužinoti kiek įmanoma 
daugiau. 

Judviejų pasimatymas, įvyksiantis šiandien, vis dėlto man 
teikia šiokios tokios vilties, jei tik viskas klostysis, kaip mes pa- 
geidausime; galbūt mums teliks išgauti prisipažinimą ir visam 
tam surinkti įrodymus. Jums tas triūsas atsieis kur kas lengviau 
negu man, nes mergaitė yra patiklesnė arba, kas viena ir tas pats, 
kur kas plepesnė už savo tylenį mylimąjį. 

Vis dėlto padarysiu, ką galiu. Sudie, mano mieloji drauge, 
aš labai skubu; nematysiu Jūsų nei šį vakarą, nei rytoj: jei įvyks 
pas Jus kas nors tokio, tai parašykite porą žodžių dar iki mano 
sugrįžimo. Šiandien-nakvoti jau grįžtu į Paryžių. 

Markizė de Mertej - vikontui de Valmonui 


Na jau, na! Danseni yra kaip tik tas, iš kurio reikėtų kažką 
sužinoti! Jei Jums kažką ir pasakė, tai tik pasigyrė. Dar nepa- 
žinojau nieko, kas būtų toks bukas meilėje, ir vis labiau sau 
prikaišioju, kad buvau pernelyg gera jam. Įsivaizduojate, per 
jį galėjau net susikompromituoti! Ir visos pastangos - grynas 
nuostolis! Och! Aš jau jam už tai atkeršysiu, pažadu. 

Kai vakar atvykau pas ponią de Volanž, ji niekur nenorėjo 
išeiti, mat pasijuto negaluojanti, ir prireikė visos mano iškalbos, 
kad ji pakeistų sprendimą, nes numačiau, kas būtų, jei Danseni 
ateitų iki mūsų išvažiavimo; kas kvailiausia, kad madam de 
Volanž jau anksčiau pasakė Danseni, jog jos nebebus namuose. 
Aš ir jos duktė sėdėjome kaip ant adatų. Pagaliau mes išėjome, 
o mergaitė, sakydama „sudie“, man taip jausmingai paspaudė 
ranką, kad, nepaisant jos sprendimo nutraukti ryšius, kurį jį kuo 
nuoširdžiausiai manė įvykdysianti, tikėjausi šį vakarą sulaukti 
tikro stebuklo. 

Tik bėdos tuo nesibaigė. Tepraėjo vos pusvalandis, kurį pra- 
leidome pas ponią de ***, kai poniai de Volanž iš tikrųjų pasidarė 
bloga; savaime suprantama, ėmė skubiai ruoštis namo; kuo 
mažiausiai to norėjau, nes bijojau, jei užklupsime jaunuolius, 
dėl ko galėjai būti beveik tikras, motinai pasirodys pernelyg jau 
įtartini įkyrūs mano prašymai kartu su ja vykti į svečius. Pagąs- 
dinau ją galimu sveikatos pablogėjimu, kas, laimei, buvo visai 


nesunku; ir užlaikiau dar pusantros valandos nesutikdama vežti 

jos atgal namo, nes apsimečiau, kad nuogąstauju, jog pakenks 
kratymasis karieta. O numatytu laiku grįžome namo. Atvažia- 
vusi pastebėjau, kad mergaitė kažkokia susigėdusi, prisipažinsiu, 
pamaniau, jog mano vargas įdėtas netuščiai. 

Taip norėjosi viską sužinoti, kad pasilikau kartu su ponia 
de Volanž, kuri tučtuojau atsigulė, ir pavakarieniavusios prie 
jos lovos iškart ją palikome pasakiusios, jog jai būtinas poilsis; 
tada perėjome į dukters kambarį. Ji iš tikrųjų padarė viską, ko iš 
jos laukiau; išsisklaidė visos dvejonės, naujos meilės priesaikos 
mylėti visados ir t. t., galima pasakyti, kad buvo labai paslanki, 
kai tas besmegenis Danseni nesugebėjo nė per nago juodymą pa- 
sistūmėti nuo tos vietos, kur buvo iki tol. Oi! Su tokiu gali rietis 
kiek lenda, juk visada gali su juo susitaikyti be jokio pavojaus. 

Mergina tikina, kad esą norėjęs ir daugiau, bet ji sugebėjo 
atsilaikyti. Galiu lažintis, kad ji arba giriasi, arba bando jį patei- 
sinti; tuo jau beveik esu tikra. Pagaliau man atėjo mintis pačiai 
sužinoti, kaip ji sugeba gintis; ir aš, būdama tik moteris, žodis 
po žodžio taip apsukau jai galvą... Tikrai, galite manimi patikėti, 
dar nebuvau sutikusi žmogaus, lengviau pasiduodančio staigiam 
jausmų polėkiui. Ji iš tikrųjų miela, šita mažoji šaunuolė! Ji verta 
geresnio mylimojo; bent jau turės gerą draugę, nes nuoširdžiai 
prie jos prisirišau. Esu žadėjusi jai, kad iki galo užbaigsiu jos 
auklėjimą; manau, išlaikysiu žodį. Dažnai susigriebiu, kad man 
būtų reikalinga patikėtinė, ir ji man tiktų geriau už bet kurią 
kitą; tik nieko negaliu už ją padaryti, kol ji netaps... tuo, kuo 
ir turi tapti; ir tai dar viena priežastis, dėl kurios esu nepaten- 
kinta Danseni. Sudie, Vikonte, neikite pas mane rytoj, nebent 
jei pasirodytumėte rytą. Mat nusileidau nuolatiniams Ševaljė 


prašymams praleisti vakarą kartu mažajame namelyje. 

Sesilė Volanž - Sofi Karnė 


"Tu buvai teisi, mano brangioji Sofi, ir tavo pranašavimai 
vykę labiau už patarimus. Kaip ir numatei, Danseni pasirodė 
stipresnis už nuodėmklausį, tave ir net mane; ir štai mes vėl 
ten, iš kur pradėjome. Ak! Aš dėl to nesigailiu, ir jei mane 
barsi, tai vien dėl to, kad nežinai, koks malonumas yra mylėti 
Danseni. Labai lengva pasakyti, kaip reikia elgtis, jei niekas 
tam nekliudo; jei tik žinotum, koks suima skausmas, kai tam, 
kurį mylime, būna blogai, kaip jo džiaugsmas pasidaro mūsų 
ir kaip sunku pasakyti „ne“, kai iš tikro norisi tarti „taip“, tai 
daugiau niekuo nesistebėtum — net kai aš pajutau, netgi labai 
stipriai, tai dar iki šiol iki galo neaišku. Pavyzdžiui, ar patikėsi, 
jei pamatau verkiant Danseni, negaliu pati neapsipilti ašaromis? 
Užtikrinu, kad kitaip net neįmanoma; kai jis būna patenkintas, 
esu laiminga kartu su juo. Gali kalbėti, ką tik nori, nuo žodžių 
niekas nesikeičia, tiesiog esu tikra, kad šitaip ir turi būti. 

Norėčiau, kad pabūtum manim dėta... Ne, visai ne tai no- 
rėjau pasakyti, tikrai nenorėčiau užleisti savo vietos niekam 
kitam, bet linkėčiau, kad tu taip pat kažką pamiltum; ne vien 
tam, kad mane geriau išklausytum ir daugiau neužsipuldinėtum, 
ogi tiesiog būtum laimingesnė arba, tiksliau pasakius, pradėtum 
tokia darytis. 

Tavo ir mano pramogos, mūsų linksmybės - visa tai, supran- 


ti, tėra tik vaikų žaidimai, ir nieko nebelieka, kai tai praeina. 

Bet meilė, ak, meilė!.. Vienintelis žodis, vienintelis žvilgsnis, 
žinojimas, kad jis yra čia, šalia, o taip, tai ir yra laimė. Kai matau 
Danseni, daugiau nieko nebetrokštu, kai jo nebematau, trokštu 
tik jo. Nežinau, kaip atsitiko, bet galima sakyti, kad viskas, kas 
man patinka, primena jį. Kai jo nėra šalia, aš apie jį galvoju; ir jei 
galiu galvoti vien tik apie tai nesiblaškydama, pavyzdžiui, kai esu 
visiškai viena, vis tebesu laiminga; užmerkiu akis ir tučtuojau 
įsivaizduoju, kad jį matau; prisimenu jo žodžius, ir atrodo, kad 
girdžiu jo balsą; nuo to pradedu dūsauti, paskui pakyla karštis, 
apima susijaudinimas... Negaliu nustygti vietoje. Tai lyg kančia, 
bet tokia, kuri teikia nepaaiškinamą malonumą. 

Netgi esu įsitikinusi, kad jeigu jau myli, tai tas jausmas sugeba 
persmelkti ir draugystę. Pavyzdžiui, su tavimi ji nė kiek nepasi- 
keitė, liko tokia, kokia buvo Vienuolyne, bet tą, apie kurią tau 
pasakoju, jaučiu ir poniai de Mertej. Man atrodo, kad ją myliu 
panašiau kaip Danseni negu tave, ir kartais taip norisi, kad ji 
taptų juo. Tai tikriausiai dėl to, kad tai nėra vaikiška draugystė, 
kaip tarp manęs ir tavęs, arba tai dėl to, kad dažnai juos matau 
kartu, šitaip aš ir susipainioju. Pagaliau jeigu jau iš tikrųjų, tai 
būtent abu jie daro mane laimingą; be to, aš nemanau, kad labai 
blogai elgiuosi. Daugiau nieko nenorėčiau: kad viskas būtų kaip 
dabar, ir tik mintis apie vedybas kelia liūdesį - jei Žerkuras yra 
toks, kaip man apie jį papasakojo, o tuo visiškai neabejoju, taip 
net nežinau, kas su manimi bus. Sudie, mano Sofi; myliu tave 
lygiai taip pat švelniai. 

Prezidentė de Tuvvel - vikontui de Valmonui 


Ir kam Jums, Pone, atsakymas, kurio iš manęs primygtinai 
reikalaujate? Tikėti Jūsų jausmais — ar tai nereikštų susikurti 
dar vieną pamatą jų baimintis? Nei neigiant, nei pritariant jų 
nuoširdumui, ar man neužtenka žinoti, - o turėtų užtekti ir 
Jums, - kad neturiu nei noro, nei teisės į tai atsakyti? 

Jei tarčiau, kad iš tikrųjų mane mylite (su tuo sutikčiau tik 
tam, kad daugiau nebegrįžtume prie šitos temos), tai ar kliūtys, 
mus skiriančios, pasidarys lengviau įveikiamos? Tai ką dar galė- 
čiau daryti tokioje padėtyje, jei ne linkėti, kad Jūs kuo greičiau 
nugalėtumėte šitą meilę, ir stengtis visomis išgalėmis padėti 
atimant iš Jūsų bet kokią viltį ? Jūs juk pats sutinkate, kad m2ei/ės 

jausmai tampa kankinantys, jei kitas nejaučia to paties. Vis dėlto 
puikiai žinote, jog neįmanoma, kad jausčiau Jums tą patį, ir net 
jei tokia nelaimė atsitiktų, aš tebūčiau verta pasigailėjimo, o Jūs 
nepasidarytumėte laimingesnis. Tikiuosi, kad mane užtektinai 
gerbiate, jog nė akimirkos tuo nesuabejotumėte. Taigi paliaukite 
drumsti širdį, kuriai taip reikalinga ramybė; neverskite manęs 
gailėtis, kad su Jumis susipažinau. 

Esu branginama ir gerbiama savo vyro, kurį myliu ir vertinu, 
todėl pareigos ir malonumai man sietini su vienu ir tuo pačiu 
žmogumi. Esu laiminga ir turėčiau tokia būti su juo. Jei ir yra 
stipresnių malonumų, tai jų netrokštu, taip pat nenoriu jų pa- 
tirti. Ar nėra maloniausia gyventi pačiam su savimi santaikoje, 


džiaugtis tik giedromis dienomis, užmigti be nerimo ir atsikelti 

be sąžinės priekaištų? Tai, ką vadinate laime, tėra jausmų sumaiš- 
tis, aistrų uraganas, kurio vien vaizdas yra tiesiog šiurpinantis, 
netjei stebėtum tai stovėdamas pakrantėje. Ak, ir kaip atsilaikyti 
prieš tokius uraganus? Kaip išdrįsti ir išplaukti į jūrą, kuri blaško 
tūkstančių tūkstančius sudužusių laivų nuolaužų? Ir su kuo? 
Ne, Pone, aš pasilieku sausumoje, man brangūs tie saitai, kurie 
su ja sieja. Jei ir galėčiau juos nutraukti, tai nenorėčiau; net jei 
jų neturėčiau, kuo greičiau pasistengčiau jais susisieti. 

Kodėl sekiojate mano pėdomis? Kodėl taip užsispyręs 
bėgiojate paskui mane? Ir Jūsų laiškai, kurie turėtų būti labai 
reti, siunčiami vienas po kito. Jie turėtų būti išmintingi, bet 
juose kalbate vien apie savo beprotišką meilę. Jūsų mintys dar 
įkyresnės negu pats kažkada buvote. Man pavyko nusikratyti 
vienu Jūsų pavidalu, tačiau sugebate apsireikšti kitu. Prašiau 
daugiau nebekalbėti apie kai kuriuos dalykus, bet Jūs vis kal- 
bate apie juos, tik pakeitęs temą. Mėgaujatės statydamas mane 
į nepatogią padėtį savo klastingais argumentais ir išsisukinėjate 
nuo atsakymų į mano. Aš nenoriu Jums atsakinėti ir daugiau 
nebeatsakinėsiu... Kaip Jūs atsiliepiate apie moteris, kurias kaž- 
kada suviliojote! Su kokia panieka apie jas kalbate! Manyčiau, 
gal kelios to nusipelno, bet ar visos jos buvo tokios niekingos? 
Ak! Kaipgi, juk jos paniekino savo pareigą, kad atsiduotų 
nusikalstamai meilei. Nuo tos akimirkos jos viską prarado, net 
pagarbą akyse to, dėl kurio viską paaukojo. Ir tokia bausmė yra 
teisinga, bet vien mintis apie tai verčia drebėti. Beje, o kas man 
darbo dėl šito? Kodėl turėčiau jomis rūpintis arba Jumis? Kokia 
teisę turite drumsti mano ramybę? Palikite mane, nebandykite 
manęs ieškoti; maldauju, neberašykite daugiau, aš to reikalauju. 
Šis laiškas yra paskutinis, kurį iš manęs gaunate. 

Vakar sugrįžęs radau Jūsų laišką, o Jūsų pyktis mane pra- 
linksmino. Nebūtumėte labiau pasipiktinusi Danseni, net jei 
jis būrų prasikaltęs Jums asmeniškai. Čia dėtas tik Jūsų kerštas, 
kad verčiate jo mylimąją rengti prieš jį smulkius neištikimy- 
bės išpuolius; juk esate tikriausia piktadarė! Taip, esate labai 
žavinga, ir manęs visai nestebina, kad Jums sunkiau atsispirti 
negu Danseni. 

Jį jau pažįstu iki nago juodymo, tai tikrai nepriekaištingas 
literatūrinio romano herojus! Jis nuo manęs neslepia nieko. 
Tiek jam prikalbėjau, kad garbinga meilė yra pati aukščiausia, 
o nuoširdus jausmas vertingesnis už dešimtį meilės intrigėlių, 
jog net pats tokiomis akimirkomis jaučiausi įsimylėjęs ir dro- 
vus; pagaliau jis suprato, kad mūsų požiūriai apie kai kuriuos 
dalykus visiškai sutampa, sužavėtas mano nuoširdumo, viską 
man papasakojo bei prisiekė amžiną draugystę. Tiktai mūsų 
sumanymas nuo to nė kiek nepajudėjo į priekį. 

Pirmiausia jis man išaiškino savo pasaulėžiūrą, pagal kurią 
panelė nusipelno pagarbaus elgesio daugiau negu moteris, nes 
turi daugiau ką prarasti. Jis įsitikinęs, kad jokiu būdu negalima 
pateisinti vyro, kuris įstumia merginą į padėtį, kai ji priversta 
už jo tekėti arba lieka gyventi nešlovėje, ypač tuo atveju, kai 
mergina yra Žymiai turtingesnė už vyrą, kas šiuo atveju visiškai 
atitinka jo padėtį. Motinos pasitikėjimas ir merginos naivumas 


jį visiškai suvaržo ir stabdo. Ir kliūtis čia ne ta, kad niekaip 

nesugebėčiau paneigti jo teiginių, kad ir kiek jis būtų teisus. 
Veikdami gan sumaniai ir pakurstydami jo aistrą, labai greitai 
tas pažiūras sugriautume; juolab kad šitaip jis tampa juokingas 
žmonių akyse, o jam vis dėlto reikėtų skaitytis su visuotine 
nuomone. Betgi tai, kas trukdo jį perkalbėti — tai jo paties 
padėtis, kurioje jis ir taip jaučiasi laimingas. Iš tikrųjų šitaip 
pirmoji meilė dažniausiai atrodo kilnesnė, kaip sakoma, tyresnė; 
šitaip jos Žingsniai pasidaro labai lėti, bet tai ne iš drovumo ar 
jautrumo, kaip manoma, o dėl to kad širdis, iki pat savo gelmių 
sukrėsta iki šiol nepatirto jausmo, stabteli, jei galima taip pa- 
sakyti, kiekviename žingsnyje, idant pasimėgautų žavesiu, kurį 
išgyvena, ir šitas Žavesys taip pavergia tą atsinaujinusią širdį, jog 
ji pamiršta bet kokius kitus malonumus. Ir tai yra dėsnis: net 
įsimylėjęs palaidūnas - jei tik toks žmogus gali įsimylėti - nuo 
tos akimirkos jau nebe taip veržiasi pasimėgauti; pagaliau tarp 
Danseni elgesio su jaunąja Volanž ir mano su santūriąja ponia 
de Turvel tėra tik laipsniškumo skirtumas. 

Kad mūsų jaunuolį įkaitintum, reikia, jog jis susidurtų su 
kur kas daugiau kliūčių; ypač svarbu priversti jį prisilaikyti 
daugiau slaptumo, nes tai yra tikriausias kelias į drąsą. Jau imu 
galvoti, ar tik nebūsite jam pakenkusi su visa ta savo pagalba; 
toks elgesys būtų tiesiog nepriekaištingas su patyrusiu vyru, 
kuris tejaučia vien aistras, betgi privalėjote numatyti, kad gar- 
bingam ir įsimylėjusiam jaunuoliui didžiausia meilės vertė yra 
jos įrodymas, taigi, kuo labiau jis jaučiasi mylimas, tuo mažiau 
bus veiklus. Tai ką gi dabar daryti? Atvirai pasakius, nežinau; 
nepuoselėju vilčių, kad mergaitė bus paimta dar prieš vestuves, 
taigi mes liksime su nosimi; esu kaip reikiant susirūpinęs, bet 


vaistų nuo to nematau. 

Kol aš čia skaitau paskaitą, Jums visai smagu su Jūsų ševaljė. 
Ir varvinu seilę nuo to, kad mano naudai žadėjote neištikimybę; 
tą Jūsų pažadą saugau rašytine forma ir nenoriu, kad jis taptų 
suklastotu vekseliu. Sutinku, kad mokėjimo terminas dar neatė- 
jo, bet kur kas kilniau būtų, jei neverstumėte laukti; savo ruožtu 
aš taip pat atsižvelgsiu į bendrą reikalą. Ką apie tai pasakysite, 
mano mieloji drauge? Ar nepavargote nuo savo pastovumo? Ar 
tikrai tas ševaljė toks stebuklingas? Oi, tik leiskite man veikti; 
jau trūks plyš Jus įtikinsiu, kad sugebėjote atrasti kažkokių jo 
pranašumų tik todėl, jog pamiršote mane. 

Sudie, mano mieloji drauge; bučiuoju taip karštai, kaip 
trokštu Jūsų; galvą dedu, kad visiems ševaljė bučiniams toli 


gražu iki tokios aistros. 

Vikontas de Valmonas - prezidentei de Turvel 


Kuo gi aš nusipelniau, Ponia, tokių priekaištų, kuriuos 
man reiškiate, ir tokio pykčio, kurį rodote? Pats karščiausias 
prisirišimas ir vis dėlto kupinas didžiausios pagarbos, visiškas 
paklusnumas pagal menkiausią Jūsų norą - štai dviem žodžiais 
visa mano jausmų ir elgesio istorija. 

Pribaiginėjamas nelaimingos meilės kančių, teturėjau vienin- 
telę paguodą - Jus matyti, tačiau įsakėte, kad šito atsižadėčiau, 
ir aš paklusau nemurmėdamas. Kaip atlygį už šitą auką leidote, 
kad Jums rašyčiau, o šiandien panorote atimti ir tą vienintelį 
malonumą. Ir leisiuosi šitaip apiplėšiamas net nebandydamas 
gintis? Ne, be jokių abejonių: ak, tarytum tai nebūtų brangu 
mano širdžiai? Tai vienintelis vertingas dalykas, kuris man dar 
liko, nes jį gavau iš Jūsų. 

Mano laiškai, sakote, yra pernelyg dažni. Pagalvokite apie tai, 
aš Jus meldžiu, kad tą dešimt dienų, kai trunka mano tremtis, 
nebuvo nė akimirkos, kada neprisiminčiau Jūsų, o iš manęs per 
tą laiką tegavote du laiškus. Kalbu juose vien apie savo meilę! 
Ak, ką dar galėčiau pasakyti, išskyrus tai, ką galvoju? Viskas, 
ką galėjau padaryti, tai tik apgludinti savo posakius; ir patikė- 
kite, Jūs tegalėjote pastebėti vien tai, ko man nebuvo įmanoma 
nuslėpti, o dabar grasinate, kad nebeatsakinėsite. Štai žmogus, 
kuriam esate aukščiau visko ir kuris gerbia Jus daug daugiau negu 


myli, nepasitenkindama tuo, kad elgiatės su juo atšiauriai, dar 

ir niekinate! Ir kam šitie grasinimai bei šitas įniršis? Argi šito 
reikia? Lyg nebūtumėte tikra, kad besąlygiškai Jums paklūstu, 
net kai gaunu pačius neteisingiausius įsakymus? Ar galėčiau 
nenusileisti bent menkiausiam Jūsų norui, ar to neįrodžiau? 
Nejaugi Jūs dar ir piktnaudžiaujate ta beribe savo valdžia? Ar 
galėsite be rūpesčių mėgautis ta ramybe, kuri, kaip sakote, Jums 
tokia būtina, jei dėl Jūsų neteisybių tapsiu negrįžtamai nelaimin- 
gas? Ir taip niekada neištarsite: „Jis man leido būti savo likimo 
šeimininke, o aš padariau jį nelaimingą? Jis maldavo pagalbos, 
o aš žiūrėjau į jį be gailesčio?“ 

Ar žinote, kur gali mane nuvesti neviltis? Ne. Kad supras- 
tumėte mano skausmą, turite žinoti, kaip aš Jus myliu, tik 
nepažįstate mano širdies. 

Ir dėl ko Jūs mane aukojate? Dėl miglotų savo baimių. Ir 
kas jas sukelia? Žmogus, kuris Jus dievina; žmogus, kuriam Jūs 
visiems laikams įgijote neribotą galią. Ko gi Jūs bijote ir kaip 
galite baimintis jausmo, kurį visada galėsite pakreipti, kur Jums 
patinka? Bet Jūsų vaizduotė kuria siaubūnus, o baimę, kurią 
jie jums sukelia, priskiriate meilei. Šiek tiek pasitikėjimo, ir tie 
vaiduokliai išnyks. 

Vienas išminčius pasakė: jei nori išsklaidyti baimes, tai 
beveik visada užtenka išsiaiškinti jų priežastis. Geriausiai šita 
tiesa pritaikoma meilėje. Mylėkite, ir jūsų baimės išnyks. Vie- 
toj tų gąsdinančių dalykų atrasite nuostabų jausmą, švelnų ir 
nuolankų mylimąjį; ir visos Jūsų dienos, paženklintos laime, 
paliks tik tą vienintelį kartėlį, kad keliolika jų praradote per 
savo abejingumą. Netgi aš pats, kai apmąsčiau savo suklydimus, 
tegyvenu vien meilei, ir man gaila laiko, kurį, maniau, praleidau 


malonumams; ir jaučiu, kad Jūs galite padaryti mane laimingą. 

Bet, maldauju, tegu džiaugsmas, kurį patiriu rašydamas Jums, 
nebūna aptemdytas baimės Jums neįtikti. Nenoriu būti nepa- 
klusnus, bet, atsiklaupęs prieš Jus ant kelių, meldžiu neatimti 
iš manęs tos laimės, vienintelės, kurią man buvote palikusi; 
prašau, išgirskite mano maldavimus, pažiūrėkite į mano ašaras; 
ak! Ponia, nejaugi atsisakysite? 


Iš... 17" m. rugsėjo 7-oji 

Vikontas de Valmonas - markizei de Mertej 


Išdėstykite man, jei žinote, ką reiškia visi tie Danseni svai- 
čiojimai. Kas ten tokio nutiko, ką jis ten tokio prarado? Galbūt 
jo gražuolę suerzino ta nežemiška pagarba? Jeigu jau atvirai, tai 
čia nieko nuostabaus. Ką turėčiau pasakyti jam šį vakarą, nes jis 
išsireikalavo pasimatymą, kurį, gerai nepagalvojęs, ir paskyriau? 

"Suprantama, aš negaišiu laiko klausydamasis jo dejonių, jeigu tai 
mums nieko neduos. Meilės raudų įmanoma klausytis ob/iggato 
rečitaliuose ir didžiosiose arijose. Pasakykite man, kas gi atsitiko 
ir ką privalau padaryti; antraip aš pabėgsiu, kad išvengčiau to 
nuobodaus bendravimo, koks nusimato. Ar šįryt galėčiau su 
Jumis pasikalbėti? Jei esate užsiėmusi, parašykite bent žodelį 
ir pateikite kokių nors nuorodų dėl mano vaidmens. 

Kurgi buvote vakar? Man niekaip nesiseka su Jumis susitikti. 
Iš tiesų, tai man nėra jokio reikalo rugsėjo mėnesį likti Paryžiuje. 
Apsispręskite pagaliau, nes iš grafienės de B*** gavau kvietimą 
apsilankyti pas ją kaime, ir ji dar taip žaismingai parašė, kad 
„jos vyras turi gražiausią pasaulyje giraitę, užlaikomą vien 
draugų malonumams“. Jūs juk žinote, kad į tą giraitę turiu tam 
tikrų teisių, tad vyksiu apžiūrėti, jei nesu Jums čia naudingas. 
Sudie, ir atsiminkite, kad Danseni pas mane ateis apie ketvirtą 


valandą. 
Iš... 17" m. rugsėjo 8-oji 

Ševaljė Danseni - vikontui de Valmonui 


(Įdėtas į ankstesnį) 


Ak, Pone, esu apimtas nevilties, aš viską praradau! Nedrįstu 
patikėti popieriui savo nelaimės skausmo paslapties, bet man 
tiesiog būtina ją išlieti prie ištikimo ir tikro draugo krūtinės. 
Kelintą valandą galėsiu Jus pamatyti ir gauti iš Jūsų paguodos bei 
išklausyti patarimų? Koks buvau laimingas tą dieną, kai atvėriau 
Jums savo širdį! Ir taip viskas pasikeitė. Ir dabartinė mano bėda 
yra tik nedidelė kančių dalis, nes taip išgyvenu dėl būtybės, kuri 
man užviską brangiausia, kad šito nebegalėsiu ištverti. Būdamas 
laimingesnis už mane, Jūs galėsite ją matyti; ir dedu viltis į Jūsų 
draugystę, kad neatsisakysite ten nueiti; bet reikia, kad su Jumis 
pasikalbėčiau ir viską paaiškinčiau. Jūs manęs pasigailėsite, Jūs 
man pagelbėsite. Esate jautrus žmogus, puikiai nusimanote 
meilėje ir esate vienintelis, kuriuo galiu pasitikėti; neatsisakykite 
man padėti. 

Sudie, Pone; vienintelis palengvėjimas, kuris ateina šiame 
skausme, kada pagalvoju, jog man liko toks draugas kaip Jūs. 
Praneškite, meldžiu, kelintą valandą galėsiu pas Jus užeiti. Jei ne 
iš pat ryto, tai labai pageidaučiau, kad kuo anksčiau po pietų. 

Sesilė Volanž - Sofi Karnė 


Mano brangioji Sofi, pagailėk savo Sesilės, tavo vargšės Se- 
silės, dabar ji tokia nelaiminga! Mama viską žino. Nesuprantu, 
kaip ji galėjo kažką įtarti, ir vis dėlto viską išsiaiškino. Vakar 
vakare Mama man pasirodė šiek tiek be nuotaikos, bet nelabai 
atkreipiau į tai dėmesį, laukdama, kol ji baigs savo kortų partiją, 
labai smagiai šnekučiavausi su ponia de Mertej, kuri pas mus 
vakarieniavo, ir mudvi beveik visą laiką kalbėjomės apie Dan- 
seni. Nemanau, kad galėjo mus išgirsti. Kai ji išėjo, sugrįžau į 
savo kambarį. 

Kaip tik nusirenginėjau, kai atėjo Mama ir liepė kambarinei 
išeiti; tada pareikalavo rakto nuo sekretero. Ji tai pasakė tokiu 
tonu, kad visa sudrebėjau ir man pakirto kojas. Apsimečiau, kad 
negaliu surasti, bet pagaliau turėjau nusileisti. Pačiame pirma- 
me stalčiuje, kurį ji atrakino, kaip tik ir gulėjo ševaljė Danseni 
laiškai. Buvau taip sutrikusi, kad kai ji manęs paklausė, kas tai 
yra, tesugebėjau pasakyti, jog nieko; kada ji pradėjo skaityti 
pirmąjį, kritusį į akis, kažkaip pasiekiau fotelį ir man iškart 
pasidarė taip silpna, jog praradau sąmonę. Kai tik atsipeikėjau, 
motina pašaukė mano kambarinę ir išėjo, paliepusi man mie- 
goti. Ji išsinešė visus ševaljė Danseni laiškus. Ir kiekvieną kartą 
visa suvirpu vos pagalvojusi, kas bus, kai man reikės su ja apie 
tai kalbėtis. Visą naktį praverkiau. 

Rašau tau paryčiui tikėdamasi, kad ateis Žozefina. Jei tik 


galėsiu pasikalbėti su ja akis į akį, tai prašysiu perduoti poniai 

de Mertej raštelį, kurį tuoj ir parašysiu; jei nepavyks, tai įdė- 
siu į tavo laišką, ir tu jį išsiųsi lyg nuo savęs. Tik ji vienintelė 
galėtų bent šiek tiek mane paguosti. Nors pasikalbėsime apie 
jį, nes jau nesitikiu jo pamatyti. Esu tokia nelaiminga! Gal ji 
bus tokia gera, kad apsiims perduoti laišką Danseni? Nedrįstu 
tokiuose reikaluose pasitikėti Žozefina, o dar mažiau galiu savo 
kambarine; galbūt tai ji papasakojo motinai apie laiškus mano 
sekretere. 

Negaliu tau ilgiau rašyti, nes man dar reikia laiko parašyti 
poniai de Mertej, taip pat ševaljė Danseni, o laišką jam reikia 
turėti jau gatavą, kad tik ji sutiktų perduoti. Paskui vėl atsigul- 
siu, kad mane rastų lovoje, jei kas nors įeitų į mano kambarį. 
Pasakysiu, jog sergu, kad tik nereikėtų eiti pas mamą. Aš labai 
ir nemeluoju, šitaip nesikankinau net kai turėjau karščio. Akys 
man tiesiog dega nuo ašarų ir taip spaudžia paširdžius, kad net 
sunku kvėpuoti. Vos tik pagalvoju, kad daugiau nebematysiu 
Danseni, tai norisi mirti. Sudie, mano brangioji Sofi. Daugiau 
nebegaliu rašyti, man akis užplūdo ašaros. 

Iš... 17" m. rugsėjo 7-oji 

Pastaba. Mes neįdėjome Sesilės Volanž laiško markizei, nes 
jo turinys niekuo nesiskiria nuo rašyto pries tai, tik viskas ne taip 
išsamiai išdėstyta. Laiško, siųsto Danseni, mes neradome: kodėl 


taip atsitiko, Skaitytojas sužinos is markizės de Mertej vikontui 


rašyto LXIII laiško. 

Ponia de Volanž - ševaljė Danseni 


Po to, kai piktnaudžiavote, Pone, motinos pasitikėjimu ir 
vaiko nekaltumu, be jokių abejonių, nesijausite nustebęs, kad 
daugiau jau nebūsite laukiamas šiuose namuose, kuriuose į ro- 
domą Jums nuoširdžiausią draugystę atsakinėjote pamindamas 
bet kokias padorumo normas. Todėl norėčiau paprašyti, kad 
daugiau čia nesilankytumėte, idant nereikėtų duoti atitinkamų 
nurodymų prie mano durų, kas sukompromituotų mus visus 
komentarais, kuriuos tarnai netruks visur paskleisti. Turiu tei- 
sę tikėtis, kad neversite manęs imtis šitokių priemonių. Taip 
pat įspėju: jei ateityje kartosite bent menkiausią bandymą 
užtemdyti mano dukteriai protą, kaip jau tai padarėte, griežtas 
atskyrimas nuo pasaulio visiems laikams išgelbės ją nuo Jūsų per- 
sekiojimų. Tad dabar priklauso tik nuo Jūsų, Pone, ar pabijosite 
pasidaryti jos nelaimės kaltininku, kaip visiškai nesibaiminote 
kėsintis į jos garbę. Mano sprendimas nepasikeis, aš apie tai jai 
jau pasakiau. 

Kartu gausite pridėtą paketą su savo laiškais. Tikiuosi, mai- 
nais atiduosite visus, kuriuos parašė mano duktė; ir nepriešta- 
rausite, kad neliktų jokio pėdsako iš to akibrokšto, apie kurį 
negaliu prisiminti be pasipiktinimo, ji - be gėdos, o Jūs - be 
sąžinės priekaištų. Turiu garbės būti etc. 

Markizė de Mertej - vikontui de Valmonui 


Na, taip, paaiškinsiu Jums, ką reiškia Danseni raštelis. Įvykis, 
po kurio jis parašytas, iš tiesų yra mano rankų darbas, netgi saky- 
čiau, kaip man dabar atrodo, tikras apsukrumo šedevras. Tuščiai 
negaišau laiko jau nuo tos dienos, kai parašėte savo paskutinį 
laišką, ir tariau kaip Atėnų architektas: „Tai, ką jis pasakė, aš 
padarysiu“ Tam romano herojus gerokai jaučia kliūčių stoką, 
todėl ir užmigo nuo palaimos! Oi, tegu jis pasikliauja manimi, 
aš jau jam užduosiu triūso; arba aš nusikalbu, arba jis neturės 
progos ramiai pamiegoti. Reikia jį išmokyti branginti laiką, ir 
puoselėju viltį, kad jau gailisi anksčiau prarastų patogių akimir- 
kų. Reikėtų, sakote Jūs, kad jis būtų šiek tiek paslaptingesnis, na, 
gerai! Šito dalyko ateityje jam nepritrūks. Ir man tai išėjo į gera, 
nes pamačiau savo klaidas; ir nė akimirkai nesudėsiu rankų, iki 
viską ištaisysiu. Taigi sužinokite, ką padariau. 

Vakar iš ryto grįžusi į namus perskaičiau Jūsų laišką, ir jis 
mane iš karto apšvietė. Įsitikinusi, kad Jūs teisingai nurodėte 
skausmo priežastis, rūpinsiuosi vien, kaip surasti būdą tai pa- 
gydyti. Bet dieną pradėjau nuo to, kad priguliau pamiegoti, 
nes nenuilstamasis ševaljė neleido man nusnūsti nė akimirkos, 
taigi dabar maniau atsipūsti; tik kur tau, galvoje buvo vien 
Danseni, rūpinausi, kaip jį išjudinti iš to neveiklumo ar bent jį 
už tai nubausti, ir niekaip negalėjau sudėti bluosto — tik gerai 


apgalvojusi visą planą, galėjau porą valandų pailsėti. 

Tą parųį vakarą nuėjau pas ponią de Volanž ir pagal savo su- 
manymą atskleidžiau paslaptį, jog, man atrodo, tarp jos dukters 
ir Danseni užsimezgęs pavojingas ryšys. Šita moteris, kaip tikra 
aiškiaregė kiaurai permačiusi Jus, dabar pasirodė tokia akla, kad iš 
pradžių atsakė, jog aš neabejotinai klystu. Negalėjau jai sakyti vis- 
ko, ką žinojau, tik paminėjau žvilgsnius, atskiras frazes, dėl kurių 
vien draugiškų bei padorumo paskatų turėjau rimčiau sunerimti. 
Tokiam atvejui kalbėjau ne prasčiau už sužiedėjusią davatką ir, 
jau suduodama lemiamą smūgį, pasakiau, kad man pasirodė, jog 
mačiau, kaip jie keitėsi laiškais. „Dabar prisiminiau, - pridū- 
riau, - kad vieną dieną man matant ji atidarė vieną savo sekretero 
stalčių, kur pamačiau nemažai popierių, kuriuos, be jokių abe- 
jonių, slapstė. Nežinote, su kuo ji taip dažnai susirašinėja?“ Čia 
ponios de Volanž veidas persimainė, ir pastebėjau, kaip jos akyse 
net ašaros suspindo. „Dėkoju Jums, mano garbingoji drauge, — 
pasakė ji, spausdama man ranką, - aš viską išsiaiškinsiu. 

Po šito pokalbio, kuris truko taip trumpai, kad negalėjo kelti 
jokių įtarimų, prisigretinau prie jaunesniosios. Bet greitai pali- 
kau ją ir paprašiau motinos, kad neišduotų manęs dukteriai, ir 
ji labai maloniai tai pažadėjo, nes atkreipiau dėmesį, kaip būtų 
puiku, jei vaikas manimi daugiau pasitikėtų ir atvertų savo širdį, 
o man šitaip atsirastų progų duoti jai protingų patarimų. Kas 
suteikia garantiją, kad ji išlaikys pažadą, tai jos noras suspindėti 
prieš dukterį savo įžvalgumu. 

Šitaip išsaugojau galimybę palaikyti tokius pat draugiškus 
santykius ir su jaunesniąja, o ponios de Volanž akyse neatro- 
dyti veidmainė, ko, beje, labiausiai norėjau išvengti. Laimėjau 
dar ir tai, kad nuo šiol galėjau kiek man lenda, ir dar slaptai, 
bendrauti su mergina, o motinai dėl to nekiltų nė menkiausias 


įtarimo šešėlis. 

Pasinaudojau tuo dar tą patį vakarą; vos baigiau kortų par- 
tiją, užsidariau su jaunėle atkampiame kambarėlyje ir pradėjau 
kalbą apie Danseni, kuris jai yra neišsenkama tema. Tiesiog 
smaginausi sukdama jai galvą malonumu pamatyti jį rytoj; ir 
šitaip kurstoma, kokių tik kvailysčių neprišnekėjo. Reikėjo jai 
sustiprinti viltį gauti tai, ką iš tikrųjų atiminėjau; tada tai būtų 
ypač stiprus smūgis, o aš esu įsitikinusi, kad kuo skaudžiau ji ken- 
tės, tuo ryžtingiau pirma pasitaikiusia proga ieškos sau atlygio 
už tai. Tarp kitko, naudinga pripratinti prie stiprių išgyvenimų 
tuos, kuriuos rengi gyvenimui, kupinam įvairiausių nuotykių. 

Be kita ko, ar taip jau sunku sumokėti keliomis ašarėlėmis už 
malonumą turėti savo Danseni? Juk ji dėl jo kraustosi iš proto! 
Na, gerai, galėčiau jai prižadėti, kad po šitos audros turės jį kur 
kas anksčiau negu pačiai pavyktų. Tai tik blogas sapnas, po kurio 
laukia nuostabus prabudimas; viską pasvėrus, man atrodo, ji 
turėtų jausti man padėką, o jei griebiausi šiokios tokios klastos, 
tai iš to galima neblogai pasilinksminti: 

Kvailiai mums patiekti, kad būtų kuo smagiau. 

Pagaliau išėjau labai patenkinta savimi. „Arba Danseni, — 
mąsčiau, - paakintas kliūčių dvigubai karščiau užsiliepsnos 
meile, ir tada padarysiu dėl jo viską, kas bus mano galiose; arba 
jei jis tik paprasčiausias kvailys, kaip kartais man atrodo, tai puls 
į neviltį ir prisipažins sumuštu - šiuo atveju bent jau atkeršysiu 
jam, kai tik paklius man į rankas; nuo to tik sustiprės motinos 
pagarba ir dukters draugystė man bei jų abiejų pasitikėjimas 
manimi. Turint omenyje Žerkurą, pagrindinį mano galvos 
skausmą, net jei užmačia nepasiseks ar pati elgsiuos nevykusiai, 
vis dėlto šitaip užvaldžiusi jo žmonos protą ir tą įtaką vėliau dar 


sustiprinusi surasiu tūkstančius būdų iš jo padaryti tą, kuo jis iš 

tikrųjų turi būti: Su tokiomis maloniomis mintimis ir atsigu- 
liau, todėl netrukus kietai užmigau ir labai vėlai atsikėliau. 
Vos prabudusi radau du raštelius, vieną iš motinos, o kitą - iš 
dukters; negalėjau ištverti iš juoko, kai abiejuose radau tą patį 
sakinį: „Esate vienintelė, iš kurios laukiu kažkokios paguodos: 
Iš tiesų, ar ne žaisminga guosti esančius pozicijose „už ir „prieš 
bei būti vienintele visiškai skirtingų stovyklų interesų įgaliotine? 
Tapau tarytum kokia dievybe, išklausančia priešingus aklų mir- 
tingųjų norus, bet nepajudinama savo sprendimuose. Vis dėlto 
atsisakiau to iškilnaus vaidmens ir pasidariau angelu guodėju, 
kaip yra pasakyta: aplankyk savo artimą, kai jis turi širdgėlą. 
Pradėjau nuo motinos ir radau ją tokią nuliūdusią, kad 
galėtumėte tokią būklę manyti daliniu kerštu už bėdas, kurias 
privertė Jus išgyventi dėl tos skaistuolės. Viskas ėjosi lyg burtų 
lazdele pamojus, tik šiek tiek nerimavau, kad ponia de Volanž 
nepasinaudotų šituo momentu ir vėl neatgautų savo dukters 
pasitikėjimo; tai būtų labai lengva ir tereikėtų pasikalbėti švelniu 
bei draugišku tonu, meiliai ir atlaidžiai davinėjant protingus 
patarimus. Laimei, ji apsiginklavo griežtumu, be to, taip nevy- 
kusiai elgėsi, kad man teliko tik paploti. Turiu pasakyti, kad jos 
idėjos galėjo sužlugdyti mūsų sumanymus, nes buvo nusprendusi 
išsiųsti dukterį atgal į vienuolyną, bet šį smūgį aš atrėmiau; įti- 
kinau, kad šitaip tik pagrasintų tuo atveju, jei Danseni ir toliau 
ją persekios; šitaip abu įsimylėjėliai pasidarys labai atsargūs, kas, 
manau, yra tiesiog būtina tikintis mūsų sumanymo sėkmės. 
Paskui pabuvau su dukterimi, net neįsivaizduojate, kaip jai 
tinka prie veido sielvartas! Nors ji mažai linkusi koketuoti, bet 
galiu užtikrinti, kad verks dažnai, bet šį kartą jos ašaros buvo be 
pašalinių minčių... Apstulbusi nuo to naujojo žavesio, apie kurį 


anksčiau visai nežinojau, o dabar tiesiog grožėjausi; iš pradžių 

ją guodžiau nelabai vykusiai, kas ne tik nepalengvino skausmo, 
bet veikiau jį tik sustiprino - šitaip aš ją visiškai nukamavau. Ji 
jau nebeverkė, ir pradėjau nuogąstauti, kad neprasidėtų trau- 
kuliai. Patariau atsigulti, ir ji sutiko; kuičiausi apie ją lyg būčiau 
kambarinė, nes iš ryto ji dar nebuvo užsiėmusi tualetu, ir greitai 
jos garbanos pradėjo draikytis ant pečių ir nepridengtų krūtų; 
ašją apkabinau, o ji įsikniaubė man į glėbį, ir ašaros vėl pasipylė 
savaime. Viešpatie! Kokia ji buvo graži! Ak, jei ir Magdalena 
buvo tokia, tau atgailaujanti turėjo būti kur kas pavojingesnė 
už nusidėjėlę. 

Kada susikrimtusioji gražuolė atsigulė lovą, pradėjau ją jau 
kaip reikiant guosti. Iš pradžių nuraminau, kad nėra ko bijotis 
vienuolyno. Sužadinau viltį slapta pasimatyti su Danseni; at- 
sisėdusi ant lovos krašto pasakiau: „Jei jis būtų čia!'; paskui, 
narstydama šitą temą, pamesdavau tai vieną, tai kitą raminančią 
piliulę, ir ji visiškai pamiršo savo liūdesį. Būtume išsiskyrusios 
visai patenkintos viena kita, jei ji nebūtų bandžiusi manęs įpa- 
reigoti, kad perduočiau Danseni laišką, o aš griežtai atsisakiau. 
Štai motyvai, kuriems neabejotinai pritarsite. 

Pirmiausia susikompromituočiau Danseni akyse, ir jei tai 
vienintelis motyvas, kurį nurodžiau merginai, tai Jums galėčiau 
išdėstyti begalę kitų. Ar nepastatyčiau į pavojų visų būsimų 
savo darbo vaisių, jei suteikčiau jaunuoliams tokį paprastą būdą 
kančioms sušvelninti? Likčiau visai patenkinta, jei priversčiau 
juos į šitą reikalą įvelti bent keletą tarnų; jei viskas klostysis 
gerai, kaip ir laukiu, teikia, kad žinios apie viską pasklistų iškart 
po vestuvių; ir nedaug atsirastų būdų, galinčių šioje srityje pa- 
sivaržyti su tarnais, o jei per kažkokį stebuklą jie neprakalbėtų, 
tai prabilrume mes, ir būtų labai patogu tą netaktą nurašyti į 


jų sąskaitą. 

Tereikia, kad Jūs šiandien tokią mintį pakištumėte Danseni; 
nesu visiškai tikra dėl panelės Volanž kambarinės, atrodo, ji ir 
pati ja nepasitiki, todėl nurodykite jam manąją, mano ištikimą- 
ją Viktuar. Čia jau aš pasirūpinsiu, kad šitas reikalas išdegtų. 
Tuo labiau ta mintis man patinka, kad toks pasitikėjimas bus 
naudingas vien mums, bet jiems tai kuo mažiausiai: matote, dar 
nebaigiau savo pasakojimo. 

Kai atsisakiau perduoti merginos laišką, kažkurią akimirką 
pabijojau, kad ji prašys, jog nuneščiau į paštą, tada nebegalėčiau 
išsiginti. Laimei, ar iš susijaudinimo, ar per nežinojimą, o gal dėl 
to, kad laiškas jai nebuvo toks svarbus, kaip atsakymas, kurio 
tokiu pat būdu negalėtų gauti, tai daugiau apie tai man nebekal- 
bėjo, bet, norėdama užbėgti tokiai užmačiai už akių bei užkirsti 
kelią pasinaudoti tokia galimybe, iškart ėmiausi priemonių; 
grįžusi pas motiną įtikinau, kad kuriam laikui kur nors išvežtų 
dukterį, pavyzdžiui, į kaimą... Tik kur? Ar širdis Jums stipriau 
nesuplakė iš džiaugsmo?.. Pas Jūsų tetą, senąją de Rozmond. 
Šiandien ji jau turės būti įspėta, šitaip Jūs nuvyksite pasimatyti 
su savo Davatka, kuri negalės paprieštarauti, esą buvimas kartu 
su Jumis jai pernelyg skandalingas, šitaip mano rūpesčiu ponia 
de Volanž pati ištaisys tą žalą, kurią Jums padarė. 

Bet paklausykite manęs, nepasinerkite į savo reikalus taip, 
kad turėtumėte apleisti šitą; neužmirškite, kad šituo esu labai su- 
interesuota. Noriu, kad taptumėte abiejų jaunuolių tarpininku 
ir patarėju. Taigi praneškite apie šitą kelionę Danseni ir pasiū- 
lykite jam savo paslaugas. Kaip vienintelį sunkumą nurodykite, 
kaip sunku bus perduoti gražuolei į rankas Jums išrašytą mano 
pasitikėjimo laišką, bet tučtuojau pašalinkite kliūtį pasiūlyda- 
mas susisiekimo būdą per mano kambarinę. Nekyla nė abejonės, 


kad jis pritars; ir Jums kaip atlygis atsivers ta visiškai nepatyrusi 

širdis, o tai visada kažkas įdomaus. Vargšė mergaitė! Kaip jai 
teks raudonuoti, kai Jums perduos savo pirmąjį laišką! Iš tiesų 
tas patikėtinio vaidmuo, prieš kurį atrastume tiek išankstinių 
nuostatų, yra labai šauni pramoga, ypač jei suteikiama galimybė 
rūpintis kitais, o Jums pasitaikė kaip tik toks atvejis. 

Perduodu į Jūsų rankas sėkmingą šios istorijos atomazgą. 
"Turite pats susiprasti, kada tinkamiausias laikas atvesti į sceną 
visus aktorius. Kaimas suteiks tūkstančius būdų; ir Danseni, 
esu tikra, apsireikš ten tučtuojau, vos duosite ženklą. Naktis, 
persirengimas, pravertas langas... ar maža kas? Bet jei mergaitė 
iš ten sugrįš tokia, kokia buvo čia, tai Jūs man už tai atsakysite. 
Jei Jums pasirodys, kad iš manęs jai reikia kažkokio padrąsinimo, 
nedelsdamas praneškite. Atrodo, esu davusi tokią gerą pamoką, 
kaip pavojinga saugoti laiškus, kad nebedrįstu jai pati parašyti; 
aš tvirtai laikausi planų iš jos padaryti savo mokinę. 

Berods pamiršau pasakyti, kad įtarimai dėl išaiškinto su- 
sirašinėjimo krito ant jos kambarinės galvos, bet aš atsukau 
juos į nuodėmklausį. Taip vienas akmuo nulėkė į du taikinius 
iš karto. 

Sudie, Vikonte; štai kaip ilgai Jums rašau, net pietūs vėluoja, 
bet savimeilė ir draugystė diktuoja man šį laišką, o tos abidvi 
ponios yra labai plepios. Dėl kitko, gausite tai apie trečią valan- 
dą, kol kas viskas, ką turite padaryti. 

Dabar galite manimi skųstis, jei tik išdrįsite; ir važiuokite 
apžiūrėti, jei taip Jus ten traukia, grafo de B*** giraitės. Sakėte, 
kad prižiūri ją savo draugų malonumui! Tikriausiai šitas žmogus 
yra viso pasaulio draugas? Bet sudie, aš alkana. 


Iš... 17** m. rugsėjo 9-oji 

Ševaljė Danseni - poniai de Volanž 
(Laiško kopija, kuri buvo pridėta prie 
LXVI vikonto laiško markizei) 


Nei bandydamas kaip nors pateisinti savo elgesį, nei skųsda- 
masis Jūsų griežtumu, Ponia, galiu tik apgailestauti dėl įvykio, 
per kurį trys žmonės tapo nelaimingi, nors visi trys verti kur kas 
geresnio likimo. Kai pats esi viso to priežastis, tai jauti skaudesnę 
širdgėlą negu tapęs auka, todėl dar nuo vakar dienos turėjau 
garbės bandyti atsakyti į Jūsų laišką, tam atrasti jėgų. Bet tiek 
dalykų turiu pasakyti, kad reikia tiesiog prisiversti; ir jei tas laiš- 
kas atrodys padrikas ir nenuoseklus, tai turėtume pajusti, kokia 
apgailėtina mano padėtis, ir parodyti šiek tiek atlaidumo. 

Leiskite man iš pradžių nesutikti jau su pirmąja Jūsų laiško 
fraze. Aš nepiktnaudžiavau, drįstu pasakyti, nei Jūsų pasiti- 
kėjimu, nei panelės de Volanž nekaltumu, ir visu savo elgesiu 
rodžiau tik pagarbą. Tai buvo vienintelis dalykas, kuris priklausė 
nuo mano geros valios, ir jei primetate man atsakomybę dėl 
savaime užgimusių jausmų, tai nepabijosiu teigti, kad tokie, 
kokius įkvėpė panelė Jūsų duktė, gali Jums ir nepatikti, bet jie 
nieko negali įžeisti. Norėčiau, kad dėl šito dalyko, kuriam esu 
jautresnis negu galėčiau Jums apie tai pasakyti, mano elgesį 
vertintumėte tik Jūs pati, o liudytojai tebūnie mano laiškai. 

Draudžiare man ateityje pas Jus rodytis, ir, be jokių abejo- 


nių, aš nusileisiu viskam, ką tik pageidautumėte nurodyti šita 

dingstimi, bet ar mano staigus ir negrįžtamas pradingimas 
nesukeltų tų pastabų, kurių norėjote išvengti, panašiai kaip 
įsakymai tarnams prie durų, kokių dėl tos pačios priežasties 
nenorėjote perduoti? Todėl ypač pabrėžčiau, kad tai kur kas 
svarbiau panelei de Volanž negu man. Meldžiu Jus skrupulingai 
pasverti visus dalykus ir neleisti, kad Jūsų griežtumas peraugtų 
apdairumą. Įsitikinęs, kad Jūsų dukters interesai diktuos Jūsų 
sprendimus, lauksiu iš Jūsų naujų nurodymų. 

Vis dėlto tuo atveju, jei leisite man nors retkarčiais apsilanky- 
ti, pasižadu, Ponia, (galite pasitikėti mano žodžiu) nesinaudoti 
tomis progomis asmeniškai pasikalbėti su panele de Volanž 
arba bandyti perduoti jai laišką. Baimė, kad tai gali pakenkti 
jos reputacijai, įpareigoja mane tokiai aukai; ir tik laimė nors 
retkarčiais ją matyti man už tai taptų atlygiu. 

Šita laiško pastraipa yra ir vienintelis atsakymas į tai, ką Jūs 
man kalbėjote apie tą dalią, kurią rengiate panelei de Volanž, 
ir kurią bandote sieti su mano elgesiu. Pažadėti Jums daugiau — 
vadinasi, apgauti. Niekingas suvedžiotojas galėtų pritaikyti savo 
sumanymus prie aplinkybių ir tikėtis palankesnės įvykių eigos, 
bet meilė, kuri mane įkvepia, teleidžia naudotis tik šiais dviem 
dalykais - tvirtybe ir pastovumu. 

Ir turiu sutikti su tuo, kad mane pamirštų panelė de Volanž, 
o aš savo ruožtu - ją taip pat? Ne, ne, niekada! Aš liksiu jai išti- 
kimas, nes daviau priesaiką, o šiandien ją atnaujinu. Atleiskite, 
Ponia, nuklydau nuo temos, grįžkime prie to paties. 

Dar reikia su Jumis aptarti vieną dalyką, dėl tų laiškų, kurių 
iš manęs prašote. Nuoširdžiai apgailestauju, kad prie tų nusi- 
žengimų, kuriuos man priskyrėte, prisidės ir atsisakymas, bet 


prašau išklausyti mano argumentus ir malonėti prisiminti, kai 

juos svarstysite, kad vienintelė paguoda nelaimėje, netekus Jūsų 
draugystės, — tai viltis išsaugoti Jūsų pagarbą. 

Panelės de Volanž laiškai, man visados buvę tokie brangūs, šią 
akimirką pasidarė dar vertingesni. Tai vienintelis dalykas, kuris 
man liko po jos; tik jie dar paliudija tą jausmą, kuris suteikė ža- 
vesį visam mano gyvenimui. Vis dėlto galite manimi tikėti - nė 
akimirkos neabejočiau juos Jums paaukoti, ir gailestį jų netekti 
nustelbtų troškimas įrodyti Jums mano giliausią pagarbą, tačiau 
mane sulaiko labai rimti motyvai, dėl kurių negalėsite manęs 
pasmerkti. 

Jūs iš tiesų išsiaiškinote panelės de Volanž paslaptį, bet leis- 
kite man pasakyti, kad matau rimto pagrindo galvoti, jog tai 
įvyko visai atsitiktinai, ir nemanau, kad ji galėjo prisipažinti. Aš 
negaliu smerkti veiksmų, kuriuos tikriausiai pateisina motiniš- 
kas rūpestis. Gerbiu Jūsų teises, bet jos nesiekia tiek, kad atleistų 
mane nuo mano pareigų. O švenčiausia jų - niekada neišduoti 
parodyto pasitikėjimo. Ir ji nebūtų įvykdyta, jei atskleisčiau ki- 
tam širdies paslaptis, kurias norėta atverti tik man. Jeigu panelė 
Jūsų duktė sutiks juos Jums patikėti, tai tegu viską papasakoja; 
tada tie laiškai pasidaro nebenaudingi. Jei ji, atvirkščiai, norėtų 
nuslėpti tą paslaptį, tai tikriausiai ir nesitikėsite, kad Jums ką 
nors praneščiau. 

Dėl to, kad tas įvykis būtų kruopščiai nuslėpras, kaip pagei- 
daujate, galite būti rami, Ponia, nes dėl visko, kas artimai susieta 
su panele de Volanž, sugebėčiau rūpestingumu net pralenkti 
motinos širdį. Kad Jums nebeliktų jokio pagrindo nerimauti, 
aš viską numačiau. Ant šio vertingo paketo iki šio buvo užrašas: 
„Dokumentai, kurie turi būti sudeginti“, dabar ten užrašyta: 


„Dokumentai, priklausantys poniai de Volanž“ Toks mano 

poelgis turėtų Jums paliudyti, jog mano atsisakymo negalėjo 
sukelti baimė, kad tuose laiškuose surastumėte kokį nors jausmų 
išpažinimą, dėl kurio Jums asmeniškai reikėtų apgailestauti. 

Štai, Ponia, koks išėjo ilgas tas laiškas. Bet ir tų žodžių neuž- 
tektų, jei keltų Jums bent menkiausią abejonę dėl mano jausmų 
garbingumo, dėl mano nuoširdaus apgailestavimo, kad likote 
manimi nepatenkinta, ir dėl mano pačios giliausios pagarbos, 
su kuria turiu garbės būti, etc. 


Iš... 17" m. rugsėjo 9-oji 

Ševaljė Danseni - Sesilei de Volanž 
(Įdėtas be antspaudo į LXVI laišką, 
siųstą Vikonto markizei de Mertej) 


O mano Sesile, kas dabar su mumis bus? Koks Dievas išgel- 
bės mus nuo gresiančių nelaimių? Tai tegul nors meilė suteikia 
mums ryžto jas ištverti! Kaip Jums pavaizduoti mano nustėrimą, 
mano neviltį, kai pamačiau savo laiškus ir perskaičiau ponios 
de Volanž raštelį? Kas galėjo mus išduoti? Ką galėtume įtarti? 
Gal Jūs padarėte ką nors neatsargaus? Ką šiuo metu veikiate? 
Kas Jums buvo pasakyta? Norėčiau viską žinoti, bet esu visiškoje 
nežinioje. Galbūt ir Jūs pati žinote ne ką daugiau už mane. 

Siunčiu Jūsų mamos raštelį ir mano atsakymo kopiją. Ti- 
kiuosi, kad pritarsite tam, ką parašiau. Man tiesiog būtina, kad 
pritartumėte ir visiems veiksmams, kurių ėmiausi po šito lem- 
tingo įvykio, ir vienintelis jų tikslas - gauti kokių nors naujienų 
iš Jūsų ir perduoti nors kokią žinutę nuo savęs. Ir kas žino? Gal 
net pasimatyti su Jumis, net laisviau nei anksčiau. 

Tik pagalvokite, mano Sesile, koks džiaugsmas, jei vėl būtu- 
me kartu, galėtume vėl prisiekti amžiną meilę ir matyti vienas 
kito akyse, jausti vienas kito širdyse, kad šita priesaika niekados 
nebus sulaužyta? Kokių tik kančių nepamirštum dėl tokios 
nuostabios akimirkos? Na, gerai, aš žinau, kad dar yra vilties, 
todėl meldžiu, kad pritartumėte mano veiksmams. Ką aš sakau? 


Už tą turiu būti dėkingas tik mane guodusio nuoširdžiausio 

savo draugo rūpesčiui; ir mano vienintelis prašymas būtų, kad 
leistumėte jam tapti ir Jūsų draugu. 

Galbūt nepasitaręs su Jumis neturėjau jam leisti naudotis 
Jūsų pasitikėjimu? Bet mane pateisina ir vargas, ir būtinybė. Va- 
dovavausi tik meile, kuri šaukiasi Jūsų atlaidumo ir prašo atleisti 
dėl neišvengiamo tokioje padėtyje paslapties atskleidimo, nes 
be šito galbūt liktume visiems laikams atskirti. Jūs pažįstate tą 
draugą, apie kurį Jums dabar kalbu, jis artimai bendrauja su ta 
moterimi, kurią labiausiai mylite. Tai vikontas de Valmonas. 

Kreipdamasis į jį, prašiau, kad įtikintų ponią de Mertej per- 
duoti Jums laišką. Jis suabejojo, kad toks sumanymas pavyktų; 
bet, negalėdamas pasikliauti ponia, galėjo užtikrinti jos kam- 
barinės palankumą, mat ji likusi jam kažkuo skolinga. Ji Jums 
ir perduos laišką, o Jūs galėsite per ją atsiųsti atsakymą. 

Bet iš tos pagalbos nebus naudos, jeigu, kaip numano ponas 
de Valmonas, Jums teks neactidėliotinai išvažiuoti į kaimą. Ir čia 
jis pats apsiima mums padėti. Moteris, pas kurią vyksite, yra 
jo giminaitė. Pasinaudodamas ta dingstimi, jis ten atsiras tuo 
pačiu laiku kaip ir Jūs, o per jį vyks mūsų susirašinėjimas. Jis 
netgi užtikrino, jei pasikliausite juo, kad suras mudviem būdų 
pasimatyti ten be jokio pavojaus, jog susikompromituosite. 

O dabar, mano Sesile, jei mane mylite, jei išgyvenate dėl 
mano nelaimės, jei, turiu vilties, esate apimta širdgėlos dėl to 
paties, ar atsisakysite pasitikėti žmogumi, kuris bus mūsų an- 
gelas sargas? Jei ne jis, būčiau nugrimzdėęs į neviltį, kad negaliu 
bent palengvinti Jums tų kančių, kurias aš ir sukėliau. Tikiu, kad 
jos pasibaigs, bet, mano mylimoji, pažadėkite, jog nepersiimsite 
jomis ir nesileisite galutinai sugniuždoma. Vien mintis apie 


Jūsų skausmą man yra nepakeliama. Atiduočiau gyvenimą, kad 

tik būtumėte laiminga! Jūs tai puikiai žinote. Tegu žinojimas, 
kad esate dievinama, suteikia bent kiek paguodos Jūsų sielai. O 


manajai tiesiog būtina, kad ją paguostumėte atleisdama mano 


meilei už tuos skausmus, kuriuos ji Jums atnešė. 


Sudie, mano Sesile, sudie, mano mylimoji. 


Iš... 17** m. rugsėjo 9-oji 

-—=JL 


Vikontas de Valmonas - markizei de Mertej 


Skaitydama tuos du pridėtus laiškus, matysite, mano mieloji 
drauge, ar gerai pasistengiau dėl Jūsų sumanymo. Nors jie abu 
datuoti šiandien, bet parašyti vakar pas mane ir man matant, 
o tame laiškelyje mergaitei pasakyta kaip tik tai, ką mudu ir 
norėjome. Galima tik lenkti galvą prieš Jūsų nepaprastą įžval- 
gumą, jei vertintum pagal sumanymų sėkmę. Danseni tiesiog 
krečiamas karštligės, ir tik pirma proga pasitaikys, kai nebeliks 
jam dėl ko priekaištauti. Jei jo naivioji mergelė nusiteiks nusi- 
leisti, viskas bus baigta tik spėjus jai atvykti į kaimą; žinau tam 
šimtus patikimų būdų. Jūsų rūpesčiu dabar visur prisistatinėju 
kaip „Danseni draugas“, o jam tetrūksta tik pasidaryti primcu. 

Juk jis dar visiškas jauniklis, tas Danseni! Nepatikėsite, bet 
niekaip negalėjau iš jo išpešti, kad prisižadėtų motušei atsisakyti 
savo meilės; lyg būtų taip sunku pažadėti, jeigu nusprendei to 
nesilaikyti! „Tai būtų apgavystė“, - nepaliaudamas kartojo jis; 
labai jau morali nuostata, ar ne, kai nori suvilioti jos dukterį ? 
Štai kokie yra žmonės! Visi yra tokie pat niekšai, kai brandina 
sumanymus, bet vos pasijunta per silpni juos įvykdyti, tą nege- 
bėjimą pavadina sąžine. 

Tai jau bus Jūsų reikalas neleisti, kad ponia de Volanž nebūtų 
nugąsdinta tais smulkiais išpuoliais, į kuriuos jaunuolis leidosi 
savo laiške; apsergėkite mus nuo vienuolyno; pabandykite 


įkalbėti, kad nereikalautų mergaitės laiškų. Visų pirma jis jų 

neatiduos, nes to paprasčiausiai nenori, ir čia aš jam pritariu; 
čia meilė ir protas priėjo teisingą bendrą sprendimą. Perskaičiau 
tuos laiškus, nors vos nesugraužė nuobodulys. Bet jie mums 
pravers. Dabar paaiškinsiu. 

Nors imamės atsargumo priemonių, viskas vis vien gali iškilti 
aikštėn; jei Žerkuro vestuvės neįvyks, vadinasi, visi mūsų suma- 
nymai žlugs? Bet aš savo ruožtu noriu atkeršyti motinai, taigi 
šiuo atveju pasinaudosiu proga nuplėšti jos dukteriai garbę. Šį 
bei tą parinkus iš šių laiškų ir paviešinus tam tikrą dalį, atrodys, 
kad jaunesnioji Volanž pirmoji ėmėsi iniciatyvos ir metėsi į 
viską stačia galva. O kai kurie laiškai saukompromituotų netgi 
motiną, nes galėtum prikišti neatleistiną aplaidumą. Jaučiu, kad 
dorasis Danseni iškart sumaištautų, betgi jis pats tiesiogiai į tai 
įsimaišęs, todėl priversime jį nugalėti savo sąžinės skrupulus. 
Tūkstantis galimybių prieš vieną, kad reikalas taip nepasisuks, 
bet reikia viską numatyti. 

Sudie, mano mieloji drauge; būtų malonu, jei atvyktumėte 
rytoj pas Marešalę de *** pavakarieniauti; aš negalėjau atsisa- 
kyti. 

Manau, Jums nėra reikalo aiškinti, jog, bendraudama su 
ponia de Volanž, turėtumėte laikyti paslaptyje mano sumany- 
mą vykti į kaimą; ji tučtuojau nuspręstų pasilikti mieste; jei tik 
atvažiuos į kaimą, tai nebebus kaip iš ten jau rytojaus dieną pa- 
bėgti; jei tik ji mums suteiks bent savaitę, prisiimu atsakomybę 


už sumanymo sėkmę. 

Prezidentė de Turvel - vikontui de Valmonui 


Nenorėjau Jums atsakinėti, Pone, ir turbūt tas sutrikimas, 
kurį jaučiu šią akimirką, įrodo, kad to tikrai neturėjau daryti. 
Vis dėlto nenoriu Jums palikti nė menkiausio pagrindo nusi- 
skysti manimi; tiesiog pasistengsiu įrodyti, kad padariau dėl 
Jūsų viską, ką galėjau. 

Jūs man leidote rašyti — taip sakote? Sutinku, bet kai pri- 
menate man šitą leidimą, manote, kad pamiršau, kokiomis 
sąlygomis jį gavote? Ir jei taip tvirtai jų laikyčiausi kaip Jūs — 
prastai, ar būtumėte gavęs iš manęs bent vieną atsakymą? Vis 
dėlto atsakau jau trečią kartą, ir kai Jūs darote viską, ką tik 
įmanoma, kad nutraukčiau tą susirašinėjimą, tai aš turiu ieškoti 
būdų, kaip pratęsti. Taip, toks būdas yra, bet jis vienintelis; ir 
jei atsisakysite juo naudotis, kad ir ką man kalbėtumėte, tuo tik 
parodysite, kaip mažai tai vertinate. 

Liaukitės su manimi bendravęs kalba, kurios nei galiu, nei 
noriu klausytis; sutramdykite jausmus, kurie mane įžeidžia, kelia 
siaubą ir kuriems tikriausiai neturėtumėte duoti tokios valios 
žinodamas, kad tai ir yra ta kliūtis, kuri trukdo bendrauti. Ar tie 
jausmai yra viskas, kam esate pajėgus, ir meilė mano akyse turi 
įgauti dar ir tokią kliaudą, kad draugystę padaro neįmanomą? 
Nejaugi nenorite, kad Jūsų drauge taptų ta, iš kurios troškote 
patirti žymiai švelnesnių jausmų? Net nesinori tuo tikėti: ta 
žeminanti mintis mane piktina, ji negrįžtamai nutolina nuo 


Jūsų. 

Siūlydama savo draugystę, Pone, duodu Jums viską, ką tu- 
riu, viską, kuo galiu laisvai disponuoti. Ko dar daugiau norite? 
Kad atsiduočiau tam švelniam jausmui, tiesiog sukurtam mano 
širdžiai, telaukiu Jūsų pritarimo; taip pat žodžio, kurio pareika- 
lausiu, kad šitos draugystės užteks Jūsų laimei. Užmiršiu viską, 
ką tik apie Jus kas nors galėtų pasakyti; pasikliausiu Jūsų gera 
valia, kuri palaikytų mano teisingą pasirinkimą. 

Matote mano nuoširdumą, jis turi paliudyti pasitikėjimą, ir 
tik nuo Jūsų priklausys, ar jis dar labiau sustiprės. Bet įspėju, kad 
pirmas žodis apie meilę jį sugriaus visam laikui ir sugrįš visos 
mano baimės; ir tai man taps ženklu, kad daugiau niekados 
nepratarčiau Jums nė žodžio. 

Jei, kaip sakote, atsižadėjote savo paklydimų, tai ar neteik- 
site pirmenybės naudotis garbingos moters draugyste prieš 
nusidėjėlei dėl Jūsų sukilusią sąžinės graužarį? Sudie, Pone; 
aišku, suprasite, kad po šitokių žodžių daugiau neturiu Jums 
ko pasakyti, iki sulauksiu atsakymo. 

Iš... 17** m. rugsėjo 9-oji 

Vikontas de Valmonas - prezidentei de Turvel 


Kaip man atsakyti, Ponia, į Jūsų laišką? Kaip išdrįsti būti 
tokiam, koks esu, jei nuoširdumas mane gali sužlugdyti Jūsų 
akyse? Nieko nepadarysi, taip reikia, o drąsos man užteks. 
Aš sakau, aš nuolat sau kartoju, kad svarbiau nusipelnyti Jūsų 
dėmesio negu Jus turėti; net jei visą laiką atsakysite man tos 
laimės, kurios nepaliaujamai trokštu, tai stengsiuosi įrodyti, 
kad bent mano širdis to verta. 

Kaip gaila, kad, - kaip pati sakėte, - atsižadėjau savo paklydi- 
mų! Su kokiu džiaugsmingu pakilimu skaityčiau šį laišką, į kurį 
šiandien drebu iš baimės atsakyti! Jūs kalbate su manimi atvirai, 
Jūs man rodote pasitikėjimą, Jūs man siūlote draugystę - kiek 
vertingų dalykų, Ponia, ir kokie apgailestavimai, kad negali tuo 
pasinaudoti! Kodėl nesu toks, koks buvau anksčiau? 

Jei būčiau toks iš tikrųjų, jei jausčiau Jums elementariausią 
potraukį, kaip sakoma, lengvabūdišką, pagimdytą paviršutiniš- 
ko susižavėjimo ir malonumų troškimo, kokį šiandien vis dėlto 
vadina meile, tai skubėčiau išpešti kuo daugiau naudos iš visur, 
kur tik įmanoma. Ne itin išrankus dėl priemonių, susirūpinęs 
vien, kad tik jos užtikrintų sėkmę, skatinčiau Jūsų atvirumą, 
jog geriau Jus perprasčiau; siekčiau Jūsų pasitikėjimo, kad Jus 
išduočiau; priimčiau Jūsų pasiūlytą draugystę vildamasis, kad 
pavyks suklaidinti... Kaip, Ponia? Ar šis vaizdas Jūsų negąsdina? 
Tiek to! Tai būtų tiksliai nukopijuota nuo manęs, jei pasakyčiau, 
kad sutinku būti Jūsų draugu... 

Ar aš? Ir aš sutikčiau su kažkuo dalytis jausmais, užgimu- 
siais Jūsų širdyje? Jei kada nors Jums tai pasakyčiau, niekada 
netikėkite. Nuo tos pat akimirkos ieškočiau būdų Jus apgauti; 
galėčiau dar geisti Jūsų, bet tikrai jau nemylėčiau. 

Ne, nėra mano akyse beverčiai dalykai ir tas mielas atvirumas, 
ir ramus pasitikėjimas, ir jausminga draugystė, ką Jūs minėjote... 
Bet meilė! Tik toji meilė, kurią įkvepiate, suvienijanti visuos 
šiuos jausmus ir suteikianti jiems daugiau polėkio, negalėtų 
nusileisti, kaip jie, iki tokios ramybės, iki tokio širdies šalčio, 
linkusio į palyginimus ir bijančio bet kam suteikti pirmenybę. 
Ne, Ponia, visiškai nesiruošiu būti Jūsų draugu; mylėsiu Jus 
pačia švelniausia, tuo pat metu ir pačia karščiausia, ir vis dėlto 
kupina gilios pagarbos meile. Galite ją įstumti į neviltį, bet 
nesugebėsite sunaikinti. 

Ir kokia teise siekiate užvaldyti širdį, iš kurios atsisakote 
priimti pagarbą? Koks rafinuotas žiaurumas sukelia pavydą 
dėl mano laimės Jus mylėti? Bet tai yra mano, tai nepriklauso 
nuo Jūsų, ir sugebėsiu tai apginti. Jeigu tai yra mano skausmo 
šaltinis, atrasiu jame ir vaistų. 

Ne, dar kartą ne. Išlikite abejinga iki užsispyrimo ir toliau, bet 
man palikite mano meilę. Jums patinka, kad esu nelaimingas! 
Tiek to! Tebūnie; pabandykite išjudinti mano tvirtumą, ir aš 
sugebėsiu Jus priversti, kad bent nuspręstumėte mano likimą; 
galbūt vieną gražią dieną pasidarysite man teisingesnė. Netgi 
nepuoselėčiau vilties, kad kada nors tapsite jautresnė, tik kad 
be jokių įtikinėjimų pati suprastumėte ir pasakytumėte: „Aš 
neteisingai apie jį galvojau: 

Tiksliau pasakius, Jūs pati sau esate neteisinga. Pažinoti Jus 


ir nemylėti, Jus mylėti ir nebūti pastoviam - tie du dalykai yra 

paprasčiausiai neįmanomi; ir netgi nepaisant kuklumo, kuris 
Jus taip puošia, Jums lengviau skųstis negu stebėtis tais jausmais, 
kuriuos pati pagimdėte. O man išlieka vienintelis pranašumas 
Jus branginti, ir nenoriu šito prarasti; atsisakydamas Jūsų klas- 
tingų malonių, prie Jūsų kojų atnaujinu priesaiką Jus mylėti 
amžinai. 

Sesilė Volanž - ševaljė Danseni 
(Rašyta ant popieriaus skiautelės pieštuku ir 


perrašyta Danseni) 


Klausiate, ką aš veikiu: myliu Jus ir verkiu. Motina su mani- 
mi nebesikalba; atėmė iš manęs popierių, plunksnas ir rašalą, 
todėl rašau pieštuku, kuris dar liko kažkaip atsitiktinai, ant Jūsų 
laiško skiautelės. Suprantama, pritariu visiems Jūsų veiksmams; 
pernelyg Jus myliu, kad galėčiau rinktis iš būdų gauti iš Jūsų nau- 
jienų bei perduoti nuo savęs. Aš nemėgau pono de Valmono ir 
nemaniau, kad jis yra Jūsų draugas; pabandysiu priprasti prie jo 
ir pamilsiu jį tik dėl Jūsų. Nežinau, kas galėjo mus išduoti; galbūt 
kambarinė arba mano nuodėmklausys. Esu labai nelaiminga; jau 
rytoj vykstame į kaimą; nežinau, kuriam laikui. Viešpatie! Jūsų 
daugiau nebematyti! Nerandu sau vietos. Sudie; bandykite tai 
perskaityti. Šie žodžiai, parašyti pieštuku, tikriausiai išsitrins, 
bet jausmai įrašyti mano širdyje - niekada. 

Vikontas de Valmonas - markizei de Mertej 


Turiu Jums duoti labai svarbų patarimą, mano mieloji 
drauge. 

Kaip jau žinote, vakar vakarieniavau pas Marešalę de *** ir 
užėjo kalba apie Jus, o aš pasakiau apie Jus ne tai, ką iš tikrųjų 
gero galvoju, bet gera tai, ko apie Jus negalvoju. Visi, atrodė, 
sutiko su mano požiūriu, ir tema ėmė greitai išsekti kaip visada 
tokiais atvejais, kada apie savo artimą kalbame tik gera, tačiau 
viską užginčijo vienas prieštarautojas — tai buvo Prevanas. 

„Apsaugok, Dieve, - pasakė jis net pasikeldamas iš vietos, — 
kad suabejočiau ponios de Mertej kuklumu! Bet drįstu manyti, 
kad tai ji užsitarnavo veikiau savo lengvabūdiškumu nei griežtais 
principais. Tikriausiai kur kas daugiau pastangų prireikia jai 
meilintis negu patikti; ir kaip dažnai nutinka, bėgiodami paskui 
vieną moterį mes susiduriame su daugybe kitų, tad gerai viską 
apsvarsčius, pasirodys, kad tos kitos vertingesnės už tą; vienus 
išblaško naujų potyrių noras, kitus sustabdo nuobodulys; tai 
moteris visame Paryžiuje, kuriai turbūt mažiausiai teko prie- 
šintis. Aš tai jau tikrai, - pridūrė jis, padrąsintas kelių moterų 
šypsenų, - nepatikėsiu ponios de Mertej kuklumu, kol, laksty- 
damas paskui ją, mirtinai nenuvarysiu šešeto arklių: 

Tas nevykęs sąmojis visiems patiko kaip ir visi panašūs daly- 
kai, kurie atsiduoda šmeižtu; skambant visuotiniam kvatojimui, 


Prevanas atsisėdo į savo vietą, tada jau pokalbis pasisuko kita 

vaga. Bet abidvi grafienės de P***, šalia kurių sėdėjo mūsų ere- 
tikas, pradėjo su juo uždarą pokalbį, kurį, laimei, man pavyko 
nugirsti. 

Ir jie nusprendė išmėginti Jūsų garbę susitarę, kad apie viską 
bus kalbama atvirai; neabejotina, kad iš visų priesaikų, duotų 
šitoje draugijoje, ši bus šventai išlaikyta. Bet Jus laiku įspėta, o 
patarlę žinote. 

Telieka pridurti, kad tas Prevanas, kurio Jūs nepažįstate, su- 
geba atrodyti labai mielas, be to, jis nepaprastai sumanus. Jeigu 
kartais išgirsdavote, kad esu apie jį atsiliepęs visai kitaip, tai tik 
dėl to, jog nemėgstu jo ir man patinka kaišioti jam pagalius, be 
to, gerai žinau, kokia svari yra mano nuomonė bent tarp kelių 
dešimčių pačių madingiausių moterų. 

Iš tikrųjų šitaip man pavykdavo labai ilgam sutrukdyti jam 
pasirodyti, kaip mes vadiname, didžiojoje arenoje; jis darydavo 
tikrus stebuklus, tik niekas apie tai nesužinodavo. Bet atgarsiai 
apie vieną jo trigubą nuotykį pritraukė visuotinį dėmesį, ir jis 
įgavo pasitikėjimo savimi, kokio iki šiol trūko, ir pasidarė iš 
tikrųjų pavojingas. Šiandien tai tikriausiai vienintelis žmogus, 
kurį bijau susitikti savo kelyje; nekalbant jau apie Jūsų asmeninį 
suinteresuotumą, man taip pat suteiksite tikrą paslaugą, jeigu 
kelyje į sėkmę suteiksite jam progą pabūti juokingam. Perduodu 
jį į geras rankas ir turiu vilties, kad iki mano sugrįžimo jis jau 
bus žlugęs žmogus. 

Savo ruožtu pažadu, kad iki logiškos pabaigos suvesiu vi- 
sus Jūsų globotinės istorijos galus ir užsiimsiu tuo ne mažiau 
kruopščiai kaip su savo gražiąja Skaistuole. 

Ji jau atsiuntė man savo kapituliacijos programą. Visas jos 


laiškas persmelktas troškimu būti apgautai. Tiesiog neįmanoma 

pateikti tam parankesnio ir nuvalkiotesnio būdo. Ji nori, kad 
tapčiau jos dyaugu. Bet aš visada teikiu pirmenybę tik naujausiai 
ir sunkiausiai metodikai ir nė nemanau pasirašyti tokio pigaus 
sandorio; ne tam ėmiausi tokio vargo dėl jos, kad viskas pasi- 
baigtų įprastiniu suviliojimu. 

Mano sumanymas yra visai kitoks, ir ji turi pajusti, būtent 
pajusti, kiekvienos aukos, kurią sudės dėl manęs, vertę ir mastus; 
negalvoju jos nuvesti link savo tikslo taip greitai, kad net sąžinės 
priekaištai nespėtų jos pasivyti; jos dorybė turi išleisti paskutinį 
atodūsį po lėtos agonijos, o ji pati savo jėgomis nesugebėtų nu- 
lipti nuo to sielvartingojo spektaklio scenos; ir suteikti jai laimę 
laikyti mane savo glėbyje tik tada, kai jau nebegalės slėpti savo 
geismo. Iš tiesų būčiau nedaug vertas, jei nebūčiau vertas, kad 
manęs prašytų. Pagaliau bent jau turiu atkeršyti pasipūtusiai 
moteriai, kuri rausta, jei pripažįsta, kad kažką dievina? 

Taigi atsisakiau jos brangiausios draugystės ir pasilikau 
mylimojo titulą. Kadangi visiškai neslepiu, kad čia kalbama 
ne apie žodinį skirtumą, bet apie titulą, kurį yra labai svarbu 
išsikovoti, ir labai pasistengiau rašydamas laišką, idant išeitų kuo 
padrikesnis, nes tik šitaip įmanoma perteikti jausmą. Pagaliau 
nusisvaičiojau kiek tik galėjau, nes be kliedesio nebūna jokio 
švelnumo; manau, dėl pastarosios priežasties moterys yra kur 
kas gabesnės už mus meilės laiškų rašyme. 

Savąjį užbaigiau pataikavimais remdamasis savo išsamiais 
tyrimais. Po to, kai moters širdis patiria spaudimą, jai prirei- 
kia atokvėpio, ir esu pastebėjęs, kad kiekvienai moteriai pati 
minkščiausia pagalvė yra pataikavimas. 

Sudie, mano mieloji drauge. Išvykstu rytoj. Jei norite ką nors 


perduoti grafienei de ***, tai pas ją kaip tik ruošiuosi užsukti, 

bent jau papietauti. Apmaudu, kad išvykstu nepasimatęs su Ju- 
mis. Siųskite man savo išmintinguosius nurodymus ir padėkite 
savo įžvalgiais patarimais lemiamą akimirką. 
Saugokitės Prevano; kad tik galėčiau Jums kada nors atlyginti 
šitą auką! Sudie! 
Iš... 17"* m. rugsėjo 11-oji 


LXAAXI laiškas 

Vikontas de Valmonas - markizei de Mertej 


Tas pavėpęs jėgeris Paryžiuje pamiršo mano portfelį! Mano 
Gražuolės laiškai, taip pat Danseni rašyti jo mažajai Volanž — 
viskas liko, o man viskas yra reikalinga. Dabar jis grįžta, kad 
ištaisytų savo kvailystę, ir kol balnoja arklį, papasakosiu savo 
šios nakties nuotykį - patikėkite, veltui laiko tikrai negaištu. 

Nuotykis pats savaime mažai vertas dėmesio, tai lyg pašildy- 
tas Vikontienės de M*** patiekalas. Bet kai kurie epizodai yra 
labai įdomūs. Be to, man malonu Jums parodyti, kad pasižymiu 
didžiuliu talentu ne tik pražudyti moteris, bet ir ne ką mažesniu 
jas išgelbėti, kai to užsinoriu. Visą laiką imuosi tik sunkiausio 
arba žaismingiausio vaidmens ir niekada nesigraužiu ką nors 
gera padaręs, jei tik iš to būna kokia nors pamoka, ar tiesiog 
pasilinksminu. 

Taigi čia sutikau Vikontienę, ir kai prie kimbančių prie ma- 
nęs svečių, kad pasilikčiau nakvoti pilyje, prisidėjo ir ji su savo 
įkyriais prašymais, tada jai atsakiau: „Gerai! Sutinku, bet su 
sąlyga, kad naktį praleisime kartu. - „Tai neįmanoma, - atsakė 
ji. - Čia yra Vresakas“ Iki tol man atrodė, kad tą sakau jai vien 
iš pagarbos, bet žodis „neįmanoma, kaip visada, iškart uždegė 
mane. Jaučiausi pažemintas, kad mane aukoja dėl Vresako, ir 
tariau sau, jog šito nepakęsiu, taigi aš užsispyriau. 

Aplinkybės tikrai nebuvo palankios. Tas Vresakas pasirodė 
toks žioplys, kad Vikontui kilo dėl jo tam tikrų įtarimų; ir Vi- 

kontienė netgi negalėjo jo priimti pas save, tad abu susitarė, kad 
vienu metu atvažiuos pas tą gerąją Grafienę, idant pabandytų iš 
teisėto vyro nugvelbti keletą naktelių. Iš pradžių Vikontas net 
susierzino čia sutikęs Vresaką, bet jis buvo aistringesnis medžio- 
tojas už pavyduolį ir tik dėl to čia pasiliko; taigi Grafienė, kaip 
jai įprasta, įkurdino žmoną apartamentuose pagrindiniame 
koridoriuje, o vyrui ir meilužiui pasiūlė įsitaisyti, kur jiems 
patinka. Piktoji lemtis lėmė, kad įsikurčiau priešais juos. 

Tą pačią dieną, tai yra vakar, Vresakas, kaip įsivaizduojate, 
pataikaudamas Vikontui vyksta su juo medžioti, nors tam daly- 
kui nejaučia nė menkiausio potraukio, suprantama, tikėdamasis 
naktį jo žmonos glėbyje atlygio už tą nuobodulį, kurį dieną 
kentė nuo vyro; o man atrodė, kad kaip tik jam ir reikėtų poilsio, 
tad ėmiausi įtikinėti jo meilužę sudaryti tokią galimybę. 

Man tai pavyko ir prikalbinau, kad ji dėl tos medžioklės, 
į kurią jis sutiko eiti, be jokių abejonių, tik dėl jos, pradėtų 
kivirčą. Kvailesnės priekabės negalėjai sugalvoti, bet nesuras- 
tum pasaulyje moters, geriau sugebančios pavaduoti logiką 
susierzinimu ir tuo sunkiau aprimstančios, jei tik yra neteisi. 
Beje, proga aiškintis santykius buvo itin neparanki; bet man 
tereikėjo vos vienos nakties, todėl pasirodė visai priimtina, jei 
jie susitaikytų jau rytoj. 

Kai Vresakas sugrįžo, dama pasitiko jį susiraukusi. Jis tik 
norėjo sužinoti priežastį, bet iškart susilaukė priekaištų. Jis 
bandė teisintis, bet vyras buvo šalia, tad kalbas turėjo nutraukti; 
dar norėjo pasinaudoti valandėle, kai vyras trumpam išėjo, kad 
bent pasiklaustų, ar norės jį išklausyti vakare, bet čia Vikontienė 
pasiekė savo aukščiausią lygį. Ji pradėjo piktintis vyrų įžūlumu, 
kurie, pasinaudoję moters gerumu, tiki, jog ir toliau gali tuo 


piktnaudžiauti, netgi kai moteriai yra pagrindo nusiskųsti jų 


“— 208 —+7+* 


(SN | | PAVOJINGI RYŠIAI La) 


elgesiu; taip mikliai pasukusi ginčą tokia linkme, ji pradėjo 
kalbėti apie švelnumą ir jautrumą, o Vresakas visai sumišo ir 
net neturėjo ko pasakyti; netgi man pačiam ėmė atrodyti, kad 
ji yra teisi, nes vis dėlto, suprantate, kaip jų abiejų draugas, pats 
dalyvavau šitame pokalbyje. 

Pagaliau ji kilniaširdiškai pareiškė, kad medžioklės nuo- 
vargio neleis papildyti dar ir meilės išsekimu, ir ją kankintų 
sąžinė, jei sudrumstų tokias malonias pramogas. Sugrįžo vyras. 
Vresakas nusiminė, kad neteko galimybės dėstyti savo argumen- 
tus, ir kreipėsi pagalbos į mane; labai ilgai postringavęs apie 
savo motyvus, kuriuos žinojau ne prasčiau už jį, jis meldė, kad 
pasikalbėčiau su Vikontiene, ir aš pažadėjau. Ir aš tikrai su ja 
pasikalbėjau, bet tam, kad padėkočiau ir sutarčiau pasimatymo 
laiką bei būdą. 

Ji paaiškino, kad yra įkurdinta tarp vyro ir meilužio kam- 
barių, todėl kur kas apdairiau būtų pačiai nueiti pas Vresaką, 
užuot priėmus jį pas save; lygiai taip pat būtų geriau užeiti pas 
mane, nes esu apgyvendintas kaip tik priešais; ji pasirodys, vos 
tik kambarinė paliks ją vieną; man tereikia palikti savo kambario 
duris šiek tiek praviras ir laukti. 

Viskas vyko, kaip buvome sutarę, ji pas mane atėjo apie pirmą 
valandą nakties — 

su permatomu drabužiu 

Gražuolė, tik pakirdusi iš miego. 

Nesu tuščiagarbis, todėl nesiplėsiu į tos nakties smulkmenas, 
pagaliau gerai mane pažįstate, žodžiu, savimi aš likau paten- 
kintas. 

Paryčiui turėjome skirtis. Štai čia ir prasideda visas įdomu- 
mas. Ta lengvapėdė prisiminė palikusi savo duris praviras, ir 


radome jas užsitrenkusias, o raktas liko viduje; Jūs net negalite 

įsivaizduoti, su kokia neviltimi Vikontienė ištarė: „Ak! Aš esu 
žuvusi!“ Reikia sutikti, kad būtų perdėm linksma ją palikti to- 
kioje padėtyje, bet ar galėčiau sutikti, jog moteris pražūtų dėl 
manęs, jei ne aš ją prapuldžiau? Ar galėjau aš, kaip dauguma 
žmonių, pasiduoti aplinkybių valdžiai? Taigi reikėjo sugalvoti 
kokį nors gelbėjimosi būdą. O ką Jūs darytumėte, mano mie- 
loji drauge? Štai kaip aš pasielgiau, ir viskas kuo puikiausiai 
susidėliojo. 

Greitai apžiūrėjau, kad tas duris nesunkiai galima išversti, 
bet kiltų daug triukšmo. Todėl man vargais negalais pavyko 
prikalbinti Vikontienę, kad imtų šaukti siaubo kupinu balsu, 
lyg būtų įsibrovęs vagis ar žudikas etc. Susitarėme, kad po pir- 
mo jos riksmo aš išversiu duris, o tada ji ners į savo lovą. Net 
neįsivaizduojate, kiek prireikė laiko, kad ji pasiryžtų, nors jau 
viską buvome aptarę. Pagaliau debatai baigėsi, o durys pasidavė 
jau po pirmo spyrio. 

Gerai, kad Vikontienė tuščiai negaišo laiko, nes vos ne tą 
pačią akimirką koridoriuje pasirodė Vikontas ir Vresakas, paskui 
į savo ponios kambarį įlėkė ir kambarinė. 

Aš vienintelis išsaugojau šaltą protą ir susivokiau, kad. 
pirmiausia reikia užgesinti naktinį šviestuvą ir numesti jį ant 
žemės; įsivaizduokite, kaip juokinga būtų suvaidinti panišką 
baimę, jei kambaryje dega šviesa. Paskui pradėjau barti vyrą 
ir meilužį, kad miega lyg letargu, įrodinėdamas, jog baisingi 
šauksmai, kuriuos išgirdęs atbėgau, ir mano pastangos išversti 
duris tęsėsi ne mažiau nei penkias minutes. 

Vikontienė, atsidūrusi savo lovoje ir visiškai atgavusi drąsą, 
uoliai man pritarinėjo ir prisiekinėjo visais dievais, kad kamba- 


ryje tikrai buvo vagis, o jos šūkavimai pasirodė tokie nuoširdūs, 

nes dar niekad gyvenime nebuvo patyrusi tokios baimės. Mes 
iššniukštinėjome visur, tik nieko neradome, bet aš atkreipiau 
dėmesį į nuverstą naktinį šviestuvą ir nusprendžiau, jog tą 
sąmyšį ir siaubą neabejotinai bus sukėlusi žiurkė; mano nuo- 
monei pritarta vienbalsiai, ir po keleto nuvalkiotų sąmojų apie 
smulkius graužikus Vikontas nuėjo į savo kambarį ir atsigulė į 
lovą, paprašęs žmonos ateityje bendrauti su kur kas taikesniais 
padarėliais. 

Vresakas, pagaliau likęs su mumis vienas, prisiartino prie 
Vikontienės, kad švelniai jai pasakytų, jog tai buvęs pačios 
Meilės kerštas, o ji, žiūrėdama į mane, jam atsakė: „Tikriausiai 
ji buvo labai užpykusi, kad taip žiauriai keršijo, bet, - pridūrė 
ji, - dabar esu labai pavargusi ir noriu miegoti: 

Buvau labai geros nuotaikos, todėl, prieš sugrįždamas į 
savo kambarį, užsistojau Vresaką ir ėmiausi sutaikymo misijos. 
Meilužiai puolė vienas kitam į glėbį, paskui apibėrė bučiniais 
ir mane. Man jau nerūpėjo Vikontienės bučiniai, bet turiu pa- 
sakyti, kad Vresako meilumai teikė malonumo. Mudu išėjome 
kartu, aš išklausiau jo ilgiausias padėkas, ir kiekvienas grįžome 
į savo lovą. 

Jei šita istorija Jums pasirodys žaisminga, tai nelaikykite jos 
paslaptyje. Po to, kai aš prisilinksminau, būtų teisinga, jei ir pub- 
lika sulauktų savo eilės. Dabar šį bei tą pasakiau apie nuotykį, 
bet galbūt greitai tą patį kalbėsime ir apie jo dalyvę? 

Sudie, jau kokia. valanda, kai manęs laukia jėgeris; dar 
akimirka, kad perduočiau Jums bučinį, be to, patarčiau ypač 


sergėtis Prevano. 


Iš... pilies, 17“ m. rugsėjo 13-oji 

Ševaljė Danseni - Sesilei Volanž 


(perduotas tik 14-ąją) 
O, mano Sesile! Kaip aš pavydžiu Valmonui! Rytoj jis Jus 


pamatys. Tai jis perduos Jums šį laišką; o aš, kankindamasis 
toli nuo Jūsų, vilksiu savo varganą dalią nelaimingas ir apimtas 
širdgėlos. Mano drauge, mano švelniausioji drauge, pagailėkite 
manęs skausmuose, ypač dėl tų, kuriuos suteikiau Jums; štai dėl 
ko mane apleidžia bet koks ryžtas. 

Koks siaubas, kad sukėliau Jums tiek skausmo! Jei ne aš, 
būtumėte laiminga ir gyventumėte ramiai. Ar atleidžiate man? 
Pasakykite! Ak! Pasakykite, kad man atleidžiate, pasakykite, 
kad mane mylite ir mylėsite visada. Man reikia, kad Jūs tai vis 
kartotumėte. Ne, aš tuo neabejoju, bet man atrodo, kad kuo 
tikresnis esi, tuo maloniau išgirsti. Jūs mane mylite, ar ne? 
Taip, Jūs mylite mane visa širdimi. Aš nepamiršau, kad tai buvo. 
paskutinieji žodžiai, kuriuos girdėjau iš Jūsų. Kaip giliai jie man 
krito į širdį! Kaip stipriai joje įsirėžė! Ir su kokiu ji džiaugsmu 
į juos atsiliepė! 

Deja! Tą laimės akimirką negalėjau nuspėti žiauraus likimo, 
tykojusio mūsų. Darykime ką nors, mano Sesile, kad paleng- 
vintume savo dalią. Jei tikėtum mano draugu, tai užtenka, kad 
visiškai juo pasitikėtume. 

Prisipažįstu, mane nuliūdino nepalanki Jūsų nuomonė apie 


jį. Cia atpažįstu Jūsų mamos nuostatas, ir tik nusileisdamas jai 

kurį laiką vengiau bendrauti su šiuo labai maloniu žmogumi, 
kuris šiandien taip stengiasi dėl manęs ir daro viską, kad mes vėl 
būtume kartu, kai Jūsų mama mudu išskyrė. Maldauju, mano 
brangioji drauge, žiūrėkite į jį palankesne akimi. Pagalvokite, 
kad jis yra mano draugas, taigi norėtų būti ir Jūsų draugas, ir gali 
grąžinti man laimę Jus matyti. Jei šie samprotavimai neįtikina, 
mano Sesile, tai nemylite manęs taip, kaip aš Jus myliu, nemy- 
litre manęs taip kaip anksčiau. Ak! Jei kada nors imsite mane 
mažiau mylėti... Bet ne, mano Sesilės širdis priklauso man, ir tai 
visam gyvenimui; ir jei turiu bijoti nelaimingos meilės, tai jos 
pastovumas išgelbės mane nuo išduotos meilės kančių. 

Sudie, mano žavingiausioji drauge; nepamirškite, kad aš 
kenčiu ir tik nuo Jūsų priklauso, ar būsiu laimingas, visiškai lai- 
mingas. Išklausykite mano širdies norų ir priimkite švelniausius 
mano meilės bučinius. 


Paryžius, 17** m. rugsėjo 11-oji 

Vikontas de Valmonas - Sesilei Volanž 


(pridėtas prie ankstesniojo) 


Draugas, kuris pasirengęs Jums tarnauti, sužinojo, kad netu- 
rite jokių rašymo priemonių, todėl jomis jau pasirūpino. Apar- 
tamentų, kuriuose esate įsikūrusi, prieškambaryje po didžiąja 
spinta, iš kairės, rasite paketą su popieriumi, plunksnomis ir 
rašalu, o naują siuntinį gausite, kai tik paprašysite; jam atrodo, 
kad tai patikima saugojimo vieta, jei tik nerasite geresnės. 

Jis prašo Jūsų neįsižeisti, jei viešose vietose nekreips į Jus dė- 
mesio ar žiūrės kaip į vaiką. Tokia laikysena jam atrodo būtina, 
kad būtų užtikrintas elementariausias saugumas ir būtų galima 
dėti vaisingas pastangas dėl mano draugo ir Jūsų laimės. Jis ban- 
dys ieškoti progų su Jumis pasikalbėti tik tada, kai turės kokių 
nors naujienų pranešti arba ką nors perduoti; jis tiki, kad tos 
pastangos vainikuosis sėkme, jei jas uoliai palaikysite. 

Jis taip pat pataria grąžinti jam visus laiškus, kuriuos gausite, 
kad būtų kuo mažesnė rizika susikompromituoti. 

Jis baigia laišką užtikrindamas, kad jei parodysite jam pasi- 
tikėjimą, jis pasirūpins sušvelninti pernelyg žiaurios motinos 
persekiojimus, nuo.kurių nukentėjo dvejetas asmenų, iš kurių 
vienas yra mano geriausias draugas, o kitas jam atrodo vertas 
kuo didžiausių simpatijų. 


Iš... pilies, 17** m. rugsėjo 14-oji 

Markizė de Mertej - vikontui de Valmonui 


Et, mano drauguži, nuo kada pasidarėte toks baikštus? Ar 
tikrai tas Prevanas yra toks baisus? Tik pasižiūrėkite, kokia esu 
kukli ir paprasta moteris! Su šiuo neprilygstamuoju širdžių 
užkariautoju labai dažnai pasitaikydavo susitikti, bet aš vos 
teikdavausi į jį pažvelgti! Jei ne Jūsų laiškas, niekad nebūčiau 
atkreipusi į jį dėmesio. Vakar tą neteisybę ištaisiau. Operoje jis 
sėdėjo beveik priešais mane, ir aš juo užsiėmiau. Jis bent jau yra 
gražus, tikrai labai gražus, ir kokie švelnūs veido bruožai! Iš arti 
turėtų atrodyti dar gražesnis. Jūs juk sakėte, kad jis nori mane 
turėti! Man tai būtų tikra garbė ir malonumas. Rimtai, užėjo 
man tokia užgaida, ir prisipažįstu, kad jau žengiau ta linkme 
pirmuosius žingsnius. Tik nežinau, ar jie bus nusisekę. Viskas 
vyko taip. 

Kai išėjome iš Operos, jis buvo vos per du žingsnius nuo 

manęs, ir aš labai garsiai susitariau su Markize de *** penktadienį 
pavakarieniauti pas Marešalę. Atrodo, tai kol kas vieninteliai 
namai Paryžiuje, kur galėčiau su juo susitikti. Neabejoju, kad 
jis mane išgirdo... Jei tas nedėkingasis sumanys neateiti? Bet, 
sakykite, kaip Jums atrodo, ar jis ateis? Ar žinote, jei jis neateis, 
tai man visam vakarui bus sugadinta nuotaika? Pats matote, 
kad jam neteks įdėti daug pastangų bėgiojant paskui mane, 
ir dar labiau Jus nustebins, jog dar mažiau pastangų prireiks, 


idant man patiktų. Jis sakė, esąs pasirengęs mirtinai nuvaryti 

šešis arklius lakstydamas paskui mane! Oi, aš išsaugosiu tiems 
arkliams gyvybę! Man niekaip neužteks kantrybės taip ilgai 
laukti. Jūs juk žinote, kad nesu įpratusi ko nors vilkinti, jei kartą 
nutariau, tai ir darau. 

Ką gi, sutikite, kad man ką nors protinga pranešti yra tiesiog 
šaunus dalykas! Ar rimtas Jūsų pata7i72as nebuvo kuo geriau- 
siai įvertintas? Ko gi Jūs dar norite! Kiek laiko aš čia tiesiog 
vegetuoju! Jau kone pusantro mėnesio nedalyvavau kokiame 
nors smagesniame pasilinksminime. Ir štai proga pati ateina, 
ar galiu jos atsisakyti? Gal darbas nebūtų vertas pastangų? Ar 
dar gali būti kas nors maloniau, nors Jūs tam priskirtumėte ir 
visiškai priešingą vertę? 

Netgi Jūs, pats asmeniškai, esate priverstas pripažinti jo pra- 
našumą; Jūs ne tik giriate jį, bet dargi ir pavydite. Tiek jau to! 
Būsiu judviejų teisėju, bet iš pradžių reikia susirinkti duomenis, 
štai ką ir galvoju daryti. Ir aš būsiu nepaperkamas teisėjas, o 
judu būsite padėti ant tų pačių svarstyklių. Pavyzdžiui, visą Jūsų 
istoriją aš turiu, ir byla jau iki galo ištirta. Ar nebūtų teisinga, jei 
nuo šiol užsiimčiau Jūsų priešininku? Taigi nusileiskite geruoju, 
o tam, kad galėčiau imtis kitos bylos, prašau paaiškinti, kokio 
trigubo nuotykio jis buvo herojumi? Jūs taip aiškiai kalbate, lyg 
visą gyvenimą vien tuo ir būčiau domėjusis, o iš tiesų težinau 
tik tai, ką man sakėte. 

Tikriausiai viskas nutiko tuo metu, kai buvau išvykusi į 
Ženevą, o Jūs man vien iš pavydo apie tai neparašėte. Kuo 
greičiau ištaisykite'šią klaidą, atsiminkite, kad viskas, kas tik su 
juo susieta, man labai įdomu. Atrodo, kad apie tai dar kalbėta, 
kai jau buvau grįžusi iš užsienio, bet tuo metu rūpinausi visai 
kitais dalykais, be to, net nesiklausau tokių istorijų, kurios viena 


diena jau pasenusios. 

Net jeigu tai, ko prašau, Jums ne itin malonus dalykas, ar tai 
nėra ir taip pernelyg maža kaina už visą mano rūpestį Jūsų rei- 
kalais? Ar ne mano dėka daugiau suartėjote su savo Prezidente, 
kai dėl savo kvailysčių sugebėjote tik nutolti? Ar ne aš įdėjau 
Jums tiesiai į rankas priemones atkeršyti poniai de Volanž už 
jos tulžingą iniciatyvą? Kaip dažnai skųsdavotės, kad sugaištate 
begalę laiko nuotykių paieškoms! O dabar viskas Jūsų panosėje. 
Meilė, neapykanta, o jums tereikia pasirinkti - viskas po vienu 
stogu; ir Jūs, mėgaudamasis dvigubu gyvenimu, galite viena 
ranka glamonėti, o kita - smogti. 

Net už tą savo nuotykį su Vikontiene esate man skolingas. 
Pačia istorija aš esu patenkinta, bet, kaip Jūs sakote, reikia, kad 
apie tai būtų ir kalbama; nors šis atsitikimas galėjo Jus įpareigo- 
ti - kaip suprantu - suteikti pirmenybę paslapties išlaikymui, 
o ne skandalui, bet reikia pripažinti, kad ši moteris vis dėlto 
neverta tokio garbingo elgesio. 

Be to, pati esu ja nepatenkinta. Ševaljė Belrošui ji atrodo 
kur kas gražesnė negu to norėčiau; pagaliau ir dėl daugelio kitų 
priežasčių norėčiau surasti dingstį, kad galėčiau nutraukti su ja 
ryšius: tik ar įmanoma surasti geresnį pretekstą, jei gali tiesiog 
pasakyti: „Su šia moterimi tiesiog nepadoru bendrauti: 

Sudie, Vikonte; nepamirškite, kad Jūsų esamoje padėtyje 
laikas yra labai brangus, o aš savąjį panaudosiu rūpindamasi 


Prevano laime. 


Paryžius, 17“7 m. rugsėjo 15-oji 

Sesilė Volanž - Sofi Karnė 

(Pastaba. Šiame laiške Sesilė Volanž labai išsamiai pasakoja 
apie su ja susijusius įvykius, kuriuos Skaitytojas jau sužinojo 
iš LIX ir kitų laiškų. Mums atrodė, kad tuos pasikartojimus 
turime išbraukti. Toliau ji pasakoja apie vikontą de Valmoną, 


tą mes ir pateikiame.) 


Galiu tave užtikrinti, kad tai išskirtinis žmogus. Mama pa- 
sakojo apie jį daug bloga, bet ševaljė Danseni kalbėjo apie jį tik 
labai gerai, ir man atrodo, kad jis teisus. Dar niekad nemačiau to- 
kio miklaus žmogaus. Kai jis man perdavė ševaljė Danseni laišką, 
tai aplinkui buvo nemažai žmonių, tik niekas nepastebėjo; kaip 
reikiant išsigandau, nes pasijutau užklupta netikėtai, bet nuo 
šiol būsiu dėmesingesnė. Aš jau gerai supratau, kad jis norėtų, 
jog perduočiau jam atsakymą. Su juo labai paprasta susitarti, 
nes vien iš žvilgsnio aišku, ko norėtų. Net nežinau, kaip jam tai. 
išeina, nes man parašė raštelyje, apie tai jau kalbėjau, kad Mamos 
akivaizdoje jis apsimes, jog visiškai nekreipia į mane dėmesio, 
ir iš tikrųjų galėtum pasakyti, jog apie tai jis net negalvoja; ir 
vis dėlto kiekvieną kartą, kai bandau surasti jo akis, visada esu 
tikra, kad susidursiu su jomis tą pačią akimirką. 

Čia yra gera mamos draugė, kurios nepažįstu, ir ji taip pat ne 
itin mėgsta poną de Valmoną, kad ir kiek šis skirtų jai dėmesio. 
Bijau, kad jam toks nykus gyvenimas čia greitai nusibos, ir jis 


sugrįš į Paryžių; būtų liūdna. Tikriausiai jis labai geros širdies, 

kad atvažiavo čia vien iš noro padėti savo draugui ir man! No- 
rėčiau jam kaip nors išreikšti savo dėkingumą, tik nežinau, kaip 
su juo pasikalbėti; jei tokia proga atsirastų, tai tikriausiai taip 
susidrovėčiau, kad nežinočiau ką ir pasakyti. 

Tik su ponia de Mertej galiu laisvai pasišnekučiuoti, kai 
noriu kažką pasakyti apie savo meilę. Galbūt netgi ir su tavimi, 
nors rašau tau viską, o jei tektų kalbėti, jausčiausi suvaržyta. 
Netgi bendraudama su Danseni labai dažnai jaučiu, kad ir 
prieš savo valią, kažkokią baimę, kuri man trukdo pasakyti 
viską, ką galvoju. Dabar pati sau prikaišioju ir atiduočiau viską 
pasaulyje, kad nors vieną kartą, tik vieną kartelį, surasčiau aki- 
mirką pasakyti, kaip jį myliu. Ponas de Valmonas pažadėjo, jei 
klausysiu jo nurodymų, sudaryti galimybę mudviem pasimacyti. 
Esu pasirengusi padaryti viską, ko tik paprašys, bet man sunku 
patikėti, kad tai įmanoma. 

Sudie, mano geroji drauge, aš daugiau nebeturiu ant ko 
rašyti. 


Iš... pilies, 17** m. rugsėjo 14-oji 

Vikontas de Valmonas - markizei de Mertej 


Arba Jūsų laiškas yra kažkokia patyčia, ir ničnieko jame 
nesupratau, arba rašydama jį buvote apsėsta labai pavojingos 
beprotybės. Jei mažiau Jus pažinočiau, mano mieloji drauge, tai 
tikrai labai išsigąsčiau; todėl kad ir ką kalbėtumėte, man nebus 
taip paprasta įvaryti baimės. 

Jau kiek kartų skaitinėjau Jūsų laišką, bet nė trupučio nepaju- 
dėjau į priekį, nes suprasti jo tiesiogine prasme nėra menkiausios 
galimybės. Ką Jūs tuo norėjote pasakyti ? 

Ar tik dėl to, kad neverta eikvoti tiek pastangų tokiam 
visiškai nepavojingam priešui? Bet šiuo atveju esate neteisi. 
Prevanas iš tikrųjų yra labai malonus, kur kas malonesnis nei 
galite įsivaizduoti; jis apdovanotas jam labai pravarčiu sugebė- 
jimu pririšti objekto dėmesį prie savo meilės, kada taip išmaniai 
pradeda apie tai kalbą tarp pažįstamų, netgi plačiojoje visuome- 
nėje, pasinaudojęs menkiausia proga įsiterpti į pokalbį. Nedaug 
tėra moterų, kurios nepakliūtų į spąstus jam atsakinėdamos, 
nes visos pretenduoja į aštrų protą ir nė viena nenori praleisti 
progos pasirodyti. Jūs juk pati puikiai žinote, kad moteris, jei 
tik ima kalbėti apie meilę, tai greitai ja užsikrečia arba pradeda 
elgtis, lyg iš tikrųjų būtų įsimylėjusi. Pasinaudodamas šiuo me- 
todu, kurį yra išmiklinęs iki tobulumo, jis laimi dar ir tai, kad 
dažniausiai pačios moterys prisipažįsta pralaimėjusios; kalbu, 


ką pats mačiau. 

Apie tą jo slaptą ginklą težinojau iš antrų lūpų, nes niekada 
artimai nebendravau su Prevanu, bet kažkaip susitikome šešių 
žmonių draugijoje, ir Grafienė de P***, vis manydama, kad 
tebežėri aštriu protu, — taip galėjo atrodyti ir iš šalies, kas tų 
dalykų nežinojo, - tebedalyvaudama bendrame pokalbyje viešai 
išsipasakojo, net su visomis smulkmenomis, kaip ji atsidavė 
Prevanui ir kas tarp judviejų vyko. Ji kalbėjo nė kiek nesivaržy- 
dama, ir jos net nesutrikdė beprotiškas kvatojimas, kuriuo visi 
pratrūkome tuo pačiu metu; ir visada prisiminsiu, kaip vienas 
mūsų, norėdamas pataisyti padėtį, apsimetė suabejojęs tuo, ką ji 
sakiusi, tiksliau, ką kaip tik tuo metu kalbėjo, tai ji rimtu tonu 
atkirto, kad apie šituos dalykus niekas negali geriau žinoti už 
ją; net nepasidrovėjo kreiptis į Prevaną, ar nors vienu žodeliu 
suklydo savo pasakojime. 

Todėl ir pradėjau galvoti, kad šitas žmogus gali būti visiems 
pavojingas, bet ar Jums, Markize, neužtektų jau vien to, kad jis 
yra gražus, net labai gražus, kaip pati sakėte? Arba kad jis su- 
rengtų prieš Jus vieną tų išpuolių, kuriuos taip mėgstate atlyginti, 
vien už tai, kad viskas buvo meistriškai atlikta? Arba Jums būtų 
malonu atsiduoti kokia nors kita dingstimi? Arba... ką aš žinau? 
Ar galiu nuspėti tuos tūkstančius užgaidų, kurios viešpatauja 
moters galvoje, ir tik dėl to Jus dar galima priskirti tai lyčiai ? 
Dabar, kai esate perspėta dėl gresiančio pavojaus, neabejoju, kad 
sugebėsite nesunkiai apsisaugoti, bet toks įspėjimas yra būtinas. 
Taigi grįžtu prie laiško turinio: ką gi tuo norėjote pasakyti? 

Jeigu tai tik pasityčiojimas iš Prevano, tai tas rašinys yra 
pernelyg ištęstas, pagaliau neverta to daryti dėl manęs, nes tai 
nereikalinga; reikia, kad jis apsijuoktų visuomenėje, tad vėl 


kreipiuosi į Jus su šitokiu prašymu. 

A, štai, atrodo, įspėjau paslaptį! Jūsų laiškas yra numatymas, 
bet ne nuorodos, kaip ruošiatės elgtis, o kaip jis tikisi iš Jūsų 
tuo metu, kada jo lauks krytis, kurį ir ruošiate. Beje, tokiam 
sumanymui pritariu, tik jis reikalauja didžiulio atsargumo. Ne 
blogiau už mane žinote, kad pagal visuomenės nuomonę turėti 
meilužį ar tik naudotis kažkieno dėmesiu yra visiškai tas pats, 
nebent tik kvailas vyras to nežinotų; o Prevanas tikrai ne toks, 
toli gražu iki šito. Jei viskas taip atrodys tik iš pirmo žvilgsnio, jis 
jau pradės girtis, ir to tikrai užteks. Kvailiai patikės, o piktavaliai 
apsimes, kad tiki; ir kokioje padėtyje atsidursite? Supraskite, 
aš bijau. Neabejočiau Jūsų sugebėjimais, bet nuskęsta tik geri 
plaukikai. 

Nesu kvailesnis už kitus, ir būdų, kaip nuplėšti moteriai 
garbę, žinau šimtus, net tūkstančius, bet jei reikėtų sugalvoti, 
kaip ją išsaugoti, tai nerasčiau nė vieno. Nors Jūsų, mano mieloji 
drauge, poelgiai yra tikras išmanymo šedevras, bet šimtus kartų 
man atrodė, kad buvote ne tiek gera žaidėja, o Jums tiesiog 
sekėsi. 

Bet tikriausiai ieškau kokios nors prasmės ten, kur ja apskritai 
nekvepia. Net žaviuosi savimi, kaip jau ištisą valandą, rimtai pos- 
tringauju apie tai, kas neginčytinai gali būti tik pokštas. Galėsite 
iš manęs pasišaipyti. Tiek to! Tebūnie, vis dėlto paskubėkime ir 
pasikalbėkime apie kitus dalykus. Kitus dalykus! Suklydau, tai 
visada vienas ir tas pats dalykas; kaip užvaldyti moterį ir kaip ją 
pražudyti, o dažniausiai tai viena nuo kito neatsiejama. 

Čia, kaip Jūs taikliai pastebėjote, yra kur pasireikšti abiejose 
veiklos srityse, tik ne taip pat lengvai. Spėju, kad keršto valanda 
išmuš greičiau negu meilės. Jaunesnioji Volanž jau pasidavė, už 


tai atsakau; viskas priklauso tik nuo geros progos, ir apsiimu ją 

suteikti. Tik su ponia de Turvel visai kiti reikalai, šita moteris 
tiesiog varo į nusiminimą, aš jos visiškai nesuprantu; turiu 
šimtus jos meilės įrodymų, bet dar tūkstantį - jos užsispyrimo; 
pradedu rimtai baimintis, kad ji man neišsprūstų. 

Pirmasis įspūdis, kurį sukėlė mano sugrįžimas, leido tikėtis 
kažko daugiau. Jums suprantama, kad norėjau apie viską spręsti 
pars, ir kad galėčiau stebėti pirmines reakcijas, nepasiunčiau 
tarno įspėti apie savo atvykimą, ir taip apskaičiavau savo ke- 
lionę, kad atsirasčiau per patį pietų metą. Ir iš tiesų lyg būčiau 
nukritęs iš padebesių kaip kokia dievybė operos spektaklyje, 
kai reikalinga atomazga. 

Pakankamai triukšmingai įžengęs, kad atkreipčiau visų 
žvilgsnius į save, ir metęs akį į draugiją iškart pamačiau savo 
tetulės džiaugsmą, ponios de Volanž apmaudą ir džiaugsmingą 
jos dukters sumišimą. Mano Gražuolė sėdėjo prie stalo atsukusi 
nugarą į duris. Kažką tuo metu pjaustydama savo lėkštėje, ji 
net nepasuko galvos, ir aš pirmiausia pasisveikinau su ponia 
de Rozmond); jau su pirmu žodžiu jautrioji Davatka arpaži- 
no mano balsą, ir jai išsiveržė šūktelėjimas, kuriame, atrodė, 
išgirdau daugiau meilės negu nustebimo ar išgąsčio tonacijų. 
Žingtelėjau į priekį, kad galėčiau pamatyti jos veidą: vidinis 
sumišimas, minčių ir jausmų kova atsispindėjo visais išraiškos 
niuansais. Prie stalo atsisėdau šalia jos; ji pati nesuvokė nei ką 
daro, nei ką kalba. Ji bandė lyg niekur nieko valgyti toliau, bet jai 
tas nesisekė, praėjus kokiai penkiolikai minučių ji jau nebegalėjo 
tvardyti nei savo sumišimo, nei džiaugsmo, tad nieko geresnio 
nesugalvojo, tik paprašyti leidimo nueiti nuo stalo ir pasislėpti 
parke, nurodžiusi dingstį, kad norėtų pakvėpuoti grynu oru. 


Ponia de Volanž panoro ją palydėti, švelnioji Skaistuolė jai 

neleido; suprantama, perpildyta laimės, ji ieškojo galimybės 
pabūti viena ir be jokios baimės atsiduoti virpinančiam širdies 
jauduliui. 

Sutrumpinau pietus, kiek tik buvo įmanoma. Vos padavė 
desertą, kai ta velniškoji Volanž, tikriausiai vien iš noro man 
pakenkti, atsikėlė nuo stalo ir nuėjo ieškoti žavingosios ligonės, 
bet aš numačiau tokią įvykių eigą ir užkirtau tam kelią. Suvaidi- 
nau, kad tas jos judesys mums visiems yra ženklas; taigi man tuo 
pat metu pakilus, jaunesnioji Volanž ir klebonas pasekė mūsų 
pavyzdžiu, o prie stalo liko tik ponia de Rozmond su senuoju 
komandoru de T***, tada jau jiedu nusprendė eiti kartu su mu- 
mis. Taip mes visi nuėjome sudaryti draugiją mano Gražuolei 
ir radome ją giraitėje prie pilies; tik jei reikėjo vienatvės, o ne 
pasivaikščiojimo, todėl jai ar grįžti su mumis atgal, ar likti ten 
su kartu mumis nesudarė menkiausio skirtumo. 

Kai įsitikinau, kad ponia de Volanž taip ir neištaikė progos 
pasikalbėti su ja vienumoje, pagalvojau, jog pats laikas vykdyti 
Jūsų nurodymus, ir ėmiausi Jūsų globotinės reikalų. Iškart po 
kavos užlipau į savo kambarį, bet pravėriau duris ir į kitus, kad 
išžvalgyčiau priešo teritoriją; ėmiausi priemonių, kad užtikrin- 
čiau mergaitei susirašinėjimo galimybes; po šito pirmojo savo 
žygdarbio parašiau keletą žodžių, kad paaiškinčiau jai esmę ir 
paprašyčiau pasitikėti manimi; savo raštelį pridėjau prie Danse- 
ni laiško. Sugrįžau į saloną. Ir pamačiau savo Gražuolę šezlonge, 
išsitiesusią Žavingai atsainia poza. 

Šis vaizdas, sukėlęs man geismą, suteikė gyvumo ir mano 
žvilgsniui; pajutau, kaip jis pasidarė švelnus bei atkaklus, todėl 
atsisėdau taip, kad išpeščiau iš to bent kokios naudos. Jau po 


pirmo jo poveikio dangiškoji Skaistuolė nuleido savo didžiules 

drovias akis. Kurį laiką apžiūrinėjau šitą angelišką veidą, pas- 
kui, apmesdamas visą figūrą, mėgavausi mintyse išbaigdamas 
kontūrus ir formas po tuo lengvu drabužiu, kaip visada, kėlusiu 
susierzinimą. Paskui nusileidau žemyn nuo galvos iki kojų, tada 
nuo kojų slinkau link galvos... Mano mieloji drauge, švelnus 
žvilgsnis įsistebeilijo į mane, nors bematant buvo nudelbtas, 
tad nusukau akis, kad jis galėtų netrukdomai grįžti. Taip tarp 
mudviejų užsimezgė nebylus pokalbis, pirmoji dar drovios 
meilės sutartis, kuri, kad patenkintų poreikį nuolat vienas kitą 
matyti, suteikia impulsą keistis žvilgsniais, idant jie pagaliau 
susilietų. 

Įsitikinęs, kad mano Gražuolė visiškai pasinėrusi į šį dar 
nepatirtą malonumą, ėmiausi užduoties patikrinti šios mūsų 
slaptos sąjungos saugumą ir įsitikinęs, kad gana gyvas draugijos 
pokalbis mus gerai sergsti nuo demaskavimo, pabandžiau pa- 
siekti, kad ir jos akys prabiltų savo tikrąja kalba. Tam perėmiau 
keletą jos žvilgsnių, bet taip santūriai, kad net pats kuklumas 
dėl to neskelbtų pavojaus; ir norėdamas palengvinti drovuolei 
padėtį, apsimečiau, jog pats esu sutrikęs ne mažiau už ją. Taip 
po truputį mūsų akys įprato susitikinėti ir įsistebeilyti jau ilgiau; 
pagaliau jos daugiau nebesiskyrė, ir jos žvilgsnyje pamačiau tiek 
švelnaus svajingumo, kas neabejotinai pranašavo laimingą meilę 
bei aistrą; bet tai truko vos akimirką, greitai ji atsipeikėjoir, šiek 
tiek susigėdusi, pakeitė laikyseną bei žvilgsnį. 

Nenorėdamas, kad jai kiltų abejonių, jog galėjau nepastebėti 
tos nuotaikų kaitos, staiga pašokau iš vietos ir su baimės išraiška 
veide paklausiau, ar jai nepasidarė bloga. Visi ten buvę iškart ap- 
spito ją iš visų pusių. Leidau, kad jie visi prasistumtų pro mane, 


ir kai jaunesniajai Volanž, sėdėjusiai prie lango užsiėmus savo 

siuviniu, prireikė vienos kitos akimirkos, kad pramankštintų 
sąnarius, iškart pasinaudojau proga perduoti Danseni laišką. 

Kadangi nebuvau prie jos labai arti priėjęs, tai numečiau 
laišką jai ant kelių. Ji visai nežinojo ką daryti. Buvo tokia apstul- 
busi ir sutrikusi, kad pamačiusi ją pradėtumėte juoktis, tik man 
nebuvo labai linksma, nes bijojau, jog dėl tokio savo nerangumo 
mūsų neįklampintų. Bet rūstus žvilgsnis ir griežtas rankos mos- 
tas jai padėjo susiprasti, kad paketą reikia įsidėti į kišenę. 

Likusi dienos dalis praėjo visai neįdomiai. Tai, kas dėjosi vė- 
liau, galbūt pasuks įvykius tokia linkme, kad liksite patenkinta, 
bent jau dėl savo globotinės; tik laiką tikslingiau naudoti su- 
manymams vykdyti negu vien kalbėti apie tai. Štai jau prirašiau 
net aštuonis puslapius ir labai pavargau; taigi sudie. 

Net jei nesakyčiau, pati suprasite, kad panelė atsakė Dan-- 
seni. Turiu taip pat savo Gražuolės atsakymą, kuriai parašiau 
jau kitą dieną po atvažiavimo. Taigi siunčiu Jums abu laiškus. 
Galite skaityti arba ne, nes tai vien pilstymas iš tuščio į kiaurą, 
jei net man neteikiantis didelio smagumo, tai pašaliniam turėtų 
atrodyti apskritai prėskas. 

Dar kartą sudie. Kaip ir anksčiau, Jus labai myliu, tik 
meldžiu, jei ir ateityje panorėsite pasikalbėti su manimi apie 
Prevaną, tai pasistenkite, kad aš viską suprasčiau. 

Ir kodėl gi, Ponia, esate taip beatodairiškai užsispyrusi ma- 
nęs visokeriopai vengti? Ar galimas dalykas, kad toks švelnus 
mano dėmesys tesulauktų iš Jūsų atsako, kuris būtų neleistinas 
ir su visapusiškai smerktinu žmogumi? Kaip! Meilė vėl sugrą- 
žino mane prie Jūsų kojų, o laimingas atsitiktinumas suteikė 
vietą šalia Jūsų, bet apsimetate negaluojanti, išgąsdinate visus 
draugus, kad tik nereikėtų sėdėti šalia manęs? Kiek kartų vakar 
nusukote akis, kad tik nereikėtų į mane pažvelgti? Ir jei kažkurią 
akimirką pastebėjau mažiau priešiškumo, tai taip trumpai, kad 
man atrodo, jog norėjote mane ne tiek nudžiuginti, kiek pajusti, 
ką prarandu šito netekdamas. 

Ne tokio elgesio, drįstu pasakyti, nusipelno meilė, šitaip trak- 
tuojama nesileistų ir draugystė; ir vis dėlto vieną tų jausmų man 
uždegėte leidusi tikėti, kad ir kito man neatsakysite. Tos man 
tokios brangios draugystės, kurią pasiūlėte, kaip man atrodo, 
Jūsų akyse turėjau būti vertas, tik ką gi padariau, kad ją praradau? 
Ar nebus pakenkęs mano pasitikėjimas Jumis, ir dabar baudžiate 
mane už nuoširdumą? Ir nebijote nuvilti nei vieno, nei kito? Ar 
ne draugui patikėjau saugoti savo širdies paslaptį ? Ir man atrodė, 
kad esu įpareigotas jam pareikšti, jog atmetu siūlomas sąlygas, 
nors turėčiau su jomis sutikti, jei planuočiau jų lengvapėdiškai 
nevykdyti, galbūt tuo net piktnaudžiauti ? Nejaugi tokia nepel- 
nyta rūstybe norėtumėte priversti mane patikėti, kad atlaidumo 


iš Jūsų galima laukti tik apgaudinėjant? 

Aš ir nemanau gailėtis dėl savo elgesio, nes tai mano pareiga, 
už kurią atsakau prieš Jus ir save; tik dėl kokios blogos lemties 
kiekvienas mano pagirtinas poelgis tampa naujos nelaimės 
ženklu? 

Vos tik savo elgesiu sugebėjau pelnyti pirmą Jūsų pagyrimą, 
kai bematant neįtikau, ir privertėte mane tiesiog aimanuoti iš 
skausmo. Ir tai po to, kai parodžiau besąlygišką paklusnumą iš 
savęs atimdamas džiaugsmą Jus matyti, kad apraminčiau Jūsų 
sąžinės skrupulus, panorote nutraukti bet kokį susirašinėjimą, 
atimti šį menkutį atlygį už tą auką, kurios iš manęs pareikalavote, 
net išrauti iš manęs meilę, nors tik ji tegalėtų suteikti tokią teisę. 
Tai poto, kai kalbėjausi su Jumis taip nuoširdžiai, ko net meilės 
lūkesčiai negalėjo užgožti, sprunkate nuo manęs lyg nuo kokio 
pavojingo suvedžiotojo, kurio apgaulę jau buvote patyrusi. 

Nejaugi taip niekada ir nesiliausite būti neteisinga? Bent jau 
pasakykite, kokia nauja mano kaltė užtraukė tokią rūstybę, ir 
neatsisakykite perduoti nurodymų, kuriems turėčiau paklusti; 
jei esu pasirengęs juos įvykdyti, tai ar pernelyg daug reikalauju 
prašydamas, kad leistumėte apie juos žinoti ? 

Atrodo, Pone, esate nustebintas mano elgesio ir netgi rei- 
kalaujate iš manęs ataskaitos, lyg turėtumėte kokią nors teisę jį 
smerkti. Užtikrinu, kad turiu daugiau negu Jūs pagrindo stebėtis 
ir nusiskųsti; bet po atsisakymo paklusti paskutiniajame Jūsų 
laiške nusprendžiau užsidaryti abejingume ir apsieiti be pastabų 
ir priekaištų. Vis dėlto jei jau reikalaujate paaiškinimų, tai, garbė 
Dievui, nejaučiu nieko, kas galėtų sutrukdyti juos pateikti, tad 
esu pasirengusi dar kartą pradėti debatus su Jumis. 

Jei kas perskaitytų Jūsų laiškus, pagalvotų, kad esu netei- 
singa ir keista. O aš manau, kad esu verta tiek, jog niekas apie 
mane taip negalvotų; ir netgi atrodo, kad mažiau už ką nors 
kitą turite pagrindo šitaip apie mane galvoti. Jūs, suprantama, 
pajutote, kad, reikalaudamas teisintis, verčiate mane prisiminti 
viską, kas įvyko tarp mūsų. Tikriausiai nusprendėte, kad kažką 
iš tos įvykių kronikos laimėsite, kai aš savo ruožtu nemanau, jog 
turėčiau ten kažko, ką galiu prarasti, bent jau Jūsų akyse, todėl 
ir nebijau vėl to imtis. Galbūt tai vienintelis būdas išsiaiškinti, 
kuris iš mūsų iš tikrųjų turi teisę nusiskųsti kitu. 

Pradėkime nuo Jūsų atvykimo į šią pilį dienos, Pone, ir, 
manau, pripažinsite, kad bent jau Jūsų reputacija suteikė man 
teisę laikytis šiek tiek atokiau nuo Jūsų, ir galėjau, nebijoda- 
ma, jog būsiu įvertinta kaip pernelyg santūri, prisilaikyti vien 


šalto mandagumo. Netgi Jūs turėtumėte tai vertinti atlaidžiai 

ir suprasti, kad moteris, taip nedaug išprususi kaip aš, neturi 
būtiniausių sugebėjimų įvertinti Jūsų pranašumus. Tai būtų 
elementariausias atsargumas, o man ir tuo lengviau išeitų jo 
prisilaikyti, nes, neslėpsiu, kai ponia Rozmond pranešė apie 
Jūsų atvykimą, turėjau prisiminti visą savo draugystę jai ir visą 
jos meilę Jums, kad neparodyčiau jai, kokia nemaloni man buvo 
šita naujiena. 

Mielai prisipažįstu, kad iš pradžių darėte geresnį įspūdį nei 
galėjau įsivaizduoti, bet savo ruožtu taip pat sutiksite, kad tai 
truko gana neilgai, nes Jums bematant įgriso save prievartauti, 
akivaizdu, jog pasijutote nepakankamai atlygintas vien tik ta 
gera nuomone, kurią susidariau apie Jus. 

Štai tada, piktnaudžiaudamas mano pasitikėjimu bei geru- 
mu, visai nepasigėdinote užvesti kalbas apie savo jausmus, nors 
pats turėjote neabejoti, kad jie akivaizdžiai mane užgauna; kai 
vien sunkinote savo kaltes, jas vis gausindamas, tai aš ieškojau 
kokio nors akstino visa tai užmiršti pasiūlydama progą tai ištai- 
syti, bent jau iš dalies. Ir mano prašymas buvo toks teisingas, kad 
Jums pačiam atrodė neįmanomas atmesti, bet, mano atlaidumą 
supainiojęs su savo teisėmis, pasinaudojote tuo, kad paprašy- 
tumėte leidimo rašyti, su kuriuo, be jokių abejonių, neturėjau 
sutikti, bet vis dėlto jį gavote. Iš visų sąlygų, kurios Jums buvo 
pateiktos, nesilaikote nė vienos, o Jūsų laiškai tokie, kad nė į 
vieną neturėčiau atsakyti. Netgi tuo metu, kai Jūsų užsispyrimas 
mane tiesiog privertė Jus laikyti atokiau nuo savęs, galbūt per 
smerktiną atlaidumą, pasiūliau vieną būdą, kuris leistų mums 
vėl suartėti: tik kokia gi Jūsų akyse garbingų santykių vertė? 
Jūs niekinate draugystę, apsvaigęs nuo savo beprotybės, visiškai 
nepaisydamas nei gresiančių nelaimių, nei gėdos, teieškote sau 


vien aukų ir malonumų. 

Toks pat lengvabūdiškas savo poelgiais, kaip ir be jokio 
nuoseklumo su savo priekaištais, pamiršote visus pažadus arba 
Jums tiesiog smagu laužyti žodį, nes, iš pradžių sutikęs vykti 
kuo toliau nuo manęs, beveik iškart sugrįžote čia niekieno 
neprašytas; nepaisydamas nei mano maldavimų, nei mano įtiki- 
nėjimų, net nesiteikęs manęs įspėti, visiškai nepabijojote manęs 
šitaip apstulbinti, ir, kad ir kokia natūrali būtų mano reakcija, 
aplinkinių galėtų būti įvertinta man labai nepalankiai. Ir nors 
Jūs mane gerokai sutrikdėte, ne tik kad nepagalvojote, kaip 
išblaškyti ar išsklaidyti tą būseną, bet ir pasistengėte dar labiau 
sukomplikuoti padėtį. Prie stalo vis bandėte prisėsti šalia manęs, 
ir kai dėl lengvo negalavimo buvau priversta pakilti anksčiau 
už kitus, tai, užuot parodęs bent kiek pagarbos mano vienatvei, 
surinkote visus, kurie tik buvo, kad man patrukdytumėte. Kai 
grįžau į saloną, tai užtekdavo žengti žingsnį, ir Jūs atsidurdavote 
šalia manęs; jei tardavau kam nors žodį, tai būtent Jūs man 
atsakydavote. Pats neutraliausias sakinys tapdavo Jums dings- 
timi pradėti pokalbį, kurio nė nenoriu klausytis ir kuris galėtų 
mane sukompromituoti; pagaliau, Pone, kad ir koks sumanus 
būtumėte, kiti gali lengvai suprasti lygiai tą patį, ką ir aš. 

Jau ir taip esu priversta dėl Jūsų sėdėti tyliai, nė nekruste- 
lėdama, o Jūs vis tęsiate tuos pačius išpuolius. Negaliu nė akių 
pakelti nesusidūrusi su Jūsų žvilgsniu. Esu priversta visą laiką 
žiūrėti kažkur į šalį, ir per kažkokį lengvapėdišką neatidumą 
sugebate nukreipti į mane visų žvilgsnius kaip tik tuo metu, 
kai mielai norėčiau pabėgti net nuo savų akių. 

Ir Jūs dar skundžiatės mano elgesiu! Ir dar stebitės, kodėl 
taip atkakliai stengiuosi Jūsų vengti! Ak! Jau geriau pasmer- 


kite mane dėl atlaidumo, stebėkitės, kodėl neišvažiavau vos 

tik Jūs pasirodėte. Galbūt tai ir turėčiau padaryti, ir Jūs mane 
priversite griebtis tos kraštutinės, bet būtiniausios priemonės, 
jei nepaliausite tų savo žeminančių persekiojimų. Ne, aš nė kiek 
nepamiršau, niekada nepamiršiu, ką iš tiesų privalau, kokia 
mano pareiga tiems ryšiams, kuriais pati ir susisiejau, ir kuriais 
didžiuojuosi, ir jie man brangūs; tad meldžiu patikėti, jei man 
tektų nusileisti iki tokio nelemto pasirinkimo - paaukoti juos 
arba save pačią — nė akimirkos neabejočiau, ką turiu daryti. 


Sudie, Pone. 

Šįryt ruošiausi eiti pamedžioti, bet oras toks nepakenčiamas. 
Skaitymui teturiu vieną naują romaną, tačiau nuo jo mirtų iš 
nuobodulio net pensionato auklėtinė. Pusryčiausime dar po 
dviejų valandų, taigi, nors vakar ir parašiau Jums ilgiausią laiš- 
ką, vis dėlto man norisi su Jumis dar paplepėti. Esu tikras, kad 
neįgrisiu, nes dabar pakalbėsiu apie tą didį gražuolį Prevaną. 

Kaip Jūs galėjote nieko nežinoti apie tą jo garsųjį nuotykį, kai 
jis išskyrė meišskiriamuosius? Galėčiau lažintis, kad prisiminsite 
jau po pirmų mano žodžių. Bet, štai, skaitykite, jeigu jau taip 
geidėte. 

Turėtumėte prisiminti, kaip visas Paryžius stebėjosi, kai trys 
moterys, visos trys - gražuolės, galinčios pasigirti tokiais pačiais 
sugebėjimais vilioti ir puoselėjančios panašias ambicijas toje 
srityje, galėjo likti susietos pačios artimiausios draugystės ryšiais 
po to, kai jos pateko į aukštuomenę. Iš pradžių priežastis matyta 
jų išskirtiniame kuklume, bet netrukus, apsuptos ištisos gerbėjų 
palydos, kur turėjo tarpusavyje pasidalyti kavalierių pagarbos 
ženklais, ir supratusios savo vertę iš uoliai joms skiriamo dėme- 
sio, jos tik dar labiau sustiprino savo draugystę; galėjai netgi pa- 
sakyti, kad vienos triumfas buvo po lygiai pasidalijamas tarp kitų 
dviejų. Tikėtasi, kad bent jau pati meilė privers jas pasivaržyti. 
Mūsų šaunuoliai rungėsi, kuriam tektų garbė įmesti nesantaikos 


akmenėlį tarp jų; ir aš būčiau įsimaišęs į jų gretas, jei ne didžiulis 

Grafienės de *** palankumas. pradėjęs reikštis kaip tik tuo metu 
ir man neleidęs pasidaryti neištikimam, kol dar negavau iš jos 
palaiminimo tam, kuo dar tik turėjo apdovanoti. 

Ir vis dėlto trys mūsų gražuolės, nors ir dalyvaujančios tame 
pačiame atsitiktinių kaukių baliuje, rinkosi partnerius lyg iš 
anksto susitarusios; ir nesimatė jokių požymių, kad kiltų seniai 
pranašauta audra, o jų draugystė darėsi dar įdomesnė, įgaudama 
naujo žavesio iš tarpusavio paslapčių pasipasakojimų. 

Tada prie nevykusių širdžių užkariautojų būrio prisidėjo 
ištisos divizijos pavydinčių moterų, ir tas siutinantis trijulės 
pastovumas tapo visuotinio pasmerkimo objektu. Vieni teigė, 
kad toje meišskiriamųjų bendruomenėje (taip jas pavadino) 
buvo laikomasi bendro turto įstatymo ir jam pavaldi turėjo 
būti ir meilė; kiti prisiekinėjo, kad jų trys meilužiai, nors ir 
nebuvo varžovai, turėjo varžovių, ir net būdavo prišnekama 
tokių dalykų, esą tai meilužiai tik dėl akių, taigi postas yra, bet 
niekas neatlieka pareigų. 

Šie gandai, tikri būtų ar melagingi, nesukėlė laukto atoveiks- 
mio. Netgi atvirkščiai, šios trys poros iškart pajuto, kad pražus, 
jei bent akimirkai išsiskirs; jos nusprendė drąsiai plaukti prieš 
audrą. O publikai, kuriai greitai nusibosta viskas, netrukus 
įkyrėjo ir tie bevaisiai piktžodžiavimai. Blaškoma prigimtinio 
lengvabūdiškumo, ji persimeta prie kitų dalykų, paskui, su tokiu 
pačiu jai būdingu nenuoseklumu grįžusi prie tų pačių dalykų, 
pradeda visa tai liaupsinti. Kadangi tai tampa mada, kilo visuo- 
tinis entuziazmas; įr pasidarė jau tikra beprotybė, kai Prevanas 
nutarė patikrinti šiuos stebuklus ir tiek pats susidaryti galutinę 
nuomonę, tiek padėti tai padaryti kitiems. 

Jis pasistengė užmegzti ryšius su tais tobulumo pavyzdžiais. 


Vien taip lengvai patekus į jų draugiją, jau atrodė pranašiškas 

ženklas. Jis gerai žinojo, kad prie laimingų žmonių nėra taip 
paprasta prieiti. Bet greitai įsitikino, kad tokia išliaupsinta laimė 
iš tikrųjų prilygsta karališkajai tik kai pavydima, bet nenorima 
apsikeisti vietomis. Jis pastebėjo, kad tarp tų, pretenduojančių 
per amžius likti neišskiriamais, jau pradedama ieškoti malonu- 
mų iš šalies, o didžiausias dėmesys skiriamas pramogoms; iš viso 
to jis priėjo prie išvados, kad draugystės ryšiai jau atsileidę ar 
netgi trūkinėja, vien savimeilė bei įprotis dar šiek tiek išsaugojo 
ankstesnės galios. 

Vis dėlto moterys, kurias telkė bendri poreikiai, išlaikė dau- 
giau to artumo regimybės, o vyrams, galintiems elgtis kur kas 
laisviau, atsirasdavo svarbių prievolių ar neatidėliotinų reikalų, 
nors jie dar skundėsi tuo, bet jau nesistengdavo išsisukti, todėl 
vakarais visi kartu retai susieidavo. 

Tokia jų elgsena pasirodė labai pravarti uoliajam Prevanui, 
kuris visada atsirasdavo šalia apleistosios tą dieną ir pakaitomis, 
priklausomai nuo aplinkybių, parodydavo lygiai tokį pat dėmesį 
visoms trims draugėms. Jis iškart pajuto, kad, kažkurią jų išsky- 
ręs, būtų tikrai prapuolęs; įsikalbėta gėda pirmajai sulaužyti 
ištikimybę tik išgąsdintų tam pasirinktąją, o dviejų likusiųjų 
užgauta tuštybė nuteiktų priešiškai prieš naująjį meilužį, ir jos 
jau netruks taikyti jam griežtų moralinių principų; pagaliau 
pavydas privers varžovą, kurio galbūt dar verta prisibaiminti, 
susirūpinti ir griebtis taisyti padėtį. Viskas čia pasidarydavo 
kliūtimi, bet jo trigubame sumanyme tai turėjo palengvinti 
kelią į tikslą: kiekviena tų trijų moterų jam buvo palanki, nes jo 
dėmesys jai patiko, o kiekvienas vyras - atlaidus, nes jam atrodė, 
kad tai jo draugo reikalai. 

Prevanui, kuriam tuo metu tereikėjo paaukoti tik vieną 


moterį, pasisekė dar ir ta prasme, kad ji pasidarė garsenybė. 

Užsienietės padėtis visuomenėje ir tai, kad labai mikliai atsi- 
kratė kažkokio ten didžiojo kunigaikščio rodomo dėmesio, 
sukėlė nemenką dvaro ir visos sostinės susidomėjimą; meilužiui, 
žinoma, teko dalis tos garbės, ir ji jam labai pravertė bendrau- 
jant su savo naujosiomis draugėmis. Padėtį komplikavo tik tas 
trigubas frontas, o žygius reikėdavo rengti ten, kur jis labiausiai 
vėluodavo; ir iš tikrųjų iš vieno jo patikėtinio sužinojau, kad jam 
didžiausias vargas buvo pristabdyti kažkurią jų, kuri jau ruošėsi 
prasiskleisti dviem savaitėmis anksčiau už dvi kitas. 

Pagaliau išaušo didžioji diena. Prevanas, jau išgavęs iš visų 
trijų meilės prisipažinimus, dabar galėjo veikti kaip jam pato- 
giau, ir tuoj pamatysite, kaip jis pasielgė. Iš trijų vyrų vieno tuo 
metu nebuvo, kitas turėjo išvykti paryčiui, o trečias dar tebebuvo 
Paryžiuje. Neišskiriamosios draugės turėjo vakarieniauti pas 
būsimąją gyvanašlę, bet naujasis padėties šeimininkas sutrukdė, 
kad ten būtų pakviesti ankstesnieji gerbėjai. 

Tos pačios dienos rytą jis padalijo į tris stirteles savosios 
gražuolės laiškus, prie vienos pridėjo portretą, kurį buvo gavęs 
iš jos, prie kitos —- meilės monogramą, jos pačios ranka išpieštą, 
o prie trečios - jos plaukų sruogą; kiekviena gavo po trečdalį 
tos aukos ir neprieštaravo, kad turi nusiųsti savo patekusiam į 
nemalonę meilužiui aštraus turinio ryšių nutraukimo laišką. 

Tai buvo net labai daug, nors dar nepakako. Ta, kurios vy- 
ras tuo metu buvo Paryžiuje, laisva tegalėjo būti tik dieną, bet 
jis sutarė, kad, pasiteisinusi moterišku negalavimu, ji nenueis 
pietauti pas draugę, ir vakaras priklausys Prevanui; dėl nakties 
buvo susitarta su ta, kurios vyro nebuvo namuose, o rytmetį, 
tai yra trečiojo sutuoktinio išvykimo metą, kaip švelnaus meilės 


susitikimo valandą jam nustatė paskutinioji. 

Prevanas, viską gerai apskaičiavęs, būdamas prastos nuotai- 
kos atskuba pas gražiąją užsienietę, kad sugadintų nuotaiką ir 
jai, ir neišeina iš ten, kol nesukelia kivirčo, ir tai jam suteikia 
dvidešimt keturias valandas visiškos laisvės. Sutvarkęs visus tuos 
reikalus, sugrįžo į namus pailsėti, nes jo laukė dar kiti svarbesni 
dalykai. 

Ryšių nutraukimo laiškai iškart apšviečia į nemalonę pate- 
kusių meilužių protus: nė vienam net nekilo abejonių, kad jie 
buvo paaukoti dėl Prevano; ir prie apmaudo, kad liko apmul- 
kinti, prisidėjo ir pyktis, kuris visada kyla tegu ir iš mažiausio 
pažeminimo, kad tave pametė, tad visi trys, net nepabendravę, 
bet lyg būtų susitarę, nusprendė pareikalauti iš laimingojo 
varžovo pasiaiškinimo. 

Taigi grįžęs į namus jau rado tris iškvietimus į dvikovą ir 
visus garbingai priėmė, bet nenorėjo nei aukoti malonumų, 
nei palikti šį nuotykis be platesnio atgarsio, todėl paskyrė tuos 
pasimatymus rytojaus rytui, nurodęs visiems trims tą pačią 
vietą ir tą pačią valandą. Tai turėjo būti netoli pirmųjų Bulonės 
miško vartų. 

Atėjo vakaras, ir jis ėmėsi savo trigubos misijos su tolygia 
sėkme; bent jau gyrėsi, kad kiekviena tų naujųjų meilužių iš jo 
po tris kartus gavo meilės laidą ir priesaiką. Čia, kaip Jūs pati 
puikiai suprantate, istorijai trūksta įrodymų; vienintelis dalykas, 
kurį gali padaryti nešališkas metraštininkas, tai tik priminti 
nepatikliam skaitytojui, kad tuštybė ir pakili vaizduotė sugeba 
gimdyti tikrus stebuklus, juolab kad rytas, turėjęs pakeisti tokią 
prašmatnią naktį, atrodė atleisiantis nuo bet kokios pareigos 
ateičiai. Kad ir kaip būtų, tolesni faktai verti pasitikėjimo. 

Prevanas atvyko į pasimatymą miške tiksliai savo nurodytu 


laiku; ir čia jis pamatė visus tris savo priešininkus, truputį nu- 

stebusius, kad jį sutiko, ir kiekvienas jų tikriausiai truputį nu- 
siramino pamatęs savo nelaimės draugus. Jis priėjo prie jų labai 
maloniai ir nė trupučio nesivaržydamas pasakė jiems prakalbą, 
kurios turinys vėliau man buvo perduotas beveik pažodžiui. 
„Ponai, - pasakė jis, - kadangi čia susirinkote kartu, tai, 
suprantama, atspėjote, jog yra bendra priežastis būti manimi 
nepatenkintiems. Esu pasirengęs Jums suteikti satisfakciją. Tegu 
burtai lemia, kuris Jūsų pirmasis bandys imtis keršto, į kurį visi 
turite lygias teises. Neatsivedžiau čia nei sekundanto, nei liu- 
dininkų. Jų neturėjau, kai padariau Jums skriaudą, todėl man 
nereikia jų, kad atitaisyčiau“ Ir, pasidavęs lošėjo charakteriui, 
dar pridūrė: „Žinau, kad žaidžiant vabank retai pavyksta laimėti 
iš eilės du kartus, bet kad ir koks likimas manęs lauktų, žmogus 
jau pakankamai pagyveno, jei užteko laiko įgyti moterų meilę 
ir vyrų pagarbą. Kol jo priešininkai tylomis apstulbę žiūrėjo į 
jį ir prisimindami garbingumą svarstė, ar šioje triguboje dviko- 
voje yra koks nors šansas, kad ji būtų lygi, Prevanas vėl pradėjo 
kalbėti: „Neslėpsiu, - tęsė jis, - kad praėjusi naktis mane tiesiog 
žiauriai iškamavo. Kilniai pasielgtumėte leidę man atgauti jėgas. 
Įsakiau tarnamsparuošti pusryčius čia, taigi neatsakykite man. 
garbės ir pasivaišinkite kartu su manimi. Papusryčiaukime 
kartu, draugiškai. Manau, dėl panašių menkniekių galima ir 
pasipešti su ta sąlyga, jei nesugadins mums geros nuotaikos: 
Dėl bendrų pusryčių buvo pritarta. Sakoma, kad dar nieka- 
da Prevanas nebuvęs toks malonus. Elgėsi taip sumaniai, kad 
nepažemino nė vieno savo priešininko ir net sugebėjo juos 
įtikinti, jog jie lygiai taip pat lengvai būtų galėję tikėtis tokios 
sėkmės, bet svarbiausia, kad jie visai taip pat nebūtų praleidę 


tokios progos. Tą jie pripažino, ir viskas susitvarkė savaime. 

Dar pusryčiai nesibaigė, o jau dešimt sykių buvo pakartota, 
kad tokios moterys nenusipelno, jog vyrai dėl jų kautųsi. Šita 
mintis jų santykiams suteikė tikro nuoširdumo, o vynas jį dar 
labiau sustiprino, ir netrukus ne tik kad neliko jokio pagrindo 
tarpusavio pykčiui, bet ir prisiekta draugystė iki karsto lentos. 

Prevanas, kuriam tokia atomazga turėjo būti labiau prie 
širdies, vis dėlto nenorėjo, kad išblėstų jo skandalinga šlovė. 
Ir mikliai pritaikydamas savo užmačias prie besikeičiančių 
aplinkybių, jis kreipėsi į tuos tris pažemintuosius: „Iš tikrųjų tai 
ne man, bet savo neištikimoms meilužėms turite keršyti. Ir aš 
suteiksiu jums tokią progą. Jau ne ką mažiau už jus jaučiu nuos- 
kaudą, ir ji labai greitai pasidarys bendra: jei nė vienas jūsų ne- 
sugebėjo nulaikyti vienos, tai kaip aš galiu tikėtis, kad sugebėsiu 
nulaikyti visas tris? Kviečiu jus pavakarieniauti savo nedidelėje 
sodyboje ir tikiuosi ilgiau neatidėlioti jūsų keršto: Jie norėjo, 
kad jis viską paaiškintų, bet jis tuo pranašumo tonu, kurį jam 
suteikė susiklosčiusios aplinkybės, atsakė: „Ponai, manau, jums 
jau įrodžiau, kad šiek tiek sugebu vadovauti; taigi pasikliaukite 
manimi. Visi tam pritarė ir išsiglėbesčiavę su naujuoju draugu 
išsiskyrė iki vakaro laukdami jo pažadų išpildymo. 

Ojis, negaišdamas laiko, sugrįžo į Paryžių ir pagal nusistovė- 
jusį paprotį nuėjo su vizitais pas savo naujai užkariautas širdis. 
Iš visų trijų išgavo pažadus, kad kiekviena jų ateis šį vakarą į jo 
mažąją sodybą pavakarieniauti tik kartu su juo. Dvi jų pasijuto 
šiek tiek nepatogiai, bet jei neliko daugiau ko duoti, tai ar verta 
to atsakinėti rytojui? Taigi jis paskyrė pasimatymus vienos va- 
landos tarpais, nes tiek laiko reikėjo jo sumanymams įvykdyti. 
Viską paruošęs, jis nuvyko įspėti trijų likusių suokalbininkų, ir 


visi keturi linksmai patraukė laukti savo aukų. 

Jie išgirdo, kaip ateina pirmoji. Prevanas ją pasitiko vienas, 
priėmė ją labai maloniai ir palydėjo iki meilės šventyklos, 
kurios dievybe ji manėsi esanti, paskui rado kažkokią dingstį 
ir trumpam pasitraukė užleisdamas vietą jos nukentėjusiam 
meilužiui. 

Galite gerai suprasti dar nepratusios prie meilės nuotykių 
moters sutrikimą, todėl buvo visai nesunku ją perveikti, o kiek- 
vienas neišsakytas priekaištas traktuotas kaip malonė; šitaip 
pabėgusi vergė vėl atiduota ankstesniajam šeimininkui ir yra 
laiminga, jei gali tikėtis atleidimo, užsidėjusi senąsias grandines. 
Taikos sutartis buvo sutvirtinta nuošalesnėje vietoje, o likusią 
tuščią sceną pakaitomis užėmė kiti aktoriai, vaidindami panašia 
maniera ir su lygiai tokia pačia atomazga. 

Bet kiekviena tų moterų manėsi, kad žaidime dalyvauja tik ji 
viena. Ir koks buvo jų nustebimas bei sumišimas, kai, paskelbus 
vakarienę, prie stalo susitiko visos trys poros; tačiau sumišimas 
išsiliejo per kraštus, kai pasirodžiusiam Prevanui užteko gėdos 
atsiprašyti visų trijų savo meilužių - taip, atskleisdamas jų pa- 
slaptis, jis iki galo parodė, kaip žiauriai iš jų buvo pasijuokta. 

Susėdus prie stalo po truputį visiems sugrįžo savitvarda: 
vyrai atgavo pasitikėjimą savimi, moterys vėl pasidarė paklus- 
nios. Širdyje visiems liko pykčio, bet pokalbiai vyko maloniai: 
linksmumas paakstino geismus, kurie savo ruožtu įgijo naujo 
žavesio. Ta fantastiška orgija tęsėsi iki pat ryto, ir kai visi išsi- 
skirstė, moterys manė, kad joms atleista, bet vyrai, kurie tik 
užslėpė savo pagiežą, kitą dieną pareiškė galutinai nutraukiantys 
santykius ir, nepasitenkindami tuo, kad pametė savo meilužes, 
jie užbaigė savo kerštą išviešinę visus nuotykius. Taip viena tų 
moterų buvo priversta išeiti į vienuolyną, o kitos dvi kamuojasi 


iš nuobodulio savo valdose provincijoje. 

Štai tokia Prevano istorija, ir dabar jau Jums spręsti, ar no- 
rėsite pridėti jam šlovės, kai įsikinkysite į jo pergalės vežimą. 
Jūsų laiškas iš tiesų man sukėlė nemažai nerimo, ir nekantriai 
laukiu kur kas išmintingesnio bei aiškesnio atsakymo už tą, kurį 
parašėte paskutiniajame laiške. 

Sudie, mano mieloji drauge, venkite pernelyg žaismingų ar 
keistų minčių, kurios visada taip lengvai apžavi. Pagalvokite, 
kad jūsų pasirinktame kelyje neužtenka vien proto, ir bet koks 
neatsargumas gali virsti nepataisomu blogiu. Leiskite, kad bent 
retkarčiais draugų apdairumas pabūtų Jūsų pramogų vadovu. 

Sudie. Aš Jus myliu lyg jau būtumėte tapusi išmintinga. 


Iš... 17" m. rugsėjo 18-oji 


LAXX laiškas 


Ševaljė Danseni - Sesilei Volanž 


Sesile, mano brangioji Sesile, kada ateis laikas mudviem pa- 
simatyti? Kas sugebės paaiškinti, kaip galėčiau gyventi taip toli 
nuo Jūsų? Kas man suteiks jėgų ir ryžto? Niekados, ne, niekados 
nesugebėsiu pakelti to lemtingojo išsiskyrimo. Kasdien vargo 
man daugėja ir nematyti jokio galo! Valmonas, žadėjęs padėti, 
paguosti, Valmonas visai manęs nepaiso ir tikriausiai jau pamir- 
šo. Pats jis šalia tos, kurią myli, ir jau neprisimena, kokia kančia 
būti toli nuo mylimo žmogaus. Perdavęs paskutinį Jūsų laišką, 
jis man nieko neparašė. O juk turi man pranešti, kada galėsiu 
Jus pamacyti ir kokiu būdu. Nejaugi neturi ko pasakyti? Netgi 
Jūs apie tai nekalbate su manimi ar daugiau nejaučiate tokio 
pat troškimo susitikti? Ak, Sesile, Sesile, koks aš nelaimingas! 
Myliu Jus kaip dar niekada, bet šita meilė, buvusi viso mano 
gyvenimo žavesys, dabar virto kančia. 

Ne, daugiau negaliu šitaip gyventi, reikia, kad Jus pamatyčiau 
nors minutėlei. Kai atsikeliu, tai sakau: „Aš jos nebematysiu“ 
Kai guluosi, tariu: „Aš jos nebemačiau. Dienos tokios ilgos, 
be menkiausios laimės akimirkos. Ir visa ta netektis, ir visas tas 
sielvartas, ir visa ta neviltis — visos tos nelaimės pas mane ateina 
iš ten, kur tikėjausi visokeriopo džiaugsmo! Pridėkite prie šitų 
mirtinų kančių mano nerimą dėl Jūsų bėdų ir suprasite, kokia 
mano padėtis. Galvoju apie jus nepaliaudamas ir niekada negal- 


voju be nerimo. Jei matau Jus nusiminusią, nelaimingą, kenčiu 

dėl Jūsų širdgėlos; jei matau Jus ramią ir patenkintą, mano 
kančios padvigubėja. Taip kiekviename žingsnyje susiduriu su 
nelaime. 

Ak, viskas buvo kitaip, kai gyvenote ten, kur ir aš! Viskas 
buvo vien džiaugsmas. Žinojimas, kad Jus pamatysiu, praskaid- 
rindavo Jūsų nebuvimą; laikas, kurį reikėdavo praleisti toli 
nuo Jūsų, tekėdamas savaime artindavo prie Jūsų. Net mano 
užsiėmimas niekada nebuvo Jums svetimas. Jei atlikdavau savo 
pareigas, tai jausdavausi vertesnis Jūsų; jei galėdavau išreikšti 
savo talentą, tai vyliausi patikti vien Jums. Netgi aukštuomenės 
pramogos manęs nenunešdavo pernelyg toli nuo Jūsų, nes visiš- 
kai nesijaučiau atskirtas. Spektakliuose stengdavausi atspėti, kas 
Jums galėtų patikti, o koncertai man primindavo Jūsų talentą 
ir tokius mielus mūsų muzikos užsiėmimus. 

Tiek aukštuomenės draugijose, tiek per pasivaikščiojimus 
stengdavausi atrasti bent mažiausių panašumų su Jumis. Ly- 
gindavau Jus su visomis moterimis, ir Jūs visada atrodydavote 
pranašesnė. Kiekviena dienos akimirka būdavo paženklinta 
vis nauju Jūsų pašlovinimu, ir kiekvieną vakarą kaip duoklę 
sudėdavau tai prie Jūsų kojų. 

O kas gi man liko dabar? Sielvartingi apgailestavimai, amži- 
nos netekties jausmas, ir ta mažytė viltis, kurią dar labiau slopina 
Valmono tylėjimas, taip pat ir Jūsų, perauga į nerimą. Mus skiria 
vos dešimt Ijė, ir tas atstumas, kurį nesunkiai įveikčiau pėsčias, 
man tampa neįveikiama kliūtimi! Ir kai aš maldauju savo drau- 
go, savo mylimosios, kad padėtų ją įveikti, abu reaguoja šaltai ir 
abejingai! Ne tik kad nepadeda, netgi neatsiliepia. 

Kurgi pasidėjo ta veiksnioji Valmono draugystė? Svarbiausia, 


kas atsitiko su tais švelniais Jūsų jausmais, kurie padėdavo taip 

išradingai sugalvoti būdus, kad galėtumėme matytis kiekvieną 
dieną? Kartais, kiek prisimenu, net nepajėgdamas nuslopinti 
troškimų vis dėlto rasdavau jėgų juos aukoti vardan pagarbos 
bei pareigos; ką Jūs man tada kalbėdavote? Ir kokia tik dings- 
timi nepaneigdavote mano argumentų! Ir prisiminkite, mano 
Sesile, visi mano argumentai pasitraukdavo prieš Jūsų troški- 
mus. Bet tai joks mano nuopelnas! Ir tai netgi ne auka. Nes 
tai, ko troškote gauti, aš tiesiog degiau noru atiduoti. Bet dabar 
mano eilė paprašyti, ir koks gi būtų mano prašymas? Pamatyti 
Jus nors akimirkai, atnaujinti ir patvirtinti amžinosios meilės 
priesaiką. Argi Jūsų ir mano laimė yra ne ta pati? Atmetu šitą 
neviltį keliančią mintį, kuri būtų mano kentėjimų viršūnė. Jūs 
mane mylite ir mylėsite mane visados; aš tuo tikiu, esu tuo tikras, 
niekada nenorėčiau tuo abejoti, bet mano padėtis yra tiesiog 


siaubinga, ir aš nebegaliu ilgiau to ištverti. Sudie, Sesile. 

Markizė de Mertej - vikontui de Valmonui 


Kokios apgailėtinos visos tos Jūsų baimės! Kokį didžiulį 
mano pranašumą prieš Jus jos įrodo! Ir dar norite mane mokyti, 
man vadovauti? Ak, mano vargšas Valmonai, koks dar skirtumas 
tebėra tarp Jūsų ir manęs! Viso Jūsų lyčiai būdingo pasipūtimo 
neužteks užpildyti tam skirtumui, kuris egzistuoja tarp mūsų. 
Kadangi Jūs net nesugebėjote įvykdyti mano sumanymų, nes 
jie pasirodė Jums neįmanomi! Menka ir pasipūtusi būtybe, ar 
pritinka tau skaičiuoti mano galimybes ir ką nors spręsti apie 
mano sugebėjimus? Iš tiesų Jūsų patarimai mane tiesiog erzina, 
to, Vikonte, neslėpsiu nuo Jūsų. 

Kad užmaskuotumėte savo neįtikėtinai kvailus išsišokimus 
santykiuose su savo Prezidente, pateikiate kaip neabejotiną 
triumfą, jog akimirkai sugebėjote sutrikdyti tą drovią moterį, 
kuri Jus myli, tiek to, sutinku; sugebėjote pasiekti, kad ji pa- 
žvelgtų į Jus, vieną vienintelį kartą, tai aš tik nusišypsau ir žiūriu 
į tai pro pirštus. Ir nesąmoningai nujausdamas, koks netikęs 
Jūsų elgesys, stengiatės atitraukti mano dėmesį girdamasis savo 
įdėtomis didžiulėmis pastangomis suartinti du vaikus, kurie ir 
taip liepsnoja troškimu pasimatyti, ir jei jau kalbame apie tai, 
aš ir uždegiau tą aistrą, tebūnie ir tai Jūsų naudai. 

Primindamas savo reikšmingus pasiekimus, pamokomu tonu 
pareiškiate, kad geriau imtis vykdyti savo sumanymus negu gaišti 


laiką apie tai plepant; kadangi tokia tuštybė negali man kuo nors 

pakenkti, tai ir tąatleidžiu. Bet jei galvojate, kad man reikia Jūsų 
atsargumo, nes, pasak Jūsų, galiu išsimušti iš teisingo kelio, todėl 
net privalau aukoti savo malonumus, užgaidas - to jau per daug. 
Jūs pernelyg užrietėte nosį dėl mano pasitikėjimo Jumis! 

Ir ką padarėte, ko nebūčiau tūkstančius kartų pranokusi? 
Jūs suviliojote, netgi pražudėte daugybę moterų, bet tik tokius 
sunkumus sugebėjote įveikti? Kokias kliūtis peržengėte? Kurgi 
nuopelnai, kurie iš tikrųjų būtų Jūsų? Gražus veidas - tai papras- 
čiausias gyvenimo atsitiktinumas, geros manieros, kurių visada 
išmokstama su patirtimi; guvus protas, bet kurį kuo puikiau- 
siai pakeičia atitinkamas žargonas; stebėtinas akiplėšiškumas, 
tikriausiai atsiradęs tik nuo apsvaigimo po pirmos lengvos 
sėkmės; jei neklystu, štai ir visi Jūsų pranašumai, o šlovė, kurią 
sugebėjote pasiekti, manau, to nepaneigsite, tai tik dėl to, kad 
gerai sugebate naudotis progomis ir sukelti skandalą. 

Jei jau minime apdairumą, sumanumą, tai kokia moteris, 
nekalbant jau apie mane, neturės to daugiau už Jus? Ek, juk Jūsų 
prezidentė apsuko Jus aplink pirštą lyg mažą vaiką! 

Patikėkite, Vikonte, retai sugebama išsiugdyti tas savybes, 
be kurių įmanoma apsieiti. Įpratęs kautis be rizikos, Jūs visada 
ir veiksite be apdairumo. Jums, vyrams, pralaimėjimas visada 
tebus sėkmės nebuvimas. Šiame nelygiame žaidime mūsų sėkmė 
yra nepralaimėti, o jūsų nelaimė — nieko negauti. Net jei ir pri- 
pažinčiau jums tokius pat sugebėjimus kaip mūsų, tai mes jus 
vis vien nepalyginamai pranoksime jau vien dėl to, kad esame 
priverstos nuolat tai panaudoti! 

Tarkime, sutinku, kad jūs, norėdami mus įveikti, panaudojate 
tiek pat sumanumo, kiek mums prireikia apsiginti ar pasiduo- 


ti, pripažinkite, jums tai tampa nebenaudinga, kai pasiekiate 

pergalę. Susirūpinę tik nauja savo užgaida, atsiduodate tam 
be baimės ir be suvaržymų, bet jums ir tai neturi reikšmės, nes 
neilgai trunka. 

Iš tiesų šiuos abipusiškai duodamus ir gaunamus ryšius, jei 
kalbėtume meilės terminais, tik jūs vieni pagal savo norus galite 
arba sutvirtinti, arba nutraukti, o mes dar turime būti laimin- 
gos, jei jūs, būdami tokie lengvabūdiški, suteikiate pirmenybę 
slaptumui, o ne viešumui ir mus paliekate visiškoje užmarštyje, 
nepavertę vakarykščių savo garbinamų deivių rytojaus dienos 
aukomis. 

Bet vos tik nelaiminga moteris pirmoji pajunta savo gran- 
dinių svorį, nuo kokių pavojų jai tenka bėgti, jei pabando jas 
nusimesti, jei išdrįsta jas šiek tiek palengvinti? Tik tirtėdama iš 
baimės ji bando nutolinti nuo savęs žmogų, kurį jos širdis stumia 
taip stipriai. O jei jis sugalvoja niekur nesitraukti, ji priversta 
jam iš baimės duoti tai, ką jis gaudavo iš meilės: 

Atverti glėbį, kai širdis uždaryta. 

Su jos kuklumu tenka itin sumaniai atnarplioti tuos pačius 
mazgus, kuriuos jūs paprasčiausiai nutrauktumėte. Ji priklauso 
nuo savo priešo malonės, ir yra visiškai bejėgė, jei jis stokoja 
kilnumo, tik kaip gali šito iš jo sulaukti, jei visi taip giria už jo 
parodymą, tai ar kas nors pasmerks už jo trūkumą? 

Be abejo, Jūs neneigsite, kad visa tai teisinga, nes tai šitaip 
akivaizdu, kad tapo banaliausiu dalyku. Jeigu Jūs vis dėlto 
matėte, kaip aš, manipuliuodama žmonių nuomonėmis ir įvy- 
kiais, paverčiau tuos grėsmingus vyrus savo užgaidų ir tantazijų 
žaisliukais, vieniems paralyžiuodama valią, o iš kitų atimdama 
galią man pakenkti; ir jei sugebėjau, pagal savo nuolat kintan- 
čius polinkius, pritraukti prie savo palydos arba nutolinti kuo 


atokiau nuo savęs: 

Šiuos tironus, tapusius vergais; 

jei visuose tuose nuolatiniuose sąmyšiuose mano garbė liko 
nesuteršta, tai ar nepriėjote prie išvados, kad esu sukurta tam, 
jog galėčiau keršyti už savo lyties pažeminimą ir vergčiau jūsiškę, 
nes išradau tam būdus, iki manęs dar niekam nežinomus? 

Ak, pataupykite savo patarimus ir nuogąstavimus toms iš- 
protėjusioms moterims, kurios pateikia save kaip jausmingas; 
jų tokia pernelyg laki vaizduotė, kad pagalvoji, jog gamta visus 
jausmus sudėjo joms į galvą; niekada apie nieką negalvodamos, 
jos painioja meilę su meilužiais; savo beprotiškuose paklydi- 
muose jos manosi, kad tas, su kuriuo patyrė malonumų, yra 
vienintelis jos įsikūnijimas; jos tokios pagoniškai prietaringos, 
kad ciki šventiku ir garbina jį, kai tokia duoklė priklauso tik 
pačiai dievybei. 

Bijokitės dar ir tų, kuriose tuštybės daugiau negu kuklumo, 
ir jos niekaip negali ramiai susitaikyti su tuo, kai jas pameta. 

Bet drebėkite, kai susidursite su tomis aktyviomis dykinėto- 
jomis, kurias jūs vadinate jausmingomis, nes meilė jas pačiumpa 
lengvai ir su didele jėga; jos jaučia poreikį tęsti meilės žaidimus 
netgi tada, kai jau nebejaučia malonumo; ir, visiškai pasidavu- 
sios savo sentimentalių minčių tėkmei, kurpia labai švelnius, 
bet ypač pavojingus laiškus, nes tų silpnybių nebijo patikėti jas 
sukėlusiam subjektui, per visišką neatsargumą nesugebėdamos 
numatyti dabartiniuose meilužiuose ateities priešo. 

Tik ką aš turiu bendra su tomis neapdairiomis moterimis? 
Ar nors kartą esate matę, kad būčiau nusižengusi taisyklėms, 
kurias pati nusistačiau, ar man trūktų principingumo? Kalbu 
apie savo principus ir sakau tai tyčia, nes jie visai ne tokie kaip 


kirų moterų, prisiimti kaip papuola, neišbandžius jų teisingumo 

ir sekant iš įpročio, kai maniškiai yra nuodugnių apmąstymų 
vaisius; aš juos pati sugalvojau, todėl galiu pasakyti, kad esu 
savo pačios kūrinys. 

Patekusi į aukštuomenę, kai dar buvau jaunutė mergina, 
dėl savo padėties buvau pasmerkta tylėti ir nieko neveikti, bet 
tai panaudojau stebėjimams ir apmąstymams. Kai visi manė, 
jog esu vėjavaikė ar išsiblaškėlė, nes iš tiesų nelabai įdėmiai 
klausiausi kalbų, kurias, norint man pasakyti, buvo neriamasi 
iš kailio, bet kruopščiai rankiodavau tai, ką stengdavosi nuo 
manęs nuslėpti. 

Toks praktiškas smalsumas ne tik pasitarnavo mano lavini- 
muisi, bet ir išmokė apsimetinėti: priversta slėpti nuo aplinkinių 
akių, kas iš tikrųjų patraukė mano dėmesį, bandžiau įvaldyti 
žvilgsnį taip, kad jis paklustų mano valiai; taip ilgainiui suge- 
bėjau suteikti akims tą išsiblaškiusią išraišką, kurią tiek kartų 
gyrėte. Paskatinta pirmosios sėkmės, bandžiau šitaip įvaldyti 
ir įvairiausias veido mimikas. Jausdama bent šiokį tokį liūdesį, 
stengdavausi nutaisyti ramų veidą, kartais net džiaugsmingą; 
lavinausi taip uoliai, kad pati susikeldavau fizinį skausmą, ir 
stengdavausi, kad tuo metu mano veidas švytėtų pasitenkinimu. 
Taip pat rūpestingai lavinausi, tik tam prireikė kur kas daugiau 
vargo, kad nutrinčiau nuo veido netikėto džiaugsmo požymius. 
Štai šitaip įgijau savo veidui tokią galią, kaip mačiau, ne kartą 
Jus smarkiai nustebinusią. 

Buvau dar labai jauna ir nepuoselėjau jokių ypatingų ketini- 
mų, bet gyvenau savo mintimis, ir mane siutino, kad jas galima 
nuspėti, užklupti mane netikėtai. Apsirūpinusi tais pirmaisiais 
savo ginklais, pabandžiau juos naudoti: nepasitenkindama tuo, 


kad ir taip pasidariau neperkandama, smagindavausi pasiro- 

dydama su įvairiausiomis kaukėmis; užtikrinta savo judesiais, 
stebėjau savo žodžius; kontroliavau viena ir kita, priklausomai 
nuo aplinkybių, ar vien pagal savo užgaidą; nuo to laiko mano 
mintys liko žinomos tik man, ir aplinkiniams įžvelgti jas leis- 
davau tik tiek, kiek man pačiai atrodė naudinga. 

Šitas darbas su savimi įpratino stebėti ir veidų išraiškas, ir jų 
ypatumus; taip išmokau kiaurai permacyti iš pirmo žvilgsnio, ir 
nors gyvenimo patirtis parodė, kad ne visada verta tuo visiškai 
pasitikėti, bet vis dėlto jis retai kada mane apgaudavo. 

Dar neturėjau nė penkiolikos metų, o jau pasižymėjau 
tokiais sugebėjimais, kurie atneša šlovę didesnei daliai mūsų 
politikų, ir vis dėlto tai buvo tik pradmenys to mokslo, kurį 
norėjau perprasti. 

Pats puikiai suprantate, kad, kaip ir visos tokio amžiaus mer- 
gaitės, stengiausi viską išsiaiškinti apie meilę ir jos malonumus, 
tik niekada neteko būti vienuolyno pensionate, todėl neturėjau 
geros draugės ir, sergstima budrios motinos, iš padrikų detalių 
negalėjau susidaryti apie tai vientiso vaizdo; netgi gamta, ku- 
ria nuo to meto galėjau tik džiaugtis, kol kas man nedavė nė 
menkiausios nuorodos. Atrodė, kad ji triūsia visiškoje tyloje 
tobulindama savo kūrinį. Viskas vyko tik mano galvoje, ir troš- 
kau ne mėgautis, o norėjosi vien sužinoti; aistra tai perprasti 
pasiūlė ir būdų. 

Pamaniau, kad vienintelis vyras, su kuriuo galėčiau pasikal- 
bėti ta tema visiškai nesusikompromituodama, yra mano nuo- 
dėmklausys. Pasiryžau tam beveik tučtuojau, tereikėjo įveikti 
šiokią tokią gėdą, ir pasigyriau nuodėme, kurią pasisavinau: 
apkaltinau save, kad darau tai, ką ir kitos moterys. Taip aš jam 


paaiškinau, nors, tiesą sakant, nelabai žinojau, ką tai reiškia. 

Mano viltys nebuvo nei smarkiai apgautos, nei visiškai išsipil- 
dė, nes baimė išsiduoti neleido nuodugniai viską paaiškinti, 
bet dvasiškasis tėvelis pavadino tai tokiu didžiuliu blogiu, kad 
nusprendžiau, jog malonumas čia turėtų būti išskirtinis; taip 
norą sužinoti pakeitė troškimas išbandyti. 

Nežinau, kur šis troškimas būtų mane nuvedęs, o neturint 
patirties, pati pirmoji proga tikriausiai mane būtų pražudžiusi; 
laimė, mano motina po kelių dienų paskelbė, jog turėsiu ištekėti; 
neabejotina garantija, kad viską patirsiu, atšaldė mano smalsumą 
ir į pono de Mertejo glėbį patekau dar nekalta. 

Ramiai laukiau tos akimirkos, kuri turėjo man viską atskleis- 
ti, ir man teko gerokai apmąstyti, kaip suvaidinsiu sumišimą ir 
išgąstį. Ta pirmoji naktis, kur viskas vyksta pagal nepaprastai 
žiaurų arba pagal nepaprastai malonų scenarijų, man tebuvo 
proga įgyti patirties: ir skausmą, ir malonumą stebėjau įdėmiai, 
lyg iš šalies ir šiuose skirtinguose pojūčiuose temačiau faktus, 
kuriuos reikia tiesiog priimti ir apgalvoti. 

Ši tyrinėjimų sritis netrukus man ėmė patikti, bet, likdama 
ištikima savo principams ir galbūt instinktyviai jausdama, kad 
niekuo negalima pasitikėti mažiau kaip savo vyru, nuspren- 
džiau, jog būdama labai jausminga turiu jam atrodyti visiškai 
šalta. Šis suvaidintas šaltumas vėliau tapo nepajudinamu pagrin- 
du jo aklam pasitikėjimui manimi; paskui dar kartą gerai viską 
apgalvojusi prie to pridėjau vėjavaikišką elgseną, kas pritiko 
mano amžiui; ir jis tomis akimirkomis, kai jį kuo įžūliausiai 
vedžiodavau už nosies, negalvodavo apie mane kitaip, tik kaip 
apie vaiką. 

Vis dėlto, prisipažinsiu, iš pradžių mane labai traukė visuo- 


menės šurmulys, ir aš visiškai atsidaviau paviršutiniškoms pra- 

mogoms. Bet po kelių mėnesių ponas de Mertejis išvežė mane 
į savo nykų kaimą, ir baimė visiškai nusibaigti iš nuobodulio 
vėl grąžino potraukį tyrinėjimams; buvau apsupta žmonių, 
kurių nepalyginti žemesnė visuomeninė padėtis saugojo mane 
nuo bet kokių įtarimų, ir tuo pasinaudojau, kad kuo daugiau 
išplėsčiau savo patirtį. Štai čia ypač gerai įsitikinau, kad meilė, 
kurią mes liaupsiname kaip malonumų šaltinį, iš tiesų yra ne 
daugiau kaip dingstis jiems. 

Pono de Mertejo liga nutraukė šiuos malonius užsiėmimus, 
turėjau kartu su juo vykti į Paryžių, kur jis ieškojo gydytojų pa- 
galbos. Kaip žinote, jis mirė netrukus; nors vis dėlto negalėjau 
juo skųstis, bet iškart aiškiau pajutau tą laisvę, kurią suteikia 
našlystė, ir tvirtai pasiryžau kuo geriau ją panaudoti. 

Mano motina planavo, kad išeisiu į vienuolyną arba grįšiu 
gyventi pas ją. Atsisakiau daryti ir viena, ir kita, bet dėl išorinio 
padorumo grįžau į tą patį kaimą, kur man dar buvo likę užbaigti 
keletą stebėjimų. 

Parėmiau savo tyrimus skaitymais, bet nemanykite, kad tai 
galėjo būti tokio žanro literatūra, kaip Jums atrodo. Tyrinėjau 
papročius pagal romanus, žmogišką pasaulėžiūrą - pagal filo- - 
sofų veikalus, o griežčiausių moralistų raštuose bandžiau surasti 
tai, ko jie reikalauja iš mūsų. Šitaip įsitikinau, kad tai, ką galime 
daryti, išeina iš to, ką mes turime galvoti, kaip privalome atro- 
dyti. Iš karto viskas pasidarė aišku dėl visų tų trijų dalykų, nors 
paskutiniojo reikalavimai kėlė tam tikrų sunkumų; tikėjausi 
juos įveikti ir pradėjau galvoti apie būdus. 

Man pradėjo įgristi kaimo malonumai, pernelyg vienodi 
mano audringam protui, pajutau poreikį koketuoti, kas mane 


sutaikytų su meile, bet ne tam, kad pajusčiau jos esmę, o kad 

galėčiau uždegti kitiems ir pati ją vaidinti. Tiesiog tuščios 
kalbos, ir netgi skaičiau apie tai, kad šito jausmo neįmanoma 
suvaidinti; gerai mačiau, jog tam tereikia rašytojo intelektą su- 
dėti kartu su aktoriaus talentu. Lavinausi abiejose šiose srityse, 
net galbūt pusėtinai sėkmingai, tik, užuot veltui gaišusi laiką 
aplodismentams teatre, nusprendžiau savo labui panaudoti tai, 
ką kiti aukoja tuštybei. 

Metai praėjo tarp šių gana skirtingų užsiėmimų. Kai gedulas 
praėjo ir vėl galėjau rodytis žmonėse; kartu veždamasi ir savo 
didžiuosius sumanymus, sugrįžau į Paryžių; bet jau pirmoji 
kliūtis man buvo labai nelaukta. 

Ta ilga vienatvė, tas griežtas užsidarymas uždėjo man nepri- 
einamumo antspaudą, atbaidžiusį didžiausius mūsų šaunuolius; 
jie laikėsi nuošaly, o aš buvau palikta miniai nuobodžių tipų, 
pretendavusių į mano ranką. Neturėjau pernelyg didelio vargo 
jiems atsakyti, bet daugelis tokių atsisakymų nepatiko mano 
šeimai, ir šiose vidaus rietenose tik gaišdavau brangų laiką, kurį 
norėjau skirti pačiam maloniausiam panaudojimui. Vis dėlto 
buvau priversta, kad pritraukčiau vienus ir nutolinčiau kitus, 
viešai parodyti lengvabūdiškumą ir netgi rūpintis, kad tai ne- 
pakenktų mano reputacijai, kurią galvojau išsaugoti nesuterštą. 
Tai pavyko nesunkiai, kaip Jūs ir galite įsivaizduoti. Bet niekam 
nedegdama jokia aistra dariau tai, kas man atrodė būtina, ir 
apdairiai skirsčiau dozėmis savo lengvabūdiškumą. 

Kai pasiekiau savo užsibrėžtą tikslą, grįžau prie seno, bet 
leidau prisiimti garbę grąžinti mane į doros kelią kelioms mo- 
terims, kurios, jau nebeištekusios jėgų toliau siekti malonumų, 
persimetė prie dorovinių vertybių. Tai buvo ėjimas bokštu, davęs 


daugiau negu galėjau tikėtis. Dėkingos duenjos tapo mano apo- 

logetėmis, ir jų aklas atsidavimas tam, ką jos vadino savo veiklos 
kūriniu, pasiekė tokį lygį, kad bent mažiausia pastabėlė mano 
adresu sukeldavo visos davarkų partijos triukšmą dėl skandalo 
ir šmeižtų. Tas pats būdas man užtikrino vyrus medžiojančių 
moterų palaikymą, mat įsitikinusios, kad atsižadėjau to kelio, 
kurio eina ir jos, tiesiog imdavo švaistytis pagyromis būtent 
mano adresu, kai tik prireikdavo parodyti, kad jos piktžodžiauja 
toli gražu ne prieš visą pasaulį. 

Vis dėlto ankstesnis mano elgesys jau buvo sugrąžinęs gar- 
bintojus, bet kad išsaugočiau ir juos, ir savo ištikimąsias globėjas, 
vaidinau jausmingą, bet ir sunkiai prieinamą moterį, kurios 
perdėtas delikatumas yra geriausias ginklas prieš meilę. 

Štai tada didžiajame gyvenimo teatre ir atskleidžiau savo 
talentus, kuriuos pati išsiugdžiau. Pirmasis mano rūpestis buvo 
pagarsėti kaip nenugalimai. Kad tai pasiekčiau, apsimečiau, kad 
priimu dėmesio ženklus tik iš tų vyrų, kurie man nepatinka. 
Jie man labai pravertė, kad užsitikrinčiau garbę, jog sugebu 
atkakliai priešintis, ir tada jau be jokios baimės galėjau atsiduoti 
pasirinktajam meilužiui. Bet prieš jį vaidindavau tikrą drovuolę 
ir niekada neleisdavau viešai rodyti dėmesio - taip aplinkinių | 
akys visados matydavo tik nelaimingus įsimylėjėlius. 

Jūs juk žinote, kaip greitai aš pasirenku meilužius, nes esu 
pastebėjusi, kad išankstiniai asistavimai išduoda visas moteriš- 
kas paslaptis. Kad ir ką darytum, kalbos tonas iki ir po sėkmės 
niekada nebūna toks pat. Tas skirtumas neprasprūsta pro 
akylesnį stebėtoją, ir, manau, klaidingas pasirinkimas ne toks 
pavojingas, kaip būti demaskuotai pašaliečio. Iš to dar laimė- 
davau ir tai, kad mano veiksmuose nelikdavo įtikimumo, o juk 


vien pagal tai apie mus daromos išvados. 

Šitos atsargumo priemonės ir dar tai, kad niekados nerašau 
laiškų, niekados nepalieku jokių savo pralaimėjimo įrodymų, 
gali atrodyti ir perdėta, bet man ir tai visados atrodė nepa- 
kankama. Žiūrėdama į savo širdį aš visada tyrinėdavau kitas. 
Pamačiau, kad nėra žmogaus, kuris nenešiotų joje kokios nors 
paslapties, ir jam nebūtų svarbu, kad ji niekada nebūtų atskleis- 
ta. Senovėje tą tiesą žmonės žinojo geriau už mus, o Samsono 
istorija tikriausiai yra labai sumaniai išreikštas viso to simbolis. 
Aš, naujoji Dalila, visada, kaip ir ji, skirdavau savo galias tam, 
kad netikėtai atskleisčiau tą svarbią paslaptį. Cha! Kiek daug 
šiuolaikinių samsonų, kurių plaukus laikau po žirklėmis! "Tų 
tai aš nustojau baimintis, ir jie vieninteliai, kuriuos išdrįstu 
retkarčiais pažeminti. Ir kur kas lankstesnė su kitais, pasinau- 
doju menu padaryti juos neištikimus, kad pati nepasirodyčiau 
lengvabūdė; apsimestinė draugystė, tariamas pasitikėjimas, 
keletas kilnių poelgių, taip pat savimeilę glostantis kiekvieno 
jų supratimas, jog jis yra vienintelis mano meilužis, leidžia 
tikėtis iš jų takto. Kita vertus, jei šitie būdai nepasiteisintų, tai 
žinau, kaip, numatydama ryšių nutrūkimą, iš anksto užslopinti 
pajuoka ar šmeižtu tą pasitikėjimą, kokį šie pavojingi vyrai būtų 
galėję įgyti. 

Tai ką gi aš čia kalbu, Jūs juk matėte, kad šitaip visą laiką el- 
giuosi, o dar abejojate mano atsargumu! Na, gerai! Tai prisimin- 
kite tuos laikus, kai tik pradėjote man mergintis: dar niekieno 
dėmesys man nebuvo toks malonus, nes troškau Jūsų dar prieš 
susipažindama. Mane žavėjo Jūsų skandalinga reputacija, ir man 
atrodė, kad prie jos tetrūksta vien mano šlovės; degiau troškimu 
su Jumis susikauti. Ir tai vienintelė užgaida, kuri trumpam buvo 


užvaldžiusi mane. Vis dėlto jei norėtumėte mane pražudyti, 

kokius būdus galėtumėte panaudoti? Tuščios kalbos, nepalie- 
kančios jokio pėdsako, jau vien dėl Jūsų reputacijos pasirodytų 
įtartinos, ir neva grandinėlė tarpusavyje nesueinančių faktų, ku- 
rių autentiškas atpasakojimas primintų prastai suaustą romaną. 
Iš tiesų nuo to laiko pradėjau Jums patikėti savo paslaptis, bet 
pats žinote, kokie interesai mus sieja, ir iš mudviejų tik jau ne 
mane galima kaltinti neatsargumu. 

Jeigu jau pateikiu Jums ataskaitą, tai noriu, kad ji būtų tiksli. 
Atrodo, kad dar tebegirdžiu Jus kalbant, jog priklausau nuo savo 
kambarinės malonės, ir iš tiesų, jei nežino mano širdies paslap- 
čių, tai mato visus mano pašaliniams nežinomus veiksmus. Kai 
man apie tai kažkada kalbėjote, tai atsakiau, kad galiu būti dėl 
jos tikra; vienintelis įrodymas, kad šito atsakymo užteko Jums 
nuraminti, tai, jog savo nuožiūra ėmėte jai patikėti gana pavo- 
jingas savo paslaptis. Bet nuo šiol, kai Prevanas kelia Jums tiek 
nerimo, kad net pametate galvą, abejoju, jog Jūsų pasitikėjimui 
užteks vien mano žodžio. Todėl reikia Jums viską nuodugniai 
paaiškinti. 

Pirmiausia šita mergina yra mano pieno sesuo, ir šis ryšys, 
kuris mums neatrodo itin reikšmingas, jos aplinkos žmonėms | 
turi didžiulės svarbos; juolab kad žinau jos paslaptį, ir net dar 
daugiau: tapusi beprotiškos meilės auka, ji būtų pražuvusi, jei 
jos neišgelbėčiau. Jos tėvai, su savo išpūstu garbės supratimu, 
tegalvojo, kaip ją įkalinti. Ir jie kreipėsi į mane. Iš pirmo žvilgs- 
nio pamačiau, koks naudingas man gali būti jų įnirtis. Aš juos 
palaikiau, pasirūpinau dėl arešto orderio ir jį gavau. Paskui staiga 
perėjau prie mielaširdystės, palenkiau ta linkme ir tėvus, o pasi- 
naudojusi savo įtaka senajam ministrui įtikinau juos visus, kad 


tas orderis liktų pas mane ir galėčiau savo nuožiūra sustabdyti ar 

pareikalauti nuosprendžio vykdymo, priklausomai nuo to, kaip 
elgsis mergina. Juk ji supranta, kad jos likimas mano rankose, 
ir net jei šios veiksmingos priemonės jos nesustabdytų, nors tai 
neįsivaizduojama, ar nebūtų visiems aišku, kai jos elgesys išeitų 
aikštėn ir ji susilauktų už tai bausmės, kad vargiai įmanoma 
patikėti jos kalbomis ? 

Prie šitų atsargumo priemonių, kurias pavadinčiau esminė- 
mis, galima pridėti šimtus kitų, tiek riboto poveikio, tiek pagal 
susiklosčiusią padėtį, ką, priklausomai nuo reikmės, mums pa- 
taria apmąstymai bei patirtis; pateikti jų sąrašą būtų varginamai 
smulkmeniškas dalykas, bet sugebėti jomis naudotis yra labai 
pravartu, ir jei bent kiek įdėsite pastangų paanalizuoti visą mano 
elgesį, tai Jums pavyks visa tai perprasti. 

Bet manyti, kad įdėjusi į viską tiek rūpesčių paliksiu juos 
bevaisiais; iškilusi aukščiau kitų moterų per tokias sunkias 
pastangas pasitenkinsiu šliaužiojimu pažeme, kaip jos, blašky- 
damasi tarp neapgalvotų poelgių ir susivaržymo, ir dar galėčiau 
imti drebinti kinkas prieš vyrą, tematydama išsigelbėjimą bėgi- 
mu? Ne, Vikonte, niekada. Arba nugalėti, arba žūti. O Prevaną 
noriu turėti savo rankose, ir turėsiu; tą patį ir jis norėtų pasakyti 
apie mane, bet to nepasakys — štai keliais žodžiais visas mūsų 
romanas. Sudie. 

Sesilė Volanž - ševaljė Danseni 


Viešpatie, kiek Jūsų laiškas sukėlė man širdgėlos! Ar reikėjo 
man jo taip nekantriai laukti! Tikėjausi atrasti paguodos, ir, še 
tau, dabar esu susisielojusi kur kas daugiau negu anksčiau. Aš 
tiek verkiau jį skaitydama, tik ne dėl šito Jums priekaištauju, jau 
tiek kartų verkiau dėl Jūsų, bet anksčiau tai nekėlė skausmo. O 
šį kartą tai jau ne tas pats dalykas. 

Ką norėjote pasakyti rašydamas, kad meilė Jums tapo kančia 
ir daugiau nebegalite nei šitaip gyventi, nei ilgiau ištverti tokios 
padėties? Nejaugi norite nustoti mane mylėjęs, nes nėra taip 
malonu kaip kažkada? Man atrodo, kad nesu laimingesnė už 
jus, netgi atvirkščiai, ir vis dėlto Jus myliu kaip anksčiau. Jei 
ponas de Valmonas nerašo Jums, tai čia ne mano kaltė; negaliu 
to paprašyti, nes niekada nebūnu su juo viena, o mes esame 
sutarę, kad niekada nesikalbėsime prie kitų žmonių, ir visa tai. 
tik dėl Jūsų - tam, kad jam pavyktų kuo greičiau parengti tai, ko 
taip trokštate. Nesakau, kad netrokštu to paries, ir dėl to galite 
būti tikras, tik ko Jūs norite, kad padaryčiau? Jei manote, kad tai 
lengva, suraskite kokį nors būdą, daugiau nieko neprašyčiau. 

Gal manote, kad man labai malonu, kai mane kiekvieną 
dieną bara Mama, kai anksčiau man nieko blogo nesakydavo, o 
jei ką ir tardavo - tai būdavo tik atvirkščiai? Dabar net blogiau 
nei kažkada vienuolyne. Bet mane guodė tai, kad viskas dėl Jūsų, 


pasitaikydavo netgi akimirkų, kai nuo to būdavo netgi labai 

malonu, tik kai aš matau, jog Jūs taip pat pykstate, lyg dėl visko 
būčiau kalta, nors dėl to sielvartauju labiau negu dėl visko, ką 
esu anksčiau iškentėjusi. 

Tik gauti iš Jūsų laiškus yra didžiulių kliūčių, ir jei ponas de 
Valmonas nebūtų toks paslaugus ir sumanus, net nežinočiau, 
kaip tai padaryti, o Jums parašyti yra gerokai sunkiau. Visą rytą 
nesiryžtu to daryti, nes Mama visada būna šalia ir vis užeina 
į mano kambarį. Kai kada pavyksta dienos metu; sugalvoju 
dingstį, kad noriu pagroti arfa; tik reikia nutraukti rašymą ties 
kiekviena eilute, nes turi girdėtis, kaip aš groju. Laimė, mano 
kambarinė anksti vakare eina miegoti, ir aš jai sakau, jog atsigul- 
siu pati, tik ji išeidama tepalieka šviesą. Paskui reikia pasislėpti 
už užuolaidos, kad nesimatytų mano silueto, vėliau klausausi 
menkiausio krebždesio, kad suspėčiau viską paslėpti lovoje, 
jei kas užeitų. Norėčiau, kad čia būtumėte ir pats savo akimis 
pamatytumėte! Suprastumėte, kad reikia labai stipriai mylėti, 
jog taip darytum. Iš tiesų darau viską, ką galiu, ir norėčiau turėti 
galimybių padaryti dar daugiau. 

Iš tiesų aš neatsisakau pakartoti, kad Jus myliu ir visada 
mylėsiu; niekada dar to nekalbėjau nuoširdžiau, o Jūs pykstate. 
Juk mane anksčiau užtikrinote, kad užtenka, jog tai pasaky- 
čiau, ir Jums jau to užtenka būti laimingam, ir šito negalėsite 
paneigti, nes taip rašėte laiškuose. Nors jų jau nebeturiu, bet 
viską prisimenu, lyg skaityčiau juos kiekvieną dieną. Kadangi 
mes išskirti, Jūs daugiau šitaip negalvojate! Bet šitas išsiskyrimas 
tikriausiai netruks amžinai? Viešpatie, kokia aš nelaiminga! Ir 
viso to priežastis esate Jūs! 

Beje, dėl laiškų, tikiuosi, išsaugojote tuos, kuriuos Mama iš 


manęs atėmė ir nusiuntė Jums; juk ateis toks laikas, kai nebūsiu 

šitaip suvaržyta kaip dabar, ir Jūs man visus sugrąžinsite. Kokia 
būsiu laiminga, kai galėsiu saugoti juos amžinai, ir niekas į tai 
šnairai nežiūrės! Dabar perdavinėju juos ponui de Valmonui, 
kitaip iškiltų nemenkas pavojus, jei ne tai, niekada jų neatiduo- 
čiau, nes man tai sukelia didelį skausmą. 

Sudie, mano mielas drauge. Myliu Jus visa širdimi. Mylė- 
siu Jus visą gyvenimą. Tikiuosi, kad daugiau nebepyksite; jei 
galėčiau būti tuo tikra, tai nustočiau buvusi savimi. Parašykite 
man kuo greičiau, kada tik galėsite, nes jaučiu, kad iki to laiško 


nenustosiu liūdėti. 

Meldžiu Jus, Ponia, atnaujinkime tą šitaip nelemtai nutrū- 
kusį bendravimą! Jeigu tik galėčiau galutinai įrodyti, kaip iš 
tikrųjų skiriuosi nuo to atstumiančio savo portreto, kuris Jums 
buvo nutapytas; o ypač galėčiau džiaugtis tuo maloningu pasi- 
tikėjimu, kurį pradėjote man rodyti! Kiek žavesio Jūs suteikiate 
dorybei! Kokie gražūs atrodo ir kiek suteikiate vertės kilniems 
jausmams! Ak! Štai kokie Jūsų kerai, ir tai stipriau už viską, ir 
tai vienintelis dalykas, kuris vienu metu būtų toks visagalis ir 
sukeltų tokią pagarbą. 

Betgi užtenka Jus pamatyti — ir užsidegi troškimu Jums 
patikti; kur nors draugijoje Jus išgirsti, kad tas troškimas dar 
labiau išaugtų. Bet tas, kuriam teko laimė susipažinti su Jumis 
iš arčiau ir gali nors retkarčiais pažvelgti į Jūsų širdį, nesugeba 
atsispirti tam didžiam dvasios pakilimui ir, persmelktas ne vien 
meilės, bet ir pagarbos, aukština visas Jūsų įmanomas dorybes. 
Galbūt labiau negu bet kas kitas buvau sukurtas jas pamilti ir 
jomis sekti, bet mane įtraukė keli paklydimai ir nutolino nuo jų, 
ir tik Jūs mane vėl su jomis suartinote, ir per Jus iš naujo pajutau 
jų žavesį — tai nejaugi gali būti nusikaltimas šita nauja meilė? 
Ar pasmerktumėte savo pačios kūrinį? Pati sau priekaištausite 
dėl interesų, kurie turėtų būti Jums artimi? Kokia blogybe gali 
gąsdinti toks tyras jausmas, ir kokių saldybių nebūtų malonu 


paragauti ? 

Mano meilė kelia Jums siaubą, Jums ji atrodo pašėlusi, 
nesuvaldoma? Tad nuraminkite ją kur kas švelnesne meile; 
neišsižadėkite valdžios, kurią Jums suteikiu, ir prisiekiu niekada 
į ją nesikėsinti, ir kuri — drįstu tuo tikėti — nėra visiškai nesu- 
derinama su dorybe. Kokia auka man galėtų būti per didelė, 
jei būsiu tikras, kad, pasverta Jūsų širdimi, ji taps vertybe? Ar 
gali būti nelaimingesnis žmogus, jei jam neleista džiaugtis pra- 
radimais, kuriems jis pats pasiryžta; ir vienas žodis, vienintelis 
palankus žvilgsnis jam svarbiau už visus gyvenimo malonumus, 
kuriuos jis galėtų imti prievarta ar apgaule! Ir Jūs manote, kad 
toks žmogus esu aš! Ir Jūs manęs bijote! Ak! Kodėl Jūsų laimė 
nepriklauso nuo manęs? Kaip atkeršyčiau Jums padarydamas 
laimingą! Bet sterili draugystė neuždeda to švelnaus jungo, tai 
gali padaryti tik meilė. 

Jūs šito žodžio gėdinatės! Bet kodėl? Švelniausias prisiri- 
šimas, tvirčiausia sąjunga, tos pačios mintys, bendra laimė ir 
bendri skausmai — ar tame yra ko nors svetimo Jūsų sielai? 
Būtent tai ir yra meilė! Tokia bent jau ta, kurią man įkvepiate 
ir kurią jaučiu. Ir tik ji, skaičiuodama be naudos sumetimų, 
sugeba pasverti mūsų veiksmus pagal tikrąją jų vertę, o ne tur- 
gaus įkainiais; tai neišsenkantis jautriųjų sielų lobis, ir viskas, 
kas sukuriama jos ar dėl jos, tampa vertybe. 

"Tas tiesas taip paprasta suvokti, jas taip malonu įgyvendinti, 
kuo gi jos baisios? Ir kokius nuogąstavimus gali kelti jautrus 
žmogus, kuriam meilė neleidžia jokios kitos laimės, tik Jūsų? 
Šiandien tai vienintelis noras, ir paaukosiu viską, kad jis išsi- 
pildytų, išskyrus tą jausmą, kuris man jį įkvepia; atsakykite į 
šį jausmą tuo pačiu, ir Jūs viešpatausite jam savo nuožiūra. Ir 


neleiskime, kad jis mus skirtų, nes jis turi mus jungti. Jei drau- 

gystė, kurią Jūs man pasiūlėte, nėra tuščias žodis; jei, kaip sakėte 
vakar, tai pats švelniausias jausmas, kurį pažįsta Jūsų širdis, tai 
tegul ji atneša santarvę mums, aš jos neatstumsiu, bet, tapusi 
meilės teisėju, tegu ji ryžtasi ją ir išklausyti; atsisakymas išgirsti 
bent žodį būtų didžiulė neteisybė, o draugystei neteisingumas 
yra svetimas. 

Juk ir antrajam mūsų pokalbiui ne daugiau kliūčių, kaip pir- 
mąjį kartą, o atsitiktinumas mums suteiktų progą; galėtumėte 
ir Jūs nurodyti laiką. Noriu tikėti, kad esu neteisus; bet ar ne 
mieliau Jums būtų man nurodyti kelią, o ne kovoti su manimi, 
o gal abejojate mano paklusnumu: Ir jeigu ne akilandus trečiojo 
asmens pasirodymas, nutraukęs mūsų pokalbį, jau būčiau ko 
gero visiškai sutikęs su Jumis; kas galėtų nusakyti, kiek apima 
Jūsų valdžia man? 

Ar pasakyti Jums kiek? Tai nematoma valdžia, kuriai pasi- 
duodu nedrįsdamas jos pasverti; to žavesio, kuriam neįmanoma 
atsispirti, padariusio Jus mano minčių ir veiksmų valdove, kar- 
tais pradedu net bijoti. Deja! To pokalbio, kurio prašau, pats 
turėčiau bijoti daugiau! Galbūt vėliau, susaistytas pažadais, 
turėsiu gyvas sudegti iš meilės, kuri, jaučiu, negali užgesti, jei 
nemaldausiu Jūsų pagalbos! Ak! Ponia, pasigailėkite, nepikt- 
naudžiaukite savo valdžia! Ką aš sakau! Net pačias didžiau- 
siais kančias, jei tik nuo to būsite laimingesnė, o aš atrodysiu 
bent truputį daugiau vertas Jūsų, sušvelnins šios guodžiančios 
mintys! Taip, aš jaučiu, kad dar kartą pasikalbėti su Jumis, 
tai atiduoti Jums į rankas pačius galingiausius ginklus prieš 
mane; tai reikštų visiškai atsiduoti Jūsų valiai. Kur kas lengviau 
atsispirti Jūsų laiškams; nors tai tie patys žodžiai, bet Jūsų tuo 


metu nėra šalia, kad suteiktumėte jiems tos didžiulės galios. 

Vis dėlto malonumas Jūsų klausytis mane akina nepaisyti šito 
pavojaus, o man bent jau liks laimės jausmas, kad viską padariau 
dėl Jūsų, net pakenkdamas sau, ir taip mano aukos taps Jūsų 
išaukštinimu. Būčiau net pernelyg laimingas galėdamas įrodyti 
Jums šimtais būdų, ką jaučiu šimteriopai, kad Jūs esate ir visados 
būsite brangiausias mano širdies lobis. 

Jūs juk matėte, kaip mums vakar trukdė. Visą dieną negalėjau 
Jums perduoti laiško, kurį turiu, nežinau, ar tai pavyks šian- 
dien. Bijau, kad Jums nepridaryčiau bėdos, jei įdėsiu daugiau 
uolumo negu sumanumo, ir niekaip negalėčiau sau atleisti to 
neatsargumo, kuris būtų Jums lemtingas, sukeltų tiek nevilties 
mano draugui, o Jūs visiems laikams taptumėte nelaiminga. Vis 
dėlto gerai pažįstu meilės nekantrumą, jaučiu, kaip sunku Jūsų 
padėtyje ištverti menkiausią vėlavimą, kai neateina vienintelė 
šią akimirką įmanoma paguoda. Visą laiką galvodamas, kaip 
surasti būdų šioms kliūtims įveikti, sumaniau vieną dalyką, kurį 
padaryti nebus sunku, jei tik įdėsite trupučiuką pastangų. 

Man pavyko pastebėti, kad Jūsų kambario raktas nuo durų, 
išeinančių į koridorių, visą laiką guli padėtas ant židinio pas Jūsų 
mamą. Pati puikiai suprantate, kaip viskas pasidarytų paprasta 
su tuo raktu, bet jei jo nėra, tai parūpinsiu Jums panašų, kuris 
kuo puikiausiai jį pakeis. Kad tai padaryčiau, man užteks vienai 
kitai valandai tą pirmąjį išsinešti. Jūs visai nesunkiai rasite progą 
jį paimti, ir kad niekas nepastebėtų, jog trūksta, pridedu čia savo 
raktą, kuris yra labai panašus, skirtumo iš akies visai nesimato, 
nebent kažkas pradėtų juo rakinti, bet šito niekas tikrai nedarys. 
Tereikia, kad pririštumėte prie jo tokį patį mėlyną kaspinėlį, 
kaip prie jūsiškio. 

Reikia pasistengti turėti aną raktą jau rytoj arba poryt per 


pusryčius, nes taip bus lengviau jį man perduoti, ir bus galima 

padėti atgal į vietą iki vakaro, kai iškils pavojus, kad Jūsų mama 
gali apsižiūrėti. Aš galėsiu jį perduoti vakarienės metu, bet 
turime viską gerai susiderinti. 

Prisiminkite, kai mes einame iš salono į valgomąjį, tai ponia 
de Rozmond visada būna paskutinioji. Aš paimsiu ją už paran- 
kės. Jums tereikia šiek tiek uždelsti palikus savo siuvinį arba ką 
nors numesti, kad būtų galimybė išeiti paskutinei; tada galėsite 
paimti raktą, kurį laikysiu už nugaros. Tik reikia viską atlikti 
kruopščiai, tad kai tik paimsite raktą, nepamirškite nors keletą 
kartų apkabinti mano tetulę. Jei tas raktas netyčia Jums iškristų, 
tik neišsiduokite; apsimesiu, kad tai aš išmečiau, atsakau Jums 
už viską. 

Bet tas menkas Jūsų mamos pasitikėjimas Jumis ir tokios 
griežtos priemonės, kurių ji imasi, visiškai pateisina tą smulkią 
apgaulę. Juolab kad tai vienintelis būdas gauti iš Danseni laiš- 
kus, taip pat ir siųsti jam; kiti būdai iš tiesų yra labai pavojingi, 
ir Jūs abu negrįžtamai pražūtumėte, todėl apdairumo ir mano 
draugystės jums abiem jausmas neleidžia jais toliau naudotis. 

Kai jau turėsime raktą, mums reikės imtis keleto atsargumo 
priemonių dėl durų ir užrakto keliamo triukšmo, bet viskas 
labai paprasta. Jūs surasite po ta pačia spinta, kur paprastai dedu 
popierių, aliejaus ir plunksną. Kai kada užeinate į savo kambarį 
ir būnate ten visiškai viena, tokiu metu ir reikia pasinaudoti, 
kad išteptumėte aliejumi užraktą ir vyrius. Vienintelio dalyko 
reikia sergėtis, kad neliktų riebių dėmių, nes tai būtų rimtas 
įkaltis prieš Jus. Taip pat reikėtų palaukti nakties, ir jei viskas 
bus padaryta labai apgalvotai, ką tikrai sugebėsite, tai iš ryto 
niekas nieko nepastebės. 

Jei vis dėlto kažką pastebėtų, nesidrovėkite pasakyti, kad 


tai pilies grindų vaškuotojo darbas. Siuo atveju reikės tiksliai 

nurodyti laiką, kada jis buvo ir ką kalbėjotės: pavyzdžiui, jis tepė 
užraktus, kuriais nesinaudojama, kad nerūdytų. Pati suprantate, 
kad būtų neįtikėtina, jei tai būtų daroma Jums esant, o Jūs net 
nepaklaustumėte, kas čia vyksta. Kelios tokios smulkmenos 
viskam suteikia tikrumo, o įtikimumas saugo melą nuo reikalo 
jį patikrinti. 

Kai gausite šį laišką, meldžiu, kad dar kartą perskaitytumėte 
ir netgi rimtai viską apmąstytumėte: pirmiausia turite gerai Ži- 
noti, ką norite daryti; paskui patikrinti, ar aš nieko nepraleidau. 
Menkai įgudęs naudotis gudrybėmis, negalėčiau toje srityje 
pasirodyti labai miklus; ir jei ne mano ištikima draugystė su 
Danseni, ir gailestis, kurį Jums pajutau, tai nesiryžčiau naudo- 
tis tokiomis priemonėms, kad ir kaip nekaltai jos atrodytų. Iš 
visos širdies nekenčiu visko, kas dvelkia apgavyste - toks jau 
mano būdas. Bet Jūsų bėdos mane taip skaudžiai palietė, kad 
padarysiu viską, idant tik Jums būtų lengviau. 

Puikiai suprantate, kad užsimezgus tokiam ryšiui tarp mūsų 
man bus žymiai lengviau užtikrinti Danseni pasimatymą, kurio 
jis taip trokšta. Vis dėlto kol kas jam nieko nesakykite apie tai; 
taip tik pakurstytume jo nekantrumą, o akimirka jį patenkinti 
dar neatėjo, tai, manau, turėtumėte jį raminti, o ne dirginti. 
Pasikliauju Jūsų diskretiškumu. Sudie, mano gražioji globotine, 
nes taip yra iš tikrųjų. Pamilkite nors truputį savo globėją ir, 
svarbiausia, būkite paklusni, ir Jūs iš to nemažai laimėsite. Aš 
rūpinuosi Jūsų laime ir, patikėkite, tuose rūpesčiuose atrandu 
ir savąją. 

Pagaliau Jūs nusiraminsite, o svarbiausia - pripažinsite, kad 
buvau teisi. Išklausykite mane ir nepainiokite daugiau su kitomis 
moterimis. Pagaliau aš užbaigiau savo istoriją su Prevanu iki 
galo; iki galo, ar gerai supratote, ką noriu tuo pasakyti? Nuo 
šiol galėsite spręsti, kas turės progos tuo pasigirti: jis ar aš. O 
pati istorija dar smagesnė negu pasakojimas apie ją; bet būtų 
ir neteisinga, jei Jūs vien tik svarstęs tuos dalykus, nesvarbu, 
teigiamai ar nevykusiai, patirtumėte tiek pat malonumo kiek 
ir aš, įdėjusi tiek laiko ir vargo. 

Vis dėlto jei sumanytumėte kokią nors didžią kampaniją, jei 
imtumėtės kokio nors sumanymo, kur turėtumėte prisibijoti šio 
pavojingo varžovo, atvažiuokite. Jis paliko Jums plyną lauką, 
bent jau kuriam laikui, nors galbūt jis niekados neatsigaus nuo 
smūgio, gauto iš manęs. 

Koks Jūs laimingas, kad turite tokią draugę! Aš juk Jūsų tikra 
geroji fėja! Būdamas toli, ilgėjotės savo Gražuolės, kuri Jus taip 
traukė, o aš tariau vieną žodį, ir bematant atsidūrėte šalia. Norė- 
jote atkeršyti vienai moteriai, Jums kenkusiai; aš parodžiau vietą, 
kur turite smogti, ir atidaviau ją Jūsų malonei. Pagaliau kai Jums 
iš mūšio lauko reikia tiesiog pašalinti pavojingą priešininką, tai 
šaukiatės tik manęs, ir aš Jus išklausau. Iš tiesų jei nepaskirsite 
viso savo gyvenimo man dėkodamas, tai būsite chamas. Bet 


grįžtu prie savo nuotykių ir pradedu pasakoti iš pradžių. 

Pasimatymas, paskirtas taip garsiai prie Operos išėjimo, buvo 
išgirstas, kaip aš ir tikėjausi. Prevanas pasirodė, ir kai Marešalė 
jam maloniai pasakė, kad būtų laiminga jį matyti du kartus per 
savo priėmimo dienas, jis nedelsė atsakyti, jog nuo antradienio 
vakaro tik ir keitė savo vizitų valandas, idant būtų laisvas šįva- 
kar. Kas turi ausis, tegirdi! Kadangi norėjau tiksliau žinoti, ar 
tikrai tapau jo meilikaujamo dėmesio objektu, tai panorau savo 
naująjį dūsautoją priversti rinktis tarp manęs ir savo pagrindinio 
pomėgio. Pasakiau, kad šiandien visiškai nelošiu kortomis; ir 
iš tiesų jis savo ruožtu surado šimtus dingsčių nelošti; tai buvo 
mano pirmoji pergalė šachmatų lentoje prieš pėstininką. 

Bendravimui tiesiog pasigriebiau Vyskupą ***; pasirinkau jį 
dėl senų ryšių su šios dienos herojumi, taip stengdamasi sudaryti 
jam kuo palankesnes sąlygas prieiti prie manęs. Man taip pat 
buvo labai patogu turėti liudytoju tokį visų gerbiamą žmogų, 
galintį, esant reikalui, duoti parodymus apie mano elgesį ir 
kalbas. Pasiruošimai vyko tiesiog puikiai. 

Po pirmųjų miglotų ir buitiškų frazių Prevanas tvirtai per- 
ėmė pokalbio giją, suteikdamas jam kuo įvairiausių tonacijų 
ir stengdamasis surasti temą, kuri man labiausiai patiktų. Aš 
atsisakiau kalbėtis apie jausmus, nes jais netikiu; savo rimtumu 
atšaldžiau jo žaismingumą, pasirodžiusį pernelyg jau lengvabū- 
dišką pačioje pradžioje; jis nusileido iki subtilios draugystės; ir 
su šia banalia vėliava pradėjome tarpusavio kovą. 

Kai pakvietė vakarienės, Vyskupas nėjo; Prevanas padavė 
man ranką ir, savaime suprantama, prie stalo atsidūrė šalia 
manęs. Reikia pripažinti, kad jis tiesiog meistriškai palaikė 
mudviejų atskirą pokalbį, nors atrodė, jog pasinėręs į vien 
bendro pobūdžio kalbas prie stalo, ir atrodė, kad tai vyksta tik 
jo dėka. Prie deserto pradėta kalbėti apie naują pjesę, kurios 


£— 269 —+“ 


(SR | PIERRE CHODERLOS DE LACLOS ELO) 


premjera turėjo vykti pirmadienį Prancūzų teatre. Pareiškiau 
šiokį tokį apgailestavimą, kad neturiu ten ložės; jis man iškart 
pasiūlė savąją, aš, kaip įprasta, iš pradžių atsisakiau; jis linksmai 
atsiliepė, kad aš jo įdėmiai nesiklausau, jis taip lengvai nesiryžtų 
paaukoti savo ložės beveik nepažįstamam žmogui, jis tenorėjęs 
įspėti mane, kad ja naudosis Marešalė. Ji maloningai išklausė šį 
pokštą, ir aš sutikau nueiti. 

Sugrįžus į saloną, savaime suprantama, jis taip pat pasiprašė 
vietos toje ložėje; ir kai Marešalė, labai palankiai nusiteikusi, 
pažadėjo įleisti ir jį, jei tik elgsis protingai, tą jis iškart panaudojo 
kaip progą pradėti savo dviprasmiškas kalbas, tą jo sugebėjimą 
Jūs taip išgyrėte. Ir iš tiesų atsisėdęs prie jos kojų it nuolan- 
kus vaikelis - kaip pats pasakė — vien tam, kad paprašytų jos 
patarimų ir išklausytų pamokymų, jis prišnekėjo jai daugybę 
meilikaujamų ir malonių dalykų, ir man buvo labai paprasta 
visa tai prisitaikyti sau. Daugeliui nepanorus po vakarienės 
lošti kortomis, pokalbis pasidarė daugiau bendro pobūdžio 
ir kur kas mažiau įdomus, bet mūsų akys kalbėjo daug. Sakau 
„mūsų akys“, nors turėčiau kalbėti apie jo, nes mano bylojo 
tik nusistebėjimą. Tikriausiai jis manė, kad esu apstulbinta ir 
paveikta jo padaryto didžiulio įspūdžio. Atrodo, jis liko labai 
patenkintas, tą galėčiau pasakyti ir apie save. 

Kitą pirmadienį, kaip buvo sutarta, nuėjau į Prancūzų teatrą. 
Nors Jūs ir labai domitės literatūra, bet nieko verto negalėčiau 
pasakyti apie tą spektaklį, tik tiek, kad Prevanas pasižymi 
didžiuliais sugebėjimais pataikauti, o pjesę ištiko fiasko, ir tai 
viskas, ką ten pamačiau. Man nesinorėjo šitaip užbaigti vakaro, 
kuris man iš tiesų patiko, ir, kad jį pratęsčiau, pasiūliau Mare- 
šalei vykti pas mane vakarienės, taip atsirado dingstis pakartoti 


kvietimą meiliajam pataikūnui, ir jis iškart paprašė truputį laiko 

subėgioti pas grafienes de P. ir atsiprašyti, kad negalės ten būti. 
Išgirdus tą pavardę, iškart sukilo visas mano pyktis; akivaizdu, 
kad jis lėkė ten pasipasakoti; prisiminiau Jūsų protingus pata- 
rimus ir tvirtai prisiekiau, kad... tęsiu šitą istoriją; buvau tikra, 
kad pagydysiu jį nuo tokio siaubingo netakto. 

Visiškai svetimas mano draugijoje, kuri tą vakarą buvo gau- 
si, jis turėjo rodyti dėmesį tik man; kai ėjome vakarieniauti, 
pasiūlė man ranką. Ir čia aš sugudravau: ją priimdama šiek 
tiek suvirpėjau, o eidama į valgomąjį nuleidau akis ir pradėjau 
tankiau kvėpuoti. Mano laikysena leido nujausti pralaimėjimą 
ir atskleidė baimę prieš nugalėtoją. Jis tai iškart pastebėjo ir tuč- 
tuojau išdavikiškai pakeitė toną bei laikyseną. Buvo mandagus, o 
pasidarė švelnus. Ne, jo kalbos nepasikeitė, tam netiko ir aplin- 
kybės, bet žvilgsnis tapo ne toks guvus, tik kur kas meilesnis, 
balso moduliacijos sušvelnėjo, o subtili šypsena pradėjo spindėti 
pasitenkinimu. Pagaliau ir jo kalbose po truputį užgeso sąmojo 
kibirkštėlės, aštrų protą pakeitė kalbos elegancija. Klausiu Jūsų: 
ar buvo galima veikti sumaniau? 

Savo ruožtu pasidariau tokia mąsli, kad visi tai turėjo paste- 
bėti; kai dėl to išgirdau pastabą, tai sumaniau priešgyniauti taip 
nevykusiai ir mesti į Prevaną greitą, bet drovų bei suglumusį 
žvilgsnį, kuriuo jis patikėtų, kad bijau tik vieno, jog jis neatspėtų 
tikrosios mano sumišimo priežasties. 

Po vakarienės, pasinaudojusi tuo, kad geroji Marešalė kaip 
paprastai ėmė pasakoti vieną tų savo nuobodžių istorijų, išsitie- 
siau ant otomanės ta atsainia poza, suteikiančia tokio švelnaus 
svajingumo. Netgi neerzino, kad mane tokioje padėtyje mato 
Prevanas; ir jis iš tiesų mane pagerbė ypatingu dėmesiu. Pats 
suprantate, kad mano drovūs žvilgsniai nedrįso ieškoti nuga- 


lėtojo akių, bet vis pažvelgdama į jį su tam tikru nusižeminimu 

pasiekiau tokį poveikį, kokio norėjau. Dar reikėjo įtikinti, 
kad jaučiu tą patį - vos Marešalė spėjo pareikšti, kad ruošiasi 
išvažiuoti, šūktelėjau šiltu ir švelniu balsu: „Viešpatie! Kaip 
gerai jaučiausi!“ Vis dėlto atsikėliau, bet prieš skirdamasi su ja 
paklausiau, ką ji mano veikti toliau, kad rasčiau dingstį išsakyti, 
ką pati darysiu, ir visi sužinotų, jog iki poryt pasiliksiu namuose. 
Vėliau ir visi kiti gana greitai išsivaikščiojo. Tada ėmiau mąstyti. 
Neabejojau, kad Prevanas pasinaudos proga ateiti į pasimatymą, 
kurį lyg ir paskyriau; ir ateis tokiu laiku, kad užkluprų mane vie- 
ną ir pradėtų ryžtingą puolimą, bet taip pat buvau tikra, jog dėl 
mano reputacijos nedrįs traktuoti manęs taip lengvabūdiškai, 
kaip bent kiek išauklėtas žmogus leidžia sau elgtis tik su meilės 
nuotykių ieškotojomis ir visiškai nepatyrusiomis moterimis; tad 
numačiau savo sėkmę, kai jis turės ištarti žodį „meilė“ ir ypač 
stengsis, kad jį išgautų ir iš manęs. Kaip patogu tvarkyti reikalus 
su tokiais kaip Jūs, griežtų elgesio nuostatų žmonėmis! Kartais 
koks nors įsimylėjęs paikšis sutrikdo savo drovumu arba verčia 
iš koto savo neprognozuojamais polėkiais; vis dėlto ta savotiška 
karštinė, kaip ir kitos šitos rūšies ligos, pasireiškia ir drebuliais, 
ir temperatūros pakilimais su daugybe kitų simptomų. Bet 
jūsų apskaičiuotus žingsnius taip lengva atspėti! Atėjimas, lai- 
kysena, tonas, kalbos — tą jau žinau nuo kadais. Neperduodu 
Jums mūsų pokalbio turinio, kurį ir pats lengvai atkurtumėte. 
Pastebėkite vis dėlto vieną dalyką - norėdama jam pagelbėti, 
savo apsimestinei gynybai panaudojau visas galias: sumišimą, 
kad jis turėtų daugiau laiko kalbėti; prastus argumentus, kad 
jie būtų nuginčyti; baimę ir nepasitikėjimą, kad išgaučiau kuo 
daugiau patikinimų; ir tas nuolatinis priedainis, kad jis teprašo 


vieno žodžio; ir ta mano tyla, kuri tarytum vilkino laiką, kad jam 

stipriau užsidegtų geismas; ir šimtus kartų sugriebiama ranka, 
kurią vis atsitraukdavo, bet neatstumdavo. Širaip visą dieną 
gali užsiimti tais niekais, ir mes praleidome kelias nykiausiais 
valandas, galbūt iki šiol tai tęstųsi, jei nebūtume išgirdę įrie- 
dant į mano kiemą karietos. Šis laimingas trikdis, suprantama, 
dar pakurstė jo įkyrius maldavimus, o aš matydama, kad atėjo 
akimirka, kai esu saugi nuo bet kokio netikėtumo, išleidau jau 
paruoštą ilgiausią atodūsį ir pagaliau ištariau neįkainojamąjį 
žodį. Tarnai pranešė apie svečių atvykimą, ir netrukus pas mane 
susirinko pakankamai gausi draugija. 

Prevanas paprašė, kad leisčiau užeiti rytoj iš ryto, ir aš suti- 
kau, bet iš anksčiau pasirūpinau gynyba nurodžiusi savo kam- 
barinei visą to vizito laiką pasilikti miegamajame, iš kur, kaip 
žinote, labai gerai matosi, kas vyksta mano tualeto kambaryje, 
o priėmiau jį būtent ten. Galėdami laisvai kalbėtis ir degdami 
tuo pačiu troškimu, mes priėjome prie visiškos santarvės, tik 
reikėjo atsikratyti to įkyraus žiūrovo; štai čia Prevanas ir buvo 
nutvertas. 

Nupiešusi išraiškingą savo buities vaizdą, nesunkiai įtikinau, 
kad mes čia nė akimirkai neturėsime ramybės; ir tai apskritai 
stebuklas, kad vakar galėjome pasidžiaugti keliomis laisvomis 
minutėmis, bet ir tai man grėsė nemažai didžiulių pavojų, nes 
bet kurį akimirksnį kas nors galėjo pasirodyti salone. Paskubėjau 
pridurti, kad tokia tvarka nusistovėjo todėl, jog iki šios dienos 
man visa tai nė kiek netrukdė, ir užsispyriau, kad tos tvarkos 
pakeisti neįmanoma, nes susikompromituočiau savo tarnų aky- 
se. Jis pabandė nutaisyti liūdną išraišką, rodyti prastą nuotaiką, 
aiškinti, kaip mažai jį myliu; ir Jūs įsivaizduojate, kaip mane tai 
užgavo! Norėdama suduoti lemiamą smūgį, griebiausi ašarų. 


Na, būtent taip: „Jūs verkiate, mano Zaira?“ Ta valdžia, kurią jis 

tikėjo turįs man, ir viltis, kad ja pasinaudodamas gali pražudyti 
mane bet kada - pakeitė jam visą Orosmano meilę. 

Kai tas teatro vaidinimas baigėsi, perėjome prie reikalų 
sureguliavimo. Dieną negalėjome, todėl pradėjome tartis dėl 
nakties: tik neįveikiama kliūtimi tapo mano durininkas, bet aš 
neleidau, kad bandytų jį papirkti. Jis pasiūlė mažuosius mano 
sodo vartelius, bet tai jau buvau numačiusi ir sukūriau šunį, 
kuris, toks ramus ir tylus dieną, pavirsta tikru demonu naktį. 
Su tokiu pakiliu entuziazmu leidausi į šitų detalių aptarinėjimą, 
kad jis visai įsidrąsino ir pasiūlė pačią kvailiausią išeitį, su kuria 
ir sutikau. 

Iš pradžių jis pareiškė, kad savo tarnu pasitiki kaip pats sa- 
vimi, ir čia jis neapgavo, juk abu labu buvo tokiu. Aš surenku 
svečius ištaigingai vakarienei; jis taip pat ateis ir nutaikys laiką, 
kad galėtų išeiti vienas. Jo sumanusis patikėtinis iškvies karietą, 
atidarys dureles, o jis, Prevanas, užuot įlipęs, mikliai paspruks. 
Jo žioplys vežėjas šito niekaip nepastebės; visiems pasirodys, 
kad jis išvažiavo namo, o jis iš tiesų pasiliks pas mane, ir dabar 
telieka tik išsiaiškinti, kaip jis praeitų į mano apartamentus. 
Prisipažinsiu, iš pradžių sutrikau, kaip man rasti prieš šį suma- 
nymą pačių prasčiausių argumentų, kad jis galėtų juos nesunkiai 
sugriauti, ir jis ginčijosi tiesiog pavyzdingai. Jo pasiklausius, 
nieko paprastesnio už šitą būdą negalėjo būti, jis juo kaip tik 
dažniausiai naudodavosi kaip mažiausiai pavojingu. 

Pavergta tokio neatremiamo autoriteto, naiviai prisipažinau, 
kad čia yra slapti laiptai, vedantys prie pat mano buduaro; 
paliksiu ten raktą, kad būtų galima užsirakinti ir palaukti be 
didesnės rizikos, kol visos mano tarnaitės išeis; paskui, kad mano 
sutikimas atrodytų dar įtikinamesnis, kažkurią akimirką visko 


atsisakiau ir vėl sutikau tik su visiško nuolankumo ir protingu- 

mo sąlyga... Ak! Kokio protingumo! Pagaliau tenorėjau įrodyti 
jam savo meilę, bet tik jau ne tenkinti jo. 

Užmiršau pasakyti, kad išeiti iš manęs jis turėjo pro sodo 
vartelius ir jam teliktų laukti aušros, o cerberis tuo metu net 
neamtelės. Jokia gyva dvasia tokiu metu ten nesirodo, o tarnai 
kaip tik kiečiausiai miega. Jei Jus stebina tokia krūva nesąmonių, 
tai užtenka prisiminti idiotišką mudviejų situaciją. Tai ar mums 
reikėjo protingiau mąstyti? Juk jis ir tenorėjo, kad visi apie tai 
sužinotų, o aš buvau tikra, jog nė šuva nesulos. Pasimatymą 
paskyrėme kitą dieną. 

Pastebėkite, nors jau tokio pobūdžio reikalas buvo visiškai 
sutartas, bet dar niekas nematė Prevano kartu su manimi. Aš jį 
susitinku per vakarienę pas vieną savo draugių, vienai jų pasiūlo 
savo ložę naujos pjesės premjerai, ir aš taip pat ten gaunu vietą. 
Pakviečiu tą moterį vakarienės spektaklio metu ir dalyvaujant 
Prevanui; tad niekaip negaliu išsisukti nepakvietusi ir jo. Jis 
priima kvietimą, o po dviejų dienų ateina su vizitu, kaip to rei- 
kalauja aukštuomenės papročiai. Tiesa, jis ateina pas mane jau 
kitą dieną, betgi, pirma, rytiniai vizitai nesiskaito, antra, tik aš 
galiu vertinti, ar jis nepaskubėjo; ir aš jį iš tikrųjų priskiriu prie 
grupės ne pernelyg man artimų žmonių, nes kviestinei vaka- 
rienei išsiunčiau raštišką pakvietimą. Taigi galiu pasakyti kaip 
pjesės herojė Anetė: „Tai viskas, vis dėlto!“ Lemtingoji diena 
atėjo, diena, kai turėjau prarasti savo garbę bei reputaciją; taigi 
perdaviau kai kuriuos nurodymus savo ištikimajai Viktuar, ir 
pamatysite, kaip ji puikiai viską atliko. 

Pagaliau atėjo vakaras. Jau buvo susirinkę nemažai svečių, 
kai pranešė apie Prevano atvykimą. Priėmiau jį pabrėžtinai 
mandagiai, kas ir rodė, kad esame labai mažai pažįstami, ir 


pasodinau jį šalia Marešalės, nes kaip tik per ją susipažinome 

su juo. Vakaro metu neatsitiko nieko ypatinga, išskyrus tai, kad 
atsargusis įsimylėjėlis įsigudrino perduoti raštelį, kurį, kaip 
įprasta, sudeginau. Jis parašė, kad galiu juo pasikliauti; ir šitas 
esminis žodis buvo aplipdytas žodžiais parazitais, tokiais kaip 
meilė, laimė ir t. t., ir jų niekada netrūksta tokiomis iškilmin- 
gomis progomis. 

Apie vidurnaktį, kai jau visos kortų partijos pasibaigė, pa- 
siūliau sužaisti dar trumpą maseduaną. Aš puoselėjau dvigubą 
tikslą: padėti iš draugijos pabėgti Prevanui ir tą padaryti taip, 
kad visi pastebėtų; kas būtų neišvengiama žinant jo, užkietėjusio 
lošėjo, reputaciją. Man buvo paranku ir tai, jei visi prisimintų, 
kad aš visiškai nesiskubinau pasilikti viena. 

Žaidimas užsitęsė ilgiau negu tikėjausi. Velnias mane gundė, 
ir aš pasidaviau norui nueiti ir paguosti nekantraujantį belaisvį. 
Šitaip jau žengiau link savo pražūties, kai pagalvojau, jei bent 
kartą jam atsiduosiu, tai daugiau nebegalėsiu priversti jo, kad 
liktų apsirengęs pagal visus etiketo reikalavimus, ko būtinai 
reikėjo mano sumanymui. Suradau jėgų atsispirti. Apsigręžiau 
ir sugrįžau atgal ne pačios geriausios nuotaikos, kad vėl sėsčiau 
prie to amžiams užsitęsusio žaidimo. Vis dėlto jis pasibaigė, 
ir visi išsiskirstė. Paskambinau savo tarnaitėms, labai greitai 
nusirengiau ir išsiunčiau jas iš kambario. 

Įsivaizduojate mane, Vikonte, su naktine apranga, sėlinančią 
tyliu ir atsargiu žingsniu ir virpančia ranka rakinančią duris 
nugalėtojui? Žaibo smūgis nebūna staigesnis, kai jis mane pa- 
matė. Ką jums dar pasakyti? Buvau nugalėta, nugalėta visiškai, 
negalėjau nė žodžio ištarti, kad jį sustabdyčiau ar apsiginčiau. 
Paskui jis panoro įsitaisyti į patogesnę ir aplinkybėms labiau 
pritinkančią padėtį. Jis keikė savo kostiumą, kuris, kaip sakė, 


atitolina jį nuo manęs, jis norėjo susikauti su manimi tokiais 

pačiais ginklais, bet iš didžiulio drovumo pasipriešinau šiai 
užmačiai, o mano švelnios glamonės nedavė jam tiek laiko. Ir 
jis ėmėsi kitko. 

Dabar jo teisės padvigubėjo, o pretenzijos atsinaujino; ir čia 
aš jam pasakiau: „Paklausykite, iki šios akimirkos galėtumėte 
pasakoti smagią istoriją grafienėms P*** ir šimtams kitų, tik man 
būtų smalsu sužinoti, kaip Jūs papasakosite nuotykio pabaigą. 
Tai pasakiusi paskambinau, kiek turėjau jėgų. Taip atėjo mano 
eilė švęsti, o mano veiksmai aplenkė jo žodžius. Jis dar kažką 
vapsėjo, kai išgirdau Viktuar atbėgant ir šaukiant žy202es, nes 
visi tarnai buvo pasilikę pas ją, kaip ir buvau nurodžiusi. Tada 
pakėlusi balsą ir karalienės tonu jau tęsiau: „Išeikite, Pone, ir 
daugiau nebesirodykite pas mane: Pro duris įsiveržė visas būrys 
tarnų. 

Vargšas Prevanas visiškai pametė galvą, ir nors tai buvo tik 
pokštas, jam pasirodė, kad tai kažkoks pasikėsinimas, ir griebėsi 
špagos. Bet tik prisišaukė bėdą, nes mano liokajus, tvirtas ir 
drąsus vyrukas, sugriebė jį per liemenį ir parvertė ant žemės. Čia 
jau net aš sudrebėjau iš baimės. Pradėjau šaukti, kad nieko jam 
nedarytų ir leistų laisvai išeiti, tik patikrintų, ar jis tikrai išėjo 
iš namų. Tarnai pakluso, bet tarp jų kilo baisus murmėjimas, 
nes jie piktinosi, kaip jis išdrįso paliesti dorybingąją ponią. Ir 
visu būriu išlydėjo nelaimingąjį kavalierių keldami triukšmą ir 
visaip jį plūsdami, kaip tik to aš ir norėjau. Liko tik Viktuar, ir 
su ja tuo metu sutvarkėme sujauktą lovą. 

Tarnai vis tebetriukšmaudami sugrįžo, o aš, vis 4a7 smarkiai 
sukrėsta, paklausiau, per kokį stebuklą jie dar nemiegojo, ir 
Viktuar papasakojo, kad ji pakvietė vakarienės dvi drauges, ir 
jos smarkiai užsisėdėjo, taigi viską, ką jau mudvi buvome apta- 


rusios. Aš visiems padėkojau ir liepiau pasišalinti, tik vienam 

įsakiau eiti ir tučtuojau surasti mano gydytoją. Nusprendžiau, 
kad yra pagrindo baimintis dėl mano siaubingo sukrėtimo 
padarinių; iš tikrųjų tai buvo geras būdas suteikti tai žiniai 
sparnus ir trimitą. 

Gydytojas iš tiesų greitai pasirodė, labai manęs gailėjosi ir 
nurodė man gerai pailsėti. O aš dar prisakiau Viktuar, kad iš pat 
ryto nueitų pas kaimynus ir paskleistų paskalas. 

Jau iki vidurdienio viskas plačiai pasklido, ir kai tik mano 
namuose prasidėjo įprasta priėmimų diena, atbėgo viena 
kaimynė davatka, kad sužinotų visą teisybę ir tos siaubingos 
istorijos smulkmenas. Buvau priversta kartu su ja ištisą valandą 
verkšlenti dėl mūsų epochos sugedimo. Vos spėjo ji išeiti, kaip 
iš Marešalės gavau raštelį, kurį pridedu prie šio laiško. Pagaliau 
apie penktą valandą didžiausiam mano nustebimui atvyko M... 
Jis atėjo atsiprašyti, kad karininkas, tarnaujantis jo dalinyje, 
mane taip pažemino. Tą jis sužinojo pietaudamas pas Marešalę 
ir tučtuojau įsakė Prevanui vykti į areštinę. Aš prašiau malonės, 
bet jis atsisakė. Tada pagalvojau, kad, būdama nusikaltimo 
bendrininkė, turėčiau pati save nubausti ir paskirti sau griežtą 
areštą. Paskelbiau, kad nieko nepriimu, nes sergu. 

Štai iš šitokios mano vienatvės ir atsirado šis ilgas laiškas. 
Parašysiu ir poniai Volanž, o ji, suprantama, perskaitys laišką 
garsiai visiems, ir Jūs sužinosite, kaip šitą istoriją derėtų pasa- 
koti. 

Užmiršau pasakyti, kad Belrošas jaučiasi smarkiai užgautas 
ir žūtbūt nori kautis su Prevanu. Vargšas vaikinas! Laimė, kad 
turiu laiko atvėsinti jo karštą galvelę. Kol kas suteiksiu poilsio 


savo galvai, kuri taip pavargo nuo rašymo. Sudie, Vikonte. 

(Raštelis, įdėtas į ankstesnį laišką) 


Viešpatie mano! Ką aš sužinojau, mano brangioji ponia? 
Ar buvo galima įsivaizduoti, kad tas mažasis Prevanas ryžtųsi 
tokioms šlykštybėms? Ir dar prieš Jus! Kokių baisių dalykų at- 
sitinka! Net namuose negali jaustis saugus! Tokie dalykai tave 
išties gali sutaikyti su senatve. Tik niekada nesusitaikysiu su tuo, 
kad pati iš dalies prisidėjau, jog šis siaubūnas lankytųsi pas Jus. 
Pažadu, jei viskas, kas apie jį kalbama, yra teisinga, tai jis daugiau 
kojos neįkels pas mane; ir širokių priemonių prieš jį privalo imtis 
visi garbingi žmonės, jeigu jie elgsis pagal savo priedermę. 

Man sakė, kad blogai jaučiatės, ir esu labai sunerimusi dėl Jūsų 
sveikatos. Perduokite man, maldauju, kokių nors naujienų; at- 
siųskite bent per kurią nors savo tarnaitę, jei pati dar nepajėgiate 
rašyti. Teprašau vienintelio žodžio, kad mane nuramintumėte. 
Norėjau užvažiuoti pas Jus iš ryto, bet gydytojas neleidžia nu- 
traukti vonių kurso, o šiandien po pietų turiu būti Versalyje, čia 
vis dėl mano sūnėno reikalų. 

Sudie, mano brangioji ponia, visados galite pasikliauti mano 


nuoširdžia draugyste. 

Rašau Jums gulėdama lovoje, mano brangioji drauge. 

Užklupęs nemalonus ir nenumatytas įvykis privertė mane 
atsigulti ir sukėlė daug sielvarto. Savęs aš neturiu dėl ko kaltinti, 
bet garbingai ir kukliai, kaip ir pridera jos lyčiai, moteriai yra 
labai sunku, jei į ją nukrypsta visuomenės dėmesys, tad atiduo- 
čiau viską pasaulyje, kad išvengčiau šitos nelemtos istorijos, ir 
dabar net nežinau, gal turėčiau vykti į kaimą ir palaukti, kol 
viskas bus užmiršta. O štai kas nutiko. 

Pas Marešalę de *** sutikau tokį poną de Prevaną, kurio pa- 
vardė Jums turėtų būti girdėta ir kurį lygiai tiek pat pažinojau. 
Bet, pamačiusi tokiuose namuose, galėjau tikėtis, kaip man 
atrodė, kad jis priklauso padorių žmonių draugijai. Jis gana 
dailios išvaizdos, ir man pasirodė dar pasižymintis guviu pro- 
tu. Nusibodus lošti kortomis, atsitiktinumas lėmė, kad likčiau 
vienintele moterimi Vyskupo *** ir jo draugijoje, kai visi kiti 
buvo pasinėrę į landsknechto žaidimą. Taip trise prakalbėjome 
iki pat vakarienės. Prie stalo užėjo kalba apie teatro premjerą, ir 
jis pasinaudojo proga pasiūlyti Marešalei savo ložę, o ši sutiko; 
jis neprieštaravo, kad viena vieta ten būtų ir man. Spektaklis 
vyko praėjusį pirmadienį Prancūzų teatre. Kadangi Marešalė po 
spektaklio turėjo atvykti pas mane vakarienės, tai šiam ponui 
taip pat pasiūliau, ir jis atėjo. Kitą dieną jis atėjo pas mane su 
vizitu, ir bendravome padoriai, nieko ko nors ypatingo neat- 


sitiko. Rytojaus dieną jis pas mane atėjo iš pat ryto, ir tai man 

pasirodė šiek tiek lengvabūdiška, juk mes nebuvome artimai 
pažįstami, kaip jis galėjo pagalvoti, bet nemaniau, kad dėl to 
turėčiau jį labai šaltai priimti, ir pasirinkau pabrėžtinai mandagų 
bendravimą. Todėl jam tą pačią dieną išsiunčiau labai sausą ir 
itin ceremoningą pakvietimą vakarienės, kuri pas mane įvyko 
užvakar. Per visą vakarą gal tik kokius keturis kartus persimečiau 
su juo keletu žodžių, ir jis iškart išėjo, kai tik užbaigė paskutinę 
savo kortų partiją. Sutiksite su manimi, kad iki tol nebuvo jokių 
požymių, jog tarp mūsų megztųsi romanas. Užbaigę savo kortų 
partijas, visi susėdome dar pažaisti maseduano, kuris užsitęsė iki 
antros valandos nakties, o aš pagaliau galėjau atsigulti. 

Kai mano tarnaitės išėjo, dar gerą pusvalandį negalėjau 
užmigti, ir tada savo miegamajame išgirdau kažkokį triukšmą. 
Visa drebėdama atskleidžiau lovos užuolaidą ir pamačiau, kad 
pro duris, tarp miegamojo ir buduaro, įžengia vyras. Aš veriamai 
surikau, bet naktinės lempos šviesoje atpažinau, kad tai ponas de 
Prevanas, kuris su sveiku protu nesuvokiamu įžūlumu pareiškė, 
jog neišsigąsčiau, jis man tuoj paaiškins savo keisto elgesio prie- 
žastį, ir pradėjo melsti, idant nekelčiau jokio triukšmo. Šitaip 
kalbėdamas jis uždegė dar vieną žvakę, o aš buvau taip sutri- 
kusi, kad negalėjau ištarti nė žodžio. Manau, dar daugiau man 
siaubo įvarė jo itin laisva ir šaltakraujiška laikysena. Nepasakė 
jis man ir poros žodžių, kai jau supratau, kokia buvo jo keisto 
elgesio priežastis, tad ir mano vienintelis atsakymas, kaip pati 
suprantate, tegalėjo būti skambutis. 

Tiesiog neįtikėtina laimė, kad visi mano tarnai susirinko 
į vaišes pas vieną mano kambarinę ir dar nebuvo atsigulę. Ta 
kambarinė, priėjusi prie mano durų ir išgirdusi mano sujaudintą 
balsą, labai išsigando ir sukvietė visus namuose buvusius žmo- 


nes. Įsivaizduojate, koks skandalas! Mano tarnai buvo įsiutę, o 

vienas liokajus vos neužmušė Prevano. Prisipažinsiu, kažkurią 
akimirką labai apsidžiaugiau, kad turiu tiek gynėjų, bet šiandien, 
viską gerai apgalvojus, man atrodo, jog geriau, jei būtų atėjusi 
tik kambarinė; jos būtų užtekę, o aš galbūt išvengčiau to įvykio 
atgarsių, kurie mane tiesiog gniuždo. 

Kilęs triukšmas prižadino kaimynus, mano tarnai pradėjo 
viską pasakoti, ir nuo vakarykštės naujiena apskriejo visą Pary- 
žių. Ponas de Prevanas uždarytas į areštinę jo dalinio vado 
įsakymu, ir jis pats parodė tiek padorumo, kad atėjo pas mane 
„pateikti atsiprašymų , kaip pats pareiškė. Tas areštas sukels 
tik dar daugiau triukšmo, bet nieko negalėjau padaryti, kad jį 
atšauktų. Visa sostinė ir karališkasis dvaras tiesiog susigrūdo prie 
mano durų, bet aš visiems jas užtrenkiau. Keletas žmonių, su 
kuriais vis dėlto susitikau, pasakė, kad mane palaiko, o dėl pono 
de Prevano elgesio kilo visuotinis pasipiktinimas; suprantama, 
jis šito nusipelno, bet man nuo viso to nėra maloniau. 

Juolab kad šitas žmogus turi keletą draugų, ir jie turėtų būti 
labai įniršę, ir kas žino, ir kas galėtų žinoti, ką jie sugalvos, kad 
man pakenktų? Dieve mano, kaip bloga būti jauna moterimi! 
Jos padėtis dar ne visai tvirta, jei ji gali būti saugi dėl apkalbų, 
reikia, kad ji dar atsispirtų šmeižtams. Pasakykite, meldžiu Jus, 
ką darytumėte manimi dėta; pagaliau ką apie tai galvojate. 
Juk iš Jūsų visada gaudavau ir švelniausią paguodos žodį, ir 
išmintingiausią patarimą, ir kaip tik iš Jūsų labiausiai norėčiau 
visa tai gauti. 

Sudie, mano geroji ir brangioji drauge; Jūs juk žinote mano 
jausmus, kuriais amžiams esu susieta su Jumis. Bučiuoju Jūsų 
mieląją dukrelę. 

Paryžius, 17** m. rugsėjo 26-oji 

Kad ir koks didžiulis malonumas būtų, Pone, gauti ševaljė 
Danseni laiškus, ir ne mažiau už jį norėčiau, kad dar galėtu- 
me pasimatyti, o mums niekas negalėtų sutrukdyti, vis dėlto 
nedrįstu padaryti to, ką man siūlote. Pirmiausia tai pernelyg 
pavojinga: nors tas raktas, kurį norite apkeisti, ir labai panašus 
į tikrąjį, bet vis dėlto matyti, kad skiriasi, o Mama viską akylai 
stebi, viską pamato. Juolab kad kol esame čia, juo dar niekas 
nesinaudojo, ir kokia nors bėda iš to neišeitų; jei kas apsižiūrė- 
tų, tai esu galutinai pražuvusi. Be to, man atrodo, kad tai labai 
nepadoru, juk pasidaryti antrą raktą, tai jau tikrai pernelyg! Tas 
tiesa, iš tiesų esate toks geras, kad pasirengęs viską prisiimti sau, 
betgi vis vien, jei būtų sužinota, tai susilaukčiau ir barimo, ir 
pasmerkimo, nes viskas juk dėl manęs. Be to, du kartus ir ban- 
džiau jį paimti, suprantama, viskas atrodytų labai paprasta, jei: 
tai būtų koks nors kitas dalykas, bet nežinau kodėl, o kiekvieną 
kartą pradėdavau drebėti, ir visa drąsa išgaruodavo. Taigi man 
atrodo, kad viskas turi likti kaip buvę. 

Jei ir toliau būsite toks malonus kaip iki šiol, kaip nors 
surasite būdą perduoti man laišką. Netgi paskutinį kartą, kai 
Jūs, nelaimei, nusisukote pačiu netinkamiausiu metu, vis vien 
viskas gerai pavyko. Puikiai suprantu, kad negalite, kaip aš, 
galvoti vien apie tai, bet man atrodo geriau pasisemti kantrybės 


negu šitaip rizikuoti. Esu tikra, kad ponas Danseni pasakytų tą 

patį, ką ir aš, nes kiekvieną kartą, kai tik norėdavo dalyko, kuris 
man keltų pernelyg daug širdgėlos, jis visada sutikdavo, jog tai 
nebūtų daroma. 

Kartu su šiuo laišku, Pone, skirtu Jums, perduosiu ir rašytą 
Danseni, taip pat jūsiškį raktą. Dėl to nė kiek ne mažiau vertinu 
visus Jūsų gerus darbus ir meldžiu, kad juos tęstumėte. Juk aš 
esu labai nelaiminga, o be Jūsų būčiau dar nelaimingesnė; betgi 
viskas iš tiesų tik dėl mano Motinos, todėl reikia pasisemti kan- 
trybės. Svarbiausia, kad ponas Danseni mane visados mylėtų, o 
Jūs manęs neapleistumėte, ir galbūt ateis geresni laikai. 

Turiu garbės, Pone, išreikšti didžiulį dėkingumą, kukli ir 
nuolanki Jūsų tarnaitė. 


Iš... 17** m. rugsėjo 26-oji 


LAXXIA laiškas 


Vikontas de Valmonas - ševaljė Danseni 


Jeigu Jūsų reikalai nejuda taip greitai, kaip norėtumėte, mano 
drauge, tai nederėtų visko suversti tik man vienam. Turiu įveikti 
daugelį kliūčių. O ponios de Volanž budrumas ir griežtumas 
nėra vienintelės, kai kurias sudaro ir Jūsų jaunoji draugė. Ne 
tai iš abejingumo, ne tai iš drovumo, ji ne visada daro tai, ką jai 
patariu; ir manau, kad geriau žinau, ką reikia daryti. 

Suradau paprastą, patogų ir užtikrintą būdą Jūsų laiškams 
perduoti, ir tai netgi vėliau palengvintų surengti pasimatymus, 
kurių taip trokštate, bet niekaip negalėjau jos įtikinti, kad ji tuo 
pasinaudotų. Juo labiau esu nusiminęs, kad nematau kitos gali- 
mybės Jums su ja suartėti; ir netgi dėl Jūsų susirašinėjimo turiu 
nuolat bijoti, kad neįkliūtume visi trys. Jūs juk pats suprantate, 
kad nei aš noriu veržtis į šitą pavojų, nei jus abu ten įstumti. 

Vis dėlto būčiau labai nusivylęs, jeigu Jūsų draugės pasiti-. 
kėjimo stoka sukliudytų man būti Jums naudingam; tad būtų 
gerai, jei Jūs jai parašytumėte. Pagalvokite, ką reikėtų daryti, tai 
juk Jums spręsti, juk neužtenka vien tarnauti draugams, reikia 
tarnauti taip, kad jiems įtiktum. O tai leistų įsitikinti, kokius 
jausmus ji Jums jaučia, nes moteris, kuri nepaklūsta, myli ne 
taip, kaip sako. 

Aš neįtarinėju, kad Jūsų mylimoji būtų nepastovi, bet ji yra 
labai jauna, todėl labai bijosi savo motinos, kuri, kaip žinote, 


vien tegalvoja, kaip Jums pakenkti; todėl būtų gal net pavojinga 

ilgiau nieko nebepriminti apie save. Bet vis dėlto labai neimkite 
į galvą mano žodžių. Iš esmės aš neturiu jokio pagrindo kalbėti 
apie galimą nepasitikėjimą, tai vien mano draugiškas rūpestis. 

Negaliu Jums ilgiau rašyti, nes dar turiu atlikti keletą savų 
reikalų. Aš dar ne tiek daug pajudėjau į priekį, kaip Jūs, bet 
myliu ne mažiau, ir tik tai mane guodžia; ir net jei man nieko 
nepavyktų, bet būčiau naudingas Jums, galvosiu, kad tuščiai 


nesugaišau laiko. Sudie, mano drauge. 


Iš... pilies, 17** m. rugsėjo 26-0ji 

Prezidentė de Tuvvel - vikontui de Valmonui 


Kaip norėčiau, Pone, kad šitas laiškas nesukeltų Jums skaus- 
mo; jeigu taip ir atsitiktų, tai tegul jį sušvelnina tas, kurį jaučiu 
Jums rašydama. Dabar jau turėtumėte mane geriau pažinti ir 
galėsite patikėti, kad nenoriu Jūsų nuliūdinti, o Jūs juo labiau 
nenorėsite manęs nugramzdinti į amžiną neviltį. Maldauju Jus 
vardan tos švelnios draugystės, kurią žadėjau, vardan jausmų, 
galbūt už ją karštesnių, bet tikriausiai ne tokių nuoširdžių, 
kuriais esate man užsidegęs, nustokime matytis; išvažiuokite, 
bet kol dar esate čia, venkime tų pernelyg pavojingų pokalbių 
vienumoje, kada, veikiama nesuprantamos jėgos, visą laiką 
klausausi to, ko neturėčiau girdėti. 

Dar ir vakar, kai priėjote prie manęs parke, tetroškau tik vie- 
no - pasakyti tai, ką rašau Jums šiandien, tik kaip aš pasielgiau? 
Klausiausi kalbų apie Jūsų meilę... Jūsų meilę, į kurią niekados 
negalėsiu atsakyti! Ak! Maldauju, palikite mane. 

Nesibaiminkite, kad Jūsų nebuvimas pakeis mano jausmus 
Jums; kaipgi sugebėčiau juos įveikti, jei net nėra ryžto su jais 
kovoti? Matote, juk sakau Jums viską ir savo silpnybę pripažinti 
bijau labiau negu jai pasiduoti, bet valdžią, kurios netekau savo 
jausmams, išsaugosiu galėdama kontroliuoti savo veiksmus. 
Taip, aš ją išsaugosiu, jau esu apsisprendusi, net jei tai kainuotų 
man gyvybę. 

Deja! Dar visai neseniai tvirtai tikėjau, kad man niekados 


neteks stoti į tokią kovą. Džiūgavau ir galbūt net per daug 

didžiavausi. Dangus mane nubaudė, žiauriai nubaudė už tokią 
puikybę, bet jis kupinas gailestingumo tuo metu, kai smogia, 
šitaip įspėdamas apie nuopuolį; ir būčiau dvigubai kalta, jei 
ir toliau elgčiausi taip nerūpestingai, jau įspėta, kad daugiau 
nebeturiu tam jėgų. 

Šimtus kartų sakėte, kad nenorėtumėte laimės, pirktos už 
mano ašaras. Ak! Nekalbėkime daugiau apie laimę, tik leiskite 
man atgauti šiek tiek ramybės. 

Sutikdamas su mano prašymu, ar neįgytumėte daugybės 
naujų teisių į mano širdį? Ir jų, paremtų dorybe, niekados Jums 
neatsakyčiau. Su kokiu džiaugsmu pajusčiau Jums dėkingumą! 
Likčiau Jums skolinga už malonumą be sąžinės priekaištų mė- 
gautis šiuo saldžiu jausmu. O dabar, atvirkščiai, apimta siaubo 
dėl savo jausmų, minčių, bijausi pagalvoti ir apie Jus, ir apie 
save; vien prisiminimas apie Jus kelia šiurpą, kai negaliu nuo to 
pabėgti, tai kovoju, kai negaliu to nutolinti, tai stumiu į šalį. 

Ar nebūtų geriau mums abiem, jei išsklaidytume tą nerimo 
ir baimės būseną? O Jūs, kurio širdis išliko tokia jautri, netgi 
savo paklydimų sūkuryje likusi dorybės bičiule, atsižvelgsite 
į mano apverktiną padėtį, neatmesite mano maldos! Kur kas 
švelnesnis jausmas, bet nė kiek ne mažiau malonus, ateis po tų 
trūksmingų aistros proveržių, ir, taip lengvai atsikvėpusi Jūsų 
geradarystės dėka, pradėsiu džiaugtis gyvenimu šiame pasaulyje 
bei tarsiu su palaima širdyje: „Už tą ramybę, kurią jaučiu, turiu 
būti dėkinga savo draugui. 

Ir jei tik šio bei to netektumėte, ko iš Jūsų nereikalauju, vien 
prašau: ar galvosite, kad pernelyg brangiai mokėjote už mano 
kančių pabaigą? Ak! Kad Jūs būtumėte laimingas, o man dėl 


to reikėtų visą gyvenimą kentėti, patikėkite, nesuabejočiau nė 

akimirkos... Ber padaryti nusikaltimą!.. Ne, mano drauge, ne, 
jau geriau tūkstantį kartų numirti. 

Jau gniuždoma gėdos, laukianti lavinos sąžinės priekaištų 
bijausi ir kitų žmonių, ir pati savęs; raustu draugijoje ir pradedu 
drebėti vienumoje, o visas mano gyvenimas kupinas širdgėlos, ir 
tik Jūsų sutikimas išpildyti mano prašymą suteiks man ramybę. 
Netgi labiausiai vertų pagarbos mano sprendimų neužtenka, 
kad nusiraminčiau; vakar priėmiau tuos sprendimus, o visą 
naktį praleidau ašarose. 

Pasižiūrėkite į savo draugę, kurią Jūs mylite, ji sutrikusi ir 
nusižeminusi maldauja Jūsų palikti jai ramybę ir skaistybę. 
O, Dieve! Jei ne Jūs, ar ji kada nors būtų nusileidusi iki tokio 
žeminančio prašymo? Bet aš Jums dėl nieko nepriekaištauju, 
pati pernelyg gerai žinau, kaip sunku atsispirti šiam visagaliui 
jausmui. O skundas nėra priekaištas. Padarykite iš kilnumo tai, 
ko reikalauja iš Jūsų pareiga, ir prie visų jausmų, kuriuos man 
įkvėpėte, prisidės ir mano amžinas dėkingumas. Sudie, Pone, 


sudie, 


Iš... 17“ m. rugsėjo 27-oji 


XC laiškas 


Vikontas de Valmonas - prezidentei de Turvel 


Jūsų laiškas mane taip sukrėtė, kad iki šiol nežinau, Ponia, 
kaip man į jį atsakyti. Be jokių abejonių, reikia rinktis tarp Jūsų 
kančios ir mano, ir nė kiek nesvyruodamas aš čia turiu pasiau- 
koti, bet tokie svarbūs dalykai, man atrodo, turi būti aptarti 
ir iki galo išsiaiškinta; tik kaip tai padaryti, jei mes daugiau 
nebegalime nei matytis, nei kalbėtis? 

Kaip! Mus sieja švelniausi jausmai, bet užtenka kažkokios 
beprasmiškos baimės, kuri mus išskirtų galbūt visiems laikams! 
Ir veltui švelniausia draugystė, liepsninga meilė reikalautų savo 
teisių, jų balsai būtų visiškai neišgirsti - ir kodėl? Ir koks gi čia 
artėjantis pavojus Jums gresia? Ak! Patikėkite, tokie nuogąsta- 
vimai, jei taip lengvai sugalvojami, iš tikrųjų, kaip man atrodo, 
yra gan patvaraus saugumo požymiai. 

Leiskite pasakyti, kad čia įžvelgiu pėdsakus tų nepalan- 
kių vertinimų, kurie Jums buvo apie mane pateikti. Niekada 
nedrebama iš baimės bendraujant su žmogumi, kurį gerbi; ir 
ypač neatstumiamas tas, kuris vertas bent draugystės - tai tik 
pavojingo žmogaus bijomasi, todėl jis varomas šalin. 

Vis dėlto ką gi galėjote sutikti pagarbesnį ir nuolankesnį už 
mane? Jūs juk matote, pasidariau apdairus kalboje ir neleidžiu 
sau vartoti tų švelnių, tokių mielų mano širdžiai žodžių, kuriuos 
jivis ištaria Jums slapčiomis. Jau nesu tas ištikimas ir nelaimingas 


įsimylėjėlis, gaunantis patarimus ir paguodos žodį iš švelnios ir 

jautrios draugės; esu kaltinamasis savo teisėjo akivaizdoje, tik 
tarnas prieš savo poną. Šie nauji titulai reikalauja prisiimti ir 
papildomas pareigas, bet pasižadu jas visas įvykdyti. Išklausy- 
kite mane, ir jei mane pasmerksite, tai aš su viskuo sutinku ir 
bematant išvykstu. Pažadu Jums net dar daugiau; tik ar Jums 
mielesnis despotizmas, kuris nuteisia neišklausęs? Įsakykite, ir 
aš dar kartą paklusiu. 

Vis dėlto šitą nuosprendį, šitą įsakymą norėčiau išgirsti iš 
Jūsų lūpų. Tik kodėl, paklausite manęs savo ruožtu. Ak! Jei 
užduodate šitą klausimą, tai kaip menkai pažįstate meilę ir mano 
širdį! Nejaugi man nieko nereiškia Jus dar kartą pamatyti? Ek! 
Kai Jūs įnešite neviltį į mano sielą, galbūt vienas paguodžiantis 
Jūsų žvilgsnis neleis jai visiškai sugniužti. Pagaliau jei reikia 
atsižadėti meilės, draugystės, juk vien dėl to ir gyvenu, bent 
pamatysite, ką padarėte savo rankomis, ir man atiteks trupinėlis 
Jūsų gailesčio, o ši nedidelė malonė, tegu jos ir nenusipelniau, 
bet aš Jums nusileidžiu saumokėdamas, kaip man atrodo, labai 
brangiai, ir vien dėl to turiu vilties tai gauti. 

Kaip! Jūs nutolinate mane nuo savęs! Ir Jūs sutinkate su tuo, 
kad mudu vienas kitam taptume svetimi! Ką aš sakau? Betgi 
Jūs to trokštate; ir kada užtikrinate, kad mano nebuvimas nė 
kiek nepakeis Jūsų jausmų, tai skubinate mano išvažiavimą, jog 
lengviau galėtumėte juos sunaikinti. Jau man sakėte, kad pakei- 
site juos dėkingumu. Bet šitokį jausmą Jums galėtų sukelti bet 
koks nepažįstamasis už pačią menkiausią paslaugą, netgi Jūsų 
priešas, jei tik nustorų kenkti - tai štai ką man siūlote! Ir norite, 
kad mano širdis tuo apsidžiaugtų! Pasiteiraukite savosios: jei 
Jūsų mylimasis, taip pat Jūsų draugas vieną gražią dieną ateitų 
pareikšti Jums savo padėkos, ar pasipiktinusi neatsakytumėte: 


„Eikite šalin, nedėkingieji!“ 

Ašjau tyliu ir prašau tik Jūsų atlaidumo. Atleiskite dėl to Jūsų 
sukelto nevilties protrūkio, tai nė kiek nesumažins visiško mano 
paklusnumo. Bet savo ruožtu meldžiu Jus vardan tų švelnių 
jausmų, kurių ir Jūs šaukiatės, neatsisakykite manęs išklausyti; 
bent jau iš gailesčio dėl tos skausmingos nevilties, į kurią mane 


įstūmėte, nenutolinkite tos akimirkos. 


Iš... 17** m. rugsėjo 27-0ji, vakare. 

Ševaljė Danseni - vikontui de Valmonui 


O, mano drauge! Jūsų laiškas mane tiesiog sustingdė iš siau- 
bo. Sesilė... O, Dieve! Ar tai įmanoma? Sesilė manęs daugiau 
nebemyli. Taip, matau tą baisią tiesą pro Jūsų draugystės šydą. 
Jūs norėjote mane parengti prieš gaunant šį mirtiną smūgį; dė- 
koju, kad taip rūpinatės manimi, tik ar galima suklaidinti meilę? 
Ji lekia galvotrūkčiais pasitikti tai, kas ją jaudina; ji nesupranta 
savo likimo, o tiesiog nuspėja. Dėl savo jau daugiau neabejoju, 
kalbėkite su manimi be užuolankų, Jūs tai galite, maldauju. 
Skubiai praneškite man viską: kas sukėlė Jūsų įtarimus, kas juos 
patvirtino. Net menkiausios smulkmenos man yra svarbios. Pir- 
miausia pasistenkite prisiminti jos žodžius. Vienas ne tas žodis 
gali pakeisti viso sakinio prasmę; ir tas pats kartais turi dvigubą 
prasmę... Galėjote ir suklysti, štai aš, deja, bandau atgauti viltį. 
Ką ji Jums sakė? Ar dėl ko nors man priekaištavo? Ar bent. 
jau nesigina savo kaltės? Turėjau numatyti tokį pasikeitimą, 
jau kuris laikas, kai ji visur sugeba atrasti sunkumų. Meilė tiek 
kliūčių nežino. 

Tai ko dabar turėčiau imtis? Ką man patartumėte? Jei 
pabandyčiau su ja pasimatyti? Ar vis dėlto tai neįmanoma? 
Išsiskyrimas yra toks žiaurus ir toks pražūtingas... ir ji atsisako 
galimybės su manimi pasimatyti! Jūs man nepasakėte, kokios 
buvo galimybės: galbūt tai iš tikrųjų pernelyg pavojinga, o ji 


gerai žino, kad aš nenorėčiau, jog ji per daug rizikuotų. Taip 

pat žinau ir Jūsų atsargumą; ir, savo nelaimei, negaliu juo su- 
abejoti. 

Ką man dabar daryti? Kaip jai visa tai parašyti? Jei parodysiu 
savo įtarimus, tai gali sukelti jai širdgėlą, o jei jie neteisingi, tai 
ar atleis man, kad šitaip įskaudinau? Jei nuo jos viską nuslėpsiu, 
tai apgausiu ją, o aš visiškai nesugebu prieš ją apsimetinėti. 

O! Jei tik ji galėtų žinoti, kaip aš kenčiu, mano skausmas 
ją sujaudintų. Žinau, kokia ji jautri, širdis jos labai gera, esu 
gavęs tūkstančius jos meilės įrodymų. Ji pernelyg drovi, dažnai 
sutrinka, juk tokia jauna! Aš jai parašysiu, susitvardysiu, vien tik 
paprašysiu, kad ji visiškai pasikliautų Jumis. Jei ji vėl atsisakys, 
bent jau negalės piktintis mano prašymu, o gal ir sutiks. 

O Jūsų, mano drauge, tūkstančius kartų atsiprašau ir už save, 
ir užją. Galiu užtikrinti, kad ji supranta visų Jūsų rūpesčių vertę 
ir yra labai dėkinga už tai. Tai nėra nepasitikėjimas, tai vien 
drovumas. Būkite jai atlaidus — tai pati geriausia draugystės 
savybė. Jūsų draugystė man yra tokia brangi, kad net nebežinau, 
kaip atsidėkoti už viską, ką darote dėl manęs. Sudie, dabar pat 
turiu parašyti jai. 

Jaučiu, kaip sugrįžta visos mano baimės; kas galėjo pasakyti, 
kad man tiek pastangų kainuos laiškas jai! Deja! Dar vakar tai 
buvo neapsakomas džiaugsmas. 

Sudie, mano drauge; nenustokite rūpinęsis manimi ir pa- 
gailėkite manęs. 


Paryžius, 17** m. rugsėjo 27-0ji 

Ševaljė Danseni - Sesilei Volanž 


(Pridėtas prie ankstesniojo) 


Negaliu nuo Jūsų nuslėpti, kaip nusiminiau, kai iš Valmono 
sužinojau, kaip mažai juo pasitikite. Lyg nežinotumėte, kad jis 
ne vien mano draugas, bet ir vienintelis žmogus, kuris galėtų 
mudu suartinti, ir maniau, kad to Jums užteks, bet su liūdesiu 
matau, jog klydau. Ar bent galiu tikėtis, kad man paaiškinsite 
savo elgesio priežastis? Galbūt ir čia atrasite tam tikrų sunku- 
mų, kurie Jums trukdo tai padaryti? Vis dėlto negaliu be Jūsų 
pagalbos atspėti tokios Jūsų elgesio paslapties. Aš nedrįstu įtarti 
Jūsų meilės, Jūs juk, be jokios abejonės, nedrįstumėte išduoti 
manosios. Ak! Sesile!.. Ar Jūs tikrai atmetėte siūlomą būdą su 
manimi pasimatyti? Būdą paprastą, patogų ir užtikrintą? Tai 
šitaip Jūs mane mylite! Toks trumpas mūsų išsiskyrimas šitaip 
pakeitė Jūsų jausmus. Tik kam mane apgaudinėti? Kam man. 
sakyti, kad Jūs mane tebemylite, ir mylite mane vis labiau? Ar 
Jūsų mama, sunaikinusi Jūsų jausmus, taip pat sunaikino ir 
nuoširdumą? Jeigu ji Jums paliko bent šiek tiek gailesčio, tai 
negalėsite be skausmo klausytis apie siaubingas kančias, kurias 
man sukėlėte. Ak! Net mirdamas mažiau kentėčiau. 

Pasakykite, ar Jūsų širdis man užsidarė negrįžtamai? Ir jau 
visiškai pamiršote mane? Dėl to Jūsų atsisakymo aš nežinau, nei 
kada Jūs išklausysite mano skundus, nei kada į juos atsiliepsite. 


Tik dėl draugystės su Valmonu galėjome susirašinėti, bet Jūs 


— 296 —+7 


(SN | PAVOJINGI RYŠIAI 40) 


nepanorote, Jums tai pasirodė varginama ir nusprendėte, kad 
laiškais apsikeitinėtume rečiau. Ne, daugiau nebegalėsiu tikėti 
nei meile, nei žmogišku gerumu. Ek! Ir kuo gi galima tikėti, jei 
Sesilė mane apgavo? 

Atsakykite man: ar tiesa, kad manęs daugiau nebemylite? 
Ne, tai neįmanoma, Jūs pati save klaidinate, Jūs apgaudinėja- 
te savo širdį. Užeinanti baimė, nevilties valandėlė, bet meilė 
greitai visa tai išsklaidė, ar ne taip, mano Sesile? Koks būčiau 
laimingas, jei klysčiau! Su kokiu džiaugsmu Jūsų nusižeminęs 
atsiprašyčiau norėdamas išpirkti tą neteisingumo valandėlę 
meilės amžinybe! 

Sesile, Sesile, pasigailėkite manęs! Sutikite pasimatyti su 
manimi, imkitės tam visų įmanomų būdų! Matote, ką padaro 
išsiskyrimas! Baimės, įtarinėjimai, galbūt net jausmų atšalimas! 
Tik vienintelis žvilgsnis, vienintelis žodis, ir mes vėl būsime 
laimingi. Tik kaip! Ar dar galiu kalbėti apie laimę? Tikriausiai 
ji man jau prarasta, prarasta visiems laikams. Kankinamas bai- 
mės, žiauriai draskomas neteisingų įtarinėjimų ir dar žiauresnės 
tiesos, negaliu sustoti nė ties viena mintimi, o gyvenu tik kančia 
ir meile Jums. Ak! Sesile! Tik Jūs vienintelė galite mano gyve- 
nimui vėl suteikti vertę; ir aš laukiu to pirmojo žodžio, kuris 
man arba grąžins laimę, arba įstums į amžiną neviltį. 


Paryžius, 17“ m. rugsėjo 27-0ji 


XCIV laiškas 


Sesilė Volanž - ševaljė Danseni 


Išskyrus širdgėlą, kurią sukėlė Jūsų laiškas, aš jame daugiau 
nieko nesupratau. Ir ką gi tokio Jums pranešė ponas de Valmo- 
nas, kaip galėjote patikėti, jog Jūsų daugiau nebemyliu? Gal ir 
būčiau laimingesnė, nes kankinčiausi tikrai ne tiek, juk labai 
sunku, kai aš Jus myliu, vis įsitikinti, kad esu dėl kažko kalta, 
ir užuot mane paguodėęs, vis mane užgaunate, kas man visada 
sukelia tiek skausmo. Jūs galvojate, kad aš Jus apgaudinėju ir dar 
kalbu visai ne tai, kaip yra! Gražiai Jūs apie mane galvojate! Bet 
jei būčiau melagė, kaip man priekaištaujate, tai ką iš to turėčiau? 
Jeigu jau tikrai Jūsų nemylėčiau, tai užtektų man tai pasakyti, kai 
visi žmonės mane už tai tik pagirtų, bet, deja, meilė yra stipresnė 
už mane, ir dar kažką, kuris manęs netgi visai negerbia! 

Kas gi vis dėlto Jus taip supykdė? Aš nedrįsau paimti rakto, 
nes bijojau, kad Mama gali pastebėti, ir tada turėsiu daug bėdų, 
taip pat ir Jūs per mane; be to, man atrodo, kad šitaip elgtis yra 
nepadoru. Betgi aš apie tai kalbėjau tik su ponu de Valmonu, 
o aš juk negalėjau suprasti, norėsite to ar ne, nes nieko apie tai 
nežinojote. Dabar, kai jau žinau, tai ar atsisakysiu paimti tą 
raktą? Aš jį paimsiu rytoj; ir tada pažiūrėsime, ką pasakysite. 

Tebūnie ponas de Valmonas geras Jūsų draugas, tik ar aš 
Jus myliu mažiau kaip jis? Ir vis dėlto tai jis visada teisus, o aš 
visada lieku kalta. Tikrai, sakau Jums, aš labai užpykau. Bet 


Jums tai visiškai tas pat, nes žinote, kad tučtuojau atsileidžiu; 

bet kai turėsiu tą raktą, galėsiu su Jumis matytis kada panorėsiu 
ir tikrai Jums sakau, kad nenorėsiu, jeigu Jūs šitaip elgsitės. Jau 
geriau kankintis pačiai dėl savęs negu patirti kančias iš Jūsų, tad 
pasižiūrėkite, ką darote. 

Jei tik panorėtumėte, kaip mes vienas kitą mylėtume! Ir bent 
jau kentėtume tik nuo kitų! Galiu užtikrinti, jei būčiau savo 
likimo šeimininkė, tai Jūs niekada neturėtume progos man 
priekaištauti; bet jei Jūs manimi nepasitikite, tai mes visada 
būsime labai nelaimingi, ir tai ne mano kaltė. Turiu vilties, kad 
greitai pasimatysime ir tada nebeliks pagrindo taip smarkiai 
krimstis kaip dabar. 

Jeigu būčiau galėjusi viską numatyti, tai paimčiau raktą iš 
karto, nors iš tiesų galvojau, kad elgiuosi teisingai. Todėl neuž- 
sipulkite manęs, meldžiu Jus. Tik daugiau nebebūkite liūdnas 
ir visada mane mylėkite, kaip aš Jus myliu, tada būsiu labai 


patenkinta. Sudie, mano brangus drauge. 


Iš... pilies, 17** m. rugsėjo 28-oji 

Sesilė Volanž - vikontui de Valmonui 


Prašau Jūsų, Pone, būkite toks geras ir perduokite man tą 
raktą, kurį buvote davęs apkeisti; jei jau visi taip nori, tai reikia, 
kad ir aš sutikčiau. 

Nežinau, kodėl Jūs parašėte ponui Danseni, kad aš jo dau- 
giau nebemyliu, nemanau, jog būčiau suteikusi kokią dingstį 
šitaip galvoti; tai sukėlė jam daug skausmo, man taip pat. Gerai 
žinau, kad esate jo draugas, betgi tai ne pagrindas jį skaudinti, 
tuo labiau mane. Suteiktumėte man didžiulę paslaugą, jei pra- 
neštumėte jam, kad kaip tik viskas atvirkščiai, jau pirmajame 
laiške, kurį jam parašysite, ir jog pats esate tuo tikras, nes Jumis 
jis labiausiai pasitiki; o kai aš ką nors sakau, tai jis netiki, ir tada 
nežinau, ką daryti. 

Dėl rakto galite būti ramus; aš gerai įsiminiau viską, ką 
nurodėte savo laiške. Vis dėlto jei dar jį tebeturite ir dar norė- 
tumėte duoti man laiko, pažadu, kad dar kartą dėmesingai viską 
perskaitysiu. Jei tik galėtumėte tai padaryti rytoj, kai eisime 
vakarienės, tai perduočiau Jums raktą poryt per pusryčius, o 
Jūs man savo perduosite lygiai taip pat kaip pirmąjį. Norėčiau, 
kad tai neužsitęstų, taip būtų mažesnė rizika, jog Mama ką 
nors pastebės. 

Tada, kai raktas jau bus pas Jus, būkite toks geras naudotis 
juo taip pat tam, kad paimtumėte ir mano laiškus; šitaip ponas 


Danseni dažniau iš manęs gautų naujienų. Iš tiesų taip iš tikrųjų 

bus žymiai patogiau, bet iš pradžių aš labai bijojau; taigi prašau, 

kad man atleistumėte, ir tikiuosi, kad ir toliau išliksite toks pat 

paslaugus kaip anksčiau. Visada būsiu Jums už tai dėkinga. 
Turiu garbės, Pone, būti Jūsų nuolankia ir atsidavusia tar- 


naite. 


Iš... 17" m. rugsėjo 28-oji 

Vikontas de Valmonas - markizei de Mertej 


Galėčiau lažintis, kad po savo nuotykio Jūs kiekvieną dieną 
nekantraujate sulaukti mano pagyrimų ir liaupsių; neabejoju, 
kad ilgas mano tylėjimas turėjo Jums sugadinti nuotaiką. O ko 
Jūs norite? Aš visą laiką galvojau, jei moteris nieko kito nenu- 
sipelno, tik liaupsių, tai gali kuo puikiausiai pasikliauti savimi, 
o tu gali eiti ir užsiimti kitais dalykais. Ir vis dėlto dėkoju Jums 
už man padarytą paslaugą ir sveikinu su šitokia pergale. Kad 
pasijustumėte iki galo laiminga, prisipažįstu, gerokai pralenkėte 
visus mano lūkesčius. O dabar, pažiūrėkime, ar bent iš dalies 
pateisinau Jūsų. 

Bent ne apie ponią de Turvel ruošiuosi pasikalbėti su Jumis, 
nes labai lėta mano pažanga Jus tiesiog erzintų. Jums patinka 
tik sklandžiai einantys reikalai. Užsitęsusios scenos Jums sukelia 
nuobodulį, o aš patiriu malonumą nuo to tariamo vilkinimo. 

Taip, man patinka žiūrėti, tiesiog įdėmiai stebėti, kaip šita 
dorybinga moteris, netgi pati nepastebėdama, pasuko keliu, ku- 
riuo atgal negrįžtama, o staigus šlaitas, nepaisant jokių pastangų, 
tempia žemyn, ir ji savaime nešama lik manęs. Štai ji, išsigandusi 
artėjančios pražūties, dar norėtų sustoti, bet jau negali išsilaikyti. 
Didžiulėmis pastangomis ir per savo miklumą ji dar gali eiti 
mažais žingsneliais, betgi jie niekur kitur neveda, tik į priekį. 
Kartais, nedrįsdama žiūrėti pavojui į veidą, ji užmerkia akis ir 


šitaip eidama ji atsiduoda mano valiai. Bet dažniausiai nauja 

baimė atgaivina jėgas, ir, apimta mirtino siaubo, ji nori grįžti 
atgal, bet tik visiškai nusikamuoja besiropšdama į statų skardį, 
o kažkokia stebuklinga galia tučtuojau atmeta ją dar arčiau 
pavojaus, nuo kurio tuščiai stengėsi pabėgti. Ir tada, kai lieku 
jos vienintelis vadovas bei atrama, ji net negalvoja man daugiau 
priekaištauti dėl neišvengiamo kryčio, ji tik maldauja, kad atidė- 
čiau. Karščiausias maldas, nuolankiausius maldavimus - viską, 
ką iš baimės savo dievybei aukoja tikintieji, aš gaunu būtent 
iš jos; ar Jums atrodo, kad likdamas kurčias jos prašymams ir 
griaudamas savo kultą, kurį ji man sukūrė, panaudočiau tas 
galias, kurių ji šaukiasi pagalbos, idant paskubinčiau jos galą! 
Ak! Duokite man dar truputį laiko pasižiūrėti į tą jaudinančią 
kovą tarp meilės ir dorybės. 

Ir ką! Ar toks pat spektaklis, dėl kurio Jūs bėgate į teatrą, kur 
su įkarščiu plojate, tikrovėje bus mažiau patrauklus? Juk Jūs su 
tokiu entuziazmu gėritės jausmais tyros ir švelnios širdies, kuri 
bijosi laimės, nors jos pati trokšta ir nenustoja gintis, nors jau 
nebesipriešina; ar nebus tai tiesiog neįkainojamas dalykas tam, 
kuris visa tai sukūrė? Štai kokie, štai kokie tie malonumai, ku- 
riuos ši tiesiog dangiška moteris suteikia man kiekvieną dieną, o 
Jūs priekaištaujate, kad mėgaujuosi tais rinktiniais dalykais. Ak! 
Kaip greitai ateis tas laikas, kai ji, žlugusi po savo nuopuolio, 
taps man tik paprasta moteris. 

Bet visiškai pamiršau kalbėdamas apiė ją, kad visai nieko 
nenorėjau apie ją pasakyti. Nežinau, kokia jėga mane prie jos 
pririša, vis atveda prie jos netgi tada, kai ją žeminu. Vykime šalin 
tas pavojingas mintis; vėl turiu tapti pats savimi, kad pasikal- 
bėtume kur kas linksmesne tema. Tai būtų apie Jūsų globotinę, 


nuo šiol tapusią manąja, ir, tikiuosi, čia jau mane įvertinsite. 

Jau kelios dienos, kaip mano mieloji Davatka į mane žiūri kur 
kas palankiau, todėl man nereikia tiek daug ja užsiimti, šitaip 
aš ir pastebėjau, kad mažoji Volanž iš tikrųjų yra labai graži; tik 
būtų kvailystė, jei įsimylėčiau ją kaip Danseni, bet dar kvailiau 
būtų nepasinaudoti proga su ja prasiblaškyti, kas dėl mano už- 
sitęsusios vienatvės tapo tiesiog būtina. Man pasirodė, kad būtų 
teisinga, jei kaip nors atlyginčiau sau už tas pastangas, kurias 
sudėjau dėl jos; taip pat prisiminiau, kad Jūs man ją kažkada 
siūlėte, kai dar Danseni į ją nė nepretendavo; man pasirodė, kad 
galiu pareikšti kai kurias teises į tą gerą daiktą, kurį jis tegavo 
vien todėl, jog aš rimtai nežiūrėjau ir atsisakiau. Dailus šios 
fnergaitės veidelis, tokios šviežios lūpos, jos dar vaikiška figūra, 
netgi šiek tiek nevykusi laikysena tik dar daugiau kurstė mano 
racionalius apmąstymus; taigi kaip tariau, taip ir nusprendžiau 
daryti, ir visa tai vainikavo sėkmė. 

Jūs jau galvosite, kokiu būdu sugebėjau nustumti tokį brangų 
mylimąjį, ir kokia vilionės taktika pritiktų tokiam amžiui ir 
tokiam nepatyrimui. Geriau pataupykite vargą, nebuvo jokios 
vilionės. Kai Jūs su savo lyčiai būdingu gudrumu naudojate 
savo ginklus, tai aš, pasinaudodamas neatimama vyro teise, 
priverčiau paklusti jėga. Užtikrintas, kad sugebėsiu paimti grobį, 
gudrybe naudojausi tik tam, kad prie jos priartėčiau, bet ir ta, 
kuria pasinaudojau, teverta vien pavadinimo. 

Pasinaudojau jau pirmuoju laišku, kurį Danseni atsiuntė savo 
gražuolei, ir, įspėjęs ją apie tai sutartu ženklu, įdėjau išmonės ne 
tam, kad jį perduočiau, o kaip nesurasti patogaus būdo tai pa- 
daryti; ir, pakurstęs jos nekantrumą, dėjausi, jog pats ne mažiau 
dėl šito išgyvenu; šitaip sukūręs ligą, nurodžiau ir vaistus. 

Mergina gyvena kambaryje, kurio durys atsidaro į korido- 
rių, tad nieko keista, kad Motina laikė raktą pas save. Ir viskas, 

ko reikėjo, tai tik paimti šitą raktą. Tai padaryti buvo grynas 
menkniekis, man tebūtų reikėję poros valandų ir jau turėčiau 
kitą tokį patį. Taip susirašinėjimas, pokalbiai ir net naktiniai 
pasimatymai — viskas pasidaro taip paprasta ir užtikrinta, bet vis 
dėlto, ar patikėsite? Tas drovus vaikas išsigando ir atsisakė. Kas 
nors kitas būtų nusivylęs, o man tai buvo tik galimybė patirti 
dar pikantiškesnį malonumą. Aš parašiau Danseni, kad pasi- 
skųsčiau dėl to jos atsisakymo, ir padariau tą taip vykusiai, jog 
lengvacikis gerbėjas tol nenurimo, kol neprivertė savo baikščios 
mylimosios, idant įvykdytų mano reikalavimą ir visur visiškai 
pasikliautų manimi. 

Prisipažįstu, kad man labai paglostė savimeilę, kai su jaunuo- 
liu pasikeitėme vaidmenimis, tai yra jis padarė man tai, ko pats 
laukė iš manęs. Vien ši mintis, mano požiūriu, bent padvigubino 
visą avantiūros vertę, ir kai tik gavau brangųjį raktą, iškart pasi- 
skubinau juo pasinaudoti; tai įvyko praėjusią naktį. 

Įsitikinęs, kad pilyje viskas ramu, pasiėmiau šviesą maskuo- 
jantį žibintą ir su apranga, kuri visiškai atitiko šios naktinės 
kelionės tikslą bei aplinkybes, apsilankiau Jūsų globotinės 
miegamajame. Viską parengiau (jos pačios rankomis), kad ga- 
lėčiau įeiti be menkiausio triukšmo. Užtikau ją per patį pirmąjį 
miegą, kuris buvo toks kietas, kaip ir būdinga jos amžiui, todėl 
priėjau prie pat lovos net neprižadinęs. Iškart pajutau pagundą 
tučtuojau imtis reikalo, o ji galbūt pagalvotų, kad tai sapnas, bet 
išsigandęs, jog netikėtai užklupta ji sukeltų triukšmą, nuspren- 
džiau atsargiai pažadinti gražiąją miegalę, ir taip man pavyko 
išvengti riksmo, ko labiausiai ir bijojau. 

Vos tik apraminau jos pirmąjį išgąstį, tai iškart perėjau prie 


laisvesnių veiksmų, nes atėjau čia ne tuščiai plepėti. Be abejo, 

jai vienuolyne niekas gerai nepaaiškino, kiek įvairiausių pavojų 
iškyla dorumui ir nekaltybei ir ką ji konkrečiai turi saugoti, kad 
nebūtų paimta; sutelkusi visą dėmesį ir jėgas, kad apsigintų nuo 
bučinio, kuris tebuvo apgaulingas manevras, visą kitą ji paliko 
be jokios apsaugos; ir kaip praleisi progą tuo pasinaudoti! Taigi 
pakeičiau puolimo kryptį ir tučtuojau užėmiau reikiamą padėtį. 
Ir abu čia pat vos nepražuvome, nes mergiotė, siaubingai išsigan- 
dusi, jau ruošėsi pratrūkti riksmu; laimei, kad jis užslopo tarp 
kūkčiojimų. Ji bandė sugriebti už kaspinėlio savo skambutį, bet 
aš labai mikliai ir pačiu laiku sugebėjau nutverti ją už rankos. 

„Ką Jūs norite daryti? — pasakiau jai. - Ar pražudyti save 
visiems laikams? Jei kas nors ir ateis, o man kas čia tokio? Kam 
įrodysite, kad esu čia ne Jūsų noru? Kas kitas, išskyrus Jus, man 
būtų leidęs apskritai čia ateiti? O šis raktas, kurį gavau iš Jūsų, ir 
niekas kitas negalėjo jo duoti, ir gal dar imsite aiškinti, kokiais 
iš tikrųjų tikslais buvo duotas?“ Ši trumputė prakalba nenumal- 
šino nei sielvarto, nei pykčio, bet privertė paklusti. Nežinau, 
ar esu apdovanotas iškalbos talentu, bet mano veiksmai tikrai 
buvo iškalbingi. Viena ranka imasi smurto, o kita meilės, ir 
koks oratorius galėtų pretenduoti į panašios padėties iškilybę? 
Jeigu tiksliai įsivaizduosite tą padėtį, tai sutiksite, kad ji tikrai 
buvo labai patogi puolimui; betgi aš, kaip vien tegirdžiu iš Jūsų, 
esu toks nevykėlis, kad mane gali aplink pirštą apvynioti pati 
didžiausia naivuolė, net pensionato auklėtinė. 

Šita naivuolė, kad ir visiškai buvo sugniuždyta, vis dėlto 
suprato, jog reikėtų pradėti derybas. Jos maldavimams likau 
kurčias, tad ji turėjo pereiti prie pasiūlymų. Manote, kad už labai 
didelę kainą pardaviau savo tokią gerą poziciją? Ne. Aš viską 


pažadėjau už bučinį. Tiesa, kai bučinys buvo priimtas, aš neiš- 

laikiau pažado, bet tam turėjau svarų pagrindą. Ar mes buvome 
susitarę, kad jis bus duodamas ar priimamas? Taip besiderėdami 
pagaliau susitarėme antrajam su ta sąlyga, kad jis bus priimtas. 
Tada aš apvyniojau jos virpančias rankas aplink savo liemenį, 
o savo ranka prispaudžiau ją prie savęs kuo meiliau, ir mano 
švelnus bučinys buvo iš tikrųjų priimtas, netgi labai taisyklingai 
priimtas, net pati meilė geriau nesugalvotų. 

Toks sąžiningumas reikalavo atlygio, todėl tučtuojau nusi- 
leidau jos prašymui. Mano ranka atsitraukė, tik pats nežinau, 
kaip atsitiko, kad aš pats atsidūriau jos vietoje. Įsivaizduojate, 
koks pasidariau karštligiškas, netgi labai energingas, ar ne? Visai 
ne. Aš pajutau lėtumo skonį, sakau Jums. Jeigu esi tikras, kad 
atvažiuosi, kam pernelyg skubėti kelionėje? 

Visai rimtai, turėjau progą stebėti, kokia yra tikroji atsitik- 
tinumo galia, ir čia ji man apsireiškė tokia, kokia yra, be jokio 
pašalio poveikio. O juk ji turėjo nugalėti meilę, palaikomą 
drovumo ar gėdos, ir svarbiausia, dar sustiprintą mano sukeltu 
pasipiktinimu, ir ne tokiu jau menku. Atsitiktinumas čia buvo 
vienas prieš visus, bet jis visą laiką buvo čia; jis pasireiškė, jis 
veikė, o meilė liko stovėti nuošaly. 

Kad būtų patogiau visa tai stebėti, pasinaudojau klasta ir jė- 
gos tepavartojau tik tiek, kiek reikėjo pergalei pasiekti. Ir kai tik 
mano žavioji priešininkė, piktnaudžiaudama mano aplaidumu, 
jau būdavo pasirengusi sprukti, sulaikydavau ją ta pačia baime, 
kurios stebuklingu poveikiu buvau įsitikinęs. Tai štai, be jokios 
kitos drausminimo priemonės, švelnioji įsimylėjėlė, pamiršusi 
visas savo priesaikas kitam, iš pradžių nusileido, o paskui ir 
galutinai sutiko; nors iškart po tos pirmosios akimirkos ašaros 


ir priekaištai vėl sudrumstė santarvę, nesvarbu, ar tai tikra, ar 

suvaidinta, bet, kaip visada tokiais atvejais atsitinka, visa tai 
iškart nutrūko, kai užsiėmiau tuo, kas iš tikrųjų galėjo suteikti 
tam pagrindo. Taip silpnumą keitė priekaištai, o priekaištus — 
vėl silpnumas, bet išsiskyrėme patenkinti vienas kitu ir susitarę 
dėl pasimatymo šiam vakarui. 

Tik paryčiais išėjau iš jos miegamojo, buvau labai pavargęs 
ir traukė miegoti, bet paaukojau ir vieną, ir kitą, kad ateičiau 
papusryčiauti - man taip beprotiškai patinka stebėti, kokia 
kitą dieną po to būna moters išvaizda. Jūs net neįsivaizduojate, 
kaip ji atrodė. Kokia ji buvo sutrikusi! Atrodė, kai jai sunku 
vaikščioti! Žvilgsnis nudelbtas, akys ištinusios, o paakiai juodi! 
Net jos apskritas veidas išsitempė! Nieko negalėjo būti malo- 
nesnio! Ir pirmą kartą jos Motina, sunerimusi dėl tokio staigaus 
pasikeitimo, labai švelniai su ja elgėsi! O kaip apie ją šokinėjo 
Prezidentė! O jau jos tokio pobūdžio rūpesčiai - tai tik atidėta 
skola; ateis diena, kai jai visa tai grąžinsiu, ir ji jau visai netoli. 
Sudie, mano mieloji drauge. 


Iš... pilies, 17** m. spalio I-oji 

Ak, Ponia! Viešpatie, kokia esu nusiminusi! Kokia esu nelai- 
minga! Kas mane bepaguos varguose? Kas man patars ką nors, 
kai aš taip susipainiojusi? Tas ponas de Valmonas... o Danseni! 
Ne, vien mintis apie Danseni mane stumia į tokią neviltį... Kaip 
Jums tai papasakoti? Kaip Jums tai apsakyti?.. Net nežinau, 
kaip pradėti. O mano širdis tiesiog persipildžiusi... Turiu su 
kuo nors pasikalbėti, o Jūs esate vienintelė, kam aš galėčiau, 
kam išdrįsčiau pasisakyti, juk buvote tokia gera man! Bet šiuo 
metu tokia nebūkite, nesu to verta, netgi galiu pasakyti, kad to 
visiškai nenorėčiau. O šiandien man visi rodė tiek dėmesio... 
nuo to mano kaltės jausmas tik sustiprėjo. Jaučiu, kad nesu to 
verta! O Jūs, atvirkščiai, barkite mane kuo smarkiau, nes esu 
labai nusikaltusi, bet vėliau pagelbėkite man; ir jei Jums pritrūks 
geros valios man patarti, tai mirsiu iš sielvarto. 

"Taigi žinokite... ranka mano dreba, kaip matote iš rašto, vos 
galiu rašyti, o visas mano veidas dega... Ak! Tai gėdos raudonis. 
Ką gi, ašją įveiksiu, ir tebūnie tai pirmoji bausmė už mano kaltę. 
Taip, aš Jums viską pasakysiu. 

Taigi žinokite, kad ponas de Valmonas, kuris iki šiol perdavi- 
nėdavo pono Danseni laiškus, staiga nusprendė, kad tai pernelyg 
sudėtinga; todėl jis pageidavo turėti mano kambario raktą. 
Galiu užtikrinti, kad aš šito nenorėjau, bet jis parašė Danseni, ir 
jis taip pat to panoro, o man visą laiką būna taip skaudu, kai ko 


nors jam atsakau, ypač po išsiskyrimo su manimi, kai jis jaučiasi 

toks nelaimingas, ir pagaliau jam nusileidau. Tik nenumačiau 
nelaimės, kuri dėl to atsitiks. 

Vakar ponas de Valmonas pasinaudojo tuo raktu, kad įeitų 
į mano kambarį, kai aš miegojau; tai buvo taip netikėta, kad jis 
smarkiai mane išgąsdino pažadinęs, bet vos tik jis prabilo, atpaži- 
naujį ir nešaukiau; man kilo mintis, kad jis tikriausiai atnešė Dan- 
seni laišką. Bet toli gražu buvo ne taip. Nė akimirkai nepraėjus, 
jis panoro mane pabučiuoti, o aš, savaime suprantama, pradėjau 
gintis, tik jis kažkaip įsimiklino ir padarė man tai, ko nenorėčiau 
už nieką pasaulyje. Jis pradėjo reikalauti bučinio. Turėjau nusi- 
leisti, nes ką reikėjo daryti? Iš pradžių bandžiau šauktis pagalbos, 
bet pritrūko jėgų, be to, jis man pasakė, jei kas nors čia ateitų, tai 
jis visą kaltę suverstų man; ir iš tiesų dėl to rakto tai pasakyti buvo 
labai paprasta. Bet po to jis vis vien neišėjo. Jis panoro antro bu- 
činio, ir nuo jo, nežinau, kas man atsitiko, bet labai susijaudinau, 
o po to buvo dar blogiau negu pradžioje. Oi, pavyzdžiui, tai gana 
skausminga. Pagaliau po to... galbūt leisite, kad nepasakočiau viso 
kitko, nes esu tokia nelaiminga, jog blogiau negali būti. 

Dėl ko sau labiausiai priekaišioju, ir privalau tai Jums pasaky- 
ti, kad nesigyniau tiek, kiek galėjau. Nežinau, kaip tai atsitiko, 
bet aš tikrai nemyliu pono de Valmono, netgi atvirkščiai, bet tuo 
metu buvo tokių akimirkų, jog atrodė, kad myliu... Jūs puikiai 
suprantate, kad tai man visiškai netrukdė jam visą laiką sakyti 
„ne“, bet aš jaučiau, kad elgiuosi visai ne taip, kaip kalbu, ir tai 
buvo tarytum prieš mano valią, be to, buvau labai sutrikusi! Jei 
tokiose situacijose visada taip sunku gintis, tai tam reikia turėti 
ir įgūdžių! Bet tiesa ir tai, kad ponas de Valmonas sugeba labai 
įtikinamai kalbėti, ir nežinai, ką atsakyti; pagaliau ar patikėsite, 
kai jis ruošėsi eiti, pasijutau lyg būčiau dėl to nuliūdusi, ir man 
užteko silpnumo nepaprieštarauti, kad jis ateitų šį vakarą; dėl 


to esu kur kas labiau nusiminusi nei dėl visko kito. 

Oi! Nors sutikau, bet pažadu Jums, kad kaip nors sutrukdy- 
siu jam ateiti. Jis dar nespėjo išeiti iš kambario, o aš jau pajutau, 
kaip smarkiai suklydau tai pažadėdama. Taigi visą likusį laiką 
praverkiau. Labiausiai vis dėlto kankinuosi dėl Danseni! Kiek- 
vieną kartą, kai tik jį prisimenu, tai taip įsiverkiu, kad pradeda 
trūkti oro, o galvoju apie jį visą laiką... dar ir dabar, matote, 
kas atsitiko, mano popierius yra permirkęs. Ne, niekas manęs 
niekados nepaguos, ir tai tik dėl jo... Taigi aš visiškai nusika- 
mavau, o dar akių nesumerkiau nė minutei. O šį rytą atsikėlusi 
pasižiūrėjau į veidrodį: siaubas, kaip aš pasikeičiau! 

Mama tai pastebėjo vos mane pamatė ir paklausė, kas man 
nutiko. O aš iškart apsipyliau ašaromis. Maniau, kad ji ims 
bartis, galbūt man nuo to ir palengvėtų, bet viskas atsitiko 
atvirkščiai. Ji pradėjo su manimi labai švelniai kalbėtis! Aš juk 
šito visai nenusipelniau. Ji man pasakė, kad taip nenusimin- 
čiau. Tik ji nežinojo mano sielvarto priežasties. Jaučiausi lyg 
visiška ligonė! Kartais atrodydavo, kad bus geriau, jei aš mirsiu. 
Daugiau nebegalėjau išlaikyti. Puoliau jai kūkčiodama į glėbį ir 
kartodama: „Ak! Jūsų duktė yra tokia nelaiminga!“ Mama taip 
pat negalėjo išlaikyti neapsiašarojusi, ir tai tik sustiprino mano 
širdgėlą, laimei, ji nepaklausė, kodėl aš esu tokia nelaiminga, nes 
nežinočiau, ką jai pasakyti. 

Meldžiu Jus, Ponia, parašykite man kaip tik galėsite greičiau 
ir pasakykite, ką turėčiau daryti, nes man neužtenka ryžto min- 
tims sukaupti ir vien tik kankinuosi, o laišką galite perduoti per 
poną de Valmoną; tik prašau Jūsų, jei jam rašysite tuo pat metu, 
tai nieko nekalbėkite apie tai, ką aš sakiau. 

Turiu garbės, Ponia, su kuo nuoširdžiausiais draugystės 
jausmais būti Jūsų nuolankia ir visiškai atsidavusia tarnaite... 

Nedrįstu pasirašyti šio laiško. 

Iš... pilies, 17** m. spalio 1-oji 

Atrodo, kiek nedaug dienų prabėgo, kai Jūs, mano žavioji 
drauge, prašėte iš manęs paguodos žodžio ir patarimų, o šian- 
dien jau mano eilė ir kreipiuosi su tokiu pačiu prašymu, kaip 
kažkada Jūs. Esu iš tikrųjų labai sunerimusi ir bijau, kad ėmiausi 
ne pačių geriausių priemonių, kad išvengčiau dabartinių mane 
užgriuvusių bėdų. 

O tiek nerimo sukėlė man duktė. Po to, kai išvykome iš 
Paryžiaus, kiek tik mačiau, ji visą laiką buvo liūdna ir krimtosi, 
bet aš laukiau, o širdį apsišarvavau griežtumu, kas man pasirodė 
būtina. Tikėjausi, kad išsiskyrimas ir galimybės prasiblaškyti 
sugebės visiškai nuslopinti tą meilę, į kurią žiūrėjau daugiau kaip 
į vaikišką klaidą negu į tikrą aistrą. Vis dėlto per visą laiką ne tik 
kad nieko nepavyko laimėti, aš netgi pastebėjau, kad vaikas vis 
labiau pasineria į pražūtingą melancholiją, ir visai rimtai pra- 
dedu baimintis, kad jos sveikata nepablogėtų. O paskutinėmis 
dienomis ji keičiasi tiesiog akyse. Vakar tai mane ypač pribloškė, 
ir visi, kurie buvo aplinkui, labai susirūpino. 

Ji taip stipriai viso to paveikta, kad sugebėjo nugalėti savo 
nuolatinį susivaržymą bendraujant su manimi. Vakar iš pat 
ryto, vos tik šiaip jos paklausiau, ar kartais neserga, ji metėsi 
man į glėbį kartodama, kad yra labai nelaiminga, ir prapliupo 
raudoti. Negaliu apsakyti skausmo, kurį man sukėlė, akys ir 


man tučtuojau paplūdo ašaromis, ir vos spėjau nusigręžti, kad 

ji nepamatytų. Laimė, kad man užteko apdairumo neuždavinėti 
jokių klausimų, o ji neišdrįso nieko daugiau pasakyti, betgi 
akivaizdu, jog ją kankina ta pati nelemtoji aistra. 

"Tai ko turiu imtis, jei ir toliau taip tęsis? Ir aš padarysiu savo 
dukterį nelaimingą? Ir nukreipsiu prieš ją aukščiausias dvasines 
savybes — jautrumą ir pastovumą? Ar tam aš esu motina? Ir jei 
nuslopinsiu savyje šį tokį natūralų jausmą matyti savo vaiką 
laimingą; ir jei žiūrėsiu kaip į savo silpnumą į tai, kas, manau, 
visai atvirkščiai, yra pirmoji, švenčiausia mūsų pareiga; jei pri- 
mesiu priverstinį pasirinkimą, paremtą motinos autoritetu, ar 
nesulauksiu kokių nors pražūtingų padarinių? Ar tam turi būti 
naudojamas motinos autoritetas, kad tavo duktė rinktųsi tarp 
nelaimės ir nusikaltimo! 

Mano drauge, tikrai nesistengsiu sekti tuo, ką taip dažnai 
smerkdavau! Aš galėjau, žinoma, bandyti pasirinkti už savo 
dukterį, ir tik tam, kad padėčiau savo patirtimi, bet tai ne 
teisė, kuri man priklauso, o pareiga, kurią turiu vykdyti. Betgi, 
atvirkščiai, aš tai išduočiau, jei nepaisyčiau polinkio, kuriam 
negalėjau sutrukdyti užgimti ir kurio stiprumo bei trukmės nei 
aš, neiji negalime žinoti. Ne, aš nepakęsiu, kad ji ištekėtų už ko 
nors, jei myli kitą, ir jau geriau tegu nukenčia mano autoritetas 
negu jos dorovė. 

Manau, bus išmintingiausia, jei atsiimsiu žodį, kurį daviau 
ponui de Žerkurui, ir čia išdėstau tik savo argumentus, bet jie tu- 
rėtų būti aukščiau mano duotų pažadų. Pasakysiu dar daugiau: 
kai susiklostė tokia padėtis, įvykdyti šį įsipareigojimą reikštų 
iš tikrųjų jį sulaužyti. Pagaliau neturiu teisės atskleisti ponui 
de Žerkurui savo dukters paslapties, todėl ir jo labui negaliu 


piktnaudžiauti palikdama jį nežinioje ir turėčiau padaryti viską, 

ko, manau, jis pats imtųsi, jei viską žinotų. Ar galėčiau, atvirkš- 
čiai, niekingai jį išduoti, kai jis pasitikėjo mano nuoširdumu ir 
pagerbė rinkdamasis mane savo antrąja motina, apgaudama jį 
renkantis būsimąją jo vaikų motiną? Šie mano apmąstymai man 
atrodo tokie teisingi, kad jų negaliu atmesti, ir tai man kelia tiek 
nerimo, kad nė negaliu apsakyti. 

Iš to kylančioms nelaimėms, kurios mane taip gąsdina, 
priešpriešinu savo dukterį, laimingą su vyru, kurį pasirinko jos 
širdis, o šeimyninių pareigų vykdyme reginčią vien džiaugs- 
mus; ir mano patenkintas žentas kiekvieną dieną laimina savo 
pasirinkimą; ir kiekvienas atranda savo laimę kito laimėje, o jų 
abiejų laimė didina manąją. Ar tokios šviesios ateities viltis turi 
būti paaukota vardan kažkokių tuščių paskatų? Ir kas gi sulaiko 
mane? Vien tik naudos sumetimai. Bet kokia nauda dukteriai, 
jei gimė turtinga, tačiau gali pasidaryti tik savo pinigų verge? 

Sutinku, kad ponas de Žerkuras yra geresnė partija, ir dar 
tokia, kad galbūt mažai galėjau tikėtis savo dukteriai; prisipa- 
Žįstu, kad pasijutau nepaprastai pamaloninta, jog jis pasirinko 
būtent ją. Kita vertus, ir Danseni yra tokios pat aukštos kilmės, 
o savo asmeninėmis savybėmis jam niekuo nenusileidžia, be to, - 
pranašesnis už Žerkurą, kad yra mylimas; jei, po teisybei, tai jis 
neturtingas, bet ar mano dukters pinigų neužtektų jiems abiem? 
Ak! Kam gijai atimti džiaugsmą padaryti turtingu žmogų, kurį 
taip myli? 

Ar vedybos iš apskaičiavimo be santarvės pagrindo, nors jas 
vadina atitinkančiomis, iš tikrųjų atitinka sutuoktinių polinkius 
ir charakterį, ar jos netampa gausiu šaltiniu tiesiog skandalingų 
istorijų, vis dažniau pasitaikančių mūsų dienomis? Man jau 


geriau viską atidėti; bent jau turėsiu daugiau laiko suprasti 

savo dukterį, kurios iš tikrųjų nepažinojau. Man užtektų ryžto 
sukelti jai trumpalaikę širdgėlą, kad tik tai pasitarnautų patva- 
riai laimei, bet nenoriu rizikuoti įstumti ją į amžiną neviltį, to 
mano širdis nesugebėtų. 

Štai, mano drauge, kokios mintys mane kankina ir kodėl 
prašau Jūsų patarimų. Šios niūrios temos smarkiai kontrastuoja 
su tokiu mielu Jūsų žaismingumu, taip tinkančiu Jūsų amžiui, 
bet Jūsų protas jį labai toli aplenkęs! O Jūsų išmintingumui 
talkins ir draugiški jausmai man, todėl ir nebijau, kad viena ir 
kita atsakytų pagelbėti motiniškam rūpesčiui, kuris jų šaukiasi. 
Sudie, mano žavioji drauge; niekada neabejokite mano jausmų 


nuoširdumu. 

Dar keletas šiokių tokių įvykių, mano mieloji drauge, vien 
atskiros scenos, jokio veiksmo. Taigi apsišarvuokite kantrybe, 
ojos nemažai prireiks, nes mano Prezidentė eina tokiais mažais 
žingsneliais, o Jūsų globotinė traukiasi, ir tai yra kur kas blogiau. 
Tiek to! Esu tokios tvirtos dvasios, kad šie menkniekiai mane 
nebent linksmina. Aš labai gerai įsitaisiau, net jei turėtum 
galvoje niūriąją mano senosios tetulės pilį, ir čia man netenka 
nė valandėlės nuobodžiauti. Iš tiesų ar čia trūksta malonumų, 
praradimų, vilties ir netikrumo? Ko dar reikia geram teatrui ? 
Žiūrovų? Ei! Tik leiskite veikti, ir jų pribus. Jeigu jie nematys 
paties kūrinio, tai aš tiesiog parodysiu visą savo iki galo atliktą 
triūsą, o jiems teliks žavėtis ir ploti. Taip, jie plos, nes galiu iš- 
pranašauti, ir visiškai tiksliai, savo griežtosios Davatkos kryčio 
akimirką. Šiandien vakare buvau visai šalia, kai merdėjo dorovė. 
Į jos vietą viešpatauti ateis minkštoji silpnybė. Tai įvyks per 
būsimąjį mudviejų pasimatymą, valandą aš paskyriau; bet gir- 
džiu, kaip Jūs šaukiate, kad aš pasinėriau į puikybę. Skelbiu savo 
pergalę, giriuosi iš anksto! Nagi nusiraminkite! Kad įrodyčiau, 
koks esu kuklus, pradėsiu pasakojimą nuo savo pralaimėjimo. 

Jūsų globotinė iš tiesų yra juokinga žmogysta! Tai iš tiesų 
vaikas, su kuriuo taip ir reikėtų elgtis, ir dar būtų didelė malonė 
pastatyti ją į kampą! Ar įsivaizduojate, kad po to, kas įvyko tarp 


mūsų užvakar, o iš ryto atsisveikinome taip draugiškai ir vakare 

norėjau pas ją užsukti, kaip buvo sutarta, duris radau užrakintas 
iš vidaus? Ką apie tai pasakysite? Galbūt toks vaikiškumas šiek 
tiek pateisinamas prieš tai, bet... kitą dieną! Argi ne linksma! 

Vis dėlto aš nesijuokiau; dar niekada aistra nebuvo manęs 
taip užvaldžiusi. Iš tikrųjų į šį pasimatymą ėjau be jokio malo- 
numo, vien iš įpročio. Mano nuosava lova, į kurią tiesiog lenkė 
prigulti, kažkurią akimirką pasirodė svarbiau už viską, todėl 
palikau ją nemenkai apgailestaudamas. Ir vos tik susidūriau su 
kliūtimi, kai iškart užsiliepsnojau troškimu ją įveikti; jaučiausi 
pažemintas, juolab kad iš manęs tyčiojosi vaikas. Pasitraukiau 
labai prastos nuotaikos nusprendęs daugiau nesusidėti nei su 
šituo kvailu vaiku, nei užsiimti jo reikalais, ir čia pat parašiau 
raštelį, kurį galvojau perduoti šiandien, ir jame išdėsčiau apie 
ją viską, ko iš tikrųjų verta. Bet, kaip sakoma, rytas už vakarą 
protingesnis, ir atsikėlęs nusprendžiau, kad, nesant šioje pilyje 
įvairesnio pramogų pasirinkimo, reikia pataupyti bent šitą, 
taigi tą rūstų raštelį suplėšiau. Dabar, kai viską apmąsčiau, net 
stebiuosi savimi, kaip nusprendžiau užbaigti istoriją taip ir 
neturėdamas savo rankose nieko, kuo galėčiau pražudyti jos 
heroję. Štai ką gali padiktuoti pirmas impulsas! Laimingas tas, 
kuris, kaip Jūs, mano mieloji drauge, įpratina save tam nepasi- 
duoti! Taigi aš atidėjau kerštą, tai yra, pasiaukojau vardan Jūsų 
reikalo su Žerkuru. 

Dabar mano pyktis atlėgo, o Jūsų globotinės elgesys atrodo 
tiesiog juokingas. Iš tiesų labai norėčiau žinoti, ką ji tikisi tuo 
laimėti! Aš esu visai sutrikęs: jeigu tai tam, kad apsigintų, tai, 
sutikime, jog gerokai per vėlu. Reikėtų, kad vieną gražią dieną 
ji man paaiškintų, kokia čia mįslė! Labai norėčiau žinoti. Gal 


vien dėl to, kad pasijuto labai pavargusi? Iš tikrųjų galėjo taip 

būti, nes, be jokių abejonių, ji dar nežino, kad Amūro strėlės, 
panašiai kaip Achilo ietis, pagydo ir žaizdas, kurias jos padarė. 
Bet ne, visą dieną suraukta fizionomija, galėčiau lažintis, kad 
jai prasideda atgaila... na... kažkas tokio... kaip skaistybė... 
Skaistybė! Kaip tik jai pritinka ją turėti! Ak! Tegu palieka ją 
moteriai, kuri iš tikrųjų tam ir gimusi, vienintelei, kuri sugeba 
savimi ne tik papuošti skaistybę, bet dar ir priversti tai pamilti!.. 
Atsiprašau, mano mieloji drauge, bet tą patį vakarą tarp manęs 
ir ponios de Turvel kai kas įvyko, tokia scenelė, apie kurią Jums 
papasakosiu, nes dar iki šiol apėmęs šioks toks jaudulys. Tik 
prisiversdamas galiu išsklaidyti tą įspūdį, kurį ji man sukėlė; ir 
vien tam, kad atlėgtų, ėmiausi Jums rašyti. Dėl tokių akimirkų 
galima kai ką ir atleisti. 

Jau kelios dienos, kai mudu su ponia de Turvel visiškai 
sutarėme dėl savo jausmų ir dabar diskutuojame tik dėl žodžių 
reikšmės. Iš tiesų tai visą laiką į 72220 meilę ji atsakydavo savo 
draugyste, bet šita sutartinė kalba nekeičia dalykų esmės; jei 
viskas taip ir pasiliktų, galbūt eičiau į priekį lėčiau, bet ne ma- 
žiau užtikrintai. Daugiau net nekilo klausimas, ar turiu išvykti, 
kaip ji iš pradžių norėjo; o visuose mūsų kasdieniniuose pokal- 
biuose, kai tik suteikiu progą juose dalyvauti, tai ji stengiasi jos 
nepraleisti. 

Paprastai mūsų trumpučiai pasimatymai įvyksta pasivaikš- 
čiojimo metu, bet prastas oras šiandien neleido man nieko tikė- 
tis; buvau smarkiai susierzinęs ir net nenumačiau, ką sugebėsiu 
laimėti dėl tokio trukdžio. 

Kadangi negalėjome išeiti pasivaikščioti, pakilę nuo stalo, 
visi sėdo lošti kortomis; aš žaidžiu gana prastai, todėl pasijutęs 


čia nelabai kam reikalingas nusprendžiau nueiti į savo kambarį ir 

ten šiek tiek palaukti, kol jie baigs savo partijas. Jau pakeliui atgal 
į draugiją staiga sutinku tą gražiąją moterį, kaip tik įeinančią į 
savo apartamentus, tik ar per neatsargumą, ar iš silpnumo ji į 
mane kreipėsi savo švelniu balsu: „Kurgi Jūs einate? Salone jau 
nieko nėra: Kaip pati puikiai suprantate, to visai užteko, kad 
pabandyčiau pas ją įeiti, o prieštaravimų sutikau kur kas mažiau 
negu galėjau tikėtis. Tiesa, labai įžvalgiai pradėjau pokalbį dar 
prie durų ir visiškai neutraliai, bet vos tik susėdome, perėjau 
prie esminės temos ir prabilau apie sav0 meilę mano draugei. 
Pirmasis jos atsakymas, nors, atrodo, nieko ypatinga nepasakė, 
man pasirodė ypač išraiškingas: „Oi! Paklausykite, - tarė ji, — 
nekalbėkime čia apie tai; ir ėmė visa drebėti. Vargšė moteris! 
Ji jau įsivaizdavo save pražuvus. 

"Tačiau jos baimė buvo perdėta. Jau kuris laikas, tikras dėl 
savo sėkmės ne šiandien, tai rytoj ir matydamas, kiek ji naudoja 
pastangų nereikalingai kovai, nusprendžiau savąsias pataupyti 
ir be jokios įtampos palaukti, kol ji visai išseks, juk Jūs supran- 
tate, kad man reikėjo besąlygiško triumfo, todėl nenorėjau 
likti ką nors skolingas atsitiktinumui. Ir pagal šitą planą, net ir 
pernelyg nesieikvodamas, turėjau vis dėlto nenustygti, todėl ir 
grįžau prie žodžio „meilė“, kurio man taip atkakliai atsakydavo; 
žinodamas, kad ji tikisi aistros proveržio, išbandžiau labai švelnų 
toną. Tas atsisakymas esą manęs neerzino, tik kėlė liūdesį; tai 
nejaugi mano jautrioji draugė neturėtų bent šiek tiek manęs 
paguosti? 

Ir taip mane beguodžiant, jos ranka ilgiau užsilaikė mano- 
joje, tas liaunas stuomuo atsirėmė į mano petį, ir mes sėdėjome 
visiškai priartėję vienas prie kito. Jūs, be abejo, pastebėjote, kad 


tokioje padėtyje, kai gynyba gniūžta, tarp prašymų ir atsisakymų 

vis trumpėja pauzės, vis dažniau nugręžiamas veidas ir nulei- 
džiamas žvilgsnis, o žodžiai, ištariami vos girdimai, pasidaro reti 
ir nutrūkstantys. Šie neįkainojami simptomai vienareikšmiai 
liudija, kad širdis jau sutiko, bet jausmai tik protarpiais tai 
išgirsta; manau, tokioje padėtyje yra pernelyg pavojinga imtis 
kokių nors ryžtingų priemonių, nes šitas atsipalaidavimas tei- 
kia tiesiog svaigų malonumą, ir nepriversi išeiti iš tos būsenos 
nesukėlęs susierzinimo, kuris visada neišvengiamai pasitarnauja 
tik gynybos naudai. 

Bet šiuo atveju atsargumas man buvo tuo svarbesnis, kad 
turėjau baimintis išgąsčio, kurį tas užsimiršimas sukels mano 
švelniajai svajotojai. Taigi reikalaudamas prisipažinimo net ne- 
sispyriau, kad jis būtų ištartas balsu, man užtektų tik žvilgsnio, 
vienintelio žvilgsnio, ir būčiau laimingas. 

Mano žavioji draugė, kurios nuostabios akys žvelgė į mane, 
vis dėlto savo dangiškomis lūpomis ištarė: „Na, taip... taip, aš... 
Ir staiga jos žvilgsnis išblėso, balsas nutrūko, ir šita įstabi mote- 
ris krito man į glėbį. Vos spėjau ją sugriebti, kai ji trūkčiojamu 
judesiu išsiveržė ir klaidžiojančiomis akimis, iškeltomis į dangų 
rankomis pradėjo šaukti: „Dieve... O Dieve, gelbėk mane: Ir. 
staigiau už žaibo blykstelėjimą krito prieš mane ant kelių gal už 
kokių dešimties žingsnių. Atrodė, kad ją tuoj uždusins rauda. 
Aš žingtelėjau, kad kuo nors jai padėčiau, ir ji, sugriebusi mano 
rankas bei apiplaudama jas ašaromis, keliskart apkabino man 
kelius vis kartodama: „Taip, tai Jūs, tai Jūs mane išgelbėsite! 
Juk nenorite, kad mirčiau, paleiskite mane, išgelbėkite mane, 
paleiskite mane, vardan Dievo, paleiskite mane!“ Ir šie žodžiai 
vos galėjo prasprūsti pro dažnėjančius kūkčiojimus. Ji laikėsi 


įsitvėrusi manęs su tokia jėga, kad negalėjau pasitraukti; tada, 

sukaupęs pastangas, pakėliau ją ant rankų. Rauda iškart nurimo, 
bet ji daugiau nekalbėjo, visos jos galūnės sustingo, ir audringą 
raudos proveržį pakeitė traukuliai. 

Prisipažįstu, pasijutau labai sugraudintas ir maniau, jog, 
nepaisydamas jokių aplinkybių, esu pasirengęs įvykdyti šitą pra- 
šymą. Ką iš tikrųjų padariau, tai, suteikęs šiokią tokią pagalbą, 
palikau ją, kaip ir prašė, ir tuo džiaugiuosi. Galima sakyti, kad 
už tai jau gavau atlygį. 

Maniau, kad kaip ir mano pirmojo prisipažinimo dieną va- 
kare ji nebepasirodys. Bet apie aštuntą valandą ji nulipo į saloną, 
o susirinkusiems pasakė, kad buvo smarkiai sunegalavusi. Ji 
atrodė sugniuždyta, balsas vos girdėjosi, o visa laikysena - labai 
suvaržyta, bet žvilgsnis buvo švelnus ir dažnai įstebeilydavo į 
mane. Kadangi ji atsisakė lošti kortomis, tai turėjau ją pakeisti, o 
ji atsisėdo šalia manęs. Per vakarienę ji vienintelė pasiliko salone. 
Kai visi sugrįžome, man pasirodė, kad ji verkė, ir norėdamas išsi- 
aiškinti pasakiau, jog man atrodo, kad jos negalavimas prasidėjęs 
iš naujo, į ką ji visai maloniai atsiliepė: „Šita liga nepraeina taip 
greitai kaip ateina: Kai pagaliau visi išėjo, aš ištiesiau jai ranką; ir 
prie savo apartamentų durų ji atsakė stipriu paspaudimu. Tiesą 
pasakius, pasirodė, kad tai buvo nesąmoningas judesys, betgi 
tuo geriau, tai tik dar vienas mano įtakos įrodymas. 

Galėčiau lažintis, kad ji pagaliau liko patenkinta, pagal tarifą 
jau viskas sumokėta ir telieka tik pasimėgauti gautu. Galbūt tuo 
metu, kai Jums rašau, ji jau rutulioja šią nuostabią mintį! O jei 
ji, atvirkščiai, bandys apgalvoti naują gynybos planą, argi mes 
nežinome, ko verti tokie sumanymai? Aš jau Jūsų klausiu, ar 
nesužlugs jie iki artimiausio mūsų pasimatymo? Pavyzdžiui, aš ir 


laukiu, kad prieš sutikdama ji dar pasiožiuos, ir tiek to! Tereikia 

ryžtis pirmam žingsniui, o vėliau ar dar galėtum sustabdyti tokią 
griežtą Drovuolę? Jų meilė išsiveržia kaip sprogimas, o gynyba 
jam suteikia tik papildomos jėgos. Mano laukinė Davatka bėgtų 
paskui mane, jei tik nustočiau lakstęs paskui ją. 

Pagaliau, mano mieloji drauge, ruošiuosi nedelsdamas vykti 
pas Jus, kad ištesėtumėte savo žodį. Be abejo, nepamiršote, ką 
pažadėjote, kai pasieksiu pergalę, sulaužysite ištikimybę savo 
Ševaljė? Jūs pasiruošusi? O aš Jūsų geidžiu, lyg mudu niekada 
nebūtume buvę pažįstami. Tarp kitko, Jus pažinti — tai galbūt 
dar viena priežastis geisti dar labiau: 

Esu teisingas, nesu Jums mandagus. 

Tai bus mano pirmoji neištikimybė po to sunkaus nukaria- 
vimo; ir pažadu, kad pasinaudosiu pirma dingstimi ją palikti 
kokiai parai. Tai bus bausmė už tai, kad ji taip ilgai išlaikė mane 
toli nuo Jūsų. Ar žinote, kad jau ištisi du mėnesiai, kai esu įsivėlęs 
į šitą istoriją? Taip, lygiai du mėnesiai ir trys dienos; tiesa, įskai- 
čiavau rytojaus dieną, nes šito nuotykio vaisius bus paragautas 
kaip tik tada. Tai man primena, kaip panelė de B*** priešinosi 
ištisus tris mėnesius. Taigi man buvo malonu įsitikinti, kad 
grynas koketiškumas yra atsparesnis už griežčiausią dorybę. 

Sudie, mano mieloji drauge; turiu su Jumis atsisveikinti, nes 
jau labai vėlu. Šitas laiškas mane nuvedė kur kas toliau negu 
buvau sumanęs; bet jau rytoj iš ryto Jus pasieks, tai norėjau leisti 


Jums pasidžiaugti savo draugo sėkme viena diena anksčiau. 

Drauge mano, esu apgautas, išduotas, prapuolęs; esu apimtas 
nevilties - išvyko ponia de Turvel. Ji išvyko, o aš nė nežinojau! 
Ir nebuvau ten tuo metu, kad sutrukdyčiau išvažiuoti, prikišti 
jai niekingą išdavystę! Ak! Tik nepagalvokite, kad aš ją išleidau; 
ji būtų pasilikusi, taip, ji būtų pasilikusi, net jei tektų panaudoti 
smurtą. Ir ką! Pacikliai, visiškai ramiai aš miegojau, taip, miego- 
jau, ir staiga lyg perkūnas iš giedro dangaus. Ne, nieko nesupran- 
tu, kodėl ji išvažiavo; nereikia nė bandyti pažinti tas moteris. 

Vos prisimenu tą vakarykštę dieną! Ką aš sakau? Buvo dar 
tik vakaras! Toks švelnus žvilgsnis, toks malonus balsas! Tas 
rankos paspaudimas! Ir visą tą laiką ji galvojo, kaip nuo manęs 
pasprukti! O moterys, moterys! Ir jūs dar skundžiatės, kai jus 
apgauna! Bet kokia klasta, naudojama prieš jus, yra tik vagystė 
iš jūsų priemonių arsenalo. 

Koks būtų malonumas atkeršyti! Jei tik surasiu tą klastingą 
moterį, vėl primesiu jai savo valdžią. Jei surasti tam būdą užte- 
ko meilės, tai ką ji padarytų talkinama keršto? Dar pamatysiu 
ją klūpančią prie mano kojų, visą drebančią ir liejančią ašaras, 
maldaujančią malonės savo melagės balsu, bet aš, aš būsiu be 
gailesčio. 

Ką ji dabar veikia? Ką galvoja? Tikriausiai džiūgauja mane 
apgavusi; ir, kaip pridera pagal jos lyties polinkius, toks malo- 
numas jai atrodo pats didžiausias. Ko negalėjo padaryti išliaup- 


sintoji dorybė, jos klastingas protas sumanė be jokių pastangų. 

Beprotis! Aš taip bijojau jos dorybingumo, kai reikėjo baimintis 
tik nedorų kėslų. 

Ir dar esu priverstas ryti savo kartėlį! Viešai tedrįstu rodyti 
švelnų liūdesį, kai širdis tiesiog perpildyta tikriausio įtūžio! Koks 
pažemintas jaučiuosi, kai pagalvoju, kad vėl turėsiu maldauti 
tą maištingą moterį, kuri atsikratė mano valdžios! Kaip galėjo 
atsitikti, kad būčiau šitaip paniekintas? Ir kas tai padarė? Drovi 
moteriškė, visiškai neprityrusi tokioje kovoje. Kas man iš to, kad 
įsitvirtinau jos širdyje, užžiebiau visas meilės liepsnas, iki bepro- 
tybės sujaukiau jausmus, jei ji dabar visiškai rami vienumoje, 
jei šiandien gali daugiau didžiuotis pabėgimu negu aš visomis 
savo pergalėmis? Ir aš tai pakęsiu? Mano drauge, tik negalvokite 
šitaip, Jums tokia gėdinga mintis apie mane net negali kilti! 

Tik koks likimas mane sieja su šia moterimi? Ar šimtai kitų 
netrokštų mano dėmesio? Ar iškart neatsilieptų? Net jei nė 
viena jų nebūtų verta šitos, ar įvairovės žavesys, naujų užkaria- 
vimų džiaugsmas, jų gausumo spindesys nesuteikia saldžiausio 
malonumo? Kam vytis tą, kuri nuo tavęs bėga, ir nepaisyti tų, 
kurios ateina pačios? Ak! Kodėl?.. Aš to nežinau, bet jaučiu tą 
labai stipriai. 

Ir nebus man daugiau laimės nei ramybės, kol neturėsiu tos 
moteris, kurią ir myliu, ir neapkenčiu su tokia pačia aistra. Su- 
sitaikyti su savo lemtimi galėsiu tik tada, kai tapsiu jos likimo 
šeimininku. Ir tik tada, ramus bei patenkintas, aš žiūrėsiu, kaip 
ją blaško tie patys siautuliai, kuriuos išgyvenu šiuo metu, ir dar 
jai sukelsiu šimtus kitų. Noriu, kad baimė ir viltis, įtarimai ir 
pasitikėjimas, visas neapykantos sukurtas blogis, visas meilės su- 
kurtas gėris kupinai užpildytų jos širdį ir mainytųsi pagal mano 
valią. Tas laikas ateis... Bet kiek tam reikės pastangų! Dar vakar 


buvau prie pat tikslo, o šiandien taip nuo jo nutolęs! Kaip man 

priartėti? Nedrįstu imtis jokių žygių, suprantu, kad kažką darant 
reikia būti ramesniam, o kraujas net kunkuliuoja gyslose. 

Kas man dvigubai aitrina žaizdas, tai, kad čia visi labai jau 
šaltakraujiškai atsakinėja į mano klausimus apie tą nutikimą: 
dėl ko visa tai, į ką ypač reikėtų atkreipti dėmesį... Niekas nieko 
nežino, niekas nenori nieko žinoti ir dar užsimena, kad būtų 
geriau, jei keisčiau pokalbio temą. Ponia de Rozmond, pas kurią 
iškart nulėkiau tik sužinojęs šitą naujieną, atsakė su būdingu 
jos amžiui šaltumu, kad tai dėl vakarykščio ponios de Turvel 
negalavimo; ji išsigandusi rimtesnės ligos, todėl nusprendė vykti 
namo, ir jai viskas atrodė normalu ir, be viso to, dar pridūrė, 
kad pati pasielgtų lygiai taip pat. Lyg tarp jųdviejų būtų kažkas 
bendra! Tarp jos, kuri neturi ko veikti, tik ruoštis mirčiai, ir anos, 
kuri tapo mano gyvenimo džiaugsmu ir kančia! 

Ponia de Volanž, kurią iš pradžių įtariau dalyvavus sąmoksle, 
man pasirodė šiek tiek užsigavusi, kad su ja nepasitarta dėl to 
paminėto išsišokimo. Prisipažįstu, kad gerokai palengvėjo, jog 
ji neteko malonumo man pakenkti. Tai tik įrodo, kad ja ne 
taip pasitikima, kaip aš bijojau; visada gera turėti vienu priešu 
mažiau. Kaip džiūgautų, jei žinotų, kad čia ji nuo manęs pabė- 
go! Kaip ji pasipūstų iš puikybės, kad čia kažkas paklausė jos 
patarimo! Kaip ji bent dvigubai susireikšmintų! Dieve mano! 
Kaip jos nekenčiu! Och! Aš viską atnaujinsiu su jos dukteria! 
Ir apdorosiu ją pagal savo stilių, todėl, manau, čia dar liksiu 
kuriam laikui, bent jau šiokie tokie mano apmąstymai, kuriems 
dar pajėgus, man pateikė šitokį sumanymą. 

Ar Jums neatrodo, kad po tokio ryžtingo išpuolio ta nedė- 
kingoji turėtų prisibijoti mano atvykimo? Jeigu jai šovė mintis, 
kad nuseksiu paskui ją, tai ji užtrenks man savo namų duris, o 


aš nenoriu nei pratinti jos prie tokių dalykų, nei kęsti šitokius 

pažeminimus. Aš, atvirkščiai, pranešiu jai, kad pasilieku čia, 
ir netgi primygtinai neprašysiu, kad sugrįžtų atgal, ir kai bus 
visiškai tikra dėl išsiskyrimo su manimi, aš pas ją atvyksiu, pa- 
žiūrėsime, kaip jai pavyks ištverti tą mūsų susitikimą. Tik reikia 
visa tai atidėti, kad įspūdis būtų stipresnis, nors nežinau, ar man 
pačiam užteks kantrybės, nes gal dvidešimt kartų per dieną jau 
buvau prasižiojęs sakyti, kad kinkytų mano arklius. Vis dėlto 
sugebėsiu susitvardyti ir pasižadu čia laukti Jūsų atsakymo; vie- 
no prašau, mano mieloji drauge, neverskite manęs ilgai laukti. 

Man kelia didžiausią apmaudą tai, kad visai nežinau, kas 
ten pas ją dedasi; mano jėgeris dabar kaip tik Paryžiuje, ir jis 
naudojasi šiokiu tokiu jos kambarinės palankumu, todėl galės 
man pagelbėti. Siunčiu jam nurodymus ir pinigų. Todėl būkite 
gera, prie šio laiško pridedu viena ir kita, pasirūpinkite nusiųsti 
kurį nors savo tarnų ir nepamirškite nurodyti, kad perduotų 
jam tiesiai į rankas. Šitaip apsisergėju, nes tas veltėdis turi keistą 
įprotį apsimesti, kad negauna mano laiškų, jei juose nurodyta 
padaryti tai, kas jį apsunkina, o kitas dalykas, kaip man atrodo, 
kad jis jau nelabai smarkiai susižavėjęs savo dama, kad ir kaip 
jam to linkėčiau. 

Sudie, mano mieloji drauge; jei tik turite kokią puikią mintį, 
kokį nors būdą paspartinti visą reikalą, iškart praneškite. Jau ne 
kartą esu patyręs, kokia yra naudinga draugystė su Jumis, ir tai 
dar stipriau jaučiu šią akimirką, nes iš tiesų pasijutau ramiau, 
kai Jums parašiau; bent jau pasikalbu su kuo nors, kas manęs 
išklauso, ir tai ne kokie nors automatai, šalia kurių vegetuoju 
nuo šiandien ryto. Iš tiesų kuo toliau galvoju, tuo aiškiau man 
matosi, kad, išskyrus Jus ir mane, visame pasaulyje nėra nė vieno 


verto žmogaus. 

Vikontas de Valmonas - Azolanui, savo jėgeriui 
(Pridėtas prie ankstesnio) 

Reikia būti visiškam idiotui kaip Jūs, kad išvažiuodamas šįryt 
iš čia nepastebėjote, kaip kartu su Jumis išvyko ponia de Turvel; 
arba, jei žinojote, tai net nesiteikėte užeiti ir mane įspėti. Tai 
kokia nauda iš mano pinigų, jei juos išleidžiate prisigerdamas su 
tarnais, o laikas, kuris skirtas, kad tarnautumėte man, gaištamas 
smaginimuisi su kambarinėmis, kai aš nuo to nė kiek ne geriau 
informuojamas apie tai, kas vyksta? Ir viskas tik dėl Jūsų aplai- 
dumo! Bet įspėju, jeigu dar pasikartos nors vienas toks atvejis, 
tai jis bus paskutinis Jūsų tarnyboje. 

Privalote pranešti viską, kas vyksta pas ponią de Turvel: ko- 
kia jos sveikata, ar ji gerai miega, liūdna ji ar linksma, ar dažnai 
išeina iš namų ir pas ką, ar priima svečius, ir kas ateina; kaip 
leidžia laiką, ar pikta su savo tarnaitėmis, ypač su ta, kurią buvo 
atsivežusi čia, ir ką ji veikia, kai lieka viena; jei skaito, tai ar dė- 
mesingai, ar atsitraukdama nuo teksto pasvajoti, taip pat, kada 
ji rašo. Pagalvokite, kaip susidraugauti su tuo žmogumi, kuris 
nešioja jos laiškus į paštą. Kuo dažniau jam siūlykite paslaugą 
atlikti už jį tą darbą, ir vos jis sutiks, praleiskite tik tuos, kurie 
Jums atrodo nereikšmingi, o likusius persiųskite man, ypač tuos, 
kurie adresuoti poniai de Volanž, jei tokių pasitaikys. 

Paskirkite bent kiek laiko, kad vėl pasidarytumėte laimin- 


guoju jūsiškės Žiuli meilužiu. Jei ji turi kitą, kaip Jūs manote, 

tai nesiožiuokite, jei teks su kažkuo dalytis; tik nepasiduokite 
juokingiems skrupulams - tokioje padėtyje atsiduria daugelis, 
ir žymiai vertesnių už Jus žmonių. Jei Jūsų antrininkas pasi- 
rodys pernelyg įkyrus, pavyzdžiui, pastebėsite, kad visą dieną 
pernelyg užiminėja Žiuli ir dėl to ji ne taip dažnai bendrauja 
su savo ponia, tai kaip nors nušalinkite jį arba bent susimuškite 
su juo, dėl pasekmių nebijokite, aš Jus iš bėdos ištrauksiu. Nė 
akimirkai nepalikite be dėmesio tų namų. Tik būdami atidūs 
matome viską ir viską matome gerai. Jeigu kartais kas nors iš 
jos tarnų būtų atleistas, prisistatykite, kad jį pakeistumėte, esą 
man jau nebetarnaujate. Tokiu atveju pasakykite, kad pats mane 
palikote, idant susirastumėte ramesnius ir padoresnius namus. 
Taigi pasistenkite, kad Jus priimtų. Visą tą laiką Jūsų tarnyba 


Oo 


**X 

pas mane išsisaugos, panašiai kaip pas Kunigaikštienę de 
ponia de Turvel savo ruožtu taip pat mokės Jums algą. 

Jei parodysite pakankamai sumanumo ir uolumo, tai ir šitų 
nurodymų turėtų užtekti; kad papildyčiau vieną ir kitą, siunčiu 
Jums pinigų. Čia pridėtas banko čekis suteiks Jums teisę, kaip 
įsitikinsite, paimti dvidešimt penkis luidorus pas mano reikalų 
patikėtinį; neabejoju, kad šiuo metu neturite nė skatiko. Iš tos. 
sumos, kiek būtina, skirsite, kad Žiuli ryžtųsi susirašinėti su 
manimi. Už kitką galėsite gerti su tarnais. Tik pasirūpinkite, 
kad tos girtuoklystės vyktų pas durininką, tada jam visada bus 
miela Jus matyti. Tik nepamirškite, kad apmoku ne Jūsų ma- 
lonumus, o paslaugas. 

Pamokykite Žiuli, kad stebėtų viską ir viską pranešinėtų, 
netgi tai, kas atrodo visiškos smulkmenos. Geriau jei parašys 
dešimt bereikšmių sakinių negu praleis kažką svarbaus; ir daž- 


nai dalykai, kurie atrodo nereikšmingi, visai tokie nėra. Jei tik 

atsitiks kas nors tokio, kas verta Jūsų dėmesio, nedelsdamas apie 
tai įspėkite; todėl kai tik gausite šį laišką, prisakykite Filipui, 
kad su nuomotu žirgu įsikurtų ***, ir tegu ten laukia naujų nu- 
rodymų, esant būtinybei, tai bus pašto pamaina. O einamajam 
susirašinėjimui tiks ir pašto paslaugos. 

Žiūrėkite, nepameskite šito laiško. Kiekvieną dieną jį vis 
perskaitykite iš naujo, ir tam, kad būtumėte tikras, jog nieko 
nepamiršote, ir tam, kad įsitikintumėte, jog jį dar tebeturite. 
Darykite viską, ką privalo žmogus, kurį pagerbiau savo pasi- 
tikėjimu. Juk puikiai žinote, jei liksiu Jumis patenkintas, tai ir 
Jūs manimi nenusivilsite. 


Iš... pilies, 17** m. spalio 3-ioji 

Prezidentė de Turvel - poniai de Rozmond 


Būsite labai nustebinta, Ponia, kai sužinosite, kad taip neti- 
kėtai Jus palikau. Toks mano poelgis Jums pasirodys labai keis- 
tas, bet Jūs ir visiškai apstulbsite, kai sužinosite priežastį! Galbūt 
Jums pasirodys, kad ją atskleisdama neprideramai drumsčiu Jūsų 
amžiuje užtarnautą ramybę ir netgi nejaučiu Jums didžiausios 
pagarbos, kokios iš tikrųjų esate verta. Ak! Atleiskite, Ponia, bet 
mano širdis taip suspausta skausmo, kad turiu ją iki pat gelmių 
atverti protingai ir švelniai draugei, o išskyrus Jus ką dar galėjau 
rasti. Žiūrėkite į mane kaip į savo vaiką. Traktuokite mane su 
motinišku gerumu, aš Jus maldauju. Galbūt dar turiu kokių 
nors teisių į tai dėl savo šiltų jausmų Jums. 

Kur tas laikas, kai, atsidavusi tik kilniems jausmams, dar 
nepažinojau tokių, kurie atneša į sielą pražūtingą nerimą, kokį 
dabar jaučiu, atimdami iš manęs net jėgas kovoti ir kartu rei- 
kalaudami šito kaip pareigos? Ak! Ta lemtinga kelionė mane 
pražudė... 

Ką gi aš Jums norėčiau pasakyti? Aš myliu, taip, beprotiškai 
myliu. Deja! Už šį žodį, kurį rašau pirmą kartą, už šį žodį, tiek 
kartų iš manęs reikalautą ir negautą, sumokėčiau savo gyvenimu, 
kad tik jo švelnų skambesį nors vienintelį kartą galėtų išgirsti 
tas, kuris man jį įkvėpė, ir vis dėlto turiu jam visą laiką tą žodį 
atsakyti! Ir jis, vėl suabejojęs mano jausmais, manys, kad tyčia 
suteikiu skausmą. Kokia aš esu nelaiminga! Kodėl jam nėra 


taip paprasta skaityti mano širdyje, kaip joje įsiviešpatauti ? 

Taip, jis kentėtų mažiau, jei žinotų, kaip aš iš tikrųjų kenčiu; ir 
netgi Jūs, nors Jums tai sakau, tegalite susidaryti blankų vaizdą 
apie tas kančias. 

Po kelių minučių pabėgsiu nuo jo ir sukelsiu jam širdgėlą. 
Kai jis manys, kad esu šalia, jau būsiu toli - tą valandą, kada 
buvau įpratusi matytis su juo kiekvieną dieną, aš jau būsiu ten, 
kur jis niekados nėra buvęs ir kur negaliu jo leisti. Jau baigiau 
visus pasiruošimus; viskas čia, viską matau ir niekur negaliu 
ilgiau sustabdyti savo žvilgsnio, kad kas nors neprimintų apie 
mano žiaurųjį išvykimą. Viskas paruošta, išskyrus mane!.. Ir 
kuo labiau mano širdis tam priešinasi, tuo valdingiau reikalauja, 
kad tai padaryčiau. 

Suprantama, aš taip ir pasielgsiu, jau geriau mirti negu gyven- 
ti nuodėmėje. Jaučiu, kad ir taip jau esu pernelyg nuodėminga; 
teišsaugojau savo skaistybę, kai dorovė išgaravo. Ar dar turėčiau 
prisipažinti, kad tai, kas man dar liko, vien tik per jo kilnumą? 
Apsvaiginta džiaugsmo jį matyti, klausytis, malonumo jausti jį 
šalia, dar didesnės laimės padaryti jį laimingą, jau neturėjau nei 
jėgų, nei atsparumo; tik visa drebėjau to pavojaus akivaizdoje 
negalėdama nuo šito pabėgti. Ir štai! Jis pamatė mano kančias 
ir manęs pasigailėjo. Kaipgi man jo nemylėti? Aš jam skolinga 
daugiau negu gyvenimą. 

Ak! Jeigu likdama su juo teturėčiau drebėti tik dėl savo 
gyvenimo, nejaugi, manote, sutikčiau kada nors pasitraukti? 
Kas man be jo, argi nebūčiau laiminga, jei dėl jo prarasčiau? 
Pasmerkta nuolat nešti nelaimes tiek jam, tiek sau, nei pagailėti 
savęs, nei jo paguosti, kiekvieną dieną gintis ir nuo jo, ir nuo 
savęs, visas pastangas sudėti tik tam, kad jis kentėtų, kai norė- 
čiau jas visas paskirti vardan jo laimės. Šitaip gyventi, ar tai ne 


tas pats, kas mirti tūkstančius kartų? Ir vis dėlto manęs laukia 

toks likimas. Aš tai ištversiu, tam užteks man ryžto. O Jūs, kurią 
pasirinkau motina, priimkite šią priesaiką! 

Priimkite dar vieną, kad aš niekada nenuslėpsiu nuo Jūsų 
nė vieno savo poelgio, maldauju; aš to prašau kaip ligonis 
pagalbos, kuri man būtina: įsipareigojusi Jums viską pasakyti, 
galėsiu tikėtis, kad visą laiką susilauksiu Jūsų paramos. Tegu Jūsų 
dorybė pakeičia manąją. Todėl niekada nesutikčiau raudonuoti 
Jūsų akyse, o palaikoma šito galingo stabdžio mylėsiu Jus kaip 
atlaidžią draugę, mano silpnybės patikėtinę, ir dar lenksiuos 
prieš savo angelą sargą, kuris apsaugos mane nuo gėdos. 

Ir taip užtektinai jos patyriau, kad man tenka kreiptis su 
tokiu prašymu. Lemtingas pernelyg didelio pasitikėjimo savimi 
padarinys! Kodėl nesisergėjau to pavojingo polinkio anksčiau, 
vos jam užgimstant? Kodėl didžiavausi savo išgalėmis sugebė- 
sianti jį sutramdyti arba įveikti? Beprotė! Kaip prastai pažinojau 
meilę! Ak! Jeigu būčiau kovojusi ryžtingiau, galbūt ji niekados 
nebūtų manęs taip stipriai užvaldžiusi! Galbūt ir šito išvykimo 
visai neprireiktų ar net, pasiskyrus tokią liūdną dalią, galbūt 
netektų negrįžtamai nutraukti ryšių, kurie galėtų būti tik ne 
tokie dažni! Bet prarasti viską iš karto! Ir visam laikui! Mano 
drauge!.. Tik ką aš! Netgi Jums rašydama nuklystu į savo nuo- 
dėmingus troškimus! Ak! Keliaukime, keliaukime, ir tegu šitos 
nevalingos nuodėmės bus išpirktos mano aukomis. 

Sudie, mano gerbiamiausia drauge; mylėkite mane kaip 
dukterį, priimkite mane kaip tokią ir patikėkite, nepaisant savo 
silpnumo, mieliau numirčiau negu pasidaryčiau neverta Jūsų 
pasirinkimo. 


Iš... 17** m. spalio3-ioji, pirma valanda nakties 

Ponia de Rozmond - prezidentei de Turvel 


Mane daugiau nuliūdino Jūsų išvažiavimas, mieloji mano 
gražuole, negu nustebino pati priežastis; didžiulės gyvenimo 
patirties ir buvimo su Jumis man pakako aiškiai suprasti, kas 
vyksta Jūsų širdyje; ir jei jau atvirai, tai iš Jūsų laiško nieko arba 
beveik nieko naujo nesužinojau. Jei tebūčiau gavusi žinių išjo, 
tai niekados nesužinočiau, kas gi yra tas, kurį mylite, nes visą 
laiką kalbėdama ap/e jį nė karto nepaminėjote jo vardo. Bet ir 
nėra reikalo, ir taip gerai žinau, kas jis. Tik pastebėsiu, nes tai 
prisiminiau, kad meilės kalba visada buvo tokia. Taigi viskas 
dar taip pat kaip senais laikais. 

Visai negalvojau, kad kada nors man teks sugrįžti prie prisi- 
minimų, taip nuo manęs nutolusių ir jau visiškai svetimų mano 
amžiui. Tačiau po vakarykštės dienos jau ne kartą nusileidau 
į jų gelmę tenorėdama atrasti tarp jų kokių nors dalykų, galė- 
siančių būti Jums bent kiek pamokomais. Bet ką galiu padaryti, 
jei ne žavėtis Jumis ir gailėtis? Galiu tik pagirti Jūsų išmintingą 
sprendimą, bet jis mane ir gąsdina, nes suprantu, kodėl jis Jums 
pasirodė; ir jei reikalai jau tokie, tai labai sunku visą laiką būti 
kažkur toli nuo to, prie kurio širdis nesustojamai traukia. 

Vis dėlto nepraraskite ryžto. Nieko nėra neįmanomo Jūsų 
nuostabiai sielai; ir jei Jums atsitiktų nelaimė pasiduoti (Vieš- 
pats tegu apsaugo!), patikėkite, mano brangioji Gražuole, liks 
Jums bent paguoda, kad kovojote, kiek leido jėgos. Pagaliau ką 


padaryti bejėgė žmogiška išmintis, tą suteikia dieviška malonė, 

jei tokia aukščiausia valia. Galbūt jau tuoj ji suteiks savo pagal- 
bą, o Jūsų dorybė, išbandyta žiauriose kovose, iš to išeis tik dar 
tyresnė, dar labiau spindinti. Tikėkite, jei jau nebeturite jėgų 
šiandien, tai jos bus suteiktos rytoj. Nesitikėkite, kad tai suteiks 
atilsį, užtat duos ryžto panaudoti visas Jūsų išgales. 

Leisdama Apvaizdai pasirūpinti Jumis pavojuje, prieš kurį 
nieko negaliu padaryti, apsiimu Jus palaikyti ir guosti, kiek 
tik priklausys nuo manęs. Aš nepalengvinsiu Jūsų kančių, bet 
išgyvensiu kaip savo. Kaip tik dėl to mielai apsiimu išklausyti 
Jūsų išpažintis. Jaučiu, kad Jūsų širdis būtinai turi kažkam atsi- 
verti. O aš Jums atveriu savo; amžius jos dar neatšaldė tiek, kad 
ji taptų nejautri draugystei, ir ji visada pasiruošusi Jus priimti. 
Tai nedaug palengvins Jūsų kančias, bet Jūs jau bent neverksite 
viena: kada šita nelaiminga meilė pernelyg užvaldys ir vers Jus 
apie tai prabilti, tai geriau, kad pokalbis vyktų su manimi, o ne 
su juo. Štai jau ir kalbu kaip Jūs; ir, atrodo, mudvi neišdrįsime 
jo pavadinti vardu; kita vertus, mes gi abidvi puikiai viską 
suprantame. 

Nežinau, ar gerai darau, kad Jums pasakoju, jog jį labai 
nuliūdino Jūsų išvykimas; būtų išmintingiau nieko nesakyti, 
bet negaliu pakęsti išminties, kuri žemintų mano draugus. Vis 
dėlto esu priversta daugiau apie tai nekalbėti. Kadangi akys 
mano jau žlibos, o drebanti ranka neleidžia rašyti ilgų laiškų, 
jei to imuosi pati. 

Sudie, brangioji mano Gražuole; sudie, mano mielas vaike; 
taip, aš Jus mielai priimu kaip dukterį, nes turite viską, kuo 
motina galėtų didžiuotis ir džiaugtis. 


Iš... pilies, 17** m. spalio 3-ioji 

Markizė de Mertej - poniai de Volanž 


Tikrai sakau, mano brangioji ir geroji drauge, skaitydama 
Jūsų laišką vos sugebėjau sulaikyti puikybės antplūdį. Kaip! Jūs 
pagerbiate mane visišku pasitikėjimu! Ir netgi klausiate patari- 
mų! Ak! Esu tokia laiminga, kad nusipelniau tokios geros Jūsų 
nuomonės apie save, net jei tokia pagrįsta vien mūsų draugyste. 
Beje, kad ir koks būtų motyvas, mano širdžiai dėl to jis ne ma- 
žiau brangus; ir jei jau tai pelniau, tai man bus tik pagrindas 
dar daugiau stengtis, kad pateisinčiau savo pačios akyse. Todėl 
aš (visiškai nepretenduodama primesti savo nuomonę) noriu 
Jums tiesiog laisvai išsakyti, ką galvoju. Nelabai ir pasitikiu 
šiomis mintimis, nes mano nuomonė skiriasi nuo jūsiškės, bet 
tai, ką išdėstysiu, Jums apie tai ir spręsti, ir jei nepritarsite, tai 
iš anksto priimsiu Jūsų galutinį žodį. Man bent užtenka proto 
negalvoti, kad esu išmintingesnė už Jus. 

Vis dėlto jei bent šiuo atveju mano nuomonė pasirodys 
svaresnė už Jūsų, tai tos priežasties reikės ieškoti motiniškos 
meilės sukeltose iliuzijose. Juk tai labai teigiamas jausmas, 
todėl jis yra ypač būdingas ir Jums. Ir kaip stipriai tai jaučiama 
tame sprendime, kurį dabar bandote priimti! Taigi jei Jums ir 
pasitaiko suklysti, tai tik renkantis iš kelių dorybių. 

Apdairumas, mano nuomone, yra kaip tik tai, kam reikia 
skirti pirmenybę, jei nuo tavęs priklauso artimųjų likimas, ypač 
kai reikia susieti tokius šventus ir nenutraukiamus ryšius kaip 


santuoka. Ir tada motina, kiek mylinti, tiek ir išmintinga, kaip 

Jūs gerai pasakėte: padeda dukteriai savo gyvenimiška patirtimi. 
Bet, paklausčiau Jūsų, ką ji turi daryti, kad taip ir būtų? Argi 
nenurodyti vardan jos gerovės skirtumo tarp to, kas patinka, 
ir to, kas privaloma? 

Argi patys nesumenkiname motiniško autoriteto, patys jo 
nesugriauname, pajungdami jį lengvabūdžiui polinkiui, kurio 
tariamą galią pajunta tik tie, kurie jos bijosi, bet ji iškart išnyks- 
ta, jei tik jos nepaisome? Galiu užtikrinti, kad aš pati niekados 
netikėjau šiomis viliojančiomis ir neįveikiamomis aistromis, kai 
visi, man atrodo, lyg būtų susitarę, daugiausia jomis pateisina 
mūsų visuomenės palaidą gyvenimą. Visiškai nesuprantu, kaip 
polinkis, kuris šią minutę užgimsta, o kitą akimirką jau matome 
jį mirštantį, gali turėti daugiau galių už drovumą, dorybingumą 
ir kuklumą; ir man visai neaišku, kaip moteris, visai tai išdavusi 
dėl vadinamosios aistros, gali būti pateisinama daugiau negu 
vagis dėl pinigų troškulio, o žudikas — dėl pasidavimo kerštui. 

Et! Ir kas gali pasigirti, kad jam niekados nebūtų tekę su 
tuo kovoti? Bet aš visada stengdavausi save įtikinti, kad visada 
atsispirsi, jei tik rimtai to panorėsi; iki šiol mano patirtis tik 
liudija, kad toks požiūris yra teisingas. Ko būtų verta dorybė be 
uždedamų jai pareigų? Ją pagerbiame tik aukodamiesi, o atlygį 
gauname savo širdyje. Ir šias tiesas gali neigti tik tie, kuriems 
paprasčiausiai naudinga to nepripažinti, arba tie, kurie, jau tapę 
paleistuviais, viliasi bent trumpam apgauti kitus, stengdamiesi 
pateisinti savo blogą elgesį prastais argumentais. 

Bet ar gali tokią grėsmę kelti drovus ir paprastas vaikas, Jūsų 
pagimdytas vaikas, auklėtas dorybingai ir tyrai, kas tik sustipri- 
no tą kilnią prigimtį? Ir būtent dėl tokių nuogąstavimų, kurie 


turėtų būti - drįstu pasakyti — tiesiog žeminantys Jūsų dukteriai, 

norite paaukoti naudingas vedybas, kurioms parengti įdėjote 
tiek išminties! Aš labai myliu Danseni ir jau ilgą laiką - kaip 
Jūs puikiai žinote - labai retai matau Žerkurą; bet mano drau- 
giški jausmai vienam ir visiškas abejingumas kitam nekliudo 
suprasti, koks milžiniškas skirtumas egzistuoja tarp tų dviejų 
vedybinių partijų. 

Kilme jie vienas kitam prilygsta, sutinku su tuo, bet vie- 
nas yra beturtis, kai kitas, net jei būtų prasčiokas, turi visko 
pakankamai, kad pasiektų gyvenime, ko tik panorėtų. Mielai 
pripažįstu, kad pinigai nesukuria laimės, bet reikia sutikti, 
kad jie ją nemenkai stimuliuoja. Panelė de Volanž - kaip Jūs 
sakote - yra pakankamai turtinga per abu, nors vis dėlto šešias- 
dešimt tūkstančių livrų rentos, kuriuos ji turi, ne tiek jau daug, 
jei nešioji Danseni pavardę, nes reikia iškelti iki tam tikro lygio 
ir išlaikyti namus. Mes juk jau negyvename ponios de Sevinjė 
laikais. O prabanga suryja viską, ji nuolat keiksnojama, bet 
tenka su ja taikstytis, o nuo nepritekliaus galiausiai nukenčia 
patys būtiniausi poreikiai. 

Turint galvoje asmenines savybes, kurioms skiriate tiek daug 
dėmesio, manau, esate visiškai teisi, o šiuo požiūriu ponas de 
Žerkuras yra nepriekaištingas, ką jis jau yra įrodęs. Norėčiau 
tikėti, ir tikiu tuo, kad Danseni jam niekuo nenusileidžia; tik 
ar galime būti tuo visiškai tikri? Tas teisybė, iki šiol pas jį nepa- 
stebėta jo amžiui būdingų ydų, ir, nepaisant šių dienų mados, 
jis linkęs lankytis tik padoriose draugijose, tad turėtume apie jį 
galvoti tik gerai; o kas žino, gal tai vien tariamas santūrumas, 
sąlygotas labai menkų jo išteklių? Jeigu tau itin baisu pasidaryti 
kortuotoju ar ištvirkėliu, vis dėlto reikia nemažai pinigų, kad 


mėgautumeisi tokiu palaidūno gyvenimu, o slapta mylėti ydas 

galima ir išvengiant kraštutinumų. Taigi jis būtų ne pirmas ir . 
ne paskutinis iš tų, kurie renkasi padorią draugiją, nes negali, 
kaip jiems atrodo, patekti į geresnę. 

Aš nesakau, kad šitaip apie jį galvoju (Dieve, apsaugok!), 
bet tokia grėsmė visados išlieka; ir kaip prikaišiorumėte sau, jei 
viskas pasibaigtų taip nelemtai! Ką atsakytumėte savo dukteriai, 
kuri pasakytų: „Mama, aš buvau tokia jauna ir nepatyrusi, ir 
mane sugundė atleistina mano amžiui klaida, bet dangus, numa- 
tęs mano silpnumą, pasirūpino išmintinga motina, kuri padėtų 
ir mane sergėtų. Kodėl Jūs, pamiršusi savo apdairumą, taikstėtės 
su tuo, kas nešė man nelaimes? Ar aš pati turėjau rinktis vyrą, 
jei visiškai nieko nenusimaniau vedybiniame gyvenime? Net 
jei būčiau užsinorėjusi šito, ar neturėtumėte tam pasipriešinti? 
Ber aš niekada nepuoselėjau tokio beprotiško noro. Pasirengusi 
paklusti laukiau Jūsų sprendimo su pagarbiu atsidavimu; kaip ir 
privalėjau, niekada nebuvau išsižadėjusi nuolankumo motinai ir 
vis dėlto dabar vargstu kaip visi tie maištingi vaikai. Ak, mane 
pražudė Jūsų silpnumas..“ Galbūt pagarba motinai nuslopins 
tuos skundus, betgi motinos širdis juos atspės, ir Jūsų dukters 
ašaros, galbūt nuslėptos, ar neriedės per Jūsų širdį? Kur tada 
ieškosite paguodos? Ar ne toje beprotiškoje meilėje, prieš kurią 
turėjote stoti į kovą, tik pati buvote jos apžavėta? 

Nežinau, mano brangioji drauge, galbūt prieš šitą aistrą 
turiu pernelyg griežtų nuostatų, bet man atrodo, kad ji pakan- 
kamai pavojinga ir santuokoje. Tai nereiškia, kad aš smerkiu 
tą garbingą ir gražų jausmą, kuris tik papuošia santuokinį ryšį 
ir iš dalies padaro malonesnę uždedamų pareigų naštą, bet ne 
pagal tai turi būti sudaroma santuoka; juk negalima vadovautis 


akimirkos iliuzijomis pasirinkdami visam gyvenimui. Ir iš tiesų 

renkantis reikia lyginti, tik kaip tai galima padaryti, jei mūsų 
mintys užimtos tik vienu objektu, ir netgi jo iš esmės neįma- 
noma gerai pažinti, jei esame akli ir apsvaiginti? 

Patikėkite, sutikau daugybę moterų, kurias palietė šis baisus 
blogis, ir kai kurios man išsipasakojo. Jų pasiklausius, tai nėra nė 
vieno mylimojo, kuris nebūtų visiškai tobulas, bet šie chimeriški 
idealai egzistuoja tik jų vaizduotėje. Jų susižavėjimo apimti pro- 
tai kliedi vien dorybėmis ir patraukliomis savybėmis, ir jos savo 
malonumui puošia savo garbinimo objektus dažniausi Dievo 
apdarą uždėdamos ant pasibjaurėtino stabo; tik, kad ir koks 
jis tikrovėje būtų, vos spėja jį perrengti, kaip puola jį garbinti 
kniūbsčios, nors iš tikrųjų tai yra jų pačių kūrinys. 

Arba Jūsų duktė nemyli Danseni, arba ji pasidavusi tai pačiai 
iliuzijai; ir abu jos užvaldyti, jei jų meilė abipusė. Taigi Jūsų 
pamatas sujungti juos visiems laikams iškart tampa nepatikimas 
žinant, kad jie neabejotinai vienas kitą blogai pažįsta. Bet Jūs 
pasakysite: ar ponas de Žerkuras ir mano duktė pažįsta vienas 
kitą geriau? Ne, be jokių abejonių, betgi nors neapsigaudinėja, 
jie tiktai vienas kito nepažįsta. Tai kaipgi klostosi santykiai šiuo 
atveju tarp dviejų sutuoktinių manant, kad jie yra padorūs žmo- 
nės? Ogi tai, kad vienas kitą ištyrinėja, stebi save jo akivaizdoje, 
ieško ir greitai atranda savyje tuos norus ir polinkius, kurių turi 
atsisakyti, idant bendras gyvenimas būtų ramus. Šios lengvos 
aukos nereikalauja jokio vargo, nes jos abipusės ir buvo numa- 
tytos iš anksčiau, o greitai iš to gimsta abipusis palankumas; ir 
įprotis, tik sustiprinęs tuos polinkius, kurių nebuvo atsisakyta, 
pamažu pradeda kurti švelnią draugystę, tą meilų tarpusavio 
pasitikėjimą, kuris, pridėjus prie to pagarbą, kaip man atrodo, 


sudaro tikrą, patikimą vedybinę laimę. 

Galbūt meilės iliuzijos yra saldesnės, tik kas to nežino, kad 
ir trunka žymiai trumpiau? Ir kokie tik pavojai neužklumpa 
nuo pat tos akimirkos, kai jos subyra! Štai tada mažiausi drau- 
go trūkumai pradeda atrodyti stulbinami ir nepakenčiami, 
nes sudaro didžiulį kontrastą su tuo, mus tiesiog pavergusiu, 
tobulybės atvaizdu. Kiekvienam iš abiejų sutuoktinių atrodo, 
kad tai kitas pasikeitė, o jis pats liko tiek pat vertas kaip tą aki- 
mirką, kada per klaidą buvo taip aukštai iškeltas. Daugiau jis 
nebejaučia gyvenimo draugo žavesio ir tik stebisi, kodėl pats jo 
neskleidžia; jis pasijunta pažemintas, užgauta tuštybė iš pradžių 
pradeda gadinti nuotaiką, daugėja kaltinimų, atsiranda susierzi- 
nimas, o iš to gimsta ir neapykanta - ir taip už lengvabūdiškus 
malonumus mokama metų metais vargo. 

Štai, brangioji drauge, koks mano požiūris į tą dalyką, kuris 
mus abi taip jaudina; ir aš nesiekiu jo primesti, vien išdėstau, 
o spręsti palieku Jums. Bet jei laikysitės savo požiūrio, tai tik 
paprašysiu, kad supažindintumėte su argumentais, kurie buvo 
svaresni už manuosius; būčiau labai patenkinta iš Jūsų pasimo- 
kiusi, o svarbiausia, būčiau tikra dėl Jūsų mielojo vaiko likimo 
ir, vedina draugiškų jausmų jai, tiek Jums, sujungusių mus visam | 
gyvenimui, karštai linkiu jai laimės. 


Paryžius, 17** m. spalio 4-oji 


CV laiškas 
— LŽ 


Markizė de Mertej - Sesilei Volanž 


"Taigi, mažyle, esate labai nusiminusi, siaubingai susigėdusi, 
o tas ponas de Valmonas yra labai piktas dėdė, ar ne? Kaip jis 
drįsta elgtis su Jumis kaip su moterimi, kurią labiausiai myli! 
Jis išmokė Jus to, ką mirtinai norėjote sužinoti! Tai iš tiesų 
neatleistini dalykai. O Jūs taip norite išsaugoti skaistybę savo 
mylimajam (kuris į ją nesikėsina); meilėje Jūs vertinate vien 
kančias, o ne malonumus! Kaip nuostabiai tinkate būti romano 
heroje. Aistra, nelaimė, o dorybė aukščiau visko — kiek gražių 
dalykų! Šioje spindinčioje palydoje, jeigu jau atvirai, kartais 
pasidaro labai nuobodu, užtat viskas labai gražiai atrodo. 

Tik pažiūrėkite į šitą vargšą vaiką, kaip man jo gaila! Kitą die- 
ną po tojos paakiai buvo juodi! O ką pasakytumėte, jei tokios 
būtų Jūsų mylimojo akys? Užteks, mano angelėli, ne visą laiką 
jos bus tokios, ir ne visi vyrai yra Valmonai. Ir pagaliau - neiš- 
drįsti pakelti akių! O! Pavyzdžiui, šįkart buvote visiškai teisi; 
iš jų kas tik nori galėjo perskaityti visą Jūsų istoriją. Patikėkite 
vis dėlto manimi, jeigu iš tiesų taip būtų, tai visų mūsų moterų 
ir panelių akys būtų kur kas kuklesnės. 

Nepaisant pagyrų, kurių nenoromis esu priversta Jums 
skirti, kaip pati matote, reikėtų pripažinti, kad iki visiškos 
tobulybės Jums trūko vienintelio dalyko — viską papasakoti 
savo Mamytei. Juk buvote taip gerai pradėjusi! Jau puolėte jai į 


glėbį, raudojote, ji taip pat apsiverkė - kokia patetiška scena! Ir 

kaip gaila, kad neužbaigėte šito šedevro! Jūsų jautrioji Motina 
tiesiog nenustygsta džiaugsmu ir, kad apsaugotų Jūsų dorovę, 
pasiruošusi uždaryti Jus į vienuolyną visam gyvenimui; tada ir 
galėsite mylėti Danseni, netrukdys nei varžovai, nei nuodėmė; 
tai jau galėtumėte visiškai laisvai atsiduoti savo širdgėlai, ir jau 
joks Valmonas neateitų drumsti Jūsų sielvarto su tais atgrasiais 
malonumais. 

Bet jei jau rimtai, tai Jums greitai šešiolika metų, ir kaip gali- 
ma būti tokiu vaiku? Ir esate visiškai teisi, kai rašote, kad visiškai 
nenusipelnote mano gerumo. O aš vis dėlto norėjau būti Jūsų 
draugė, su tokia motina, kaip Jūsų, ir su tokiu vyru, kurį ji nori 
duoti, atrodė, tokios draugystės Jums kaip tik labiausiai reikia! 
Bet jei ir ateityje nesubręsite, tai ką reikės su Jumis daryti? 

Tik ko galima tikėtis, jei tai, kas atveda merginas į protą, 
Jums jį atima? Jei tik sugebėtumėte nors akimirką pamąstyti, 
tai iškart suprastumėte, kad turite džiūgauti, o ne dejuoti. Bet 
esate tokia drovi, tai Jus taip varžo! Cha! Nusiraminkite, gėda 
meilėje, kaip ir skausmas, būna tik vieną kartą. Galima dar vai- 
dinti irvėliau, tik to jau nejauti. O vis dėlto malonumas lieka, 
ir tai jau kažkas. Bet šitoje Jūsų bereikšmėje plepalynėje man | 
pavyko kai ką atnarplioti, ir tai vis dėlto laikote svarbiu dalyku. 
Taigi būkite bent kiek nuoširdesnė. Štai, tas susijaudinimas, 
kuris Jums trukdė, jog privalau tai Jums pasakyti, kad tiek nesi- 
gyniau, kiek galėjau, ir kai jis ruošėsi eiti, pasijutau, lyg būčiau dėl 
to nuliūdusi, ar tai dėl to jaučiate gėdą? Ar tai buvo malonumas? 
Ir pozas de Valmonas sugeba labai įtikinamai kalbėti, ir nežinai, 
ką atsakyti, ar tai nerodo, kad jis sugeba veikti? Ak, mažyle, Jūs 
meluojate, ir dar meluojate savo draugei! Tai negražu. Tiek to, 


užtenka apie tai. 

Tai, kas bet kuriam žmogui tegali būti vien malonumas, ir 
niekuo kitu negalėtų būti, Jūsų padėtyje turėtų tapti tikriausia 
laime. Ir iš tiesų, patekusi tarp Motinos, kurios meilė Jums 
labai svarbi, ir mylimojo, kurį norėsite turėti visada, nematote, 
kad vienintelis būdas pasiekti du tokius skirtingus tikslus - tai 
imtis kažko trečio? Tas naujas nuotykis prablaškys Jus, o moti- 
nai atrodys, kad aukojate iš paklusnumo savo polinkį, kuris jai 
taip nepatinka; o mylimojo akyse įgysite tik dar daugiau garbės 
savo puikia gynyba. Ir visą laiką užtikrindama jį savo meile, Jūs 
niekada neduosite paskutiniųjų jos įrodymų. Atsisakymą, tokį 
nesunkų esamoje padėtyje, jis netruks priskaičiuoti tarp Jūsų 
dorybių; galbūt jis ims dėl to skystis, bet mylės dar labiau, o 
Jūs būsite dvigubai įvertinta: vienos akyse, kad paaukojote savo 
meilę, o kito — priešindamasi jai, o viso to kaina — tik ragauti 
malonumus. Oi, kiek moterų susiteršė reputaciją, kurią būtų 
kuo puikiausiai išsaugojusios, jei palaikytų tokiais būdais! 

Šita išeitis, kurią Jums siūlau, ar nėra pati protingiausia ir ne 
pati maloniausia? Ar bent žinote, ko pasiekėte savo elgesiu? Tai, 
kad Mama dar gilesnį Jūsų liūdesį priskyrė meilės sustiprėjimui, 
ir tiesiog yra įniršusi dėl to, tad laukia progos Jus nubausti, tik 
tam nori iki gali įsitikinti. Ji netgi man parašė ir norėtų šitą 
prisipažinimą išgauti iš Jūsų pačios. Net galbūt - kaip man 
parašė — nesivaržys nė pasiūlyti, kad tekėtumėte už Danseni, 
ir taip Jūs prasitarsite. Ir jei Jūs, susiviliojusi tokiu apgaulingu 
prielankumu, atsakysite, kaip diktuoja širdis, būsite uždaryta 
labai ilgam, gal net visam laikui, ir tada jau galėsite į valias ap- 
raudoti savo aklą patiklumą. 

Tą gudrybę, kurią ji nori panaudoti prieš Jus, reikia įveikti 


kita. Pradėkite nuo to, kad rodysite kur kas mažiau liūdesio, ir 

ji pagalvos, kad jau mažiau svajojate apie Danseni. Tuo ji patikės 
labai lengvai, nes tai būtų natūraliausia išsiskyrimo pasekmė; 
ir tuo labiau bus patenkinta Jumis, kad tai jai bus proga pasi- 
džiaugti savo išmintimi, pakišusia tokį gerą būdą. Bet jei liks 
tam tikrų abejonių, tai pasistengs Jus išbandyti ir prabils apie 
vedybas, taigi neišsiduokite ir elkitės, kaip geroje šeimoje gimusi 
mergina, pasirengusi be išlygų paklusti. Iš tiesų kuo gi rizikuo- 
jate? Bet koks vyras visada vertas kito, bet netgi pats gaižiausias 
vyras ne taip sunkiai pakenčiamas kaip įkyri motina. 

Jeigu jau Mama vienąkart liks patenkinta Jumis, tai ramiai 
išleis už vyro; tada atsivers kur kas platesnė veikimo laisvė, ir 
Jūs galėsite, pagal savo norą, arba mesti Valmoną ir pasirinkti 
Danseni, arba pasilikti juos abu. Tik turite būti labai įžvalgi, 
nes Danseni yra labai mielas, bet tai yra vienas tų vyrų, kuriuos 
gali turėti kada tik nori, todėl su juo galima nesismulkinti. O 
Valmonas yra visai kitas reikalas: išsaugoti jį labai sunku, o pa- 
mesti — pavojinga. Ryšiams su juo reikia didžiulio išmanymo, 
o jei jau tuo nepasižymi, tai turi būti visiškai paklusni. Bet jei 
Jums pavyktų iš jo pasidaryti draugą, tai būtų tikra laimė! Jis Jus 
įvestų į pirmąsias madingiausių moterų gretas. Štai tokiu būdu. 
pasiekiama užtikrinta padėtis visuomenėje, o ne raudonuojant 
ir raudant, kai Jus vienuolės net valgyti mokė atsiklaupus. 

Ir taip Jūs pabandysite, jei būsite protinga, susitaikyti su 
Valmonu, kuris turėtų būti labai užpykęs; kadangi Jums reikia 
ištaisyti tas kvailystes, tai nebijokite nusileisti pirmoji; greitai 
suprasite, jei iš pradžių į nuolaidas linkę vyrai, tai mes beveik 
visada esame priverstos nuolat tai daryti vėliau. Ir tam turėsite 
neblogą dingstį: šito laiško jokiu būdu nepasilikite, aš jau rei- 


kalauju, kad perduotumėte Valmonui vos perskaitysite. Tik ne- 

pamirškite vėl jo užantspauduoti. Iš pradžių reikia Jums suteikti 
pirmojo žingsnio galimybę prie jo, ir neturėtų būti žinoma, kad 
tai yra aptarta; be to, dar su niekuo gyvenime nebuvau tokia 
atvirai draugiška kaip bendraudama su Jumis. 

Sudie, mano angele, klausykite mano patarimų ir parašykite, 
ar turėjote iš to naudos. 

P S. Tarp kitko, pamiršau... tik vienas žodis. Ateityje pasirū- 
pinkite savo rašymo stiliumi. Jūs rašote visai kaip vaikas. Žinau, 
iš kur tai ateina; Jūs kalbate tai, ką galvojate, ir nieko nesakote, 
ko negalvojate. Šitaip galima tik tarp mūsų, nes mes neturime 
ką vieną nuo kitos slėpti, bet su visais kitais! Ypač su Jūsų myli- 
muoju! Jūs atrodote kaip kokia kvailelė. Gerai įsiminkite, kad 
kai kam nors rašote, tai kitam, o ne sau, todėl jam reikia kalbėti 
ne tai, ką galvojate, bet tai, ką jam labiausiai patiktų išgirsti. 

Sudie, mano širdele, bučiuoju Jus, užuot išbarusi, nes turiu 
vilties, kad tapsite išmintingesnė. 


Paryžius, 17** m. spalio 4-oji 

Markizė de Mertej - vikontui de Valmonui 


Nuostabu, Vikonte, šį kartą aš be proto dėl Jūsų! Beje, po 
pirmojo Jūsų laiško buvo galima tikėtis ir antrojo, manęs tai nė 
kiek nenustebino; kai Jūs, didžiuodamasis savo ateities sėkme, 
reikalavote atlygio ir klausėte, ar esu pasirengusi, aiškiai mačiau, 
kad nėra ko skubėti. Taip, garbės žodis, skaitydama tą gražų švel- 
nybių scenos, kurios Jus :aip sujaudino, aprašymą ir matydama 
Jūsų santūrumą, vertą gražiausių mūsų riterystės laikų, aš bent 
dešimt kartų pasakiau: „Žlugęs reikalas!“ 

Kad kitaip ir negalėjo būti. Ką turėjo daryti vargšė moteris, 
kuri atsiduoda, o jos neima? Po galais, tokiu atveju telieka nors 
garbę gelbėti, ką ir padarė Jūsų prezidentė. Tai sukėlė man ne 
vien savotišką įspūdį, bet manau, kad, pirmai rimtesnei progai 
pasitaikius, tą patirtį pati pritaikysiu, tik galiu prisiekti, jog tas, 
kuris nesugebės geriau už Jus pasinaudoti mano įdėtu vargu,. 
gali manęs atsisakyti visiems laikams. 

Tai štai likote visai be nieko, ir tai net su dviem moterimis, iš 
kurių viena savo įvykį jau išgyveno, o kita apie tai tik ir svajojo! 
Na, gerai! Dar pagalvosite, kad aš giriuosi, ir pasakysite: bepigu 
pranašauti rytojaus dieną, bet galėčiau prisiekti, jog to ir laukiau. 
Iš tikrųjų tai Jūs savo srityje nepasižymite jokiais sugebėjimais 
ir težinote tai, ko esate išmokęs, o pats išrasti negalite nieko. 
Vos tik aplinkybės neatitinka įprastų Jums formulių ir priverčia 


nueiti nuo praminto kelio, elgiatės it koks mokinukas. Stai viena 

padaro vaikišką išsišokimą, o kitai užeina skaistybės priepuolis, 
ir jei tokie dalykai ne kasdien nutinka, tai to visiškai užtenka, 
kad būtumėte išmuštas iš vėžių nei sugebėjęs to numatyti, nei 
ką nors pakeisti. Ak, Vikonte, Vikonte! Jūs mane vis mokote, 
kad nespręsčiau apie vyrus pagal jų sėkmę; ir greitai apie Jus 
turėsiu pasakyti: „O kažkada jis buvo tikras šaunuolis. Ir kai Jūs 
darote vieną kvailystę po kitos, vėl lekiate pagalbos pas mane! 
Lyg man nebūtų ko daugiau veikti, tik viską taisyti po Jūsų. Ir 
čia pasikrapštyti teks nemažai. 

Kad ir kaip ten būtų, bet vienas tų nuotykių pradėtas ne 
mano valia, todėl ten visiškai nesikišiu; o su kitu tenorėjote 
man suteikti šiokio tokio malonumo, todėl priskiriu jį prie savo 
nuopelnų. Čia pridėto laiško, kurį iš pradžių perskaitykite, o 
paskui perduokite mažylei Volanž, net per akis užteks, kad ji vėl 
sugrįžtų į Jūsų glėbį, tik meldžiu Jus, pasirūpinkite bent kiek tuo 
vaiku irbendromis jėgomis padarykime taip, kad ji įvarytų į ne- 
viltį tiek savo motiną, tiek Žerkurą. Ir nebijokite didinti dozių. 
Aiškiai matau, kad mažosios būtybės tai nė kiek neišgąsdins, o 
kai mes pasieksime savo, tedaro ji, kas tik jai išeina. 

Ašjau visiškai nustojau ja domėtis. Iš pradžių man buvo noro 
padaryti iš jos bent antraeilę intrigantę, ir ji galėtų vaidinti epi- 
zodinius vaidmenis šalia manęs, bet matau, kad tai labai prasta 
žaliava; ji pasižymi kažkokiu kvailu patiklumu, kuris nepraėjo 
net po ypatingo gydymo kurso, kuriam netrūko etektyvumo, o 
tai, mano nuomone, yra pati pavojingiausia liga, kokia tik gali 
ištikti moterį. Pirmiausia tai liudija nepagydomą charakterio 
silpnumą, atsparų bet kam; ir jei mes auklėdami tą mergiūkštę 
užsiimsie intrigomis, tai išeis tik lengvai prieinama moteris. 


Nežinau nieko lėkštesnio už prieinamumą per kvailumą, ir ji 

atsiduoda nei žinodama kaip, nei kodėl, vien todėl, kad užklum- 
pama, ir nežino, kaip apsiginti. 

Tokios rūšies moterys yra paprasčiausi malonumų automa- 
tai. 

Pasakysite, kad su tokia daugiau nėra ko veikti, išskyrus tai, ir 
šito visai užtenka mūsų sumanymams. Ir sėkmės! Tik nepamirš- 
kime, kad tokiuose automatuose visi aplinkui greitai atpažįsta ir 
svertus, ir variklius; todėl, kad galėtum jais saugiau naudotis, turi 
skubėti, laiku sustoti, o paskui sulaužyti. Tiesą pasakius, mums 
netrūks būdų ja atsikratyti, nes Žerkuras įgrūs ją į vienuolyną 
vos tik panorėsime. Iš tiesų kai daugiau nebeliks abejonių, jog 
liko skaudžiai nuviltas, ir jei visa tai bus plačiai išviešinta, tai gal 
mums bus labai svarbu, ar keršys jai, jei bet kuriuo atveju liks 
nepaguodžiamas? Tai, ką sakau apie vyrą, Jūs tą patį galvojate 
apie motiną, taigi bendras triūsas vertas pastangų. 

Štai ties šiuo sprendimu ir sustojau, nes man jis pasirodė 
geriausias, tik jis reikalauja jaunosios panelės auklėjimą šiek tiek 
paskubinti, kaip pats pamatysite iš laiško; todėl labai svarbu 
nepalikti jos rankose nieko, kas mus galėtų suakompromituoti, 
tad, prašau, būkite dėmesingas. Ir jau apsidraudus aš imuosi mo-- 
ralinio aspekto, o Jums patikiu visa kita. Ir jei tik pastebėsime, 
kad naivumo mažėja, tai visada turėsime laiko sumanymams 
pakeisti. Vis vien anksčiau ar vėliau viskas taip ir turėjo atsitikti, 
ir mums vis vien tektų imtis to, ką dabar darome, taigi bet kokiu 
atveju mūsų triūsas nenuceis tuščiai. 

Ar žinote, kad mano pastangos vos nesužlugo, o Žerkuro 
žvaigždė suspindo ryškiau už visą mano įžvalgumą? Kai poniai 
de Volanž užėjo motiniško silpnumo priepuolis? Kai ji panoro 


išleisti dukterį už Danseni? Tuo iš tikrųjų ir pasireiškė tas jos 

švelnus dėmesingumas dukteriai, kurį pastebėjote po to įvykio. 
Ir Jūs galėjote tapti tokio didaus kūrybinio įkvėpimo priežasti- 
mi! Laimei, jautrioji Motina man parašė, ir tikiuosi, jog mano 
atsakymas ją nuo to atgrasins. Ten tiek prišnekėjau apie dorovę, 
svarbiausia, taip jai pataikauju, kad nuspręs, jog esu teisi. 

Apgailestauju, jog nepadariau to laiško kopijos, kad ir Jus 
pamokyčiau griežtos moralės. Pamatytumėte, kaip niekinu visas 
iki tokio lygio ištvirkusias moteris, kurios susideda su meilužiais! 
Kaip paprasta būti griežtuoliu žodžiais! Tuo gali pakenkti tik ki- 
tiems, o mums nesudaro menkiausių nepatogumų... Lyg būčiau 
nežinojusi, kad ta geroji ponia, kaip ir bet kuri kita, pasižymėjo 
šiokiomis tokiomis silpnybėmis jaunystėje, tad nebuvau labai 
nusiminusi, kad gali pasijusti pažeminta, jei dar liko jai sąžinės; 
būtent tai mane guodė dėl tų liaupsių, kurias žėriau jai prieš savo 
pačios sąžinę. O mintis, jog pakenksiu Žerkurui, suteikė man 
tvirtumo, kad tame laiške gerai atsiliepčiau apie jį. 

Sudie, Vikonte; palaikau Jūsų sprendimą ilgesniam laikui 
pasilikti ten, kur dabar esate. Neturiu nė menkiausių galimybių 
paspartinti Jūsų pažangą, tegaliu vien paraginti kuo daugiau 
pasismaginti su mūsų bendra globotine. O jau dėl manęs, tai 
netgi nepaisant tokių mandagių Jūsų frazių, kaip pats gerai 
suprantate, turėsite dar palaukti; sutikite, tai tikrai ne mano 


kaltė. 
Paryžius, 17** m. spalio 4-oji 

Azolanas - vikontui de Valmonui 


Pone! 

Pagal visus Jūsų nurodymus, vos gavęs laišką, nuvykau pas 
poną Bertraną, kuris man perdavė dvidešimt penkis luidorus, 
kaip jam nurodėte. Dar dviejų iš jo paprašiau Filipui, kuriam 
liepiau tučtuojau vykti, kaip Ponas man įsakė, bet jis neturėjo 
pinigų, tik Pono reikalų patikėtinis nenorėjo duoti, pasakęs, 
kad iš Jūsų negavo šitokio nurodymo. Taigi buvau priverstas 
duoti iš savų, o Ponas įtrauks juos į savo sąskaitą, jei bus toks 
maloningas. 

Filipas išvažiavo vakar vakare. Liepiau jam niekur nesitraukti 
iš pakelės smuklės, kad būtų galima surasti vos tik prireiks. 

Paskui tučtuojau nuėjau pas ponią Prezidentę, kad pasima- 
tyčiau su panele Žiuli, bet ji buvo išėjusi, o aš tepasikalbėjau 
su La Eleru, tik jis nieko negalėjo žinoti, nes po jos atvykimo. 
tepatarnaudavo tik valgio metu. Visus kitus patarnavimus atliko 
antrasis liokajus, o Ponas gerai žino, kad aš su juo pažįstamas. 
Bet šiandien viską pradėjau iš naujo. 

Dar iš ryto vėl užsukau pas panelę Žiuli, ir man pasirodė, kad 
ji apsidžiaugė mane matydama. Pasiklausinėjau apie jos Ponios 
sugrįžimo priežastis, bet ji atsakė, kad nieko nežinanti, ir man 
atrodo, jog pasakė tiesą. Papriekaištavau, kad neįspėjo manęs 
apie išvažiavimą, bet ji mane užtikrino, jog šito nežinojusi iki 


par vėlaus vakaro, kai atėjo padėti Poniai nusirengti; ji visą naktį 

praleido beruošdama daiktus kelionei, taigi vargšė mergina ne- 
pamiegojo ir poros valandų. Ponios kambaryje ji turėjo praleisti 
visą valandą, o ją išsiuntė, kad sėstų rašyti laišką. 

Išvykdama iš pilies, paryčiui, ponia de Turvel perdavė vartų 
sargui laišką. Panelė Žiuli nežino kam, ji sako, kad galėjęs būti 
Ponui, bet Ponas man nieko apie tai nesakėte. 

Visą kelionę Ponia buvo užsidengusi veidą didžiuliu gobtu- 
vu, todėl jo beveik nesimatė, bet panelė Žiuli kone tikra, kad ji 
ne kartą verkė. Visą kelią ji neištarė nė žodžio ir net nepanoro 
sustoti... kaip darė vykdama į tą pusę; tai nesuteikė didelio 
džiaugsmo panelei Žiuli, nes liko nepusryčiavusi. Bet aš jai 
pasakiau, kad ponai lieka ponais. 

Vos atvykusi, Ponia atsigulė, bet lovoje tepraleido gal porą 
valandų. Atsikėlusi ji pasišaukė durininką ir nurodė jam, kad 
nieko neleistų. Ji net nesirengė pakilusi iš lovos. Paskui jai 
padengė stalą pietums, bet tevalgė truputį sriubos ir tučtuojau 
nuėjo nuo stalo. Kavą liepė atnešti į kambarį, ir tik tada panelė 
Žiuli pas ją įėjo. Ponia tuo metu kaip tik tvarkė kažkokius 
popierius savo sekretere, ir ji pastebėjo, kad tai buvo laiškai. 
Galėčiau lažintis, kad jie buvo nuo Pono; ir iš trijų, kurie jai 
atėjo po pietų, su vienu nesiskyrė iki pat vakaro! Esu tikras, kad 
jis taip pat nuo Pono. Bet kodėl ji tada šitaip ėmė ir išvažiavo? 
Aš negaliu atsistebėti! Beje, Ponas tikriausiai žino geriau? Bet 
tai ne mano reikalas. 

Po pietų ponia Prezidentė nuėjo į savo biblioteką ir pasiėmė 
dvi knygas, kurias nusinešė į buduarą, bet panelė Žiuli teigia, 
kad ji varčiusi jas gal keliolika minučių, o visą laiką skaičiusi tik 
tą laišką, svajojusi ir sėdėjusi įsirėmusi ranka į skruostą. Pagal- 


vojau, kad Ponas labai pageidautų žinoti, kokios tai knygos, o 

panelė Žiuli nieko nežinojo, tai paprašiau, kad mane nuvestų 
į biblioteką, esą labai norėčiau ją apžiūrėti. Lentynose trūko 
dviejų knygų: „Krikščioniškų minčių antrojo tomo ir pirmo- 
jo tomo veikalo, kuris vadinasi „Klarisė“. Užrašiau kaip buvo, 
Ponas tikriausiai žino, kas čia prie ko. 

Vakar vakare Ponia nevakarieniavo, tik išgėrė arbatos. 

Šį rytą ji paskambino labai anksti ir paprašė greičiau pakin- 

kyti jos arklius, o prieš devynias išskubėjo į feljanų vienuolyną, 
kur išklausė mišias. Ji norėjo rasti savo nuodėmklausį, bet jis 
išvažiavęs, grįš tik po aštuonių ar dešimties dienų. Manau, ir 
apie tai reikia Ponui pranešti. 
Paskui ji sugrįžo, papusryčiavo, tada sėdo rašyti ir rašė iki 
pirmos valandos. Tučtuojau man pasitaikė proga padaryti tai, 
ko Ponas labiausiai troško - tai aš nešiau laiškus į paštą. Nebuvo 
nė vieno poniai de Volanž, bet Ponui persiunčiu tą, kuris buvo 
skirtas ponui Prezidentui, nes jis mane labiausiai sudomino. Yra 
dar vienas poniai de Rozmond, bet įsivaizduoju, kad Ponas pats 
jį peržiūrės kada panorės, todėl praleidau į paštą. O visa kita 
Ponas sužinos pats, nes ponia Prezidentė parašė ir Jam. Kitais 
kartais aš taip pat galėsiu turėti visus laiškus, kuriuos tik pagei-- 
dausite, nes juos tarnams paprastai perdavinėja panelė Žiuli, 
oji mane užtikrino, kad dėl manęs ir dėl Pono galiu paprašyti 
paslaugų, kokių tik panorėsiu. 

Ji nepanoro imti pinigų, kuriuos jai pasiūliau, bet, manau, 
Ponas nupirks jai kokią dovanėlę, ir jei tokia bus Pono valia, tai 
sužinosiu, kas jai labiausiai patiktų. 

Tikiuosi, kad Ponui dabar neatrodys, jog esu aplaidus tar- 
nyboje, ir norėčiau nuoširdžiai pasiteisinti dėl tų priekaištų, 


kurių susilaukiau. Jei aš nežinojau apie ponios Prezidentės 

išvykimą, tai įvyko tik dėl mano didžiulio uolumo tarnaujant 
Ponui, juk tai dėl Jūsų tądien išvažiavau trečią valandą nakties 
ir nemačiau panelės Žiuli išvakarėse, kaip įprasta, nes nuėjau 
miegoti į priestatą, kad ko nors neprižadinčiau pilyje. 

Ponas man dar priekaištauja, kad dažnai esu be pinigų, bet 
pirmiausia aš labai prisilaikau švaros, ir Ponas tai puikiai mato; 
be to, reikia palaikyti livrėjos, kurią nešioju, garbę; suprantu, 
kad man reikėtų po šiek tiek atidėti juodai dienai, bet aš visiškai 
pasitikiu Pono kilnumu, kuris yra toks geras šeimininkas. 

Bet pereiti tarnauti pas ponią de Turvel, tuo pat metu pa- 
siliekant pas Poną, tai tikiuosi, kad iš manęs to daugiau nebus 
reikalaujama. Tai visai kas kita nei su ponia Kunigaikštiene, ir aš 
tikrai nedėvėsiu livrėjos, dar priklausančios teismų bajorams, po 
to, kai turėjau garbės būti Pono jėgeriu. O dėl viso kito, Ponas 
gali turėti visiškoje savo žinioje tą, kuriam didelė garbė su meile 
būti jo nuolankiausiu tarnu. 

Ručkis Azolanas, jėgeris. 

Paryžius, 17** m. spalio S-oji, 

Prezidentė de Turvel - poniai de Rozmond 


O, mano gailestingoji motina! Kokia esu Jums dėkinga, ir 
kaip man reikėjo Jūsų laiško! Skaičiau jį vis iš naujo, ir niekaip 
negalėjau atsitraukti. Tik dėl to išgyvenau ir ne vien tokias 
skausmingas akimirkas, kaip iškart po mano išvažiavimo. Ko- 
kia Jūs esate gera! Vadinasi, išmintis ir dorybė sugeba atjausti 
silpnybę! Jūs gailėjotės manęs, kenčiančios! Jei žinotumėte... tai 
tiesiog siaubinga. Maniau, kad jau patyriau visas meilės kančias, 
bet neapsakomas skausmas, kurį reikia išgyventi, kad turėtum 
apie tai supratimą, — tai išsiskirti su mylimu žmogumi, išsiskirti 
visiems laikams!.. Skausmas, mane šiandien kamuojantis, sugrįš 
ir rytoj, poryt, lankys mane visą gyvenimą! Dieve mano, kokia 
vis dėlto esu jauna, ir kiek man dar liko kentėti! 

Pati susikūriau nelaimę ir draskau širdį savomis rankomis, 
ir kai kenti šiuos nepakeliamus skausmus, kiekvieną akimirką 
jausti, kad juos numalšintų vienintelis žodis, bet tarti šį žodį 
yra nusikaltimas! Ak! Mano drauge!.. 

Kai priėmiau šį skausmingą sprendimą atsitolinti nuo jo, 
tikėjausi, kad išsiskyrimas suteiks naujų jėgų ir ryžto, bet kaip 
aš klydau! Atrodo, kad visai atvirkščiai, ir tai jau baigia mane 
sunaikinti. Tiesa, man tekdavo ir ryžtingiau pakovoti, bet kai 
priešindavausi, žinojau, jog ne viską esu praradusi; bent jau 
retkarčiais su juo matydavausi; net nedrįsdama pakelti akių į 
jį jausdavau, kad jo akys tiesiog įsmeigtos į mane, taip, mano 


drauge, aš jas jaučiau, atrodė, kad jos sušildo mano sielą ir, net 

apeidamos mano akis, pasiekia pačią širdį. Dabar savo skaus- 
mingoje vienatvėje, atskirta nuo visko, kas man brangu, akis į 
akį su savo nelaime, visas savo liūdnos egzistencijos akimirkas 
ženklinu ašaromis, ir niekas nesušvelnina mano kartėlio, jokia 
paguoda nepalengvina mano aukų, ir tos, kurios padarytos iki 
šiol, padaro dar skausmingesnes tas, kurios man dar liko. 

Kaip tik vakar aš tai labai stipriai pajutau. Tarp tą dieną 
gautų laiškų vienas buvo ir iš jo; tarnas su korespondencija dar 
buvo per du žingsnius nuo manęs, kai atpažinau tarp kitų. Aš 
nevalingai atsikėliau, pradėjau drebėti, sunkiai galėjau paslėpti 
savo jausmus, ir toje būsenoje buvo kažkas malonaus. Kai po 
akimirkos pasilikau viena, tas apgaulingas malonumas bemat 
išsisklaidė ir tapo paprasta skausminga auka. Ir iš tiesų ar ga- 
lėjau atplėšti laišką, nors degiau troškimu jį perskaityti? Dėl 
kažkokios mane persekiojančios blogos lemties visi įmanomi 
paguodos būdai tik užduoda vien naujų skausmų; ir jie tam- 
pa dar žiauresni vos pagalvoju, kad tą patį jaučia ir ponas de 
Valmonas. 

Štai pagaliau tas vardas, kuris nė akimirkai neišeina iš galvos, 
ir man taip sunku jį buvo parašyti; Jūs man dėl to šiek tiek pa- 
priekaištavote, ir aš labai rimtai sunerimau. Meldžiu, patikėkite, 
jokia įsikalbėta gėda nė kiek nesumažino pasitikėjimo Jumis; ir 
kodėl turėčiau bijoti jį ištarti ? Ak! Aš raustu tik dėl savo jausmų, 
bet ne dėl dalyko, kuris tai sukelia. Ar yra kitas, tiek pat vertas 
tai įkvėpti! Ir vis dėlto nežinau, kodėl jis taip sunkiai išeina iš 
po mano plunksnos; ir dabar dar turėjau gerai pagalvoti prieš 
jį parašydama. Ir grįžkime prie jo. 

Jūs man pranešėte, kad jis buvo stipriai sukrėstas mano išvy- 


kimo. Ką gi jis darė? Ką sakė? Gal kalbėjo, kad grįš į Paryžių? 

Meldžiu Jus, darykite ką galite, bet grąžinkite jį atgal. Jei jis 
teisingai mane supranta, tai neturėtų smerkti manęs dėl šito 
poelgio, taip pat turėtų suvokti, kad tai yra išvažiavimas be 
sugrįžimo. Ir viena mano didžiausių kančių, kad aš nežinau, 
ką jis galvoja. Beje, dar tebeturiu jo laišką, bet, sutiksite, jog aš 
teisi - jo nevalia atplėšti. 

Tik dėl Jūsų, mano atlaidžioji drauge, dar nesu galutinai 
atskirta nuo jo. Bet nenoriu piktnaudžiauti Jūsų gerumu, kuo 
puikiausiai suprantu, kodėl Jūsų laiškai negali būti ilgi, tik gal 
neatsisakysite poros žodžių parašyti savo vaikui; viena, kad 
pridėtumėte man ryžto, o antra - mane paguosti. Sudie, mano 
garbingiausioji drauge. 


Paryžius, 17** m. spalio S-oji 


CIX laiškas 

Sesilė Volanž - markizei de Mertej 


Tik šiandien, Ponia, perdaviau ponui de Valmonui laišką, 
kurį parašydama suteikėte man tiek garbės. Saugojau jį keturias 
dienas nepaisydama baimės, kad pas mane jį gali surasti, bet 
paslėpiau labai gerai; kai mane apimdavo širdgėla, tai vis iš 
naujo perskaitydavau. 

Dabar matau, kad tai, kas man atrodė didžiulė nelaimė, tokia 
beveik nėra; reikia pripažinti, kad patyriau nemažai malonu- 
mo ir jau beveik nustojau graužtis. Tik kartais mane kankina 
mintys apie Danseni. Bet yra tiek akimirkų, kai aš apie tai visai 
negalvoju! Be to, koks mielas yra ponas de Valmonas! 

Jau dvi dienos, kai su juo susitaikiau, ir tai buvo labai leng- 
va; dar nespėjau nė poros žodžių ištarti, o jis man pasakė, jei 
noriu su juo pasikalbėti, tai šiandien vakare jis ateis pas mane 
į kambarį, ir man teliko tik atsakyti, kad sutinku. Ir tada, kai 
atėjo, jis jau nebeatrodė supykęs, lyg nebūčiau jam nieko blogo 
padariusi. Jis mane vėliau šiek tiek pabarė, bet gana švelniai, 
šitaip... visai kaip Jūs, ir tai man įrodė, kad jis man taip pat labai 
draugiškas. 

Net nesugebu apsakyti, kiek jis man linksmų dalykų pri- 
pasakojo, to net negalėjau pagalvoti, ypač apie mano Mamą. 
Padarytumėte man didžiulę paslaugą, jei parašytumėte, ar visa 
tai tiesa. Bet kas jau tikrai, tai negalėjau susilaikyti iš juoko; kartą 


taip pratrūkau, jog mes labai išsigandome, nes galėjo išgirsti 

Mama; jei ji būtų atėjusi pasižiūrėti, kas atsitiko. Tada tai jau 
tikrai įgrūstų mane atgal į vienuolyną! 

Kokiems reikia būti atsargiems, o ponas de Valmonas man 
pats pasakė, kad už nieką pasaulyje nenorėtų manęs sukompro- 
mituoti, tai sutarėme, kad nuo šiol jis ateis durų tik atrakinti, o 
paskui eisime į jo kambarį. Dėl to visiškai nėra ko bijoti; ten jau 
buvau vakar, ir dabar, kai Jums rašau, laukiu, kada jis ateis. Nuo 
šiol, Ponia, tikiuosi, kad daugiau manęs nebebarsite. 

Vis dėlto vienas dalykas Jūsų laiške mane labai nustebino, 
kur kalbate, kaip bus su Danseni ir ponu de Valmonu, kai aš 
ištekėsiu. Man atrodo, kad kažkurią dieną Operoje sakėte visiš- 
kai atvirkščiai: jei jau ištekėsiu, tai galėsiu mylėti tik savo vyrą ir 
man reikės pamiršti Danseni; galbūt blogai išgirdau, bet man 
kur kas geriau, jei būtų kitaip, nes dabar jau taip nebebijosiu tų 
vedybų. Aš netgi to noriu, nes turėsiu daugiau laisvės, ir tikiuosi, 
kad pavyks viską taip susitvarkyti, jog galėsiu galvoti vien apie 
Danseni. Aš tiesiog jaučiu, kad iš tikrųjų laiminga galėčiau būti 
tik su juo; nuo šiol mane visą laiką kankina mintys apie jį ir būnu 
laiminga tik tada, kai apie jį nebegalvoju, bet tai labai sunku; vos 
pradedu galvoti, ir tučtuojau sugrįžta visas mano liūdesys. 

Mane šiek tiek guodžia, kai užtikrinate, jog Danseni mane 
mylės dar labiau, bet ar Jūs visiškai esate tuo tikra?.. Oi! Taip, 
Jūs negalėtumėte manęs apgaudinėti. Vis dėlto keista, kad aš 
myliu Danseni, o su ponu de Valmonu... Bet, kaip Jūs sakote, 
nuo to tikriausiai tik geriau! Kita vertus, pamatysime. 

Aš nelabai gerai supratau, ką Jūs aiškinote apie mano rašymo 
stilių. Man atrodo, kad mano laiškai Danseni geri tokie, kokie 
yra. Bet gerai suprantu, kad nieko neturiu jam sakyti apie tai, 
kas vyksta tarp manęs ir pono de Valmono; taigi Jums nėra ko 


bijoti. 

Mama apie vedybas kol kas nieko nekalbėjo, tad ir netruk- 
dykime, vos tik prašneks apie tai norėdama mane nutverti, tai 
pažadu Jums, kad žinosiu, kaip sumeluoti. 

Sudie, mano brangioji drauge; esu Jums labai dėkinga ir 
pažadu, kad niekada nepamiršiu Jūsų gerumo. Bet dabar turiu 
užbaigti, jau beveik pirma nakties, ir netrukus ateis ponas de 


Valmonas. 


Iš... pilies, 17** m. spalio 10-oji 

Vikontas de Valmonas - markizei de Mertej 


O dangiškosios galybės, turėjau širdį skausmui, duokite man 
dar vieną džiaugsmui! Atrodo, kad šitaip pasakė jausmingasis 
SenPrė. Bet esu dosniau už jį apdovanotas, nes sutelkiu savyje 
iškart abi egzistencijas. Taip, mano drauge, vienu metu esu 
labai laimingas ir labai nelaimingas; nes esate pelniusi visišką 
mano pasitikėjimą, tai pateiksiu Jums dvejopą savo kančių ir 
džiaugsmų pasakojimą. 

Taigi, žinokite, ta nedėkingoji Davatka tebėra prieš mane 
griežtai nusistačiusi. Nusiunčiau jai jau ketvirtą laišką. Gal šiek 
tiek neteisinga sakyti „ketvirtą“, nes jau pirmam sugrįžus spėjau, 
kad šitaip bus ir su kitais, tad nusprendžiau sudėti savo verkšleni- 
mus į bendro kapo duobę ir nerašyti datų, šitaip nuo antro pašto 
transporto ten ir atgal kursuoja vienas ir tas pats laiškas, pakeičiu 
vien voką. Jei mano Gražuolė užbaigs tą istoriją, kaip paprastai 
baigia visos gražuolės, ir vieną gražią dieną suminkštės ar bent 
jau pasijus išvarginta, tai pasiliks tą mano raštą, tada ir ateis 
laikas vėl užsiimti visais tais reikalais. Pati matote, kad naujasis 
susirašinėjimo būdas nepateikia man pernelyg daug žinių. 

Vis dėlto pavyko atsekti, kad ta lengvabūdė būtybė pakeitė 
savo patikėtinę; bent jau galiu užtikrinti, kad, jai iškeliavus iš 
pilies, poniai de Volanž neatėjo joks laiškas, kai net du gavo 
senė Rozmond:; ir ji nieko apie tai niekam nepasakė, net burnos 
nepraveria apie savo Gražuolę, nors anksčiau kalbėdavo apie 


ją be perstojo, taip ir priėjau prie išvados, kad yra pasidariusi 

patikėtinė. Numanau, kad ta didžioji permaina įvyko dėl dviejų 
priežasčių: pirmoji - tai poreikis pasikalbėti apie mane, o antro- 
ji - tai šiokia tokia gėda išduoti poniai de Volanž savo jausmus, 
kuriuos taip ilgai bandyta neigti. Bijau, kad per tą apsikeitimą šį 
bei tą praradau, nes kuo daugiau moterys sensta, tuo jos darosi 
gaižesnės ir griežtesnės. Pirmoji jai prišnekėjo labai daug blogo 
apie mane, bet šita dar blogiau kalbės apie meilę, o jautrioji 
Skaistuolė labiau bijosi jausmų negu jų objekto. 

Vienintelis būdas įeiti į reikalus, kaip pati matote, — tai 
perimti visą tą nelegalų verslą. Jau nusiunčiau nurodymus savo 
jėgeriui ir kasdien laukiu jų įvykdymo. O iki tol tegaliu veikti 
aklai — taip jau ištisą savaitę tuščiai dėlioju visus man žinomus 
veikimo būdus, tiek perimtus iš romanų, tiek užrašytus mano 
dienoraščiuose, bet neatrandu nė vieno, kuris atitiktų istorijos 
aplinkybes ar herojės charakterį. Nebūtų labai sunku nusigau- 
ti pas ją, tarkime, naktį, užklupti miegančią ir padaryti iš jos 
naująją Klarisę, bet po dviejų mėnesių rūpesčių ir vargo pereiti 
prie tokių būdų, kurie man yra visiškai svetimi! Bei apgailėtinai 
valkiotis kitų pramintais takais ir triumfuoti be šlovės! Ne, 
ji nepatirs nuodėmės malonumų kartu su dorovės garbe. Man 
neužtenka ją užvaldyti, aš noriu, kad ji pati atsiduotų. Todėl 
reikia ne tik pas ją prasibrauti, tai turi būti su jos sutikimu; su- 
sitikti su ja vienumoje, kad išklausytų mane, o svarbiausia, kad 
užmerktų akis pavojaus akivaizdoje, nes jei pastebės jį, tai arba 
įveiks, arba mirs. Bet kuo geriau įsivaizduoju, ką turiu padaryti, 
tuo sunkiau tai įvykdoma; net jeigu vėl imsite tyčiotis iš manęs, 
vis dėlto sąžiningai prisipažinsiu, kad kuo daugiau užsiimu tais 
dalykais, tuo labiau esu suglumęs. 

Manau, visiškai susisuktų protas, jei ne palaimingi prasiblaš- 


kymai, kurių suteikia mūsų bendra Globotinė, tik jai turėčiau 

būti dėkingas, kad galiu užsiimti kitokiais dalykais nei elegijų 
rašymas. 

Ar patikėsite, bet šita maža mergaitė buvo taip išgąsdinta, 
kad turėjo praeiti net trys dienos, kol Jūsų laiškas padarys ati- 
tinkamą poveikį? Štai kaip vienintelė klaidinga nuostata gali 
sugadinti pačią laimingiausią prigimtį! 

Taigi tik šeštadienį ji pradėjo sukinėtis apie mane ir išvapė- 
jo keletą žodžių; pasakyti jie buvo taip tyliai ir dar slopinami 
gėdos, kad buvo beveik neįmanoma jų išgirsti. Bet jų sukeltas 
raudonis leido atspėti jų prasmę. Iki tol laikiausi išdidžiai, bet, 
suminkštėjęs nuo tokios žaismingos atgailos, tą patį vakarą 
mielai pažadėjau aplankyti gražiąją nusidėjėlę; ir šita mano 
malonė buvo priimta su didžiausiu dėkingumu, kaip ir pridera 
traktuoti didžią geradarystę. 

Kadangi niekada nepalieku likimo valiai nei Jūsų, nei savo 
sumanymų, nusprendžiau pasinaudoti šita proga, kad sužino- 
čiau, ko iš tikrųjų vertas šis vaikas, ir paskubinčiau jo apmoky- 
mą. Idant darbas eitųsi kuo mažiau suvaržytoje aplinkoje, man 
prireikė pakeisti pasimatymų vietą, nes nedidelis kabinetas, 
kuris skiria jūsų Globotinės kambarį nuo jos Motinos, negalėjo . 
suteikti jai pakankamo saugumo jausmo, kad išsiskleistų visu 
pajėgumu. Todėl nusprendžiau lyg netyčia sukelti kokį nors 
triukšmą, kuris ją kaip reikiant išgąsdintų, ir ji apsispręstų 
ateičiai ieškotis patikimesnio prieglobsčio, bet ji pati sumažino 
visus mano rūpesčius. 

Mažoji būtybė yra labai juki, ir kad dar pakurstyčiau jos 
linksmumą, nusprendžiau per pertraukas tarp mūsų užsiėmimų 
pasakoti visas skandalingas istorijas, kurios man tik atėjo tuo 


metu į galvą; ir kad jos būtų pikantiškesnės bei labiau trauktų 

dėmesį, visas perrašiau jos Mamytės adresu, nes man buvo labai 
smagu ją išgražinti ydomis ir komiškais bruožais. 

Ir ne šiaip sau pasirinkau tokį stilių, nes jis labiau negu bet 
kuris kitas padrąsins mano droviąją mokinukę, o tuo pat metu 
dar įteigsiu kuo giliausią panieką jos Motinai. Jau seniai esu pa- 
stebėjęs, kad tai nėra būtina, jei nori tik suvilioti jauną mergaitę, 
bet ne tik nepamainoma, o dažnai ir veiksmingiausia, jei nori ją 
ištvirkinti; jeigu negerbia motinos, tai negerbs ir pati savęs - štai 
dorovinė taisyklė, kuri man atrodo tokia naudinga, kad tiesiog 
knieti pateikti sėkmingo jos pritaikymo pavyzdį. 

Vis dėlto jūsų Globotinė, nė nesusimąstydama apie jokią 
dorovę, kiekvieną akimirką tiesiog springo juoku, kol pagaliau 
pratrūko garsiai kvatoti. Man buvo nesunku parodyti, kad su- 
kėlė siaubingą triukšmą. Ir neturėjau vargo suvaidinti didžiulį 
išgąstį, kuris jai iškart persidavė. Kad ji tai geriau įsimintų, tą 
naktį daugiau neleidau kartoti malonumų ir palikau ją trimis 
valandomis anksčiau nei įprasta, o išsiskirdami sutarėme, kad 
nuo rytojaus dienos susitikinėsime tik mano kambaryje. 

Jau priėmiau ją du kartus, ir per tokį trumpą apmokymo 
laikotarpį ji pasidarė beveik tokia pat išmani, kaip ir jos mo- 
kytojas. Taip, iš tikrųjų aš ją visko išmokiau, iki rafinuočiausių 
veiksmų. Neišmokiau tik apsaugos būdų. 

Šitaip užsiėmęs kiekvieną naktį, viską kompensuoju pramie- 
godamas didžiąją dienos dalį; nes draugija, besirenkanti šioje 
pilyje, manęs nė kiek netraukia, tad salone per dieną pasirodau 
gal kokiai valandai. Netgi šiandien paprašiau, kad valgyti man 
atneštų tiesiai į kambarį, ir nusprendžiau išeiti iš jo nebent 
trumpam pasivaikščioti. Šios keistenybės priskiriamos prastai 
mano sveikatos būklei. Paskelbiau, kad prasidėjo bipocbondrijos 
priepuoliai, kartais pakyla karštis. Todėl tegaliu kalbėti lėtu ir 

prislopintu balsu. O jei atrodau išsekęs, tai tik per jūsų Globo- 
tinę. Meilė pasirūpina visomis priemonėmis. 

Laisvalaikiu apmąstau, kokiais būdais susigrąžinti tą savo 
dėkingosios prielankumą, kurį praradau, taip pat kuriu kažką 
panašaus į paleistuvystės katekizmą savo mokinei. Linksminuosi 
viską pavadindamas techniniais terminais ir iš anksto kvatoju iš 
įdomaus pokalbio, kuris turėtų įvykti pirmą vestuvių naktį tarp 
nuotakos ir Žerkuro. Nieko nėra smagesnio kaip nuoširdumas, 
su kuriuo ji taria tą dar nedaugelį žodžių, kuriuos sužinojo iš 
šitos naujos kalbos! Ji net neįsivaizduoja, kad įmanoma pasakyti 
kitaip. Ta mergytė tiesiog žavinga! Tas kontrastas tarp tokio 
nuoširdaus naivumo ir tokios begėdiškos kalbos sukelia ne 
šiaip sau įspūdį; net nežinau kodėl, bet man iš tikrųjų patinka 
tik keisti dalykai. 

Galbūt pernelyg smarkiai pasinėriau į šitą avantiūrą, nes 
iš tikrųjų tik gadinu laiką ir sveikatą, bet tikiuosi, kad mano 
tariama liga ne vien apsaugo mane nuo nuobodaus sėdėjimo 
salone, bet ir naudingai pasitarnaus siekiant prielankumo 
griežtosios Davatkos, kurioje tigriška dorovė kažkaip sugyvena 
su tokiu meiliu jautrumu! Net neabejoju, kad jai jau pranešė 
apie šį nepaprastą įvykį, ir taip norėčiau sužinoti, ką ji apie tai 
galvoja; galėčiau netgi susilažinti, kad mano sunegalavimo 
garbę ji prisiskirs sau. Aš priderinsiu savo sveikatos būklę prie 
įspūdžio, kurį jai tai kels. 

Štai, mano mieloji drauge, dabar žinote visus mano reikalus 
ne prasčiau už mane patį. Norėčiau artimiausiu metu pranešti 
Jums įdomesnių naujienų; ir noriu patikinti, kad iš visų malo- 
numų, kurių trokštu išragauti, labiausiai nenustygstu atsiimti 
iš Jūsų tą laukiamą atlygį. 

Iš... pilies, 17** m. spalio 11-oji 

Grafas de Žerkuras — poniai de Volanž 


Atrodo, Ponia, kad šiuose kraštuose viskas rimsta, ir mes 
kiekvieną dieną vis laukiame leidimo grįžti į Prancūziją. Tikiuosi, 
kad Jūs kaip ir anksčiau neabejojate mano norais grįžti į tėvynę ir 
sutvirtinti ryšius, kurie turėtų sujungti mane su panele de Volanž. 


***, mano pusbrolis, kuriam, kaip 


Tačiau ponas Kunigaikštis de 
Jūs žinote, daug kuo esu įsipareigojęs, ką tik pranešė apie savo at- 
šaukimą iš Neapolio. Jis taip pat rašo, kad galvoja vykti per Romą 
ir pakeliui pasižiūrėti tą Italijos dalį, su kuria dar nesusipažinęs. 
Jis prašo, kad lydėčiau jį toje kelionėje, kuri truks nuo pusantro 
iki dviejų mėnesių. Neslepiu nuo Jūsų, kad man būtų malonu pa- 
sinaudoti tokia proga, nes žinau, jei jau apsivesiu, bus sunku rasti 
laiko kur nors išvykti iš namų, išskyrus tarnybos reikalais. Gal 
būtų net korektiškiau palaukti su šia santuoka iki žiemos, nes tik 
tokiu laiku į Paryžių suvažiuos visi mano giminės ir svarbiausia 
Markizas de ***, kuriam turiu būti dėkingas už viltį susigiminiuoti 
su Jumis. Nepaisant šitų motyvų, mano sumanymai šiuo požiūriu 
bus visiškai suderinti su Jūsų ketinimais, ir jei tik Jums svarbesni 
ankstesni susitarimai, esu pasirengęs atsisakyti bet kokių pakei- 
timų. Aš Jus tik meldžiu, kaip įmanoma greičiau pranešti apie 
savo ketinimus šituo reikalu. Lauksiu čia Jūsų atsakymo, nes tai 
vienintelis dalykas, galintis nulemti mano veiksmus. 

Su pagarba, Ponia, ir visais nuoširdžiais jausmais, kaip pri- 
dera sūnui, Jūsų nuolankiam etc. 


Grafas de Žerkuras 
Bastija, 17** m. spalio 10-oji 

Ponia de Rozmond - prezidentei de Turvel 


(Rašytas diktuojant) 


Štai tik dabar, mano brangioji Gražuole, gavau Jūsų 11-os 
dienos laišką su daugybe švelnių priekaištų. Sutikite, jog norė- 
tumėte pasakyti šiek tiek aštriau, ir jei neprisimintumėte, kad 
esate 2420 duktė, tai apskritai išbartumėte. Bet kaip tai būtų 
neteisinga! Tik dėl to, kad norėjau ir turėjau dar vilties atsakyti 
Jums pati, atidėliojau tą kiekvieną dieną, o šiandien pati matote, 
kad turiu pasiskolinti savo kambarinės ranką. Nelemtasis reu- 
matizmas mane kaip reikiant prigriebė, susisuko bene šimtus 
jaukių lizdų mano dešiniojoje rankoje, ir štai pasidariau viena- 
rankė. Tai štai kaip, jaunai ir stipriai kaip Jūs, turėti tokią seną 
draugę! Tenka pačiai kentėti nuo jos negalių. 

Vos tik skausmai bent kiek atlėgs, tvirtai pažadu, kad ilgiau 
pabendrausiu su Jumis. O laukdama tos valandėlės, žinokite, 
kad gavau abu Jūsų laiškus, ir jei tik būtų įmanoma, jie padvigu- 
bintų mano šiltą draugystę, nes aš visą laiką jautriai atsiliepsiu 
į tai, ką išgyvenate. 

Mano sūnėnas taip pat sirguliuoja, bet jam nėra jokio pavo- 
jaus ir dėl to netenka nerimauti; tai tik lengvas negalavimas, kaip 
man atrodo, daugiau paveikiantis jo nuotaiką negu sveikatą. Ir 
mes jo beveik nematome. 

Jo užsidarymas ir Jūsų išvažiavimas nepridėjo mūsų mažajai 


bendrijai daugiau linksmumo. Ypač jaunesnioji Volanž nepa- 

tenkinta Jūsų išvykimu ir žiovauja ištisą dieną, atrodo, kad 
tuoj praris savo kumštelius. O kelias pastarąsias dienas ji mums 
suteikia garbės kietai įmigti per kiekvieną popietę. 

Sudie, mano brangioji Gražuole; ir toliau pasilieku Jūsų gera 
drauge, motina, netgi seserimi, jei mano garbus amžius taip leis- 
tų vadintis. Taigi mane su Jumis sieja patys šilčiausi jausmai. 

Už ponią de Rozmond pasirašė Adelaida. 

Iš... pilies, 17** m. spalio 14-oji 


CAI laiškas 

Markizė de Mertej - vikontui de Valmonui 


Manau, turiu įspėti, Vikonte, kad Paryžiuje jau pradėta 
dėl Jūsų rūpintis: pastebėta, jog Jūsų niekur nėra, o priežastis 
savaime nuspėta. Vakar mane pakvietė į vakarienę, kur buvo 
gausiai susirinkę svečių, ir ten labai aiškiai kalbėta, kad kaime Jus 
užlaikė romantiška ir nelaiminga meilė, ir džiaugsmas pasirodė 
visuose veiduose, tiek vyrų, pavydinčių Jums pasisekimo, tiek 
moterų, kurias kažkada palikote. Jei tik manimi patikėtumėte, 
tai neleistumėte kauptis šiems pavojingiems gandams ir tučtuo- 
jau atvyktumėte, kad savo pasirodymu juos išsklaidytumėte. 

Pagalvokite, jei nors kartą nepateisinsite įsivaizdavimo, jog 
Jums neįmanoma atsispirti, tai greitai įsitikinsite, kad tai bus 
daroma kur kas lengviau, o varžovai nustos Jus gerbti ir išdrįs 
su Jumis kovoti: ar bent vienas jų neįsivaizduoja, kad jis galin- 
gesnis už dorovę? Ypač susimąstykite apie tas moteris, kurias. 
tik skelbėtės turėjęs, jos iškart pasistengs publikai atverti akis, 
kai kitos bandys visus suklaidinti. Taigi būkite pasirengęs, kad, 
iki tol vertinamas daugiau negu nusipelnęs, būsite ir lygiai tiek 
pat nuvertintas. 

Taigi sugrįžkite, Vikonte, neaukokite savo šlovės dėl vaikiškų 
užgaidų. Su mažąja Volanž jau viską padarėte, ką mes norėjome, 
o savo Prezidentės, būdamas už dešimties Ijė nuo jos, iš galvos 
neišmesite. O gal Jums atrodo, kad ji pati ateis? Galbūt jau ne- 


begalvoja apie Jus, o jei kas ir šauna į galvą, tai tik pasidžiaugti, 

jei pavyktų Jus pažeminti. Čia bent jau surasite progų pasirodyti 
visa savo didybe, ir šito Jums kaip tik reikėtų; jei užsispirsite 
tęsti tą kvailą nuotykį, tai nematau, kuo gi sugrįžimas galėtų 
pakenkti... netgi atvirkščiai. 

Jeigu jau Prezidentė Jus dievina, ką man tiek kartų aiškinote, 
bet taip menkai tą įrodėte, tai jos vienintelė paguoda, vienintelis 
malonumas turėtų būti kalbėjimas apie Jus ir žinojimas, ką vei- 
kiate, ką sakote, ką galvojate, iki menkiausių smulkmenų, kad 
ir kokiomis užsiimtumėte. Įvairiausi mažmožiai įgyja nemenką 
vertę, kai atsiduri nepritekliuje. Tai kaip duonos trupiniai, krin- 
tantys nuo turtuolio stalo, tik jis juos niekina, o vargšas godžiai 
juos griebia, kad galėtų prasimaitinti. Taip vargšė Prezidentė 
rankioja šitokius trupinius, ir kuo daugiau jų turės, tuo mažiau 
ją kankins alkis. 

Be to, jei gerai pažįstate jos patikėtinę, tai neabejokite, kad 
kiekviename laiške būna bent jau trumpas pamokslas ir visko, 
kas tik jai atrodo, galėtų pridėti išminties ir sustiprinti dorybę. 
Tai kam vienai suteikinėti priemones apsiginti, o kitai - Jums 
pakenkti ? 

Negalėčiau pasakyti, kad visiškai sutinku su Jūsų nuomone, 
jog pasikeitus patikėtinei patiriate daugiau žalos. Pirmiausia 
ponia de Volanž neapkenčia Jūsų, o neapykanta visada yra įžval- 
gesnė ir išradingesnė už bet kokią draugystę. Ir visas senosios 
Jūsų tetulės padorumas niekada neprivers ką nors bloga pasakyti 
apie savo brangųjį sūnėną, nes dorybėje taip pat yra silpnų vietų. 
Taigi Jūsų baimės pagrįstos visiškai klaidingais stebėjimais. 

Klystate, kad kw0 daugiau moterys sensta, tuo jos darosi gai- 
žesnės ir griežtesnės. Tarp keturiasdešimties ir penkiasdešimties 


metų, kai jos apimtos nevilties mato, kaip vysta jų veidas, ir 

siaubingai įtūžusios įsitikina, jog reikia atsisakyti visų ketinimų 
bei malonumų, jas tebetraukiančių, tai beveik visos pasidaro 
vaidingos ir puritoniškos. Tas ilgokas gyvenimo laikotarpis joms 
reikalingas, kad visiškai pasiruoštų didžiajai aukai, bet kai tai 
įvyksta, jos pasiskirsto į dvi stovyklas. 

Pačią gausiausią sudaro moterys, kurios nieko neturėjo, 
išskyrus patrauklią išvaizdą ir jaunystę, ir jos įpuola į buką 
apatiją, iš kurios išlenda tik vienai kitai kortų partijai ir keletui 
religinių praktikų; jos yra nepaprastai nuobodžios, labai dažnai 
pasidaro bambeklės, kartais šiek priekabios, bet retai kada būna 
piktos. Negali netgi pasakyti, ar tokios moterys yra griežtos: be 
jokių minčių ir jausmų, jos vis kartoja, nieko nesuprasdamos ir 
abejingai, ką tik aplinkui išgirsta, o pačios taip ir lieka visiškos 
menkystos. 

Kitoje stovykloje, žymiai retesnėje, bet iš tikrųjų vertinges- 
nėje, yra moterys, pasižymėjusios tvirtu charakteriu ir vis ieš- 
kojusios protui peno; jos pačios sugeba susitvarkyti gyvenimą, 
nors gamta jau nieko joms nebeduoda, ir pradeda puošti save 
dvasiškai, kaip kažkada rūpinosi savo kūnu. Jų mąstymas yra 
labai sveikas, o protas skvarbus, žaismingas ir subtilus. Savo. 
gundantį žavesį jos pakeičia patraukliu gerumu, o jų mielumas 
su amžiumi tik auga; šitaip jos sugeba net šiek tiek suartėti su 
jaunimu, ir net pasidaro mėgstamos. Be toli joms iki to, - kaip 
Jūs sakote, - pasidaryti gaižioms ir griežtoms, senas įprotis būti 
atlaidžioms, ilgi apmąstymai apie žmogiškąsias silpnybes, ypač 
jaunystės prisiminimai, kas dar riša jas su gyvenimu, paverčia 
jas gal net per daug pakančiomis. 

Ir ką aš noriu pasakyti galiausiai, kad visada ieškodavau senų 


moterų draugijos, nes labai anksti supratau, koks naudingas 

gali būti jų prielankumas, ir nemažai tarp jų sutikau tokių, prie 
kurių simpatijos traukė labiau negu naudos sumetimai. Ir čia aš 
sustosiu, nes dabar taip greitai užsidegate moraliniais dalykais, 
kad bijau, jog galite staigiai įsimylėti savo senąją tetulę ir užsi- 
rausti kartu su ja į kapą, kur jau netrumpą laiką esate pasilaidojęs 
gyvas. Taigi grįžtu prie konkrečių dalykų. 

Nors ir esate susižavėjęs ta savo mokinuke, negalėčiau 
patikėti, kad ji užimtų kokią nors vietą rimčiausiuose sumany- 
muose. Ji pakliuvo Jums po ranka ir ją paėmėte, nagi, puiku! 
Bergi tai negali būti stiprus polinkis. Jūs netgi nesugebėjote, 
tiesą pasakius, jos visiškai užvaldyti ir tegalite naudotis vien 
jos kūnu! Nekalbu jau apie jos širdį, neabejoju, kad Jums tas 
visiškai nerūpi, bet ir jos mintys užimtos ne Jumis. Nežinau, ar 
tai pastebėjote, bet to įrodymas yra paskutinysis laiškas, kurį 
ji man parašė; persiunčiu jį Jums, kad pats galėtumėte spręsti, 
nes kai kalba apie Jus, tai visur vadina poxu de Valmonu, o visos 
mintys, netgi tos, kurias Jūs sukeliate, susieina į Danseni, tik jo 
nevadina „ponu“, visur matome tik Danseni. Šitaip jį išskiria iš 
visų kitų ir netgi atsiduodama Jums artumą jaučia tik jam. Jeigu 
Jums toks meilės užkariavimas atrodo viliojantis, jei tie malo- 
numai, kurių gaunate, Jus taip traukia, tai tikrai esate kuklus ir 
nereiklus žmogus! Jei norite ją išsaugoti, tai tiek jau to, sutinku, 
tai netgi atitinka mano sumanymus. Bet man atrodo, kad dėl 
to neverta kvaršinti sau galvos nė keliolikos minučių; užtenka 
išlaikyti tam tikrą įtaką ir jai neleisti, pavyzdžiui, susitikti su 
Danseni, kol nesugebėjote priversti nors kiek primiršti jį. 

Prieš palikdama Jus ramybėje ir pereidama prie savo reikalų, 
dar noriu pasakyti, kad tas būdas, kurio sumanėte griebtis, tai 


yra, liga, yra gerai žinomas ir plačiai naudojamas. Išties, Vikon- 

te, koks esate neišradingas! Aš taip pat retkarčiais kartojuosi, 
kaip tuoj pamatysite, bet stengiuosi viską paįvairinti detalėmis 
ir mane pateisina — visų pirma, sėkmė. Taigi noriu dar kartą 
išbandyti laimę ir pasinerti į naują nuotykį. Suprantu, kad tai 
nedidelis pasiekimas ir nedaug iš to garbės, tačiau tai šioks toks 
prasiblaškymas, o aš tiesiog mirštu iš nuobodulio. 

Nežinau kodėl, bet po nuotykio su Prevanu Belrošas pasi- 
darė tiesiog nepakeliamas. Jis taip rodo savo dėmesį, švelnumą, 
garbinimą, kad daugiau nebegaliu ištverti. Jo įniršis pirmą 
akimirką man pasirodė labai žaismingas, bet vis dėlto reikėjo 
jį apraminti, nes tai, ką jis sumanė daryti, mane paprasčiausiai 
sukompromituotų, tačiau nebuvo jokių būdų galutinai jį atvesti 
į protą. Todėl pradėjau jam rodyti daugiau meilės, kad galėčiau 
lengviau su juo susitvarkyti, bet jis viską priėmė pernelyg rimtai 
ir dabar be perstojo erzina tuo savo perdėtu susižavėjimu. Ypač 
išskirčiau tą tiesiog siutinantį besąlygišką pasitikėjimą manimi 
ir įsitikinimą, kad nuo šiol jam turėsiu priklausyti amžinai. Jau- 
čiausi tikrų tikriausiai pažeminta. Kaip mažai mane vertina, jei 
manosi, kad pakankamai nusipelno, jog mane pririštų! Ir kaip 
jam galėjo paskutiniu metu šauti į galvą, kad niekada nieko, 
išskyrus jį, nesugebėčiau pamilti ? Oi, prireikė viso mano apdai- 
rumo, kad tą patį akimirksnį jam neišpasakočiau, kaip viskas 
yra iš tikrųjų. Štai, tik pažiūrėkite, šis maloningas ponas nori 
išskirtinių teisių! Sutinku, kad jis gražiai sudėtas ir gan dailaus 
veido, bet viską bendrai paėmus jis meilėje tėra tik automatas. 
Taigi lemtinga valanda išmušė, ir mums laikas skirtis. 

Jau dvi savaitės, kai pakaitomis išbandau tai šaltumą, tai 
užgaidas, tai blogą nuotaiką, tai vaidus, bet užsispyręs tipas taip 


lengvai nepaleidžia iš rankų grobio, todėl reikia imtis kokių 

nors paveikesnių priemonių, taigi aš jį nusivešiu į savo kaimą. 
Išvykstame poryt. Sa mumis važiuos keletas pašalinių, bet ne 
itin įžvalgių Žmonių, todėl galėsime pasinaudoti laisve lyg bū- 
tume visiškai vieni. Ten aš jį tiek perkrausiu meile ir švelnumu, 
mes ten gyvensime išimtinai tik vienas dėl kito, ir galiu lažintis, 
kadjis labiau už mane trokš, jog pagaliau ateitų galas tai išvykai, 
ir tai net būtų neapsakoma laimė; ir jei jam būsiu įgrisusi mažiau 
negu jis man, tai galėsite net kalbėti, ir neprieštaraučiau, kad 
tuose dalykuose nusimanau ne ką geriau už Jus. 

O dingstis tokiam pasitraukimui — tai reikalas rimtai susi- 
rūpinti ta savo didžiąja byla, kurioje teismo posėdis pagaliau 
paskirtas žiemos pradžiai. Man iš tiesų labai palengvėjo, nes 
iš tikrųjų baisu, jei visas tavo turtas pakibęs ore. Nerimauju ne 
dėl paties teismo proceso, pirmiausia aš esu teisi, kaip užtikrina 
visi advokatai, ir net jei viskas būtų atvirkščiai, vadinčiau save 
tikriausia nevykėle, jei nesugebėčiau laimėti bylos, kai mano 
ieškovai — vos keletas mažamečių bei jų nukaršęs globėjas! Bet 
tokiuose svarbiuose reikaluose negalima pamiršti nė menkiau- 
sios smulkmenos, todėl kartu į kaimą vežuosi ir abu advokatus. 
Arne linksma kelionė nusimato? Ir jeigu tai padės man laimėti 
bylą bei nusikratyti Belrošo, tai nebus gaila sugaišto laiko. 

O dabar, Vikonte, atspėkite, kas taps jo įpėdiniu; statau šimtą 
luidorų virš. Tiek to! Lyg nežinočiau, kad apskritai nesugebate 
ką nors atspėti. Na gerai, tai Danseni. Jūs apstulbęs, ar ne? Juk 
dar tiek nenusiritau, kad užsiimčiau tik vaikų auklėjimu! Bet jis 
vertas, kad išskirčiau, nes yra sukaupęs visą jaunystės žavesį be 
jos lengvabūdiškumo. Labai santūrus draugijoje, todėl niekam 
nekils jokių įtarimų, ir kai lieki su juo akis į akį, tai su tokiu 


bendrauti labai malonu. Kol kas tarp mudviejų nieko tokio 

nebuvo, esu tik jo patikėtinė; berods pastebiu, kad po draugystės 
priedanga slepiamas labai stiprus potraukis man, ir jaučiu, kaip 
man pačiai norisi užsiimti juo. Būtų labai gaila, jei tas minties 
ir jausmų subtilumas būtų paaukoti ir atbuktų šalia tos maža- 
metės kvaišos Volanž! Tikiuosi, kad jis klysta galvodamas, jog 
ją myli, juk ji to nė trupinėlio neverta! Aš visai nepavydžiu, bet 
jam tai būtų tikra mirtis, ir noriu jį tik apsaugoti. Taigi prašau, 
Vikonte, rimtai užsiimkite, kad jis negalėtų susitikti su s2v0 
Sesile (jam dar išlikęs tas kvailas įprotis šitaip ją vadinti). Bet 
pirmasis potraukis yra toks stiprus, kad net įsivaizduoti negali, 
ir aš dėl nieko nebūsiu tikra, jei dabar su ja pasimatys, ypač kai 
šalia nebus manęs. Kai tik sugrįšiu iš kaimo, tai viskuo užsiimsiu 
pati, ir pati už viską prisiimsiu atsakomybę. 

Jau buvau nusprendusi pasiimti jaunuolį kartu, bet atsisakiau 
tos minties grynai iš atsargumo, vis dėlto prisibijojau, kad jis ko 
nors nepastebėtų tarp manęs ir Belrošo, ir įpulčiau į tikriausią 
neviltį, jei jam kiltų bent menkiausias įtarimas dėl to, kas iš 
tiesų vyksta. Tegu bent jo vaizduotėje išliksiu tyra ir be jokios 
dėmelės, tokia, kokia ir turėčiau būti, kad būčiau jo verta. 


Paryžius, 17** m. spalio 1S-oji 

Prezidentė de Turvel - poniai de Rozmond 


Brangioji mano drauge, aš tiesiog siaubingai nerimauju ir 
net nežinodama, ar turėsite man jėgų atsakyti, negaliu ištverti 
nepradėjusi Jūsų klausinėti. Pono de Valmono būklė, kuriai, 
kaip sakote, nėra jokio pavojaus, vis dėlto man nekelia tokio 
pasitikėjimo, kokį jaučiate Jūs. Ne taip jau reta, kad melancholija 
ir pasibjaurėjimas pasauliu būna kokios nors rimtos artėjančios 
ligos požymiai; kaip kūno, taip ir dvasinės kančios sukelia vie- 
natvės poreikį, ir labai dažnai pasmerkiame dėl nesugyvenamo 
būdo tą, kurio reikia gailėtis kaip ligonio. 

Man atrodo, kad vertėtų su kuo nors pasitarti. Kaipgi Jūs, 
pati būdama ligonė, neturite šalia gydytojo? Maniškis, kuris 
šįryt pas mane lankėsi, ir neslėpsiu nuo Jūsų, netiesiogiai su juo 
pasikonsultavau, laikosi nuomonės, kad žmonėms, kurie iš pri- 
gimties yra aktyvūs, į tokio pobūdžio staigiai prasidėjusią apatiją 
niekada negalima žiūrėti aplaidžiai; kaip jis man dar pasakė, kad 
ligos nepasiduoda gydymui, jei to nepadaroma laiku. Tai kam 
rizikuoti sveikata žmogaus, kuris Jums toks brangus? 

O man kelia didžiausią nerimą tai, kad aš jau keturios dienos, 
kaip negaunu iš jo jokių naujienų. Dieve mano! Ar tik neap- 
gaudinėjate manęs dėl jo būklės? Kodėl jis man staiga nustojo 
rašyti? Jei tik dėl to, kad aš užsispyrusiai siųsdavau jo laiškus 
atgal, tai tokį sprendimą jis būtų priėmęs anksčiau. Nors ir 


netikėtum nuojautomis, bet mane kelias dienas apėmęs toks 

liūdesys, kad net siaubas apima. Ak! Galbūt esame didžiulės 
nelaimės išvakarėse! 

Jūs nepatikėsite, ir man gėda sakyti, kokia esu nusiminusi, 
kad negaunu laiškų, nors ir atsisakydavau juos skaityti. Bent 
jau buvau tikra, kad jis apie mane galvoja! Ir gaudavau nors 
kokį ženklą iš jo. Aš jų nearplėšdavau, tų laiškų, bet verkdavau 
į juos žiūrėdama, tik ašaros pasidarydavo malonesnės, ir man 
palengvėdavo, ir vien jos šiek tiek prasklaidydavo tą slogią 
nuotaiką, kuri neapleidžia nuo pat išvažiavimo. Meldžiu Jus, 
mano atlaidžioji drauge, parašyti man, kai tik galėsite, o iki to 
laiko pasirūpinkite, kad kiekvieną dieną gaučiau naujienų iš 
Jūsų ir iš jo. 

Pastebėjau, kad būtent Jums neparašiau nė žodžio, betgi 
žinote mano jausmus, mano begalinį prisirišimą, mano di- 
džiausią dėkingumą už tokią jautrią Jūsų draugystę; ir atleisite 
man tą susijaudinimą, mane apėmusį, mirtinas mano kančias, 
tą siaubingą kamavimąsi, kai bijaisi nelaimių, kurių priežastis 
tikriausiai esu pats. Dieve didis! Ši į neviltį varanti mintis 
mane tiesiog persekioja ir drasko širdį; tik šitos nelaimės man 
betrūko, ir jaučiu, kad vien tam gimiau, jog visas įmanomas 
bėdas patirčiau. 

Sudie, mano brangioji drauge, mylėkite mane, gailėkitės 
manęs. Ar gausiu šiandien iš jo laišką? 

Vikontas de Valmonas - markizei de Mertej 


Tiesiog nesuvokiamas dalykas, mano mieloji drauge, kai 
užtenka tik kur nors toliau išvažiuoti, ir nustojame vienas kitą 
suprasti. Kai dar buvau šalia Jūsų, atrodo, gyvenome tais pačiais 
jausmais, mūsų požiūriai atitiko; ir štai dabar, kada praėjo trys 
mėnesiai, kai Jūsų nebematau, mūsų nuomonės nebesutampa 
nė vienu klausimu. Kas gi iš mudviejų teisus? Žinoma, Jūs į tai 
atsakytumėte nė kiek neabejodama, bet aš, būdamas kur kas 
išmintingesnis, kur kas mandagesnis, vis dėlto nesiryžtu. Aš 
paprasčiausiai atsakysiu į Jūsų laišką ir tiesiog išdėstysiu viską 
apie savo elgesį. 

Pirmiausia dėkoju už patarimus, ką turėčiau daryti dėl tų 
gandų, kurie jau sklando aplink mane, bet aš visiškai tuo nesi- 
rūpinu, nes esu įsitikinęs, kad greitai sugebėsiu juos nutildyti. 
Būkite rami, viešumoje pasirodysiu kupinas šlovės kaip niekada, 
taigi dar daugiau vertas Jūsų. 

Tikiuosi, kad tam tikra prasme man bus įskaičiuotas ir nuo- 
tykis su mažąja Volanž, kas tik Jums atrodo visiškas menkniekis: 
lygvisai nieko nereikštų per vieną vakarą atmušti merginą iš jos 
mylimojo, pasinaudoti ja kiek tik lenda kaip nuosavu daiktu, 
ir visa tai be menkiausių sunkumų; gauti iš jos tai, ko ne visada 
drįstama reikalauti iš merginų, kurioms tai yra amatas; ir tai nė 
kiek netrikdant jos tyros meilės, ir tai be jokio nepastovumo ir 


neištikimybės, nes iš tiesų aš visiškai neužvaldau jos minčių! 

Ir kai tik ta savotiška užgaida praeis, grąžinsiu ją į mylimojo 
glėbį, taip sakant, jai nieko net nepastebėjus. Ar tai jau toks 
paprastas reikalas? Patikėkite manimi, jei jau ji praėjo per mano 
rankas, tai pradmenys, kuriuos gavo iš manęs, ims tobulėti, ir 
galiu išpranašauti, kad drovioji mokinukė pradės rodyti tokią 
iniciatyvą, jog mokytojui bus tik garbė. 

Tiems, kuriems labiau patinka herojinis žanras, paleisiu į 
sceną Prezidentę, visuotinai pripažintą dorybės pavyzdį, ger- 
biamą net didžiausių palaidūnų, kurią suvilioti iki šiol niekam 
net mintis nešaudavo į galvą! Sakau, parodysiu ją kaip moterį, 
pamiršusią savo pareigas ir dorovę, aukojančią reputaciją ir 
dvejus metus santuokinio gyvenimo ištikimybėje, atlekiančią 
manęs maldauti laimės man patikti, apsvaigusią nuo palaimos 
mane mylėti ir manančią, kad šitos aukos pakankamai atly- 
gintos tik vienu žodeliu, vienu žvilgsniu, ką dar neaišku, ar 
pavyks pasiekti. Padarysiu dar daugiau: aš ją pamesiu; vadinasi, 
visiškai nepažįstu šios moters, jei šalia jos kada nors atsiras man 
įpėdinis. Ir ji atsispirs paguodos poreikiui, malonumo įpročiui 
ir keršto troškimui. Taigi ji gyvens tik dėl manęs, ir nesvarbu, 
ar tas jos kelias būtų ilgas, ar trumpas, niekas, išskyrus mane, 
negalės nuleisti ar pakelti užkardos. Vienąsyk iškovojęs tokią 
šlovę, varžovams pasakysiu: „Matote mano darbą, tai suraskite 
mūsų amžiuje dar vieną tokį egzempliorių!“ 

Paklausite, iš kur toks mano perdėtas pasitikėjimas? Ogi 
tas dalykas, kad jau kokia savaitė, kai viską žinau apie savo 
Gražuolę, ji, tiesa, neišpasakojo savo paslapčių, aš jas tiesiog 
pasigriebiu. Dviejuose laiškuose poniai de Rozmond viskas 
buvo pakankamai aiškiai išdėstyta, o kitus jau galėsiu skaityti 
vien iš smalsumo. Kad ją laimėčiau, man tereikia vien susitikti, 


o visi būdai jau apgalvoti. Teliks tik iškart paleisti į darbą. 

Jums įdomu, manau?.. Bet ne, už tai, kad netikite mano 
išradingumu, aš Jus nubausiu daugiau nieko nesakydamas. Ir iš 
tiesų nusipelnote, kad atsakyčiau Jums savo pasitikėjimo, bent 
jau dėl šito nuotykio; ir iš tiesų, jei ne tas malonus atlygis už 
laimėjimą, prie ko esate pririšta, daugiau su Jumis net nesikal- 
bėčiau, matote, kaip esu supykęs. Vis dėlto puoselėdamas viltį, 
kad pasitaisysite, pasitenkinsiu šia lengva nuobauda ir vėl pasi- 
darysiu atlaidesnis, kad trumpam pamirščiau savo grandiozinius 
sumanymus ir kartu su Jumis aptarčiau jūsiškius. 

Taigi Jūs kaime, nuobodžiame kaip pats nuobodulio jausmas 
ir nykiame kaip pati ištikimybė! O vargšas Belrošas! Jums ne- 
užtenka, kad girdote jį iš užmaršties šaltinio, dar paskiriate jam 
kankinimus! Kaipjis laikosi? Ar gerai pakelia meilės šleikštulį ? 
Labai norėčiau, kad po viso šito jis dar labiau prie Jūsų prisirištų; 
man tiesiog įdomu sužinoti, kokius dar veiksmingesnius vaistus 
sugebėtumėte panaudoti. Man nuoširdžiai Jūsų gaila, kad turė- 
jote griebtis tokių būdų. Aš vos vieną kartą gyvenime naudojausi 
meile kaip priemone. Bet tam buvo rimtas pagrindas, nes tai 
atsitiko su Grafiene de ***; ir dvidešimt kartų pabuvus jos glėbyje 
man vis knietėjo pasakyti: „Ponia, atsisakau vietos, kurią taip 
siekiau gauti, netgi leiskite man palikti tą, kurią dabar turiu“ Ir 
iš visų moterų, kurias esu turėjęs, šita yra vienintelė, kai jaučiu 
malonumą pasakęs prie ją ką nors bloga. 

O štai Jūsų paskatos man atrodo kaip reta juokingos; taigi 
buvote visiškai teisi sakydama, kad niekada neįspėsiu, kas taps 
Belrošo įpėdiniu. Ką! Tai čia dėl Danseni užsikrovėte šitokį 
vargą! Et, mano brangioji drauge, leiskite jam dievinti žyrąją 
Sesilę ir nesikompromituokite vaikiškais žaidimais! Leiskite 


mokinukams ugdytis šalia aukliy, ir tegu užsiima su pensionatų 

auklėtinėmis nekaltais žaidimais. Nejaugi užsiversite ant kupros 
naujoką, kuris nežinos, nei kaip Jus paimti, nei sugebės Jūsų 
palikti, ir visa tai reikės už jį padaryti? Rimtai Jums sakau, ne- 
pritariu tokiam pasirinkimui ir, kad ir kokioje gilioje paslaptyje 
tai pasiliktų, bent jau mano akyse ir savo sąžinės akivaizdoje 
liksite pažeminta. 

Sakote, kad pradedate jausti jam stiprų potraukį, betgi Jūs 
paprasčiausiai pati save tikrų tikriausiai apgaudinėjate, ir aš, at- 
rodo, suradau klaidos priežastį. Tas pažymėtinas pasibjaurėjimas 
Belrošu Jus apėmė tuo metu, kai prasidėjo vyrų nepriteklius ir 
visame Paryžiuje nebuvo jokio kito pasirinkimo, o Jūsų perne- 
lyg laki vaizduotė sustojo ties pirmu pasitaikiusiu objektu. Bet 
pagalvokite, kad sugrįžusi galėsite pasirinkti iš tūkstančio, ir 
jei atidėdama savo pasirinkimą bijote įpulti į neveiklumą, tai 
aš pats siūlausi suteikti Jums pramogų laisvalaikiui. 

Jums sugrįžus, visi mano svarbiausi reikalai vienokiu ar kito- 
kiu būdu jau bus sutvarkyti ir nei mažoji Volanž, ir netgi Prezi- 
dentė tikrai nevaržys manęs tiek, kad negalėčiau pabendrauti 
su Jumis vos tik užsinorėsite. Galbūt tuo metu jau perduosiu 
mažąją mergaitę į jos diskretiško mylimojo rankas. Kad ir ką 
sakytumėte, niekada nesutiksiu, kad pasismaginimuose su ja 
nėra nieko pažrauklaus, nes man kilo sumanymas, idant ji visą 
gyvenimą puoselėtų mintį, jog esu pats geriausiais iš visų vyrų, 
ir dėl jos sukūriau tokią bendravimo kalbą, kurios tono ilgiau 
jau nebegalėčiau palaikyti be žalos savo sveikatai, ir dabar mane 
sieja tik tokie rūpesčiai, kurie neišvengiami šeimyniniuose 
reikaluose... 

Ar supratote mane? Dabar laukiu tik antrojo periodo, kad 
mano viltis pasitvirtintų ir įsitikinčiau, jog visi mano sumanymai 


pavyko. Taip, mano mieloji drauge, jau pasitvirtino pirmieji 

požymiai, kad mano mokinės vyras nenumirs be palikuonių, 
o Žerkurų namų galva taps jaunesnysis Valmonas. Bet leiskite 
man užbaigti šitą istoriją, kaip išneša mano galva, pagaliau ir 
ėmiausi šito tik maldautas Jūsų. Geriau pagalvokite, kas bus, 
jei dėl Jūsų kaltės paaiškės, kad Danseni yra nepastovus, ir visas 
šios istorijos pikantiškumas pranyks. Įvertinkite pagaliau, jei 
jau siūlau vietoj jo savo pamainą šalia Jūsų, tai dėl to, kaip man 
atrodo, kad turiu į tai ir kažkokių teisių. 

Aš taip juo pasikliauju, kad nepabijojau pasipriešinti Jūsų 
sumanymams ir pats savo valia prisidėjau prie švelniojo įsimy- 
lėjėlio aistros sustiprinimo pirmajam ir brangiausiam jo pasi- 
rinkimo objektui. Aptikęs vakar Jūsų globotinę berašant jam 
laišką, atitraukiau nuo šito mielo užsiėmimo, kad pakeisčiau 
kitu, dar mielesniu, po šito paprašiau leisti pasižiūrėti į rašinį; 
atradęs, kad stilius pernelyg šaltas ir suvaržytas, išaiškinau, kad 
šito neužtenka paguosti mylimajam, ir prikalbinau parašyti 
kitą laišką, kurį pats padiktavau; kiek tik sugebėdamas geriau 
pamėgdžiojęs jos padrikus svaičiojimus pabandžiau pakaitinti 
jaunuolio meilę aiškesnėmis viltimis. Mažoji būtybė buvo 
neįsivaizduojamai sužavėta, kaip pati pasakė, kad sugeba taip 
puikiai išsisakyti, ir nuo šiol susirašinėjimas yra patikėtas man. 
Argi aš nieko gero nedarau tam Danseni? Tapau vienu metu 
ir jo draugu, ir jo patikėtiniu, ir jo varžovu, ir jo mylimąja! Ir 
netgi šią akimirką darau jam paslaugą apsaugodamas nuo tų 
pavojingų ryšių su Jumis, taip, neabejotinai pavojingų, nes 
Jus turėti ir prarasti - tai nusipirkti akimirką laimės amžinų 
kančių kaina. 

Sudie, mano mieloji drauge, sukaupkite drąsą kuo greičiau 


atsikratyti Belrošo. Palikite Danseni, kur buvęs, ir pasiruoškite 

vėl atgauti, o man iš naujo suteikti tuos mielus mūsų pirmojo 
ryšio malonumus. 

P S. Sveikinu Jus su pirmuoju didžiojo proceso teismo 
posėdžiu. Būčiau labai patenkintas, jei šitas laimingas įvykis 
išsipildytų mano viešpatavimo metu. 

Ševaljė Danseni - Sesilei Volanž 


Šįryt ponia de Mertej išvyko į kaimą, šitaip, mano žavioji 
Sesile, netekau ir to paskutinio malonumo, kurį dar turėjau, 
kai mes išsiskyrėme — tai visą laiką su mano ir Jūsų drauge 
kalbėtis apie Jus. Jau kurį laiką ji leidžia, kad taip vadinčiau, ir 
pasinaudojau ta malone ilgiau neraginamas, nes man atrodė, 
kad per ją labiau suartėju su Jumis. Dieve mano, kokia miela 
yra ši moteris ir kokio malonaus žavesio ji suteikia draugystei! 
Atrodytų, kad šis kilnus jausmas tik dar pagražėja ir sustiprėja 
nuo to, ko ji negali skirti meilei. Jei žinotumėte, kaip ji Jus myli, 
kaip jai malonu išgirsti, kai kalbu apie Jus!.. Kaip tik tai mane 
taip stipriai traukia prie jos. Kokia laimė, kad galiu gyventi vien 
tik dėl judviejų pereinant nuo meilės saldybės prie draugystės 
mielumo, paskirti tam visą savo egzistavimą, būti kažkuria 
prasme sąlyčio tašku judviejų tarpusavio prisirišime ir visą laiką 
jausti, kad rūpindamasis laime vienos, iš tikrųjų tuo pat metu 
tą darai ir kitai! Mylėkite, dar stipriau mylėkite, mano žavioji 
drauge, tą nuostabią moterį. Ir tas mano prisirišimas prie jos 
įgaus tik dar daugiau vertės, jei pajusite tą patį. Nuo tada, kai 
patyriau visą tos draugystės žavesį, trokštu, kad ir Jūs tai išmė- 
gintumėte. Džiaugsmai, kuriais negaliu pasidalyti su Jumis, man 
atrodo kažkokie pusiniai. Taip, mano Sesile, norėčiau apgaubti 
Jūsų širdį pačiais švelniausiais jausmais, ir kad toks impulsas 
suteiktų Jums laimės pojūtį, ir manyčiau, kad tegaliu grąžinti 


vien dalį tos palaimos, kurią gaunu iš Jūsų. 

Tik kodėl šie nuostabūs sumanymai tėra mano vaizduotės 
chimeros, o tikrovė kaip tyčia atneša man skausmingų ir nesi- 
baigiančių netekčių? Ir tos vilties, kurią suteikėte, kad galėsiu 
pamatyti Jus kaime, dabar jau, akivaizdu, turėsiu atsisakyti. O 
vienintelė mano paguoda, kad ta viltis mane tikina, jog Jums tai 
padaryti neįmanoma. Bet Jūs pati netgi pamirštate tai pasakyti, 
dėl to paliūdėti kartu su manimi! Ak! Sesile, Sesile, aš tikiu, 
kad mane mylite visomis savo sielos išgalėmis, tik Jūsų siela ne 
tokia liepsninga kaip mano! Kodėl neaš turiu įveikti šias kliūtis ? 
Kodėl negaliu vietoje Jūsų paaukoti savo interesų? Ir aš greitai 
Jums įrodyčiau, kad meilei nieko nėra neįmanomo. 

| Jūs man netgi nepasakote, kada turėtų pasibaigti tas bai- 
susis išsiskyrimas, o čia galbūt galėčiau Jus pamatyti, ir Jūsų 
nuostabių akių žvilgsnis atgaivintų mano sugniuždytą sielą, jų 
jautri išraiška paguostų mano širdį, kuriai bent retkarčiais taip 
šito reikia. Atleiskite, mano Sesile, šitie nuogąstavimai tikrai 
jokie įtarimai. Tikiu Jūsų meile, tikiu Jūsų širdies pastovumu. 
Ak! Būčiau pernelyg nelaimingas, jei tuo suabejočiau. Bet tiek 
kliūčių! Ir vis naujos! Mano drauge, aš esu liūdnas, labai liūdnas. 
Atrodo, kad po ponios de Mertej išvažiavimo atgijo visų mano 
nelaimių skauduliai. 

Sudie, mano Sesile, sudie, mano karštai mylimoji. Pagal- 
vokite, kad Jūsų mylimasis liūdi, ir Jūs vienintelė galite jam 
sugrąžinti laimę. 

Sesilė Volanž - ševaljė Danseni 


(Padiktuotas Valmono) 


Nejaugi Jums atrodo, mano gerasis drauge, kad būtinai 
reikia mane barti, idant pasidaryčiau liūdna, jei ir taip žinau, 
jog esate nusiminęs? Nejaugi suabejojote, kad aš lygiai taip pat 
nesikankinu dėl visų Jūsų vargų? Kenčiu dėl visų Jūsų bėdų, 
kurios kyla dėl manęs, ir netgi dar daugiau, kai matau, kad Jūs 
man toks neteisingas. O! Tai labai negerai. Puikiai suprantu, 
kodėl supykote, nes abu pastaruosius kartus, kai prašėtės čia 
atvykti, aš Jums neatsakiau, tik ar taip paprasta būtų atsakyti ? 
Ar galvojate, kad aš nežinau, jog tai, ko iš manęs norite, yra labai 
nepadoru:? Ir vis dėlto, jei man net iš taip toli sunku Jums to 
atsakyti, kas būtų, jei atsirastumėte šalia? Paguosčiau Jus vienai 
akimirkai, bet pati turėčiau graužtis visą gyvenimą. 

Matote, nieko nuo Jūsų neslepiu, bet štai tokie mano su- 
metimai, apie viską spręskite pats. Galbūt ir padaryčiau tai, ko 
manęs prašote, jei ne tai, apie ką Jums jau sakiau: tas ponas de 
Žerkuras, dėl kurio ir atsiranda visa mūsų graužatis, atvyksta 
dar ne taip greitai; Mama rodo man vis daugiau palankumo, 
ir aš savo ruožtu stengiuosi jai būti kuo meilesnė, nes kas žino, 
ką galėčiau iš jos gauti? Ir jei mes galėtume būti laimingi be 
jokių priekaištų man, ar šitaip nebūtų geriau? Jei tikėtum 
tuo, ką girdėdavau kalbant, tai vyrai kur kas mažiau myli savo 


žmonas, jei iki vestuvių buvo jas pernelyg smarkiai įsimylėję. 

Ir šita baimė sulaiko mane labiau už viską. Drauge mano, argi 
nesate tikras, kam iš tikrųjų priklauso mano širdis, ar laikas iš 
tiesų taip skubina? 

Paklausykite, pažadu Jums, jei tik man nepavyks išvengti 
tų nelemtų vedybų su ponu de Žerkuru, kurio nekenčiu dar 
nepažinodama, tai niekas nesulaikys manęs būti Jūsų, ką tikrai 
padaryčiau, net prieš vestuves. Man svarbu, kad mane mylėtu- 
mėte tiktai Jūs ir matydamas mano netikusį elgesį žinotumėte, 
jog tai ne iš blogos valios, o visa kita man nieko nereiškia, tik 
pažadėkite mylėti mane kaip iki šiol. Bet, mano bičiuli, kol kas 
leiskite man veikti kaip anksčiau ir nereikalaukite iš manęs tokių 
dalykų, kai yra rimtų sumetimų to nedaryti, nes man vis dėlto 
labai sunku Jums atsakyti. 

Taip pat norėčiau, kad ponas de Valmonas taip uoliai ne- 
tarpininkautų Jums, nes tai dar labiau gildo mano širdgėlą. O! 
Galiu užtikrinti, kad turite tikrai gerą draugą! Jis viską daro taip, 
kaip darytumėte Jūs. Bet sudie, mano brangus drauge; rašyti 
Jums pradėjau labai vėlai ir jau praslinko nemažas tarpas šios 
nakties. Einu gulti, nes reikia atsiimti už prarastą laiką. Bučiuoju 


Jus, tik daugiau nebarkite manęs. 

Ševaljė Danseni - markizei de Mertej 


Jei tikėčiau kalendoriumi, mano mieliausioji drauge, tai te- 
praėjo dvi dienos, kai Jūsų nėra, bet jei tikėčiau širdimi, tai jau 
kokie du šimtmečiai. Juk Jūs pati sakėte, kad visada reikia tikėti 
savo širdimi; taigi pats laikas, kad sugrįžtumėte, o Jūsų reikalai 
jau seniai turėtų būti užbaigti. Ir kaipgi Jūs galite reikalauti, 
kad domėčiausi teismo procesu, pralaimėtas jis ar laimėtas, o 
man vis vien tenka mokėti liūdesio išlaidas už išsiskyrimą su 
Jumis. Oi, kaip norėčiau su Jumis pasibylinėti! Ir kaip graudu, 
kad turiu pakankamą juridinį pagrindą būti nepatenkintas, tik 
negaliu pareikšti į tai teisių! 

Argi ne pati tikriausia neištikimybė, ne juodžiausia išdavys- 
tė - palikti savo draugą kažkur toli, jei įpratinote jį nežengti ir 
žingsnio be Jūsų? Kad ir kiek tartumėtės su savo advokatais, jie 
neatras pateisinimo šiam piktavališkam aktui; be to, jie sugeba 
pateikti tik argumentus, o to visai nepakanka atsakyti į jausmų 
ieškinį. 

Nors Jūs man tvirtinote, kad vien iš proto argumentų pa- 
skatų išvykote į šią kelionę, tai iš tikrųjų tik mane sukiršinote 
su protu. Aš išvis nenoriu daugiau jo klausytis, ypač kai jis liepia 
Jus pamiršti. Nors šitas argumentas vis dėlto labai protingas, 
į jį iš tikrųjų nebūtų taip sunku įsiklausyti, kaip galėtų Jums 
pasirodyti. Užtektų atsisakyti įpročio galvoti apie Jus, ir niekas 


čia, užtikrinu, daugiau Jūsų nebeprimintų. 

Betgi mūsų pačioms gražiausioms moterims, kurias vadina 
ir žavingiausiomis, taip toli iki Jūsų, kad tai būtų tik itin blan- 
kus atspindys. Manau, kad įgudusi akis kuo daugiau iš pradžių 
pamato panašumų, tuo daugiau vėliau pastebi skirtumų: kad 
ir ką tik jos darytų, kad ir kaip stengtųsi parodyti, ką sugeba, 
joms trūks tik vieno - būti Jumis, bet tai ir yra tikrasis žavesys. 
Nelaimei, kai dienos tokios ilgos ir vienintelis užsiėmimas yra 
oro pilių statyba, tai tarp jų apsigyvena chimera; po truputį 
vaizduotė įsidega, juk reikia išgražinti savo kūrinį, sudedi į jį 
viską, kas tik tau galėtų patikti, ir pagaliau pasieki tobulybę; ir 
štai Čia atvaizdas tave grąžina prie originalo, ir nustembi įsiti- 
kinęs, kad visą laiką tegalvojai vien apie Jus. 

Štai šią akimirką esu pasidavęs tokiai klaidinančiai apgaulei. 
Galbūt Jums atrodo, kad čia vien dėl Jūsų ėmiausi rašyti laišką? 
Visiškai ne - tam, kad kaip nors atitrūkčiau nuo Jūsų. Norėjau 
pasakyti šimtus dalykų, kurie neturi nieko bendro su Jumis ir, 
kaip pati puikiai žinote, man yra labai svarbūs, bet kaip tik nuo 
to visiškai atitrūkau. Ir nuo kada gi draugystės žavesys gali ati- 
traukti nuo meilės kerų? Ak! Jei į tai žiūrėtum reikliau, tai man 
būtų galima ir šiek tiek papriekaištauti! Bet - tsss! Pamirškime | 
tą menkutę klaidelę, kad jos vėl nepakartotumėme, ir tegu apie 
tai nežino net mano draugė. 

Tik kodėl gi Jūsų nėra čia, kad man atsakytumėte ir sugrą- 
žintumėte į teisingą kelią, jei pasiklydau, ir pasikalbėtumėte 
apie mano Sesilę bei pridėtumėte, jei įmanoma, man laimės, 
kurią išgyvenu vien dėl minties, kad myliu Jūsų draugę? Taip, 
ką ir slėpti, meilė, kurią ji man įkvepia, tapo dar brangesnė nuo 
to laiko, kai Jūs teikėtės išklausyti mano prisipažinimus. Kaip 


nuostabu atverti Jums savo širdį, o Jūsų širdį užimti savo jaus- 

mais ir ten viską, ką turiu, sudėti! Ir jie man atrodo vis brangesni 
sulig tuo, kiek teikiatės jų priglausti; paskui aš žiūriu į Jus ir 
galvoju: „Štai joje telpa visa mano laimė“ 

Apie savo padėtį nieko nauja taip ir nesužinojau. Paskutinis 
iš jos gautas laiškas stiprina ir palaiko mano viltis, bet kartu ir 
atideda. Bet tos paskatos tokios gražios ir kilnios, kad negaliu 
to nei pasmerkti, nei dėl to nusiskųsti. Galbūt Jums ne visiškai 
aišku, ką rašau, bet kodėl čia Jūsų nėra? Jei draugui gali viską 
pasakyti, tai nesiryžti to parašyti. O meilės paslaptys yra tokios 
lakios, kad negali jų išleisti kaip paukščių. Jei kartais ir leidi joms 
išskristi, tai nereikia paleisti iš akių, turi bent šiek tiek prižiūrėti, 
kaip jos susiranda naują prieglobstį. Ak! Sugrįžkite pagaliau, 
mano mieliausioji drauge, juk pati matote, kad Jūsų buvimas 
čia būtinas. Kaip nors pamirškite tuos tūkstančius protingų 
priežasčių, užlaikančių ten, kur dabar esate, arba išmokykite 
mane gyventi ten, kur Jūsų nėra. 


Turiu garbės būti etc. 

Nors dar jaučiu stiprius skausmus, mano brangioji Gražuole, 
bandau pati rašyti, kad galėčiau su Jumis pasikalbėti apie tai, kas 
Jums taip svarbu. Mano sūnėnas tebėra paskendęs mizantropi- 
joje. Jis kiekvieną dieną atsiunčia kažką pasiteirauti apie mano 
sveikatą, bet pats dar nė karto pas mane neužėjo, kad ir kiek 
jį meldžiau, matau jį tiek, lyg būtų ne čia, o kažkur Paryžiuje. 
Bet šįryt jį sutikau, kur tikrai nelaukiau pamacyti. Jis buvo pilies 
koplyčioje, kur nusileidau pirmą kartą po tos savo skausmingos 
negalios. Ir šiandien sužinojau, kad jau keturios dienos, kai jis 
lankosi mišiose. Duok Dieve, kad taip būtų ir toliau! 

Kai įėjau, jis prisiartino prie manęs ir labai jausmingai pasvei- 
kino su sveikatos pagerėjimu. Kai mišios prasidėjo, aš nutraukiau 
pokalbį, kurį norėjau pratęsti vėliau, bet jis kažkur dingo dar 
nespėjus man prieiti. Neslėpsiu nuo Jūsų, kad jis man pasirodė 
šiek tiek pasikeitęs. Bet, mano brangioji Gražuole, neverskite 
manęs atgailauti dėl pernelyg didelio mano pasitikėjimo Jūsų 
nuomone ir mieliau Jus apvilčiau negu ryžčiausi apgaudinėti. 

Jei mano sūnėnas ir toliau su manimi elgsis taip atšiauriai, tai 
vos man pasidarys geriau, užeisiu su juo pasimatyti tiesiai į jo 
kambarį ir pabandysiu išsiaiškinti tos keistos manijos priežastį, 
prie kurios, manau, šiek tiek ir Jūs prisidėjote. Pranešiu Jums 
viską, ką tik pavyks sužinoti. Dabar palieku Jus, nes daugiau 
nebegaliu krutinti pirštų; be to, jei Adelaidė sužinos, kad rašiau, 
tai bars mane visą vakarą. Sudie, mano brangioji Gražuole. 


Iš... pilies, 17** m. spalio 20-oji 

(Į Feljanų vienuolyną Sent Onorė gatvėje) 


Neturiu garbės Jūsų pažinoti, Pone, bet žinau, kad ponia de 
Turvel visiškai Jumis pasitiki, ir juolab žinau, kaip garbingai 
šis pasitikėjimas užtarnautas. Manau, nepasirodysiu nekuklus 
kreipdamasis į Jus, idant paprašyčiau man labai svarbios paslau- 
gos, iš tikrųjų vertos Jūsų šventos tarnystės, kurioje ir ponios de 
Turvel interesai susiję su manaisiais. 

Mano rankose labai svarbūs dokumentai, kurie tiesiogiai 
skirti jai, ir jų negalima patikėti niekam, tegalėčiau juos perduoti 
tik jai pačiai. Neturiu jokios galimybės jai apie tai pranešti, nes 
yra priežasčių, kurias tikriausiai žinote iš jos, tik man atrodo, kad 
neturiu teisės apie tai su Jumis kalbėti, nes ji atsisakė susirašinėti 
su manimi; šiam sprendimui laisva valia pritariau, ir jis negali 
būti ginčytinas, bet ji negalėjo numatyti kai kurių įvykių, kurių 
taip pat nesitikėjau, nes juos sąveikavo jėgos, kurias turėtume 
pripažinti aukštesnėmis už žmogiškas galias. 

Todėl meldžiu Jus, Pone, pranešti jai apie mano naujus 
sprendimus ir paprašyti leidimo išskirtiniam pasimatymui, kad 
galėčiau, bent iš dalies, išpirkti savo kaltes atsiprašymu ir kaip 
paskutinę auką sunaikinti jos akivaizdoje vienintelius likusius 
klaidos ar kaltės pėdsakus, dėl ko jaučiuosi jai nusikaltęs. 

Ir tik po šitos išankstinės atgailos išdrįsiu prie Jūsų kojų 
sudėti savo gėdingą prisipažinimą apie ilgai trukusius paklydi- 


mus ir melsti Jūsų tarpininkavimo susitaikymui, kuris man ne 

tik dar svarbesnis, bet, deja ir sunkesnis. Ar galiu tikėtis, Pone, 
kad neatsakysite man tokios svarbios ir būtinos paramos? Ir 
palaikysite mane silpną, ir vesite mane nauju keliu, kuriuo taip 
karštai norėčiau eiti, bet raudonuodamas prisipažįstu, kad dar 
negaliu jo atrasti? 

Nekantraudamas laukiu Jūsų atsakymo kaip atgailaujantis 
žmogus, kuris trokšta atitaisyti savo klaidas, ir prašau priimti 
mano dėkingumą bei pagarbą, Jūsų nuolankus etc. 

P S. Suteikiu Jums teisę, Pone, jei atrodys Jums tinkama, 
perduoti visą šio laiško tekstą poniai de Turvel, kurią gerbti 
visą gyvenimą laikysiu savo pareiga ir nenustosiu aukštinti 
Dangaus galybių už tai, kad atsiuntė ją, idant grąžintų mano 
sielą į dorybės prieglobstį, parodant man jaudinantį jos dvasios 
atsivėrimą. 

Gavau Jūsų laišką, mano pernelyg jaunas drauge, bet prieš 
padėkodama turiu Jus dar išbarti ir, įspėju, jei nepasitaisysite, 
nesitikėkite daugiau iš manęs atsakymo. Patikėkite tuo, ką sakau, 
atsisakykite to meilikaujamo tono, kuris tėra paprasčiausias 
žargonas, jeigu jis netampa meilės išraiška. Argi tai draugystės 
stilius? Ne, mano bičiuli, kiekvienas jausmas turi jį atitinkančią 
kalbą, ir jei vartojama kita, tai iškraipoma mintis, kurią norima 
pasakyti. Puikiai suprantu, kad mūsų moterėlės nesugeba išgirsti 
nieko, kas joms sakoma, jeigu tai nėra bent iš dalies išversta į tą 
nuvalkiotą žargoną, bet, prisipažinsiu, maniau, kad nusipelnau, 
jog mane išskirtumėte iš kitų. Esu labai pasipiktinusi, gal net 
labiau negu turėčiau, kad Jūs taip blogai apie galvojote. 

Taigi mano laiške surasite tai, ko trūksta jūsiškiam: nuoširdu- 
mąir paprastumą. Pavyzdžiui, pasakysiu Jums, kad man malonu 
būtų Jus matyti šalia, ir man kelia apmaudą, kai šalia savęs matau 
vien tuos žmones, kurie man nuobodūs, užuot bendravusi su 
tais, kurie man patinka; o Jūs tą patį sakinį išverčiate šitaip: 
išmokykite mane gyventi ten, kur Jūsų nėra; taigi prieinu prie 
išvados, kad kai būsite šalia savo Mylimosios, tai nesugebėsite 
išgyventi, jei ten nebūsiu kaip trečias asmuo. O varge! O dėltų 
moterų, kurioms trūksta tik vieno - būti manimi, tai gal Jums 
atrodo, kad to paties stokoja ir Sesilė? Štai kur nuveda kalba, 


kuria mūsų dienomis taip piktnaudžiaujama, ir ji tampa net 

prastesnė už komplimentinį žargoną, ji pavirsta susirinkimo 
protokolu, kurio tiesiogine prasme tikima tiek pat, kiek krei- 
piniu Jūsų nuolankus tarnas! 

Drauge mano, rašykite tik tam, kad pasakytumėte, ką iš tiesų 
galvojate ir jaučiate, o ne tam, jog nusiųstumėte rinkinį frazių, 
geriau ar prasčiau surašytų pirmame pasitaikiusiame populia- 
riame romane ir be Jūsų pastangų. Tikiuosi, kad nesupyksite dėl 
to, ką Jums sakau, nes mano žodžiuose atrasite tiesiog prastos 
nuotaikos požymių; neneigiu, taip ir yra, bet kad išvengčiau net 
užuominos apie trūkumą, dėl kurio priekaištauju, tai nesakysiu 
Jums, jog šita bloga nuotaika dar suprastėjo galbūt dėl to, kad 
esu toli nuo Jūsų. Man atrodo, kad, viską bendrai imant, Jūs 
man svarbesnis už visą teismo procesą ir abu advokatus kartu 
sudėjus, galbūt net daugiau negu dėmesingasis Belrošas. 

Kaip matote, užuot liūdėjęs dėl išsiskyrimo su manimi iš 
tikrųjų turėtumėte džiaugtis, juk dar niekados nesakiau Jums 
tokių komplimentų. Atrodo, užsikrėčiau Jūsų pavyzdžiu ir 
užėjo noras pažerti meilikavimų; bet ne, man priimtinesnis 
nuoširdumas, nes tik jis paliudija mano atsidavusią draugystę 
ir jos įkvėptą dėmesį Jums. Labai smagu turėti jauną draugą, 
kurio širdį užima kita. Bet tai nėra moterų visuotinai priimtas 
požiūris, o išimtinai mano. Man atrodo, kad kur kas maloniau 
atsiduoti jausmui, kurio neturi baimintis, todėl galbūt net ge- 
rokai per anksti prisiėmiau Jūsų patikėtinės vaidmenį. Betgi Jūs 
renkatės mylimąsias tokias jaunas, kad pirmą kartą gyvenime 
privertėte mane pastebėti, jog imu senti! Labai gerai darote, kad 
rengiatės taip ilgai trunkančiam pastovumui, ir iš visos širdies 
Jums linkiu, jog jis būtų abipusis. 

Ir Jūs teisus, kad pripažįstate vien gražias žr kilnias paskatas, 


kurios, kaip man paaiškinate, ažitolina Jūsų laimę. Užsitęsęs 

pasipriešinimas yra vienintelis nuopelnas tų moterų, kurios 
nesugebės atsilaikyti; ir tai bet kuriai kitai moteriai būtų ne- 
atleistina, išskyrus tokį vaiką, kaip mažoji Volanž, nesugebėti 
išvengti pavojų, apie kuriuos ji užtektinai įspėta, jei jau pati 
drįsta prisipažinti meilėje. Jūs, vyrai, nė menkiausio supratimo 
neturite, kas yra moters dorybė ir kiek tai gali kainuoti, jei ją 
paaukoji! Bent šiek tiek mąstanti moteris turi aiškiai suvokti, 
kad ne vien jos padaryta klaida, bet ir menkiausias silpnumas jai 
yra didžiulė nelaimė, ir nemanau, kad kokia nors moteris tam 
pasiduotų, jei tik sugebėtų nors minutę apie tai pagalvoti. 

Nepradėkite karo prieš tokias mintis, nes jos mane labiausiai 
ir pririša prie Jūsų, ir šitaip mane apsaugote nuo meilės pavo- 
jų; nors iki šiol ir be Jūsų sugebėdavau jiems pasipriešinti, bet 
sutikčiau būti Jums už tai dėkinga bei mylėti dar labiau ir dar 
stipriau. 

Ir su šiuo, mano brangusis riteri, tegu Jus lydi Dievo pagal- 


ba. 

Tikėjausi, mano mieloji dukra, kad pagaliau galėsiu išsklai- 
dyti Jūsų nerimą, bet matau, kad išeina atvirkščiai, turėsiu dar 
labiau Jus nuliūdinti! Bet vis dėlto nusiraminkite, mano sūnėnui 
nėra ypatingo pavojaus, nes negaliu pasakyti, kad jis iš tikrųjų 
būtų ligonis. Tik su juo darosi kažkokie keisti dalykai. Nieko 
negaliu suprasti, bet iš jo kambario išėjau su tam tikru liūdesiu, 
galbūt net šiek tiek išsigandusi ir dabar prikaišioju sau, kad Jums 
tai pasakoju, nors ir negaliu susilaikyti, jog nepasikalbėčiau 
apie tai su Jumis. Štai išsamus pasakojimas apie tai, kas vyko, 
ir galite neabejoti, kad viskas čia tikslu, net jei pragyvenčiau 
dar aštuoniasdešimt metų, neišdiltų įspūdis, kurį man paliko 
ta graudi scena. 

Taigi šįryt užėjau pas savo sūnėną ir atradau jį berašantį, 
apsikrovusį daugybe popierių, atrodė, buvo visiškai pasinėręs į 
darbą. Jis buvo taip užsiėmęs, kad net nepasuko galvos pažiūrėti, 
nors jau stovėjau kambario viduryje. Kai tiktai jis mane pastebė- 
jo, atsikėlė, ir pamačiau, kaip jis bando per pastangas nutaisyti 
ramią veido išraišką; galbūt kaip tik tas dalykas ir patraukė 
mano didžiausią dėmesį. Jis dar nebuvo susišukavęs ir užsidėjęs 
pudros, todėl matėsi, koks išblyškęs ir išsekęs, kaip pasikeitęs 
iš veido. Jo žvilgsnis, kurį prisimename tokį guvų ir žaismingą, 
buvo liūdnas ir prigesęs, taigi tarp mūsų kalbant, nenorėčiau, 


kad pamatytumėte jį tokį, nes vaizdas buvo toks jaudinantis ir 

graudus, jog sukeltų sopulingą gailestį, kas pavojingiau net už 
meilės spąstus. 

Kad ir kaip buvau sukrėsta to, ką pamačiau, vis dėlto pradė- 
jau ramų pokalbį, lyg ničnieko nebūčiau pastebėjusi. Vis dėlto 
iš pradžių paklausiau apie jo sveikatą, ir nors jis nepasakė, kad 
jaučiasi gerai, bet nieko neminėjo apie prastą savijautą. Tada 
pasiskundžiau dėl jo uždarumo, primenančio kažkokią maniją, 
ir pasistengiau, kad mano pastaba skambėtų bent kiek žaismin- 
giau, bet jis tik šaižoku balsu atsiliepė: „Pripažįstu, kad tai dar 
viena mano kaltė, bet ją ištaisysiu kartu su visomis kitomis“ Jo 
išvaizda labiau nei bet kokie žodžiai sutrikdė mano žaismingą 
nusiteikimą, ir pasiskubinau jam paprieštarauti, kad pernelyg 
sureikšmina paprastą draugišką pastabą. 

Toliau mes kalbėjomės labai ramiai. Po kurio laiko jis man 
pasakė, kad jam reikia sutvarkyti vieną reikalą, svarbiausią jo 
gyvenime, todėl labai greitai išvyks į Paryžių; tik aš pabijojau 
spėlioti, mano brangioji Gražuole, nes toks akstinas galėjo 
atvesti prie išpažinties, todėl nepanorau jam užduoti jokio 
klausimo, o pasitenkinau atsakiusi, kad prasiblaškymas bus 
naudingas jo sveikatai. Dar pridūriau nuraminimui, kad jo 
primygtinai neužlaikysiu, nes myliu visus savo draugus tik dėl 
jų pačių; o jis, atsakydamas į tą paprastą frazę, suspaudė man 
rankas ir prakalbo su tokiu įkarščiu, kokio negalėčiau perteikti: 
„Taip, mano tetule, mylėkite savo sūnėną, mylėkite kuo stipriau, 
nes jis Jus gerbia bei vertina, ir, kaip Jūs sakote, mylėkite jį dėl 
jo paties. Nesijaudinkite dėl jo laimės, ir jokiomis graužatimis 
nedrumskite amžinos ramybės, kuria jis tikisi mėgautis netru- 
kus. Pakartokite, kad mane mylite ir man atleidžiate; taip, Jūs 


man atleidžiate, nes pažįstu Jūsų gerumą, tik kaip man tikėtis 

tokio paties atlaidumo iš tų, kurios taip dažnai užgaudavau?“ 
Ir čia jis padėjo galvą man ant peties, kad paslėptų, kaip man 
pasirodė, liūdesį veide, bet balsas jį nenoromis išdavė. 

Sujaudinta, kaip negalėčiau ir apsakyti, aš staigiai pašokau; 
žinoma, jis pastebėjo mano išgąstį, nes tučtuojau susitvardė ir 
pridūrė: „Atleiskite, atleiskite, Ponia, jaučiu, kad nevalingai 
nusikalbėjau. Prašau, pamirškite, ką pasakiau, ir prisiminkite tik 
mano giliausią pagarbą Jums. Prieš išvykdamas dar užeisiu pas 
Jus išreikšti tą pagarbą. Man pasirodė, kad paskutinis sakinys 
reiškė, jog turiu jau užbaigti vizitą, tai ir išėjau. 

Bet kuo daugiau galvoju, tuo mažiau galiu įspėti, ką jis norėjo 
pasakyti. Koks gi tas reikalas, pats svarbiausias jo gyvenime? Dėl 
ko jis prašė atleidimo? Iš kur tas graudulio antplūdis, kai jis su 
manimi kalbėjo? Uždavinėju sau šiuos klausimus jau tūkstan- 
čius kartų, bet niekaip negaliu atsakyti. Ir nematau nieko, kas 
sietųsi su Jumis; vis dėlto meilės žvilgsnis yra skvarbesnis už 
draugystės akis, todėl norėčiau, kad žinotumėte, kas įvyko tarp 
manęs ir sūnėno. 

Jau ketvirtą kartą imuosi rašyti šį ilgą laišką, ir jis būtų dar 
ilgesnis, jei ne nuovargis, pradėjęs mane kamuoti. Sudie, mano 
brangioji Gražuole. 


Iš... pilies, 17** m. spalio 25-oji 

Tėvas Anselmas - vikontui de Valmonui 


Gavau, pone Vikonte, laišką, kuriuo mane pagerbėte, ir Jūsų 
pageidavimu vakar nuvykau pas personą, apie kurią kalbėjote. 
Išdėsčiau motyvus ir esmę to reikalo, dėl kurio prašėte į ją kreip- 
tis. Nors ir kaip tvirtai laikėsi pirminio išmintingo sprendimo, 
bet kai paaiškinau, kad savo atsisakymu gali sudaryti kliūtį Jūsų 
laimingam atsivertimui ir netgi tam tikra prasme pasipriešinti 
Apvaizdos gailestingumo planams, ji sutiko su Jūsų vizitu su 
sąlyga, kad jis bus paskutinis, ir įpareigojo mane pranešti, kad 
namuose bus artimiausią ketvirtadienį, taigi 28 dieną. Jei Jums 
ta diena netinka, tai malonėkite pranešti ir nurodyti kitą, o Jūsų 
laiškas bus perskaitytas. 

Vis dėlto, pone Vikonte, leiskite man pasiūlyti, kad be rimto 
pagrindo neatidėliotumėte to susitikimo, idant galėtumėte kuo 
greičiau ir visapusiškai atsidėti toms pagirtinoms paskatoms, 
kurias man paliudijote. Pagalvokite, kad tas, kuris pavėluoja 
pasinaudoti dieviškos malonės akimirka, atsiduria pavojuje, jog 
ją praleis; nors dieviškas gerumas yra begalinis, bet naudojimasis 
juo nustatytas teisingumo; ir gali taip nutikti, kad gailestingasis 
Dievas taps baudžiančiuoju. 

Jei ir toliau suteiksite garbės naudotis Jūsų pasitikėjimu, 
prašau neabejoti, kad gausite visokeriopą pagalbą, jeigu tik 
pageidausite, nes kad ir kaip būčiau užsiėmęs kitais dalykais, 


man visada svarbiau sekti šventuoju pašaukimu, kuriam esu save 


1— 399 —7 


GN — | PIERRE CHODERLOS DE LACLOS L) 


paskyręs; ir pati gražiausia mano gyvenimo akimirka išbrėkš 
tada, kai matysiu, kaip mano pastangas palaimina Visagalis. 
Visi mes esame tik silpni nusidėjėliai ir patys nesugebame nieko! 
Bet Dievas, kurio Jūs šaukiatės, gali viską, ir mes abu vienodai 
jaučiame Jo gerumą: Jūs nuolat trokšdamas prie Jo ateiti, o 
aš - ieškodamas būdų pas Jį atvesti. Ir su Jo pagalba viliuosi Jus 
artimiausiu metu įtikinti, kad tik šventas mūsų tikėjimas, netgi 
šiame pasaulyje, yra ta patvari ir nenutrūkstanti laimė, kurios 
tuščiai ieškome, kai esame apakinti žmogiškų aistrų. 
Turiu garbės, su giliausia pagarba, etc. 


Paryžius, 17** m. spalio 25-oji 

Prezidentė de Turvel - poniai de Rozmond 


Kad ir kaip būčiau apstulbinta, Ponia, tos naujienos, kurią 
sužinojau vakar, bet nepamiršau, kokio džiaugsmo ji turėtų 
Jums suteikti, todėl skubu ja pasidalyti. Ponas de Valmonas jau 
nesusirūpinęs nei manimi, nei savo meile ir nori doru gyvenimu 
išpirkti savo nuodėmes, tiksliau, jaunystės paklydimus. Apie 
šį didį įvykį man pranešė tėvas Anselmas, į kurį jis kreipėsi su 
prašymu jam ateityje vadovauti, taip pat surengti jam susitiki- 
mą su manimi, manau, pagrindinis jo tikslas - atiduoti mano 
laiškus, kuriuos jis iki šiol saugojo nepaisydamas visų mano 
prašymų grąžinti. 

Tegaliu pasveikinti šitą nuostabią permainą ir pati džiaugtis, 
jei, kaip jis sako, aš galėjau tai kaip nors paskatinti. Tik kam 
reikėjo, kad tapčiau tuo įrankiu ir tai kainuotų man gyvenimo 
ramybę? Nejaugi pono de Valmono laimė yra įmanoma mano 
kančių kaina? Oi, mano atlaidžioji drauge, atleiskite man šį 
verkšlenimą. Žinau, kad neturiu teisės svarstyti dieviškų spren- 
dimų, tik kai Jo be perstojo prašiau, ir visada tuščiai, jėgų įveikti 
šią nelemtą meilę, Jis atidavė tai tam, kuris šito neprašė, o mane 
paliko be jokios pagalbos, visiškai mano silpnumo valiai. 

Bet nuslopinkime šitą nuodėmingą murmėjimą. Argi ne- 
žinočiau, kad sūnus palaidūnas sugrįžęs gavo iš tėvo daugiau 
malonių už tą sūnų, kuris visada buvo kartu su juo? Kokios 


ataskaitos galime reikalauti iš to, kuris mums nieko neskolingas? 

Net jei būtų įmanoma, kad turėtume Jo akivaizdoje kažkokių 
teisių, tai į ką aš galėčiau pretenduoti? Turėčiau pasigirti savo 
skaistybe, kurią išsaugojau tik per Valmono malonę? Jis mane 
išgelbėjo, o aš drįstu dejuoti, kad turiu dėl jo kankintis! Ne, 
mano kančios tik tada įgaus kokios nors vertės, jei sumokėsiu 
jomis už jo laimę. Be jokių abejonių, būtina, kad ir jis sugrįžtų 
į Mūsų Tėvo prieglobstį. Dievas jį sukūrė, todėl turi branginti 
savo kūrinį. Jis negalėjo sukurti tokios gražios būtybės, kad ji 
būtų kokia nors atstumtąja. Tai aš turiu prisiimti bausmę už 
savo akiplėšišką neatsargumą ir nejau neturėjau suvokti, kad jei 
uždrausta jį mylėti, tai negaliu sau leisti ir jį matyti ? 

Mano klaida ir nelaimė, kad pernelyg ilgai nenorėjau pripa- 
žinti šios tiesos. Esate liudininkė, mano brangioji ir garbingoji 
drauge, kad susitaikiau su šita auka, kai suvokiau jos būtinumą, 
bet kad ji taptų besąlygišku aukojimusi, tetrūko, idant ponas de 
Valmonas tame visiškai nedalyvautų. Ar dar turėčiau prisipažin- 
ti, kad kaip tik ši mintis mane dabar labiausiai kankina? Kokia 
nežabota puikybė, kuri apmalšina mūsų skausmus tik tada, kai 
kitus verčiame kentėti! Ak! Sutramdysiu savo maištingą širdį 
ir įpratinsiu ją susitaikyti su pažeminimais. 

Ir cik dėl to pagaliau sutikau su tuo kankinamu pono de Val- 
mono apsilankymu artimiausią ketvirtadienį. Tada pati išgirsiu 
jį tariant, kad jam nieko nereiškiu, ir tas blankus bei praeinantis 
įspūdis, tokį tik tesugebėjau sukelti, jau visiškai išsitrynęs! Jis 
pažvelgs į mane, visiškai bejausmę, kai baimė išsiduoti privers 
mane nuleisti akis. Netgi tuos laiškus, kuriuos, nepaisydamas 
nuolatinių mano prašymų, vis atsisakydavo grąžinti, atgausiu 
kartu su tuo abejingumu: jis perduos man kaip nereikalingus 


daiktus, jau visai jo nedominančius, o mano virpančios rankos, 

priimdamos šį gėdingą depozitą, pajus, kad juos laiko kieti ir 
šalti delnai! Pagaliau aš pamatysiu, kaip jis tolsta... tolsta visam 
laikui, o mano akys, kurios jį lydės, nesusitiks su jo žvilgsniu, ir 
jis jo neatgręš į mane! 

Štai kokiam pažeminimui esu pasmerkta! Ak! Tai tegu bent 
atneša naudos, idant leistų man pajusti iki galo savo silpnumą. 
Taip, šiuos jam visiškai nereikalingus laiškus saugosiu lyg bran- 
genybes. Pasmerksiu save gėdai skaityti juos kiekvieną dieną, kol 
mano ašaros išplaus paskutinius raidžių pėdsakus; o jo laiškus 
sudeginsiu lyg užkrėstus pavojingais nuodais, suardžiusiais 
mano sielą. O! Kas gi yra ta meilė, jei esame priversti gailėtis 
netjos keliamų pavojų, o svarbiausia, turime baimintis, kad vėl 
išgyvensime tą jausmą, nors niekam jau jo neįkvepiame! Bėkime 
kuo toliau nuo šitos pražūtingos aistros, kuri tepalieka mums 
pasirinkimą tarp gėdos ir kančios, o dažniausiai tai sujungia į 
vieną, ir kad bent sveikas protas pajėgtų apsaugoti dorybę. 

Kaip toli dar tas ketvirtadienis! Kaip norėčiau dabar pat 
išragauti šią karčią aukos taurę ir šitaip iš karto pamiršti ir auką, 
ir priežastį, dėl kurios aukojama! Tas apsilankymas man bus 
labai nemalonus, ir dabar jau gailiuosi, kad prisižadėjau. Ak! 
Kam jam dar prireikė su manimi matytis? Jei jis mane įžeidė, aš 
jam atleidžiu. Džiaugiuosi, kad nusprendė išpirkti savo kaltes, 
aš jį sveikinu. Padarysiu dar daugiau — tą patį; mane sugundė 
tos pačios klaidos, ir jo pavyzdys man nurodys kelią. Bet jei jis 
sumanė nuo manęs pabėgti, kodėl nusprendė mane surasti ? 
Ar mudviem dabar ne svarbiausia kuo greičiau pamiršti vienas 
kitą? Ak! Ne tik dabar, bet ir ateityje tai taps mano vieninteliu 
rūpesčiu. 

Jei tik leisite, mano mieloji drauge, tai noriu šio sunkaus 


triūso imtis būdama šalia Jūsų. Jei man reikės pagalbos, gal ir 

patarimų, norėčiau jų gauti vien iš Jūsų, nes vienintelė mokate 
išklausyti ir atsiliepti į mano širdį, o Jūsų neįkainojama drau- 
gystė pripildo prasmės visą mano gyvenimą. Ir niekas man 
neatrodys per sunku, jei jausiu Jūsų rūpestį, tebūnie tokia gera 
valia. Esu dėkinga Jums už suteiktą ramybę, laimę, dorybę, o 
Jūsų gerumą vainikuos tai, kad tapsiu jo verta. 

Atrodo, mano laiškas išėjo labai padrikas; taip sprendžiu iš 
to didžiulio susijaudinimo, kuris nepalieka manęs ir rašant. Jei 
čia atrasite kai kurių jausmų, dėl kurių turėčiau raudonuoti, 
pridenkite savo atlaidžiosios draugystės šydu. Aš visiškai ja 
pasikliauju. Ir nenoriu slėpti nuo Jūsų nė vieno savo širdies 
virptelėjimo. 

Sudie, mano garbingiausioji drauge. Tikiuosi, kad jau po 
kelių dienų pranešiu Jums apie savo atvažiavimą. 


Paryžius, 17** m. spalio 25-oji 

Vikontas de Valmonas - markizei de Mertej 


Štai pagaliau ir įveikiau tą išdidžią moterį, kuriai atrodė, 
kad gali man atsispirti! Taip, mano drauge, ji yra mano, visiškai 
mano, ir nuo vakar jau man daugiau nebeturi ko duoti. 

Dar tebesu kupinas laimės, dar negaliu to tinkamai įvertinti, 
taip esu apsvaigęs nuo žavesio, kokio iki šiol nejausdavau. Ar 
tikrai dorybė pakelia moters vertę, kuri nemažėja netgi jos 
silpnumo akimirką? Bet palikime tą vaikišką mintį bobučių 
pasakoms. Argi nesusiduriame su geriau ar blogiau vaidinamu 
pasipriešinimu prieš savo pirmąją pergalę? Tik ar kada nors 
anksčiau susidūriau su tokiu žavesiu, apie kurį dabar kalbu? Bet 
tai vis dėlto nėra meilė, nes jei kartais ir pajusdavau šalia šios 
nuostabios moters silpnumo akimirkas, primenančias tą silp- 
nadvasių aistrą, bematant jas pergalėdavau ir sugrįždavau prie 
savo principų. Netgi ta scena, kuri išsirutuliojo vakar ir nubloškė 
mane šiek tiek toliau negu tikėjausi; net jei kažkurią akimirką 
pajutau tą pati jaudulį ir apsvaigimą, kurį jai sukėliau, tai šitie 
praeinantys kerai jau išsisklaidė, o tas žavesys manyje dar gyvas. 
Prisipažinsiu, kad man būtų labai malonu visiškai atsiduoti tai 
švelniai būsenai, jei tik ji nekeltų kažkokio nerimo. Nejaugi 
mano amžiuje, kaip kokiam mokinukui, galima leisti, kad tave 
užvaldytų nevalingas ir nežinomas jausmas? Ne, pirmiausia jį 
reikia įveikti, paskui į visa tai pasigilinti. 

Beje, tikriausiai numanau, kas jį sukėlė! Bent jau man šita 


mintis patinka ir norėčiau, kad ji būtų teisinga. 


—+— 406 —+* 


7 į 7 Š „ 
(SN — | PAVOJINGI RYŠIAI | KO) 


Moterų minioje, kurioje iki tos dienos atlikdavau meilužio 
vaidmenį ir pareigas, dar nebuvau sutikęs nė vienos, kuri ne- 
norėtų pasiduoti mažiau negu aš priversti tai padaryti; netgi 
įpratau vadinti skaistuolėmis tas, kurios sustodavo pusiaukelėje, 
kad išskirčiau iš kitų, kurios neva aršia gynyba tik nevykusiai 
dangsto, kad pirmuosius žingsnius žengė pirmos. 

O čia, atvirkščiai, iš pradžių susidūriau su nepalankiomis 
nuostatomis, kurios rėmėsi priešiškai man nusiteikusios, bet 
vis dėlto įžvalgios moters pranešinėjimais ir patarimais, su 
ypatingu prigimtiniu drovumu, kurį dar sustiprino dorovinis 
apsisprendimas, su prisirišimu prie skaistumo, palaikomo 
religiniais principais, ir tai jau buvo sėkmingai išbandyta per 
dvejus vedybinio gyvenimo metus, taip pat ryžtingais poelgiais, 
kuriuos ir įkvėpė minėtos paskatos bei vienintelis tikslas - už- 
kirsti kelią mano persekiojimams. 

Ir čia visai kitaip negu ankstesniuose mano meilės nuoty- 
kiuose, kuriuos žymėjo paprasčiausias pasidavimas daugiau ar 
mažiau palankiomis sąlygomis, kuo pasinaudoti buvo kur kas 
lengviau negu pasigirti kaip žygdarbiu; tai visiška pergalė, pa- 
siekta sunkios kampanijos žygiais ir nulemta išmintinga kovos 
strategija. Todėl nieko stebėtina, kad laimėjimas, kaip mano 
paties nuopelnas, tampa nepalyginti brangesnis, o malonumo 
perteklius, užpildęs švenčiant pergalę, ką tebejaučiu ir dabar, 
iš tikrųjų yra svaigaus triumto jausmo įspaudas. Man ypač 
priimtinas toks požiūris, nes jis sergsti mane nuo tikriausio 
pažeminimo manyti, kad galiu nors šiek tiek priklausyti nuo 
vergės, kurią jau pajungiau, ir kad ta laimės pilnatvė ne vien ma- 
nyje, o mano sugebėjimai mėgautis ja visomis išgalėmis apriboti 


kažkokia moterimi, ypatingai išskirta iš visų kitų. 

Šiais racionaliais išmąstymais ir toliau vadovausiuosi veik- 
damas šiomis ypatingomis aplinkybėmis, ir galite būti tikra, 
kad nesileisiu taip sukaustomas, jog negalėčiau bent kada 
nusimesti tų naujųjų grandinių, tiesiog juokais ar užėjus kitai 
užgaidai. Jau kalbu su Jumis apie ryšių nutraukimą, o dar net 
nežinote, kokiais būdais įgijau teisę į juos; taigi skaitykite ir 
pamatysite, į kokį pavojų patenka dorovė, jeigu bando ateiti į 
pagalbą galingesnei aistrai. Aš taip įdėmiai sekiau savo kalbas 
ir ta proga gaunamus atsakymus, kad, atrodo, pavyks ir viena, ir 
kita perduoti taip tiksliai, jog turėtumėte likti patenkinta. 

Iš čia pridėtų dviejų laiškų kopijų pamatysite, kokį tarpinin- 
ką pasirinkau, kad padėtų suartėti su mano Gražuole, ir kaip 
uoliai šitas šventas žmogus ėmėsi triūso, idant mus sujungtų. 
Dar reikėtų pridurti, kad iš man įprastu būdu perimto laiško 
sužinojau, jog baimė būti paliktai ir iš to atsiradęs šioks toks 
pažeminimo jausmas truputį susilpnino griežtosios Davatkos 
budrumą, o jos širdis ir protas buvo užtvindyti itin padrikais, 
be aiškios prasmės, bet vertais susidomėjimo jausmais ir minti- 
mis. Surinkęs šias preliminarias, bet būtinas tokioje situacijoje 
žinias, vakar, ketvirtadienį, šio mėnesio 28-ą dieną, paskirtą tos 
nedėkingosios, prisistačiau jai kaip nuolankus ir atgailaujantis 
vergas, kad iš viso išeičiau vainikuotu nugalėtoju. 

Buvo šešta valanda vakaro, kai atvykau pas gražiąją Atsis- 
kyrėlę, nes jai sugrįžus iš kaimo namų durys liko uždarytos 
bet kokiam lankytojui. Kai jai pranešė apie mano atėjimą, ji 
pabandė atsikelti ir eiti pasitikti, bet jos keliai taip drebėjo, jog 
nebegalėjo išstovėti, todėl iškart vėl atsisėdo. Kol tarnas, mane 
atvedęs, kažką dar tvarkėsi, ji nekantravo, kad tik kuo greičiau 
jis išeitų. Tą pauzę panaudojome, kad apsikeistume įprasti- 


nėmis mandagumo frazėmis. Bet kiekvieną akimirką reikėjo 

vertinti aukso kaina, tad kad negaiščiau veltui laiko, rūpestingai 
apžiūrėjau apartamentus, ir jau dabar rinkausi būsimos savo 
pergalės vietą. Norėjau išsirinkti dar kažką patogesnio, nors 
šiame kambaryje stovėjo ir minkšta otomanė. Bet ten pat pa- 
mačiau jos vyro portretą, todėl, prisipažinsiu, baiminausi, kad, 
turint reikalą su tokia savotiška moterimi, vieno atsitiktinai 
nuklydusio žvilgsnio užtektų, kad per akimirką sugriūtų visas 
tas triūsas, į kurį sudėjau tiek pastangų. Pagaliau likome vieni, 
ir pradėjau kalbėti iš esmės. 

Keliais žodžiais išdėstęs tą patį, ką jau tėvas Anselmas turėjo 
pranešti apie mano apsilankymo tikslus, pradėjau skųstis dėl 
jos pernelyg griežto elgesio su manimi; labiausiai akcentavau 
panieką, kurią ji man rodydavo. Ji stengėsi išsiginti, ką ir buvau 
numatęs, o kaip Jūs tikriausiai nuspėjote, kaip įrodymą pateikiau 
jos nepasitikėjimą manimi ir baimes, kurias buvau jai sukėlęs, dėl 
ko vėliau įvyko tas skandalingas išvažiavimas, neatsakinėjimas 
į mano laiškus, net atsisakymas juos priimti ir t. t. Kadangi ji 
pradėjo teisintis, kas jos padėtyje buvo nesunku, tai pamaniau, 
jog turiu tai tiesiog nutraukti; norėdamas kaip nors užglaistyti 
tokį šiurkštų bendravimo būdą, iškart perėjau prie meilikavimų. 
„Jei Jūsų žavesys, - vėl prabilau, - paliko mano širdyje tokį ne- 
išdildomą įspūdį, tai Jūsų dorybė ne ką mažiau paveikė mano 
sielą. Susigundęs, be jokių abejonių, troškimo su ja suartėti, 
išdrįsau pagalvoti, kad esu to vertas. Nesmerkiu Jūsų, kad Jums 
pasirodė visai kitaip, tik baudžiu save už savo klaidą“ Ji sumi- 
šusi tylėjo, o aš tęsiau: „Taigi norėčiau, Ponia, arba pasiteisinti 
Jūsų akyse, arba gauti atleidimą už visas tas kaltes, kurias man 
priskiriate, kad bent jau galėčiau ramiai užbaigti savo dienas, 
kurios man nebeturi jokios vertės po to, kai Jūs atsisakėte jas 


padaryti gražesnes: 

Ir čia ji pabandė man atsakyti: „Mano pareigos supratimas 
to neleidžia daryti. O sunkumas užbaigti šitą melą, kurio rei- 
kalavo pareigos supratimas, neleido iki galo pasakyti tos frazės. 
Tada tęsiau kur kas švelnesniu tonu: „Ar tikrai Jūs bėgote nuo 
manęs?“ — „Tas išvažiavimas buvo būtinas: - „Kad nutolintu- 
mėte mane nuo savęs?“ — „Taip reikėjo“ — „Ir tai visiems lai- 
kams?“ - „Privalėjau tai padaryti. Net nėra reikalo Jums sakyti, 
kad viso to trumpo dialogo metu droviosios Šventuolės balsas 
buvo prislopintas, ir ji net negalėjo pakelti į mane akių. 

Pamaniau, kad turiu šiek tiek pagyvinti tą nuobodžią sceną, 
todėl atsikėliau ir su apmaudžia veido išraiška ištariau: „Jūsų 
tvirta valia reikalauja, kad elgčiausi lygiai taip pat. Na, gerai! 
Taip, Ponia, mes išsiskirsime, ir tas išsiskyrimas bus toks, kad 
nė pagalvoti negalite, taigi į valias prisidžiaugsite savo atliktu 
darbu“ Truputį nustebusi dėl priekaištaujamo tono, ji bandė 
paprieštarauti: „Sprendimas, kurį priėmėte..“ — „Tai tik mano 
nevilties sukeltas padarinys, — ir su įkarščiu įsiterpiau: - No- 
rėjote, kad būčiau nelaimingas, ir aš Jums įrodysiu, jog darbas 
pralenkė lūkesčius: — „Aš tetrokštu Jūsų laimės“, — atsakė ji. Ir 
jos balsas suvirpėjo nuo kylančio susijaudinimo. Tada puoliau 
prieš ją ant kelių ir tuo dramatišku tonu, kurį puikiai pažįsta- 
te, išrėkiau: „O žiaurioji! Ar gali man būti tokia laimė, kuria 
galėčiau nesidalyti su Jumis? Kaip galiu ją atrasti atskirtas nuo 
Jūsų? Ak! Niekada! Niekada!“ Prisipažinsiu, kad tiek įsijautęs 
tikėjausi ir ašarų pagalbos, bet ar buvau ne geriausios būsenos, 
ar dėl to, jog visą laiką turėjau nenuilstamai ir nepertraukiamai 
sekti kiekvieną savo judesį, pravirkti man niekaip nesisekė. 

Laimė, kad prisiminiau, jei nori užkariauti moterį, tai bet 


koks būdas yra tinkamas; ir užtenka ją apstulbinti kokiu nors 

netikėtu poelgiu, svarbu, kad įspūdis būtų stiprus ir palankus. 
Bet, pritrūkęs jausmingumo, nusprendžiau pridėti siaubo, tad 
pakeitęs tik balso moduliacijas, bet likęs toje pačioje padėtyje 
tęsiau: „Taip, prisiekiu prie Jūsų kojų: arba aš Jus turėsiu, arba 
mirsiu“ Kai tariau šiuos žodžius, mūsų žvilgsniai susitiko. 
Nežinau, ką šita drovi būtybė manė perskaičiusi mano akyse, 
bet atsikėlė tokia išsigandusi, kad ištrūko iš mano glėbio, kai 
ją apkabinau. Išties tai nieko nedariau, kad ją sulaikyčiau, nes 
daugelį kartų esu stebėjęs, kaip pernelyg audringos nevilties 
scenos pasidaro juokingos, užtenka joms ilgiau užsitęsti arba 
reikalauja iš tikrųjų tragiškos atomazgos, ko toli gražu visai 
nemaniau daryti. Vis dėlto, kai ji veržėsi iš mano rankų, pra- 
šnibždėjau niauriu balsu, bet taip, kad ji galėtų girdėti: „Na, 
gerai! Mirtis! 

"Tada atsistojau ir, išlaikęs reikšmingą tylos pauzę, pradėjau 
svaidyti į ją žvėriškus žvilgsnius, kurie gal ir atrodė beprotiški, 
bet iš tikrųjų neprarado nei pastabumo, nei aiškumo. Jos svy- 
ruojanti laikysena, trūkčiojantis kvėpavimas, drebulys per visą 
kūną, virpančios pusiau pakeltos rankos - viskas liudijo, kad 
poveikis buvo toks, kokį norėjau sukelti; tik meilės reikaluose 
viskas užbaigiama iš labai arti, o mes buvome gana toli vienas 
nuo kito, tad pirmiausia reikėjo prie jos dar prisislinkti. Todėl 
pasistengiau kuo greičiau atgauti tariamą ramybę, kad šiek tiek 
sušvelninčiau to brutalaus elgesio poveikį, bet-nesusilpninčiau 
paties įspūdžio. 

O mano perėjimas buvo toks: „Esu labai nelaimingas. 
Norėjau gyventi vardan Jūsų laimės, bet ją tik sudrumsčiau. 
Aukojuosi dėl Jūsų ramybės, bet vėl tepavyksta ją sudrumsti. 


Paskui jau ramiu tonu, bet aiškiai apsimestiniu, tęsiau: „At- 

leiskite, Ponia, esu nepratęs prie audringų aistros proveržių, 
tad sunkiai sugebu juos pažaboti. Jei prasikaltau pasidavęs 
tokiam proveržiui, tai atsižvelkite, kad tai paskutinis kartas. 
Ak! Nusiraminkite, maldauju, nusiraminkite“ Ir sakydamas 
šitą ilgoką monologą beveik nepastebimai prisiartinau prie jos. 
„Jei norite, kad nusiraminčiau, - atsiliepė ta neprijaukintoji 
Gražuolė, - tai ir pats laikykitės ramiau“ - „Gerai! Taip, aš tai 
pažadu Jums“, - atsakiau. Ir pridūriau jau kur kas tyliau: „Ir jei 
tos pastangos bus sunkios, tai bent truks neilgai. Bet, - pratęsiau 
su ta pačia beprotiška išraiška, — atėjau čia tam, kad grąžinčiau 
Jums laiškus, ar ne? Vardan Dievo meilės, malonėkite juos pa- 
imti. Teliko tik paskutinioji skausminga auka, tad nepalikite 
man nieko, kas galėtų susilpninti mano ryžtą. Ir traukdamas 
iš kišenės brangųjį rinkinį pasakiau: „Štai jie, melagingi Jūsų 
žadėtos draugystės liudijimai! Tik jie mane siejo su šiuo gyve- 
nimu, tai ir atsiimkite juos. Taigi duokite man ženklą, kuris su 
Jumis mane išskirtų amžiams: 

Ir čia nedrąsi mylimoji labai smarkiai susirūpino. „Bet, pone 
de Valmonai, kas Jums yra ir ką norite tuo pasakyti ? Ar Jūsų šios 
dienos poelgis ne iš geros valios? Argi taip pasielgėte gerai visko | 
neapmąstęs? Argi tie apmąstymai Jums neparodė, kad mano 
sprendimas, padiktuotas pareigos jausmo, yra teisingas?“ — 
„Taigi, - atsakiau, — tas Jūsų sprendimas nulėmė mano apsi- 
sprendimą. - „Koks jis?“ - „Vienintelis, koks galėtų išsiskyrus 
su Jumis, padėti galą mano kančioms“ - „Atsakykite pagaliau, 
koks tai apsisprendimas?“ Tada suspaudžiau ją savo glėbyje, ir 
ji visiškai nesipriešino; sprendžiant iš to, kad visiškai pamiršo 
etiketo taisykles, turėjo būti tiesiog neapsakomai susijaudinusi, 


todėl pasakiau: „Mieloji, Jūs net neįtariate, kokią meilę man 

uždegėte; niekada nesužinosite, kaip esate dievinama ir kiek 
kartų man šis jausmas yra brangesnis už gyvenimą! Tebūnie 
visos Jūsų likusios dienos ramios ir laimingos, tegul užpildo 
jas ta laimė, kurią iš manęs atėmėte! Sumokėkite man už šį 
nuoširdų palinkėjimą nors vienu gailesčio ženklu, nors viena 
ašarėle ir patikėkite, paskutinioji auka nebus labai skausminga 
mano širdžiai. Sudie: 

Kai tą kalbėjau, nujaučiau, kaip stipriai plaka jos širdis, 
stebėjau, kaip keičiasi jos veidas, svarbiausia, pamačiau, kaip ją 
pradeda dusinti rauda ir nuriedėjo kelios šykščios ašarėlės. Ir 
čia apsimečiau, kad noriu tučtuojau išeiti, bet ji mane sugriebė 
iš visų jėgų ir jausmingai pasakė: „Ne, paklausykite manęs. — 
„Leiskite mane“, - atsakiau. — „Išklausykite mane, aš to no- 
riu!“ — „Privalau bėgti nuo Jūsų, ir kuo greičiau!“ - „Ne!“ - ji 
rėkte išrėkė... Su šiuo paskutiniu žodžiu ji apalpusi puolė, veikiau 
krito, man į glėbį. Kadangi dar abejojau tokia lengva sėkme, 
suvaidinau neapsakomą siaubą; kad ir kaip smarkiai išsigandęs, 
vedžiau ją, tiksliau, nešiau link vietos, kurią mintyse jau pažen- 
klinau kaip savo pergalės lauką; ir iš tiesų, kai ji atsipeikėjo, buvo 
jau visiškai nuolanki ir besąlygiškai atsidavė savo laimingojo 
nugalėtojo malonei. 

Iki šiol, mano mieloji drauge, Jūs galėjote tik žavėtis, kaip 
manau, mano metodų nepriekaištingumu, ir Jums tai turėjo būti 
tikras malonumas, bet dabar pamatysite, kaip tiksliai vykdžiau 
šio karo strategijos taisykles, ir mes jau ne kartą lyginome jį su 
tikromis batalijomis. Vertinkite mane kaip maršalą Tiureną 
arba karalių Fridrichą. Aš priverčiau kautis priešą, kuris tenorėjo 
vilkinti laiką; sumaniais manevrais pats parinkau mūšio lauką 


ir ten geriausiai išdėsčiau savo pajėgas; sugebėjau priešui įteigti 

saugumo jausmą, kad lengvai užklupčiau jo paties stovykloje; 
sugebėjau sukelti jam baimę prieš pradėdamas kautynes; nieko 
nepalikau atsitiktinumo valiai, išskyrus paskatas sėkmės atveju 
gauti didžiulės naudos, bet ir tuo atveju būčiau užtikrintas savo 
resursais, net jei tektų vieną mūšį pralaimėti; pagaliau pradėjau 
karo veiksmus turėdamas patikimą užnugarį, kad galėčiau pri- 
dengti ir išsaugoti viską, ką buvau iškovojęs anksčiau. Manau, 
tai viskas, ką tik įmanoma padaryti, tik bijau, kad dabar neištiž- 
čiau kaip Hanibalas nuo prabangių Kapujos malonumų. Štai 
kas vyko toliau. 

Kaip ir tikėjausi, toks didis įvykis nepraėjo be ašarų ir ne- 
vilties apraiškų; jei iš pradžių ir pastebėjau šiek tiek daugiau 
sumišimo bei kažkokį keistą susikaupimą, tai priskyriau tą ir 
kitą būseną jos šventuoliškumui, todėl visiškai nesirūpinau šiais 
lengvais nukrypimais nuo normos, ir jie man atrodė vietinio 
pobūdžio, todėl paprasčiausiai nuėjau gerai išvažinėtu smagios 
paguodos keliu įsitikinęs, kad, kaip paprastai ir nutinka, pojū- 
čiai padės jausmui, o vienintelis veiksmas padaro daugiau negu 
kalbos, kurių vis dėlto nepamiršau. Bet susidūriau su tiesiog 
siaubingu pasipriešinimu, ne tiek audringu, kiek būdu, kokiu . 
jis pasireiškė. 

Įsivaizduokite sėdinčią moterį, nejudamai sustingusią, jos 
veidas - be jokios išraiškos, tarytum nesugebėtų nei mąstyti, nei 
girdėti, nei klausyti, o iš akių, įsmeigtų į vieną tašką, nepaliau- 
jamai lyg savaiminių srautu liejasi ašaros. Taip atrodė ponia de 
"Turvel, kai su ja kalbėjausi, bet kai pabandžiau atkreipti į save 
dėmesį kokia nors glamone, net pačia nekalčiausia, ta tariama 
apatija staiga perėjo į siaubą, dusimą, traukulius, kūkčiojimus, 


o keli riktelėjimai jau nepriminė žmogiškos kalbos žodžių. 

Tokie priepuoliai pasikartojo daugelį kartų, ir vis smarkesni, 
o paskutinis buvo toks audringas, kad visiškai praradau ryžtą 
ir kažkurią akimirką išsigandau, jog pasiekiau niekam nereika- 
lingą pergalę. Tada perėjau prie tokiose situacijose visuotinai 
paplitusių temų, tarp kurių buvo ir šita: „Ir Jūs esate taip ap- 
imta nevilties dėl to, kad padarėte mane laimingą?“ Sulig šiais 
žodžiais dievinamoji moteris pasisuko į mane, jos veidas, dar 
šiek tiek išgąsdintas, jau įgavo įprastą dangišką išraišką. „Iai 
Jūs laimingas?“ - paklausė ji. Jūs atspėsite, ką jai atsakiau. „Iai 
Jūs esate laimingas?“ Aš dar karščiau puoliau prisiekinėti. „Jūs 
laimingas mano dėka!“ Dar apipyliau ją liaupsėmis ir meili- 
kaujamomis prakalbomis. Man bekalbant, jos kūnas kažkaip 
suglebo, ji vangiai atsirėmė į krėslo atkaltę ir palikdama man 
laikyti ranką, kurią sugriebiau, pasakė: „Jaučiu, kad ši mintis 
mane guodžia ir man nuo to lengviau“ 

Pati puikiai suprantate, kad šitokiu būdu vėl atradęs tikrąjį 
kelią daugiau iš jo nebeišsimušiau, jis iš tikrųjų buvo geras ir ko 
gero vienintelis. Kai panorau antrą kartą pabandyti laimę, iš 
pradžių susidūriau su šiokiu tokiu pasipriešinimu, nes tai, kas 
nutiko anksčiau, pareikalavo iš manęs daugiau atsargumo, bet, 
pasikvietęs į pagalbą tą pačią mintį apie savo laimę, bematant 
pajutau jos teigiamą poveikį. „Jūs esate teisus, - pasakė švelnioji 
būtybė, — nuo šiol savo gyvenimą pakelti galėsiu tik tiek, kiek 
jis pasitarnaus Jūsų laimei. Aš tam visiškai atsiduodu ir nuo šios 
akimirkos priklausau tik Jums, ir daugiau iš manęs neišgirsite 
nei atsisakymo, nei apgailestavimų“ Ir ji su tokiu naiviu nuo- 
širdumu kilniai atidavė man ir save, ir savo švelnybes, o mano 
laimė dar išaugo nuo to, kad šį kartą ji taip pat ja pasinaudojo. 


Apsvaigimas buvo visiškas ir abipusis, ir pirmą kartą man išliko 

dar po malonumo. Išsilaisvinau iš jos glėbio tik tam, kad pulčiau 
prieš ją ant kelių ir prisiekčiau amžiną meilę, turiu pripažinti, 
jog sakiau tai, ką galvojau. Netgi kai mes išsiskyrėme, mintys 
apie ją manęs vis neapleido, ir turėjau įdėti nemažai pastangų, 
kad jas nuvaikyčiau. 

Ak! Kodėl nesate čia, kad atsvertumėte tuos apžavus man 
priklausančiu atlygiu? Bet aš nieko neprarasiu, jei šiek tiek pa- 
lauksiu, ar ne? Juk tikiuosi, net galiu būti tikras, kaip jau sutarta, 
dėlto abipusiai naudingo dalyko sureguliavimo, kaip esu pasiū- 
lęs savo paskutiniajame laiške. Matote, aš savo įsipareigojimus 
vykdau, jeigu Jums žadėjau, jei mano reikalai stipriai pajudės į 
priekį, tai dalį laiko galėsiu paskirti Jums. Pasiskubinkite nusi- 
kratyti Belrošo našta ir palikite ramybėje tą nusaldintą Danseni, 
o užsiimkite vien manimi. Bet ką Jūs ten veikiate tame kaime, 
kad net neatsakote į mano laiškus? Ar žinote, kad man jau norisi 
Jus išplūsti? Bet laimė daro mane atlaidų. Be to, nepamirštu, 
kad, įstojęs į Jūsų dūsautojų gretas, turėsiu vėl paklusti Jūsų 
užgaidėlėms. Tik pasistenkite nepamiršti, kad naujasis meilužis 
nenorės prarasti seno draugo teisių. 

Sudie, kaip kažkada... Taip, sudie, mano angele! Siunčiu tau | 
meilės bučinius. 

P S. Ar žinote, kad Prevanas, praleidęs mėnesį kalėjime, 
buvo priverstas palikti savo karinį dalinį? Dabar tai pagrindinė 
naujiena Paryžiuje. Iš tiesų jis buvo žiauriai nubaustas už prasi- 
žengimą, kurio nepadarė, taigi Jūsų triumfas yra besąlygiškas! 


Paryžius, 17** m. spalio 29-oji 


CAXVI| laiškas 

Ponia de Rozmond - prezidentei de Turvel 


Būčiau atsakiusi Jums ir anksčiau, mano mielas Vaike, bet 
pervargau rašydama praėjusį laišką, ir man sugrįžo visi skausmai, 
todėl net negalėjau pajudinti rankos. Labai skubėjau padėkoti 
Jums už geras naujienas, kurias pranešėte apie mano sūnėną, 
taip pat norėjau Jus kuo nuoširdžiausiai pasveikinti. Čia jau 
tikrai esame priversti pripažinti Apvaizdos įsikišimą: kai jos 
malonė prisilietė prie vieno, tai kartu išgelbėjo ir kitą. Taip, 
mano brangioji Gražuole, juk Dievas tenorėjo Jus išbandyti 
ir išgelbėjo tuo metu, kai visos jėgos išseko; ir nors Jūs šiek 
tiek murmėjote, yra ir dalykų, už kuriuos turėtumėte dėkoti. 
Lyg nesuprasčiau, kad Jums būtų maloniau, jei tai būtų Jūsų 
sprendimas, o Valmonas jam tik pritartų; ir man atrodo, kad 
grynai bendražmogiška prasme šitaip būtų geriau apsaugotos 
mūsų lyties teisės, kai mes taip nenorime, jog jos būtų bent 
kiek pažeistos! Tik ką reiškia tie paviršutiniški apmąstymai, jei 
lygintume su tokiais reikšmingais dalykais, kurie vyksta aplink 
mus? Ar gali tas, kuris išsigelbėjo po laivo sudužimo, skųstis, 
kad neturėjo priemonių pasirinkimo? 

Greitai, mano brangioji Dukra, įsitikinsite, kad tos kančios, 
kurių dar taip bijotės, palengvės savaime; net jei jos ir toliau 
nenustygstamai tęstųsi, ir lygiai taip pat skausmingai, vis dėlto 
pajusite, kad tai lengviau pakelti negu sąžinės graužatį, pada- 


rytą nusikaltimą ar panieką sau pačiai. Anksčiau būtų buvę 

beprasmiška su Jumis kalbėti, atrodytų, taip griežtai, juk meilė 
nepriklauso nuo mūsų valios, ir dorybė tegali jos vengti, bet ne 
nugalėti; ir jei jau kartą ji užgimė, tai miršta tik sava mirtimi 
arba tik iš visiškos nevilties. Pastarasis atvejis yra kaip tik Jūsų, 
ir tai man suteikia drąsos ir teisės laisvai Jums išsakyti savo 
požiūrį. Žiauru varyti siaubą beviltiškam ligoniui, kuris tegali 
priimti vien paguodos žodžius ir nuskausminančius vaistus, bet 
išmintinga paaiškinti sveikstančiam apie pavojus, kuriuos jis iš 
tikrųjų patyrė, idant įdiegtum jam būtiniausio apdairumo ir 
įtikintum klausyti patarimų, kurie ateityje labai praverstų. 

Kadangi pasirinkote mane savo gydytoju, tai šitaip su Jumis 
ir kalbu, ir dabar jau kalbu tik apie lengvus negalavimus, kuriuos 
dar jaučiate, gal Jums dar reikia ir kokių nors vaistų, bet tai vis 
dėlto nepalyginama su ta baisinga liga, pagijimu, nuo kurios 
galite būti tikra. Dar kaip Jūsų draugė, protingos ir dorovingos 
moters draugė, išdrįsčiau pridurti, kad šitą Jus pavergusią aistrą, 
nelemtą jau savaime, dar blogesne linkme paveikė jos objektas. 
Jei tikėtum tuo, ką kalba apie mano sūnėną, kuriam meilė, pri- 
sipažįstu, yra tam tikra mano silpnybė, o jis iš tikrųjų pasižymi 
daugybe patrauklių bruožų, prie ko prisideda ir sugebėjimai 
sužavėti, tai moterims jis iš tiesų pavojingas ir ne be kaltės 
prieš jas, nes jam tolygus džiaugsmas ne vien jas suvilioti, bet 
ir pražudyti. Esu tikra, kad Jums pavyko jį atvesti į doros kelią. 
Ir niekas nėra to vertas tiek, kiek Jūs, tik labai daug moterų 
vylėsi to paries, tačiau jų viltys žlugo, todėl man mieliau būtų, 
jei nepatektumėte į jų gretą. 

Tad dabar pagalvokite, mano brangioji Gražuole, kad, užuot 
išgyvenusi tuos pavojus, kurie tykojo, be išsaugotos švarios sąži- 


nės ir ramybės, dar jausite ir pasitenkinimą, kad tapote laimingo 

Valmono atsivertimo įrankiu. Bent aš neabejoju, kad didžiąja 
dalimi šitą didį įvykį paskatino Jūsų ryžtingas priešinimasis, o 
vienintelė užėjusi silpnumo akimirka būtų palikusi mano sūnė- 
ną amžinų paklydimų kelyje. Esu linkusi šitaip viską matyti ir 
norėčiau, kad Jūs panašiai galvotumėte; šitaip atrasite pirmąjį 
paguodos impulsą, o aš - pagrindo Jus dar labiau pamilti. 

Laukiu Jūsų jau artimiausiomis dienomis, mano mieloji 
Dukra, juk man pažadėjote. Atvažiuokite ir atrasite laimę bei 
ramybę tose vietose, kur viską praradote; ir labiausiai prašau, 
kad atvažiuotumėte pasidžiaugti kartu su savo jautriąja motina, 
kad taip sėkmingai tesėjote sau duotą žodį nepadaryti nieko, 
dėl ko poelgiai nebūtų verti Jūsų ir jos! 


Iš... pilies, 17** m. spalio 30-oji 


CAXVI laiškas 
“2 


Markizė de Mertej - vikontui de Valmonui 


Jei neatsakiau, Vikonte, į Jūsų 19-os dienos laišką, tai visai 
ne dėl to, kad neturėjau laiko: paprasčiausiai aš įsižeidžiau ir 
neatradau jame jokios protingos prasmės. Taigi pamaniau, kad 
nieko geresnio nesugalvosiu, tik jį pamiršti, bet jei jau vis grįžtate 
prie to paties ir, atrodo, esate linkęs laikytis tų pačių idėjų, o 
mano tylėjimą suprasti kaip sutikimo ženklą, turiu Jums aiškiai 
išdėstyti savo požiūrį. 

Kai kada man užeidavo užgaida vienai pakeisti visą seralį, bet 
niekada nesutikčiau būti tik viena jo sugulovių. Maniau, Jūs tai 
žinote. Betgi dabar, kai pagaliau sužinojote, galite pats spręsti, 
kaip man juokingai atrodo Jūsų pasiūlymas. Kad aš galėčiau 
paaukoti meilę, ir dar visiškai naują potraukį, tik tam, kad susi- 
dėčiau su Jumis? Ir dar kaip susidėti? Kaip kokiai vergei laukti 
savo eilės, kol Jžsy Aukstybė suteiks malonę? Kai, pavyzdžiui, 
pageidausite akimirkai prasiblaškyti nuo 4a7 nepatirto žavesio, 
kurį teikia vienintelė 2wostabioji, dangiškoji ponia de Turvel, 
arba kai pradėsite baimintis, kad pažraukliosios Sesilės akyse ne- 
susvyruotų Jūsų išaukštintas įvaizdis, kurį taip norite išsaugoti, 
tada, nusileidęs iki manęs, ateisite patirti malonumų, gal ne tokių 
stiprių, užtat niekuo neįpareigojančių, o Jūsų kilnumo apraiškų, 
kad ir kokių retų, man visiškai užteks iki galutinės laimės! 

Suprantama, Jūs tiesiog pritvinkęs pernelyg geros nuomonės 
apie save, bet akivaizdu, jog man neužtenka kuklumo, ir nors 


uoliai save tyrinėčiau, niekaip neįsivaizduoju, kad taip žemai 


=—- "UL E 


GN — PAVOJINGI RYŠIAI 40) 


pulčiau. Galbūt tai mano trūkumas, bet, įspėju, turiu dar dau- 
gybę kitų. 

Ir ypač tai, kad esu įsitikinusi, jog sa/dokas mokinukas 
Danseni, besirūpinantis tik manimi ir dėl manęs paaukojęs, ir 
tame nematydamas jokių nuopelnų, savo pirmąją aistrą, dar 
nespėjęs jos nė patenkinti ir mylėdamas mane taip, kaip mylima 
jo amžiuje nepaisant jo kuklių dvidešimties metų, sugebėtų 
pasistengti dėl mano malonumų ir laimės kur kas geriau už Jus. 
Dar pridursiu, jei man užeitų užgaida susirasti jam padėjėją, tai 
tikrai nebūtumėte Jūs, bent jau šiuo metu. 

Ir dėl kokių priežasčių taip pasielgčiau, paklaustumėte? 
Bet pirmiausia tam gali nebūti ir jokių priežasčių, nes užgaida, 
galinti Jums suteikti pranašumą, taip pat sėkmingai gali Jus ir 
visiškai eliminuoti. Bet vien iš mandagumo išdėstysiu Jums 
savo požiūrį. Man atrodo, kad turėtumėte dėl manęs pernelyg 
daug ką paaukoti, o aš juk, užuot pajutusi Jums dėkingumą, ko 
tikrai lauksite, vis manysiu, jog tebeliekate skolingas! Puikiausiai 
matote, kaip mus vieną nuo kito nutolina skirtingi supratimai ir 
mes jokiu būdu negalėtumėme suartėti, ir, bijau, man prireiktų 
daug laiko, net labai daug, kol pasikeistų mano jausmai. Kai tik 
pasitaisysiu, tai pažadu Jums pranešti. Iki tol, paklausykite ma- 
nęs, ir tvarkykitės kaip nors kitaip, ir pataupykite savo bučinius, 
juk turite tiek galimybių surasti jiems geresnę vietą!.. 

Sudie, kaip kitados, - sakote? Bet kitados, kaip man atrodo, 
Jūs man skyrėte ir šiek tiek daugiau reikšmės, ir nebuvote manęs 
nustūmęs iki trečiaeilio vaidmens; pirmiausia, kad būtumėte 
tikras dėl mano sutikimo, Jūs gana ilgai laukėte, kol pasakysiu 
„taip. Taigi pasitenkinkite, kad, užuot pasakiusi Jums „sudie“ 
kaip kažkada, ištarsiu Jums „sudie“ kaip galiu dabar. 


Jūsų nuolanki tarnaitė, pone Vikonte. 


Iš... pilies, 17** m. spalio 31-oji 


CAAXAVII laiškas 

Prezidentė de Turvel - poniai de Rozmond 


Tik vakar, Ponia, gavau Jūsų pavėluotą atsakymą. Būtų 
mane nužudęs iš karto, jei gyvenimas tebepriklausytų man, 
bet yra kitas jo savininkas ir tas kitas - tai ponas de Valmonas. 
Matote, neslepiu nuo Jūsų nieko. Jei pasirodysiu neverta Jūsų 
draugystės, tai kur kas mažiau bijau ją prarasti negu naudotis 
neteisėtai. Viskas, ką galiu pasakyti, tai, kad ponas de Valmonas 
iškėlė sąlygą: arba mirti, arba tapti laimingu, ir aš apsisprendžiau 
pastarojo dalyko naudai. Nei didžiuojuosi tuo, nei kaltinu save, 
tiesiog sakau, kaip yra. 

Taigi iškart suprasite, kokį po viso to sukrėtimą galėjo man 
sukelti Jūsų laiškas bei visos jame surašytos rūsčios tiesos. Vis 
dėlto negalvokite, kad tai man galėtų sukelti kokių apgailesta- 
vimų ar priverstų pakeisti jausmus bei elgesį. Tai visai nereiškia, 
kad neišgyvenau skausmingų akimirkų, bet kai širdis tiesiog 
plyšta, o aš bijau, kad tuoj nesugebėsiu ištverti tų kančių, tai 
sakau: „Valmonas yra laimingas“; šitaip viskas nuo tos minties 
išsisklaido, tiksliau, perauga į malonumą. 

Taip, aš besąlygiškai pasiaukojau dėl Jūsų sūnėno, dėl jo 
pražudžiau save. Jis tapo vieninteliu mano minčių, jausmų, 
poelgių įkvėpimo šaltiniu. Kol mano gyvenimas reikalingas, 
kad jis būtų laimingas, tol jis man brangus, o mano likimas at- 
rodo mielaširdingas. Jei kurią nors dieną jam kas nors pasirodys 


kitaip... jis neišgirs iš manęs nei skundo, nei priekaišto. Aš jau 

išdrįsau įsivaizduoti, kaip atrodys ta lemtinga akimirka, ir mano 
sprendimas priimtas. 

Dabar matote, kaip mažai man kelia baimės, kurią, atrodo, 
jaučiate Jūs, kad vieną gražią dieną ponas de Valmonas manęs 
nepražudytų; jei to panorėtų, tai pirmiausia turėtų nustoti 
mane mylėti, ir ką man tada padarytų tie tušti priekaištai, kurių 
jau nebegirdėsiu? Jis vienintelis man yra teisėjas. Ir taip, kaip 
gyvenau vien dėl jo, prisiminimas apie mane apsigyvens jame, 
ir jei jis bus priverstas pripažinti, kad jį mylėjau, tai man bus 
pakankamas pateisinimas. 

Taigi dabar sakote, Ponia, kas parašyta mano širdyje. Man 
jau geriau nelaimė netekti Jūsų pagarbos per savo nuoširdumą 
negu smukti savo pačios akyse dėl veidmainystės. Maniau, kad 
tokiam besąlygiškam atvirumui mane įpareigoja ankstesnis Jūsų 
gerumas man. Jei prie to pridurčiau dar bent žodį, galėtumėte 
įtarti, kad man užtenka pasipūtimo dar to tikėtis, nors kaip tik 
atvirkščiai: esu įsitikinusi, kad daugiau nebeturiu teisės į kažką 
pretenduoti. 

Mano pagarba, Ponia, lieku Jūsų kukli ir nuolanki tarnai- 
tė. 


Paryžius, 17** m. lapkričio 1-oji 


CAIX laiškas 
= — 


Vikontas de Valmonas - markizei de Mertej 


Sakykite, mano mieloji drauge, iš kur tas gaižus ir pasity- 
čiojamas tonas, kuriuo persunktas Jūsų paskutinysis laiškas? 
Ir kokį nusikaltimą padariau, akivaizdžiai to neįtardamas, kad 
Jūs taip užpykote? Kaip man atrodo, Jūs priekaištaujate, kad aš 
naudojuosi Jūsų sutikimu dar jo negavęs, bet manau, jog tai, kas 
visiems kitiems galėtų pasirodyti įžūlumu, tarp Jūsų ir manęs 
tėra pasitikėjimo ženklas; ir nuo kada šis jausmas galėjo pakenkti 
meilei ir draugystei? O sujungęs viltį ir troškimą pasidaviau 
tik natūraliam impulsui, kuris dar tik ieškomą laimę mums 
pateikia kaip jau čia pat esančią; o Jūs pasipūtimu palaikėte 
visiškai suprantamą mano nekantrumą. Aš juk puikiai žinau, 
kad papročiai tokiais atvejais reikalauja rodyti pagarbų nepa- 
sitikėjimą, betgi ir Jūs žinote, jog tai tik forma, paprasčiausias 
formalumas, o aš buvau linkęs manyti, esą tokio smulkmeniško 
apdairumo mudviem visiškai nereikia. 

Man atrodo, kad toks nuoširdus ir nesuvaržytas elgesys, jei 
jis pamatuotas senais ryšiais, yra kur kas geriau už bevertį mei- 
likavimą, kuris taip dažnai meilę padaro prėską. Galbūt tokios 
manieros man įgyja yertės, nes jas sieju su laime, kurią man tai 
ir primena, ir kaip tik todėl man būtų labai skaudu žinoti, kad 
Jūsų požiūris yra visai kitoks. 

Bet tai mano vienintelė kaltė, kurią pripažįstu, nes dėl kitko 


net neįsivaizduoju, kaip Jūs galėtumėte galvoti, kad visame 

pasaulyje egzistuoja moteris, kuri man pasirodytų pranašesnė 
už jus; ir dar neįtikėtiniau, kad vertinčiau Jus taip, kaip galbūt 
Jums atrodo. Sakote, kad šiuo požiūriu save išsamiai ištyrinėjote 
ir nieko neatradote, dėl ko galėtumėte šitaip smukti. Manau, 
kad tai tik įrodo, kaip tiksliai atspindi Jūsų veidrodis. Tai ar 
nebuvo Jums paprasčiau prieiti prie teisingesnės išvados, kad 
aš tikrai šitaip apie Jus negalvojau? 

Veltui bandau surasti tokios keistos nuomonės priežastis. 
Vis dėlto man atrodo, kad tai gali daugiau ar mažiau sietis su 
pagyrimais, kuriuos drįsau išsakyti kitoms moterims. Bent jau 
tokia išvada peršasi iš to, kaip Jūs pabrėžtinai kartojate epitetus 
nuostabioji, dangiškoji, patrauklioji, kuriais naudojausi kalbėda- 
mas apie ponią de Turvel arba mažąją Volanž. Argi nežinote, 
kad tie žodžiai kur kas dažniau pasirenkami atsitiktinai, o ne- 
apgalvotai, ir jie išreiškia santykį ne tiek su kalbamu asmeniu, 
bet parodo vien padėtį, kurioje esi, kai apie tai kalbi? Netgi tuo 
metu, kai buvau taip stipriai veikiamas vienos ar kitos, geidžiau 
Jūsų nė kiek ne mažiau; jei Jums teikiau pirmenybę prieš jas abi, 
tai negalėjau atnaujinti mūsų ankstesniojo ryšio nepakenkda- 
mas santykiams su jomis abiem, tad nemanau, kad nusipelnau 
tokių skaudžių priekaištų. 

Ir nebus man sunku pasiteisinti dėl paslaptingojo žavesio, 
kaip man atrodo, Jus taip pat šiek tiek užgavusio; betgi tai, kas 
nežinoma, dar nereiškia, kad veikia stipriau už ką nors kita. Et, 
kas gi galėtų pasivaržyti su tais įstabiais malonumais, kuriuos 
tik Jūs viena sugebate sukelti kaip naujus ir dar tokius stiprius ? 
Tenorėjau pasakyti, kad tai tik dar nepatirtas dalykas, bet net 
nesistengiau jo klasifikuoti; ir kažkada pridūriau prie to, ką ir 


dabar galiu pakartoti: žinosiu, kaip su juo kovoti ir kaip nuga- 

lėti. Ir į šitą nesudėtingą reikalą įdėsiu dar daugiau uolumo, jei 
tik matysiu, kad toks pagarbos ženklas Jums patinka. 

O apie mažąją Sesilę, atrodo, visiškai be reikalo kalbate. 
Juk dar nepamiršote, kad kaip tik Jūsų prašymu užsiėmiau šia 
mergiūkšte ir laukiu vien Jūsų leidimo ja atsikratyti. Tegaliu 
pažymėti jos naivumą ir šviežumą, galėjo ji man kažkurią 
akimirką atrodyti patraukli, nes, kad ir kaip būtų, tavo paties 
kūrinys bet kuriuo atveju turi atrodyti nors trupučiuką vilio- 
jantis, bet iš tikrųjų ji dar nenugludinta tiek, kad galėtų būti 
itin verta dėmesio. 

O dabar, mano mieloji drauge, šaukiuosi Jūsų teisingumo, 
taip pat primenu tą Jūsų ankstesnį gerumą, tą ilgametę ir tobulą 
draugystę, visišką tarpusavio pasitikėjimą, kuris taip sustiprino 
mūsų ryšius, - tad ar užsitarnavau, kad kalbėtumėte su manimi 
tokiu atšiauriu tonu? Betgi Jums taip lengva atlyginti man tą 
žalą, užtenka tik panorėti! Tarkite vienintelį žodį, ir pamaty- 
site, ar visi čionykščiai žavesiai bei prisirišimai mane sulaikytų 
net ne dienai, bet nors minutei. Ir aš atlėksiu prie Jūsų kojų ir į 
Jūsų glėbį, ir įrodysiu Jums šimtus kartų šimtais būdų, kad esate 
tikroji mano širdies valdovė. 

Sudie, mano mieloji drauge, labai nekantriai laukiu Jūsų 


atsakymo. 


Paryžius, 17** m. lapkričio 3-ioji. 

Ponia de Rozmond - prezidentei de Turvel 


Ir kodėl gi, mano brangioji Gražuole, daugiau nebenorite 
būti mano dukterimi? Atrodytų, kad man netgi pranešate, jog 
susirašinėjimas tarp mūsų nutrūks? Ar tik nenorite manęs nu- 
bausti už tai, kad nesugebėjau atspėti dalykų, kurie buvo tiesiog 
neįtikėtini? Arba įtariate mane, kad sąmoningai norėjau Jus 
užgauti? Ne, pernelyg gerai pažįstu Jūsų širdį, kad patikėčiau, jog 
galėjote šitaip pagalvoti. Štai kodėl skausmas, kurį sukėlė Jūsų 
laiškas, yra kur mažesnis negu mano išgyvenimai dėl Jūsų. 

O, mano jaunoji drauge! Sakau tai Jums su tikru skausmu: 
esate pernelyg verta būti mylima, kad kada nors galėtumėte 
meilėje būti laiminga. Ech! Ir kokia gi iš tikrųjų švelni ir jautri 
moteris nepasidarė nelaiminga nuo to jausmo, kuris jai žadėjo 
tiek laimės! Argi vyrai sugeba branginti moteris, kurias jie 
turi? 

Tai nereiškia, kad daugelis būtų negarbingi savo poelgiais 
bei nepastovūs jausmais, bet netgi tarp tokių tiek mažai suge- 
bančių, idant jų širdys plaktų su mūsų širdimis vienu ritmu! 
Nemanykite, mano brangus vaike, kad jų meilė panaši į mūsų. 
Jie, suprantama, jaučia tą patį svaigulį, kartais į jį įdeda net kur 
kas daugiau įkarščio, bet jie nežino to jautraus meilumo, to 
švelnaus rūpestingumo, iš kurio atsiranda tas nuolatinis jauslus 
atidumas tam vieninteliam mylimam žmogui. Vyras mėgaujasi 


laime, kurią jis jaučia, o moteris - kurią ji atneša. Sis skirtumas, 

toks svarbus, bet taip retai pastebimas, vis dėlto labai stipriai 
veikia tarpusavio ryšius. Kai jam malonumas yra patenkinti savo 
troškimus, tai jai - juos sukelti. Jam patikti - tik sėkmės būdas, o 
jai - tai sėkmė kaip tokia. Ir koketiškumas, dėl kurio taip dažnai 
priekaištaujama moterims, tėra vien piktnaudžiavimas tokio 
pobūdžio jausmais, ir net tai yra jų tikrumo įrodymas. Pagaliau 
ta aistra kitai būtybei, apibūdinanti meilę, vyrui tarnauja vien 
tam, kad sustiprintų malonumą, ir kitas jos objektas galbūt ją 
susilpnintų, bet visiškai nesugriautų; kai moterims tas gilus 
jausmas, kuris ne tik sunaikina bet kokį pašalinį potraukį, jis 
stipresnis net už pačią gamtą ir visiškai nepavaldus jos valdžiai, 
sukelia pasišlykštėjimą bei pasibaisėjimą ten, kur, atrodytų, turi 
užgimti geismas. 

Ir nemanykite, kad kokios nors išimtys, būtų jų daugiau ar 
mažiau ir kiek tik galima išvardyti, galėtų kaip nors paneigti 
šiuos esminius dėsnius! Jas palaiko visuomenės nuomonė, kuri 
išimtinai vyrams leidžia atskirti neištikimybę nuo nepastovumo, 
jie puikuojasi tuo skirtumu, nors tai iš tikrųjų žemina; o štai 
mūsų lyčiai tai niekada nebuvo priimtina, išskyrus ištvirkusias 
moteris, kurios mums daro tik gėdą ir kurioms visos priemo- 
nės atrodo geros, jeigu tik suteikia joms vilties apsisaugoti nuo 
skausmingo savo menkystės pajautimo. 

Pagalvojau, kad Jums, mano brangioji Gražuole, būtų 
naudinga susipažinti su šiais apmąstymais, idant galėtumėte 
juos priešpriešinti fantastiškoms svajonėms apie tobulą laimę, 
kuriomis meilė niekada nepraleidžia progos užkrėsti mūsų 
vaizduotę, o apgaulinga viltis, kurios vis laikomės netgi tada, 
kai akivaizdu, jog turime su tuo atsisveikinti, nes kai praran- 


dame, tik dar labiau dirgina ir gausina kančias, net pernelyg 


— 418 —>+ 


(Sk PAVOJINGI RYŠIAI | UL) 


realias, juk jos neatskiriamos nuo stiprios aistros! Šitoks būdas, 
kurį pasirinkau Jūsų skausmams palengvinti ir jų antplūdžiui 
sumažinti, yra vienintelis, kokį galiu surasti šią akimirką. Kai 
liga nepagydoma, tai konsultuoti galima vien dėl jos eigos. Ir 
ko prašau iš Jūsų, tai tik prisiminti, jog gailėtis ligonio visai ne- 
reiškia jį pasmerkti. Ek, kas gi patys esame, kad galėtume vieni 
kitus smerkti? Palikime teisę mus teisti tam, kuris vienintelis 
sugeba skaityti žmonių širdis; ir net esu pasiryžusi tikėti, kad 
Jo tėviškose akyse dorybių sankaupa atperka vieną klaidą. 

Tik maldauju, mano brangioji drauge, ypač sergėkitės neap- 
galvotų sprendimų, kurie parodo ne tiek tvirtybę, kiek visišką 
neviltį, ir nepamirškite, kad kam nors perdavusi nuosavybės 
teises į savo gyvenimą, — čia perfrazuoju Jūsų žodžius, - vis 
vien negalėjote iš savo draugų atimti to, ką jie turėjo iki tol, ir 
jie niekada nenorės atsižadėti. 

Sudie, mano brangioji Dukra, nors kartais prisiminkite 
savo švelniai mylinčią motiną ir patikėkite, kad Jums ji skiria, 
nepaisant nieko, pačias gražiausias savo mintis. 


Iš... pilies, 17** m. lapkričio 4-oji 

Markizė de Mertej - vikontui de Valmonui 


Štai ir puiku, Vikonte, šį kartą Jumis esu labiau patenkin- 
ta, taigi dabar draugiškai pasikalbėkime, ir tikiuosi, kad man 
pavyks įtikinti, jog tas susitarimas, kurį berods taip trokštate 
vykdyti, ir man, ir Jums būtų tikra beprotybė. 

Nejaugi iki šiol nepastebėjote, kad malonumo, iš tikrųjų 
vienintelio akstino abiem lytims sujungti, neužtenka, jog tarp 
jų atsirastų ryšys? Ir jei prieš tai atsiranda juos suartinantis 
geismas, tai jį lydi juos atstumiantis persisotinimas? Tai gamtos 
įstatymas, ir jį pakeisti gali tik meilė; tik ar meilė pasireiškia 
vien mums panorėjus? O juk ji reikalinga visada; ir tai iš tiesų 
būtų labai apsunkinantis dalykas, jei laimei, nebūtų pastebėta, 
kad užtenka, jei ji atsirastų tik vienoje pusėje. Taip ir sunkumas 
pasidaro perpus mažesnis, ir nieko iš meilės neprarandama; iš 
tikrųjų vienas laimingas, kad myli, o kitas - kad jis patinka, 
nors iš tiesų tokia laimė nėra labai stipriai juntama, bet kai prie 
to prisideda neištikimybės malonumas, tai padėtys išsilygina, 
ir viskas susitvarko. 

Bet pasakykite, Vikonte, kas iš mudviejų apsiims apgauti 
pirmas? Juk Jūs žinote istoriją apie du sukčius, kurie atpažino 
vienas kitą lošdami kortomis. „Nieko vienas kitam nepadary- 
sime, — nusprendė jie, - sumokėkime už žaidimą per pusę“, ir 
užbaigė partiją. Patikėkite, ir mes turėtume pasekti šiuo gražiu 
pavyzdžiu, ir negaiškime tuščiai abiejų laiko, juk mes jį galime 


naudingai panaudoti kiekvienas atskirai. 

Idant Jums įrodyčiau, kad čia kalba ne vien mano, bet ir 
Jūsų naudos sumetimai ir manęs nekursto nei bloga nuotaika, 
nei užgaidos, aš neatsakau tarp mūsų sutarto atlygio; puikiai 
suprantu, kad mums užteks vieno vakaro, idant liktume visiškai 
patenkinti vienas kitu, ir net neabejoju, jog mes žinosime, kaip 
pasismaginti, kad net pasidarys gaila, kai viskas baigsis. Tik 
nepamirškime, kad be šito apgailestavimo neįmanoma laimė; 
kad ir kokia saldi būtų ši iliuzija, mes vis vien nepatikėsime, jog 
tai gali trukti ilgiau. 

Matote, savo įsipareigojimus vykdau ir nelaukdama, kol Jūs 
įvykdysite savo, - juk turiu gauti Jūsų dangiškosios skaistuo- 
lės pirmąjį laišką; ar Jums dar gaila jį atiduoti, ar pamiršote 
sandėrio sąlygas, kurios Jums rūpi kur kas mažiau nei bandote 
parodyti, o aš kol kas nieko negavau, visiškai nieko. Vis dėlto 
arba aš klystu, arba švelnioji Davatka turėtų daug rašyti: ką gi jai 
veikti, kai lieka viena? Juk jai neužtenka proto kaip nors kitaip 
prasiblaškyti. Jeigu tik panorėčiau, tai man atsirastų dėl ko Jums 
papriekaištauti, bet aš jau tyliu mainais už tą susierzinimą, kuris 
galbūt netyčia išsprūdo mano paskutiniajame laiške. 

Dabar, Vikonte, drįstu Jus paprašyti vieno dalyko, ir tai dau- 
giau dėl Jūsų negu dėl manęs: atidėti tą akimirką, kurios trokštu 
ne mažiau už Jus, bet iki to laiko, kai aš grįšiu į Paryžių. Pirma, 
čia nepavyks pasinaudoti tam būtina laisve, o antra, norėčiau 
išvengti ir tam tikros rizikos, nes užtektų trupinėlio pavydo, 
kad prie manęs dar labiau prisirištų tas nykusis Belrošas, nors 
dabar jis jau kabo ant plauko. Jis jau baigia išsinerti iš kailio, 
kad parodytų, kaip sugeba mane mylėti, ir netgi perkraudama 
jį glamonėmis turiu kliautis ne vien savo įžvalgumu, bet ir kai 


kuriomis gudrybėmis. Betgi kartu turite pastebėti, kad Belrošas 

yra mano auka dėl Jūsų! O abipusė neištikimybė malonumą 
padaro dar smagesnį. 

Ar žinote, kad aš kartais gailiuosi, jog mes turime nusileisti 
iki tokių priemonių! Tai laikais, kai mes vienas kitą mylėjome, — 
tikiu, kad tai buvo meilė, - buvau laiminga, o Jūs, Vikonte?.. 
Tik kam rūpintis laime, kuri jau nebesugrįš? Ne, kadir ką saky- 
tumėte, sugrįžimas yra neįmanomas. Pirmiausia pareikalaučiau 
iš Jūsų aukų, kurių nenorėtume ar netgi negalėtume dėl manęs 
padaryti ir kurių galbūt net nesu verta. O kitas dalykas - kaip 
Jūs sulaikyti? O, ne, ne, nenoriu apie tai nė galvoti, ir nors man 
tikras malonumas šią akimirką Jums apie tai rašyti, vis dėlto 
geriau, jei netikėtai Jus paliksiu. 


Sudie, Vikonte. 
Iš... pilies, 17“ m. lapkričio 6-oji 


CAXAI| laiškas 

Prezidentė de Turvel - poniai de Rozmond 


Giliai sujaudinta Jūsų gerumo, Ponia, be išlygų jį priimčiau, 
jei nesulaikytų tam tikra baimė, kad galiu tai suteršti. Ir kodėl 
gi, kai jis man pasidarė toks brangus, tada jau nebesijaučiu verta 
šito? Ak! Išdrįsiu Jums bent išreikšti savo padėką ir man telieka 
tik žavėtis tuo dorybės atlaidumu, kuris mūsų silpnybes suvokia 
tiek, kiek užjaučia, ir taip stipriai bei maloniai tas žavesys savo 
valioje laiko mūsų širdis, lyg tai būtų pati meilė. 

Ar dar tebesu verta Jūsų draugystės, kurios man iki tikros 
laimės jau nebeužtenka? Galiu tą patį pasakyti ir apie Jūsų pa- 
tarimus, jaučiu, ko jie verti, bet negaliu jais sekti. Ir kaip man 
netikėti tobula laime, jei jaučiu ją būtent šią akimirką? Taip, 
jei vyrai yra tokie, kaip sakote, tai reikia bėgti nuo jų, nes jie 
verti neapykantos; tik kad Valmonas yra toks į juos nepanašus! 
Jei jam, kaip ir jiems, būdinga ta nežabojama aistra, kurią va- 
dinate siautuliu, taip kaip ją perauga tas bekraštis švelnumas! 
Mano drauge! Jūs kalbate, kad išgyvenate mano kančias, bet 
džiaukitės kartu mano laime; už tai turiu būti dėkinga tik 
savo meilei, o kiek jai dar vertės prideda mylimas žmogus! Jūs 
mylite savo sūnėną ir sakote, kad tai gali būti silpnybė? Ak! Jei 
tik pažinotumėte jį kaip aš! Aš jį tiesiog dievinu, nors jis nusi- 
pelno dar daugiau. Be abejo, jis galėjo pasiduoti tam tikriems 
paklydimams, tą jis pats pripažįsta, tik kas geriau už jį pažįsta 
tikrąją meilę? Ką galiu Jums daugiau pasakyti? Jis įkvepia tokią 
pat meilę, kokią pats jaučia. 

Jūs pagalvosite, kad tai fantastiškos svajonės apie tobulą lai- 
mę, kuriomis meilė niekada nepraleidžia progos užkrėsti mūsų 
vaizduotę, ir jei jau taip, kodėl jis pasidarė dar švelnesnis, dar 
malonesnis, kai jam daugiau nebeliko ko siekti? Prisipažinsiu, 
kad anksčiau matydama jį tokį mąsliai uždarą, susivaržiusį, ir 
retai jis būdavo kitoks, todėl labai dažnai prieš savo valią grįž- 
davau prie to iškreipto ir žiauraus įvaizdžio, kuriamo apie jį. 
Bet nuo to laiko, kai jis gali nevaržomas pasiduoti savo širdies 
impulsams, atrodo, kad sugeba atspėti visus mano troškimus. 
Kas žino, galbūt mudu nuo gimimo esame vienas kitam skirti! 
Ar šita laimė nebuvo man skirta, kad jis būtų laimingas? Ak! 
Jeigu tai iliuzija, tai geriau jau mirsiu anksčiau negu ji išsisklai- 
dys. Bet ne, aš gyvenčiau, kad jį branginčiau, kad jį dievinčiau. 
Kodėl jis nustotų mane mylėti? Ar kokia nors kita moteris, 
išskyrus mane, suteiktų jam daugiau laimės? Ir pati tai jaučiu, 
kad laimė, kuri užgimsta kitame, yra pats stipriausias ryšys, ir 
vienintelis tikras. Taip, šis nuostabus jausmas sutaurina meilę, 
ją netgi išgrynina ir padaro ją vertą tokios švelnios ir kilnios 
sielos kaip pono de Valmono. 

Sudie, man brangioji, mano gerbiamoji, mano atlaidžioji 
drauge. Veltui stengčiausi tęsti šį laišką, štai atėjo valanda, kai 
jis pažadėjo ateiti, ir visos kitos mintys mane apleido. Atleiskite! 
Bet Jūs trokštate man laimės, o ji šį akimirksnį tokia didžiulė, 
kad vos užtenka manęs, kad ją iki galo aprėpčiau. 


Paryžius, 17** m. lapkričio 7-oji 

Vikontas de Valmonas - markizei de Mertej 


Kokios gi, mano mieloji drauge, tos aukos, kurioms, kaip 
Jums atrodo, negalėčiau ryžtis, o atlygiu už tai man būtų Jūsų 
palankumas? Leiskite tik man žinoti, kokios gi jos, ir jei susvy- 
ruosiu kažką paaukoti, tai galite man to atlygio atsakyti. Ak! 
Ir jau kurį laiką taip gerai apie mane galvojate, jei net atlaidžiai 
nusiteikusi abejojate mano jausmais ir tvirtumu! Aukos, ku- 
rioms nenorėčiau ar negalėčiau ryžtis... Taigi Jums atrodo, kad 
esu įsimylėjęs, pavergtas? Ir kaina, kurios pareikalavo sėkmė, 
manote, galėjo mane prie ko nors pririšti? Ak! Garbė Viešpačiui, 
aš dar taip žemai nepuoliau ir imuosi Jums tai įrodyti. Taip, aš 
tai įrodysiu, net jei už viską tektų sumokėti ponia de Turvel. 
Tada jau tikrai po šito nebeliks jokių abejonių. 

Manau, kad galėjau, savo geram vardui pernelyg nepakenk- 
damas, skirti šiek tiek daugiau laiko moteriai, kuri neabejotinai 
priklauso labai retai sutinkamai rūšiai. Galbūt dėl to, kad tai 
sutapo su pasibaigusiu aukštuomenės sezonu, aš taip įsitraukiau 
į tą nuotykį; netgi dabar, kai pagrindinis sugrįžėlių srautas tik 
pradeda judėti, nieko čia keista, jei dar esu į tai visiškai pasinė- 
ręs. Tik pagalvokite, aš vos kokią savaitę mėgaujuosi vaisiais, 
kuriems subrandinti sudėta trys mėnesiai pastangų. Betgi aš ir 
ilgiau užsilaikydavau su moterimis, kurios buvo kur kas mažiau 
vertesnės ir man jos tiek nekainavo!... Ir Jūs iš to nesusidaryda- 


vote nepalankios nuomonės apie mane. 

Pagaliau ar norite žinoti tikrąją šitokio mano uolumo prie- 
žastį? Štai ji. Ši moteris iš prigimties yra drovi; iš pradžių ji visą 
laiką abejojo savo laime, ir vien to užteko, kad tai ją nubaidy- 
tų - ir štai tik dabar pradedu po truputį suvokti, kokia iš tikrųjų 
mano valdžia tokio tipo moterims. O tai dalykas, kurį labai 
norėjau sužinoti, ir proga tam pasitaiko tikrai ne taip lengvai 
kaip galėtum pagalvoti. 

Pirmiausia daugeliui moterų malonumas visada yra tik ma- 
lonumas, ir nieko daugiau; ir šalia jų mes, kad ir kokiais gražiais 
vardais jos mus vadintų, esame vien tiekėjai, paprasčiausi par- 
davimų tarpininkai, kurių vienintelis nuopelnas yra veiklumas, 
ir tas, kuris padaro daugiausia, ir yra geriausias. 

O kita moterų grupė, turbūt mūsų dienomis gausiausia, susi- 
rūpinusi vien meilužio garsumu ar malonumu, kad jis atimtas iš 
varžovės, taip pat baime, kad savo ruožtu taip pat nebūtų šitaip 
apiplėšta; mums, suprantama, tenka reikšmingesnis ar menkes- 
nis vaidmuo toje netikroje laimėje, kuria jos mėgaujasi, bet tai 
kur kas daugiau priklauso nuo aplinkybių negu nuo žmogaus. 
Ji gaunama per mus, bet ne iš mūsų. 

Taigi mano stebėjimams reikėjo surasti subtilią ir jautrią 
moterį, kurios vienintelis sumetimas yra meilė ir kuri net pačioje 
meilėje matytų tik savo mylimąjį, o jos jausmai, niekada neieš- 
kantys praminto kelio, visą laiką sklinda tik iš širdies, kad pakil- 
tų iki aistros; pavyzdžiui, aš mačiau (kalbu jau ne apie pirmąją 
dieną) po malonumo apsiverkusią, o praėjus vos akimirkai jau 
užsidegusią geismu nuo vieno žodžio, kuris atsiliepė jos širdyje. 
Prie to prisideda tas prigimtinis nuoširdumas, kuriam atsiduo- 
dama visiškai nevaržomai, nes jau tapo įpročiu, ir tai neleidžia 


jai nuslėpti jokio jausmo, jei jis eina tiesiai iš širdies. Taigi tenka 

pripažinti, kad tokių moterų pasitaiko labai retai, ir esu tikras, 
kad jei ne ji, tai kitos tokios niekada nebūčiau sutikęs. 

Taigi nėra nieko keisto, jei ji sulaikytų mane ilgiau negu bet 
kuri kita ir jeigu tie stebėjimo dalykai, kuriuos noriu su ja atlikti, 
reikalauja, kad padaryčiau ją laimingą, tobulai laimingą, kodėl 
turiu to atsisakyti, jeigu man ne tik nė kiek netrukdo, bet kaip 
tik labai padeda? Ir jei tuo užimtas protas, ar iš to jau galima 
daryti išvadą, kad mano širdis pavergta? Be jokių abejonių, ne. 
Taigi ta didžiulė kaina, kuria įvertinau šį savo nuotykį, nė kiek 
nemaišys persimesti prie kitų ar net paaukoti ją, jei tik surasčiau 
ką nors smagesnio. 

Esu toks laisvas, kad nepaniekinu ir mažosios Volanž, ku- 
riai vis dėlto skiriu labai mažai reikšmės. Motina ją atsiveš į 
Paryžių po trijų dienų, bet aš vakar pasirūpinau palaikyti su 
ja tolesnį ryšį: šiek tiek pinigų durininkui ir keletas gėlyčių jo 
žmonai - štai ir reikalas sutvarkytas. Tik pamanykite, kodėl 
Danseni nesugalvojo tokio paprasto būdo? Ir dar paskui sako, 
kad meilė padaro žmogų išradingą! Ji kaip tik padaro kvailus 
tuos, kuriuos užvaldo. Ir kad aš nesugebėčiau jai pasipriešinti! 
Ak! Būkite rami. Jau artimiausiomis dienomis susilpninsiu tą 
galbūt pernelyg stiprų mano išgyvenimų įspūdį, pakeisdamas jį 
kitokiais, o jei tokio paprasto dalyko neužteks, tai juos smarkiai 
pagausinsiu galybe kitų. 

Tuo labiau kad esu pasirengęs perduoti jaunąją pensionato 
auklėtinę jos kukliajam mylimajam, vos tik Jūs nuspręsite, kad 
taip reikia. Man atrodo, kad jau neturėsite pagrindo tam prieš- 
tarauti, todėl sutinku padaryti tą reikšmingą paslaugą vargšui 
Danseni. Nors iš tiesų tai smulkmenos palyginti su tuo, ką gavau 


iš jo. Dabar jis yra smarkiai susirūpinęs, ar neatsakys jam pri- 

ėmimų ponia de Volanž; raminu jį, kiek sugebu, užtikrindamas, 
kad vienokiu ar kitokiu būdu jau nuo pirmos dienos sutvarkysiu 
jo laimės reikalus, ir šiuo metu ėmiausi rūpintis susirašinėjimu, 
kurį jis nori atnaujinti, kai tik atvyks jo Sesi/ė. Jau turiu šešis 
laiškus nuo jo, o iki tos laimingos dienos turėsiu dar kokį vieną 
ar net porą. Šis vaikinas tikriausiai daugiau neturi ką veikti! 

Bet palikime tą vaikų porelę ir grįžkime prie mūsų reikalų, 
nes taip norisi atsiduoti tai saldžiai vilčiai, kurią atnešė Jūsų 
laiškas. Taip, be jokių abejonių, Jūs sugebėsite mane sulaikyti, 
man būtų net neatleistina tuo abejoti. Ar aš kada nors nustojau 
būti Jums ištikimas? Mūsų ryšiai atsipalaidavo, bet nenutrūko, 
tas tariamas išsiskyrimas tebuvo mūsų vaizduotėje atsiradusi 
klaida, o mūsų jausmai, mūsų tikslai išliko sujungti. Tai primena 
keliautoją, kuriam sugrįžus atsiveria akys, ir aš, visai kaip jis, pri- 
pažįstu, kad palikau laimę, jog vyčiausi viltį, todėl ir pasakysiu 
kartu su d Arkūru: 

Kuo daugiau mačiau svetimų salių, tuo mielesnė man buvo 
tėvynė. 

Taigi nekovokite daugiau su mintimis, tiksliau, su jausmais, 
kurie Jus man sugrąžina; ir po to, kai mes išbandėme visus malo- 
numus, kiekvienas skirtingais keliais, pasimėgaukime laime pa- 
jusdami, kad nė vienas jų nepalyginamas su tais, kuriuos kažkada 
patyrėme kartu, ir dėl to jie mums pasirodys dar saldesni! 

Sudie, mano žavioji drauge. Sutinku palaukti iki Jūsų sugrį- 
žimo, bet paskubėkire ir nepamirškite, kaip aš to trokštu. 


Paryžius, 17** m. lapkričio 8-oji 

Markizė de Mertej - vikontui de Valmonui 


Išties, Vikonte, esate panašus į tuos vaikus, kurių akivaizdoje 
negalima apie nieką kalbėti ir nieko negalima rodyti, nes jie 
panorės tučtuojau pasigriebti šitą daiktą! Man tik šiaip sau į 
galvą atėjo kažkokia mintis, ir įspėjau Jus, kad nenorėčiau ties ja 
sustoti, bet vien dėl to, jog apie kažką kalbėjau, Jūs piktavališkai 
stengiatės atkreipti į tai mano dėmesį; norite, kad galvočiau vien 
apie tai, kai pati noriu pamiršti, ir netgi ieškote būdų priversti, 
kad prijausčiau Jūsų lengvapėdiškiems troškimams! Argi garbin- 
ga šitaip ant mano vienos pečių užversti visą sveiko proto naštą? 
Dar kartą sakau Jums, o sau net tūkstančius kartų kartoju, kad 
susitarimas, kurį man siūlote tikrovėje, yra neįmanomas. Net 
jei būsite toks absoliučiai kilnus, kaip stengiatės atrodyti šią 
akimirką, vis vien galvojate, kad man užteks delikatumo, jog 
nesutikčiau priimti aukų, kurios tik pakenktų Jūsų laimei? 

Nejaugi, Vikonte, galima save taip apgaudinėti dėl jausmo, 
kuris sieja Jus su ponia de Turvel? Tai yra meilė arba ji apskri- 
tai neegzistuoja: Jūs tai neigiate šimtais pavyzdžių, o įrodote 
tūkstančiu. Pavyzdžiui, ką reiškia tas išsisukinėjimas nuo savęs 
paties (neabejoju, kad su manimi esate nuoširdus), kai troškimą 
išsaugoti šią moterį, ko negalite nei nuslėpti, nei įveikti, priski- 
riate smalsumo paskatoms? Galėtum pagalvoti, kad niekados 
nebuvo kitos moters, kurią padarėte laimingą, visiškai laimingą? 


Ak! Jeigu tuo dar abejojate, tai labai trumpa Jūsų atmintis! 

Paprasčiausiai Jūsų širdis vadovauja protui ir verčia jį išradinėti 
silpnus argumentus, tik mane, turinčią rimtų sumetimų nesi- 
leisti apgaunamai, ne taip lengva šitaip įtikinti. 

Iškart atkreipiau dėmesį į Jūsų paslaugumą, kai rūpestingai 
išbraukėte visus žodžius, kurie, kaip įsivaizdavote, turėjo man 
nepatikti, ir vis dėlto pamačiau, kaip, tikriausiai pats to nepa- 
stebėdamas, tebereiškiate vis tas pačias mintis. Iš tikrųjų tai jau 
nebe žavioji, dangiškoji ponia de Turvel, bet 2w0stabi moteris, 

jautri ir subtili moteris, ir vuo ji išsiskiria iš visų kitų; pagaliau 

tai retai sutinkama moteris, tokia, kad antros tokios nesutiksi. Tas 
pats ir su tuo dar nepatirtu žavesiu, kuris nėra žoks jau stiprus. 
Tebūnie! Bet jei niekados anksčiau tokio dar nepatyrėte, tai 
juolab įtikėtina, kad nepatirsite ir ateityje, o tai jau bus neati- 
taisoma žala. Arba tai, Vikonte, yra akivaizdūs meilės požymiai, 
arba turime pripažinti, kad jų apskritai neįmanoma aptikti. 

Galiu visiškai užtikrinti, kad šį kartą kalbu su Jumis be 
menkiausio susierzinimo. Pažadėjau sau daugiau nepasiduoti 
panašioms nuotaikoms, nes labai gerai žinau, kokie tai pavojingi 
spąstai. Paklausykite manęs, likime tik draugai ir tuo pasiten- 
kinkime. Ir būkite man dėkingas už mano ryžtą priešintis, taip, 
už mano ryžtą, nes to kartais prireikia, kad neįsiveltum į dalyką, 
nors pats jauti, koks jis iš tikrųjų yra blogas. 

"Taigi į Jūsų klausimą apie aukas, kurioms būtumėte pasi- 
rengę, jei pareikalaučiau, atsakau tik tam, kad įtikinčiau savo 
požiūrio teisingumu, Tyčia vartoju tą žodį pareikalaučiau, nes 
esu tikra, kad dabar iš tikrųjų pasirodysiu Jums pernelyg reikli, 
bet ir tuo geriau! Ir ne tik nesupykčiau, jei atsisakytumėte, bet 
dar padėkočiau. Supraskite, neturiu dėl ko prieš Jus apsimeti- 


nėti, aš tik darau, kas būtina. 

Taigi aš pareikalaučiau, betgi tai žiauru, kad šita retai sutin- 
kama, šita nuostabioji ponia de Turvel taptų Jums paprasta mo- 
terimi, tokia, kokia ji yra iš tikrųjų; ir nereikia čia apsigaudinėti: 
tas žavesys, kurį atrandame kituose, iš tiesų glūdi mumyse - tai 
tik meilė, kuri taip gražiai pateikia mylimą žmogų. Nors ir būtų 
visiškai neįmanoma, ko prašau iš Jūsų, tikriausiai pasiryšite pri- 
žadėti, netgi prisieksite, bet užtikrinu, kad nepatikėsiu tuščiomis 
kalbomis. Mane galėtų įtikinti nebent konkretūs poelgiai. 

Ir tai dar ne viskas, juk esu labai užgaidi. Ta mažosios Sesilės 
auka, kurią taip maloningai siūlote, man nė trupučio nerūpi. 
Kaip tik pageidaučiau visai atvirkščiai, idant tęstumėte tą vargi- 
nančią tarnybą, kol negausite iš manęs naujų nurodymų; ar man 
pasidarytų malonu piktnaudžiauti savo valdžia, ar panorėčiau 
pasirodyti atlaidesnė ir teisingesnė, man tiesiog patiktų valdyti 
Jūsų jausmus, nors nesistengčiau trikdyti Jums malonumų. Kad 
ir kaip ten būtų, norėčiau vien paklusnumo, o mano įsakymai 
būtų gana griežti! 

Tiesa, manau, tokiu atveju jausčiausi įsipareigojusi Jums 
atsidėkoti ir, kas žino, galbūt net apdovanoti. Pavyzdžiui, tikrai 
sutrumpinčiau išsiskyrimo laiką, jei man pačiai tai pasidarytų 
nepakeliama. Pagaliau vėl Jus pamatyčiau, Vikonte, ir Jus 
pamatyčiau... kaip ką tokį?.. Vis dėlto supraskite, kad tai tėra 
tik pokalbis, pamąstymai apie neįvykdomą sumanymą, ir visai 
nesinori, jog turėčiau tai pamiršti vien tik aš... 

Ar žinote, kad man šiek tiek neramu dėl to teismo proceso? 
Pagaliau nusprendžiau sužinoti, kokios iš tikrųjų mano gali- 
mybės, bet advokatai man pacitavo tik kelis įstatymus ir labai 
daug teisės 4u:07itety, kaip jie juos vadina, ir aš nematau ten 


tiek logikos bei teisingumo. Jau beveik gailiuosi, kad atsisakiau 

taikos sutarties. Vis dėlto guodžiuosi, kad prokuroras yra suma- 
nus, advokatas iškalbingas, o ieškovė - graži. Jei šie trys būdai 
pasirodys beverčiai, reikės keisti visą bylos eigą. Tik kaip bus 
su pagarba seniesiems mūsų papročiams? 

Šis teismo procesas yra vienintelis dalykas, kuris mane čia 
užlaiko. O tas su Belrošu jau baigėsi, ieškinio atsakyta, teismo 
išlaidos sumokėtos. Jis labai apgailestauja, kad nepakviestas į 
šventinį balių, bet tai jau tik pašalinio žmogaus dejonės! Kai tik 
grįšiu į Paryžių, suteiksiu jam visišką laisvę. Sudedu jam šią man 
skausmingą auką ir guodžiuosi, kad jam tai atrodo kilnu. 

Sudie, Vikonte, rašykite man dažniau: ataskaitos apie Jūsų 
pramogas man bent iš dalies palengvins tuos mane užgriuvusius 
rūpesčius. 


Iš... pilies, 17** m. lapkričio 11-oji 


CXXAV laiškas 

Prezidentė de Turvel - poniai de Rozmond 


Bandau Jums rašyti, bet nežinau, ar sugebėsiu. O Viešpatie! 
Kai prisimenu savo paskutinįjį laišką, kada laimės perteklius 
trukdė man rašyti! O dabar tiek sielvarto pribloškė, kad jėgų 
teliko vien jausti savo skausmą, bet visas jas atima, kai noriu 
kažką išsakyti. 

Valmonas... Valmonas manęs daugiau nebemyli ir niekada 
nemylėjo. Meilė šitaip nepasitraukia. Jis mane apgaudinėja, jis 
mane išduoda, jis mane žemina. Kokios tik galėtų būti nelaimės, 
užgauliojimai - viskas mane užgriuvo, ir viskas tik per jį. 

Ir nemanykite, kad tai paprasčiausi įtarinėjimai, apie juos 
nė mintis nekildavo! Būtų tikra laimė, jei turėčiau progą tuo 
suabejoti. Aš viską mačiau, tik ką jis galėtų pasakyti pasiteisin- 
damas?.. Bet ar jam svarbu! Jis paprasčiausiai to net nebandys... 
Nelaimingoji! Kąjam reiškia tavo priekaištai ir ašaros? Ar labai 
tu jam rūpi!.. 

Jis iš tikrųjų mane paaukojo, netgi išdavė... ir dėl ko?.. Dėl 
kažkokio niekingo padaro... Bet ką aš sakau? Ak! Aš net pra- 
radau teisę ją niekinti. Ji pamynė pareigą mažiau už mane, ji 
mažiau nusikaltusi. Oi, kiek skausmo sukelia kančia, kai ją dar 
sustiprina sąžinės graužatis! Jaučiu, kaip ji vis stiprėja... Sudie, 
brangioji mano drauge, kad ir kiek nedaug būčiau verta Jūsų gai- 
lesčio, jo dar atrasite, jei tik galėsite suprasti, kaip aš kenčiu. 

Dar kartą perskaitau savo laišką ir matau, kad jis nieko negali 


Jums paaiškinti; vis dėlto bandau sukaupti drąsą ir papasakoti 

tą šiurpųjį įvykį. Tai atsitiko vakar; pirmą kartą po sugrįžimo 
turėjau vakarieniauti svečiuose. Valmonas atėjo pas mane penk- 
tą valandą, dar niekada su manimi jis nebuvo toks švelnus. Bet 
supratau, kad mano ketinimas išeiti iš namų jį erzina, ir pati 
suprantate, jog bematant apsisprendžiau likti namie. Praėjus gal 
porai valandų, staiga jo veido išraiška ir kalbos tonas smarkiai 
pasikeitė. Nežinau, gal man išsprūdo kokia nors frazė, kuri jam 
nepatiko; kad ir kaip būtų, bet netrukus pareiškė, kad prisiminė 
vieną reikalą, dėl kurio turės mane palikti, ir iškart išėjo, dėl to 
jis labai apgailestavo - jo elgesys tada man pasirodė švelnus, ir 
maniau, jog nuoširdus. 

Kai likau viena, nusprendžiau, kad būtų mandagiau, jei 
neatsisakyčiau savo pirminių įsipareigojimų, nes dabar laisvai 
galėsiu juos įvykdyti. Užbaigiau tualetą ir sėdau į karietą. Ne- 
laimei, mano vežėjas turėjo prasukti pro Operą, ir patekome į 
spūstį ties išvažiavimu; per keturis žingsnius, šalutinėje vežimų 
voroje, pamačiau Valmono karietą. Širdis man suplakė stipriau, 
bet ne iš baimės, man tiesiog tuo metu terūpėjo vienintelis 
dalykas: kad mano karieta kuo greičiau pajudėtų. Ir lyg tyčia 
jo karieta turėjo pariedėti atgal, taip ji atsidūrė prie pat manęs. 
Aš iškart išsikvempiau iš karietos ir kaip apstulbau, kai šalia jo 
pamačiau merginą, plačiai pagarsėjusią atitinkamu elgesiu! Pati 
suprantate, kad iškart pasitraukiau, tai man buvo kaip smūgis į 
širdį, bet tikriausiai Jums sunku bus patikėti, jog šita mergina, 
tikriausiai su viskuo.supažindinta per jo pasišlykštėtiną atvi- 
rumą, vis spoksojo į mane pro karietos langą ir garsiai, tiesiog 
įžūliai kvatojosi. 

Nors ir visiškai sugniuždyra, vis dėlto nuvykau į tuos namus, 


kur mane pakvietė vakarieniauti, bet ten ilgiau pabūti man 

darėsi nepakeliama: bet kurią akimirką, atrodė, apalpsiu, be to, 
niekaip negalėjau sulaikyti ašarų. 

Sugrįžusi namo parašiau Valmonui ir tučtuojau išsiunčiau 
laišką, tik jo nebuvo namuose. Norėdama bet kokia kaina išeiti 
iš to mirtino sąstingio būsenos arba bent pasilikti joje amžinai, 
liepiau šį kartą pasiuntiniui palaukti, bet apie vidurnaktį tarnas 
parėjo ir pasakė, kad vežėjas, grįžęs vienas, jam paaiškino, jog 
ponas nenakvos namie. Iš ryto pagalvojau, kad teliko tik viena: 
pareikalauti, jog grąžintų mano laiškus ir paprašyti, kad daugiau 
pas mane nebesilankytų. Taigi daviau tarnams atitinkamus 
nurodymus, tik jie buvo paprasčiausiai nereikalingi. Net apie 
vidurdienį jis pas mane nepasirodė, ir negavau iš jo nė kelių 
eilučių. 

Ir dabar, mano brangioji drauge, tiesiog nebeturiu ko pri- 
durti: aš Jums viską pasakiau, o mano širdį gerai pažįstate. Ir 
vienintelė viltis, kad jau nebeilgai liūdinsiu tokią jautrią savo 
draugę. 

Paryžius, 17** m. lapkričio 15-oji 


CAXAXV| laiškas 

Prezidentė de Tuyvel - vikontui de Valmonui 


Be jokių abejonių, Pone, kad po to, kas atsitiko vakar, Jūs jau 
nesitikite, jog galėsite pas mane lankytis, ir, be jokių abejonių, 
ne itin to ir trokštate! Ir šis raštelis ne tam, kad prašyčiau Jūsų 
daugiau pas mane nebeateiti, tik dar kartą reikalauju, kad grąžin- 
tumėte man laiškus, kurių apskritai niekada neturėjo būti; jei jie 
ir galėjo turėti Jums bent kiek reikšmės, tai vien kaip liudijimai 
to mano apakimo, kuris atsirado tik per Jus, todėl dabar, kai 
visa tai išsisklaidė, jau negalite išlikti jiems neabejingas, nes jie 
išreiškia tik jausmą, kurį pats ir sunaikinote. 

Suprantu ir pripažįstu, kad tai buvo mano klaida Jumis 
pasitikėti, kai tiek moterų iki manęs tapo Jūsų aukomis, todėl 
kaltinu tik save, nors, manau, nenusipelniau, kad išstatytumėte 
mane pajuokai ir pažeminimams. Tikėjau, kad dėl Jūsų paau- 
kodama viską, ir vien dėl Jūsų prarasdama teisę į pagarbą kitų 
žmonių bei savo akyse, bet vyliausi, kad neteisite manęs taip 
griežtai kaip visuomenė, kurios nuomonės apie silpną ir apie 
ištvirkusią moterį vis dėlto labai smarkiai skiriasi. Štai kodėl čia 
kalbu tik apie tuos Jūsų prasižengimus, kurie vieninteliai yra 
visuotinai pasmerkiami. Bet prasižengimus meilei jau nutyliu, 
juk Jūsų širdis jau neišgirs manosios. Sudie, Pone. 


Paryžius, 17** m. lapkričio 1S-oji 


CXAXAXVI laiškas 


Vikontas de Valmonas - prezidentei de Turvel 


Man ką tik, Ponia, įteikė Jūsų laišką; aš tiesiog drebėjau jį 
skaitydamas ir man neužtenka jėgų į jį atsakyti. Kokia baisi Jūsų 
nuomonės apie mane! Ak! Be abejo, mano sąskaitoje atsiras 
kalčių, ir dar tokių, kokių gyvenime sau neatleisiu, net jei prie 
jų visų prisiliestų begalinis Jūsų atlaidumas. Bergi kaip visados 
svetima mano širdžiai buvo tatai, dėl ko man dabar priekaištau- 
jate! Ir aš? Kad Jus pažeminčiau! Kad Jus suterščiau! Juk aš Jus 
gerbiu taip, kaip ir myliu, o pasididžiavimą savimi pajutau tik 
tą akimirką, kai pati nusprendėte, jog esu Jūsų vertas. Kažkokie 
išoriniai dalykai sukėlė Jums nusivylimą, ir pripažįstu, kad tai 
galėjo būti ne mano naudai, tik ar Jūsų širdyje jau nebeliko 
nieko, kas galėtų tam pasipriešinti? Ir ji neėmė maištauti vien 
nuo minties, kad gali apmaudauti dėl manęs? Ir Jūs vis dėlto 
tuo patikėjote! Šitaip pasirodžiau Jums pajėgus ne vien kokiam 
siaubingam ir beprotiškam poelgiui, netgi apėmė baimė, kad 
kažkokios niekšybės auka galėjote tapti per savo gerumą man. 
Ak! Jei pati save regite taip žemai smukus dėl savo meilės, kaip 
šlykščiai aš turėčiau atrodyti Jūsų akyse? 

Kankinamas nepakeliamo skausmo, kurį sukelia šita mintis, 
vien tuščiai eikvoju laiką bandydamas ją išmesti iš galvos, nors 
turėčiau tai pašalinti iš Jūsų sąžinės. Būsiu visiškai atviras: mane 
nuo to sulaiko visai kita paskata. Tik ar reikia prikelti dalykus, 


kuriuos taip norėčiau ištrinti, ir telkti Jūsų bei savo dėmesį į tą 

klaidos akimirką, kurią norėčiau išpirkti savo likusiu gyvenimu 
ir kurios priežastis vis dar bandau suprasti, bet pats prisimini- 
mas apie tai man visados bus žemintis ir kels neviltį? Ak! Jei 
kaltindamas save tik pakurstysiu Jūsų pyktį, tai Jums neteks 
toli ieškoti keršto priemonių - užteks palikti mane sąžinės 
priekaištų malonei. 

Ir vis dėlto - kas tuo patikėtų? - pirminė to įvykio priežastis 
buvo tas visagalis žavesys, kurį pajuntu, vos atsiduriu šalia Jūsų. 
Kaip tik dėl jo pamiršau tą labai svarbų reikalą, kurio negalėjau 
atidėlioti. Taigi atsisveikinau su Jumis gerokai per vėlai ir jau 
neradau to žmogaus, su kuriuo turėjau susitikti. Tikėjausi, kad 
galbūt pasiseks pamatyti jį Operoje, bet tas mano žygis pasirodė 
bevaisis. Bet ten sutikau Emili, kurią pažinojau iš tų laikų, kai 
dar nežinojau nei Jūsų, nei meilės; ji neturėjo karietos, todėl 
paprašė, kad pavėžėčiau, nes gyveno per keletą žingsnių nuo 
ten. Aišku, negalėjau numatyti tokių nelemtų pasekmių, tad 
sutikau. Štai kada su Jumis susidūrėme, aš iškart pajutau, kad 
galite mane dėl to apkaltinti. 

Baimė Jums neįtikti ar net supykdyti buvo tokia stipri, kad 
tai turėjo būti nesunkiai pastebima. Prisipažinsiu, vien dėl to . 
liepiau tai merginai nesirodyti, ir šita apdairumo priemonė, 
padiktuota takto, atsigręžė prieš meilę. Įpratusi, kaip ir visos jos 
padėties atstovės, būti tikra savo neteisėta valdžia tik tada, kai 
ja piktnaudžiaujama, Emili neleido išsprūsti tokiai nuostabiai 
progai. Kuo labiau jos akivaizdoje augo mano sumišimas, tuo 
aršiau ji veržėsi pasirodyti; ir jos kvailą linksmumo priepuolį, 
ir dabar nuo to raustu, kai prisimenu, kad pagalvojote tapusi 
jo taikiniu, sukėlė vien mano iš nusiminimo perkreiptas veidas, 


įgavęs tokią išraišką vien iš meilės ir pagarbos Jums. 

Iki šiol, be jokių abejonių, tebesijaučiu kur kas nelaiminges- 
nis negu nusikaltęs, ir šie prasižengimai, vieninteliai visuotinai 
smerkiami, apie kuriuos čia ir kalbate, tie prasižengimai neeg- 
zistuoja ir negali virsti priekaištais man. Bet veltui nucylite apie 
prasižengimus meilei, o aš neliksiu nebylus, man tai pernelyg 
svarbu, ir turiu nutraukti tą tylą. 

Apimtas gėdos dėl šitokio nesuprantamo paklydimo, negaliu 
be baisiausios kančios pasinerti į šiuos prisiminimus. Įsijautęs 
į kaltę, sutikčiau prisiimti bausmę arba laukti, kol laikas, mano 
visiškas atsidavimas ir atgaila atneštų man atleidimą. Bet kaip 
galiu tylėti, jeigu tai, kas man dar lieka pasakyti, tiesiogiai siejasi 
su Jūsų dorybingumu? 

Negalvokite, kad bandau išsisukinėti, idant pateisinčiau ar 
sušvelninčiau savo prasižengimą — prisipažįstu, jog esu kaltas. 
Bet visiškai nepripažįstu ir niekados nepripažinsiu, kad šitas 
žeminantis paklydimas galėtų būti traktuojamas kaip nusikal- 
timas meilei. Et! Kas galėtų būti bendra tarp juslinio protrūkio, 
užsimiršimo akimirkos, po kurios ateina gėda ir apgailestavimai, 
ir išgryninto jausmo, kuris galėjo užgimti tik tyroje sieloje, pa- 
laikyti save vien pagarba ir pagaliau suteikti galutinę laimę! Ak! 
Nenužeminkite šitaip meilės! Pabijokite šitaip nusižeminti ir 
pati, surišdama į vieną mazgą tai, tarp ko niekada nieko negali 
būti bendra. Leiskite pasileidusioms ir puolusioms moterims 
bijotis konkurencijos, kuri, ką jos ir nujaučia, vienaip ar kitaip 
vis vien atsiras, leiskite joms patirti pavydo kančias, ir skaus- 
mingas, ir žeminančias, o Jūs nusukite akis nuo tų dalykų, kurie 
teršia patį žvilgsnį, ir tyra kaip dievybė, visai kaip ji, bauskite už 
įžeidimus pati išlikdama jiems nejautri. 

Tik kokią bausmę man skirsite, kuri būtų skausmingesnė už 


tą, kurią dabar išgyvenu? Kas dar galėtų susilyginti su širdgėla 

Jums neįtikus, su neviltimi, sukėlus Jūsų pasipiktinimą, su ta 
nepakeliama mintimi, kad nebesu vertas Jūsų? Jūs tik galvojate, 
kaip mane nubausti! O aš, aš juk teprašau iš Jūsų tik paguodos, 
ir ne dėl to, kad būčiau nusipelnęs, bet ji man būtina, o ją gauti 
tegaliu vien iš Jūsų. 

Jeigu staiga, pamiršusi savo ir mano meilę ir daugiau nebe- 
brangindama mano laimės, panorėsite įgramzdinti mane į amži- 
ną skausmą, tai turite tam teisę - smokite; bet jei su atlaidumu ar 
jautrumu prisiminsite tuos švelnius jausmus, kurie jungia mūsų 
širdis, tą mūsų sielų aistrą, vis iš naujo atgimstančią ir vis stipriau 
liepsnojančią, tas mieląsias mūsų dienas, tokias laimingas, už 
ką mes tik vienas kitam turime būti dėkingi, ir tuos meilės 
džiaugsmus, kuriuos tik ji gali suteikti, tai galbūt panaudosite 
savo galią tam, kad viską atgaivintumėte, užuot sunaikinusi. Ką 
dar galiu Jums pasakyti? Aš viską praradau ir viską praradau per 
savo klaidą, bet dar galiu atgauti per Jūsų malonę. Dabar tik 
Jums spręsti. Pridursiu tik vieną žodį. Dar vakar prisiekinėjote, 
kad mano laimė yra tiek tikra, kiek ji priklauso nuo Jūsų! Ak, 
Ponia, nejaugi įstumsite mane į amžiną neviltį ? 


Paryžius, 17** m. lapkričio 1S-oji 


CXAXAVII laiškas 
—-— IC 


Vikontas de Valmonas - markizei de Mertej 


"Tvirtinu savo, mano mieloji drauge, nesu nė trupučio įsimy- 
lėjęs, ir ne mano kaltė, jei aplinkybės verčia atlikti tokį vaidmenį. 
Paprasčiausiai sutikite ir sugrįžkite, ir iškart pamatysite, koks 
esu nuoširdus. Aš įrodžiau vakar, ir to negali suardyti tai, kas 
vyksta šiandien. 

Taigi apsilankiau pas savo švelniąją Doruolę, nes daugiau 
neturėjau ko veikti: mažoji Volanž, nepaisydama savo būklės, tu- 
rėjo visą naktį praleisti baliuje pas Ponią de V***. Iš dyko buvimo 
panorau pratęsti tą vakarą ir dėl to paprašiau vienos nedidelės 
aukos; vos tik ji buvo suteikta, kai visą malonumą sudrumstė 
mintis apie meilę, kurią man visaip stengiatės įkalti į galvą ar 
bent jau dėl to priekaištaujate; taigi iškart pajutau neapsakomą 
troškimą vieną kartą pačiam įsitikinti bei Jums parodyti, kad 
skleidžiate apie mane gryniausius šmeižtus. 

Štai man šovė netikėta mintis, ir aš menkniekio verta 
dingstimi palikau baisiausiai nustebusią savo Gražuolę ir, be 
abejonės, dar labiau pasipiktinusią. Pats ramiausiai nuvykau į 
Operą susitikti su Emili, ji galėtų pateikti Jums ataskaitą, kad 
iki pat ryto, kai mes-išsiskyrėme, net menkiausias mano apgai- 
lestavimas nedrumstė mūsų malonumų. 

O man tuo metu vis dėlto buvo dėl ko smarkiai nerimauti, jei 
ne visiškas mano abejingumas, nes kai tik su Emili nuvažiavome 


nuo Operos, tai už kokių keturių namų visai prie mūsų nežinia 

iš kur atsirado griežtosios Davatkos karieta, ir dėl spūsties šitaip 
turėjome ketvirtį valandos išstovėti vienas šalia kito. Matėme 
vienas kitą lyg vidury šviesios dienos ir nebuvo jokios galimybės 
to išvengti. 

Bet tai dar ne viskas: man šovė į galvą pasakyti Emili, kad 
tai yra ta pati moteris, kur iš laiško (Jūs tikriausiai prisimena- 
te tą smagų pokštą, kai rašydamas pasinaudojau Emili kaip 
piupitru). O ji šito dar nepamiršo ir, pasižymėdama linksmu 
būdu, to! nenustygo, kol neprisižiūrėjo į valias, kaip pati sakė, į 
tą vaikščiojančią dorybę, ir visą laiką kvatojo taip vulgariai, kad 
galėjo įsiutinti bet ką. 

Ir tai dar ne viskas: pavydžioji moteriškė tą patį vakarą at- 
siuntė pas mane tarną. Bet jis manęs nerado namuose, todėl per 
savo užsispyrimą atsiuntė jį antrą kartą liepusi ten pat palaukti. 
O aš nusprendžiau pasilikti pas Emili, todėl nusiunčiau namo 
savo karietą vežėjui nurodęs, kad atvažiuotų manęs pasiimti iš 
ryto; parvykęs į namus, jis ten atrado meilės pasiuntinį ir nieko 
blogo negalvodamas pranešė jam, kad aš negrįšiu nakvoti. Ga- 
lite įsivaizduoti, kokius padarinius sukėlė šita naujiena, todėl 
sugrįžęs suradau savo atstatydinimo dokumentą, pasirašytą su 
visu reikšmingumu, koks atitiko esamas aplinkybes. 

Taigi šitas nuotykis, pasak Jūsų, nepabaigiamas, galėjo nu- 
trūkti, kaip pati matote, dar šį rytą; jeigu taip neįvyko, tai ne dėl 
to, kaip Jums atrodo, kam man būtų svarbu jį tęsti, bet todėl, 
jog, pirma, man nepadoru likti pamestam, o antra, šitos aukos 
garbę nusprendžiau užleisti Jums. 

Taigi į tą griežtą raštelį atsakiau ilgiausiu jausmingu skirsniu, 
ten pateikiau išsamiausius aiškinimus, pagrįsdamas juos meile, 


kad visas atrodytų argumentuota. Ir man pavyko. Ką tik gavau 

antrąjį raštelį, vis dar tokį pat atšiaurų, patvirtinantį santykių 
nutraukimą amžiams, ko ir reikėjo tikėtis, bet laiško tonas jau 
buvo kitoks. Pirmiausia manęs daugiau nebenorima matyti, 
ir tas nuosprendis pakartojamas net keturis kartus, ir jis neat- 
šaukiamas. Iš to priėjau išvadą, kad, negaišdamas nė minutės, 
turiu ten apsireikšti. Jau išsiunčiau savo jėgerį, kad pasirūpintų 
šveicoriaus parama, o po valandėlės nueisiu ir pats pasirašyti 
malonės rašto: mat šio pobūdžio nusikaltimams tėra viena 
visiško atleidimo formulė, ir veiksmas atliekamas tik tiesiogiai 
dalyvaujant. 

Sudie, mano žavioji drauge, bėgu sudalyvauti šiame didžiame 
įvykyje. 

Paryžius, 17** m. lapkričio 15-oji 


CXXAIX laiškas 
———— 


Prezidentė de Turvel - poniai de Rozmond 


Kaip aš sau prikaišioju, mano jautrioji drauge, kad pasiskubi- 
nau ir pernelyg daug prikalbėjau apie savo praėjusias bėdas! Per 
mane dabar jaučiatės prislėgta; ir tas skausmas, kurį Jums sukė- 
liau, vis dar tęsiasi, kai aš pati esu laiminga. Taip, viskas pamiršta, 
atleista, geriau būtų pasakyti, viskas atstatyta. Tą skausmo ir 
nerimo būseną pakeitė džiaugsmas ir ramybė. O mano širdies 
džiaugsme, kaip tave išlieti! Valmonas yra nekaltas; šitaip my- 
lėdamas kaltas negali būti. Šių rimtų žeminančių prasižengimų, 
kuriuos jam su tokiu kartėliu prikaišiojau, jis nepadarė, ir jei dėl 
kažkokio dalyko ir turėjau parodyti jam atlaidumo, tai ar aš pati 
kartais nebūdavau neteisi, ką ir privalėčiau atitaisyti? 

Aš nepradėsiu čia išsamiai dėstyti visų dalykų ar motyvų, 
kurie jį išteisina; galbūt sveiko proto požiūriu jie atrodytų ma- 
žai įtikinami, bet širdis vienintelė sugeba viską suprasti. Jei vis 
dėlto įtarsite mane silpnumu, aš Jūsų požiūriais paremsiu savus. 
Vyrams, kaip sakėte, neištikimybė dar nėra nepastovumas. 

Tai nereiškia, kad nesuprantu, kaip šitas skirtumas, kurį 
tuščiai pateisina visuotinė nuomonė, tiesiog užgauna padorumo 
jausmą, tik ar man pridera dėl to skųstis, jei Valmonas kenčia dar 
labiau? Jei aš ir pamirštu jo prasižengimą, nemanykite, kad jis 
pats sau jį atleidžia ar atranda paguodą ir jau keleriopai ištaisė 
šitą menką klaidą savo meilės ir mano laimės pertekliumi! 

Arba mano palaima dabar yra dar didesnė, arba geriau jaučiu 


kainą to, ką bijojau, kad būsiu jau praradus, bet galiu Jums pasa- 

kyti, jei jausčiau turinti tvirtybės dar ilgiau ištverti sielvartą, ne 
mažiau žiaurų, kokį neseniai išgyvenau, tai nemanyčiau, jog tai 
per brangi kaina už tą išaugusią laimę, kuria dabar mėgaujuosi. 
O, mano švelnioji Motina, barkite savo neprotingą dukterį, kad 
pernelyg skubotai sukėlė Jums skausmo, barkite, kad ji akiplė- 
šiškai pasmerkė ir apšmeižė tą, kurį turėtų vien aukštinti, bet, 
įvertinusi tai kaip lengvabūdiškumą, žinokite, kad ji laiminga, 
ir padidinkite tą džiaugsmą mėgaudamasi kartu su ja. 


Paryžius, 17** m. lapkričio 16-oji, vakare. 


CALL laiškas 
—= IO —=—-- 


Vikontas de Valmonas - markizei de Mertej 


Kaip čia atsitiko, mano mieloji drauge, kad negaunu iš Jūsų 
jokio atsakymo? Bent jau mano paskutinysis laiškas, atrodytų, 
ir buvo to vertas, ir nors turėjau gauti prieš kokias tris dienas, 
vis dar tebelaukiu! Atvirai pasakius, esu pasipiktinęs, todėl 
nieko nesiruošiu Jums pasakoti apie pačius svarbiausius savo 
reikalus. 

Nepasakosiu išsamiau, kad susitaikymas pavyko be jokių 
išlygų, ir, užuot sulaukęs priekaištų bei nepasitikėjimo, buvau 
apdovanotas naujais švelnios meilės įrodymais; štai jau manęs 
atsiprašinėjama ir man atlyginama už tai, kad suabejota mano 
jausmų nuoširdumu; bet daugiau apie tai nesakysiu nė žodžio, 
ir jei ne tai, kas nelauktai nutiko praėjusią naktį, tai Jums iš 
viso nerašyčiau. Bet viskas tiesiogiai susieta su Jūsų globotine, 
ir veikiausiai ji apie tai Jums nieko nepraneš, bent artimiausiu 
metu, tad aš ir apsiimsiu tą padaryti. 

Dėl priežasčių, kurias turėtumėte nuspėti, o gal ir nenuspė- 
jate, jau keletą dienų nebendrauju su ponia de Turvel, bet pas 
mažylę Volanž tokių kliūčių jau negalėjo būti, todėl pradėjau 
nuolat lankytis pas ją. Per paslaugiojo durininko malonę man 
neiškilo nė menkiausios kliūties pas ją patekti, taigi Jūsų glo- 
botinė ir aš galėjome mėgautis maloniu ir patogiai sutvarkytu 
gyvenimu. Bet įpratimas atveda prie neapdairumo; net kai 
pirmosiomis dienomis ėmėmės visų atsargumo priemonių, kad 


jaustumėmės užtikrinti savo saugumu, vis vien drebėdavome 

užsisklendę visais skląsčiais. O vakar per kažkokį neįtikėtiną 
išsiblaškymą nutiko tokia istorija, apie kurią ir norėčiau Jums 
pranešti; jei man pasisekė atsipirkti vien baime, tai mergaitei 
tas kainavo nepalyginti brangiau. 

Tuo metu mes nemiegojome, bet tiesiog ilsėjomės ir apie 
nieką negalvojome, kaip paprastai būna po geidulių patenki- 
nimo, ir staiga išgirdome, kaip plačiai atsiveria kambario durys. 
Iškart griebiausi špagos, kad pats apsiginčiau ir apsaugočiau 
mūsų bendrą Globotinę. Paeinu į priekį ir nieko nepamatau, 
bet durys iš tiesų buvo atviros. Kadangi mūsų kambaryje degė 
šviesa, tai paėmiau žibintą ir nuėjau apsižvalgyti, bet neaptikau 
nė gyvos dvasios. Tada prisiminiau, kad užmiršome įprastines 
atsargumo priemones, taigi durys atsidarė savaime, nes buvo 
arba blogai uždarytos, arba jas palikome praviras. 

Kai sugrįžau nuraminti savo baikščiosios draugės, lovoje jos 
neberadau; ar ji iškrito į tarplovį, ar pati pasislėpė, bet gulėjo 
ten be sąmonės ir ją purtė stiprūs traukuliai. Įsivaizduokite, 
kaip aš susinervinau! Vis dėlto man pavyko paguldyti ją į lovą ir 
netgi atgaivinti, bet krisdama ji susižeidė, ir padariniai pasijuto 
beveik tučtuojau. 

Juosmens skausmai, aštrūs diegliai, kiti dar mažiau dvipras- 
miški požymiai man greitai parodė, kokia iš tikrųjų jos būklė; 
bet kad jai tai paaiškintum, reikėjo pasakyti ir apie tą, į kurią ji 
pateko anksčiau, tik pati apie tai nieko neįtarė. Tikriausiai dar 
niekas ir niekada, iki jos atvejo, neišsaugojo tiek nekaltybės 
kruopščiai darydamas viską, kad tik tos nekaltybės atsikratytų! 
O! Šita mergužėlė tuščiai neleido laiko apmąstymams! 

Bet dabar jau labai daug sugaišo pasiduodama nevilčiai, ir 


supratau, kad turiu griebtis ryžtingų veiksmų. Todėl susitariau 

su ja, kad nedelsdamas nueisiu pas šeimos gydytoją ir chirurgą, o 
prieš įspėdamas, kad jie gali būti pakviesti, prisaikdinsiu laikytis 
griežtos paslapties; ji savo ruožtu paskambins kambarinei, pasi- 
tikės ja ar ne, tai jau jos nuožiūra, bet išsiųs ją gydytojo pagalbos, 
tik griežtai uždraus žadinti ponią de Volanž - tai suprantamas 
ir švelnus dukters rūpestis, bijančios motinai sukelti nerimo. 

Pasistengiau kiek įmanoma mikliau užbaigti tuos abu vizi- 
tus ir abi išpažintis, paskui grįžau į savo namus, iš kur iki šiol 
niekur neišeinu; bet chirurgas, jį pažįstu dar iš anksčiau, apie 
vidurdienį užsuko pas mane pranešti, kokia yra ligonės būklė. 
Volanž namuose niekas nieko nepastebės. Kambarinė žino tą 
paslaptį, gydytojas surado ligai reikiamą pavadinimą, ir tas rei- 
kalas susitvarkys kaip ir tūkstančiai kitų, nebent mums ateityje 
prireiktų, kad apie jį būtų visuotinai prabilta. 

Ar dar yra tarp mūsų kokių nors bendrų reikalų? Jūsų ty- 
lėjimas verčia mane tuo abejoti, net nustočiau tuo tikėjęs, jei 
troškimas juos palaikyti neskatintų bet kokiomis aplinkybėmis 
saugoti viltį. 

Sudie, mano gražioji drauge, bučiuoju, nors dar jaučiu 
apmaudą. 

Paryžius, 17** m. lapkričio 21-oji 


CALL laiškas 
—=2 


Markizė de Mertej - vikontui de Valmonui 


Dieve mano, Vikonte, kaip man įgriso Jūsų užsispyrimas! 
Koks Jums reikalas, kad aš tyliu? Gal Jums atrodo, jei taip el- 
giuosi, tai nežinau, kaip pasiteisinti? Dieve, sergėk! Man tiesiog 
labai nepatogu Jums visa tai pasakyti. 

Pasakykite man tiesą: ar čia pats save apgaudinėjate, ar tik 
norite mane apmulkinti? Skirtumas tarp Jūsų žodžių ir darbų 
toks rėžiantis, kaip tad ir suprasti, kas gi yra tikra? Ką norite, 
kad pasakyčiau, jei net neišmanau, ką ir galvoti? 

Atrodo, kaip didžiulį nuopelną prisiskiriate tą paskutinį 
santykių posūkį su Prezidente, bet ar tai įrodo Jūsų sistemos 
teisingumą, ar koks nors argumentas prieš mano? Suprantama, 
aš juk Jums niekada nesakiau, kad mylite tą moterį taip, kad jos 
neapgaudinėtumėte ir nesinaudotumėte kiekviena proga, kuri 
tik pasitaiko ar žada malonumą; nė kiek neabejojau, kad Jums 
visiškai tas pats pasitenkinti su pirma pasitaikiusia net tuos 
troškimus, kuriuos gali sukelti tik ji; ir nesu nė kiek nenustebusi, 
kad Jūs dėl savo dvasinio palaidumo, dėl kurio varžytis su Jumis 
būtų beprasmiška, vieną kartą galite padaryti tai apgalvotai, ką 
tūkstančius kartų darėte nė nesusimąstydamas. Kas gi nežino, 
kad tai kasdieniai dalykai mūsų visuomenėje, ir tai visų vyrų 
įprotis, tokie jau esate, pradedant visokiais išsigimėliais ir bai- 
giant aukštuomenės atstovais? Tas, kas šiandien gali susilaikyti 
nuo šito, laikomas 70m2a22tiku, o šios ydos aš juk Jums niekados 


ir neprikaišiojau. 

Bet tai, ką aš sakiau ir ką galvojau, ir ką dabar tebegalvoju, 
kad Jūs savo Prezidentę vis dėlto mylite; žinoma, Jūs meilėje 
nesate nei švelnus, nei tyras, bet toks, koks sugebate būti; tik 
tiek, kad, pavyzdžiui, atrandate moters patrauklumo ir bruožų, 
kurių ji neturi; skiriate jai ypatingą vietą, o kitos tampa nesvar- 
bios; esate prie jos prisirišęs, bet tai netrukdo ją kankinti; šitokią 
meilę sultonas jaučia sultonienei, bet tai jam visai nekliudo 
gana dažnai suteikti pranašumą paprasčiausiai sugulovei. Mano 
palyginimas atrodo tuo teisingesnis, kad Jūs, kaip tas sultonas, 
niekada netampate moteriai nei numylėtiniu, nei draugu, o esate 
jai tik tironas arba jos vergas. Be to, esu visiškai tikra, kad Jūs 
siaubingai žeminotės, gėdingai keliaklupsčiavote, kad išmels- 
tumėte savo meilės objekto malonę! Ir apsvaigęs nuo laimės, 
kad Jums pavyko bei vos tiktai pasirodė, jog išbrėško atleidimo 
akimirka, Jūs mane paliekate dėl sio didžiojo įvykio. 

Ir jei savo paskutiniajame laiške nekalbate vien apie šią 
moterį, tai tik dėl to, kad nieko nenorite man sakyti apie s2v0 
svarbiausius reikalus; jie Jums atrodo tokie reikšmingi, kad net 
tariatės baudžiantis mane juos nutylėdamas. Ir tada, kai surasta 
tūkstančiai įrodymų, kad pirmenybę teikiate tai moteriai, Jūs 
manęs kuo ramiausiai klausiate: ar dar yra tarp mūsų kokių 
nors bendrų reikalų? Saugokitės, Vikonte! Jei jau vieną kartą 
į tai atsakysiu, tai mano atsakymas bus neatšaukiamas, ir tik 
prisibijodama tai padaryti dabar, turbūt todėl su Jumis net 
pernelyg daug apie tai kalbu. Taigi daugiau visiškai nenoriu 
kalbėti ta tema. 

Viskas, ką galėčiau, tai papasakoti vieną istoriją. Galbūt 
neturėsite laiko ją perskaityti arba skirti pakankamai dėmesio, 
kad įsigilintumėte? Jūsų reikalas. Blogiausiu atveju mano pa- 


sakojimas nueis perniek. 

Vienas mano pažįstamas vyriškis, visai kaip Jūs, susipainiojo 
su moterimi, kuri nedarė jam garbės. Retkarčiais jo sveikas 
protas leisdavo suprasti, kad anksčiau ar vėliau šitas nuotykis 
atneš vien žalą; nors jis ir turėjo raudonuoti dėl to, bet jam 
neužteko drąsos visa tai nutraukti. Ir jo padėtis tik dar labiau 
susikomplikuodavo, kai imdavo girtis draugams, kad yra visiš- 
kai laisvas lyg nežinotų, jog kuo aršiau teisiniesi, tuo kvailiau 
atrodai. Taip jis ir stūmė savo gyvenimą nepaliaudamas daryti 
kvailystes ir be perstojo kartodamas: „Tai ne mano kaltė: Tas 
vyriškis turėjo draugę, kuri kartą net norėjo jį išstatyti tokioje 
apkvaišimo būsenoje visuotinei pajuokai, kad jis visam laikui 
liktų klouno vaidmenyje, bet kilnumo savyje surado daugiau 
negu pagiežos, o gal turėjo ir kitokių sumetimų, todėl pabandė 
panaudoti paskutinį įmanomą būdą, kad bet kokiomis aplinky- 
bėmis pribrendus reikalui galėtų pasakyti, kaip ir jos draugas: 
„Tai ne mano kaltė“ Ir be kokių nors atskirų pamokymų išsiuntė 
jam tokio turinio laišką, kuris galėtų pasitarnauti jam tiesiog 
kaip vaistas nuo šitokio pobūdžio ligos. 

„Viskas pamažu nusibosta, mano angele, toks yra gamtos 
dėsnis ir tai ne mano kaltė. 

Jei man šiandien nusibodo meilės nuotykis, į kurį buvau 
pasinėręs ištisus keturis mėnesius, tai ne mano kaltė. 

Jei, pavyzdžiui, turėjau lygiai tiek pat meilės, kiek tu dorybės, 
ir tai, reikia pasakyti, yra nemažai, tai nieko keisto, kad viena 
pasibaigė kartu su kitu, todėl tai ne mano kaltė. 

Taip jau nutiko, kad jau kuris laikas tave apgaudinėju; be 
to, tavo nepermaldaujamas meilumas kažkuria prasme mane 
privertė taip elgtis! Tai jau ne mano kaltė. 

Šiandien viena moteris, kurią beprotiškai myliu, reikalauja, 


kad tave paaukočiau. Taigi čia ne mano kaltė. 

Suprantu, kad tai kuo puikiausia proga apšaukti mane sulau- 
žius priesaiką, bet jei gamta nesuteikė vyrams pastovumo tiek, 
kiek moterims užsispyrimo, tai čia ne mano kaltė. 

Paklausyk manęs, pasirink kitą meilužį, kaip aš susiradau 
kitą meilužę. Tas patarimas yra geras, tikrai geras, bet jei jis tau 
pasirodys blogas, tai tikrai ne mano kaltė. 

Sudie, mano angele, paėmiau tave su malonumu, o palieku 
nesigailėdamas, galbūt kada nors pas tave dar sugrįšiu. Šitaip 
sukasi pasaulis. Todėl tai ne mano kaltė“ 

Dabar ne laikas Jums pasakoti, Vikonte, kokios buvo šito 
paskutiniojo bandymo pasekmės, kas paskui nutiko, bet pa- 
žadu, kad viską pasakysiu artimiausiame laiške. Ten surasite ir 
mano ultimatumą dėl Jūsų siūlomo sutarties atnaujinimo. Iki 
to laiko - tiesiog sudie... 

Tarp kitko, dėkoju už išsamias naujienas apie mažąją Volanž, 
tai bus straipsnis paskalas spausdinantiems laikraščiams jau kitą 
dieną po vestuvių. Kol kas priimkite mano nuoširdžią užuojautą 


dėl savo įpėdinio netekties. Gero vakaro, Vikonte. 


Iš... pilies, 17** m. lapkričio 24-oji 


CALL Iailaas 
——= 7 —- 


Vikontas de Valmonas - markizei de Mertej 


Garbės žodis, mano mieloji drauge, nežinau, ar blogai per- 
skaičiau, ar blogai supratau ir Jūsų paskutinį laišką, ir istoriją, 
kurią papasakojote, ir tą epistoliarinio žanro pavyzdėlį, kuris 
ten buvo pridėtas. Galiu tik pasakyti, kad pastarasis man pa- 
sirodė originalus ir galintis sukelti pakankamą poveikį, todėl 
jį paprasčiausiai persirašiau ir kuo ramiausiai nusiunčiau dan- 
giškajai Prezidentei. Nedelsiau nė minutės, tas švelnaus turinio 
raštas buvo išsiųstas dar vakar vakare. Taip man atrodė geriau, 
nes pirmiausia vakar jai ir žadėjau parašyti, be to, pagalvojau, 
kad jai ir visos nakties nebus per daug, idant susikauptų ir ap- 
mąstytų 42 didijį įvykį, net jei Jūs man antrą kartą prikištumėte 
tokį pasakymą. 

Tikėjausi, kad iš ryto galėsiu nusiųsti Jums savo karštai 
mylimosios atsakymą, bet štai jau vidurdienis, o aš dar nieko 
negavau. Palauksiu iki trečios valandos, ir jei dar nebus jokių 
naujienų, tai pats nueisiu viską susižinoti; juk jai pirmas žingsnis 
bus per sunkus, ypač jei darai kažką svarbaus. 

O dabar, kaip pati suprantate, jau kaip reikiant nekantrauju 
sužinoti pabaigą istorijos to Jūsų pažįstamo vyriškio, kuriam 
krito labai rimtas įtarimas, kad jis esant reikalui negali paau- 
koti moters. Ar jis pasitaisė? Ar jo kilnioji draugė sugebės jam 
atleisti ? 

Ne ką mažiau trokštu gauti iš Jūsų w/žimatumą, kaip labai 


diplomatiškai pasakėte! Man ypač smalsu žinoti, ar mano pas- 

kutiniajame poelgyje neaptiksite meilės požymių. Ak! Be jokių 
abejonių, ji yra, ir jos net per akis! Tik kam? Vis dėlto nenoriu 
dėl nieko girtis ir pasikliauju tik Jūsų gera valia. 

Sudie, mano žavioji drauge, užantspauduosiu šį laišką tik 
kokią antrą valandą tikėdamasis, kad galėsiu prie jo pridėti širdį 
draskantį atsakymą. 

Antra valanda po pietų. 

Vis dar nieko, tiesiog jau negaliu laukti, taigi neturiu laiko 
nė žodeliui pridurti; bet ar šį kartą vis dar atsisakinėsite nuo 
pačių švelniausių mano meilės bučinių? 


Paryžius, 17** m. lapkričio 27-oji 


UC ALI laiškas 
-—=RJ0>—- 


Prezidentė de Turvel - poniai de Rozmond 


Ponia, širma, ant kurios buvo nutapyta mano laimės iliuzija, 
sutrūko. Ir šiurpioji tiesa man atsivėrė, ir dabar prieš save matau 
vien tikrą ir artimą mirtį, kelias link kurios veda tarp gėdos ir 
sąžinės graužaties. Ir juo aš eisiu... Man bus brangios tos kan- 
čios, jei tik sutrumpins mano gyvenimą. Siunčiu Jums laišką, 
kurį gavau vakar, nepridedu jokių komentarų, jis pats viską 
pasako. Dabar jau nėra ko apgailestauti, telieka vien kentėti. Ir 
ne gailestis man reikalingas, bet stiprybė. 

Priimkite, Ponia, paskutinį sudie, kurį siunčiu, ir įvykdyki- 
te paskutinį prašymą: palikite mane skaudžios lemties valiai, 
pamirškite visiškai ir kad gyvenu šioje žemėje. Nelaimėje yra 
kažkokia riba, už kurios net draugystė tik didina mūsų kančias 
ir negali jų pagydyti. Jei žaizdos yra mirtinos, bet kokia pagalba 
pasidaro nežmoniška. Jau nežinau kitokių jausmų, išskyrus 
neviltį. Nieko kito man neliko, tik giliausia naktis, kur eisiu 
palaidoti savo gėdą. Aš apraudosiu savo kaltes, jei tik dar galėsiu 
verkti! Nuo vakar dienos man nenuriedėjo nė viena ašarėlė. 
Nuvytusioje mano širdyje jų daugiau nebeliko. 

Sudie, Ponia. Neatsakinėkite man. Rašydama šį žiaurų laišką, 
šventai prisiekiau daugiau negauti nė vieno. 


Paryžius, 17** m. lapkričio 27-oji 


CALIV laiškas 
et 


Vikontas de Valmonas - markizei de Mertej 


Vakar, mano mieloji drauge, trečią valandą po pietų, nekan- 
traudamas sužinoti kokių nors naujienų, nuvykau pas apleistąją 
gražuolę, bet man pasakė, kad ji išėjusi. Įžvelgiau šioje frazėje tik 
atsisakymą mane priimti, todėl nei pasipiktinau, nei nustebau; 
taigi aš pasišalinau puoselėdamas viltį, kad šis apsilankymas tokią 
išauklėtą moterį privers mane pagerbti bent vienu asiliepiamuo- 
ju žodeliu. Taip troškau jį išgirsti, kad apie devintą valandą tyčia 
užsukau į namus, bet jokio laiško neradau. Nustebęs dėl tokio 
tylėjimo, pasiunčiau savo jėgerį parnešti žinių ir sužinoti, ar 
jautrioji persona jau mirusi, o gal miršta. Kai aš vėl grįžau namo, 
jis man pranešė, kad ponia de Turvel kartu su savo kambarine iš 
tiesų išvyko apie vienuoliktą valandą dienos liepusi nuvežti ją į *** 
vienuolyną, o septintą valandą vakaro parsiuntė namo karietą su 
tarnais prisakiusi perduoti, kad namuose niekas jos nebelauktų. 
Suprantama, tai visiškai atitinka padorumo taisykles. Vienuoly- 
nas yra geras prieglobstis našlei, bet jei ji užsispirs laikytis tokio 
gerbtino sprendimo, tai sugebėsiu prie jo pridėti viską, už ką turiu 
būti jai dėkingas, plačiai paviešindamas visą šitą istoriją. 

Aš Jums esu aiškiai pasakęs, ir dar visai neseniai, kad tuščia 
Jums dėl manęs nerimauti, o sugrįšiu į visuomenės gyvenimo 
areną apgaubtas naujo spindesio. Tada tegu pasirodo tie griež- 
tieji kritikai, kurie mane kaltina romantiška ir nelaiminga meile, 
tegu jie sugeba staigiau ir su prašmatnesniu polėkiu nutraukti 


santykius, taigi tegu padaro geriau; tegu jie apsireiškia kaip ne- 

laimingosios guodėjai, juk takelis pramintas. Tiek to! Tegu jie 
bent išdrįsta išbandyti tai, ką aš perėjau iki galo, ir jei nors vienam 
jų kas nors pasisektų, iškart jam užleisiu pirmąją vietą. Bet'jie 
visi įsitikins, kad kai jau imuosi kokio reikalo, tai pėdsakai po 
manęs lieka neišdildomi. Ak! Jei po viso to šalia tos moters dar 
atsiras koks nors laimingas mano varžovas, tai perniek laikysiu 
visą savo ankstesnį triumfą. 

Sprendimas, kurį jį priėmė, suprantama, labai glosto mano 
savimeilę, bet jaučiu apmaudą, kad jai užteko valios šitaip su 
manimi išsiskirti. Pasirodo, tarp mudviejų gali būti ir kitokios 
kliūtys, ne vien tos, kurias aš pats sudarau! Kaip! Jei pageidau- 
čiau vėl su ja suartėti, tai ji galėtų nepanorėti; ką aš sakau? Ji šito 
nebetrokštų, nematytų tos neapsakomos laimės! Argi šitaip 
mylima? Gal Jums atrodo, mano mieloji drauge, kad turėčiau tai 
pakęsti? Ar negalėčiau, ar, pavyzdžiui, nebūtų geriau pasistengti 
įtikinti tą moterį, kad dar egzistuoja susitaikymo galimybė ir jos 
visada trokštama, kol dar gyva viltis? Galėčiau pabandyti imtis 
tokio žygio nežiūrėdamas į tai pernelyg rimtai, kad Jums dėl to 
nekiltų kokių nors įtarimų. Atvirkščiai! Tai būtų tik bandymas, 
kurį atliktume kartu su Jumis; ir jei man pavyktų, taip atsirastų 
tik būdas, pagal Jūsų valią, antrąkart sudėti auką, kurią, atrodytų, 
gana palankiai vertinate. O dabar, mano mieloji drauge, man 
telieka gauti tik atlygį, taigi visi mano troškimai siejasi tik su Jūsų 
sugrįžimu. Sugrįžkite kuo greičiau ir susigrąžinkite savo mylimąjį, 
visus malonumus, senus draugus bei imkitės naujų nuotykių. 

O štai nuotykis si mažąja Volanž apsisuko tikriausia sėkme. 
Vakar, kai nerimas tiesiog man neleido nustygti vietoje, tai visur 
belakstydamas užsukau ir pas ponią de Volanž. Ir atradau Jūsų 
globotinę jau salone, nors dar su ligonės pižama, bet jau bai- 


giančią sveikti, dėl to ji atrodė dar gaivesnė ir patrauklesnė. Jūs, 


— 4617 —37 


| :RRE CHODERLOS DE LACLOS | 
(SN PIERRE CHODERLOS D L) 


moterys, panašioje padėtyje ištisą mėnesį gulinėjate šezlonge, o 
štai merginos, garbės žodis, kokios jos gyvastingos! Štai šita man 
iš tiesų sukėlė norą sužinoti, ar ji jau galutinai pasveiko. 

Dar noriu Jums pasakyti, kad dėl to atsitikimo su mergaite 
Jūsų jautrusis Danseni vos neišsikraustė iš proto. Iš pradžių iš 
sielvarto, o dabar jau iš džiaugsmo. Jo Ses:/ė serga! Pati suprantate, 
kad nuo tokios nelaimės gali visai susisukti galva. Triskart per 
dieną jis siųsdavo tarną sužinoti naujienų, ir nebūdavo nė dienos, 
kad neateitų pats pasiklausti, pagaliau jis surašė įmantrų raštą 
motinai, kuriuo paprašė leidimo užeiti ir pasveikinti su pagerė- 
jimu tokią brangią jo širdžiai būtybę, ir ponia de Volanž sutiko, 
taip aš atradau ten jaunuolį, jau atgaunantį ankstesnį statusą, tik 
nerodantį daugiau familiarumo, kam jis niekaip vis nesiryžta. 

Visas tas smulkmenas sužinojau iš jo paties, nes išėjau iš 
ten kartu su juo ir pasikviečiau paplepėti. Net negalite įsivaiz- 
duoti, kokį poveikį jam sukėlė tas apsilankymas. Neįmanoma 
perteikti jo džiaugsmo, troškimų, polėkių. O man taip patinka 
didžios aistros, kad aš nusprendžiau jam galutinai susukti galvą 
užtikrinęs, jog po kelių dienų suteiksiu progą pabendrauti su jo 
gražuole dar artimiau. 

Iš tiesų nusprendžiau ją perduoti jam, vos tik užbaigsiu savo 
tyrimus. Kadangi noriu iki galo atsidėti Jums; tik, beje, ar vertėjo 
Jūsų globotinei pasidaryti dar ir mano mokine, jei ji sugebėtų 
apgauti vien savo vyrą? Aukščiausias pasiekimas yra apgauti savo 
mylimąjį, ir dar pirmąjį! O aš negaliu sau prikišti, kad būčiau 
bent kartą ištaręs žodį „meilė“. 

Sudie, mano mieloji drauge, kuo greičiau sugrįžkite pasi- 
mėgauti savo valdžia mano asmeniui, priimti mano pagarbą ir 


sumokėti man atlygį. 


Paryžius, 17** m. lapkričio 28-oji 


CALV laiškas 
-—= 7 —- 


Markizė de Mertej - vikontui de Valmonui 


Rimtai, Vikonte, iš tiesų palikote Prezidentę? Ir nusiuntėte 
tą laišką, kurį Jums parašiau tik dėl jos? Iš tikrųjų esate tiesiog 
nuostabus, net pranokote mano lūkesčius! Nuoširdžiai prisipa- 
žįstu, kad šitoks triumfas glosto man savimeilę labiau už visas 
ankstesnes pergales. Jums galbūt atrodo, kad aš labai vertinu tą 
moterį, kurią kitados įkainojau kur kas mažiau, bet yra visai ne 
taip: tai ne prieš ją įgijau pranašumą, o prieš Jus, kas iš tikrųjų 
yra žaisminga ir net labai smagu. 

Taip, Vikonte, Jūs labai mylėjote ponią de Turvel ir dar 
tebemylite, mylite ją kaip beprotis, bet aš paprasčiausiai sma- 
ginausi Jus dėl to gėdindama, tad labai šauniai ją paaukojote. 
Paaukotumėte net tūkstantį moterų, kad tik išvengtumėte piktų 
pašaipų. Kur vis dėlto mus nuveda tuštybė! Lesažas buvo teisus 
sakydamas, kad ji yra didžiausias laimės priešas. 

Kaip atrodytumėte dabar, jei būčiau norėjusi vien piktdžiu- 
giškai pasityčioti iš Jūsų? Bet aš nesugebu apgaudinėti, Jūs tą 
gerai žinote, ir net jei išdrįstumėte įstumti mane į tokią neviltį, 
kad turėčiau bėgti į vienuolyną, tai vis dėlto apsispręsčiau suri- 
zikuoti ir atsiduoti nugalėtojo malonei. 

Vis dėlto jeigu pasiduodu, tai čia tik gryniausia mano silpnu- 
mo apraiška, nes jei norėčiau, tai kiek išsisukinėjimų galėčiau 
prigalvoti! Ir galbūt to net nusipelnote? Pavyzdžiui, žaviuosi, 
kaip sumaniai ir kartu nevykusiai lyg nemačiomis siūlote, kad 


leisčiau atnaujinti santykius su Prezidente. Būtų labai patogu, 

ar ne, jei išliktų santykių nutraukimo nuopelnas neprarandant 
naudojimosi malonumų? Kai šita tariama auka Jums jau nieko 
nebekainuoja, tai pasiūlote ją pakartoti sulig mano valia! Šitaip 
viską patvarkius, dangiškoji Davatka manysis, kad ji yra negin- 
čytinas Jūsų širdies pasirinkimas, o aš didžiuosiuosi, kad esu 
pranašesnė varžovė; taigi mudvi būsime apgautos, o Jūs liksite 
patenkintas. Ir kas Jums darbo dėl kitko? 

Gaila, kad, pasižymėdamas tokiais sugebėjimais kurti planus, 
taip menkai sugebate juos vykdyti; vienu vieninteliu neapgal- 
votu poelgiu sudarėte neįveikiamą kliūtį tam, ko labiausiai 
trokštate. 

Kaip! Tebegalvodamas, kaip atnaujinti santykius, Jūs perra- 
šinėjate mano laišką! Tikriausiai pamanėte, kad ir aš esu tokia 
pat nevykėlė! Ak! Patikėkite, Vikonte, jei moteris smogia kitai 
moteriai į širdį, ji retai nesuranda ten jautriausios vietos, o žaizda 
būna nepagydoma. Taigi kai aš smogiau, tai yra nukreipdavau 
Jūsų smūgius, vis dėlto nepamiršau, kad ta moteris yra mano 
varžovė, ir buvo akimirka, kada ji buvo pranašesnė už mane, o 
aš Jums buvau žemiau už ją. Jei mano kerštas nepasiekė tikslo, 
tai esu pasirengusi pripažinti savo klaidą. Taigi sutinku, kad 
išbandytumėte visus būdus susitaikyti, netgi siūlau Jums tai 
padaryti, pažadu nerodyti apmaudo, jei tik Jums pavyks. Bet 
dėl to esu visiškai rami, ir nesinori dėl tų dalykų kvaršinti sau 
galvos. Pakalbėkime apie kitką. 

Pavyzdžiui, apie mažosios Volanž sveikatą. Jūs man apie 
tai papasakosite daug gerų naujienų, kai sugrįšiu, ar ne? Labai 
norėčiau viską sužinoti. Be kita ko, palieku Jums pačiam spręsti, 
ar perduoti mergužėlę jos mylimajam, ar bandyti antrą kartą 


tapti naujos Valmonų atšakos pradininku su Žerkuro pavarde. 

Šita užmačia man atrodo labai žaisminga, bet, palikdama Jums 
teisę rinktis, siūlau nepriimti galutinio sprendimo, kol mes 
visko kartu neaptarėme. Jums neteks ilgai laukti, nes į Paryžių 
ruošiuosi grįžti jau neatidėliotinai. Negaliu tiksliai nurodyti 
dienos, bet neabejokite, kai tik sugrįšiu, būsite pirmas, kuriam 
pranešiu. 

Sudie, Vikonte; nepaisant visų mūsų vaidų, mano klastų 
prieš Jus ir priekaištų, aš Jus karštai tebemyliu ir ruošiuosi tai 
įrodyti. Iki pasimatymo, mano drauge. 


Iš... pilies, 17“ m. lapkričio 29-oji 


CALVI laiškas 
—= 0 —- 


Markizė de Mertej - ševaljė Danseni 


Pagaliau aš išvažiuoju, mano jaunasis drauge, ir rytoj vakare 
būsiu Paryžiuje. Kadangi pakeitus gyvenamąją vietą visada at- 
siduri kažkokioje netvarkoje, tai kol kas nieko nepriiminėsiu. 
Bet jei Jūs norėsite man ką nors labai svarbaus pasakyti, leisiu 
pasinaudoti išimtimi, bet tą teisę suteiksiu vien Jums, todėl 
prašyčiau laikyti mano atvykimą paslaptyje, netgi Valmonas 
neturi to Žinoti. 

Jei kas nors būtų pasakęs, kad ateis toks laikas, kai įgysite 
išskirtinį pasitikėjimą, nebūčiau patikėjusi. Bet Jūsų pasitikė- 
jimas reikalavo atsakyti tuo pačiu. Man net pasirodė, kad tam 
panaudojote kažkokius triukus, gal net bandėte suvilioti. Jums 
tai mažiausiai pritiktų! Nors dabar tai bent jau nepavojinga, 
juk iš tiesų turite kuo užsiimti! Kai tikroji herojė išeina į sceną, 
patikėtinė nustoja rūpėti. 

Šitaip Jums paprasčiausiai net neužteko laiko pranešti apie 
savo teigiamus gyvenimo pokyčius. Kai Jūsų Sesilės nebuvo, tai 
dienos pasidarė trumpesnės už Jūsų dejones, ir turėtumėte jas 
išlieti aidui, jei nebūčiau kantriai jų klausiusis. Kai ji sirgo, tai 
dar teikėtės pasidalyri su manimi savo nerimu, nes Jums tiesiog 
reikėjo kažkam išsipasakoti. Bet nuo to laiko, kai ta, kurią taip 
mylite, vėl Paryžiuje ir jai su sveikata viskas gerai, netgi retkar- 
čiais galite su ja pasimatyti, tai jos užtenka, kad pakeistų viską, 


ir net draugai pasidaro perniek. 

Bet nesmerkiu Jūsų, nes tai visiems dvidešimtmečiams 
būdinga yda. Pradedant Alkibiadu ir baigiant Jumis, argi nėra 
visuotinai žinoma, kad jaunuoliai tik tada ieško draugystės, kai 
ištinka kokia nors bėda? Iš laimės jie kai kada pasidaro plepūs, 
bet niekada nebūna atviri. Tad galiu tarti kartu su Sokratu: 
„Man patinka, kai draugai prisimena mane, kada jie būna ne- 
laimingi“, bet kaip filosofas jis puikiai sugebėjo apsieiti ir be jų. 
Šiuo požiūriu nesu tokia išmintinga kaip jis, ir Jūsų tyla mane 
slėgė, kaip ir bet kurią kitą silpną moterį. 

Bet negalvokite, kad esu itin reikli, šito man visada kaip tik 
ir trūko! Tas pats jausmas, parodantis man draugystės stoką, 
suteikia man ir stiprybės viską ištverti, jei viso to priežastis ir 
įrodymas yra mano draugų laimė. Todėl ir nesitikiu su Jumis 
pasimatyti rytoj vakare, nebent jei meilė paliktų laisvo laiko ir 
nebūtų ką veikti, bet draudžiu Jums ką nors dėl manęs aukoti. 

Sudie, Ševaljė; man būtų tikra šventė su Jumis pasimatyti: 
ar ateisite? 

Jūs būsite nuliūdinta, kaip ir aš, mano garbioji drauge, kada 
sužinojau apie dabartinę ponios de Turvel būklę; ji serga jau nuo 
vakar dienos, o liga taip sparčiai progresuoja reikšdamasi tokiais 
rimtais simptomais, kad esu kaip reikiant apimta nerimo. 

Labai stiprus karščiavimas, sunkus ir nepraeinantis kliedesys, 
troškulys, kurio neįmanoma numalšinti, — štai kuo pasireiškia 
ta liga. Gydytojai sako, kad kol kas negali nieko prognozuoti, o 
gydymas žada būti labai sunkus, nes ligonė užsispyrusi atsisako 
bet kokios medicininės pagalbos: vien kraujui nuleisti prireikė 
ją iš visų jėgų laikyti ir netgi tvarsčius teko dėti du kartus per 
prievartą, o kliedėdama ji vis bando juos nusiplėšti. 

Jūs juk, kaip ir aš, prisimenate ją tokią silpną, drovią ir švelnią 
ir tikriausiai neįsivaizduosite, kad ją nulaikyti sugeba tik ketver- 
tas žmonių, o pabandžius ką nors paaiškinti, ją iškart apima 
neapsakomas įsiūtis? Bijau, kad tai nebūtų kas nors blogiau už 
kliedesį, tai gali pasirodyti tikriausiai beprotybė. 

Po to, kas nutiko užvakar, ta baimė įgauna tik rimtesnį 
pagrindą. 

Tą dieną ji kartu sų savo kambarine apie vienuoliktą valandą 
ryto atvyko į *** vienuolyną. Kadangi šioje įstaigoje buvo auklė- 
jama, tai jai išliko įprotis retkarčiais čia apsilankyti, ir ją priėmė 
kaip visada, visiems ji atrodė visiškai rami ir puikios savijautos. 


Po kokių poros valandų ji pasiteiravo, ar tas kambarys, kuriame 

gyveno būdama pensionato auklėtine, yra laisvas, jai atsakė, 
kad taip, ir ji paprašė, jog leistų jį apžiūrėti; ją palydėjo priorė 
su keliomis vienuolėmis. Štai tada ji pareiškė, kad įsikurs tame 
kambaryje, dar pasakiusi, jog niekada iš jo nebeišeis, dar pridūrė, 
išbūsianti ten iki mirties — šitaip ji ir pasakė. 

Iš pradžių niekas net nežinojo, ką jai atsakyti, bet vos praėjo 
pirmasis sumišimas, jai paaiškino, kad ištekėjusiai moteriai be 
ypatingo leidimo čia negalima pasilikti. Nei šis argumentas, nei 
dar šimtai kitų jos nepaveikė, ir nuo tos akimirkos ji užsispyrė 
ne vien tik niekur neiti iš vienuolyno, bet ir iš savo kambario. 
Pagaliau po ilgiausių debatų, apie septintą valandą vakaro, vie- 
nuolyne sutiko, kad ji praleistų ten naktį. Jos karietą ir tarnus 
išsiuntė namo, o ką daryti toliau, atidėjo sprendimą rytojui. 

Visi sutartinai tvirtina, kad per visą tą vakarą nei jos išvaiz- 
doje, jei laikysenoje nieko nesimatė liguisto, ji visą laiką tvardėsi 
ir elgėsi apgalvotai, tik gal keturis ar penkis kartus įgrimzdo į 
giliausią susimąstymą, iš kurio negalėjai išblaškyti bandydamas 
prakalbinti, ir kiekvieną kartą, prieš atsikvošėdama iš tos būse- 
nos, susiimdavo rankomis galvą, lyg norėtų suspausti, bet kai 
viena šalia buvusių vienuolių pasiteiravo, ar jai neskauda galvos, 
tai ji prieš atsakydama ilgam į ją įsistebeilijo ir atsiliepė: „Visai 
ne ten tas skausmas!“ Dar po akimirkos paprašė, kad paliktų ją 
vieną, ir meldė daugiau neuždavinėti jokių klausimų. 

Visi pasitraukė, išskyrus jos kambarinę, kuri, laimei, turėjo 
miegoti tame pačiame kambaryje, nes kitur neatsirado laisvos 
vietos. 

Sprendžiant iš tos merginos žodžių, jos ponia buvo visiškai 
rami maždaug iki vienuoliktos vakaro. Tada ji pasakė, kad 


norėtų atsigulti, bet, dar nespėjusi visiškai nusirengti, pradėjo 

skersai ir išilgai vaikščioti po kambarį vis gestikuliuodama. Žiuli, 
mačiusi viską, kas vyko dieną, nedrįso nieko sakyti ir tylėdama 
išsėdėjo kartu ištisą valandą. Pagaliau ponia de Turvel labai ne- 
tikėtai net du kartus iš eilės ją pašaukė ir, vos toji spėjo pribėgti, 
krito jai be jėgų į glėbį ištarusi: „Aš to daugiau nebegaliu: Ji 
leidosi nuvedama iki lovos, bet nenorėjo gerti jokių vaistų nei 
prašyti gydytojų pagalbos. Tik paprašė prie lovos pastatyti 
ąsotėlį vandens, o Žiuli liepė eiti gultis. 

"Tarnaitė tikina iki antros valandos nakties nemiegojusi ir per 
tą laiką negirdėjusi nei bruzdėjimo, nei dejonių. Bet sakosi apie 
penktą valandą prikelta išgirdusi kažkokius ponios žodžius, ir ši 
kalbėjusi garsiai bei sujaudintu balsu, bet kai tarnaitė paklausė, 
gal ko nors reikia, tai, neišgirdusi jokio atsakymo, pasiėmė žvakę 
ir priėjo prie ponios de Turvel lovos, kuri jau nieko nebeatpa- 
žino; bet po kurio laiko vis dėlto staiga nutraukė savo padriką 
kalbą ir riktelėjo: „Palikite mane vieną, palikite mane tamsybėse, 
aš turiu pasilikti tamsybėse: Vakar ir pati pastebėjau, kad ji gana 
dažnai kartoja tą frazę. 

Žiuli pasinaudojo tuo savotišku nurodymu ir išėjo, kad 
pašauktų žmonių ir susirastų kokios nors pagalbos, bet ponia 
de Turvel į tai atsakė tikru įniršio protrūkiu, koks, beje, dabar 
dažnai ją apima. 

Dėl viso to vienuolyne kilo didžiulis sąmyšis, ir priorė jau 
septintą valandą ryto nusprendė ką nors nusiųsti, kad pakvies- 
tų mane. Dar nebuvo išbrėškę. Aš bematant atskubėjau. Kai 
poniai de Turvel pranešė apie mano atvažiavimą, ji atrodė lyg 
būtų atgavusi sąmonę ir atsiliepė: „Ak! Taip, tegu įeina. Kai jau 

„Mirštu, nes nepatikėjau Jumis: Paskui užsidengusi delnais akis 
ji vėl persimetė prie savo frazės: „Iegu mane palieka vieną“ ir 
t. t., o netrukus jos sąmonė visiškai susidrumstė. 

Dėl tų kelių aiškiai man pasakytų žodžių, prasiveržusių pro 
jos kliedesį, dar kai kurių nuotrupų, bijausi, kad tos žiaurios ligos 
priežastis ar tik nebus dar žiauresnė. Bet išlaikykime savo drau- 
gės paslaptis ir pasitenkinkime tik apgailėdamos jos nelaimę. 

Visa vakarykštė diena praėjo lygiai taip pat audringai, tarp 
siaubingų priepuolių ir visiško letarginio išsekimo valandėlių, 
kada jai ir kitiems ateidavo šioks toks atokvėpis. Nesitraukiau 
nuojos galvūgalio iki devynių valandų vakaro, o iš ryto vėl grį- 
žau, kad prabūčiau su ja visą dieną. Žinoma, aš nepaliksiu savo 
nelaimingosios draugės, bet kas iš tikrųjų skaudžiausia, kad ji 
užsispyrusi atsisako bet kokios priežiūros ir gydymo. 

Siunčiu Jums šios nakties ligos biuletenį, kurį man ką tik 
perdavė gydytojai, ir pati pamatysite, kad nieko nėra paguo- 
džiančio. Pasirūpinsiu, kad juos gautumėte reguliariai. 

Sudie, mano garbioji drauge, aš jau einu prie ligonės. Mano 
duktė, kuri, laimei, jau beveik visiškai pasitaisė, išreiškia Jums 
savo pagarbą. 

O Jūs, kurią taip myliu! Ir mano dievinamoji! Tai nuo Jūsų 
prasidėjo mano laimė! Ir Tu jai suteikei tokią pilnatvę! Jautrioji 
mano drauge, mano švelni mylimoji, kodėl tavo liūdesio prisi- 
minimas drumsčia man tą džiaugsmą, kurį su tavimi patyriau? 
Ak! Ponia, nusiraminkite, tai prašo Jūsų draugas. O, mano 
drauge, būk laiminga, to meldžia tavo mylimasis. 

Et! Ir ką gi Jūs galite sau prikišti? Patikėkite manimi, Jūs pikt- 
naudžiaujate savo diskretiškumu. Sąžinės priekaištai, kuriuos 
Jums sukelia, prasižengimai, kuriais kaltina, yra paprasčiausiai 
įsivaizduoti, ir širdimi jaučiu, kad niekas iš mudviejų nebuvo su- 
viliotoju, išskyrus meilę. Tad daugiau nebijok atsiduoti jausmui, 
kurį pati įkvepi, nebijok ir leisk, kad tave kaitintų liepsna, kurią 
pati uždegi. Kaip! Ar dėl to, kad mūsų širdys praregėjo pernelyg 
vėlai, jos jau ne tokios tyros? Žinoma, ne. Gal atvirkščiai, tik - 
suviliojimas gali veikti pagal išankstinį planą, apskaičiuoti savo 
žingsnius ir būdus, numatyti tolimus įvykius. Bet tikra meilė 
neleidžia nei ko nors apmąstyti, nei ilgai galvoti, jausmais mus 
atkerta nuo minčių, o jos valdžia stipri tuo, kad jos nepažįstame 
ir tik prieblandoje bei tyloje ji mus apipančioja taip, jog šito 
neįmanoma pastebėti ir nutraukti. 

Štai kad ir vakar, netgi nepaisant to aistringo jausmo, kurį 
kėlė mintis apie Jūsų sugrįžimą, nepaisant to neapsakomo 


malonumo, kai žiūrėjau į Jus, vis dėlto maniau, kad mane čia 

pašaukė bei atvedė tik romi draugystė, tiksliau, visiškai atsidavęs 
švelniems savo širdies jausmams mažai besirūpinau suprasti jų 
kilmę ar priežastį. Lygiai kaip ir aš, tu, mano švelnioji drauge, 
taip pat visai netikėtai pajutai tą visagalį žavesį, užliejusį mūsų 
sielas saldžiausiais tarpusavio švelnumo išgyvenimais, ir tik tada 
atpažinome meilę, kai jau išsiblaivėme nuo to svaigulio, į kurį 
mus buvo nugramzdinęs dievas Amūras. 

Bet tai mūsų nepasmerkia, o kaip tik pateisina. Ne, tu ne- 
išdavei draugystės, o aš nepiktnaudžiavau tavo pasitikėjimu. 
Mes abu nieko nežinojome apie savo jausmus, ir tai tiesa, o šitą 
svaigulį mes tik jautėme, bet nieko nepadarėme, kad sukeltume 
jį. Ak! Todėl neapgailestaukime dėl nieko, o galvokime vien 
apie laimę, kurią jie mums suteikė, ir nedrumsdami to nepel- 
nyta savigrauža vien galvokime, kaip padauginti tai tikėjimo 
vienas kitu ir atvirumo vienas kitam žavesiu. O, mano drauge! 
Kokia brangi ši viltis mano širdžiai! Taip, nuo šiol laisva nuo 
menkiausios baimės, nes visa atsivėrusi meilei, tu dalysies mano 
troškimais, mano polėkiais, mano jausmų liepsna, mano sielos 
svaiguliu, ir kiekviena mūsų laimingų akimirkų diena bus pa- 
ženklinta nauju meilės malonumu. 

Sudie, o mano dievinamoji! Ar pamatysiu tave šį vakarą, ar 
dar būsi viena? Net nedrįstu to tikėtis. Ak! Jei tik šito norėtum 
taip karštai kaip aš. 

Dar vakar visą dieną taip vyliausi, mano garbingiausioji 
drauge, kad galėsiu pranešti geresnių naujienų apie mūsų li- 
gonės sveikatą, bet vakare ši viltis galutinai sužlugo, ir man iš 
viso to teliko vien apgailestavimai. Vienas įvykis, atrodęs toks 
nereikšmingas, bet sukėlęs tiesiog drastiškas pasekmes, įstūmė 
ligonę į ne ką mažiau apverktiną už ankstesnę būklę, jei tik 
gerokai nepablogino. 

Nė nesuprasčiau, iš kur tokia staigi permaina, jei vakar mūsų 
nelaimingoji draugė nebūtų man visko išpasakojusi kaip per 
išpažintį. Ji taip pat neslėpė nuo manęs, kad Jūs esate informuota 
apie visas jos nelaimes, todėl apie jos apgailėtiną padėtį galiu 
kalbėti be užuolankų. 

Vakar rytą, kai atvykau į vienuolyną, man pasakė, kad ligonė 
miega jau tris valandas, o jos miegas toks gilus ir toks ramus, 
kad kažkurią akimirką net išsigandau, jog tai gali būti letargija. 
Po kurio laiko ji pabudo ir pati atsiskleidė lovos užuolaidas. 
Žiūrėjo į mus labai nustebusi, bet kai atsikėliau iš savo vietos, 
ji mane atpažino, pavadino vardu ir paprašė prieiti arčiau. Net 
neleidusi užduoti kokio nors klausimo, ji pirmoji paklausė, kur 
ji yra, ką mes čia visi veikiame, ar serga, jei guli lovoje, ir kodėl 
ji ne namuose. Iš pradžių pamaniau, kad tai naujas kliedesio 
priepuolis, tik kur kas ramesnis negu anksčiau, bet įsitikinau, 
kad ji gerai supranta mano atsakymus. Tiesa, ji atgavo protą, 


bet ne atmintį. 

Ji mane klausinėjo domėdamasi visomis smulkmenomis, kas 
jai atsitiko prieš atsiduriant vienuolyne, ir visiškai neprisiminė, 
kaip čia pateko. Aš į viską atsakinėjau labai tiksliai, vengdama 
sakyti tik tai, kas galėtų ją pernelyg smarkiai sukrėsti, bet kai 
savo ruožtu paklausiau apie jos savijautą, tai ji atsakė, kad šiuo 
metu jos nekamuoja jokie skausmai, bet labai prisikankino 
miegodama, todėl dabar jaučiasi gerokai pavargusi. Pradėjau 
ją įkalbinėti, kad nusiramintų ir kalbėtų kuo mažiau, paskui 
nuleidau kelias lovos užuolaidas, o kitas palikau praskleistas, 
kad galėčiau sėdėti prie jos lovos. Tuo metu jai atnešė sultinio, 
kurį jį suvalgė, ir ji pasakė, kad buvo skanu. 

Tokia rami būsena truko kokį pusvalandį, ir ji vien dėkojo 
man už rūpesčius, o jos padėkos skambėjo taip maloniai ir ža- 
vingai, ką ir Jūs puikiai turėtumėte žinoti. Tada kuriam laikui 
visiškai nutilo, tik paskui netikėtai ištarė: „Ak! Dabar prisi- 
menu, kaip čia patekau“, o dar po akimirkos sušuko graudžiu 
balsu: „Drauge mano, drauge mano, aš prisiminiau visas savo 
nelaimes!“ Kai tik pasilenkiau arčiau, ji sugriebė mano ranką, 
prisispaudė prie kaktos ir tęsė: „Didis Dieve! Kodėl niekaip 
negaliu numirti?“ Jos veido išraiška buvo dar liūdnesnė už jos 
žodžius ir sugraudino mane iki ašarų, o supratusi tai iš mano 
virpančio balso ji man pasakė: „Ir Jūs manęs gailitės! Ak! Jeigu 
tik žinotumėte!.“ O paskui trūkčiojančiu balsu ištarė: „Liepkite, 
kad visi paliktų mudvi vienas, ir aš viską Jums papasakosiu“ 

Berods jau esu minėjusi, kad man buvo kilę įtarimų, kokia 
galėtų būti ta išpažintis, ir bijodama, jog šitas pokalbis, kaip 
numačiau, bus pernelyg ilgas bei liūdnas ir gali tik pakenkti 
mūsų nelaimingosios draugės sveikatos būklei, iš pradžių at- 


sisakinėjau nurodydama dingstį, kad jai reikia poilsio, bet ji 

užsispyrė, ir turėjau nusileisti primygtiniams prašymams. Kai 
likome vienos, ji man papasakojo viską, ką ir Jūs žinote, taigi 
dėl šios priežasties nieko čia ir nekartosiu. 

Galiausiai papasakojusi, kokiu žiauriu būdu buvo paaukota, 
ji pridūrė: „Buvau tikra, kad mirsiu, ir tam nepritrūktų drąsos, 
bet išgyventi savo nelaimę ir gėdą man bus neįmanoma. Paban- 
džiau pergalėti tą jos neryžtingumą, tiksliau, neviltį, panaudojau 
net religijos priemones, visada turėjusias jai didžiulės įtakos, 
bet greitai pajutau, jog man vienai neužteks jėgų šiai kilniai 
priedermei, ir pasiūliau pakviesti tėvą Anselmą, kuriuo, žinojau, 
ji visiškai pasitiki. Ji sutiko, net atrodė, kad to labiausiai pagei- 
dauja. Išsiuntėme vienuolę, kad jį surastų, ir vienuolis bematant 
pasirodė. Jis labai ilgai pasiliko su ligone, o išeidamas pasakė, jei 
gydytojai sutiks, tai su šventųjų sakramentų suteikimu galima 
ir palaukti, o rytoj jis vėl apsilankys. 

Buvo maždaug trys valandos po vidurdienio, ir dar iki penk- 
tos mūsų draugė išliko gan rami, bent jau tiek, kad mums visiems 
grįžo viltis. Nelaimei, kažkas atnešė jai adresuotą laišką. Kai 
norėjo jį perduoti, iš pradžių ji atsakė, kad nenori gauti jokių 
laiškų, ir niekas nė neįkalbinėjo. Bet vėliau ji atrodė kur kas 
labiau susijaudinusi. Netrukus paklausė, iš kur atėjo tas laiškas, 
bet jis buvo be antspaudo, ir kas jį galėjo atnešti, tik niekas šito 
nežinojo, ir kieno vardu jis perduotas, ko negalėjo pasakyti ir 
prie vartų budėjusios vienuolės. Ji kuriam laikui nutilo, paskui 
vėl pradėjo kalbėti, bet iš jos padrikų žodžių pasidarė aišku, kad 
ją vėl apėmė pamišimo priepuolis. 

Vis dėlto buvo ir šiek tiek ramesnis tarpas, bet ji pagaliau 
paprašė, kad perduotų tą atsiųstą laišką. Kai tik pažvelgė į jį, tai 


iškart sušuko: „Nuo jo! Didis Dieve!“, o paskui gana garsiai, bet 

sugniuždytu balsu pridūrė: „Paimkite jį atgal, paimkite jį atgal: 
Tučtuojau liepė užtraukti lovos užuolaidas, paskui uždraudė 
kam nors prisiartinti, bet kone tučtuojau buvome priversti vėl 
subėgti prie jos. Ją ištiko pats smarkiausias iš visų priepuolis ir 
purtė tiesiog siaubingi traukuliai! Tai tęsėsi iki pat vakaro, o 
rytinis ligos biuletenis liudija, kad ir naktis buvo ne ką ramesnė. 
Taigi jos būklė dabar tokia, kad aš stebiuosi, kaip ji dar neišleido 
dvasios, ir neslėpsiu nuo Jūsų, jog liko labai mažai vilties. 
Man atrodo, kad šitas nelemtas laiškas buvo nuo pono de 
Valmono, tik apie ką jis dar išdrįso parašyti? Atleiskite, mano 
brangioji drauge, nors vengiau ta tema kokių nors apmąstymų, 
bec labai žiauru matyti, kaip šitokiu baisiu būdu žūsta moteris, 


iki šiol buvusi tokia laiminga ir verta tokia būti. 


Paryžius, 17** m. gruodžio 2-oji 


3 laiškas 

Š evaljė Danseni - markizei de Mertej 


Belaukdamas laimės tave pamatyti, mano švelnioji drauge, 
atsiduodu malonumui tau parašyti ir galvodamas apie tave su- 
švelninu išsiskyrimo ilgesį. O atgaivinti savo jausmus, taip pat 
tau primenant tavuosius, mano širdžiai yra tikras džiaugsmas, 
ir dėl to netgi išsiskyrimo metas prisipildo tūkstančiais žavių 
akimirkų, kurios pavirsta meilės lobynu. Vis dėlto, jei tikėčiau 
tavimi, tai negausiu jokio atsakymo, o šitas laiškas bus pasku- 
tinis, nes nutrauksime bendravimo būdą, kuris, pasak tavęs, 
yra pavojingas, todėl mums nėra tam jokios būtinybės. Žinoma, 
susitaikysiu su tuo, jeigu primygtinai paprašysi, nes ko tik tu 
pageidauji, visiškai užtenka, kad ir aš to norėčiau. Bet, prieš 
apsispręsdama iki galo, gal sutiktum, kad mudu apie tai dar 
pasikalbėtume? 

Dėl galimo pavojaus gali spręsti tik tu viena, nes aš nesugebu 
nieko numatyti ir teprašau, kad nepamirštum apie savo saugu- 
mą, ir tikrai negaliu išlikti ramus, jei tau kas nors kelia rūpestį. 
Dėl tų dalykų mes netgi negalime būti du kaip vienas, o tik tu 
viena esi kaip mes abu. 

Ir visai kas kita yra 6žžimybė: ir čia mūsų mintis turi būti 
viena ir ta pati, o jei:mūsų požiūriai skiriasi, tai tik dėl to, kad 
nesugebėjome vienas kito išklausyti ar viską paaiškinti. Bent 
taip aš viską suprantu. 

Žinoma, laiškai nėra jau tokie būtini, kai gali laisvai marytis. 


Ką gi tokio jie galėtų pasakyti, ko vos vienas žodis, vienas žvilgs- 

nis, netgi tyla neišreikštų šimtąkart geriau? Ir tai man atrodo 
visai teisinga, nes tą akimirką, kai tu kalbėjai, jog mums daugiau 
nebereikia vienas kitam rašyti, ši mintis tik lengvai prisilietė 
prie mano širdies galbūt šiek tiek ją spustelėjusi, bet nė kiek 
jos neužgavusi. Labai panašiai būna, kai noriu pabučiuoti tau į 
širdį ir pakeliui susiduriu su kaspinu ar nėriniu, aš juos tiesiog 
praskleidžiu, ir daugiau nejaučiu jokios kliūties. 

Bet po to, kai mes išsiskyrėme ir tavęs šalia nėra, mintis pa- 
rašyti laišką vis nenustoja manęs kankinusi. Kam gi, pagalvojau, 
man reikia dar vieno praradimo? Kaip! Jei šiuo metu nesame 
kartu, tai gal neturime vienas kitam ko pasakyti? Tarkime, lai- 
mingos aplinkybės mums leido ištisą dieną praleisti kartu, tik ar 
verta atiminėti iš malonumo laiką pokalbiams? Taip, iš malonu- 
mo, mano švelnioji drauge, net ir poilsio akimirkos šalia tavęs 
teikia didžiausią pasimėgavimą. O kad ir kiek laiko turėtume, 
jis vis tiek praeis ir reikės skirtis, ir tada pasijunti toks vienišas! 
Štai kada laiškas tampa tikra brangenybe, jei ir neskaitai, tai 
bent jį žiūrinėji... Ak! Tai jau tikrai: galima žiūrinėti laišką jo 
neskaitant, tai panašu, lyg naktį liestum tavo portretą... 

Tavo portretą - ar taip pasakiau? Bet laiškas yra sielos 
portretas. Tai nepanašu į tą šaltą atvaizdą, kurio sustingusiose 
formose neįmanoma išsaugoti meilės, o laiškas paklūsta visiems 
sielos virpesiams: tai atgyja, tai džiūgauja, tai nusiramina... O 
tavo jausmai tokie brangūs! Nejaugi atimsi iš manęs tą galimybę 
jais vėl pagyventi ? 

Ar esi visiškai tikra, kad poreikis man parašyti niekad ne- 
sukels tau ilgesio? Jei vienatvėje tavo širdžiai išsiskleidžiant ir 
susispaudžiant džiaugsmo banga nuriedės iki pat sielos gelmių 


ar kurią nors akimirką ją sudrums netikėtas liūdesys, tai nejaugi 

prie draugo krūtinės nenorėsi išlieti savo džiaugsmo ar skausmo? 
Ar kokiu nors jausmu nenorėsi pasidalyti su juo? Nejaugi tu leisi 
jam vienatvės apmąstymuose tolti nuo tavęs? Mano drauge... 
mano švelniausioji drauge! Bet tik tu gali tarti paskutinį žodį. 
Norėčiau tai tik aptarti, bet neįtikinėti; paaiškinau tau vien savo 
sumetimus, bet drįstu tikėtis, kad mano maldavimai pasirodys 
įtikinamesni. Jeigu tu laikysies savo, tai aš pasistengsiu nenusi- 
minti ir dėsiu pastangas savo mintyse skaityti tai, ką tu galėjai 
man parašyti, žinoma, tu tai pasakytum kur kas geriau už mane, 
ir koks man būtų neapsakomas malonumas tave išklausyti! 

Sudie, mano žavioji drauge, artėja valanda, kai galėsiu tave 
pamatyti, todėl palieku tave, kad kuo greičiau su tavimi susi- 
tikčiau. 


Paryžius, 17** m. gruodžio 3-ioji. 


CL laiškas 
—=L O ——- 


Vikontas de Valmonas - markizei de Mertej 


Manyčiau, Markize, neatrodau esąs toks mulkis, kad galėtu- 
mėte galvoti, jog sugebėčiau būti taip apdumtas ir patikėčiau, 
esą šį vakarą Danseni, kurį sutikau pas Jus, atvedė kažkoks 
stulbinantis atsitiktinumas! Nepasakyčiau, kad Jūsų išdresuota 
fizionomija nesugebėjo nutaisyti nesudrumsčiamai ramios ir 
atviros išraiškos ar pati būtumėte išsidavusi nors menkiausiu 
žodeliu, kartais išsprūstančiu sumišimo ar sąžinės graužaties 
minutę. Pripažinčiau netgi, kad visiškai paklūstantys Jūsų valiai 
žvilgsniai darbavosi be priekaištų, ir jei jie dar galėtų taip pat 
sėkmingai įtikinti tuo, ką jie taip puikiai išreiškia, man nelik- 
tų nė menkiausių įtarimų ir nė akimirkos neabejočiau, kaip 
Jums žiauriai turėjo įgristi to 2e/emto trečiojo asmens buvimas. 
Bet kad nešvaistytumėte tuščiai tokio didžiulio talento, kad 
pasiektumėte tai, kam ryžotės, kad sudarytumėte pagaliau 
iliuziją, kurią man taip stengėtės sukelti, reikėtų iš pradžių kur 
kas rūpestingiau apmokyti savo naujoką meilužį. 

Jeigu jau ėmėtės pedagoginio darbo, tai įpratinkite savo 
mokinius nerausti ir nesutrikti nuo menkiausio sąmojo, ir taip 
karštligiškai neišsiginti konkrečios moters, kai panašioje situaci- 
joje visais kitais atvejais pradedama ginčytis pernelyg jau vangiai. 
Dar išmokykite, kad neprivaloma rodyti jokių pagarbos ženklų, 
jei tavo meilužei kažkas pasako komplimentą, ir jei leidžiate, kad 


į Jus žiūrėtų viešoje vietoje, tai jie tegu pirmiausia bent išmoksta 

nuslėpti tą žvilgsnį, iš kurio taip lengva nuspėti, jog jie Jus jau 
turi, ir kurį jie painioja meilės išraiška akyse. Tada jau galėsite 
jiems leisti žmonėms matant atlikinėti nurodytas mokyklines 
užduotis, nes jų elgesys paprasčiausiai kenkia mokytojos pres- 
tižui; tada ir aš pats su didžiausiu džiaugsmu prisidėčiau prie 
Jūsų garsumo, ir pažadu, kad išspausdinčiau to naujojo koledžo 
mokymo programą. 

Bet kol kas, turiu pripažinti, labiausiai stebina tai, kad būtent 
mane Jūs užsimanėte traktuoti kaip mokinuką. Oi, kaip už tai 
atkeršyčiau bet kuriai kitai moteriai! Ir koks man būtų malo- 
numas! Ir kaip tai viršytų tai, ką ji buvo susigalvojusi iš manęs 
atimti! Taip, tai tik Jūsų atžvilgiu teikiu pirmenybę nuostolių 
atlyginimui prieš kerštą; nors nemanykite, kad mane galėtų 
sulaikyti bent menkiausia abejonė ar kokia nors baimė — aš 
juk viską žinau. 

Jau keturios dienos, kai esate Paryžiuje ir kiekvieną dieną 
leidote su Danseni, ir, išskyrus jį, daugiau su niekuo nesimatėte. 
Dar ir šiandien Jūsų durys uždarytos; tik Jūsų durininkui, kad 
sutrukdytų patekti į vidų, pritrūko jūsiškio pasitikėjimo savimi. 
Ir vis dėlto neturėjau abejoti, kaip man pranešėte, kad pirmas 
sužinosiu apie Jūsų atvykimą; taip pat man aiškinote, kad dar 
nežinote tikslios dienos, nors rašėte man išvykimo iš kaimo 
išvakarėse. Ar neigsite šiuos akivaizdžius faktus, ar bandysite 
rasti pasiteisinimą? Ir viena, ir kita yra tolygiai neįmanoma, bet 
aš kol kas tvardausi! Galite šiuo atveju pripažinti savo valdžią, 
tik sakau Jums, pasitenkinkite tuo, kad ją išbandėte, bet ilgiau 
nepiktnaudžiaukite. Juk mudu vienas kitą puikiai pažįstame, 
Markize, ir tų kelių žodžių Jums turėtų pakakti. 

Rytoj visai dienai išeinate - ar ne taip man pasakėte? Taigi 


sėkmės, jei iš tikrųjų kažkur einate, ir galite neabejoti, kad aš tai 

sužinosiu. Betgi vakare Jūs sugrįšite, ir mūsų sunkiam susitaiky- 
mui laiko gali neužtekti net iki paryčių. Taigi leiskite man žinoti, 
ar pas Jus, ar že24/ vyks tos užsitęsiančios abipusės išpirkimo 
ceremonijos. Ir pirmiausia daugiau jokio Danseni. Į Jūsų kvailą 
tam Jūsų liguistos vaizduotės vaisiui; betgi turėtumėte suprasti, 
kad nuo šios akimirkos, kas buvo tik fantazijos polėkiu, tampa 
išskirtiniu pranašumu. Nemanau, kad būčiau sukurtas tokiam 
pažeminimui, ir nesitikėjau to sulaukti iš Jūsų. 

Turiu vilties, kad ši auka Jums nepasirodys kokia nors ypa- 
tinga. Net jei ji Jums kiek ir kainuotų, tai man atrodo, kad būsiu 
Jums parodęs pakankamai gražų pavyzdį! Graži ir jausminga 
moteris, kuri ir gyveno vien dėl manęs, ir ji galbūt šią akimirką 
miršta iš meilės ir sielvarto, turbūt vertesnė už tą jaunutį moki- 
nuką, kuris, jei jau Jums taip atrodo, ir išvaizdus, ir nepaprasto 
proto, betgi dar neturi nei patirties, nei savitvardos. 

Sudie, Markize, apie savo jausmus Jums patylėsiu. Viską, ką 
galiu padaryti šią akimirką, tai nesikapstyti savo širdyje. Laukiu 
Jūsų atsakymo. Pagalvokite, kai rašysite, gerai pagalvokite, kad 
kuo lengviau man bus pamiršti patirtą įžeidimą, tuo gilesnius 
nepagydomus randus mano širdyje paliks Jūsų atsisakymas ar 
net paprasčiausias užvilkinimas. 


Paryžius, 17** m. gruodžio 3-ioji, vakare. 


CL Laišlėžs 


Markizė de Mertej - vikontui de Valmonui 


Būkite atsargus, Vikonte, ir patausokite mano neapsakomą 
drovumą! Nejaugi nesuprantate, jog negaliu pakelti tos siau- 
bingos minties, kad užsitraukiau Jūsų rūstybę, o svarbiausia, ar 
nenumirsiu iš baimės patirti Jūsų kerštą? Tuo labiau jei sugal- 
vosite prieš mane kokią nors šunybę, tai būsiu visiškai nepajėgi 
atsakyti Jums tuo pačiu. Kad ir ką tik apie Jus paviešinčiau, 
Jūsų gyvenimas nuo to nepasidarys nei mažiau prabangus, nei 
mažiau ramus. Iš tiesų ko gi Jums bijoti? Jei būsite priverstas 
išvažiuoti, tai pasiruošti kelionei turėsite pakankamai laiko. 
Ar negalite gyventi užsienyje panašiai kaip čia? Ir jei Prancūzų 
karaliaus dvaras jau nebedrums Jums ramybės ten, kur įsikursite, 
tai iš tiesų tereikš tik pakeisti nuolatinio triumto vietą. Dabar, 
kai šitais moraliniais pagraudenimais pabandžiau Jums grąžinti 
blaivų protą, pereikime prie mūsų reikalų. 

Ar žinote, Vikonte, kodėl taip ir neištekėjau antrą kartą? Tai 
jau tikrai ne dėl to, kad nesugebėjau rasti tinkamos partijos, o 
vien todėl, jog niekas neturi teisės supeikti mano poelgių. Ir visai 
ne ta prasme, kad bijočiau, jog negalėsiu elgtis kaip tinkama, 
nes vis vien pasiekčiau savo, bet mane paprasčiausiai erzintų, 
jei kas nors sugalvotų vien tik jaustis nepatenkintas manimi; 
pagaliau norėjau būti neištikima vien savo malonumui, o ne iš 
santuokinės būtinybės. Ir štai Jūs man parašote tikrų tikriausią 
sutuoktinio laišką! Kalbate vien apie mano kaltes ir tik apie savo 


kilniaširdiškumą! Tik kaip galima jaustis kuo nors įsipareigojus 

tam, kuriam nesi nieko skolingas? To sveiku protu neįmanoma 
suvokti! 

Taigi pasižiūrėkime, apie ką čia eina kalba? Suradote pas 
mane Danseni, ir tai Jums nepatiko? Na, ir į sveikatą, tik prie 
kokių išvadų priėjote? Arba tai paprasčiausias atsitiktinumas, 
kaip jau sakiau, arba tai įvyko mano noru, ko aš Jums nesakiau. 
Pirmuoju atveju Jūsų laiškas yra neteisingas, o antruoju - tiesiog 
apgailėtinai juokingas, ir dėl to dar reikėjo vargintis jį rašyti! 
Bet Jūs pradėjote pavyduliauti, o pavydas nemąsto. Tiek to! Tai 
aš pamąstysiu už Jus. 

Arba Jūs turite varžovą, arba ne. Jei turite, tai privalote 
pasistengti man patikti, kad būtumėte pranašesnis, o jei netu- 
rite, tai vis vien privalote patikti, kad išvengtumėte pavojaus 
jį turėti. Bet kuriuo atveju Jūsų elgesys negali būti kitoks, tai 
kam gi tada pats save kankinate? Pagaliau kodėl mane turite 
kankinti? Nejaugi jau nebesugebate būti mieliausias iš visų? 
O gal nesate tikras savo sėkme? Taigi, Vikonte, pats apie save 
prastai galvojate. Bet iš tiesų yra ne taip; Jums atrodo, kad nesu 
verta didesnio vargo, ir Jums reikia ne tiek mano palankumo, 
kiek norisi papiktnaudžiauti savo valdžia. Taigi esate tiesiog 
pasibjaurėtinas, bet štai, atrodo, įpuoliau į jausmingumą! Dar 
truputis tokio tono, ir laiškas pasidarys tiesiog lyriškas, o šito 
Jūs nenusipelnote. 

Jūs netgi nenusipelnote, kad teisinčiausi. Kad nubausčiau 
už visus įtarinėjimus, palieku Jums juos kaupti, todėl nieko ir 
nerašiau apie savo sugrįžimą, taip pat ir apie Danseni apsilanky- 
mus Jums nieko nesakiau, bet turėjote įdėti nemažai vargo, kad 
viską sužinotume, ar ne? Na, gerai! Tik ką Jūs tuo pasiekėte? 
Linkiu, kad tai suteiktų Jums kuo daugiau malonumo, o man 


gauti savo malonumo tai nė kiek nesutrukdė. 

Tai viskas, ką galiu atsakyti į Jūsų grasinantį laišką: jis nega- 
lėjo nei man patikti, nei dėl ko nors sugėdinti; taigi šiuo metu 
kuo mažiausiai esu linkusi sutikti su Jūsų prašymais. 

Tiesą pasakius, priimti Jus tokį, koks šiandien esate, tai 
reikštų pačią tikriausią neištikimybę Jums. Tai nebūtų santykių 
atnaujinimas su savo senuoju meilužiu, tai tik reikštų prisiimti 
kitą, kuris nė pusės tiek nevertas. Aš dar visiškai nepamiršau 
ano, kad galėčiau šitaip jį apgauti. Tas Valmonas, kurį mylėjau, 
buvo labai žavus. Galėčiau netgi prisipažinti, kad mielesnio 
žmogaus nebuvau sutikusi. Ak, maldauju, Vikonte, jei jį sutik- 
site, atveskite pas mane, tikrai jį gerai priimsiu. 

Tik vis dėlto įspėkite jį, kad tai jokiu būdu negali būti nei 
šiandien, nei rytoj. Jo menechmas padarė jam pernelyg daug 
žalos, o beskubėdama bijau ir suklysti: galbūt tas dvi dienas 
esu pažadėjusi Danseni? O Jūsų laiškas mane moko, kad tikrai 
nesate linkęs juokauti, jei nesilaikoma žodžio. Taigi pats matote, 
kad turėsite palaukti. 

Bet ar tai Jums svarbu? Juk Jūs ir taip gerai atsikeršijote savo 
varžovui. Jis tikrai nepasielgs blogiau su Jūsų meiluže, nei Jūs 
pasielgėte su jo mylimąja, o kita vertus, ar bet kuri moteris nėra 
verta kitos? Tai juk Jūsų principai. Netgi tą, kuri 5uvo svelni ir 

jautri ir kuri gyveno tik del Jūsų ir pagaliau dėl Jūsų turėjo mirti 

is meilės ir sielvarto, buvo paaukota užėjus pirmai užgaidai vien 
iš baimės, kad iš Jūsų kažkas gali pasišaipyti; ir po to norite, kad 
Jūsų kažkas gėdintųsi? Ak! Tai būtų neteisinga. 

Sudie, Vikonte, vėl pasidarykite mielas. Nieko daugiau ne- 
norėčiau, kad tik vėl būtumėte žavus, ir jei tuo įsitikinsiu, tai 
Jums ir paliudysiu. Iš tiesų dar esu pernelyg Jums gera. 


Paryžius, 17** m. gruodžio 4-oji 

Vikontas de Valmonas - markizei de Mertej 


"Tučtuojau atsakau į Jūsų laišką ir pabandysiu kalbėti aiškiai, 
nors ir nelengva su Jumis susikalbėti, jei nusprendėte nieko 
neišgirsti. 

Nereikėjo tokių ilgų prakalbų, lyg mums ir taip nebūtų 
aišku, kad turime savo rankose viską, jog galėtume vienas kitą 
pražudyti, tad abiem mums kur kas naudingiau tarpusavyje 
elgtis atsargiau, tačiau ne apie tai eina šneka. Bet tarp žiauraus 
sprendimo tarpusavyje susinaikinti ir neabejotinai geresnio — 
likti vieningiems, kaip anksčiau buvome, ir dar sustiprinti tą 
sąjungą atnaujinant mūsų senuosius ryšius, pasakyčiau, yra ir 
tūkstančiai kitų, visai priimtinų. Todėl nieko juokinga nematau 
Jums pasakyti ir nieko juokinga pakartoti, kad nuo šios dienos 
esu arba Jūsų meilužis, arba Jūsų priešas. 

Puikiai nujaučiu, kad toks pasirinkimas Jus apsunkina ir 
Jums labiau patinka išsisukinėti lyg nežinočiau, jog niekados 
nemėgote aiškiai ištarti „taip arba „ne“, betgi turite suprasti, 
kad negaliu paleisti Jūsų iš to uždaro rato, jei nenoriu būti 
apgautas, ir privalėtumėte net numatyti, jog to nepakęsčiau. 
Taigi dabar Jums spręsti: galiu pasiūlyti Jums pasirinkimą, bet 
visiškai nenoriu pasilikti nežinioje. 

Tik dar įspėsiu, kad nepriveiksite manęs geresniais ar pras- 
tesniais savo argumentais ir neapžavėsite manęs meilikavimais, 


kuriais dangstote savo atsisakymą, žodžiu, atvirumo valanda 

išmušė. Mielu noru esu pasiruošęs duoti pavyzdį ir su didžiausiu 
malonumu pareiškiu, kad man mieliau sąjunga ir taika, bet jei 
turėsiu nutraukti vieną ir kitą, tai, manau, turėsiu tam teisę ir 
būdų. 

Pridursiu, kad menkiausia Jūsų sudaryta kliūtis bus traktuo- 
jama kaip tikras karo paskelbimas, taigi matote, jog atsakymas, 
kurio prašau, nereikalauja nei ilgų, nei išdailintų frazių. Užteks 
ir poros žodžių. 


Paryžius, 17** m. gruodžio 4-oji 


„Markizės de Mertej atsakymas, 
parašytas to paties laiško apačioje 


Na ką gi! Karas. 

Ponia de Volanž - poniai de Rozmond 


Ligos biuleteniai nupasakoja tiksliau negu aš tai sugebėčiau, 
mano brangioji drauge, apgailėtiną mūsų ligonės būklę. Esu 
pasinėrusi į jos priežiūros rūpesčius, surandu Jums laiko parašyti 
tik tada, jei kokie pašaliniai dalykai atitraukia nuo ligos. Ir štai 
vieno tokio tai tikrai nelaukiau. Tai laiškas, kurį gavau iš pono 
de Valmono, o jis pats teikėsi mane pasirinkti savo patikėtine, 
taip pat ir tarpininke ryšiams palaikyti su ponia de Turvel, to- 
dėl laišką jai pridėjo prie manojo. Vieną jam grąžinau, o į kitą 
atsakiau. Pastarojo kopiją Jums persiunčiu ir, manau, sutiksite su 
manimi, jog nei galėjau, nei privalėjau ką nors padaryti iš to, ko 
jis manęs prašo. Net jei būčiau to panorėjusi, mūsų nelaimingoji 
draugė šiuo metu yra nesąmoninga. Kliedėjimo priepuoliai taip 
pat nepracina. Bet ką Jūs galėtumėte pasakyti apie pono de 
Valmono neviltį? Pirmiausia ar verta juo tikėti, ir jis tiesiog iki 
šiol bando visus apgaudinėti? Jei šį kartą jis yra nuoširdus, tai 
reikia pasakyti, kad pars ir kaltas dėl savo nelaimės. Manau, jis 
liks ne itin patenkintas mano atsakymu, bet prisipažinsiu, jog 
viskas, kad ir ką tik naujo sužinočiau apie šitą nelemtą istoriją, 
mane tai tik vis labiau nuteikia prieš jos pagrindinį herojų. 

Sudie, mano brangioji drauge, grįžtu prie savo liūdnųjų rū- 
pesčių ir darosi dar liūdniau, nes tiek mažai vilties, kad kas nors 


pagerės. O mano nuoširdžius jausmus Jums juk žinote. 


Paryžius, 17** m. gruodžio S-oji 

Vikontas de Valmonas - ševaljė Danseni 


Buvau du kartus užėjęs pas Jus, mano brangusis Ševaljė, 
bet nuo to laiko, kai įsimylėjusiojo vaidmenį iškeitėte į meilės 
nuotykių ieškotojo, tai, savaime suprantama, tapote nepagau- 
namas. Jūsų kamerdineris užtikrino, kad apie vakarą grįšite, 
nes jam nurodyta Jūsų laukti, bet aš, kiek jau susigaudau Jūsų 
sumanymuose, gerai suprantu, kad grįšite labai trumpam, tik 
persirengti atitinkamais drabužiais, ir tučtuojau išdumsite tęsti 
savo pergalingų žygių. Linkiu sėkmės, galiu tik pasveikinti, 
bet galbūt šį vakarą pasiduosite pagundai pakeisti savo žygio 
kryptį. Kol kas net pusėtinai nežinote savo reikalų padėties, 
taigi turiu Jums pranešti kitą dalį, o paskui jau pats ir spręskite. 
Bent jau suraskite laiko perskaityti mano laišką iki galo. Tai ne 
tik neatitrauks Jūsų nuo malonumų, netgi atvirkščiai, suteiks 
galimybę iš jų pasirinkti. 

Jei manimi visiškai pasikliautumėte, jei žinočiau ne vien tą 
dalį paslapčių, kurias man leidžiate tik įspėti, o apie viską būčiau 
intormuotas iš anksto, tai mano uolumas pasirodytų labiau 
vykęs ir tikrai dabar netaptų Jums našta. Bet vertinkime padėtį 
realiai. Tik kad ir koks būtų Jūsų sprendimas, net blogiausiu 
atveju jis pasitarnaus kažkieno laimei. 

Šiąnakt Jums paskirtas pasimatymas, ar ne? Jį paskyrė žavin- 
ga moteris, kurią Jūs dievinate? Ir kokios gi moters nedievini 


Jūsų amžiuje, bent jau pirmąją savaitę! O veiksmo vieta tik dar 

pakursto malonumą. Mažas dailus namelis, išwomotas būtent 
dėl Jūsų, geismui suteiks laisvės ir paslaptingumo žavesio. Vis- 
kas jau sutarta, ten Jūsų laukia, o Jūs liepsnojate troškimu kuo 
greičiau ten patekti! Štai ką mes abu žinome, nors man apie 
tai nieko nesakėte. O dabar štai ko nežinote, bet reikėtų, kad 
Jums pasakyčiau. 

Kai tik sugrįžau į Paryžių, iškart užsiėmiau būdų paieška, 
kaip suartinti Jus su panele de Volanž, tą juk esu žadėjęs; paskuti- 
nį kartą, kai apie tai kalbėjomės, iš Jūsų atsakymų galėjau spręsti, 
bent jau iš Jūsų polėkio galėjai pasakyti, kad mano pastangos 
turėtų būti skirtos Jūsų laimei. Bet veikdamas kaip pavienis 
žmogus negalėjau tiek jau daug pasiekti šiame pakankamai 
sudėtingame reikale, todėl tik parengiau dirvą, o dėl viso kito 
pasiklioviau Jūsų jaunosios mylimosios įgeidžiais. Ir savo mei- 
lėje ji atrado būdų, kurių man nesugebėjo padiktuoti patirtis, 
taigi, Jūsų blogai žvaigždei panorėjus, jai viskas pavyko. „Ir jau 
dvi dienos, - kaip pati man pasakė šį vakarą - kai visos kliūtys 
nugalėtos: Taigi dabar laimė priklauso vien tik nuo Jūsų. 

Štai jau dvi dienos, kai ji svajoja pranešti Jums tą naujieną 
pati, ir būtumėte priimtas, nors Mamos šiuo metu nėra, betgi Jūs 
paprasčiausiai nepasirodėte! Ir turiu Jums visai atvirai pasakyti, 
kad jaunoji mergina — ar tai dėl nuotaikos pasikeitimų, ar tai 
turėdama tam pagrindo - man pasirodė labai nepatenkinta, jog 
nerodote jokio uolumo. Pagaliau ji surado būdą, kaip galėtų su 
manimi susitikti, ir pažadėjau kaip įmanoma greičiau perduoti 
jos laišką, kurį čia ir pridedu. Ji taip skubėjo, kad galėčiau lažin- 
tis, jog ten kalba eina apie pasimatymą šį vakarą. Kad ir kaip ten 
būtų, prisiekiau savo garbe ir draugyste Jums, kad meilės žinią 


gausite šiandien, be to, negaliu sulaužyti savo žodžio. 

O dabar, jaunuoli, kaip Jūs pasielgsite? Patekote tarp ko- 
ketiškumo ir meilės, malonumo ir laimės. Tik ką rinksitės? Jei 
kalbėčiausi su Danseni, koks jis buvo prieš tris mėnesius, gal net 
prieš savaitę, tikras dėl jo širdies, neabejočiau ir dėl jo poelgių, 
bet šiandieninis Danseni, į visas puses draskomas moterų, pasi- 
nėręs į nuotykius ir, kaip tokiais atvejais įprasta, pasidaręs šiokiu 
tokiu nenaudėliu, vargu ar skirs pirmenybę droviai merginai, 
kuri neturi nieko, išskyrus savo grožį, nekaltybę ir meilę, prieš 
tobulai patyrusios moters žavesį! 

Bet jei man tektų apsispręsti, mano mielas drauguži, netgi 
gyvenant pagal Jūsų naujuosius principus, pripažįstu, kad ir 
mano labai panašūs, aplinkybės nusvertų jaunosios mylimosios 
naudai. Pirmiausia šitaip prisideda viena moterimi daugiau, 
pagaliau ir naujumo jausmas, be to, dar ir baimė prarasti savo 
pastangų vaisius per aplaidumą jų nenuskynus; šiuo atveju tai 
būtų praleista proga, kokia niekada nepasikartoja, jei jau čia 
esmė yra pirmasis moters silpnumo pasireiškimas, o dažniausiai 
tokioje situacijoje užtenka vien akimirkos blogos nuotaikos, 
menkiausio pavydulingo įtarimo, kartais ir to nebereikia, kad 
sutrukdytų pačiai gražiausiai būsimai pergalei. Skęstanti dorybė 
griebiasi ir už šiaudo, ir vienąkart išsikapsčiusi pasidaro tokia 
budri, kad paskui ją ne taip jau lengva netikėtai užklupti. 

Ir atvirkščiai: kuo gi rizikuojate kitu atveju? Net ne santykių 
nutraukimu, daugiausia sukelsite trumpalaikį kivirčą, ir terei- 
kia vien šiek tiek pasirūpinti, kad pasimėgautum susitaikymo 
malonumais. O kas gi lieka moteriai, kuri jau atsidavė, jei ne 
atlaidumas? Ką ji laimėtų griežtumu? Tik prarastų malonumus 
ir iš to jokios naudos jos garbei. 

Todėl, kaip man atrodo, jei apsispręsite meilės labui, - kas, 
mano galva, būtų ir protinga, - tai manyčiau, kad apdairiau 

būtų net neatsiprašinėti dėl pasimatymo, į kurį nenuvyksite; 
geriau tegu Jūsų laukia, nes jei pateiksite neatvykimo dingstį, 
galite būti patikrintas, ar nemeluojate. Moterys dažnai būna 
smalsios ir šitoje srityje labai užsispyrusios, tad viskas gali būti 
atskleista; juk puikiai žinote, kad ir aš visai neseniai tai paty- 
riau. Bet jei paliksite nors kokią viltį, tuštybė ją ir palaikys, ir 
prarasta ji bus praėjus tiek laiko, kad ko nors patikrinti pasida- 
rys neįmanoma; ogi kitą dieną Jūs galite susigalvoti bet kokią 
nenugalimą kliūtį, Jus sulaikiusią: susirgote, net numirėte, jei 
jau taip reikia, arba koks nors kitas siaubingas dalykas, ir viskas 
susitvarkys savaime. 

Beje, kadir kaip nuspręstumėte, aš maldauju Jus man apie tai 
pranešti; pagaliau šioje istorijoje esu visiškai nesuinteresuotas 
asmuo, todėl bet koks Jūsų poelgis man atrodys teisingas. Sudie, 
mano brangus drauge. 

Ką dar norėčiau pridurti: esu labai susielojęs dėl ponios de 
Turvel, man taip skaudu, kad teko su ja išsiskirti; mielai atiduo- 
čiau pusę gyvenimo, kad kitą gyvenimo dalį galėčiau paskirti jos 
laimei. Ak! Patikėkite manimi, tik meilė gali suteikti laimę. 


Paryžius, 17** m. gruodžio S-oji 

Sesilė Volanž - ševaljė Danseni 


(pridėta prie ankstesnio laiško) 


Kaipgi atsitiko, mano brangusis drauge, kad nustojau Jus ma- 
tyti, nors to tebetrokštu? O gal Jūs šito jau nebenorite kaip aš? 
Ak! Kaip man dabar liūdna! Esu dar liūdnesnė negu tada, kai 
buvome visiškai išskirti. Jei anksčiau širdgėlą man sukeldavo kiti, 
tai dabar ją patiriu tik iš Jūsų, ir dar aitresnę negu bet kada. 

Jau kelios dienos, kaip Mamos nebūna namuose, betgi tą Jūs 
gerai žinote; tikėjausi, kad pabandysite pasinaudoti tokia laisvės 
galimybe, bet net nepagalvojote apie mane, todėl ir esu tokia 
nelaiminga! O kiek man kartojote, kad aš myliu mažiau už Jus? 
Man gi visą laiką buvo akivaizdu, kad viskas kaip tik atvirkščiai, 
ir štai įrodymas. Jeigu tik būtumėte atėjęs pasimacyti su manimi, 
tai ir pasimatytumėte, nes aš ne tokia kaip Jūs ir galvoju vien 
apie tai, kad mes būtume kartu. Jūs netgi užsitarnaujate, kad 
nesakyčiau nė žodžio apie tai, ką dėl to padariau ir kiek turėjau 
vargo, bet aš Jus labai myliu ir taip trokštu pamatyti, jog vis vien 
neištverčiau nepasakiusi. Paskui jau sugebėsiu įsitikinti, ar iš 
tikrųjų mane mylite. 

Aš pasirūpinau, kad durininkas būtų mūsų pusėje, ir jis 
prižadėjo Jus, kai tik ateisite, praleisti lyg visai nepastebėtų, 
todėl galime juo pakankamai pasikliauti, nes tai labai padorus 
žmogus. Taigi dabar reikia tik pasistengti, kad niekas Jūsų ne- 


pamatytų viduje, bet tai labai paprasta, jei tik ateisite vakare, 

kada beveik nieko nebūna namuose. Pavyzdžiui, kai Mama 
dabar kiekvieną dieną išeina iš namų, tai grįžusi visada gulasi 
vienuoliktą valandą vakaro, ir mums laiko liks į valias. 

Durininkas man pasakė, kad jei ateisite tokiu metu, tai, 
užuot beldęs į duris, pastuksenkite jam į langelį, ir jis tučtuojau 
atidarys; paskui susirasite šoninius laiptus, tik ten negalėsite 
pasišviesti, bet aš paliksiu savo kambario duris pusiau praviras, ir 
tai Jums šiek tiek apšvies kelią, tik būkite atsargus ir nesukelkite 
triukšmo, ypač kai reikės praeiti pro mažąsias Mamos kamba- 
rio duris. O dėl kambarinės galite būti ramus, nes ji pažadėjo 
neprabusti, taigi ji taip pat labai šauni mergina! Išeisite lygiai 
tokiu pačiu būdu. Taigi pažiūrėsime, ar pas mane ateisite. 

Dieve mano, kodėl mano širdis taip smarkiai muša, kai 
Jums tai rašau? Ar tik kokia nelaimė netyko, ar čia mane taip 
sujaudino viltis Jus pamatyti? Bet aš jaučiu, kad dar niekados 
Jūsų taip nemylėjau ir dar niekada taip netroškau pasakyti. 
Taigi ateikite, mano drauge, mano brangus drauge, kad galėčiau 
šimtus kartų kartoti, kad Jus myliu, kad dievinu Jus, ir niekada 
nieko nemylėsiu, išskyrus Jus. 

Suradau būdą perduoti ponui de Valmonui, kad turiu jam 
kai ką pasakyti, ir jis, kaip ištikimas draugas, tikrai užeis rytoj, 
tada paprašysiu, jog iškart perduotų Jums laišką. Taigi laukiu 
Jūsų rytoj vakare, ir Jūs būtinai ateisite, jei nenorite, kad jūsų 
Sesilė būtų labai nelaiminga. 

Sudie, mano brangusis drauge, bučiuoju Jus iš visos širdies. 


Paryžius, 17** m. gruodžio 4-oji, vakare. 

Ševaljė Danseni - vikontui de Valmonui 


Neabejokite, mano brangusis Vikonte, nei mano jausmais, 
nei mano poelgiais - ir kaipgi aš galėčiau atsispirti savo Sesilės 
norams? Ak! Tik ją vieną, ją vienintelę myliu ir visada mylėsiu! 
Jos patiklumas, jos švelnumas atnešė tiek daug žavesio man, bet 
per savo silpnumą sugebėjau viską palikti, tačiau tai niekada ne- 
išsitrins iš atminties. Įsitraukiau į kitą nuotykį, kaip sakoma, nė 
pats to nepastebėdamas, bet Sesilės prisiminimas vis sugrįždavo 
ir trikdydavo net paties didžiausio malonumo akimirkomis; ir 
gal dėl to, kad sulaužiau ištikimybę, mano širdis buvo perpildyta 
pačios didžiausios pagarbos jai. Vis dėlto, mano drauge, patau- 
sokime jos jautrumą ir nuslėpkime manąsias kaltes, tačiau ne 
tam, kad ją apgautume, bet tik nenorėdami įskaudinti. Sesilės 
laimė yra pats karščiausias mano noras, kokį tik galėčiau turėti, 
ir niekada neatleisiu sau, jei dėl mano kaltės jai nuriedėtų bent 
viena ašarėlė. 

Nusipelnau, ką ir jaučiu, tų pašaipų dėl to, ką vadinate mano 
naujaisiais gyvenimo principais, bet galite manimi patikėti: 
visiškai tuo nesivadovauju ir nuo rytojaus nusprendžiau įro- 
dyti. Nueisiu pas tą, kuri buvo mano suklydimo priežastis ir 
bendrininkė, ir prisiimsiu kaltę bei pasakysiu jai: „Skaitykite 
mano širdyje, ji kupina draugiškų jausmų Jums, o draugystė, 
kai susijungia su geismu, pasidaro tokia panaši į meilę!.. Mudu 


apsigavome, bet jei ir pasidaviau klaidai, tai esu visiškai nepajė- 

gus apgaulei. Aš gerai pažįstu savo draugę, ji tokia pat garbinga, 
kaip ir atlaidi, ir ne tik pritars, bet man viską atleis. Ji pati sau 
prikaišiodavo, kad išdavė mūsų draugystę, ir jos diskretiškumas 
labai dažnai išgąsdindavo meilę; tad, būdama kur kas išmintin- 
gesnė už mane, ji sutvirtins mano sieloje gelbstinčią baimę, kurią 
įžūliai bandydavau nuslopinti jos širdyje. Per ją aš pasidarysiu 
geresnis, o per Jus - laimingesnis. O mano draugai, priimkite 
mano dėkingumą. Nuo minties, kad esu skolingas kaip tik Jums, 
mano laimė įgyja tik daugiau vertės. 

Sudie, mano brangusis Vikonte. Džiaugsmo perteklius man 
netrukdo galvoti ir apie Jūsų vargus, ir kartu visa tai išgyventi. 
Jei tik galėčiau kuo nors Jums būti naudingas! Nejaugi ponia 
de Turvel tokia nepalenkiama? Girdėjau, kad ji sunkiai serga. 
Viešpatie, kaip man Jūsų gaila! Tegu ji vienu metu atgauna ir 
sveikatą, ir atlaidumą, šitaip tepadaro Jus per amžius laimingą! 
To linki mano draugystė, bet turiu vilties, kad visa tai padarys 
meilė. 

Norėčiau su Jumis ilgiau pabendrauti, bet laikas skubina, ir 


galbūt Sesilė jau manęs laukia. 

Vikontas de Valmonas - markizei de Mertej 


(Perduotas ką tik atsikėlus) 


Na, Markize, ką pasakysite apie praėjusios nakties malonu- 
mus? Tikriausiai šiek tiek pervargote? Sutikite, kad Danseni 
buvo tiesiog nuostabus! Na, esu priverstas pripažinti, kad toks 
varžovas tikrai vertas, jog mane paaukotumėte. Rimtai, jis kupi- 
nas nuostabiausių bruožų! Ypač jo meilė, pastovumas, delikatu- 
mas! Ak! Jei pamiltų Jus kaip Sesilę, tai niekada neturėtumėte 
bijoti jokių varžovių — tą jis įrodė šiąnakt. Nebent, panaudojusi 
visas koketiškumo galias, kita moteris galėtų jį tik trumpam nu- 
vilioti; jaunuoliai paprastai nesugeba atsispirti prieš akiplėšišką 
maivymąsi, tačiau pakanka vienintelio mylimosios žodžio, kaip 
pati pamatėte, kad šitie apžavai išsisklaidytų; taigi iki visiškos 
laimės Jums tetrūksta tapti ta dievinama mylimąja. 

Suprantama, šia prasme Jūs neapsigaunate, todėl esate net 
pernelyg taktiška, kad reikėtų dėl Jūsų bijotis. Vis dėlto mus 
vienijanti draugystė - o mano juk tokia nuoširdi, todėl tikrai 
verta Jūsų pagarbos — sukėlė man norą surengti Jums šios nak- 
ties išbandymą; vien pasistengiau būti paslaugus, ir viskas kuo 
puikiausiai pavyko, tik prašau nedėkoti, nes tai nepareikalavo 
didelių pastangų, iš tiesų man nebuvo nieko lengvesnio. 

O iš tiesų, kiek tai man kainavo? Mažytė auka ir truputis 
sumanumo. Aš nusprendžiau pasidalyti su jaunuoliu jo myli- 


mosios švelnybėmis, bet į tai jis turi teisių daugiau už mane, o 

man jau taip mažai berūpi! Suprantama, laišką, kurį rašė jaunoji 
mergina, padiktavau aš, bet vien laiko taupymo sumetimais, o 
prieš tai mes jį panaudojome dar geriau. O tas mano raštas, kurį 
prie viso to pats pridėjau, tai tik menkniekis, smulkmena: kele- 
tas draugiškų patarimų, kad naujokui meilužiui palengvinčiau 
pasirinkimą, bet, atvirai tariant, ir tas buvo nereikalinga, tiesą 
pasakius, jis nė akimirkos nesvyravo. 

Be to, per savo neįtikėtiną naivumą jis šiandien užeis pas 
Jus viską papasakoti; manau, šis pasakojimas suteiks Jums 
neapsakomo malonumo! Jis Jums pasakys: „Skaitykite mano 
širdyje“, pats apie tai man parašė, ir pati gerai suprantate, kad tai 
kuo puikiausiai padės ištaisyti padėtį. Tikiuosi, jog skaitydama 
joje viską, ką tik jis panorės, vis dėlto atrasite, kad tokie jauni 
meilužiai atneša ir kai kurių nemalonumų, ir dar suprasite, kad 
kur kas geriau, jei būčiau draugas, o ne priešas. 


Sudie, markize, iki artimiausios progos. 


Paryžius, 17**m. gruodžio 6-oji 


CLIX LaiElaas 
— DO 


Markizė de Mertej - vikontui de Valmonui 
(Raštelis) 


Negaliu pakęsti, kai netikusius poelgius palydi ir prasti 
juokeliai: jie nei pagal mano būdą, nei pagal mano skonį. Jei 
mane kažkas smarkiai suerzina, tai aš iš jo nesityčioju, o pa- 
sielgiu kur kas geriau - atkeršiju. Kad ir kaip savimi šiuo metu 
būtumėte patenkintas, nepamirškite, kad jau ne pirmas kartas, 
kai plojate pats sau vienas iš anksto mėgaudamasis triumtu, 
kuris išsprūsta iš Jūsų tą pačią akimirką, vos spėjote pats save 
pasveikinti. Sudie. 


Paryžius, 17** m. gruodžio 6-oji 


CLX laiškas 

Ponia de Volanž - poniai de Rozmond 


Rašau šiuo metu mūsų nelaimingosios draugės kambaryje, 
jos būklė vis nesikeičia. Šiandien po vidurdienio rengiamas 
keturių gydytojų konsiliumas. Nelaimei, kaip pati žinote, tai 
kur kas dažniau blogas ženklas negu gelbėjimo būdas. V" 

Praėjusią naktį vis dėlto atrodė, kad jai pamažu sugrįžta 
protas. Šį rytą jos kambarinė papasakojo, kad ją maždaug apie 
vidurdienį pasišaukė ponia, panoro pasilikti su ja viena ir pa- 
diktavo gana ilgą laišką. Žiuli pridūrė, kad tuo metu, kai dėjo 
jį voką, poniai de Turvel vėl užėjo pamišimo priepuolis, ir toks, 
jog mergina negalėjo sužinoti, kam užrašyti adresą. Iš pradžių 
nusistebėjau, kaip mergina to nesuprato iš laiško turinio, bet 
ji paaiškino, jog bijojo ką nors supainioti, o ponia prisakė jį 
tučtuojau išsiųsti, taigi nusprendžiau savo atsakomybe acplėšti 
tą voką. 

Ten radau lapelį popieriaus, kurį Jums ir siunčiu, nes niekam 
jo negali adresuoti, lyg būtų skirtas daugeliui žmonių. Vis dėlto 
man atrodo, kad mūsų nelaimingoji draugė iš pradžių bandė 
rašyti ponui de Valmonui, bet nepastebimai pasidavė savo 
chaotiškai minties tėkmei. Kad ir kaip ten būtų, manau, šito 
laiško nereikia siųsti niekam. Siunčiu jį Jums, iš jo geriau negu 
galėčiau tai išdėstyti, pamatysite, kokios mintys dabar užima 
mūsų ligonės protą. Kol ji taip stipriai sudirginta, neturiu nė 
menkiausios vilties, kad kas nors pagerės. Kūnas gyja labai lėtai, 


jei trūksta dvasinės ramybės. 

Sudie, mano brangioji ir garbingoji drauge. Tik džiaugiuosi, 
kad esate taip toli ir nematote šio graudaus spektaklio, kuris visą 
laiką rutuliojasi man prieš akis. 


Paryžius, 17** m. gruodžio 6-oji 


CL AI laiškas 
ei A P 


Prezidentė de Turvel - ... 


(Padiktuotas kambarinei) 


Būcybe, žiauri ir siaubinga, kada nustosi mane persekioti? Ar 
tau dar negana, kad mane iškankinai, pažeminai, įstūmei į gėdą, 
dar nori iš manęs atimti ir kapo ramybę? Kaip! Dar ir šiame 
tamsybių prieglobstyje, kur negarbė mane privertė save pačią 
palaidoti, skausmai manęs neapleis ir viltis čia nežinoma? Ne- 
prašau jokios malonės, nes to nenusipelnau, ir kad kankinčiausi 
dėl to nesiskųsdama, užtenka, jei tik kančia neperauga mano 
jėgų. Bet nedaryk mano skausmų nepakeliamų. Palikdamas 
man sielvartą, pasiimk tuos naikinančius prarasto džiaugsmo 
prisiminimus. Jei jau iš manęs juos atėmei, nepiešk prieš mano 
akis jų sielvartingo vaizdo. Buvau rami ir tyra, o pamačiusi tave 
praradau bet kokį atokvėpį ir klausydamasi tavęs tapau nusidėjė- 
le. Mano nuopuolių kaltininke, kokią teisę turi už tai bausti? 

Kur mano draugai, kurie mane mylėjo, kur jie? Mano nelai- 
mė jiems įvarė siaubą. Nė vienas nedrįsta prie manęs prisiartinti. 
Esu įkalinta, bet niekas nesuteikia pagalbos! Aš mirštu, ir niekas 
manęs neaprauda. Man atsakyta bet kokios paguodos. Pats 
gailestis sustoja ties bedugnės kraštu, į kurią krinta nusidėjėlis. 
Jį drasko sąžinės priekaištai, bet jo šauksmų niekas neišgirsta! 

O tu, kurį taip pažeminau, ir tavoji pagarba dar prisideda 
prie mano kančių; tu, vienintelis, turintis teisę keršyti, ką tu 


veiki taip toli nuo manęs? Ateik ir nubausk savo neištikimą 

žmoną. Tegu mane pagaliau ištinka pelnytos kančios. Jau esu 
pasirengusi nuolankiai sutikti tavo kerštą, bet man pritrūko 
drąsos papasakoti tau apie tave ištikusią gėdą. Bet tai ne iš 
veidmainystės, o vien iš pagarbos tau. Tegu bent šis laiškas pa- 
pasakoja apie mano atgailą. Pats dangus tave palaiko ir baudžia 
mane už skriaudą, kurios tu nežinai. Tai jis užrišo man burną ir 
sulaikė žodžius, nes pabijojo, kad atleisi man klaidą, už kurią jis 
norėjo nubausti. Jis mane atskyrė nuo tavo atlaidumo, kuris jo 
teisingumą paverstų perniek. 

Negailestingasis keršto vykdytojas, jis atidavė mane valiai to, 
kuris pražudė. Ir kenčiu dabar dėl jo ir nuo jo. Noriu pabėgti 
nuo jo, bet tuščiai, nes jis visur mane seka; jis visada yra čia ir 
nė akimirkai nepalieka ramybėje. Bet koks jis nepanašus pats 
į save! Jo akys spinduliuoja vien panieka ir neapykanta. Iš jo 
burnos išeina vien kaltinimai ir plūdimas. Jo rankos apglėbia 
mane, kad kuo žiauriau draskytų. Kas mane apsaugos nuo šito 
barbariško įniršio? 

Bet štai! Taijis... Akys neapgauna, vėl jį matau. O, mano mie- 
las drauge! Paimk mane į glėbį, priglobk prie savo krūtinės; taip, 
tai tu, tai tikrai tu! Kokie pražūtingi apžavai neleido man tavęs 
atpažinti? Kiek prisikentėjau, kol tavęs nebuvo! Nesiskirkime 
daugiau, niekados nesiskirkime! Leisk man lengviau atsikvėp- 
ti, paklausyk mano širdies, kaip ji plaka! O, daugiau nebeliko 
baimės, tai tik saldus meilės jausmas. Kodėl tu atstumi mano 
švelniausias glamones? Pažvelk į mane savo meiliu žvilgsniu! 
Ir kokie tai ryšiai, kuriuos tu nori nutraukti? Ir kam tu ruoši tą 
mirties bausmės vykdymo mašiną? Ką tu darai? Paleisk mane, 
aš visa drebu. Dieve! Tai vėl tas pats siaubūnas! Mano draugai, 


nepalikite manęs, juk Jūs raginote, kad bėgčiau nuo jo, padėkite 

jį įveikti; o Jūs, pati mielaširdingiausia, žadėjote, kad palengvin- 
site mano kančias, prašau, ateikite pas mane. Kurgi jūs abi? Jei 
man neleista Jūsų daugiau matyti, tai nors atsakykite į šį laišką, 
aš žinosiu, kad mane tebemylite. 

Palik mane, o žiaurusis! Kokia nauja įniršio banga tave užplū- 
do? Ar tu bijai, kad koks nors šviesus jausmas neprasiskverbtų 
į mano sielą? Tu padvigubini mano kančias ir verti, kad tavęs 
neapkęsčiau. O! Kokia skausminga yra neapykanta! Kaip ji 
graužia širdį, kuri ją skleidžia! Kodėl Jūs mane persekiojate? Ką 
Jūs man dar galite pasakyti? Ar ne Jūs padarėte taip, kad būtų 
neįmanoma Jūsų nei išklausyti, nei Jums atsakyti? Tad daugiau 
nieko iš manęs nesitikėkite. Sudie, Pone. 


Paryžius, 17** m. gruodžio S-oji 


CLAI| laiškas 
Aa 


Ševaljė Danseni - vikontui de Valmonui 


Sužinojau, Pone, kaip Jūs su manimi pasielgėte. Taip pat 
žinau, kad, nepasitenkindamas tuo, jog mane niekingai ap- 
gaudinėjote, Jūs dar nepasigėdinote tuo girtis, net pats save 
liaupsinti. Mačiau tą išdavystės įrodymą, užrašytą Jūsų ranka. 
Prisipažinsiu, tai buvo smūgis man į širdį, ir pajutau tam tikrą 
gėdą, jog net pats pagelbėjau Jums šlykščiai piktnaudžiauti 
mano aklu pasitikėjimu, bet tikrai Jums nepavydžiu šio gėdingo 
pranašumo; man tiesiog įdomu žinoti, ar Jūs ir kitoje srityje su- 
gebėsite jį įgyti prieš mane. Ir aš apie tai sužinosiu, jei, tikiuosi, 
norėsite susitikti rytoj, tarp aštuonių ir devynių valandų ryto, 
netoli vartų į Venseno mišką, prie SentMandė kaimo. Pasirū- 
pinsiu ir surasiu viską, kas būtina tokiam pasiaiškinimui, kurį 
man telieka gauti iš Jūsų. 

Ševaljė Danseni 


Paryžius, 17** m. gruodžio 6-oji, vakare 


CL AI) laiškas 
-—OC=-- 


Ponas Bertranas - poniai de Rozmond 


Ponia, 

Su didžiausiu liūdesiu imuosi nemalonios pareigos pranešti 
Jums naujieną, kuri sukels tokį baisų sielvartą. Bet iš pradžių 
išdrįsiu apeliuoti į tą Jūsų pamaldų atsidavimą Aukštesniajai 
Valiai, į kurią kiekvienas mūsų žiūrėdavo su pagarbiu nusiste- 
bėjimu, bet ji vienintelė gali padėti ištverti nelaimes, kuriomis 
nusėtas visas mūsų gyvenimo kelias. 

Jūsų sūnėnas... Dieve mano! Ir kodėl gi prireikė, kad šitaip 
nuliūdinčiau tokią garbingą damą! Jūsų sūnėną ištiko nelaimė šį 
rytą kristi dvikovoje su ponu ševaljė Danseni. Visiškai nežinau, 
dėl kokios priežasties kilo šis kivirčas, bet kaip liudija raštelis, 
kurį radau pono de Valmono kišenėje ir kurį turiu garbės Jums 
nusiųsti, tai atrodo, bent mano nuomone, kad ne jis pirmas 
pradėjo. Bet Dangaus buvo tokia valia, kad kristi turėjo jis! 

Kaip tik buvau pono Vikonto namuose ir laukiau jo su- 
grįžtant, štai tada jį ir parvežė. Įsivaizduokite mano siaubą, 
kai pamačiau Jūsų sūnėną nešamą dviejų tarnų, visą paplūdusį 
krauju. Jis gavo du špagos kirčius ir buvo visiškai nusilpęs. Ponas 
Danseni taip pat buvo šalia ir netgi verkė. Ak! Suprantama, kas 
jam daugiau lieka, tik ar dabar laikas lieti ašaras, kai nelaimė 
jau neatitaisoma! 

Aš net nebegalėjau susivaldyrti, ir nors esu tik paprastas žmo- 
gelis, pasakiau viską, ką apie jį galvoju. Bet ponas Vikontas iš 


tiesų yra didis žmogus. Jis liepė man nutilti, paėmė už rankostą, 


"£— 513) — T 


(SN — | || PIERRE CHODERLOS DE LACLOS LZ) 


kuris tapo jo žudiku, pavadino jį savo draugu, visų akivaizdoje 
pabučiavo ir tarė: „Prisakau traktuoti šį poną su visa pagarba, 
kokios nusipelno kilnus ir šaunus vyras: Paskui man dalyvaujant 
liepė jam perduoti didžiulę šūsnį popierių, apie kurių turinį 
nesu informuotas, bet kuriems, tą aš žinau, jis skyrė didžiulės 
reikšmės. Tada paprašė, kad juos kuriam laikui paliktų vienus. 
O aš tučtuojau nusiunčiau žmones ieškoti pagalbos, tiek dva- 
sinės, tiek medicininės, bet, deja, jo būklė jau buvo beviltiška. 
Maždaug po pusvalandžio ponas Vikontas prarado sąmonę. Jis 
tespėjo gauti paskutinį patepimą, ir vos jam suteikė paskutinį 
sakramentą, išleido paskutinį kvapą. 

Gerasis Dieve! Kai paėmiau į savo rankas ką tik gimusį šį 
brangųjį tokios garbingos šeimos ramstį, ar galėjau numatyti, 
kad mano glėbyje jis ir užges, o man teks apraudoti jo mirtį? 
Tokią ankstyvą ir nelemtą mirtį! Ašaros rieda prieš mano valią, 
ir prašau Jūsų atleidimo, Ponia, kad išdrįsau savo sielvartą susieti 
su Jūsų liūdesiu, betgi visuose socialiniuose sluoksniuose pasi- 
taiko jautrių širdžių, ir būčiau labai nedėkingas, jei neverkčiau 
visą gyvenimą pono, kuris tiek daug man gero padarė ir kuriuo 
taip pasitikėjau. 

Rytoj, kai tik bus išneštas kūnas, aš viską užantspauduosiu, 
ir šia prasme galite manimi visiškai pasitikėti. Suprantama, kad 
žinote, Ponia, jog šis nelemtas įvykis panaikina tiesioginį turto 
perdavimą pagal ankstesnį testamentą ir dabar turėsite laisvai 
rinktis turto paveldėtojus. Jei tik galėsiu būti kuo nors naudin- 
gas, prašau man perduoti visus reikiamus nurodymus: sudėsiu 
visą savo uolumą, kad viską tiksliai įvykdyčiau. 

Su giliausia pagarba, Ponia, pasilieku Jūsų nuolankus, etc. 


Bertranas 


Paryžius, 17** m. gruodžio 7-oji 

Ponia de Rozmond - p. Bertranui 

Ką tik gavau Jūsų laišką, mano brangusis Bertranai, ir suži- 
nojau, kokio siaubingo įvykio auka tapo mano sūnėnas. Taip, 
be jokių abejonių, turėsiu Jums nurodymų, ir jie susieti su 
vieninteliu dalyku, kuriuo dabar dar galiu rūpintis, taip mane 
sugniuždė tas baisus sielvartas. 

Pono Danseni raštelis, kurį man atsiuntėte, yra pakankamai 
patikimas įrodymas, kad būtent jis pradėjo dvikovą, ir mano 
toks ketinimas, kad Jūs teismui mano vardu pateiktumėte 
skundą. Atleisdamas savo priešui, savo žudikui, mano Sūnėnas 
tikriausiai taip pasielgė skatinamas tik savo įgimto kilnumo, bet 
aš privalau atkeršyti už jo mirtį, kartu atstovaudama žmonijai ir 
tikėjimui. Joks įstatymas nėra per griežtas, jei nukreiptas prieš 
šią barbarizmo atgyveną, dar tebenuodijančią mūsų papročius, 
ir manau, kad krikščioniškas skriaudos atleidimas šiuo atveju 
negalioja. Todėl tikiuosi, kad į šitą reikalą įdėsite visą savo atsi- 
davimą ir veiklumą, kurį taip puikiai pažįstu, ir paskirsite visai 
tai mano Sūnėnui atminti. 

Pirmiausia turėsite mano vardu pasimatyti su ponu Pre- 
zidentu de *** ir viską jam išdėstyti. Aš jam nerašau, nes taip 
stipriai prislėgęs sielvartas. Atsiprašysite už mane ir parodysite 
jam šį laišką. 

Sudie, mano brangusis Bertranai, galiu tik pagirti Jus ir 
padėkoti už tuos kilnius jausmus, ir lieku Jums atsidavusi visą 
gyvenimą. 

Iš... pilies, 17** m. gruodžio 8-oji 


CLXV Laišikaė 

Ponia de Volanž - poniai de Rozmond 


Žinau, kad Jums jau pranešta, mano brangioji ir garbin- 
giausioji drauge, apie netektį, kuri ką tik ištiko; žinau, kaip 
Jūs švelniai mylėjote poną de Valmoną, ir nuoširdžiai kartu 
su Jumis išgyvenu tą skausmą, kurį dabar jaučiate. Man išties 
skaudu, kad prie Jūsų išgyvenamo sielvarto turėsiu pridėti dar 
vieną nemenką dalį, bet, deja, dėl mūsų nelaimingosios draugės 
jau tegalime lieti vien ašaras. Mes netekome jos vakar, apie vie- 
nuoliktą valandą vakaro. Pikto likimo, ją tiesiog persekiojusio 
ir, atrodo, besišaipiusio iš visų žmogiškų pastangų, buvo tokia 
valia, kad to trumpo laikotarpio, kuriuo pergyveno poną de 
Valmoną, užtektų, jog ji sužinotų apie jo mirtį, ir kaip pati 
pasakė, tegalėjo mirti po savo nelaimių našta tik tada, kai bet 
koks saikas pasirodė perpildytas. 

Iš tiesų, kaip jau žinote, ji dvi dienas gulėjo visai be sąmo- 
nės, o vakar iš ryto, kai pasirodė jos gydytojas ir mes visi tada 
prisiartinome prie lovos, ji neatpažino nei jo, nei manęs, net 
negalėjome išgauti iš jos nė žodžio ar kokio nors ženklo. Tai štai, 
vos užėmėme vietą prie židinio ir vos gydytojas spėjo pranešti 
tą liūdną naujieną apie pono de Valmono mirtį, ta nelaimin- 
goji moteris atgavo protą: ar pati gamta sukėlė tą permainą, ar 
tai padarė kelis kartus pakartoti žodžiai „ponas de Valmonas“ 
ir „mirtis“, kas ir galėjo sugrąžinti ligonę prie minčių, kurios 


vienintelės taip ilgai sukosi jos galvoje. 

Kad ir kaip ten būtų, ji staigiai pravėrė lovos užuolaidą ir 
sušuko: „Kaip! Ką Jūs sakote? Ponas de Valmonas miręs?“ 
Bandžiau ją įtikinti, kad suklydo, iš pradžių įrodinėjau, jog 
blogai nugirdo, bet ji visiškai nesileido įkalbinėjama ir parei- 
kalavo, kad gydytojas išdėstytų tą šiurpią istoriją; dar bandžiau 
jai priešgyniauti, bet ji mane pasišaukė ir tyliai pasakė: „Kam 
jūs visi mane apgaudinėjate? Juk jis man ir taip miręs!“ Taigi 
teko nusileisti. 

Iš pradžių mūsų nelaimingoji draugė klausėsi gana ramiai, 
bet greitai ji pertraukė pasakojimą sakydama: „Užtenka, man jau 
to užtenka. Ji tučtuojau paprašė, kad nuleistų lovos užuolaidas, 
o kada gydytojas jau ruošėsi imtis savo pareigos ir apžiūrėti 
ligonę, ji net nenorėjo leisti, kad jis prie jos prisiartintų. Vos 
tik jis išėjo, ji iškart išsiuntė slaugę bei kambarinę, kai mudvi 
likome vienos, pradėjo mane melsti, kad padėčiau jai atsiklaupti 
ir šitokioje padėtyje palaikyčiau. Taip ji kurį laiką praklūpojo 
netardama nė žodžio, ir tik ašaros riedėjo jos veidu. Pagaliau 
sudėjusi rankas ir iškėlusi jas į dangų ji ištarė silpnu, bet jaus- 
mingu balsu: „Visagali Dieve, atsiduodu Tavo teisingumui, bet 
atleisk Valmonui. Tegu tos mano nelaimės, kurių, pripažįstu, 
esu nusipelniusi, nebūtų jam įskaičiuotos, ir aš šlovinsiu Tavo 
gailestingumą. Išdrįsau, mano brangioji ir garbingoji drauge, 
leistis į tokias smulkmenas, nors, jaučiu, tai vėl galėtų sugildyti 
Jūsų širdį, bet neabejoju, kad šita ponios de Turvel malda suteiks 
Jūsų širdžiai didžiulę paguodą. 

Išspaudusi šiuos kelius žodžius, ji vėl krito man į glėbį, tik 
paguldžiau ją į lovą, prasidėjo ilgam užsitęsęs silpnumo prie- 
puolis, bet įprastinės gydymo priemonės vis dėlto šiek tiek 


veikė. Kai tik atgavo sąmonę, iškart paprašė, kad pasiųsčiau ką 

nors paieškoti tėvo Anselmo, ir dar pridūrė: „Tai vienintelis 
gydytojas, kurio man dabar reikia, nes jaučiu, kad mano kančios 
netrukus pasibaigs: Ji skundėsi, kad vos begali prakvėpuoti, o 
kalbėjo labai sunkiai. 

Po kiek laiko savo kambarinei paliepė įteikti man dėžutę, 
kurią Jums ir persiunčiu; ji man sakė, kad ten sudėti jos po- 
pieriai, ir įpareigojo juos perduoti Jums iškart po savo mirties. 
Sukaupusi visas jėgas, ji vėl pradėjo kalbėti su dideliu grauduliu 
prisimindama Jus, taip pat draugystę su Jumis. 

Apie ketvirtą atvyko tėvas Anselmas ir pasiliko kartu su 
ja beveik valandai. Kai mes sugrįžome, ligonės veidas buvo 
ramus ir giedras, bet galėjai iškart pastebėti, kad tėvas Ansel- 
mas nemažai verkė. Ir jis niekur neišėjo, kad atliktų paskutinę 
religinę ceremoniją. Ir tas reginys, visada toks impozantiškas 
ir toks graudus, atrodė dar kontrastiškesnis dėl romios ligonės 
rezignacijos ir gilaus liūdesio jos dvasiškojo tėvo, liete liejusio 
ašaras šalia jos. Tvyrojo visuotinis graudulys, bet nė vienos 
ašarėlės nepraliejo ta, kurią dabar visi apraudojo. 

Likusi dienos dalis praėjo tokiais atvejais įprastinėse susirin- 
kusiųjų maldose, petraukiamose tik dažnais ligonės silpnumo 
priepuoliais. O maždaug apie vienuoliktą valandą vakaro man 
pasirodė, kad ji dar labiau silpsta ir stipriau kankinasi. Ištiesiau 
ranką, kad paimčiau jos delną, jai dar užteko jėgų ją paspausti 
ir prisidėti prie širdies. Jos plakimo jau nebepajutau, ir iš tiesų 
mūsų nelaimingoji ligonė tą akimirką išleido paskutinį ato- 
dūsį. 

Ar prisimenate, mano brangioji drauge, savo paskutinę ke- 
lionę į Paryžių, tai buvo beveik prieš metus, mudvi tada kalbė- 


jomės apie keletą bendrų pažįstamų, kurių laimė mums atrodė 

daugiau ar mažiau patikimas dalykas, ir tada su pasitenkinimu 
stabtelėjome ties šios moteris gyvenimu, o šiandien apraudame 
irją užgriuvusias nelaimes, ir jos mirtį? Tiek dorybių, kiek pagir- 
tinų savybių ir patrauklumo, toks švelnus ir lengvas charakteris; 
vyras, kurį ji mylėjo, net dievino; draugija, kuri jai buvo maloni 
ir kurioje buvo tikra puošmena; dailus veidas, jaunystė, turtai; 
kiek daug gero — ir viskas prarasta per kažkokį neatsargumą! 
O, Apvaizda! Žinoma, turime nusilenkti tavo sprendimams, 
tik kodėl jie tokie nesuprantami! Beje, sustoju, nenoriu gildyti 
Jūsų liūdesio taip pernelyg atsiduodama savajam. 

Palieku Jus, nes turiu nuvykti pas dukterį, ji šiek tiek nega- 
luoja. Šįryt, sužinojusi iš manęs apie tokią netikėtą dviejų gerai 
pažįstamų žmonių mirtį, ji iškart pasijuto blogai, ir turėjau ją pa- 
guldyti į lovą. Tikiuosi, kad šitas lengvas negalavimas neperaugs 
į kokią nors ligą. Tokiame amžiuje dar neišsiugdęs įpratimas 
prie liūdesio, todėl įspūdis būna ryškesnis ir stipresnis. Toks 
jautrumas, suprantama, yra pagirtina savybė, tik kiek atsiranda 
dalykų, kuriuos mes matome kasdieną ir jau jų turime bijotis! 
Sudie, mano brangiausioji ir garbingiausioji drauge. 


Paryžius, 17** m. gruodžio 9-oji 

Ponas Bertranas - poniai de Rozmond 


Ponia, 

vykdydamas nurodymus, kuriuos skirdama man suteikėte 
tokios garbės, susitikau su ponu Prezidentu de *** ir pranešiau 
jam apie Jūsų laišką, taip pat užtikrinau, kad, vykdydamas Jūsų 
valią, atsižvelgsiu tik į jo patarimus. Šis garbus teismo pareigūnas 
įpareigojo mane, kad atkreipčiau Jūsų dėmesį, jog skundas, kurį 
ketinate pateikti prieš poną ševaljė Danseni, taip pat sukom- 
promituotų ir Jūsų sūnėno atminimą, o jo garbę neišvengiamai 
suterštų teismo nuosprendis, kas, savaime suprantama, būtų 
didžiulė nelaimė. Jo požiūriu, būtų labai neatsargu imtis kokių 
nors žygių, ir jei ką nors tikslinga daryti, taip kaip tik atvirkštine 
linkme, idant Prokuratūra nieko nesužinotų apie tą nelemtą 
istoriją, kurios atgarsiai ir taip pernelyg plačiai pasklido. 

Šios pastabos man pasirodė kupinos išminties, todėl nu- 
sprendžiau palaukti tolesnių Jūsų nurodymų. 

Leiskite paprašyti, Ponia, kad sutiktumėte, jog prie viso to 
pridėčiau bent žodelį apie Jūsų sveikatos būklę, nes smarkiai 
bijausi, idant pražūtingai nepaveiktų tokia daugybė Jus ištiku- 
sių negandų. Tikiuosi, kad atleisite už tokį laisvumą dėl mano 
prisirišimo prie Jūsų ir rodomo uolumo. 

Su pagarba, Ponia, Jūsų, etc. 


Paryžius, 17** m. gruodžio 10-oji 

Nežinomas asmuo — ševaljė Danseni 


Pone, 

turiu garbės Jus perspėti, kad šįryt Teismo rūmuose ponai 
karališkieji pareigūnai išklausė pranešimą apie Jūsų pastarųjų 
dienų reikalą su ponu vikontu de Valmonu, yra pagrindo nuo- 
gąstauti, jog Prokuratūra pradės tyrimą. Manau, šitas perspėji- 
mas Jums bus naudingas, tuo atveju, jei bandysite pasinaudoti 
savo ryšiais, idant sustabdytumėte nemalonų tęsinį, taip pat 
tuo atveju, jei tai Jums nepavyktų, bent galėtumėte pasirūpinti 
asmeniniu saugumu. 

Jei leistumėte duoti patarimą, manau, teisingai pasielgsite, 
jei kurį laiką mažiau rodysitės viešumoje, kaip kad darėte pas- 
tarosiomis dienomis. Nors paprastai į tokio pobūdžio reikalus 
žiūrima atlaidžiai, bet vis dėlto Įstatymą taip pat privalome 
gerbti. 

Tokia atsargumo priemonė juolab būtina, nes man pavyko 
sužinoti, kad tokia ponia de Rozmond, kaip man sakė, pono 
de Valmono teta, norėjo prieš Jus pateikti skundą, o teisinės 
institucijos tokio jos reikalavimo negalėtų atmesti. Gal net būtų 
tikslinga su šia Ponia pradėti derybas. 

Asmeninio pobūdžio sumetimai neleidžia man pasirašyti šio 
laiško. Bet manau, net jei ir nežinote, kas jį siunčia, vis dėlto tei- 
singai suprasite tuos draugiškus jausmus, kurie jį padiktavo. 


"Turiu garbės būti, etc. 

Ponia de Volanž - poniai de Rozmond 


Pas mus, mano brangioji ir garbingoji drauge, plinta patys 
keisčiausi piktinantys gandai apie ponią de Mertej. Žinoma, toli 
gražu, kad tuo patikėčiau, ir galėčiau lažintis, jog tai tik niekingi 
šmeižtai, tačiau pernelyg gerai žinau, kaip lengvai visuomenėje 
įsitvirtina net mažiausiai įtikėtini piktžodžiavimai, ir kaip po to 
sunku išdildyti jų paliktus pėdsakus, todėl nebūčiau taip smar- 
kiai sunerimusi, jei manyčiau, kad juos bus lengva išsklaidyti. 
Labai norėčiau, kad visa tai tučtuojau būtų sustabdyta, kol dar 
nespėjo išplisti. Bet apie tas šlykštybes sužinojau tik vakar vėlai 
vakare, kai jomis dar tik pradėta dalytis, o iš ryto man nusiuntus 
pas ponią de Mertej tarną, ji jau buvo išvykusi į kaimą, kur gal- 
voja praleisti keletą dienų. Man net negalėjo pasakyti, pas ką ji 
išvažiavo. Jos antroji kambarinė, kurią pasikviečiau pasikalbėti, 
tepasakė man, kad Ponia paliko nurodymą laukti jos artimiausią 
ketvirtadienį, ir niekas iš tarnų daugiau ničnieko nežino. Ir aš 
pati neįsivaizduoju, kur ji apsistojusi; netgi neprisimenu, kas iš 
mano pažįstamų tokiu laiku dar galėtų užsilikti kaime. 

Kad ir kaip ten būtų, turiu vilties, kad dar iki sugrįžimo į 
Paryžių pateiksite kokius nors paaiškinimus, kurie galėtų jai 
praversti, nes viskas paremta šlykščiausiomis istorijomis apie 
pono de Valmono mirties aplinkybes, ir turbūt Jums yra žinoma, 
kokios yra tikrosios, ar bent jau bus lengva susižinoti, ko aš ir 


maldauju iš Jūsų kaip malonės. Štai kas skelbiama arba, tiks- 

liau pasakius, apie ką dar tik šnibždamasi, bet tikrai neužtruks 
plačiai pasklisti. 

Kalbama, kad kivirčas, įvykęs tarp pono de Valmono ir ševal- 
jė Danseni, yra ponios de Mertej darbas, kuri juos abu tolygiai 
apgaudinėjo; ir kaip beveik visada tokiais atvejais atsitinka, 
varžovai iš pradžių susikovė, o tik paskui ėmė aiškintis santykius; 
tada ir įvyko tas nuoširdus susitaikymas; ir norėdamas parodyti 
ševaljė Danseni, kokia iš tikrųjų yra ponia de Mertej, ponas de 
Valmonas savo žodžius patvirtino šūsnimi laiškų, sudariusių 
nuolatinį susirašinėjimą tarp jo ir jos, kur ji labai nešvankiu 
stiliumi pasakoja apie save tiesiog skandalingas istorijas. 

Dar pridedama, kad Danseni, iš pradžių nevaldęs savo pa- 
sipiktinimo, duodavo tuos laiškus, kam tik kildavo noras juos 
paskaityti, ir dabar jie keliauja po visą Paryžių. Iš jų dažniau- 
siai yra cituojami du: viename ji pasakoja viso savo gyvenimo 
istoriją ir dėsto savo moralinius principus, apie ką galėtume 
pasakyti, kad jie yra tikra vulgarumo viršūnė, o kitame visiškai 
išteisinamas ponas de Prevanas, - jo istoriją Jūs prisimenate, — 
nes yra įrodymas, kad viskas buvo atvirkščiai, ir tai jis nusileido 
atviroms markizės de Mertej vilionėms, o pasimatymas su ja 
buvo sutartas išvakarėse. 

Laimė, turiu labai rimto pagrindo manyti, kad šitokie kal- 
tinimai, kiek yra šlykštūs, tiek ir neteisingi. Pirmiausia abidvi 
žinome, kad ponas de Valmonas iš tikrųjų nebuvo užsiėmęs 
ponia de Mertej, ir yra visos prielaidos manyti, jog Danseni 
ja buvo užsiėmęs kur kas rimčiau, todėl man akivaizdu, kad 
ji negalėjo būti nei šio kivirčo objektas, nei kurstytoja. Tuo 
labiau nesuprantu, kokia nauda buvo poniai de Mertej, esą 


susitarusiai su ponu de Prevanu, surežisuoti sceną, kuri galėjo 

sukelti vien nemalonius atgarsius, o ir pati liktų neapsaugota 
nuo grėsmės, nes taip įgytų nesutaikomą priešą, žmogų, žinantį 
ją kompromituojančią paslaptį, o tuo metu jis turėjo netgi ne- 
mažai šalininkų. Vis dėlto pastebėkime, kad po šitos istorijos 
neatsirado nė vieno balso, užtariančio Prevaną, ir netgi jis pats 
nereiškė jokių priešgyniavimų. 

Šie sumetimai leidžia įtarti, kad galbūt jis pats skleidžia 
tuos plintančius šiomis dienomis gandus, ir turime žiūrėti į šį 
juodinimą kaip į neapykantos ir keršto paskatą žmogaus, kuris 
suvokia, kad yra prapuolęs, bet šitaip viliasi bent pasėti abejones 
ir nukreipti žmonių dėmesį sau naudingesne linkme. Iš kur be- 
sklistų ši bjaurastis, esu labai susirūpinusi, kaip jai užkirsti kelią. 
Tai savaime nurimtų, jei išaiškėtų, kas yra labai įtikėtina, kad 
ponai de Valmonas ir Danseni visai nesikalbėjo po tos nelemtos 
nesantaikos tarp jų, ir jokie popieriai nebuvo perduoti. 

Nekantraudama patikrinti visus faktus, šįryt pas Danseni 
nusiunčiau tarną, tik jo jau nėra Paryžiuje. Jo tarnai mano lio- 
kajui pranešė, kad jis išvyko šiąnakt, o jo buvimo vieta laikoma 
paslaptyje. Tikriausiai jis bijosi savo istorijos pasekmių. Todėl 
vien tik iš Jūsų, mano brangioji ir garbingoji drauge, galėsiu 
sužinoti visas smulkmenas, kurios mane domina ir kurios galėtų 
labai praversti poniai de Mertej. Taigi vėl Jūsų maldauju, kad 
praneštumėte viską kaip tik įmanoma skubiau. 

P S. Mano dukters negalavimas praėjo be jokių komplika- 
cijų; ji Jums išreiškia savo pagarbą. 


Paryžius, 17** m. gruodžio 11-oji 

Ševaljė Danseni - poniai de Rozmond 


Ponia, 

tikriausiai mano šiandieninis elgesys Jums pasirodys kaip 
reikiant keistas, bet maldauju, kad prieš pasmerkdama mane 
išklausytumėte, ir neįžvelkite nei įžūlumo, nei išsišokimo tame, 
kas yra tik pagarbos ir pasitikėjimo išraiška. Nebandau nė 
nuslėpti nuo savęs, kaip stipriai Jums nusikaltau; neatleisčiau 
sau visą gyvenimą, jei tik man būtų galimybė nors akimirką pa- 
galvoti, kaip galėčiau to išvengti. Taip pat užrikrinu Jus, Ponia, 
kad neturėčiau sau ko prikišti, jei tik nejausčiau sielvarto, ir tik 
noriu nuoširdžiai pridurti, kad iš to skausmo, kurį Jums sutei- 
kiau, nemenką dalį išgyvenu ir pats. Kad patikėtumėte mano 
jausmais, kuriuos drįstu Jums išreikšti, užtenka vien teisingai 
juos įvertinti bei atkreipti dėmesį, kad neturėdamas garbės būti 
Jūsų pažįstamu, aš Jus vis dėlto pažįstu. 

Vis dėlto, kai aš taip kankinuosi dėl nelemtų aplinkybių, su- 
kėlusių Jums tiek sielvarto, o man atnešusių tiek nelaimių, mane 
bandoma įtikinti, jog, galvodama vien apie kerštą, imatės ir 
tokio būdo jį įvykdyti kaip įstatymų taikymas visu griežtumu. 

Pirmiausia leiskite man vis dėlto pastebėti, kad šiuo atveju 
Jums klaidingai pataria sielvartas, nes mano reikalai buvo labai 
artimai susieti su ponu de Valmonu, ir jis savaime būtų įtrauk- 
tas į tą teismo nuosprendį, kurį siekiate nukreipti vien į mane. 
Taigi manyčiau, Ponia, kad galėtų būti kaip tik atvirkščiai, 


ir turėčiau tikėtis paramos, o ne kliūčių sudarinėjimo tiems 

veiksmams, kurių esu priverstas imtis, idant ši nelemta istorija 
liktų palaidota nežinioje. 

Bet ir šitokio sutarimo pamato, kuris sulygina tiek nusi- 
kaltusiojo, tiek nekaltojo padėtį, neužtenka mano sąžinei, ir, 
siekdamas nušalinti Jus kaip ieškovą, kviečiu būti mano teisėju. 
Žmonių, kuriems jaučiame didelę pagarbą, palankus vertini- 
mas pernelyg brangus, kad sutikčiau jį prarasti Jūsų akyse, nė 
nebandydamas jo apginti, bet, manau, priemonių tam turiu 
užtektinai. 

Ir iš tiesų, jei sutinkate su tuo, kad kerštas yra dalykas leis- 
tinas, tiksliau pasakius, net privalomas, kai išduodama meilė, 
draugystė ir ypač pasitikėjimas, jei su tuo sutinkate, mano kaltės 
Jūsų akyse turės išnykti. Geriau netikėkite mano žodžiais, bet 
perskaitykite, jei tik užteks drąsos, susirašinėjimą, kurį perduo- 
du į Jūsų rankas. Gausybė laiškų originalų bendru turiniu įrodo 
tikrumą ir tų, kurių teturime vien kopijas. Pridursiu, kad visą 
korespondenciją iš pono de Valmono gavau tokiu pavidalu, 
kokiu turiu garbės atsiųsti Jums dabar. Nieko čia nepridėjau, 
nieko neišėmiau, išskyrus du laiškus, kuriuos nusprendžiau 
paviešinti. 

Vienas buvo tiesiog būtinas bendram - pono de Valmono ir 
mano - kerštui, tam mes net turime lygias teises, o tokia buvo 
ir jo priešmirtinė valia. Be to, maniau, kad šitaip pasitarnausiu 
visuomenei demaskuodamas tokią pavojingą asmenybę kaip po- 
nia de Mertej, kuri, kaip pati pamatysite, yra vienintelė ir tikroji 
priežastis to, kas įvyko tarp pono de Valmono ir manęs. 

Teisingumo jausmas taip pat privertė mane paviešinti kitą 
laišką, ponui de Prevanui išteisinti, nors jį labai menkai pažįstu, 
bet jis visiškai nenusipelnė tokio griežto vertinimo, kokį patyrė, 


nei tokio smerkiančio visuomenės požiūrio, ką dar skaudžiau 

išgyvena, ir dabar jaučiasi visiškai sugniuždytas neturėdamas 
jokių galimybių pasiteisinti. 

Taigi čia rasite tik šių dviejų laiškų kopijas, nes originalus 
dėl nurodytų priežasčių saugau savo archyve. Dėl viso kitko, 
manau, kad negalėčiau perduoti į patikimesnes rankas rinkinio, 
kuris man toks svarbus, jog niekaip nesiryžčiau jo sunaikinti, 
bet turėčiau rausti iš gėdos, jei juo naudočiausi. Viliuosi, Ponia, 
patikėdamas Jums šiuos laiškus, pasitarnausiu suinteresuotiems 
jais žmonėms lygiai taip pat gerai, lyg būčiau perdavęs jiems 
asmeniškai; šitaip aš juos ištrauksiu iš tos gėdingos padėties, jei 
gautų juos tiesiai iš manęs, nes būčiau susipažinęs su istorijomis, 
kurias jie labai norėtų nuo bet ko nuslėpti. 

Manau, tuo reikalu privalau Jus įspėti, jog šis čia pridedamas 
susirašinėjimas yra tik dalis kur kas gausesnės apimties rinkinio, 
iš kurio ponas de Valmonas visa tai išrinko mano akivaizdoje, 
ir, nuėmę nuo jo antspaudus, viską surasite, kaip savo akimis 
mačiau, pagal pavadinimą „Markizės de Mertej ir pono de 
Valmono einamoji sąskaita“. O priimant reikalingą sprendimą 
Jums patars atsargumas. 

Su pagarba, Ponia, etc. 

P S. Keli įspėjimai, kuriuos gavau, ir draugų patarimai 
privertė mane apsispręsti kažkuriam laikui palikti Paryžių, o 
mano buvimo vieta, kuri nuo visų laikoma paslaptyje, Jums bus 
žinoma. Jei pagerbsite mane atsakymu, tai prašau adresuoti į... 
komtūriją, per P... ponui Komtūrui de *** į rankas. Iš jo būstinės 
turėjau garbės Jums parašyti. 


Paryžius, 17** m. gruodžio 12-oji 

Ponia de Volanž - poniai de Rozmond 


Ir taip mane vejasi, mano brangioji drauge, netikėtumas 
po netikėtumo, nelaimė po nelaimės. Reikia būti motina, kad 
suprastum, ką aš vakar per visą rytą turėjau išgyventi; ir jei pats 
baisiausias mano jaudulys per tą laiką nurimo, tai širdgėla išliko, 
ir jos galo dar nesimato. 

Vakar, apie dešimtą valandą ryto, mane nustebino, kad dar 
nematau dukters, tad nusiunčiau savo kambarinę sužinoti, dėl 
kokios priežasties jį vėluoja. Netrukus ji sugrįžo apimta siaubo, 
o mane išgąsdino dar daugiau, kai pasakė, kad mano dukters 
kambaryje nerado, o jos kambarinė pasigedusi iš pat ryto. Įsi- 
vaizduokite mano padėtį! Sukviečiau visus tarnus, išklausinėjau 
durininką, bet jie visi užtikrino, kad nieko nežino, todėl apie šį 
įvykį nieko negali man pasakyti. Tučtuojau nubėgau į dukters 
kambarį. Netvarka, kuri ten viešpatavo, man pakankamai aiškiai 
liudijo, kad ji galėjo išvykti tik iš ryto, bet kokių nors kitų aiš- 
kesnių ženklų neaptikau. Peržiūrėjau jos spintas, viskas kabojo 
savo vietose, visos drapanos, trūko tik vienos suknelės, su kuria 
ji išėjo. Netgi nepasiėmė to trupučio pinigų, kurių turėjo. 

Kadangi ji vakar sužinojo, kas kalbama apie ponią de Mertej, 
prie kurios buvo stipriai prisirišusi, netgi taip, kad visą vakarą 
praverkė, o prisiminusi, kad ji nežino, jog ponia de Mertej iš- 
vykusi į kaimą, tai iškart pagalvojau, kad norėjo pasimatyti su 
savo drauge ir lengvabūdiškai nusprendė eiti viena. Bet laikas vis 


bėgo, ji negrįžo, ir mane vis stipriau ėmė nerimas. Su kiekviena 

akimirka stiprėjo mano skausmas, nežinia tiesiog varė iš proto, 
bet nedrįsau bandyti ką nors susižinoti bijodama, kad bet koks 
mano žygis sukels nepalankių atgarsių visuomenėje, kuriuos 
iš tikrųjų būčiau labai interesuota nuslėpti. Ne, per visą savo 
gyvenimą dar nesu taip kentėjusi! 

Pagaliau tik apie antrą valandą dienos man perdavė iš karto 
du laiškus: vieną nuo mano dukters, o kitą nuo... vienuolyno 
viršininkės. Duktė savo laiške teparašė, kad ji pabijojusi, jog aš 
pasipriešinsiu jos dvasiniam pašaukimui tapti vienuole, nedrįso 
su manimi apie tai kalbėti; toliau ji atsiprašinėjo dėl tokio ap- 
sisprendimo, kuriam galėčiau tik pritarti, - dar pridūrė ji, - jei 
žinočiau jos paskatas, kurių ji meldė vis dėlto neklausinėti. 

Viršininkė man pranešė, kad pamačiusi, jog atvyko tokia 
jauna mergina, iš pradžių atsisakiusi ją priimti, bet išklausinėjusi 
atvykėlę ir sužinojusi, kas ji tokia, pagalvojo, jog padarys man 
paslaugą, jei iš pradžių suteiks jai prieglobstį, idant jai nerei- 
kėtų ruoštis tolesnei kelionei, kam ji atrodė tvirtai pasiryžusi. 
Viršininkė, patardama man protingą išeitį atsiimti dukterį, jei 
tik to pareikalausiu, vis dėlto siūlė, kaip įpareigojo jos padėtis, 
nesipriešinti tam dvasiniam pašaukimui, kurį vadino kone ga- 
lutiniu; dar ji man parašė, kad negalėjusi man pranešti apie šį 
atsitikimą anksčiau, nes turėjo labai ilgai įtikinėti mano dukterį, 
jogji pati parašytų, nes toji nieku gyvu nenorėjo, idant kas nors 
sužinotų, kur ji pasitraukusi. Koks siaubingas dalykas tas vaikų 
užsispyrimas! | 

Aš iškart nuvykau į vienuolyną ir susitikusi su Viršininke 
paprašiau, kad leistų pasimatyti su dukterimi; ji atėjo labai 
nenoromis ir visa drebėdama. Kalbėjausi su ja dalyvaujant 
vienuolėms, kalbėjausi su ja akis į akį, ir viskas, ką galėjau iš 


jos ištraukti, tarp daugybės ašarų, vien tai, kad tik vienuolyne 

ji galės būti laiminga; taigi nusprendžiau jai leisti ten pasilikti, 
bet kol kas ne sesers kandidatės statusu, kaip ji to prašė. Bijau, 
kad ponios de Turvel, o ypač pono de Valmono mirtis visiškai 
sujaukė jos jauną galvelę. Kad ir su kokia pagarba žiūrėčiau į 
dvasinį pašaukimą, negalėčiau be skausmo ir netgi be baimės 
matyti, kaip mano duktė priima įšventinimus. Man atrodo, kad 
mums ir taip tenka labai daug prievolių, ir kam dar čia reikia 
susikurti naujų, be to, tai dar ne toks amžius, kai aiškiai žinome, 
kas mums labiausiai tinka. 

Kas dar daugiau kelia nerimo, tai greitas pono de Žerkuro 
pasirodymas; nejaugi tokia palanki santuoka turės iširti? Kaip 
dar galime sukurti savo vaikams laimę, jei neužtenka to norėti ir 
visokeriopai tuo rūpintis? Padarytumėte man didžiulę paslaugą 
pasakydama, kaip elgtumėtės manimi dėta; aš niekaip negaliu 
sustoti ties jokia išeitimi; juk nieko nėra sunkiau, kaip spręsti 
kitų likimus, ir vienodai bijau kalbamu atveju parodyti kaip 
teisėjo griežtumą, taip ir motinos silpnumą. 

Visą laiką sau prikaišioju, kad tik sugildau Jūsų skausmus tiek 
daug kalbėdama apie savuosius, bet pažįstu Jūsų jautrią širdį, 
kuriai pati didžiausia paguoda yra tada, kai galite ją suteikti 
kitiems. | 

Sudie, mano brangiausioji ir garbingiausioji drauge, su 
didžiausiu nekantravimu laukiu Jūsų atsakymo į abu savo 


klausimus. 


Paryžius, 17** m. gruodžio 13-oji 


CL XXI Laitas 
Pose: 


Ponia de Rozmond - ševaljė Danseni 


Po to, kai su viskuo mane supažindinote, Pone, man telieka 
tik verkti bei tylėti. Kai sužinai panašias baisybes, tai nebesinori 
gyventi; raudonuoti iš gėdos, kad esi moteris, kai yra tokia, kuri 
gali išdarinėti šitokius šlykščius dalykus. 

Dėl savęs tai galiu laiduoti, Pone, kad mielai nugramzdinsiu į 
užmarštį ir tylą viską, kas suteiktų tęsinį arba nors kiek primintų 
šiuos liūdnus įvykius. Netgi Jums linkėčiau, kad daugiau jie 
nebekeltų jokio sielvarto, išskyrus tą, kuris neatskiriamas nuo 
nelemto pranašumo, kurį įgijote prieš mano Sūnėną. Nepaisant 
visų jo kalčių, kurias esu priversta pripažinti, vis vien jaučiu, 
kad niekados negalėsiu nusiraminti dėl šios netekties, ir tegu 
vieninteliu kerštu Jums už tai būna mano amžinas sielvartas, o 
Jūsų širdis pati išmatuos jo gilumą. 

Leiskite man, atsižvelgiant į mano amžių, pateikti vieną 
mintį, kokia nekyla Jūsų metuose: jei aiškiai suvoktume, kas 
yra tikroji laimė, tai niekados jos neieškotume už tų ribų, kurias 
nubrėžia įstatymai ir tikėjimas. 

Galite būti tikras, kad aš kruopščiai ir sąžiningai saugosiu 
tą archyvą, kurį man patikėjote; tik prašau Jūsų leisti niekam 
jo neperduoti, net Jums, Pone, nebent tai taptų būtina, nes 
turėtumėte dėl kažko teisintis. Drįstu tikėti, kad neatsakysite 
šiam prašymui, nes ir Jums dabar suprantama, kaip paskui 
tenka kankintis, jei pasiduodi net pačiam teisingausiam keršto 


troškimui. 

Tuo mano prašymai dar nesibaigia, nes pasitikiu Jūsų 
kilnumu ir jautrumu; būtų labai garbinga, jei į mano rankas 
perduotumėte ir panelės de Volanž laiškus, kuriuos tikriausiai 
saugote, o jie, be jokių abejonių, Jums jau neberūpi. Suprantu, 
kad tajauna mergina labai smarkiai nusikalto Jums, bet, manau, 
negalvojate jos bausti; bent jau iš savigarbos nežeminsite žmo- 
gaus, kurį taip mylėjote. Netgi nėra reikalo priminti, kad tos 
garbės, kurios nenusipelno duktė, visiškai verta jos motina, labai 
padori moteris, kurios atžvilgiu turėtumėte daug ką atitaisyti: 
kad ir kiek apgaudinėtumėte save jausmų kilnumu, vis dėlto 
tas, kuris pirmasis bando suvilioti dar nepaliestą ir patiklią širdį, 
tampa pirmuoju jos sugedimo kaltininku ir turi būti atsakingas 
už visus tolesnius jos paklydimus ir nuodėmes. 

Nenustebkite, Pone, kad esu Jums tokia griežta; ji tėra tik 
didžiausias mano giliausios pagarbos Jums įrodymas, ir pelnysite 
mano akyse dar daugiau sutikdamas, kaip to norėčiau, patiki- 
mai išlaikyti paslaptį, kurios paviešinimas atneštų bėdų ir Jums 
pačiam, ir būtų mirtinas smūgis motinos širdžiai, kurią jau su- 
žeidėte. Taigi norėčiau, Pone, savo draugei padaryti paslaugą, ir 
jei baiminčiausi, kad atsakysite man šios paguodos, tai prašyčiau 
vien pagalvoti, jog tai vienintelė, kurią man dar palikote. 


Turiu garbės būti, etc. 


Iš... pilies, 17** m. gruodžio 1S-oji 

Ponia de Rozmond - poniai de Volanž 


Jei, kaip ir buvau įsipareigojusi, mano brangioji drauge, 
užprašyčiau Paryžiuje ir laukčiau iš ten ateinant paaiškinimų, 
kurių manęs prašote apie ponią de Mertej, tai dabar dar netu- 
rėčiau galimybės Jums jų perduoti, ir neabejotinai jie būtų gan 
migloti ir neapibrėžti, bet aš gavau tai, ko nelaukiau, ko netgi 
nesitikėjau sulaukti, ir tos žinios net pernelyg jau patikimos. O, 
mano drauge, kaip Jus šita moteris apgaudinėjo! 

Man tiesiog koktu būtų paminėti nors vieną smulkmeną 
iš tos šlykštybių sankaupos, bet, kad ir ką apie tai kalbėtų, tai, 
neabejokite, dar toli gražu iki teisybės. Manau, brangioji drauge, 
pernelyg gerai mane pažįstate, kad nepatikėtumėte mano žo- 
džiais ir pareikalautumėte kokio nors įrodymo. Jums užtenka 
žinoti, kad jų yra begalė, o šiuo metu jie visi mano rankose. 

Ne be didžiulio skausmo kreipiuosi į Jus su prašymu ne- 
versti manęs, kad kaip nors pagrįsčiau savo patarimus, kurių iš 
manęs norėjote dėl panelės de Volanž. Siūlau nesipriešinti tam 
dvasiniam pašaukimui, kuris jai pasireiškė. Suprantama, negali 
egzistuoti joks pateisinamas pagrindas, kad ką nors priverstum 
priimti šį dvasinį rangą, nes tai išimtinai pašaukimo dalykas, 
tačiau kai kada tai yra didžiausiai laimė, kokia ir gali būti, o ir 
pati girdėjote, kaip Jūsų duktė sakė, kad nesipriešintumėte, jei 
žinotumėte priežastis. Tas, kuris įkvepia mums jausmus, mato 


toliau mūsų riboto supratimo ir žino, kas kam geriau tinka; ir 

labai dažnai tai, kas mums atrodo kaip griežtumo apraiška, iš 
tikrųjų yra Jo gailestingumas. 

"Taigi, mano nuomone, nors jaučiu, kad ji gali Jus nuliūdinti, 
bet kaip tik dėl to turite patikėti, jog prieš tai viską labai nuo- 
dugniai apgalvojau, turėtumėte leisti panelei de Volanž pasilikti 
vienuolyne, jei jau pati apsisprendė tokiam pasirinkimui; ir Jūs 
ne tik neturite prieštarauti tam jos sumanymui, bet privalėtu- 
mėte visaip ją drąsinti, o belaukdama, kol tai įvyks, neabejokite 
nutraukti tą santuoką, dėl kurios susitarėte. 

Kai jau įvykdžiau šias liūdnas draugystės pareigas ir būdama 
bejėgė kuo nors Jus paguosti, man telieka paprašyti iš Jūsų tik 
vienos malonės, mano brangioji drauge, ir daugiau nebeklau- 
sinėti manęs apie nieką, kas bent kiek siejasi su tais minėtais 
liūdnais įvykiais: palikime visai tai užmarštyje, kaip tam pridera, 
neieškodami tam jokių skaudžių ir nereikalingų paaiškinimų, 
atsiduokime Apvaizdos valiai ir tikėkime jos išmintingais nu- 
matymais, net jei ji mums neleidžia jų suprasti. Sudie, mano 
brangioji drauge. 


Iš... pilies, 17** m. gruodžio 1S-oji 

O, mano drauge! Kokio siaubo šydu apgaubiate mano duk- 
terį! Ir dar bijotės, kad pabandysiu jį praskleisti! Kąjis slepia, jei 
gali motinos širdį prislėgti labiau už baisiausius įtarimus, kurių 
man tiek sukeliate? Kuo gražiau prisimenu Jūsų draugystę, Jūsų 
atlaidumą, tuo sunkesnės darosi mano kančios, ir nuo vakar die- 
nos kokį dvidešimt kartų norėdavau išsivaduoti nuo tų žiaurių 
abejonių ir paprašyti, kad viską paaiškintumėte be užuolankų 
ir nieko nešvelnindma, tačiau kiekvieną kartą sudrebėdavau 
iš baimės prisiminusi primygtinį Jūsų prašymą šiukštu nieko 
neklausinėti. Pagaliau pasilikau ties sprendimu, suteikusiu man 
šiek tiek vilties, ir viliuosi, kad vien iš draugiškumo neatstumsite 
mano troškimo: bent atsakykite man, jei ką ne taip supratau iš 
to, ką Jūs norėjote man pasakyti; ir nebijokite man pasakyti 
nieko, ką motiniškas atlaidumas pajėgtų apimti bei ką dar 
būtų įmanoma ištaisyti. Jei mano nelaimės perpildytų šį saiką, 
tai sutinku, kad vieninteliu Jūsų paaiškinimu būtų tylėjimas; 
ir štai ką aš jau Žinau, ir štai ta riba, iki kurios gali siekti mano 
baisiausi nuogąstavimai. 

Mano duktė buvo šiek tiek susižavėjusi ševaljė Danseni, ir 
man buvo pranešta, kad ji gaudavo iš jo laiškus ir net atsakydavo 
į juos; bet manau, kad man pavyko užkirsti kelią tai vaikystės 
klaidai, ir tai nesukėlė jokių pavojingų padarinių; tačiau šian- 


dien, kai jau baiminuosi dėl visko, sutikčiau, kad mano budru- 

mas buvo apgautas, ir bijau, jog mano duktė, suviliota, viršijo 
leistinas klaidų ribas. 

Prisimenu nemažai aplinkybių, kurios tik sustiprina šiuos 
mano nuogąstavimus. Jau rašiau, kad mano duktė skausmingai 
priėmė naujieną apie tragišką įvykį, ištikusį poną de Valmoną; 
tikriausiai taip jautriai ji reagavo nuo minties, kad per šią dviko- 
vą Danseni gyvybė atsidūrė pavojuje. Kai ji taip verkė sužinojusi, 
kas kalbama apie ponią de Mertej, tai nebuvo, kaip tada maniau, 
iš užuojautos ir draugiškumo, o vien iš pavydo ar nusivylimo 
sužinojus, kad jos mylimasis yra neištikimas. Paskutinysis jos 
poelgis galbūt, bent taip man atrodo, paaiškinamas minėtomis 
paskatomis. Dažnai galvojama, kad esi pašauktas Dievo vien dėl 
to, jog jautiesi labai pasipiktinęs žmonių elgesiu. Taigi priėjus 
prie išvados, kad viskas iš tikrųjų taip ir buvo, ir kaip viską 
papasakojau, tai, be abejonės, ir galėjote atrasti pakankamai 
pagrindo tokiam griežtam patarimui, kokį man davėte. 

Vis dėlto jeigu viskas taip ir yra, tai, pasmerkdama savo 
dukterį, vis vien galvoju, kad privalau išbandyti visus įmanomus 
būdus, idant apsaugočiau nuo visų pavojų ir nelaimių, kurias 
sukeltų įsikalbėtas ir laikinai trunkantis religinis pašaukimas. 
Jeigu ponas Danseni dar neprarado garbės pajautimo, tai jis 
neatsisakys išpirkti kaltės, už kurią tik jis atsakingas, pagaliau 
aš galvoju, kad santuoka su mano dukterimi yra labai naudinga 
ir ja galėtų didžiuotis tiek jis, tiek jo giminė. 

Štai, mano brangioji ir garbingoji drauge, vienintelė viltis, 
kuri dar liko, tad paskubėkite ją palaikyti, jeigu tiktai įmanoma. 
Jūs puikiai įsivaizduojate, kaip aš nenustygstu, kad man atsaky- 
tumėte, ir koks siaubingas smūgis būtų Jūsų tylėjimas. 

Jau ruošiausi užantspauduoti savo laišką, kai pas mane už- 


suko vienas senas pažįstamas ir pasakojo tiesiog kraupią sceną, 

kurią užvakar teko išgyventi poniai de Mertej. Kadangi kelias 
pastarąsias dienas su niekuo nesimačiau, tai nieko nežinojau 
apie tą istoriją, ir štai pasakojimas, kurį pateikė tiesioginis 
liudininkas. 

Ponia de Mertej, užvakar, ketvirtadienį, tik grįžusi iš kaimo, 
paprašė, kad ją nuvežtų į Italų komediją, kur turėjo savo ložę; 
ir ji ten išsėdėjo viena, kas turėtų atrodyti labai keista, nes per 
spektaklį nepriėjo nė vienas vyras. Pasibaigus spektakliui, ji 
kaip visada nusileido į fojė, kur jau buvo pilna žmonių; iškart 
kilo murmesys, bet jai neatėjo į galvą, kad čia dėl jos. Ji susirado 
laisvą vietą ant minkštasuolio ir atsisėdo, bet šalia įsitaisiusios 
moterys staiga lyg susitarusios visos atsikėlė, ir ji liko visiškai 
viena. Tokį pabrėžtiną nepagarbos demonstravimą iškart palai- 
kė visi vyrai, murmesys dar pagarsėjo, net pasigirdo, kaip man 
sakė, švilpimas. 

Idant nieko nepritrūktų tam pažeminimui, jos piktasis 
likimas panoro, kad ponas de Prevanas, kuris po savo nelemto 
nuotykio niekur nesirodydavo, kaip tik tuo pat metu įžengtų į 
fojė. Kai tik buvo pastebėtas, visi ten susirinkę, tiek vyrai, tiek 
moterys, pasitiko jį ovacijomis; apsuptas žmonių būrio, jis, kaip 
sakoma, buvo nešte nuneštas prie ponios de Mertej, o susirinkę 
sudarė tankų ratą. Mane užtikrino, kad ji išsaugojo išraišką, lyg 
nieko nematytų ir nieko negirdėtų - jos veidas nė krustelėjo! 
Bet manau, kad tai yra perdėta. Kad ir kaip būtų, tokia įvykių 
eiga, jai iš tikrųjų gėdinga, tęsėsi iki pat tos akimirkos, kai poniai 
pranešė, kad karieta paruošta; o jai išeinant, tas skandalingas 
švilpimas dar pagarsėjo. Tikras siaubas, kad esu tos moters gimi- 
naitė. Tą patį vakarą teatre lankęsi karininkai iš pono de Prevano 
dalinio labai širdingai jį sutiko, ir niekas neabejoja, kad netrukus 


jis bus grąžintas į savo pareigas ir atgaus karinį laipsnį. 

Tas pats žmogus, kuris man taip išsamiai viską išpasakojo, 
dar pasakė, kad poniai de Mertej jau tą pačią naktį pakilo labai 
stiprus karštis, ir iš pradžių manyta, kad tai dėl didžiulio susi- 
nervinimo, kuris ją ištiko, bet nuo vakar vakaro jau žinoma, kad 
ji susirgo ypač pavojinga raupų forma. Manau, jai dabar būtų 
tikra laimė nuo jų numirti. Dar kalbama, kad šita istorija gali 
jai labai stipriai pakenkti teismo procese, kuris netrukus turės 
prasidėti ir kuriam laimėti jai reikėtų nemenkos paramos. 

Sudie, mano brangioji ir garbingoji drauge. Iš visos tos 
istorijos man akivaizdu, kad piktadariai yra nubaudžiami, tik 
kažkodėl nematau čia nė menkiausios paguodos jų nelaimin- 


goms aukoms. 


Paryžius, 17“ m. gruodžio 18-oji 


CLAAXIV laiškas 
——ė) O 


Ševaljė Danseni - poniai de Rozmond 


Esate teisi, Ponia, ir tikrai neatsakysiu Jums nieko, kas tik 
priklauso nuo manęs, jei tik tas dalykas atrodo Jums bent kiek 
svarbus. Pakete, kurį turiu garbės Jums nusiųsti, sudėti visi pa- 
nelės de Volanž laiškai. Jei juos skaitysite, tai galbūt negalėsite 
atsistebėti, kaip vienu metu galima sukaupti tiek naivumo ir tiek 
klastos. Bent jau mane tai labiausiai sukrėtė, kai paskutinį kartą 
skaičiau tuos laiškus. Bet, kita vertus, ar galima sulaikyti pasi- 
piktinimą ponia de Mertej, kai prisimeni, kokį pasibjaurėtiną 
malonumą ji jausdavo, kada dėjo pastangas šitaip piktnaudžiauti 
tuo nekaltumu ir naivumu? 

Ne, daugiau meilės man nebeliko. Neišsaugojau nieko iš tų 
jausmų, kurie buvo taip niekingai išduoti; todėl ne tai verčia 
mane ieškoti pateisinimų panelės de Volanž elgesiui. Ir vis dėlto 
tokia paprasta širdis, toks švelnus ir nuolaidus charakteris nebū- 
tų daugiau linkęs prie gėrio, jei jų neįtrauktų į blogio viešpatiją? 
Kokia gi jaunutė mergina, išėjusi iš vienuolyno, be patirties ir 
beveik be savos pasaulėžiūros, neatsineša į šį pasaulį, kaip be- 
veik visada taip atsitinka, visiško nesugebėjimo vertinti gėrio 
ir blogio; kokia gi jaunutė mergina - kartoju - galėtų atsispirti 
tokioms nusikalstamoms ir rafinuotoms intrigoms? Ak! Kad 
būtume atlaidūs, užtenka vien pamąstyti, kaip aplinkybėmis, 
nepriklausančiomis nuo mūsų, veikiamas tas keliantis siaubą 


pasirinkimas tarp tyrų jausmų ir juslinio pasileidimo? Taigi 

neklydote dėl manęs, Ponia, galvodama, kad panelės de Volanž 
kančios, kurias taip jautriai išgyvenau, nesukels net minties apie 
kerštą. Man jau užtenka, kad turėjau atsisakyti laimės ją mylėti! 
Per daug man kainuotų, jei imčiau jos neapkęsti. 

Taigi man visai nereikėjo ilgai svarstyti, kad mielai pritar- 
čiau, jog viskas, kas su ja susieta ir galėtų jai pakenkti, niekados 
neiškiltų į viešumą. Jei Jums atrodė, kad pernelyg ilgai atidė- 
lioju Jūsų valią šiuo požiūriu, tai, manau, galėčiau ir atskleisti 
savo paskatas; tenorėjau iš pradžių būti tikras, kad ta nelemta 
istorija neužtrauks man nerimą keliančių padarinių. Tuo metu, 
kai prašiau Jūsų atlaidumo ir netgi drįsau tikėti, kad turiu tam 
tikrą teisę, baiminausi, jog nepasirodyčiau ją perkančiu už savo 
paslaugumą; tačiau nors ir tikras savo paskatų nuoširdumu, 
jaučiau, prisipažinsiu, ir tam tikrą išdidumą, jei Jums nekiltų dėl 
to abejonių. Turiu vilties, kad atleisite man už šitą jautrumą, gal 
net perdėtą, bet atsiradusį vien iš pagarbos, kurią man keliate, 
ir terodantį, kokia svarbi Jūsų gera nuomonė apie mane. 

Tų pačių jausmų skatinamas prašau Jūsų, jau paskutiniosios 
malonės, leisti man žinoti, ar, Jūsų nuomone, jau įvykdžiau visus 
įpareigojimus, kuriuos uždeda man ta graudžiai nepavydėtina 
padėtis, kurioje esu atsidūręs. Jei pagaliau būčiau ramus dėl 
šito, tai imčiausi spręsti savo likimą; vykstu į Maltą ir ten su 
džiaugsmu priimsiu bei šventai laikysiuos įžadų, kurie mane 
atskirs nuo šio pasaulio, nors ir jaunas dar esu, bet jau tiek prisi- 
kentėjau; pagaliau po svetimu dangumi bandysiu pamiršti visus 
tuos baisius dalykus,-kurių prisiminimas tegali vien skaudinti 
ir teršti mano sielą. 


Su pagarba Jums, Ponia, visiškai atsidavęs, etc. 


Paryžius, 17** m. gruodžio 26-oji 


CLAXV laiškas 
As 


Ponia de Volanž - poniai de Rozmond 


Atrodo, kad likimas su ponia de Mertej pagaliau suvedė 
sąskaitas, mano brangioji ir garbingoji drauge, ir netgi patys di- 
džiausi jos priešai neapsisprendžia tarp pelnyto jos pasmerkimo 
ir gailesčio, kurį šiuo metu sukelia. Tikrai buvau teisi sakydama, 
kad jai būtų tikra laimė mirti nuo raupų. Tiesą pasakius, ji pa- 
sveiko, bet liko siaubingai subjaurota ir, kas baisiausia, neteko 
vienos akies. Pati suprantate, kad su ja nesimačiau, bet kalbama, 
jog atrodo tiesiog šiurpiai. 

Markizas de ***, niekada nepraleidžiantis progos papiktžo- 
džiauti, vakar apie ją pasakė, kad liga išvertė ją į kitą pusę, ir 
dabar jos veide atsispindi siela. Nelaimei, visiems pasirodė, kad 
tai labai sąmojingas posakis. 

O prie jos nelaimių ir kančių prisidėjo dar vienas nelemtas 
įvykis. Užvakar buvo išnagrinėta jos teismo byla, ir ji galutinai ją 
pralošė. Teismo išlaidos, žalos atlyginimas, interesų atstatymas — 
viską priteista sumokėti nepilnamečių paveldėtojų naudai, ir tą 
nedidelę dalį jos turto, dėl kurio nesibylinėta, visiškai prarijo 
šie mokesčiai. 

Kai tiktai ji sužinojo šias naujienas, nors dar visiškai nepa- 
sveikusi, tučtuojau susiruošė ir naktį viena išvyko iš namų pašto 
karieta. Šiandien jos tarnai pasakė, kad nė vienas jų nenorėjo su 
ja išvažiuoti. Manoma, kad ji iškeliavo į Olandiją. 

Tas išvažiavimas sukėlė daugiau triukšmo negu visa kita, nes 


ji pasiėmė visus deimantus, kurių vertė yra didžiulė, ir jie turėjo 

grįžti į jos velionio vyro palikimą; taip pat susirinko visą stalo 
sidabrą, papuošalus, o paliko penkiasdešimt tūkstančių livrų 
skolų. Tai tikrų tikriausias bankrotas. 

Visa jos giminė rytoj renkasi, kad kaip nors susitartų su 
kreditoriais. Nors esu labai tolima giminaitė, taip pat pasiūliau 
prie to reikalo prisidėti, bet susirinkime nedalyvausiu, nes turiu 
vykti į kur kas liūdnesnę ceremoniją. Mano duktė duoda sesers 
kandidatės įžadus. Tikiuosi, kad nepamiršote, mano brangioji 
drauge, jog šitai didžiai aukai pasiryžau ir neturėjau jokios 
kitos paskatos, dėl kurios prisiverčiau su tuo sutikti — tai Jūsų 
tylėjimas atsakymo vietoje į mano ankstesnį laišką. 

Jau praėjo dvi savaitės, kai Danseni paliko Paryžių. Kalbama, 
kadjis vyksta į Maltą ir ketina ten pasilikti. Galbūt dar yra laiko 
jį sulaikyti?.. Mano drauge!.. Nejaugi mano duktė taip baisiai 
nusikalto?.. Suprantama, Jūs atleisite motinai, kuriai taip sunku 
susitaikyti su šia žiauria tiesa. 

Jau kurį laiką aplink mane sklando kažkokia nelemtis ir vis 
smogia man atimdama, kas tik brangiausia. Mano draugė ir 
mano duktė! 

Kas galėtų nesudrebėti pagalvojęs apie tas nelaimes, kurias 
gali atnešti kad ir vienintelis toks pavojingas ryšys! Ir kokių 
nelaimių išvengtum, jei apie viską daugiau pagalvotum! Ir kokia 
moteris, tai žinodama, nespruktų jau po pirmųjų suvedžiotojo 
žodžių? Kokia motina galėtų nesudrebėti matydama, kad duktė 
visiškai pasitikėdama kalbasi su kažkokia kita moterimi? Bet 
šitie pavėluoti apmąstymai ateina tik po laiko, ir ta viena pačių 
svarbiausių tiesų, kuri turėtų būti visuotinai pripažinta, lieka 
nepanaudojama ir nuslopinama mūsų prieštaringų papročių 


sūkuryje. 

Sudie, mano brangioji ir garbingoji drauge, ir skaudi patirtis 
mane moko, kad mūsų protas, kurio nepakanka numatyti ne- 


laimes, dar mažiau naudingas, idant atneštų paguodą. 


Paryžius, 17*" m. sausio 14-oji 

Ore moralinį nuosmukį ir ištvirkimą iki revoliucinėje 
Prancūzijoje pasakojantis romanas Pavojingi ryšiai yra 
vienas skandalingiausių ir kontroversiškiausių kūrinių 
Europos literatūroje. Du aristokratai pradeda rafinuotą 
gundymo ir manipuliacijų žaidimą, kad pagyvintų savo 
prėską egzistenciją. Markizė de Mertej pakursto vikontą | 


intrigos susipina, 0 „aukos“ reaguoja ne visai taip, kaip jie 
tikėjosi, paaiškėja, jog žaidimo pabaiga bus rimtesnė ir 
žiauresnė, negu abu galėjo įsivaizduoti. 


Prancūzų karininkas Pierre Choderlos de Laclos (1741-1803) sukūrė 
Pavojingus ryšius sekdamas „parašyti kūrinį, kuris išsiskirtų iš įprastų, kuris 
sukeltų triukšmą, kuris liktų žemėje po mano mirties“. Jam tai pavyko. 
Pirmą kartą 1782 metais keturiais tomais išspausdinta knyga susilaukė 

paskutinysis kurių, su Michelle Pfeiffer, Johnu Malkovichumi ir Glenn Close 

kino apdovanojimų. Romanas parašytas laiškų, kurie atskleidžia gašlių 


atspindi Prancūzijos nuotaikas revoliucijos priešaušriu. Anuomet 
skandalinga knyga, kurią maloniai perskaitė ir karalienė Marija Antuanetė, 
iki šių dienų kritikų garbinama kaip epistoliarinio žanro šedevras. 

Valmoną suvedžioti nekaltą merginą iš vienuolyno, o pats | 


vikontas sugalvoja pavergti dorą ištekėjusią moterį. Kai cinikų | 
T | 


"santykių tarp nuobodžiaujančios Prancūzijos aukštuomenės tinklą, forma. 
Laisvamaniška Laclos'o filosofija ir dviprasmiškas romano moralinis tonas 


